
simest korda elus tundis Indrek end tõesti üksikuna, 

mahajäetuna ja nagu maailmast eraldatuna, niipea kui 

vagunirattad hakkasid põrisema, tagüdes mingisugust 
tundmatut takti. 

Kogu minevik tõmbus millegipärast Vargamäele kägarasse 
kokku ja muutus nagu unenäoks, muinasjutuks, peaaegu ole- 
matuks. Mis olnud, tundus kõik tähtsusetu; mis tulemas, nii 
tähtis ja suur, et tal puudus alles peaaegu igasugune sisu. 

Ta oli endalegi võõras selles võõras ümbruses. Võhivõõrad 
inimesed kiilusid ta vaguninurka. Ainuke lohutus, et võis 
aknast välja vahtida, kus vilksatasid mööda valgete kannu- 
dega traate kandvad postid lagedal või poolraagus põõsaste 
vahel, niidud aedadest piiratud heinakuhjadega, metsad, sood, 
rabad, viljarõukudega tipitud põllud. Siin-seal kirju kari, tule 
ääres seisev karjapoiss ja koer, kes sibas põriseva rongiga 
kaasa, kadudes mahalangevasse vedurisuitsu. Aga need tut- 
tavadki asjad jätsid külmaks ja ei äratanud huvi. 

Valitses mingisugune hall ükskõiksus, kuigi kippus väri- 
sema kogu kehakude — kas vältimatust pelust või loodetavast 
suurest õnnest, kes seda teab. 

Vahetevahel tonksas ta saapakontsaga vastu pingi alla 
pistetud kasti, nagu kardaks ta selle kadumist, sest kast oli 
ju ainuke omane asi selles võõras ümbruses ja tema sisemus 
varjas esemeid, mis Indrekule olid lähedased. Ja iga kord, 
kui ta leidis, et kast seisab vääramata oma paigal, muutus 
ka tema rinnas nagu kodusemaks ja kindlamaks. See oli küll 
lõpmata rumal ja naeruväärne, aga ta ei võinud sinna midagi 
parata, et see nõnda oli. Tema tõsiseks reisiseltsiliseks oli see 

ristamisi tugeva nööriga seotud kast, mitte aga teda ümbrit- 
sevad kaassõitjad. 

Pärale jõudnud, mõtles Indrek vagunist lahkuda ühes vii- 
mastega, et oleks rahulikum ja rohkem ruumi. Aga nõnda 
sattus ta just vihma käest räästa alla: tal tuli pidada vihast 
võitlust sisserühkijatega. 

«Roni, roni, matsipoeg!» karjuti talle kuskilt naljatavalt. 

Indrek mõtles silmadega otsida rääkijat, aga enne kui ta 
seda jõudis teha, kärgatati talle tigedalt: 

«Korista end oma kastiloguga teelt, et inimesed sisse 
pääseks!» 

Imelikul viisil tõid need sõnad Indreku nagu täielikule 
meelemärkusele, sest neis tundus midagi kodust, mis harmo- 
neeris tema endaga ja selle värvimata kastiga. Äkki märkas 
ta läbisegi sibavat inimhulka, märkas iseennastki oma kas- 
tiga, mida ta paremale põlvele toetas, et nõnda oleks kergem 
teda läbi müksleva inimmurru suruda. 

Varsti leidis ta enda jaamahoone seina äärest. Siia laskis 
ta kasti langeda, et pisut aru pidada ja inimvoolu hõrenemist 
oodata. See oli õnnelik tegu, sest siin oli tal juhus tähele 
panna, et temast mööda kanti hullemaid ja suuremaidki kaste, 
kui tema oma oligi. Sellest sai ta südant: haaras kasti uuesti 
paremale põlvele ja hakkas edasi astuma. 

Kui Indrek jaamahoonest läbi selle esisele jõudis, oli suu- 
rem hulk juba lahkunud. Vaevalt sai ta kasti kõrvalisemasse 
paika maha panna, kui juba kräsus habemega rässakas vana- 
mees oma troskaga tema juures peatus, piitsavarrega tema 
silme ees vehkis ja hüüdis: 

«Kulla noorhärra, kas sõidame?» 

Vastuseks ei saanud Indrek muud teha, kui võttis kasti, 
et see sõidukile tõsta. 

«Seadke serviti, siis mahub paremini,» õpetas vanamees. 
«Soo, ja nüüd istuge pääle,» käskis ta lõpuks. 

«Kuhu ma küll sõidan? Kuhu ta mu viib?» arutas Indrek 
endamisi. 

«Kas üle jõe?» küsis voorimees. 

«Ma'p tea isegi,» vastas Indrek. 

«Kuis nii? Kuhu me siis sõidame?» 

Indrek seletas paari sõnaga oma asja. 

«Noh, siis on ju minul õigus,» ütles voorimees. «Ikka üle 
jõe, muud midagi, vana Traadi juurde, hea lähedal ja odav 

ka. Aga seda ma ütlen teile: Sitt kool on see, üsna sitt. 
Minu õepoeg käis ja käis ja oleks vist surmalaupäevani käind, 
kui poleks kroonu omaga tulnd. Nõnda läkski teine sinna, 
ei armu ega õigust kedagi, et nii kaua koolis vedelend. Käis 
teine küll Pihkvas eksamil, aga ei kedagi: läbi silksatas. 
Läbi mis läbi. Hoopis sitt kool see Mauruse oma. Ja tema 
isel Tema eest hoia raha nagu vanakurja eest hinge, nii et 
kui teil seda kaasas on, siis pidage minu sõnu meeles. Kui 
kukrus kõliseb, siis vanamees nagu mesilane, muidu...» 

Mis muidu on, selle jättis voorimees ütlemata, sülitas 
ainult. Aga kui nad üle jõesilla sõitsid, kinnitas ta veel kord: 

«Väga sitt kool! Ei õigust ega ilusaid rõivid!» 

Peale seda ei lausunud ta enam sõnagi, nagu laiendaks 
ta koolile määratud halvakspanu ka sellele, kes mõtleb sinna 
kooli minna. Indreku peas ja südames läks midagi sootuks 
segi. Sellepärast ei märganudki ta, millal voorimees peatus; 
virgus alles siis, kui kuulis sõnu: 

«Soo, siin me siis olemegi — vana Traadi juures... 
Seitsekümmend viis... Eestuksest otse sisse, see viib puh- 
veti. Tagapool on tal ikka sakstele toad ka, päris kenad 
toad kohe. Minge aga julgesti sisse... Maurusele pole siit 
kauge: pisut ümber nurga, ja oletegi seal. Küll vana Traat 
juhatab, tema teab. Kõik teavad. Aga pidage meeles: hoidke 
rahakott.» 

Ütles, andis hobusele piitsa ja sõitis minema. 

Indrek trügis kastiga uksest sisse. Ukse vahel tuli talle 
noor neiu vastu, hoidis pahema käega ust lahti ja võttis pare- 
maga kasti nöörist kinni. Kui Indrekult hiljem oleks küsitud, 
oli see neiu valget või musta verd, oli ta kõhn või tüse, pikk 
või lühike, siis oleks ta vaevalt osanud vastata. Aga ühte 
oleks ta päris kindlasti teadnud: neiu naeratas, ja see naera- 
tus jäi talle millegipärast kauaks ajaks meelde, võib-olla 
sellepärast, et see oli esimene temale määratud naisenaeratus 
linnas. Ja vististi oleks ta seda veelgi kauem mäletanud, kui 
ta poleks sama neiuga aastate pärast teises kohas, teistel olu- 
del kokku puutunud. Siis kustus see mälestuses alalhoidunud 
imeline naeratus ja ta ei leidnud teda enam kogu linnas. Nii- 
sugune oli see linnanaise esimene naeratus. 

«Mis on, noormees?» küsis punase habemega mees, kes 
lamas rõõtsakil letil ja ajas paari talumehega juttu, kel olid 
leivakotid lahti ja kes sõid. «Soovite tuba?» 


«Oleks palunud küll, kui võimalik,» vastas Indrek ja tun- 
dis äkki nälga. 

«See väike,» ütles punahabe tüdrukule, kes jällegi Indre- 
kule otsa vaadates naeratas ja ta ühes kastiga enesega kaasa 
vedas. «Kolmkümmend ööpäev!» hüüdis punahabe kasti 
talujale järele. See oli määratud Indrekule, aga tema kõr- 
vust lipsasid sõnad tähelepanematult mööda. 

Jksi jäänud, võttis Indrek kasti ümbert nööri, avas kaane 
ja otsis ligivõetud söögipoolise välja, et keha kinnitada. 
Kõike seda tegi ta nagu poolunes ja ülepeakaela, sest teda 
valdasid mõtted voorimehe sõimatud koolist ja tema direk- 
torist, kelle jutule ta tahtis võimalikult kohe minna. 

Et oma toast tänavale pääseda, pidi Indrek kas läbi kori- 
dori minema või läbi puhveti, kust ta oli tulnudki. Selle 
viimase tee ta valiski ja talitas seega vististi saatuse näpu- 
näite järgi, sest nõnda astus ta võõrastemajast tänavale palju 
kergema südamega kui tänavalt võõrastemajja. 

Puhvetis oli praegusel silmapilgul punahabe üksinda, ikka 
endiselt letil rõõtsakil, nagu võiks ta ainult nõnda oma piibu 
suitsu õieti maitsta. 

«Esimest korda meil?» küsis ta Indrekut nähes. 

«Esimest,» vastas poiss sõnakehvalt, sest ta tõttas välja. 

«Kaugelt?» 

«Üsna kaugelt.» 

«Talnamaalt?» 

«Sealtpoolt jah.» 

«Kooli?» 

«Selleks sai ikka tuldud.» 

«Vana Mauruse juurde muidugi? Mujale ei pääse enam 
sisse.» 

«Kes teab, kas sinnagi pääseb,» arvas Indrek, keda juba 
punahabeme jutt hakkas pisut huvitama. 

«Sinna pääseb, kui aga raha on. Rahatagi pääseb. Mau- 
ruse juurde pääseb igat kanti ja igal ajal, tule sügisel, jõulus 
või lihavõttes, ole kaheksane, kaheteistkümnene või kaheksa- 
kümnene. Ilma naljata! Seal õpivad ka paljad pealaed ja 
hallid habemed. Mõni aasta tagasi pidin minagi sinna 
minema. Mõtlesin, et miks ei või siis mina õppida, kui teised 
õpivad. Olen rahvale kasulikku toitu ja jooki küllalt and, sest 
õlu ja viin on kasulikud joogid, kui neid mõistlikult tarvitada, 
aga mitte see karskus. Nii et mina olen tänini rahva kasu taga 

ajanud, aga nüüd hakkan iseenda eest muretsema — lähen 
vana Mauruse juurde õppima. Käisingi juba kord tema 
jutul, aga tema ütleb: «Ajage enne habe maha, tulge siis, 
habemega ei saa, sest habeme taha ei näe, mis mees teie olete, 
mis nägu teil on.» Nõnda ütles vana Maurus. No mis te 
ütlete selle kohta? Mina peaks oma habeme enne maha 
ajama, kui pole saand proovidagi, kas ma õppida tahan 
või mitte! «Ei, härra Maurus,» ütlesin mina. «Mina oma 
habemest ei lahku, pealegi kus ma ei tea, kas õppimisest 
miskit tolku ongi.» Hää küll, ütleme, ma saan tudengiks. 
Noh, ja siis? Mis ma selle tudengiga teen, kui mul pole 
enam habet! Või arvate, et tudeng maksab sama palju kui 
minu habe? Te peaks kuulma, mis naised sellest arvavad, 
nimelt minu habemest. Kümme tudengit ei saa minu ühe ha- 
beme vastu, kui on naised. Naistele meeldib just niisuke nagu 
minu oma. Siiski, võib-olla kui naistest kord tüdinen — sest 
kõigest saab viimaks villand —, jah, võib-olla siis saan selle 
hullu tükiga toime, et tõmban oma habeme maha ja lähen 
vana Mauruse juurde, sest see kool meeldib mulle. Sinna 
tulevad kõigi maade ja rahvaste logardid kokku, tõsi jutt! 
Ja vana Maurus teeb kõigist mehed. Kui tarvis, annab kere 
peale, sest vana urvaplaastri vastu ei saa ükski rohi. Oli 
minu vennal poeg — poiss kui jõmikas, aga viimane vem- 
mal. Pani linna kooli — aasta pärast visati välja? Pani 
teise kooli — poole aasta pärast väljal Tahtis panna kol- 
mandasse — ei võetud enam vastu. «Vii see oinasarv vana 
Mauruse juurde,» ütlesin mina, «ja kui tema tast midagi ei 
tee, siis pane sõnnikut tõstma.» Vend läkski vana Mauruse 
juurde ja ütles talle nelja silma all (mina nimelt õpetasin 
teda nõnda rääkima): «Võta maksu, mis võtad, aga tee 
minu poisist mees, mis oleks mees. Tee tast tudeng, nii et 
oleks värvimüts.» — «Küllap meie temast juba mehe teeme, 
nii et oleks värvimüts,» öelnud vana Maurus vennale. 
«Hobusevargastki saab veel asja, kui aga õigest otsast pääle 
hakata,» lisanud teine juurde. Ja mis te arvate, mis sündis? 
Nõmme Karlast sai tudeng. Maksis küll roppu raha, aga 
ikkagi sai. Tudeerib juba aastat kuus mis müriseb ja mak- 
sab veelgi ropemat raha kui vana Mauruse juures. Nii et 
see on tubli kool. Ta on siinsamas: uksest välja, esteks hääd 
kätt, siis veel kord hääd kätt ning oletegi sääl. Kivimaja, 
aga see on ainult eestpoolt nõnda, tagantpoolt on kõik puust, 

puhtast puust. Võiks öelda — kivist pää, puust saba. Saba 
see peaasi ongi, kivipää on ainult sildiks ja soovituseks, 
sest otsaette on kirjutatud: kõige esimesema järgu kool. Nii 
et kõrgemat ja suuremat ilmas enam ei ole. Just kui vana 
Maurus isegi, sest ka tema on esimese järgu mees: väljaõp- 
pind kirikuõpetaja. Mõistate? Võib kas südaöösi altari ette 
astuda või kantslisse ronida. Mitte nõnda nagu meie kahe- 
kesi, üks leti taga, teine leti ees, muud ei midagistki. Aga 
saksad ei annud talle kohta. Mitu kihelkonda tahtsid teist 
saada, aga saksad olnud igal pool vastu. Nõnda siis vana 
Maurus asutaski oma esimese järgu kooli, selle tarkuse 
allika. Sinna minge südamerahus, sest see on puht-eesti kool, 
esteks saksa, nüüd vene keelega. Aga sest pole ühti, kõik 
eesti koolid on kas saksa või vene keelega; teistsuguseid eesti 
koole pole tänini olnudki, mis õige eesti kool oleks...» 

Jalg-jalalt oli Indrek juba ammugi ukse poole tammunud, 
aga see ei vähendanud põrmugi punahabeme sõnavoolu. 
Õnneks astus paar meest sisse. Nüüd söandas Indrek avali- 
kult põgeneda. Aga kui puhvetipidaja seda nägi, hüüdis ta 
temale järele: 

«Muudkui hääd kätt, aina hääd kätt, ja kui siia tagasi, 
siis kurakätt, ikka kurakätt!» 

Räidinud sügiseilm oli vaheajal sootuks pimenenud. Auru- 
ses õhus piiras põlevaid laternaid eemalt vaadates nagu 
mingisugune aupaistus. Nende ümber oleks nagu lugemata 
hulk pisitillukesi kihulasi surunud, kes valgusid laterna 
ümbert laiali, niipea kui Indrek neile lähenes, nagu kardaksid 
nad teda. «Kurakätt, ikka kurakätt!» helises tal kõrvus ja 
millestki aru andmata talitas ta nende sõnade järgi. Aga 
varsti märkas ta, et ta läheneb linnaservale, ja nüüd tuli talle 
meelde, et kurakätt oli vaja hoida tagasitulekul. Nõnda pöör- 
dus ta ümber ja läks endisele paigale, kust algas oma tee- 
konda uuesti, hoides aina paremat. Varsti leidiski ta otsitud 
valge kivimaja, mille uksest praegu keegi sisse lipsas, lastes 
valgusejoa vilksatada Indreku kõrvale tänavale, kus ümarik- 
kude prügituskivide vahel roomasid siin-seal kõhnad rohu- 
lajud. Seda Indrek pani millegipärast selgesti tähele ja see 
puudutas teda kuidagi koduselt ja hellalt, sest talle tuli 
meelde pikk üksik kastehein, mis oli millalgi kasvanud 
Vargamäe eluhoone õlgkatuse põhjapoolsel küljel. 

Ta polnud oma mõttega veel õieti lõpulgi, kui uks seest- 


10 


poolt lahti kisti ja sealt keegi noormees mingisuguses vormi- 
mütsis välja astus. Indrek kahmas mütsi peast ning küsis 
oma vallakirjutaja-abi vene keeles, et kas siin on härra Mau- 
ruse esimese järgu õppeasutis. Just nimelt: esimese järgu 
õppeasutis, sest muidu kartis ta seda oma arust suurt valget 
kivimaja haavata. Küsitav vastas kõige sõbralikumalt, pealegi 
veel eesti keeli: 

«Jah, see on Mauruse kool, astuge aga sisse.» 

Aga kui ta nägi Indreku nõutust, tõmbas ta kella ja ootas, 
kuni tuldi ust avama. Siis ütles ta vene keeli: 

[«Siin tahetakse härra Maurusega kokku saada.» 

Ütles ja kadus pimedusse. 


Indrek astus sisse. Ta juhatati läbi koja eesruumi, mida 
valgustas väike laelamp ainult nõrgalt. Siit viis kaks ust 
edasi. Ühe tagant kostis vali jutukõmin ja naer. Teine uks 
oli pooleldi avatud ja selles toas paistis suur musta vaharii- 
dega kaetud laud, millel põles valge kupliga lamp. Suure- 
maid ja vähemaid poisse surus laua ümber. Keegi tõmbas 
ukse täiesti lahti ja vahtis Indrekut, aga see ei pannud teda 
tähele, sest tema silmad kiindusid õieli kaelaga ja laialilaota- 
tud tiibadega luike, mis rippus lae all, nagu hõljuks ta len- 
nul. «Just kui rahuingel,» mõtles Indrek luike nähes. Aga sel- 
lesse mõttesse süveneda polnud tal võimalik, sest sama poiss, 
kes oli talle ukse avanud, jäi kuidagi külgepidi tema ette 
seisma ja küsis vabandaval, peaaegu nagu süüdlasel toonil: 

«Paluksin teie nime.» 

Kui Indrek oli vastanud, palus poiss teda istuda ja tõttas 
ise läbi.koja kuhugi üles, nagu tõendasid trepilt kostvad 
sammud. Indrek katsus oma mõtteid koguda, kuid need olid 
nii laiali, et võimata oli neist ainustki tabada. Pealegi tuli 
poiss liiga ruttu tagasi ja ütles Indrekule: 

«Härra Maurus palub teid üles.» Ja kui ta oli Indreku 
läbi koja sellest uksest sisse saatnud, kust ta praegu tuli, 
lisas ta juurde: «Trepist üles, pahemat kätt uks.» 

Müts peos, ema kootud hall kalevine pikk palitu seljas, 
mille hõlmad nagu seelikusabad astumist takistasid, ronis 
Indrek mööda kitsast puutreppi üles. See kõik oli hoopis tei- 


H 


siti, kui ta oli väljas seistes endale kujutlenud. Liiga harilik, 
liiga igapäevane! Oli ainult üks asi, mis teda huvitas, liiatigi 
veel sedavõrd, et ta jäi isegi keset treppi seisatama. Ja ta 
oleks ehk kauemgi seisnud, kui ta poleks ülal ukse avamist ja 
toatuhvlite põrandal lohistamist “kuulnud. Jah, muidu ta 
oleks võinud siin hulga aega seista ja nuusutada, nuusutada 
— nii magusasti lõhnas kogu trepiruum. Ainult kord elus oli 
Indrek midagi samataolist tundnud — sootuks üürikeseks. Siis 
oli ta kirikus pingi otsa juures seisnud ja temast oli kolm 
naist mööda läinud, kõik mustas, kõik looris, üks vana, tei- 
sed noored, kes talutasid seda ühte. Nad läksid kolmekesi 
altari ette ja põlvitasid seal terve koguduse silma all suuril 
paelahmakail. «Õpetajaproua leinab oma ainust poega,» 
sosistati siis Indreku kõrval. Veel praegu mäletab ta, kui 
imeliselt need sõnad teda tol korral olid puudutanud. «Lõh- 
nab siis õpetajaproua lein nõnda?» oli ta endamisi soninud. 
Ta oli juba nii palju nuttu ja pisaraid näinud, ometi polnud 
ta kunagi seda lõhna tundnud, mitte kunagi. Ainult õpetaja- 
proua pisarad lõhnavad nõnda, kui ta terve koguduse silma 
all oma ainukest poega leinab; õpetajaproua pisarad ja Mau- 
ruse esimese järgu õppeasutise puutrepp — ainult need kaks 
asja ilmas. 

Ülal trepiotsal ootas Indrekut toatuhvleis halli habemega 
ja kräsus kulmudega vanahärra, hoides mingisugust eba- 
määrast värvi öökuue hõlmu pahema käega kõhul koos ja 
sirutades paremat Indrekule vastu. 

«Tere, tere,» ütles ta sulaval häälel, kuna lõtv käepigistus 
poisi üle läve väikesesse tuppa tõmbas. Kui vanahärra läks 
pahema käega ust sulgema, kuna ta paremaga ikka veel Ind- 
reku kätt hoidis, langesid vaheliti pandud hõlmad laiali ja 
nende alt tuli nähtavale ihupesu. 

«Kuidas oli teie nimi?» küsis vanahärra ja lisas juurde: 
«Kuulsin küll, aga vana pea ei pea kinni.» Ja kui Indrek oli 
vastanud, ütles ta: «Ilus nimi, väga ilus nimi. Aga raama- 
tusse kirjutame Heinrich: see on veel ilusam kui Indrek. 
Istuge,» ütles ta siis ja avas suure raamatu. Toolil aset võt- 
tes unustas ta öökuue hõlmad hoopis ja need lasksid vabalt 
paista, mis nende all oli näha. Särgirindki seisis lahti ja 
selle vahelt paistis karvane ihu. 

«Kus koolis olete käinud?» küsis vanahärra, ja kui Ind- 
rek oma hariduse oli paljastanud, lisas küsija juurde: 

«Deutsd» sprechen Sie?») millele Indrek tahtis vastata 
«hein», aga keel hääldas «neun». Sellest oli saksakeelseks 
kõneluseks küll. Indrek ootas, et vanahärra ka tema vene 
prooviks, aga asjata. Viimaks arvas ta tarvilikuks lau- 
suda: 

«Vene keelt oskan ma rohkem, seda olen ma kauem 
õppind.» 

Aga see ei huvitanud vanahärrat nähtavasti põrmugi. Ta 
küsis: 

«Isal on talu?» 

«Jah,» vastas Indrek. 

«Suur talu?» päris vanahärra. 

«Suur küll, aga halb, ei tee midagi sisse,» seletas Indrek, 
sest talle tulid voorimehe sõnad meelde: «Hoia rahakotti», 
ja ühes nende sõnadega alles taipas ta õieti, et tema ees sei- 
sab ju härra Maurus ise. 

«Jajah, nojah, muidugi, ei tee midagi sisse,» oli direktor 
nagu nõus. 

«Kui palju isa raha kaasa andis?» küsis ta. 

«Kakskümmend rubla, rohkem ei saand.» 

«See on vähe, sest teie olete juba peaaegu täis mees.» 

«Ristiisa andis ka ja mul omal oli ka natuke,» seletas Ind- 
rek. 

«Kui palju?» 

«Viiskümmend.» 

«Teil omal viiskümmend, isalt kakskümmend ja kui palju 
ristiisalt?» 

«Ei mitte, kõigega ikka kokku viiskümmend,» õiendas Ind- 
rek. 

Sõna lausumata sirutas direktor käe ja Indrek ei osanud 
midagi muud teha, kui otsis taskust rahakoti välja — väi- 
kese «vaskraudadega». 

Direktor luges saadud raha üle ja ütles: 

«Õige, viiskümmend. Rohkem siis ei ole? Rohkem isa ei 
and?» 

«Ei, rohkem ei ole.» 

«Sugugi ei ole?» 

«Ei ole,» kinnitas Indrek, kuigi see oli vale, sest nii 


UL.: döitš šprehhen sii? 'Kas saksa keelt kõnelete?” (saksa k.). 
— Toim. 

mõnegi rubla oli ta kõrvale pannud, et ise mitte päris ilma 
jääda. 

«Ma küsin seda teie oma kasu pärast, sest pole hea, kui 
noorel inemisel on linnas raha. Olete enne linnas olnud? Ei? 
See on jumal tänatud, sest siis te ei tea, mis linnas võib 
rahaga teha, pole kiusatust: See on peaasi, et pole kiusatust. 
Aga muidu... Jah! — Tulge nüüd siia» — ta tõmbas Ind- 
rekut pahema käega — «ja vaadake oma silmaga, mis ma 
kirjutan. Näete: korteri ja kosti eest ühes koolirahaga viis- 
kümmend rubla sisse maksnud.» . 

Direktor ei jätnud enne, kui Indrek oli need sõnad raama- 
tust valju häälega ette lugenud. Siis kritseldas ta midagi 
saksa keeles juurde, millest Indrek oma oskusega jagu ei 
saanud. Lõppu pani direktor kuupäeva. Nüüd võttis ta raha 
laualt ja läks seda sahtlisse panema. Aga seal jäi ta äkki 
mõttesse. Viimaks võttis ta rublase ja pistis selle Indrekule 
pihku. 

«Pistke see tasku, pisut peab teiesugusel pikal mehel ikka 
raha olema. Kui vana olete? Kaheksateist täis? Ilus aeg, hea 
aasta, see toob õnne. Mina olen juba üle kuuekümne.» 

Indrek viivitas raha taskupanemisega, sest tal hakkas hir- 
mus piinlik, et ta oli esiti valetanud. 

«Mul oma jaoks on natuke,» ütles ta. 

«Mis!?» hüüdis direktor. «Teil on veel raha? Kui palju? 
Kus?» 

«Jäi kasti,» vastas Indrek. 

«Mis?! Teil on raha kastis? Ja kast? Hotellis? Olete 
teie hull peast? Raha hotellis kastis! On see veel teie raha, 
mis kastis on? Ei, see ei ole teie raha, vaid selle oma, kes 
kõige enne kasti kallale läheb.» 

«On ju ainult paar rubla,» vabandas Indrek. 

«Olgu või paar kopikat!» hüüdis direktor. «Pidage mee- 
les, mis härra Maurus ütleb, ja tema teab, mis ta ütleb, sest 
tema juuksed on juba raha pärast halliks läinud, raha ja 
teiste asjade pärast. Tema ütleb: Ärge pange kunagi raha 
kasti ei siin ega hotellis, vaid tooge härra Mauruse kätte. 
Minu kätte toogu oma raha kõik need, kes ei oska temaga 
õieti ümber käia. Tulge või südaöösel, tulge ja koputage 
uksele, näete nõnda — kõpp, kõpp, kõpp! aga mitte rusi- 
kaga, nii et terve maja üles ärkab, mõistate? Sest härra 
Maurus ei maga kunagi, kui temale raha tuuakse. Tema 

paneb raha raamatusse, siis on kindel. Inemine sureb, raamat 
mitte. Inemine ärkab küll viimselpäeval üles, aga mis me 
viimselpäeval veel rahaga teeme! Siis on muud asjad, kui 
tuleb viimnepäev. Kas te usute viimistpäeva? Hea küll, hea 
küll, pole tarvis, see muidu niisama. Enne viimistpäeva pole 
see tähtis. Aga raha — see on tähtis, väga tähtis. Kui palju 
seal on? Kas on kaks rubla või on pisut rohkem? On ehk 
kolm või neli? Ega te ometi nii hull olnud, et jätsite viis või 
kümme rubla kasti? Rääkige tõtt! Sest härra Mauruse majas 
peavad kõik tõtt rääkima, niisuke on see maja siin. Isa andis 
muidugi rohkem, hulga rohkem kui kakskümmend, tal on ju 
suur talu? Eks annud?» 

«Ei, härra, ainult kakskümmend andis isa, seekord polnud 
rohkem võimalik. Pärast saab ehk veel.» 

raha ikka kasti jätsite? Teil ehk on kotis ka veel oma jaoks? 
On teil kotis või ei ole? Ehk on pisutki?» 

Ta sirutas käe, nagu küsiks ta rahakotti. Indrek võttiski 
selle taskust, avas kõik ta sahtlid direktori silma all, et näi- 
data nende tõelikku tühjust. 

«Usun, usun,» kordas direktor tühja rahakotti silmitsedes. 
«Teil on ju nii aus nägu. Maal on veel ausust, maal on 
meie rahva tulevik. Teate, kes oli Jakobson, see Carl 
Robert? Olete kuulnud? Ja mis tema ütles? Ütles: meie 
rahvas võidab ja langeb ühes talupojaga. Mõistate? Meie 
rahvas! Eesti rahvas! Nõnda! Ja miks? Et talupoeg on aus, 
et ta kardab jumalat, et ta on oma keisrile truu. Kui saaks 
kõik inemised maale viia, siis...» 

Ta jättis ütlemata, mis siis. Selle asemel võttis ta Indreku 
sõrmede vahelt rublase paberi, pani selle kokku ja pistis ta 
kotti, mida poiss ikka veel käes hoidis. 

«See on selle eest, et olete aus, et olete ausa isa-ema 
laps. Härra Maurus armastab ausaid inemisi, kes räägivad 
tõtt, ei valeta. Warten Sie, warten Sie!»! 

Ja nüüd oleks ta nagu Indreku unustanud, kohendas öö- 
kuue hõlmad kokku ja ruttas uksest välja. Lävel pöördus ta 
ümber ja kutsus Indrekut kaasa, aga kui see tahtis toolilt 


1 Oodake, oodake! (saksa k.). — Toim. 

tõusta, tegi direktor parema käega vajutava liigutuse, nagu 
tahaks ta poisi uuesti istuma suruda. «Istuge, istuge! Silma- 
pilk!» ütles ta. Ja kui Indrek ikka veel arusaamatuses seisis, 
hüüdis direktor ukse vahelt kärsitult: «Istuge ometi!» ning 
lisas ukse taha kadudes ruttu juurde: «Ein Augenblick!» 
Aga vaevalt jõudis Indrek üksijäänult toas lasta pilgu ringi 
käia, kus ta nägi lihtsa eesriide varjul lahtist sängi, nagu 
oleks sealt just praegu magamast tõustud, kui juba uks jäl- 
legi kuulmatult avanes ja direktor pea sisse pistis. 

«Tulge siiski parem kaasa,» ütles ta Indrekule. 

Nõnda läksid nad kahekesi mööda kitsast puutreppi alla, 
direktor öökingades vaikselt ees, öökuue saba lehvivalt laiali, 
Indrek oma kõvade saabastega hirmsa mürinaga tagajärel. 
AIl eestoas koputas direktor selle ukse pihta, kust tagant esiti 
oli kostnud kõnelus ja naer, ning hüüdis: «Herr Koovi!» Kui 
vastust ei tulnud, katsus ta ust avada, aga see oli lukus. 
Siis ruttas ta läbi suure toa, tõmmates Indrekut näpuga 
endale järele, ja katsus seda ust, mis viis otseteed edasi, aga 
ka see oli lukus. Igal pool valitses praegu tühjus ja vaikus. 
Ainult lamp põles endiselt suures toas laual ja temast pisut 
kõrval sirutas valge luik lae all oma tiibu tolmunud rahuing- 
lina. Üks toanurk oli tumepunasest lilletatud kretongist ees- 
riidega muust ruumist eraldatud, ja kui direktor ärevalt 
mööda tuba edasi-tagasi jooksis, nagu ei teaks ta, mis teha, 
pani ta lehviv öökuue saba ka lilletatud kretongi lehvima ja 
laskis tema taga näha kahekordseid, ülekuti üksteise sam- 
maste otsa asetatud voodeid. Suure kapi otsas, mille külge oli 
kinnitatud eesriiet kandva traadi teine ots, seisid kõrvuti 
kaks kipsist rindkuju. Need olid asjad, mis Indreku tähele- 
panu köitsid. Aga nende vaatlemisse süvenemiseks polnud 
tal aega, sest direktori ärevus näis aina kasvavat. «Kopf- 
schneider! Kopfschneider!» hüüdis ta korduvalt ikka äge- 
dama häälega. 

Kui ei tulnud vastust ega ilmunud hüütavat, tõmbas direk- 
tor jällegi Indrekut näpuga ja nüüd avas ta suure toa kol- 
manda ukse, mis viis kuhugi väikesesse pimedasse ruumi. 
Avatud uksest välja tungival valgusel nägi Indrek ka siin 
kahekordseid voodeid. 


«Minu kannul!» käsutas direktor Indrekut, kes oli temast 
! Uks silmapilk! (saksa *k.). — Toim. 

paar sammu maha jäänud. «Muidu pärast lööte pimedas 
oma silma peast välja ja härra Maurus peab maksma. Selle- 
pärast ikka kannul, ikka kannul, kui härra Maurus ees läheb!» 

Direktor avas veel ühe ukse. Ka selle taga haigutas pime- 

us, soojus ja pimedus. Siiski — kuskilt immitses siia pisut 
valgust. Nagu järgmisel silmapilgul selgus, tuli see ähmasest 
klaasuksest, mille direktor varsti avas. 

«Ettevaatlikult!» käsutas ta. «Muidu kukute! Uksepakk ja 
siis kivipõrand. Noor inemine peab ikka ettevaatlik olema! 
Ikka ettevaatlik! ütleb härra Maurus. Tema ise on juba vana, 
aga ka tema on ettevaatlik. Ka vana peab ettevaatlik olema. 
Noor ja vana!» 

kki peatus ta. 

«Minu king! Ma kaotasin oma kinga!» hädaldas ta. 

Indrek kummardus ühes direktoriga, et ähmases valguses 
kadunud eset otsida, Aga kinga ei olnud näha. 

«Just praegu kadus mul jalast,» seletas direktor. 

«Ei ole,» ütles Indrek. 

«Tõstke oma jalad paigast, ehk on teie jala all,» ütles 
direktor. 

Indrek tegi seda, ja eks tulnudki tema parema jala alt 
direktori pehme ööking nähtavale. Nüüd turgatas talle endalegi 
meelde, et ta astudes midagi pehmet oli tundnud, ilma et 
oleks teadnud, mis see oli. 

«Näete nüüd,» ütles direktor, «kui ettevaatlik peab olema. 
Juba ette vaadates tallate härra Mauruse kinga ära, aga mis 
sünniks veel siis, kui te ettevaatlik ei oleks. Mis jääks siis 
minu vanadest jalgadest järele.» 

Nõnda õpetas härra Maurus isalikult oma uut kasvandikku, 
kuna ta ise ähmasest koridorist kuhugi valgemasse kõrgesse 
ruumi astus, mis sarnanes enam mõnele kuurile või 
küünile kui eluhoonele. Siit läks uksi paremale, pahemale ja 
ka otseteed edasi. Aga härra Maurus ei tarvitanud ühtegi 
neist, vaid tõttas puutrepile, mis viis teisele korrale. Ülal 
trepiotsal olid jällegi uksed, mis viisid paremale ja pahemale 
ning ka otseteed edasi. See igavene uste rodu ajas Indrekul 
pea hoopis segi. Ei vanas ega uues vallamajas olnud nii 
palju uksi. Lihtsalt mõttetuna tundus niisugune uste hulk esi- 
mesel silmapilgul. Paremat kätt seisva lükkas direktor lahti 
ja see kriiksus ning kägises nagu mõni puutelgedega määri- 
mata vanker. Alles hiljem sai Indrek ukse häälitsemise põh- 

juse teada: teda vedas kinmi kivi, mis rippus nööri otsas, ja 
kui ratas, mille peal nöör jooksis, oli määrimata, siis karjus 
ta. Aga ratas ei tohtinud karjuda, seda kinnitas härra Mau- 
rus Indrekule hiljem pahatihti, sest Indreku muude kohus- 
tuste hulka kuulus ka selle ukse ratta määrimine kas võiga 
või rasvaga — ükskõik. 

Ruumis, kuhu nad nüüd astusid, seisis kaks pikka lauda, 
mille ümber väikesed mudilased, parajad jõmmanid ja ka 
täiskasvanud mehed läbisegi õhtusöögil istusid. 

«Tere!» ütles direktor vene keeli ja lisas saksa keeles 
juurde: «Mablzeit!»' Ta vajutas lõua vastu rinda ja laskis 
silmad üle prillide toas ringi joosta. Äkki tormas ta esimese 
laua alumise otsa juurde ja karjus murtud vene keeles (isegi 
Indrek taipas, et direktori vene keel oli hoopis murtud): 

«Kopfschneider! Schinder! Miks pole all toas kedagi? 
Miks olete teie siin? Härra Maurus ütleb tuhat korda: alt- 
tuba ei tohi kunagi tühi olla. Inemine tuleb, tahab härra 
Maurusele raha tuua, sest tema tahab õppima hakata, tahab 
universiteeti tudengiks minna, — aga teid pole all. Pole 
kedagi a!!! Alttuba on tühi. Kas oli alttuba tühi?» pöördus 
direktor äkki Indreku poole. 

«Jah oli,» vastas Indrek, kuna kõigi lauas-istujate silmad 
tema poole pöördusid ja suud naerule kiskusid, ilma et Ind- 
rek õieti oleks taibanud, miks. 

«Aga ma olin ju, kui see tuli,» ütles poiss direktorile, 
näidates Indreku poole. 

«Teie olite, aga praegu enam ei ole. Mis siis, kui just 
praegu keegi tuleb ja kõlistab? Kuulete teie siiamaale? 
Tuleb ja kõlistab — üks kõrd, kaks kõrda, kolm kõrda, 
kümme kõrda. No ütelge nüüd ise, kui kaua peab inemine 
kõlistama, kui ta tahab härra Maurusele raha tuua ja kui 
keegi ei ava? Kõlistab, kuni ära läheb, ja härra Maurus on 
oma rahast ilma. Sest kes raha toob, ei too seda kunagi teist 
kõrda. Teie seal,» hüüdis direktor Indrekut, «tulge lähe- 
male, tulge siia!» 

See oli Indreku elus piinlikumaid silmapilke, kui ta oma 
kõvade raskete saabastega — temale endale tundusid nad 
hirmus rasked ja kõvad — komps, klomps! üle toa astus, 
kuna samal ajal teda teiste irvitavad pilgud saatsid. 


1 L.: maaltseit! *Head söömaaega! (saksa k.). — Toim. 

«Otelge sellele lätlasele — sest see siin on lätlane —, 
ütelge temale, kas te oleksite härra Mauruse juurde tagasi 
tulnud raha tooma, kui te poleks sisse pääsenud? Ütelge 
talle vene keeles, sest tema vaeseke ei oska eesti keelt. Kaks 
aastat on ta juba siin, aga ikka ei oska. Utelge talle, kas 
oleksite tulnud või ei?» 

«Oleks vist küll tulnud,» ütles Indrek. 

«Kuidas?!» hüüdis direktor ägedalt, kuna naerumuie kõi- 
gil nägudel laienes, mida märgates härra Maurus lausus 
saksa keeles: «So ein Landscher,' ein Tere-tere!» Siis pöör- 
dus ta uuesti Indreku poole ja rääkis eesti keeli: «Teie 
ütlete, et teie oleks tulnud, kui oleks kõlistanud üks kõrd — 
ei avata, teist kõrda — ei avata, kolmat kõrda — ei avata, 
kümnendat kõrda — ei avata? Kuidas te siis oleks tulnd, 
kui ei avata? Ütelge ometi, kas oleksite tulnd, kui ei 
avata?» 

«Ega siis küll,» oli nüüd Indrek nõus. 

«Noh, siis ütelge seda lätlasele vene keeles, et ta teaks: 
härra Maurusel on õigus. See on püha kõrd, et härra Mau- 
rusel on õigus, mitte lätlasel. Utelge talle selges keeles: «Ei, 
ma poleks teist kõrda tulnd ega raha toond,» käis direktor 
peale. Ja kui Indrek seda oli teinud, ütles härra Maurus 
Kopfschneiderile: «Mõistate, et härra Maurusel on ikka 
õigus; sellepärast ei tohi alttuba kunagi tühi olla. Kui teised 
söövad, olete teie all, tuleb mõni teine alla, lähete teie sööma. 
Ikka kõrdamööda, ikka kõrdamööda. Mõistate?» 

Aga poisil oli nägu, nagu ei saaks ta direktori viletsast 
vene keelest põrmugi aru. Sellepärast hoidis direktor pahema 
käega öökuue hõlmu, parema käe sõrmed ajas ta aga haara- 
kile ja vehkis nendega oma jõllitavate silmade ees edasi- 
tagasi, mis pidi nähtavasti tähendama, et peas pole üsna kor- 
ras, kuna ta ise lausus halvakspanevalt: 

«Ei, lätlane ei mõista. Lätlane ei mõista kunagi. Lätlane 
mõistab ikka teisiti kui meie. Niisugune on lätlane ja niisugu- 
sed oleme meie.» 

Aga kui Kopfschneider tahtis söögi pooleli jätta ja alla 
minna, surus direktor ta tema paigale tagasi ja ütles: 

«Istuge, istuge! Mitte härra Mauruse käsu vastu teha. Kas 
härra Maurus ütles: Tõuske ja minge alla? Ei, härra Mau- 


1 Säärane mats (saksa k.). — Toim. 

rus ei öelnud seda. Noh, siis edasi süüa ja mitte tõusta! 
Mitte kõrda rikkuda!» 

Ja eesti keeles lisas ta juurde: «Lätlane tahab ka süüa. 
Lätlane tahab rohkem süüa kui meie, sest tema on paremaga 
harjunud.» 

Äkki katkestas direktor oma sõnad ja tormas Indrekust 
mööda ukse poole, hüüdes: «Herr Koovi, Herr Koovi, hören 
Sie!/» Aga härra Koovi oli juba laua tagant üles tõusnud ja 
ukse taha kadunud, kuhu härra Maurus talle järele ruttas, nii 
et Indrek üksinda nõutult seisma jäi, ilma et oleks teadnud, 
mis teha. Viimaks võttis ta südame rindu ja läks direktorile 
tuldud teed järele, kuni jõudis alla suurde tuppa. 

«Kus te asjad on?» küsis direktor, niipea kui ta teda nägi. 
Vaevalt jõudis Indrek küsimusele vastata, kui direktor uuesti 
söögitoa poole tormas, kuna ta ukse vahelt tagasi hüüdis: 
«Üks silmapilk!» Tõepoolest ilmuski ta järgmisel silmapilgul 
Kopfschneideriga uuesti, kes oli pidanud nüüd ometi oma 
söögi pooleli jätma. 

» «Mis asjad teil on?» küsis direktor Indrekult. «Kast? 
Suur? Kas kahekesi jõuate kanda? Jõuab? Väga hea! 
Voorimeheraha jääb siis järele. Kopfschneider, pange siis 
müts pähe ja minge aidake see kast ära tuua. Kärmesti! 
Härra Maurusel pole aega, sest tema on vana. Vanadel pole 
kunagi aega, surm seisab nende ukse taga. Sellepärast ruttu!» 

Viimased sõnad hüüdis ta poistele tagantjärele. Aga vae- 
valt olid need tänaval mõne sammu astunud, kui nende selja 
taga välisukse kell kõlises, millele järgnes direktori hääl. 

«Kopfschneider! Kopfschneider!» karjus ta. 

Poisid läksid tagasi, lätlane ees, eestlane kannul. 

«Aga kas teil raha on, et seal maksta?» küsis direktor. 
«Miks ei küsi te härra Mauruselt raha, kui lähete hotelli? 
Ikka küsida, ikka küsida. Siin on rubla hõbedat, rohkem 
ärge makske. Ütelge, härra Maurus ei käskinud rohkem 
maksta. Sellestki on liiga, muist tooge tagasi. Tingige! Ine- 
mine peab ikka tingima; mis inemine see on, kes ei tingi. 
Teie olete suurem ja targem, teie olete eestlane, vaadake, et 
lätlane liiga ei maksa,» pöördus direktor Indreku poole, aga 
samal ajal andis ta raha lätlase kätte. «Kui puudu peaks 
tulema, siis on veel see-paberirubla, mis ma teile üleval and- 

sin. Nüüd ruttu! Jookske! Te ometi võite joosta! Lätlane ja 
Seti las jooksevad võidu. Herr Koovi ja Timusk oota; 
vad.» 

Poisid pistsidki joostes minema ja vaevalt kuulsid nad 
direktori viimaseid sõnu sügisõhtu pimeduses, milles virven- 
dasid laternatuled, nagu piiraksid neid pisitillukeste kihulaste 
säravad parved. 

Poisid kastiga tagasi jõudnud, saatis direktor Indreku 
sinna tuppa, kust alguses oli kostnud kõnelus ja naer. Kaasa 
andis ta temale mõne saksakeelse sõna ukse vahelt, ilma e! 
ise oleks tuppa astunud, nagu oleks see talle keelatud. 

Toas laua ääres istus kaks härrat, samad, kellega direktor 
õhtusöögil oli rääkinud. Üks neist oli masindatud peaga, puh- 
taks aetud loperguse näoga, rõugearmiline, tugeva pihaga, 
pelgliku või salaliku pilguga, teine — kollakate vuntsidega; 
punaste huultega, mahedate hallide silmadega, üle pea soetud 
juustega, mis nagu pisut kähardusid. Esimene hallis, teine 
mustas. Nad asusid teine teisel pool lauda, mis polnud põr- 
mugi viisakam kui vallamaja laud, kus peal Indrek oli kir- 
jutanud. Toas leiduvad toolid olid veel räbalamadki kui 
vallamaja omad. Ühes seinas asuval lihtsal puuvoodil oli 
kodukootud villane triibuline vaip peal. Ainuke, mille Ind+ 
rek leidis harukordsema olevat, oli laeni ulatuv ja täiskiilutud 
raamaturiiul, mis täitis peaaegu ühe toaseina. See oligi paik, 
kuhu Indrek ikka ja jälle oma pilgu viis, kui ta selleks 
pisutki mahti leidis. Aga tõepoolest oli selleks aega vähe, 
sest tema teadmiste katsumisega tehti kohe hakatust. See võis 
ehk tundi pool kesta, siis ütles härra hallis eesti keeli: 

«Vene keele ja rehkendusega saate neljandasse, aga aja- 
lugu, peaasi ladina keelt peate järele õppima. Kui kõvasti 
tööd teete, jõuluvaheaja ka, saate ehk järgmisel semestril 
teistele järele. Olete juba täis mees, andke pihta. Tõuske 
hommikul varem, õhtul aetakse magama. Kas raha on, et 
tunde võtta? Ei ole? Noh, siis katsuge omapead, küsige 
teistelt, kas või minult mõnikord. Mitte ühtepuhku, sest mul 
pole aega, aga vahetevahel.» 

Nüüd tundusid äkki ka selle härra silmad Indrekule nii- 
sama mahedad nagu teisegi omad, ja mingisuguse uue rõõ- 
muga lahkus ta toast. Varsti ilmus direktor, ja kui ta oli 
silmapilguks eksamineerijate tuppa astunud, tuli ta Indreku 
juurde ja ütles temale: 

«Herr Koovi ja Timusk panid teid neljandasse, aga õieti 
peaksite minema teise või kolmandasse. Olete suur mees, kat- 
suge väiksematele järele saada. Muidu lähete peale jõuluid 
teise, seal on mul üks veel suurem ja vanem ees. Lähete alla- 
poole. Härra Mauruse juures lähevad kõik allapoole, kes ei 
õpi või kes teistest maha jäävad. Sest mis võib härra Mau- 
rus, kui inemine ei õpi. Aga kui keegi tuleb härra Mauruse 
juurde, siis õppigu ta üks kõrd, õppigu kaks kõrda, õppigu 
kolm kõrda, õppigu vaimustusega, õppigu kui hull. Sest kui- 
das tehakse maal tööd? Kuidas niidetakse heina? Kuidas 
rabatakse rukkid? Higi jookseb ojana! Nõnda peab tööd 
tegema, kui keegi tuleb härra Mauruse juurde ja on ise juba 
suur ja pikk. Mõistate?» 

«Mõistan,» vastas Indrek imelises elevuses, sest millegi- 
pärast valdas teda nagu üleinimlik õnnetundmus. 

««Mõistan, härra Maurus,» peate vastama,» õpetas direk- 
tor. «Noor inemine peab ikka viisakas, ikka aupaklik olema. 
Sellepärast ikka — Herr direktor, Herr Maurus, Herr Leh- 
reri, Aga pidage, pidagel Kuhu me teid magama paneme? 
Kuhu me teile ruumi leiame? Jah, viisakas, aupaklik. Ladina 
keel ja viisakus, need valitsevad härra Mauruse majas. Ladina 
keel! Roomlane armastas ruumi, tema armastas palju ruumi. 
Härra Maurus õpetab küll ladina keelt, aga ruumi tal nii 
palju ei ole kui roomlasel. Herr Ollino, Herr Ollino! Kust 
leiame sellele roomlasele ruumi? Kuhu võib ta oma kasti 
panna?» 

Direktori hüüde peale avanes suures toas uks, mis oli esiti 
lukus, ja sealt ilmus keskmist kasvu, kuid rässaka kehaehitu- 
sega, ümariku peaga sootuks valgetverd mees. Isegi tema 
suured, pisut nagu pungis silmad olid peaaegu valged ja 
oleksid võinud Indrekule mõnda sõrasilmalist hobust meelde 
tuletada, kui neis poleks valitsenud otse pöörane ükskõiksus, 
õigemini tardumus, jäisus. 

«Üleval on veel ruumi,» ütles härra Ollino, ilma et tema 
pilk midagi oleks väljendanud. 

«Kutsuge Jürka!» käsutas direktor lätlast. 

Ja kui kutsutu ilmus, lasti tal Indreku kast selga võtta, 
ning nõnda algas teekond üles, söögitoa ukse eest läbi. 

«Pole muud kui Siberi,» rääkis Jürka kastiga mööda 


! L.: härr leerär, 'härra õpetaja* (saksa k.). — Toim. 

treppi ronides, «sest paremad paigad on juba täis. Paremad 
paigad on neile, kes paremini maksavad. Siberis aga leidub 
alati ruumi, see ei saa kunagi täis. Saate talvel külmaga ham- 
baid lõgistada,» ägises Jürka, kui ta viimasel järsul trepil 
ronis, kus Indrek teda tagant pisut upitas. Nõnda said nad 
lõpuks läbi luugi laudadega vooderdatud kõrgele katusealu- 
sele, kus valitses välisilmastik. 

«Maal olete lakas maganud?» küsis härra Ollino Indre- 
kult, sest ka tema tuli neile Siberisse järele. Ja kui Indrek 
andis jaatava vastuse, ütles Ollino üsna ükskõikselt: «No 
näete siis, nagu oma koju tulete. Puhas, värske õhk ja vaikne, 
ei müra ega kära, sest läbi ei käi siit keegi: kõrgemale enam 
ei saa.» 

«Korstnapühkija ronib kõrgemale,» ütles Jürka. 

«Ega korstnapühkija korstna otsa magama lähe,» vastas 
Ollino ja jätkas endist juttu: «Talvel ehk pisut vilu, aga 
kergemini hommikul ärkab ja selgema peaga tööle hakkab. 
Mina olen omal ajal maal väljas kartulikuhja õlgedes maga- 
nud ja pole häda midagi, ainult teises reies pistab vahel. Siin 
pole veel kedagi külm ära võtnud.» 


HI 


Järgmisel hommikul ärkas Indrek kellahelinal. Helises 
päris harilik aisakell, nagu ta seda oli kuulnud pulmas peiu- 
poistel või jõuluõhtul suure rõõmu pärast, kui kihutatakse 
pimedas teistest mööda — ikka kodu poole, sest seal on siis 
heinad või õled nurgas maas ja toad nii tulvil täis magusaid 
toidulõhnu, et nende ots ulatub kaugele õuegi. Tänagi tundis 
Indrek endas unesuikel midagi üsna kodust ja omast, aga 
juba järgmisel silmapilgul paukus kell tal otse kõrva ääres 
ja nõnda valusasti, et kadus igasugune magus suige. Ta kar- 
gas istukile: tahmane laelamp põles ja lätlane, kes tal eile 
oli aidanud kasti kanda, seisis kellaga otse tema voodi ees. 
Peale Indreku ei liigahtanud ükski. Aga kui Kopfschneider 
helistamist ei jätnud, karjuti talle mitmelt poolt: 

«Aitab juba! Käi kuradilel Tola! Katsu, et minema 
saad!» 

Mõnedele valmistas helistamine nalja. Need hüüdsid: 

«Tule ligemale! Ei kuule hästil Homme tule kahega!» 


Kui lätlane nägi, et eestlased ja venelased — teised rahvu- 
sed polnud Siberis esindatud — hakkasid end liigutama, võt- 
tis ta kellakõra pihku ja kobis läbi luugi alla. Nüüd kargas 
keegi kohe voodist ja kustutas tule ning kõik asetusid uuesti 
magama — koidu-unele, nagu öeldi. Ka Indrek puges uuesti 
vaiba alla, aga uni ei tulnud enam, olgugi et ümberringi hak- 
kas kostma sügav magajate hingamine, isegi norskamine. 
Nõnda ei kestnud see kaua, sest trepilt kostis uuesti kobin 
ja läbi luugiprao vilkus valguskiir. 

«Poisid, Valgel» hüüdis keegi ärksam. 

Järgmisel hetkel kerkis luuk ja nähtavale tuli härra Ollino 
valge pea. Värisev küünlatuli heitis vooditele ja nende vahele 
pelglikku helki, 

«Mis see siis peab tähendama?» küsis Ollino. «Kas siin 
ei kõlistatud?» 

«Pole meie midagi kuulnud,» vastati mitmelt poolt kor- 
raga. 

«Homme, tähendab, peab kõvemini kõlistama,» arvas 
Ollino. 

«Kõvemini ja kauem,» arvas keegi vastu. 

«Just nii,» kinnitas Ollino. «Aga nüüd maast lahti, maast 
ai kordas ta käskivalt ja hakkas magajatelt vaipu kis- 

uma. 

«Härra Ollino, üks silmapilk veel,» palus keegi väike 
poiss, hoides vaipa kõvasti kurgu all kinni. «Ma ainult siru- 
tan natuke.» 

«Ei ole aega,» vastas Ollino. «Välja ja pesema!» 

«Külm on, ei või, lõdisen teki allgi,» ajas poiss vastu. 

«All on külm vesi, see annab sooja,» lohutas Ollino ja ei 
andnud enne rahu, kui poisid olid viimseni voodist väljas. 
Üksteise järel kadusid nad läbi luugi, et minna alumisele kor- 
rale, kus asus pesemisruum. Kogu maja näis värisevat uniste 
ja hoolimatult kolistavate jalgade all. 

«Tasa seal!» hüüdis härra Ollino luugiaugust poistele 
järele. «Nagu oleksid teil rautatud kabjad jalge otsas!» 

Aga kolistavate sammude oja voolas ikka madalamale ja 
täitis kogu maja häiriva eluga. 

«Võiks ju üleval pesta, siis poleks vaja nõnda kolistada,» 
lausus Indrek enese eel minejale. 

«Vesi raske kanda, pealegi külmetab ta talvel Siberis 


ära,» vastas see. 

«Ah nii külm!» imestas Indrek. 

«Külm!» vastas teine. «Vana pakane ise.» 

«Kuidas seal siis magada?» küsis Indrek ebalevalt. 

«Kui elad, küllap siis näed,» vastati rahulikult. «Tuleb 
vaim peale nagu teistelgi.» 

Viimaseid sõnu Indrek täna ei mõistnud, aga juba mõne 
nädala pärast oli nende tähendus talle sula: siis kraaples ta 
ühes teistega, et keha palavaks ajada ja palava kehaga kül- 
male asemele pugeda. See oli omataoline igaõhtune võimle- 
misharjutus, milles nii mõnigi särk või püks rebenes. Leidus 
ka niisuguseid, kes sedavõrd «vaimustusse» sattusid, et heit- 
sid särgi seljast hoopis, nii et paljad pihad ja käsivarred 
helendasid. See «vaimu väljavalamine» oli teada ka järele- 
valvele, aga sellele vaadati enamasti läbi viie, ehk olgu siis, 
et vaimuvalangust osa võtma tuldi ka alumistelt kordadelt, 
mille tagajärjel müra võis tõusta otse põrgulikuks. Vaimu- 
keeru võisid sattuda siis ka toolid, lauad ja voodid, üldse 
kõik, mis ette juhtus, ja nii mõnigi neist pidi jala või muu 
kehaosa kaotama. Tiritammitati toolil, balansseeriti sängi- 
otsal, hüpati reas üle laudade, katsuti sülipätsi, hullati ilma 
igasuguse korrata ja süsteemita. Indrek polnud kunagi olnud 
suur hullaja, aga siin õppis ta seda ühes teistega. Üldine 
meeleolu hakkas ka temasse. Tuli tõepoolest nagu vaim 
peale. 

Oli veel teine abinõu sooja saamiseks: näpati alt puid ja 
kanti üles Siberisse või meelitati millegagi Jürkat, et see kan- 
naks ja halud kuhugi ära peidaks, näiteks igasse peatsisse 
paar halgu. Kui siis õhtul kõik vaikseks jäi, roniti asemelt 
välja ja pandi suur raudahi küdema, mis asus keset katusealust. 
Köeti mõnikord nõnda, et ahi lõi helendama, ja siis nihutati 
voodid otsapidi soojuseallika lähedale. Hommikuks oli ahi 
muidugi jahtunud ja Siber endiselt külm. Sellepärast poolda- 
sid mõned rohkem «vaimu» kui raudahju sooja. 

«Ahjusoe ajab lutikale vaimu peale,» ütlesid nad elutargalt. 

«Aga inimesel pole hea magada, kui lutikal tuleb vaim peale.» 
«Jah, ei ole inimesel hea, kui lutikal tuleb vaim peale,» 
kinnitasid teised. 

«Parem tulgu inimesel endal vaim peale,» seletati, ja nõnda 
tõusis Siberis iga õhtu, mõnikord ka hommikuti põrgumüra, 
mille tagajärjeks oli tolmu, nagu laotataks kütist või peks- 


taks rehte. 

Peale pesemist voolas jalgade kolin üles tagasi ja siis 
uuesti alla — klassidesse õppima. Indrek läks ühes teistega, 
õigem ühes väikese Liblega, kes ka pidi neljandasse klassi 
kuuluma. Liblelt ta oma esialgse pühenduse õpi- ja asjaolu- 
desse saigi. Tema käes nägi ta esimest korda mingisugust 
kaanteta, üksikuist lehtedest koosseisvat raamatut (raamatud 
olid Lible keeles kapsad), kust ta luges an:0, amas, amat ja 
mensa, mensarum. Eriti hakkas millegipärast just selle tund- 
matu sõna viimane kääne tema meeltesse kinni. 

«Mensarum,» kordas Indrek Liblele. «Mensarum,» kinni- 
tas ta veel kord. 

«Tahad, ma müün selle kapsa sulle?» ütles Lible. 

Ja ilma et Indrek endale aru oleks andnud, kas tal seda 
vana «kapsast» üldse vaja on, otsis ta taskust raha ja mak- 
sis nõutud summa. Nagu hiljem selgus, oli see peaaegu uue 
raamatu hind. Aga sest polnud midagi, Indrek ei pannud 
seda Liblele kunagi pahaks, sest tal oli ütlemata hea meel, et 
ta oli ostnud esimese kättepuutuva räamatu, kus oli seisnud 
mensa, mensarum. 

Veel ühe teise «vana kapsa» ostis Indrek Liblelt, nimelt 
selle, kus kordus sagedasti see haruldane sõna, mis aastate 
eest nii väga oli tema meeli võlunud, Küll oli sõnalt ja kogu 
raamatult vaheajal endine võlu hajunud, aga Indrek ostis ta 
siiski, nii väga rippus ta mineviku mälestuste küljes. 

Lible heitis veel rohkemgi «kapsaid» turule, kõik oma 
«kapsad» oleks ta nähtavasti turule heitnud, kui aga Indrek 
oleks ostnud. Aga ei, Indrek ostis ainult need kaks. 

«Miks sa oma raamatud ära müüd?» küsis Indrek. 

«Et toitu osta,» vastas Lible. 

«Kas siis siin nii vähe süüa antakse?» küsis Indrek. 

«Süüa saab siin küll, aga toitu ei ole,» seletas Lible, ilma 
et Indrek teda õieti oleks mõistnud. Alles söögilaua ääres 
õppis ta tundma, mis need sõnad tähendavad, sest Lible 
ilmus sinna «oma leivaga» — sepikuga, võiga ja kildudeks 
lõigatud teevorstiga, kuna aga «vana» ja tema «tädi» andsid 
ainult rukkileiba, millel või juba peal, ja sepikut ei kunagi, 
ainult saia pisut hommikuti. Lible asus oma toidu kallale 
mingisuguse erilise suure käeliigutusega ja võidurõõmsa näo- 
ilmega, nagu oleks ta äkki ja ootamata ning kõigile arusaa- 
matul kombel kõrgemasse seisusesse tõusnud, mis võimaldas 
istumise ülemises lauaotsas, kus asetsesid härrad Koovi, 

koriaa ja Ollino ning õpilastest nimekamad ja rahaka- 
mad. 

«Ei tea, mis see väike Loll õgib, kas oma kapsaid või 
ihusooja?» küsis keegi teiselt üle laua. 

«Kapsaid, ikka kapsaid,» vastas teine. 

«Siis pidi ta küll mõne suure Lolliga kokku saama, kes 
nad temalt ära ostis,» arvas esimene. 

«See suur istub väikese kõrval,» ütles keegi kolmas. 

Umberringi levis nägudel kadestav irvitus. 

Sellest taipas Indrek, et väikest Liblet hüüti väikeseks Lol- 
liks ja et teda vististi suureks, sest ta oli Lible «kapsad» kalli 
raha eest ära ostnud ja temale nõnda võimaldanud teiste 
silme ees paremaid suutäisi süüa. Uus nimi hakkas Indrekule 
kohe külge, eriti vist sellepärast, et ta klassis ja söögisaalis 
väikese Lolli kõrval istus. Et aga viimane oma nime üks- 
kõikse rahuga kandis, siis talitas Indrek tema eeskujul ja 
laskis end suureks Lolliks hüüda veel siiski, kui ta oli klas- 
sis teadmiste poolest üks esimesi. Oli kordi, kus ükski ei osa- 
nud õpetaja küsimusele vastata; siis hüüdis Lible oma piik- 
suva häälega: «Härra õpetaja, suur Loll teab!» Ja naer- 
des vastas õpetaja: «Ah väike Loll teab, et suur Loll 
teab? Noh, palun vastake siis.» Ning Indrek tõusis ja 
ee nagu oleks tema nimi kirikuraamatuski juba suur 

oll. 

Niisugused imelikud tagajärjed olid sel asjaolul, et Indrek 
ostis Lible käest kaks vana raamatut. Aga teist ostu pidi ta 
hiljem ometi kahetsema, nimelt seda, mis sündis sõna 
«paavst» pärast. See sõna oli millalgi toonud imelisi unistusi. 
Siin oli ta hüüdnimeks usuõpetajal, kes muutis oma isikuga 
Indreku lapsepõlve-unistuse ja -igatsuse otse selle vastandiks. 
Mees oli tüse, suure, kuidagi neljakandilise peaga, jämeda 
punase kaelaga; lõuapärad tugevad, palgenukid laiad, ham- 
bad alati kokku litsutud, nii et häälgi rääkides hästi välja ei 
pääsenud; huuled paksud, punased ja nagu üleolevas või 
põlglikus muiges pahemale pisut viltu kistud; otsaesine ülalt 
nagu kitsam, alt silmakoobaste juurest laiem; juuksed harjas- 
tena püsti, silmad ainult kitsas kriips, milles kilas ja sädeles 
midagi peaaegu valusat. Aga ühe pidi härra Vihalepale 
ometi jätma: oma hüüdnime oli ta õigusega ära teeninud. 
Tema oli kõva usumees ja jumalasõna oli tema silmis see iga- 
vene ja muutumatu varandus, millest ei tohi pudeneda ega 

mureneda vähematki raasukest. Raidkujuna, silmad pilukil, 
istus ta ülal kateedril, pliiats püsti peos, kui laskis jutustada 
piiblilugu või võristada piiblisalme. Iga natukese aja tagant 
pidi ta pliiatsiotsaga kateedrile koputama ja vaikse, ebaloo- 
mulikult õrna, peaaegu naiseliku häälega ütlema: 

«Pidage! Veel kord! Te jätsite seal ühe «ja» vahelt ära.» 

Ja õpilane hakkas uuesti otsast peale. Kuid varsti järgnes 
uus pliiatsikoputus ja õrn hääl ütles: 

«Raamatus seisab selle koha peal: ja see sündis, et... 
Sellepärast veel kord see koht.» 

Jõudis vastaja ka selle vea parandada, siis tabas teda varsti 
uus häda, sest «paavst» ütles talle varsti maheda häälega: 

«Armas laps, mis te ometi segate ja võltsite! Seal seisab 
ju «ning», mitte «ja». Veel kord see koht.» 

Eriti raske oli vastates õiget tooni leida. Seda sai Indrek 
omal nahal küllaldaselt tunda. 

«Piiblilugu ja katekismus pole ometi muinaslugu ega mõni 
eesti vanaviisi jutt, mis on üks ropp asi Issanda ees, vaid 
püha jumalasõna,» õpetas härra Vihalepp. «Ja püha jumala- 
sõna on nõnda püha, et meie, patused inimesed, teda oma 
roojasesse suhu ei tohiks võttagi, aga kui me seda siiski 
teeme oma kalli hingeõnnistuse pärast, siis peame seda tegema 
käed ristis ja võimalikult vaikse ja maheda häälega, nagu 
teeb üks inimene, kes tunneb oma süüd ja kel on sellepärast 
palumist. Sellepärast siis mitte nõnda, vaid nõnda...» 

Ja härra Vihalepp näitas ise, kuidas inimene peab püha 
jumalasõna oma roojasesse suhu võtma. 

Pisut teistsuguse käsituse sai Indrek pühast jumalasõnast 
hommikupalvel, milleks koguneti enne tunde söögituppa, kus 
lauad ja pingid seks ajaks nurka hunnikusse aeti, et ruumi 
võita. 

Palvet luges härra Maurus ise, pealegi veel nii vanast ja 
auväärsest saksakeelsest raamatust, et Lible nimetas teda 
palvekapsaks. Lugedes seadis härra Maurus prillid sootuks 
ninaotsale. 

Juba teisel päeval taipas Indrek, miks direktor seadis pril- 
lid palvet lugedes nii ebaloomulikku paika. Indrek taipas 
seda sellest, et äkki katkestas härra Maurus palve lugemise, 
viskas raamatu aknalauale ja kargas kui vihane härg poiste 
sekka, kus ta haaras Liblel kraest kinni, kes oli ühes teisega 
maha kükitanud ja ajas nõnda mingisuguseid äriasju. Härra 


Maurus tõmbas poisid akna alla ja sagis nad mõlemad kahe 
käega kõrvade äärest läbi. 

«Šinder niisugune,» ütles ta Liblele, «tema rikub kõik 
minu poisid ära, tema ajab terve mu kooli hukka. Ja juuksed 
teisel ka nii lühikesed, et kinni ei saa võtta. No mis peab 
härra Maurus niisuguse kiilaspeaga tegema? Miks on su 
A nii lühikesed, et härra Maurus kinni ei saa võtta? 

asta!» 

«Härra direktor, te ju ise käskisite juuksed lühikeseks lõi- 
gata,» vastas poiss nutuse häälega. 

«Nii lühikeseks pole ma käskinud!» vastas direktor. «Ikka 
peab võima kinni võtta, kuis siis muidu sinuga saab. Järg- 
mine kord pea meeles: mitte nii lühikeseks. Ja nüüd seisa 
siin minu kõrval, et sa enam ei saa mu poisse rikkuda.» 

Härra Maurus võttis uuesti palveraamatu ja hakkas 
lugema, aga ta silmad vaatasid harva pühakirja, enamasti luu- 
rasid nad üle prillide poiste järele. Indrek kahtles, kas direk- 
tor üldse seda luges, mis raamatus seisis, või olgu siis, et tal 
aastate jooksul raamat juba pähe oli kulunud. 

Venekeelset õpetust jagades ütles ta: 

«Härra Maurus ütleb: palve ajal ei tohi mängida, ei tohi 
vallatada, aga mis teeb Lible ja see teine: nemad loevad laua 
all raha. Mõistate? Nemad loevad raha, nagu oleksid nad 
variserid. Härra Maurus loeb palvet, aga nemad loevad 
raha. Kus on su raha, šinder?» pöördus ta Lible poole, kes 
pidi tema kõrval seisma ja kes oli ometi sealt plehku pist- 
nud. «Kus on Lible?!» hüüdis direktor. «Lible, siial» Ja 
kui poiss teiste selja tagant ilmus, kärgatas härra Maurus: 
«Sinder, kus sa oled? Kus on su raha?» 

Poiss sirutas mõned vaskkopikad. 

«Näete nüüd,» hüüdis direktor hulgale: «Tal on palve 
ajal raha peos. Šinder niisugune!» Ja jällegi tahtis ta poisil 
kõrva äärest kinni võtta, ütles aga siis: «Ah, su juuksed on 
ju lühikesed! Sa lasid nad meelega nii lühikeseks lõigata, et 
härra Maurus ei saaks sind karistada! Šinder! Aga kust sa 
said selle raha?» 

«Suur Loll andis!» hüüdis kellegi võrukaelne hääl. 

«Kes see on?» küsis direktor. «Kes on suur Loll? Sina 
oled väike, aga kes on suur?» 

«Paas, see pikk, läks Siberi; paar päeva tagasi,» seletas 
härra Ollino. 

«Paas! Paas!» hüüdis direktor. «Kus te olete?» 

«Siin,» vastas Indrek, kes seisis oma pikkuse tõttu teiste 
selja taga seina ääres. 

Ja kui Indrek läbi poistekarja direktori ette jõudis, ütles 
see: 

«Mis ütleb härra Maurus? Tema ütleb: ei kellelegi tohi 
raha anda, kui aga härra Maurusele üksnes. Aga miks and- 
site sellele lühikesele, kui ise olete pikk? Vastake! Ruttu! 
Härra Maurusel pole aega. Miks?» 

«Ma ostsin temalt raamatu,» vastas Indrek. 

«Kuidas julgete teie, koer, minu poiste käest raamatuid 
osta? Kas ma selleks teile rubla raha andsin, et teie hakkate 
oma pikkusega minu poistelt raamatuid üles ostma. Mis raa- 
mat see oli?» 

«Ladina keele õpiraamat.» 

«Lible, miks sa müüsid selle raamatu?» küsis direktor. 

«See oli vana näru, mul põlnd temaga enam midagi teha,» 
vastas Lible. 

«Kuidas põlnd teha?! Sina, šinder, tuled härra Mauruse 
palvel valetama. Ise istud juba kolmat aastat samas klassis 
ja sul põlnd ladina keele raamatuga midagi teha? Härra 
Maurusel on häbi sinu ausalt isalt raha vastu võtta, sest poeg 
ei õppind mullu, ei õppind tunamullu ja tänavu ta müüb 
oma raamatudki teistele. Ja teie, pikk, mis on teil teie pikku- 
sest kasu, kui lähete ja ostate selle lühikese käest raamatu 
ära! Mis kasu on sellest, et isa teid puhta pereleivaga on 
söötnud ja kasvatanud! Ikka teete, nagu oleks teil moona- 
mehe või vabadiku aganakannikas kotis. Vaadake nüüd kõik 
seda pikka, vaadake tema pikka nägu; tema on see, kes...» 

Jumal teab, kui kaua direktori kõne oleks kestnud ja kuhu 
ta viimaks oleks välja viinud, aga härra Ollino astus tema 
juurde ja sosistas mõned saksakeelsed sõnad talle kõrva. 
Nõnda siis lõpetas ta poolel sõnal ja tähendas ainult: «Pä- 
rast, pärast! Härra Ollino tuletab mulle pärast meelde.» 

Ta tegi pahema käega mingisuguse liigutuse ja poisid hak- 
kasid mürinal välja m'nema. Nüüd turgatas direktorile nähta- 
vasti midagi uut meelde ja ta tahtis uuesti kõnelema hakata, 
aga ükski ei kuulanud teda enam, nii et see palvetund oleks 
nagu pooleli jäänud. 

«Millega see nüüd lõpeb?» küsis Indrek Liblelt klassis. 

«Mis asi?» küsis Lible nagu arusaamatuses vastu. 

«Raamatutega ikka,» ütles Indrek. 

«Ää ole lolll» hüüdis Lible. «Mis vanal sellega asja, kuhu 
ma oma vanad raamatud panen!» 

Aga ometi oli direktoril nähtavasti sellega pisut asja, sest 
pärast lõunat nõudis ta Indreku ühes ostetud raamatutega 
enda juurde. 

«Mis te neist maksite?» küsis ta raamatuid nähes, ja kui 
Indrek oli hinna nimetanud, ütles direktor: «Seal ta nüüd on: 
pikk kont ja lühike aru. Väike Lible on ju see vana rebane. 
Küll ma ta käsile võtan. Milleks te niisukese näru ostsite?» 
näitas direktor ladina keele õpperaamatule. 

«Mulle meeldis ta,» vastas Indrek lihtsameelselt. 

«Meeldis,» imestas direktor ja vahtis poisile otsa,» nagu 
kahtleks ta pisut tema mõistuses. Siis pöördus ta ümber, vaa- 
tas aknast välja ja ütles endamisi — Indrek kuulis, kui 
direktor endamisi ütles: 

«So ein grosser Narr!»! 


IV 


Raamatute jant tegi Indreku äkki laiemas hulgas tuttavaks, 
pööras temale erilise tähelepanu. Temaga hakati juttu ajama, 
tutvust tegema. Nõnda sai temast varsti oma inimene. 

Muude seas lähenes temale ka Tigapuu, üks neid kahe- 
paikseid, kes polnud õieti õpilane ega ka õpetaja või kes oli 
mõlemad kokku. Päeval istusid niisugused mehed ühes teis- 
tega enamasti klassis, pärast lõunat aga läksid nad väikse- 
matega jalutama või valvasid nende järele õppimisel. 

Tigapuu oli umbes Indreku vanune, aga asutise pere hulka 
kuulus ta juba palju aastaid. Praegu istus ta viiendas, Ind- 
rekust üks klass kõrgemal. Kasvult keskmine, kehalt kuidagi 
nurgeline ja lopergune, omas ta kuulsust, et ta kedagi ei 
karda, vana ennastki mitte, ja et kaklemisel ükski tema vastu 
ei saa. Niisuguse mehe tutvus tundus Indrekule austav. 

«Selle nolgiga lähete asju ajama, muidugi peate siis sisse 
kukkuma,» ütles ta Indrekule Lible suhtes. «Eks tulnd minu 
juurde, ma oleks teile poole odavamalt ostnud ja poole raha 
oleksime teind liikudeks. Peaaegu jumalamuidu oleksime 
raamatud ostnud, kui liigud on ausad.» 


! Säärane suur narr! (saksa k.). — Toim. 

Ja kui Indrek direktori juurest raamatutega alla tuli, küsis 
Tigapuu: 

«Kas vana päris, kui palju teil veel raha on?» 

«Ei,» vastas Indrek. 

«Luiskad,» naeris Tigapuu üleolevalt, nagu tahaks ta 
öelda: keda sa tuled haneks püüdma. «Luges ta iseoma käega 
su tagavara üle? Mis sa minust kardad, et sa nii varjad. 
Mind on sul kõige vähem karta, aga mõnda teist, seda küll. 
"Tahad, ma näitan sulle pärast lõunat Nõmmanni ja Peeter- 
soni; seal on vanu raamatuid virnade kaupa — vali ise, mis 
himustad. Ja kõik poolmuidu. Pealegi kui mina kaasas olen, 
sest minul on igal pool tutvus. Võid isegi sinna müüa, kui 
tahad: Aga niisukesi ei osteta, nagu Lible kapsad, niisukesi 
mitte. Peavad paremad olema, palju paremad. Ma teile pärast 
näitan, misukesed peavad olema, kui tahad Nõmmannile või 
Peetersonile müüa. Nii et pärast lõunat lähme siis, vaatame 
pisut ringi, õpime linna tundma; seda läheb sul tarvis, seda 
Ja mõnikord hädasti tarvis. Tähendab tehtud! Selle peale 

äsil» 

«Ehk võiks ka,» lausus Indrek kahtlevalt. 

«Mitte nõnda,» ütles Tigapuu õpetlikult. «Meil nõnda ei 
räägita. See pole meeste, see pole seltsimeeste viis. Peab 
vastama kindlalt. Ei või jah.» 

«Siis olgu pealegi jah,» oli Indrek nõus. 

«Mees ja sõna,» kinnitas Tigapuu, nagu oleks küsimuses 
mõni teab kui tähtis tehing. «Nii siis, kui teised lähevad jalu- 
tama, pistame meie linna, Ülepea on need jalutuskäigud liht- 
salt hirmsad ja vastikud. Pead kaasas sõrkima igasuguste 
poisinolkidega, nagu oleksid mõni ilmanaerus. See on vana- 
mehe krihv: ikka karjakaupa, ikka hulgakesi, et torkaks 
silma, et jäädaks vahtima ja öeldaks: «Näe, sealt lähevad 
Mauruse omad.» Aga kõik naeravad ainult. Sina seda veel ei 
tea, aga küll sa pärast näed, et minul on õigus, mitte vanal. 
Aga meie lähme kahekesi, teistega pole meil tegu, kahekesi 
on hoopis teisiti.» 

«Hea küll,» kiitis Indrek järele. 

«Ja pea meeles,» rääkis Tigapuu edasi, «on sõna antud, 
siis peab seda pidama, maksku mis maksab, — nii teeb 
seltsimees. Tovarištš! Ehkupeale ei maksa midagi ette võtta. 
Sest mis mõte oleks mul minna vanalt luba saama, kui sina 
korraga ütled: «Ei, ma täna ei tulel» Mis teen ma siis selle 

vanamehe loaga? Kuhu ma ta panen? Või arvad sa, et 
vanaga on lõbus asju ajada. Nägid, misuke jant raamatu- 
tega. Ja mis seal oli? Üks oli teise üle löönud, muud midagi. 
Aga vanal oleks nagu tuli lahti. Mine katsu temalt väljami- 
nekuks luba saada, siis kohe: «Kuhu? kui kauaks? milleks? 
kas üksi? kes veel?» Teiseks — «Kas raha on? kui palju? 
kust said? kes andis? miks? millal? milleks?» jne. jne., kuni 
sa ära väsid ja ütled: «Tänan väga, härra direktor, aga ma 
mõtlesin juba ümber, ma ei lähegi välja, pole tarvis, pole 
himu.» Sest kuhu sa veel lähed, kui pool aega pärimistega 
viidetud. Sellepärast teevad targasti need, kes ei kõssagi, vaid 
kaovad tagaukse kaudu. Ning kui hoovivärav lukus, siis 
Jürka järelt võti või üle müüri. Muidugi sinuga pole veel 
selle peale mõelda; sellepärast muretsen vanalt loa. Aga kui 
sa just tahad, siis võid ka ise luba küsida; minul pole selle 
vastu midagi, oleks isegi parem, kui...» 

«Ei, ei, küsige parem teie,» vastas Indrek. 

«Ongi mõistlikum,» arvas Tigapuu. «Aga jäta see teieta- 
mine, sest mis teie ma veel sinule olen, kui ma pean sulle 
vanamehelt linnamineku luba norima. Seda teeb ainult seltsi- 
mees, tovarištš. Sõbergi ei tee seda, ainult seltsimees, kellega 
jood pott õlut või viskad midagi muud. Iseasi mõni põnlane 
kusagilt esimesest või teisest klassist, sellele olen ma muidugi 
teie. Teie ja härra Tigapuu! TocnoanH kuacHblii HacTABHHK! 
Aga meie vahet on ainult üks klass. Muudkui see ladina keel, 
katsu, kuidas sa sellega hakkama saad; see on nii mõnegi 
mehe murdnud.» 

Pärast lõunat muretses Tigapuu endale korrapidajaks ase- 
miku ja ütles sellele: 

«Meie peame Paasiga linna minema, vana käskis.» 

Ja nad ajasid palitud selga ning kadusid, aga hoovivärava 
kaudu, sest Tigapuu arvates oli nõnda lihtsam, ei torka teis- 
tele silma, ei ärata kadedust. 

«Kõigepealt lähme siia,» rääkis Tigapuu ja viis Indreku 
millegipärast südalinnast otseteed kaugemale. 

«Me ju eile läksime siit,» ütles Indrek, kes kuidagi ei tai- 
banud, miks Tigapuu valis selle tee. 

«Mis sa eilsest räägid,» vastas Tigapuu, «eile oli ühes 
teistega, täna oleme kahekesi. Täna on aega vaadata ja aru 
pidada, kui lai õige on see jõgi. Ja kui sa veel teaksid, kui 
palju siia suvel inimesi upub! Nii kui kärbseid! Lihtsalt hir- 

mus! Peaaegu iga päev veetakse teisi välja. Hakkavad põiki 
üle ujuma, ja muudkui põhja, sest temast ei jaksa keegi üle 
ujuda. Saad pooleni, oled väsinud, ujud üle poole — kramp, 
saad juba kalda äärde — rabandus, ja nõnda suredki sinna, 
nagu selleks, et teistel oleks hõlbus sind välja tõmmata. Mina 
isegi vedisin ühe niisukese rabandusemehe kuivale, alles siis 
läksin politseisse. Ja keda ei võta kramp ega rabandus, see 
saab aeruga pähe või jääb mõne aurulaeva alla. Sest ühte 
pead sa teadma: aerutajaid on siin ilusa ilmaga nagu sipel- 
gaid mere ääres. Jah, oleks veel suine aeg, siis sa alles näek- 
sid. Soojaga aina tudengid, tudengid, tudengid... venelased, 
sakslased, poolakad ... kõik särgiväel, õllekorvid lootsikus .. . 
ise trimpavad, laulavad. Aga nüüd pole midagi, sellepärast 
pöörame siit paremat kätt, sest kaua sa ikka jõge vahid, vesi 
nagu vesi kunagi...» 

Nõnda vestes viis Tigapuu oma kaaslase läbi lühikese 
põiktänava kuhugi pikemale ja suuremale, kus nad pöördusid 
jällegi paremat, nii et nad nüüd läksid Indreku arvates otse 
samas suunas, kust nad praegu olid tulnud. Minnes tegid 
nad veel paar väikest võnku ja nõnda jõudsid nad uuesti 
jõe äärde, kust veeti parvega üle. 

«Oled sa niisukest riistapuud enne näinud?» küsis Tiga- 
puu nagu võidurõõmsalt. «Seda ma tahtsingi sulle näidata. 
Üle silla oled sa küllalt käind, tee nüüd korraks ka par- 
vega proovi. Maksa pole vaja, mina maksan. Mina tõin su 
siia, mina pean su ka üle viima, sest muidu arvad sa: miks 
me ei läind mööda silda, kus ei võeta kopikatki, Sellepärast 
siis sõidad minu kulul.» 

Kui parv juba liikuma hakkas, küsis Tigapuu Indrekult 
päris asjalikult: 

«Ah jaa! Kui palju on sul raha kaasas? Seda peab 


teadma. Muidu mine poodi, vali raamatud välja — ja kor- 
raga tuleb rahast puudu, kus selle häbi ots siist Sest seda 
pead sa meeles pidama — linnas on häbi, kui pole raha. 


Sellepärast siis, on sul teda või ei ole, tee ikka nägu, et sul 
on. Sest linnas pole muud, kui maksa. Oled sa enne linnas 
käind? Ainult Tallinnas kord? Noh, siis sa ei tea pooligi 
asju, sest seal pole üliõpilasi. Neid pole kusagil, ainult meil 
siin. Kihutavad teised mööda Rüütlit edasi-tagasi, õllekorvid 
tsveišpenneril, logistavad teised juua, nagu viskaks leili, Ja 
seda ütlen ma, et kui mina kord tudengiks saan, siis hoidku 

kõik alt. Mina näitan, mis on õige tudeng. Õieti oleks ma 
juba tudeng olnudki, kui ma oleks aga tahtnud, aga ma pole 
tahtnud, lihtsalt ei gle. Sest kui kainema pilguga asja vaa- 
data ja küsida: mis on tudengil targem kui meil? Tõtt 
öelda — ei midagi. Meil õpetavad samad professorid, ainult 
teised raamatud on. Meie vana on ju pagana kaval. Tema 
ütleb: «Võtsin teile professori, muidu lähete minu juurest 
liiga ruttu ära.» Ütleb ja naerab ise. Ja nõnda see ongi — 
professor siin, professor seal, ainult see nimi — tudeng! 
Ja riided! Vorm! Kumb sulle rohkem meeldib, Farbendecke!' 
või kolleega? Minule Farbendeckel! Farbendeckel ja keiser- 
mantel! Lähed ja pool uulitsat on ainult sind täis. Tead, nii- 
suke suur, pikk ja lai lakaga kuub. Saba vehib tolmu või 
pühib pori nagu naise seelik. Kui niisukesega tahaks kas või 


sellest uksest siit sisse minna» — nad olid suure kivimaja 
juurde jõudnud, mille all oli terve rida väikesi keldri- 
poode —, «siis lihtsalt ei pääseks, ehk olgu siis, et võtad 


mantli käe peale. Niisuke loom on see keisermantel ja nõnda 
tehakse temaga. Oled teda näind?» 

«Ei vist,» vastas Indrek. 

«Muidugi mitte,» oli Tigapuu nõus. «Sest kus sa pidid 
teda nägema. Tallinnas pole teda olemaski ja siingi näed 
teda ainult harva.» 

Nad seisid väikese söögipoe ees, mille sildil olid aurav 
supivaagen, tükk vorsti, pool sinki, leiva- ja saiakannikad. 
Mingisuguse imeliku, peaaegu nägematu laua ääres istus 
habemik mees ja kühveldas suppi ammuliaetud suhu. 

«Astume õige veidikeseks siia sisse. Minu üks tuttav, õige- 
mini hea sõber käib siin sagedasti söömas, ehk saame ta 
kätte, mul oleks teda vaja,» seletas Tigapuu. 

Ja ilma et oleks Indreku nõusolekut oodanud, laskus ta 
mööda kitsast treppi alla keldriruumi, nõnda et Indrek pidi 
tahes või tahtmata talle järele minema. 

«Näed, kui hea, et pole keisermantlit, pääseb igast uksest 
sisše,» ütles Tigapuu üle õla tagasi Indrekule. Alla jõudnud, 
hõiskas ta: 

«Tere, proua Kroosu!» 

«Jumalime, härra Tigapuu!l Pole teid ammugi näind,» 
vastas eit. 


! Värvimüts (saksa k). — Toim. 

«Töö, töö, pole mahti. Tulin oma sõpra Ellerit otsima.» 

«Misuke see on? Pikk või lühike?» 

«Ennem pikk kui lühike, armastas ikka sealiha hapukap- 
sastega. Kas te siis teda enam ei mäleta?» 

«Miks eil Mäletan küll. Aga teda pole enam kaua näha 
olnd.» 

«Kahju küll!» ohkas Tigapuu. 

«Noh, aga kuis on noorehärra endaga?» küsis eit. «Noor 
põrsas, parajasti pruun, kapsad samuti, kõlbab? Või ehk 
vasikas? Rõõsaga joodetud, sulab otse suus, tutvusekaup .. .» 

«Pole minu maitse,» vastas Tigapuu. 

«Nii siis põrsas? Kaks?» 

«Aitab ühest.» — . 

Seda öelnud, pöördus Tigapuu Indreku poole ja kaebas: 

«Seal ta nüüd on: astud sisse sõpra otsima, aga selle ase- 
mel pead sööma hakkama. Hale meel sellest vaesest vanaini- 
mesest, kel kari lapsi toita. Seisab ja vahib siin umbses ruu- 
mis oma leti taga ja ootab, et tuleks ometi ükski, kellele oma 
põrsast või vasikat pakkuda, sest muidu läheb kõik raisuks, 
ja kus selle kahju ots siis! Sest seapraadi ja hapukapsaid 
oskab ta tõepoolest valmistada, nagu mitte ükski teine kogu 
linnas. Ja tema juures ei maksa see peaaegu mitte midagi. 
Jumalamuidu annab oma tuttavatele. Sest kui ta võtab oma 
viisteist-kakskümmend kopikat, siis oled sa ka otsani täis. 
Aga mis on viisteist-kakskümmend kopikat niisuguse kere- 
täie eest. Otse piinlik on talle vastu ajada, kui ta küsib, mida 
soovid. Ei aita muud, kui istu lauda ja hakka sööma, sest 
sa tead, et nõnda teenid sa selle vaese vanainimese lastele 
leiba. Sest lapsi toidab nimelt eit, mitte vanamees; see lällab 
ainult mööda kõrtse ringi. Niisuke näru on selle eide vana- 
mees ja tema laste isa...» 

Sel silmapilgul jõudsid pärale leivatükid ja sealiha kap- 
sastega. 

«Ma sinu jaoks ei teadnud tellida,» seletas Tigapuu Ind- 
rekule ja hakkas kohe seapekki ja hapukapsaid suhu kühvel- 
dama. «Kui tahad, lase endale ka tuua, kas või klaas teed 
suhkrusaiaga. Napooleoni siin vist ei ole, muidu võiks seda 
võtta, see on kõige parem. Kui nii oma kolm napooleoni oled 
ära pistnud, siis tunneb kohe, et südamealune läheb kõvaks. 
Nõnda saab pisutki inimese toitu, muidu aina see meie lõrp. 
Soolikad paneb marjaasi mängima, küll näed. Mõnikord kar- 

juvad teised südaööselgi napooleoni või seapeki ja hapukap- 
saste järele. Ja neid võta, nagu tahad, kas portsjon või pool, 
terve — kakskümmend, pool — kaksteist. Mina võtan ikka 
terve. Sina tee proovi poolega. Ainult kaksteist, leib juurde 
arvatud. Mul üksi nagu piinlik süüa, kui teine vahib vesise 
suuga.» 

Indreku suu hakkas tõepoolest vett jooksma, kui ta nägi, 
missuguse isuga Tigapuu sõi. Ometi vastas ta: 

«Ei, ma ei tahaks midagi.» 

«Klaas teed ikkagi, kuis siis muidu laua ääres istuda, laual 
ju laua õigus nagu trahteriski. Oled kord istund, siis telli, 
iseasi, kui püsti seisad. Siin pole see, mis maal metsas või 
mättal; siin peab ka istumise eest maksma, nõnda on linna 
seadus.» 

Ja ilma et Tigapuu Indreku arvamist oleks oodanud, hüü- 
dis ta suuga, mis leiba, liha ja kapsaid oli täis tuubitud, üle 
õla perenaise poole: «Üks tee!» 

Tüdruku kohta, kes teeklaasi lauale pani, ütles ta selle 
enda kuuldes Indrekule: 

«Kas panid tähele, kui kena? Maal ei leia sa tervest kihel- 
konnast niisukest. Vaata, kuis ta astub: nagu oleks teisel 
vedrud all. Jalad nagu kõrendid. Sest pole midagi, et seelik 
ees, peab oskama ka nõnda vaadata. Peab õppima.» 

Kui ta oli uue hea noosi suhu toppinud, jätkas ta: 

«Nojah, sel mammil pole ju viga, aga oled sa meie print- 
sessi näinud?» 

«Kes see on?» küsis Indrek. 

«Mis?! Sa ei tea veel, kes on meie printsess?! Siis sa ei 
tea ju ilmast veel midagi. Meie printsess on vanamehe oma 
tütar. Tänavu esimest aastat kodus. Istub ja ootab meest. 
Aga ta läheb ainult arstile või advokaadile. Võib-olla ka 
kirikuõpetajale. Räägib ainult saksa keelt — prantsuse keelt 
muidugi ka —, ainult Karusselliga, s. t. tädiga pursib ta 
mõnikord eesti keelt, sest tema kõrvad ei pea Karusselli saksa 
keelele vastu. »Ziebe Tante, liebe Tante, mina ei voib kuu- 
lama, mina ei voib!» karjub ta, kui tanta hakkab saksa keelt 
rääkima. Sina räägi temaga vene keelt, kui juhtub, ja see 
juhtub tingimata, sest printsess armastab rääkida. Minuga 
räägib ta alati saksa keelt, seda pead sa teadma, sest mind 


1 L.: liibe tante, 'kallis tädi” (saksa k.), — Toim. 

ta tunneb ja minu saksa keelt ka... Soo, ja nüüd võime 
minna, rüüpa oma teetilk klaasi põhjast veel ära, sest milleks 
järele jätta! Maksma peab niikuinii täie raha. Kõigega 
kokku kakskümmend viis — 0 naeruväärt vähe, kui õieti 
mõelda. See tähendab kahe inimese toidu eest ainult kaks- 
kümmend viis, sest nüüd pead sina ka minu eest maksma; 
parvevenelasele, sellele kõrilõikajale, maksin ju mina sinu 
eest. Nii et siis oleme tasa. Väike vahe, mis jääb, selle annan 
sulle pärast ära, seltsimeeste asi. Pealegi sa pidid ju liiku 
tegema, vahe võibki siis esiotsa liikude asemele jääda. Mui- 
dugi, sealiha hapukapsastega pole miski liik, aga sõprade 
vahel käib küll. Iseasi, kui ma see kakskümmend sulle ära 
maksan, siis peavad õiged liigud tulema ja need ei ole nii 
odavad kui sealiha hapukapsastega. Sellepärast oleks sulle 
isegi kasulikum, kui ma võlga sulle kunagi ei maksa. Lihtne 
ja selge, eks? Ja täna jumalat, et tõin su niisukesse paika, 
kus pole vaja jootraha anda; muidu oleks vähemalt oma 
kümme pidanud rohkem maksma. Nõnda olen aidanud sul 
puhtalt kümme kopikat kokku hoida, seega jään võlgu ainult 
kümme, sest tee jõid sa ju ise.» 

Ta kergitas mütsi ja ütles huultega, mis alles rasvasest 
lihast liimendasid: 

«Hääd päeva, mammi! Kui see tuleb, siis öelge talle, et 
käisin teda otsimas.» 

Ja vastust ootamata astus ta iseteadlikult mööda kitsast 
treppi keldriruumist üles, kus räidinud sügiseilm vedas juba 
õhtule. Siin jäi Tigapuu seisatama, tegi tõsise, süvenenud 
näo ja ütles: 

«Ma mõtlen nimelt, et kuhu minna, kas linna või Toomele. 
Aga parem siiski Toomele, sest linna saad sa niikuinii kül- 
lalt näha. Iseasi on Toome, see on hoopis iseasi, sinna ei 
saa alati... Tähendab siiapoole... Siin näed ka Kauba- 
hoovi ja tema sambaid, nii kui elus mets. Ja pealegi tead, 
kust midagi paremat leida, kui osta tahad. Osta on ikka vaja, 
kui mitte täna, siis homme.» 

Kui nad jõudsid platsile, kus seisis kellegi rindkuju kõrgel 
alusel, seletas Tigapuu: 

«Siin on see Parkalai oma platsiga, kuhu tudengid tulevad 
mööda Rüütlit kihutades õllekorvidega. Ikka pudel loginal 
tühjaks ja siis sellele seal ülal karplartstil vastu vahtimist! 
Keset larfi, nii et va molu liimendab. Ja siis tuleb vosmii! 

Aga pursid: «Deutschland, Deutschland über alles!»* Mõis- 
tad? Lihtsalt mäss! Ükskord oleks neil haprasti läind, aga 
õigel ajal hakkas keegi rebane: «Jumal, keisrit!» Vosmiidel 
ei aidand muud, kui kannad kokku ja käsi kõrva äärde, 
sest kuis sa keisrilaulu vastu lähed. Ja tudengid pääsesid see- 
kord jällegi. Nõnda on õige tudengi elu. Ning kui mina üks- 
kord tudengiks hakkan, siis teen mina samuti, küll näed.» 

Toomemägi ise ja aiad tema kallakul seisid raagus. Kol- 
tunud lehed kahisesid kõnniteil jalge all. Linnas süttisid siin- 
seal tuled. 

«Nüüd pole siin midagi,» seletas Tigapuu Toomest, «aga 
ela kevadeni, küllap siis kuuled ja näed. Õied, õied ja õied 
ning ööbikud! Palju ööbikuid! Muidu ei luba vana meid 
kunagi öösiti välja, aga kevadel, siis ütleb: «Minge ja kuu- 
lake! Istuge pingile ja kuulake, kuulake hoolega, ja teist saa- 
vad teised inimesed.»» 

Indrek püüdis kujutella, mis võiks siin olla kevadel, kui 
on õied ja ööbikud, aga ta ei suutnud kuidagi uskuda, et siin 
võiks olla, nagu on kõrgel Vargamäel, kui kudrutab ja lööb 
sihku teder, karjub kauge kurg, mökitab taevakits ja häälit- 
seb tuhat teist linnukest ning loomakest, asugu nad õhus, vees 
või mullas. Ei ole siis ilusamat paika ilmas, kui on Varga- 
mäe. Kaugel sinavad metsatukad kuni taeva ääreni. 

Äkki märkas Indrek, et pimedas puude vahel seisab keegi 
tume, ähmane ja kole suur, seisab ja nagu vahib puude vahelt 
Indrekule otsa. Tahtmatult võpatas ta ja küsis Tigapuult: 

«Aga see, mis see seal on?» 

«Ah see! See on vana kirik, klooster. Ligi ei maksa minna, 
võib kaela sadada ja siis pole nalja. Küll sa pärast näed.» 

Aga Indrek oleks tahtnud seista ja vaadata, sest see suur 
ja ähmane aina nagu kasvas ja muutus ähmasemaks, kui 
teda eemalt vaadata. 

Kui nad viimaks alla linna tagasi jõudsid, ütles Tigapuu: 

«Täna oleme poodi hiljaks jäänd, sinna lähme mõni teine 
kord. Ja kui tõtt öelda, siis polegi meil mõtet poodi minna, 
vaid astume millalgi ühe minu sõbra poole sisse, Känd on 
ta nimi, ja vaatame, kas temal on veel ta raamatud alles, mis 
ta tahtis müüa. Temalt saame kindlasti palju odavamalt kui 
ühestki poest. Ja ega raha sul kaduma saa. Peaasi, hoia teda 


1 ,Saksamaa on üle kõige“ (saksa k.). — Toim. 

vana enda kui surma eest ja ära ütle ühelegi hingele, et sul 
raha on; seda pead sa kui sõber teadma. Ka mina ei osanu 
alguses rahaga ümber käia, aga onu, rikas vanapoiss, see õpe- 
tas. Tema ütleb ikka: «Poiss, õpi rahaga ümber käima, sest 
isamaad ja raha peab armastama. Kes isamaad ei armasta,» 
ütleb ta, «sellele vala kas täie või tühja õllepudeliga pähe, 
ükskõik.» Nutikas pea, aga kole kitsi... Näe, siin on Rüütli 
teine ots, siin pööravad tudengid õllekorvidega ümber. Nüüd 
lähme üle Puusilla, siis näed ka seda...» 

«Seda olen juba näind!» = vastas Indrek, kelle pea juba 
otsas huugas. 4 

«Ei tee viga,» vastas Tigapuu. «Vaata veel kord, sest 
nagu roomlased ütlesid: repetitio mater studiorum est” 
Ladina keelt sa veel ei mõista, aga pea need sõnad meeles, 
elus läheb sul tarvis. Pealegi, kes teab, kauaks seda silda on, 
ehk viivad juba tuleval kevadel jäätükid ta minema, siis on 
hea, kui oled teda enne õieti näind. Väga huvitav sild! Mine- 
val suvel hüppas siit keegi sisse, tahtis enda ära uputada, aga 
teine kargas talle järele, tõi välja. Selle süda täis, karjub: 
«Sa ju nägid, et ma ise hüppasin! Mis sa minust tahad? Kui 
hüppasin ise, tähendab — tahan surra. Siis lase mind 
surra)» — «Aga miks sa appi karjusid?» vastab teine. — 
«See pole sinu asi,» vastab esimene. «Mina võin uppuda, 
nagu tahan, kas karjudes või karjumata. Sina ära sega end 
minu asjadesse, sest sina pole politsei. Aga sina himustad 
auraha, et oled inimese päästnud. Säh, siin sulle su 
auraha!» karjub ta ja trah! trah! teisele vastu märga molu. 
Muidugi tiriti teine kinni ja voorimehele, pidi löömise pärast 
istuma. «Aga uputan enda siiskil» = karjus teine voorimehe 
pealt. «Uputan südaöösel, kus keegi mu karjumist ei kuule!» 
Ja uputaski, niipea kui lahti sai. Jumala tõsi, mis ma räägin. 
No mis sa ütled niisukese silla kohta?» 

Aga Indrek ei osanud midagi lausuda niisuguse imeliku 
silla kohta. Sellepärast jätkas Tigapuu natukese aja pärast: 

«Aga tead, mis mina ütlen: kui mina peaks millalgi 
minema ennast uputama, siis võtan lihtsalt revolvri kaasa, 
tehku siis keegi proovi mind päästma tulla, kõrvetan kohe 
ühe nina alla. Ja sinule annan sedasama nõu: kui mõtled en- 
nast uputama hakata, osta revolver. Muidu hakka veel võõraste 


! Kordamine on õpingute ema (lad. k.), — Toim. 

inimestega kaklema. Nagu oleks tegu meie vanaga. Sest tema 
kargab ka vahel kallale, nagu oleksid Puusillalt jõkke hüpand, 
ja küsib: «Kus käisite? kus olite? kui kaua? mispärast? kes 
lubas?» No mis sa vastad talle? Misukese revolvri sa talle 
nina alla surud? Muidugi ei mõista sa vastata ja sellepärast 
oled sa kohe sees. Aga sa pead meeles pidama, et teha ei 
või ta meile midagi; karjub ainult, seda pead teadma. Tema 
on ju niisuke imelik inimene: lähed ja küsid, kohe valmis 
lubama. Aga tuled koju, juba tema unustand, mis —esteks 
luband, ja nõnda hakkabki peale; kargab sulle kallale, nagu 
tahaksid sa ennast Puusillale uputama minna. Vana on ikka 
nõnda: mida raamatusse ei kirjuta, seda ei mäleta. Esteks 
ka ei kirjutand, nii et peame valmis olema. Aga mis peaasi: 
tehku mis tahes, ära karda. Sündku mis tahes, looda minu 
peale, küll mina su välja vean. Kui küsib: «Kus käisite?», 
siis vasta: «Raamatuid ostmas.» Küsib ta, mis raamatuid, 
siis: «Ei saand osta, poes ei olnd. Homme saab.» — «Kus 
poes?» — «Kivi- ja Puusilla juures, nime ei mäleta. Tiga- 
puu ütles, aga ei mäleta.» Aga muidugi, peaasi olen mina, 
sina pole midagi. Meie vanaga tunneme teineteist.» 


V 


Niisuguste üksikasjalike seletustega jõudsid nad hoovivära- 
vasse, kust nad tahtsid kõigile nägemata sisse hiilida. Aga 
seal seisis Jürka ja ütles, et vana on väga turjas ja ootab. 

«Lase meid läbi,» palus Tigapuu. «Ära ütle, et me praegu 
tulime.» 

«Ei, seda ei või, vana on hirmus kuri,» vastas Jürka asja- 
likult. 

«Teen paar õlut,» lubas Tigapuu. 

«Ei aita,» vastas Jürka. 

«Terve soru!» hüüdis Tigapuu kähiseval häälel. 

«Ikka ei aita,» vastas Jürka: «Oleksite üksi või mõne tei- 
sega, siis küll; aga see uus langeb tingimata sisse ja tõmbab 
meid ka, mis aitab siis see soru.» 

«Räägime kokku,» ütles Tigapuu. 

«Ei aita,» kinnitas Jürka endiselt. 

«Käi siis kuradile!» hüüdis Tigapuu pahaselt. «Ma ei 

karda sind ega su vana. Aga oota, sulle ma seda ei kingi, e! 
sa sõbra nõnda hädasse jätad.» 

«Mis sõber mina teile olen,» vastas Jürka. 

«Loll!» hüüdis Tigapuu. «Mitte sina pole minu sõber, 
vaid mina olen tänini ennast sinu sõbraks pidand. Tänini, 
ütlen ma. Ja sina lükkad oma sõbra lommi!» 

«Kuidas mina teid lükkan! Ise lähete ilma lubata välja ja 
siis mina lükkan!» 

«Kuis sa siis ei lükka!» vaidles Tigapuu vastu. «No mis 
see maksab sul öelda: pole tulnd, pole näind — ja meie 
ronime ilusasti Siberisse, tuleme alles õhtusöögiks* alla. Ja 
kui vana küsib, siis: magasime. Või veel parem: mina õpe- 
tasin temale ladina keelt, Siberis ei seganud meid keegi.» 

«Niisukest valet ei usuks minagi, veel vähem vana. Tema 
ei usu tõttki, veel vähem siis valet. Parem mine ja võta oma 
kasukas auga vastu.» 

«Ja lähen ja võtangi,» ütles Tigapuu. «Aga sinule panen 
selle soola. Pea meeles, sinu asju tean ma väga hästi. Tuleb 
aeg, ütlen vanale kõik. Sest milleks pean mina igavesti sinu 
sõber olema, kui sina ühtegi päeva minu sõber ei taha olla.» 

Aga Tigapuu ähvardused ei saavutanud soovitud tulemusi: 
Jürka jäi kindlaks ja kordas: «Ei aita, ei aita, kukume kõik 
sisse.» Nõnda pidid nad otseteed direktori juurde minema — 
alla suurde tuppa. Pimedas koridoris sosistas Tigapuu Ind- 
rekule: 

«Eks ole see, mis ma kartsin: raamatusse ei kirjutand, 
tähendab — ei mäleta. Aga see Jürka on üks müüdav hing. 
Äraandja on ta. Nuuskur! Selleks ta vanalt palkagi saab. Ja 
aina norib juurde. Mina ei peaks niisukest inimest silmapil- 
kugi oma majas. Tema ütleb: ilma loata. Kuis siis ilma loata, 
kui vana ei mäleta.» 

Kui Indrek ja Tigapuu suurde tuppa astusid, tuli direktor 
parajasti kõrvaltoa uksest ja tahtis ärevalt kuhugi rutata. Neid 
nähes tõstis ta käe otsaette ja lausus meelde tuletades: 
»Warten Sie, warten Sie!“ Siis aga astus ta Indreku ette ja 
küsis: 

«Kus te olite?» 

«Käisime raamatuid ostmas,» vastas Tigapuu Indreku 
selja tagant. 

«Härra Tigapuu, ma ei küsi teilt, vaid sellelt pikalt siin,» 
ütles direktor oma ärritust valitsedes. Et tõepoolest midagi 

valitseda oli, tundis Tigapuu sellest, et direktor teda härra- 
tas. Seda tegi ta ainult suurimas varjatud vihas. 

«Nii siis, vastake teie mulle: kus te olite?» pöördus direk- 
tor uuesti Indreku poole. 

«Me käisime raamatuid ostmas, härra direktor,» = vastas 


Indrek. 


Plsgas on need raamatud, mis te ostsite?» = päris direktor 
asi. 

«Poes ei olnud,» pistis Tigapuu jällegi Indreku selja tagant. 

«Härra Tigapuu!» karjus direktor äkki ebainimliku hää- 
lega. «Ma juba ütlesin teile kord, et ma teiega rääkida ei 
soovi, vaid sellega siin.» 

«Aga mina soovin teiega, härra Maurus,» vastas Tigapuu. 

«Oodake, teie kord pole veel tulnud,» ütles direktor ähvar- 
davalt. «Teiega räägin ma teist keelt kui sellega siin.» Ja 
nüüd jätkas ta Indreku ülekuulamist, kes andis kätteõpetatud 
vastused. Viimaks kargas direktor Tigapuu ette ja karjus 
sellele otseteed näkku, õgides teda silmadega üle prillide: 

«Sinder! Ka selle oled sa mul juba valetama õpetanud!» 

Direktori käed tõusid ebateadlikult ja tahtsid Tigapuu 
kõrvatagusele läheneda, aga see lükkas nad julmalt kõrvale ja 
ütles nagu sügava haavumisega: 

- «Härra Maurus, ma pole enam poisike, et minu karvu 
tulete kitkuma. Olen ma süüdi, siis kuulake mind üle ja 
karistage nagu kord ja kohus.» 

«Nagu kord ja kohus!» karjus direktor ja hakkas mööda 
tuba ringi jooksma, kuuehõlmad tuules laiali. «Mina pean 
ammugi kodust ära minema, aga ma ei saa, sest see inemine 
seal rikub minu poisid ära, õpetab nad ilma lubata väljas 
käima.» 

«Härra Maurus, ma tahtsin luba küsida, aga teid polnud 
ju kodus,» ütles Tigapuu nüüd. 

«Herr Ollino, Herr Ollino!» hüüdis direktor kõrvaltoa 
ukse ees seisma jäädes. «Olin ma täna kodus või mitte? On 
härra Maurus kunagi kodust ära?» 

«Teie olite täna kõige aja kodus,» vastas Ollino hääl ukse 
tagant. 

«Kas kuulete: härra Maurus oli kõige aja kodus. Härra 
Maurus on alati kodus, sest tema on siin majas jumala ase- 
mik. Ja kui läheb jumal ise välja, siis jääb tema asemele 
Õnnistegija ning härra Mauruse asemele jääb Herr Ollino, 

sest see on tema Onnistegija. Kas kuulete? Nõnda, et härra 
Maurus on ikka kodus. Ja kui pole ka Herr Ollinot, siis 97 
Herr Koovi või Herr Timusk. Ning lõpuks on Herr Kopf- 
schneider siin all, tema käest võib küsida. Sest kui pole 
jumalat ennast, tema poega ega neitsi Mariat, siis on ometi 
mõni püha mees olemas, kes inemist aitab. Nõnda on härra 
Mauruse majas.» 

«Mina ei hakka ometi mõnelt Kopfschneiderilt luba 
küsima,» ütles Tigapuu põlglikult. 

«Peab küsima sellelt suurelt laualt, neilt toolidelt, sellelt 
kapilt, peab küsima isegi Goethelt ja 0Schillerilt seal kapi 
otsas, peab küsima kas või sellelt täistopitud luigelt, mis 
ripub lae all, kui aga härra Maurus seda käsib. Kõigilt peab 
küsima, kui nemad on jumala asemikud. Vanad ja targad 
egiptlased küsisid härjalt ja sitikalt, miks siis meie Tigapuu 
ei või Goethelt ja Schillerilt küsida. Ja teie, miks teie ei 
tulnud küsima?» pöördus direktor äkki Indreku poole. 

«Tigapuu ütles, et tema on küsinud meie mõlema eest,» 
vastas Indrek. 

«See häbemata inemine rikub terve minu kooli ära!» karjus 
direktor, sattudes uuesti vihahoogu. «Kuidas teie, koer, jul- 
gete ilma lubata välja minna ja selle siin kaasa võtta? Miks 
ei tulnud te küsima?» . 

«Härra Maurus, ma ju ütlesin teile, et te parajasti maga- 
site, kui me läksime,» seletas Tigapuu rahulikult. 

«Kas kuulete, kas kuulete!» karjus direktor ja hakkas uue 
hooga toas ringi jooksma. «Esteks polnud mind kodus ja 
nüüd olen ma juba magama heitnud! Ma lähen hulluks, või 
on see inemine seal hull! Ütelge teie, kui teil on veel täis aru 
peas, kumb meist on hull, kas mina siin või see seal?» jäi 
direktor Indreku ette seisma ja vahtis talle üle prillide tungi- 
valt silma. «Ütelge puhtast südamest, teil on veel maainimese 
selge aru peas.» 

Aga enne kui Indrek leidis, mis vastata, ütles Tigapuu 
tõsiselt ja peaaegu halvakspanevalt: 

«Härra Maurus, mis me niisukese tühise asja üle vaid- 
leme.» 

Uuesti hakkas direktor toas ringi jooksma, nagu oleks 
teda herilane äkki pistnud, ja karjus: 

«Kas kuulete! Tühise asja pärast! Inemised lähevad hul- 
luks, aga ikka veel tühine asi! Ei, ei, tema on hulluks läind. 

mitte mina. Meie Tigapuu on hulluks läind. Oli teisel alles 
hiljuti aru selge, aga nüüd on ta hull. Päris hull. Mis asi 
ajas ta väljas hulluks, kas te ei näinud?» küsis direktor Ind- 
rekult, ja ilma et ta vastust oleks oodanud, rääkis ta edasi: 
«Muidugi, teie seda ei tea, sest maal inemised ei lähe hulluks, 
ainult linnas! Mõni aasta linnas — ja juba hakkabki hul- 
luks minema. Aga kus oli küll teie aru, et te selle inemisega 
ühes linna läksite! Miks ei tulnud te ja ei küsinud: «Härra 
Maurus, kas ma võin selle inemisega linna minna?» Ja härra 
Maurus oleks teile vastanud: «Ei, mitte sellega, sest see ine- 
mine on juba hull või ta hakkab varsti minema. Minge 
parem üksi, mitte selle hulluga.»» 

«Härra Maurus,» rääkis Tigapuu vahele, «minuga tehke, 
mis tahes, aga minu sõber ja seltsimees jätke rahule, sest 
mina vastutan tema eest. Mina käisin luba küsimas, mina ka 
vastutan.» 

Nagu oleks mõnda metsalist punase oraga torgatud, nõnda 
mõjusid need sõnad direktorisse. Ta otse kargas oma vana- 
del jalgadel, kargas ja karjatas, ilma et kohe sõnu oleks 
leidnud. Alles siis, kui ta juba uue hooga toas ringi hakkas 
jooksma, sai ta suust: 

«Herr Ollino, Herr Ollino! Kas kuulete? Tema vastutab! 
Tema käis küsimas! See inemine on tõesti hull! Üsna hull! 
Herr Ollino, tulge ometi vaatama, meie armas Tigapuu on 
hulluks läind. Tema vastutab! Tema tahab minu majast hullu- 
maja teha ja tema vastutab!» 

Direktori hääl aina paisus, ja et see tänavale ei kostaks, 
häkkas ta ise oma käega seesmisi aknaluuke kinni panema. 
Aga kui ta selle tegevusega teise toaotsa jõudis, astus Tiga- 
puu just praegu suletud luugi juurde, avas selle kähku direk- 
tori selja taga uuesti ja tegi lisaks veel aknagi lahti. 

«Kes avas selle?!» karjus direktor pöörase" näoilmega, kui 
ta lahtist akent nägi. 

«Mina, härra Maurus,» vastas Tigapuu rahulikult. «Taht- 
sin värsket lufti,» lisas ta juurde. 

See tegi härra Mauruse otse juhmiks, nagu peaks ta siin- 
samas kogu oma aru kaotama. Seda kartis vististi Ollinogi, 
kelle valge pea ja elutud sõrasilmad ukse vahele ilmusid. Väi- 
kese viivituse järel astus ta Tigapuu ette ja viipas sellele 
peaga, et ta kaoks. Kui see mõtles vastu panna, ütles ta käs- 
kivalt vene keeli: «Välja!» Seda ei lasknud Tigapuu endale 

kahte korda öelda. Siis pöördus Ollino direktori poole ja 
rääkis üsna ükskõikselt: 

«Härra Maurus, kas ma võiksin teiega paar sõna nelja 
silma all kõnelda?» 

Ja ta võttis direktoril käe alt kinni ning talutas ta oma 
tuppa. Indrek oli nagu jäädavalt unustatud. Ainult eesriide 
tagant ja teistest tubadest ilmusid uudishimulikud silmad ja 
suud, kes tahtsid kõike teada. Indrekul kippus pea ringi 
käima, aga tema ümber ainult naerdi. 

«Ega Tigapuu teid hädasse ei jäta, küll ta välja veab,» 
öeldi talle. 

Aga Indrek ei saanud kuidagi aru, millest peab Tigapuu 
teda välja vedama. Kui ta selle üle pead murdis, avas Ollino 
oma toa ukse ja hüüdis: «Paas!» Indrek läks. Kui uks tema 
selja taga oli suletud ja paks eesriie ette lastud, piiras teda 
äkki imeline rahu. Direktor, kes laua ääres istus, tegi liigu- 
tuse, nagu tahaks ta tõusta või midagi öelda, aga Ollino 
pani talle käe õlale ja ütles: 

«Härra Maurus, lubage, et mina.» Ja Indreku poole pöör- 
dudes hakkas ta temale küsimusi esitama. Kui see alguses 
vastustega viivitas, ütles ta nõuandvalt: «Rääkige parem tõtt, 
sest vale ei vii teid kuigi kaugele. Pealegi, mis mõte oleks 
valetada, niikuinii on see ju tühine asi.» 

Sedasama oli ka Indrek kogu aja tundnud ja arvanud 
ning sellepärast jutustas ta kõik samm-sammult, sõna-sõnalt, 
paik-paigalt. 

Tema jutustus võitis nähtavasti direktori usalduse, sest 
selle nägu muutus ikka lahkemaks ning naerukamaks, kuni ta 
lõpuks Ollinole saksa keeli tähendas: 

»Ein wahrer Landscher, ein ganz wahrer!“* 

Indrekule ütles ta: 

«Kutsuge Tigapuu tagasi,» aga kui see tahtis minna, lisas 
ta juurde: 

«Ehk las parem läheb Kopfschneider.» 

Nõnda läkski lätlane ja Indrek jäi paigale. 

Tigapuu astus sisse väga tähtsa ja asjaliku näoga, ja enne 
kui keegi sai suud avada, ütles ta peaaegu nõudvalt: 

«Härra direktor, ma paluksin ruttu teha, sest mul pole 


! L.: ein vaarär landšär, ein gants vaarär! "Õige mats, päris 
õige! (saksa k.). — Toim. 

aega: pean klassis korda pidama, Lible ja mõned teised ei 
lase seal õppida.» 

«Mis!» hüüdis direktor kohe. «Lible ja mõned teised ei 
lase õppida! Kes on need teised? Nende nimed?» 

«Lõpetame enne vana asja,» tähendas Ollino rahulikult. 
Tema rahu mõjus ka direktorisse, kes nüüd ütles: 

«Noh, Paas jutustas kõik ilusasti ära. Väga hea! Teie olete 
ausad inemised, ausate vanemate lapsed. Aga oma seaprae 
ja hapukapsaste eest peaks igaüks ikka ise maksma. . .» 

«Härra Maurus, see on sõprade- ja seltsimeeste-vaheline 
asi,» ütles Tigapuu. «Mina maksin parvel, tema söögimajas, 
nii et kordamööda.» 

«Ikka kordamööda, mõistame,» muigas Ollino. 

«Nii et igaüks peaks ikka ise enda eest maksma,» jätkas 
direktor väsinult. «Aga küsima peab alati, ikka küsima. Kui 
ei ole härra Maurust ennast, siis on Herr Ollino või Koovi, 
siis on lõpuks Kopfschneider, see lätlane, küsige temalt. Sest 
eestlane võib ometi lätlaselt küsida. Soo, aga nüüd minge,» 
viipas direktor loiult käega. 

Niisugune lõpp mõjus Indrekusse sügavamalt kui kogu 
see asi. Ta peaaegu ei uskunudki, et midagi oli olnud. Kõik 
tundus silma- ja kõrvapettena, peaaegu viirastusena. 

Seda muljet segas direktori hääl, mis hüüdis: 

«Herr Tigapuu, Herr Tigapuu! Öelge Liblele ja teistele 
seal, et kui nad ei kuula, siis tuleb härra Maurus silma- 
pilk!» 

«Küllap ma nendega juba hakkama saan,» vastas Tiga- 
puu iseteadvalt, lisas aga Indrekule tasakesi juurde: «Lollus! 
Sa ei tunne veel meie vana. Temale peab ikka midagi muud 
kodaratesse pilduma, siis ei saa ta kunagi õige asjani. Ehk 
kui saabki lõpuks, siis on juba väsind ja tüdind ning lööb 
käega. Aga selle sealiha ja hapud kapsad oleksid võinud 
rääkimata jätta. Vanast pole ju lugu, et tema kuulis, aga see 
Ollino, see on ilge. Nägid, kudas ta muigas. Siiski, ükskõik! 
Peaasi, et mul oli õigus, kui ma sulle ütlesin: ära karda. 
Mina oma seltsimehi ja sõpru hädasse ei jäta, nagu teeb seda 
Jürka. Kui võtan juba kord vastutuse oma peale, siis ka vas- 
tutan. Aga nüüd lähme pisut üles Siberisse, ma näitan sulle 
midagi, Siin ei saa ju ainustki mõistlikku sõna kõnelda, igal 
pool on kõrvad ja silmad. Tule, tule, ega me kauaks sinna 
ei jää.» 


47 


Küll vastupunnivalt, aga ometi laskis Indrek enda üles 
Siberisse tirida. Seal viis Tigapuu ta käsikaudu kuhugi vo°- 
dile istuma ja pani talle mingisuguse pehme asja põlvile- 

«Katsu seda, kas aimad, mis see on,» ütles ta. «Eks ole 
pehme? Ja katsu veel seda, tunned! Nagu siid! Ja kui raske! 
Tähendab — pehme ja raske. Üle kolme naela. Ja puhas 
nopitud sulg, selge udu, minu rikka onu kink. Vähemalt paar 
rubla väärt. Ja tekk oma poolteist, alla seda ei saa juudi 
turultki. Kui neid läheks müüma, siis maksaks neist iga 
tatargi kolm ja pool. Kolm aga ilmtingimata. Kuid mina ei 
mõtlegi neid selle hinna eest müüa. Sest mis ütleks onu, kui 
ta kuuleks, et mina olen tema kalli kingi mõne juudile või 
tatarile müünud. Iseasi on pandimaja, see on hoopis teine 
register. Pandimajasse võib ükskõik kui odavasti viia, sest 
sealt saad asjad tagasi. Linnas on selle poolest hästi korral- 
datud: on sul vaja, ostad asja, ei ole enam vaja, viid ta 
jalamaid pandimajasse ja võtad asja asemel sularaha. 
Lihtne, eks? Ja raha on hoopis teine kui 0juuditurul, sest 
seal, pea meeles, ei maksta mitte midagi. Juudil lihtsalt ei 
ole maksa, niisuke on see juudituru juut. Aga pandimajal on 
ja tema maksab. Ehk miks ei peaks ta niisukeste asjade eest 
maksma, nagu need siin on. Selle padja tellis onu ekstra ise- 
endale, õigem oma pruudile, kui mõtles naist võtma hakata. 
Sellepärast ongi ta nii pehme ja kerge. Kerge muidugi oma 
suuruse kohta, siiski väga raske, katsu! Nojah, ekstra pruu- 
dile tellitud, nii et kes paneb pea sellele padjale, magab 
nagu minu onu pruudi süles. Aga kui onul naisevõtmisest 
midagi ei tulnud, siis ei saand ta muidu rahu, kui pidi 
pruudi asjad laiali kinkima. Nõnda saingi mina selle toreda 
padja ühes "sõnadega: võta see meeldetuletuseks ja õ | 
e! naisi ei või usaldada. Nõnda ütles ta ja tema sõnad annan 
mina ühes padjaga edasi. Sellest sa siis näed, mis padi see 
on: perekonna kallis mälestus. Siin ongi põhjus, miks ma 
teda pandimajasse ei tahaks viia, vaid annaksin ta ee- 
lega mõne sõbra kätte hoiule, kas või sinule. Pealegi läheb 
sinul teda talvel hädasti tarvis, sest pea meeles — Siberis on 
külm. Tuul vuhiseb ja lumehanged on põrandal, tekid on 
hommikul poiste peal härmas, nagu hobuse laudjapealne kül- 
manud sõnnikul aganaid jürades. Jalad ei saa ega saa sooja, 
varbad aina klõbisevad teki all. Ei ole muud abinõu, kui 
üks padi pea alla, teine jalgadele, sest miski pole soem kui 

Direktor tegi liigutuse, nagu tahaks ta tõusta või midagi öelda. 


niisuke pehme padi, nagu see siin. Sellest näed sa, et ma 
mõtlesin sinu peale, kui ma selle teki ja padja siia tõin. Ja 
tead, kui palju ma kõigest kõigi nende eest tahan? = Ainult 
kaks! Mõistad sa, inimene, et paljalt kaks närust rubla, ja 
seda asjade eest, mis maksavad vähemalt oma viis. Aga kui 
pead mind oma sõbraks, nagu mina pean sind, siis otsi pool- 
teist välja ning asjad on siin. Ainult pea meeles: mitte päri- 
selt, sest päriselt ei müü ma ülepea neid, panen ainult nii- 
öelda panti. Hiljemalt nädala pärast saad oma raha tagasi, 
hõbedas või paberis, nagu soovid, protsentidega või ilma. 

äiesti, nagu tahad. Sina võtad oma raha ja mina oma asjad. 
Noh, kas teeme poolteisega ära?» 

«Mul pole nii palju,» ütles Indrek. 

«Ara tühja valeta,» vastas Tigapuu. «Sõprade ja seltsi- 
meeste vahel vale ei maksa. Iseasi, kui läheme tülli, siis küll. 
Aga milleks tülli minna. Sina saad ju oma raha ja mina 
võtan asjad. Pealegi sõprusest ei käi miski üle, sest sõprus 
on igavene. Sõbrad võivad tülitseda, aga jäävad ikkagi sõb- 
raks. Nõnda on minu põhimõte. Kakle, kui muidu ei saa, 
aga ära ole siga ega unusta, et oled sõber. Nii siis — üks 
kakskümmend viis! Nüüd pole enam sõnagi lausuda ega 
midagi karta.» 4 

«Aga minul on ju seda raha mujale tarvis,» punnis Indrek 
vastu. 

«Sa saad ju ta paari päeva pärast tagasi ja siis tee temaga, 
mis tahad. Sest kui kaua ma ikkagi ilma padja ja tekita 
magan, võid isegi arvata. Pealegi, mis sõprus see siis on, kui 
mina aina aitan sind, sina aga mind mitte kunagi. Tõsine 
sõprus on vastastikune, nõnda saan mina õigest sõprusest 
aru. Aga võtku sind pagan: anna rubla ja tehtud. Käi kura- 
dile! Ma tõmban tikust tuld, nii et näed asju ja raha, muidu 
arvad veel, et ma tahan sind petta. Aga pettust sõprade vahel 
olla ei tohi.» 

Tigapuu tõmbaski juba tikust tuld, aga Indrek ei saanud 
rahakotti kuidagi taskust välja. Põhjuseks oli nimelt see, et 
Indrek ei tahtnud Tigapuule näidata, kui palju tal tõepoolest 
raha oli. Nõnda pidi see mitu tikku erine lõpuni põletama, 
kui oodatud ese silmanähtavale ilmus. Aga enne oli ta juba 
taskus avatud ja suuremad rahad temast käsikaudu kõrval- 
datud, nii et sisse oli jäänud ainult üks hõberubla ja mõned 


vaskrahad. 

Nähes, kui vähe Indrekul kotis raha, ütles Tigapuu ette- 
heitvalt: 

«Kuidas sa ometi nii vähese rahaga julgesid kodust välja 
tulla? Või poleeris vana su nii puhtaks? Palju ta välja 
pitsitas?» 

«Viiskümmend,» vastas Indrek. 

«Viiskümmend!» hüüdis Tigapuu. «Oled sa hull peast?» 
Vanale kohe viiskümmend! See on lihtsalt sigadus. Sõber 
tahab sinult rubla, sa ei anna, aga hundi lõugu viskad kor- 
raga viiskümmend. Lihtsalt häbi, et kingin oma sõpruse ini- 
mesele, kel ainult närused kopikad taskus. No ütle nüüd ise: 
mis ma selle rubla eest saan! Kuhu ma temaga lähen? Kel- 
lele julgen end näidata! Ptüil» Ta sülitas kõigest südamest. 
«Kellele võin ma öelda, et mul ainult üks rubla taskus? 
Jumala tõsi, kui sa poleks mu sõber, ma võiksin su selle 
sigaduse pärast läbi kolkida.» ° 

Nende sõnadega tõusis ta voodi servalt ja kobas käsi- 
kaudu luugi poole, sest rubla oli tal juba taskus. 

«Murra pimedas veel oma kaelgi!» siunas ta minnes. «Ja 
mille pärast? Ühe näruse rubla pärast. Lihtsalt ropp mõelda 
seda sigadust, mis siin ilmas valitseb.» Tigapuu sammud 
kostsid trepilt. Indrek istus endiselt sängi serval, vaip ja padi 
"põlvil. Heameelega oleks ta need läbi luugi Tigapuule alla 
järele visanud. Ja söögu see rubla, mõtles ta, sest äkki oli 
tal kindel eeltundmus, et oma rubla ta enam kunagi ei näe. 
Ta polnud oma arutusega veel lõpul, kui juba Tigapuu hääl 
alt uuesti kostma hakkas. | 

«Tule ruttu alla, härra Maurus kutsub!» hüüdis ta. «Aga 
ära pimedas kaela murra, muidu olen jällegi mina süüdi.» 

Kui Indrek õnnelikult alla sai, ütles Tigapuu talle tasa- 
kesi ja tõrelevalt: 

«Ole nüüdki mees, mitte memm. Vana tahab meiega lep- 
pida, sellepärast tee haavatud nägu, tõmba end nagu turja, 
mõistad, siis saame rohkem.» 

AI suures toas ütles neile Kopfschneider: 

«Härra Maurus käskis teid üles tulla.» 

Tähtsa ametliku ja nagu mureliku näoilmega ütles Tiga-- 
puu Indrekule: 

«Eks pea siis minema, kui kästakse.» 

Ülal võttis direktor nad vastu muheleva naeratusega. Tiga- 
puu haavunud nägu nähes ütles ta nagu vabandavalt: 

«Lepime ära. Ega ma siis halva pärast, aga minul on ju 
õigus küsida, kus te käisite. Kas on härra Mauruse! õigus?» 
pöördus ta Indreku poole. 

«On küll,» vastas see, unustades Tigapuu õpetused. 

«Aga teie, Tigapuu, mis teie arvate, kas härra Maurusel 
peab õigus olema?» 

«Ikka peab,» vastas Tigapuu nagu puiklevalt. «Aga ka 
minul peab õigust olema, sest kuis ma siis muidu poistest jagu 
a kuis nad muidu mind kardavad, kui mul põrmugi õigust 
pole!» 

«Jah, ka teil peab õigust olema,» oli direktor vastutule- 
likult nõus. «Teil peab õigust olema, sest teie olete minu 
asemik. Subordinatsioon — allaheitmine, see peab olema. Ja 
selle peale lepime nüüd ära.» Direktor oli juba ammugi tas- 
kus hõberaha kõlistanud, nüüd võttis ta seda peotäie välja. 

«Siin on teile kummalegi kolmkümmend kopikat,» ütles ta. 
«Minge Karskusse, Tigapuu teab, ja sööge seal paar napoo- 
leoni ja jooge teed. Õhtusöögilt võite puududa, kui soovite. 
Raha annan ma teie kätte, Paas; teie nagu pikem, nii et teie 
siis maksate arve. Jaotage ilusasti ja ausasti. Meie oleme 
vaesed, vaene rahvas, sellepärast peame ausad olema. Ausus 
ja õigus on vaese kilp. Noh, minge nüüd ilusti, ja teie, Tiga- 
puu, õpetage oma sõpra. Tulge aga varsti tagasi, ärge kauaks 
jääge. Ja mitte piljardit mängida ega mujale minna, sest 
noor inemine tahab ka mujale, noor tahab igale poole. Teie, 
Paas, tuletage oma sõbrale meelde, kui tal tuleb himu minna. 
Soo, ja nüüd minge!» 

Poisid tegid minekut, aga ukselävel võttis direktor uuesti 
kõlisevat hõbedat taskust, valis kaks kahekümnelist ja pistis 
nad Tigapuule pihku. 

«Et oleks mõlemal,» ütles ta kavalalt naerdes, «muidu 
saab teine väga uhkeks oma pikkuse peale. Rublast aitab 
kahele suurele mehele.» 

Poisid läksid mürinal trepist alla, kuna direktor jäi avatud 
ukselt neile järele vahtima, käed püksitaskuis, öökuue hõl- 
mad laiali. 

«Kurat võtku!» vandus Tigapuu vene keeli, kui ta Indreku 
ees alt suurest toast läbi läks, kus oli kari poisse pika laua 
ümber. 

«Mis on?» küsisid kõik uudishimulikult. 


«Pole teie asi,» vastas Tigapuu. «Vana on hull!» 

Indrekule sosistas ta, kui nad kahekesi jäid: 

«Ruttu palitu selga ja hooviväravast välja!» 

Niipea kui nad kahekesi tänaval olid, ütles Tigapuu: 

«Said sa aru, panid sa tähele, mis vana tahab: meid riidu 
ajada. Meid riidu! Nägi esteks, kuis ma sinu eest välja astu- 
sin, ja sellest on temale küll. Ja kui kavalasti! Annab raha 
sinu kätte, sest sina olla pikem. Mõistad — pikem! Õige 
oleks olnd ju raha minu kätte anda, sest mina olen juba 
pisut kooliõpetaja — sa kuulsid ju — ja oskan rahaga lin- 
nas ümber käia. Ja nüüd, mõtle ometi seda meie vana: tema 
annab raha koolipoisi kätte ja see peab siis kooliõpetaja eest 
maksma. Niisukeste tempudega saab ainult meie vana hak- 
kama. Tead, mis viguri mina talle tahtsin vastu mängida? 
Tahtsin lihtsalt öelda: «Ei, härra Maurus, ma ei või täna 
napooleoni süüa, sest mu kõht valutab.» Aga miks ma seda 
ei teinud? Ainult sinu pärast mitte, puhtpaljalt sinu pärast. 
Sest esteks ei oska sa selle rahaga üksi kuhugi minna ja 
teiseks oleks ta selle raha sinu käest tagasi võtnud, see on 
enam kui kindel. Ning siis mõtlesin ma: olgu pealegi, vanale 
maksan teine kord kätte, aga sõpra hädasse ei jäta. Las saab 
ometi temagi, kui mina ise ei saa.» 

«Me teeme ju pooleks, ega siis muidu,» ütles Indrek. 

«Muidugi pooleks, mis sellest rääkida,» vastas Tigapuu. 
«Aga ütle ometi ise: on see õigus, kui ainult pooleks? Või 
arvad sa tõesti, et vana mõtles, et meie teeme pooleks? 
Koolipoiss ja koolmeister teevad pooleks? Mina ei usu, et 
vana nõnda mõtles. Ta ainult ütles nõnda, sest ta tahtis 
meid maksku mis maksab riidu ajada. Mis siis viga ilmas 
elada oleks, kui koolipoisid ja koolmeistrid pooleks teeksid. 
Näeme meie klassis vähem vaeva kui koolmeistrid, aga kas 
vana meile ka palka maksab? . Või annavad, koolmeistrid 
pisutki oma palgast meile? Ja mis see neil maksaks öelda: 
«Sähke, poisid, siin on ka teile pisut, sest oleme üheskoos 
vaevelnd ja kannatand; igaühele natukene.» Mis sa arvad, 
et mõni poiss hakkaks nurisema, kui ta pisut vähem saaks 
kui koolmeistrid? Niisukest lolli pole terves kooliski. Sest 
koolmeister peab loomulikult rohkem saama kui koolipoiss. 
Õige, eks?» 

«Muidugi, sul on õigus,» oli Indrek nõus. 

«Olekski pöörane, kui mitte minul siin õigus poleks,» rää- 
kis Tigapuu nagu südametäiega. «Sest ega terve ilm pole 


veel hulluks läind, et koolipoiss ja koolmeister peaksid ühe- 
tasa saama. Meiega on muidugi pisut teine lugu: mina pole 
veel päris koolmeister, ei ole veel õiget mütsi ega tärni. Selle- 
pärast ei või sina mitte päris ilma jääda. Ei, seda mitte! 
Ja kuigi vana seda oleks mõelnd, siis oleks ma ikkagi sulle 
kas või salaja pisut and. Aga ainult selle tingimusega, et 
sa oma suu pead. Aga mis sa siis nüüd arvad, kui palju 
sa omast käest mulle annad?» 

«Mina arvan, et kui ma kolmkümmend...» hakkas peale 
Indrek. : 

«Kuidas korraga kolmkümmend?!» hüüdis Tigapuu vahele. 
«See on ju pool, aga milleks ma siis sulle seletasin, et kooli- 
poiss ja koolmeister ei või pooleks teha.» 

«Sina said ju vanalt nelikümmend, ja kui minult kolm- 
kümmend, siis on sul kokku seitsekümmend, minul aga kõi- 
gest kolmkümmend,» seletas Indrek. 

«Issand jumal!» hüüdis Tigapuu suures üllatuses. «Ini- 
mene, sa oled rabanduse saanud või sul on südames vill ja 
peas kreeps! Sul on lihtsalt oina pea. Korraga need neliküm- 
mend! Aga need anti iseenesestki mõista ainult minule kui 
koolmeistrile, mõistad? Ja mis vana annab koolmeistrile, sel- 
lest ei saa poisid nuusutadagi. Mitte kunagi! See oleks vast 
nali, kui koolmeistrid hakkaksid oma palka poistega jagama! 
Tähendab juttu võib olla ainult selle jaotamisest, mis sinu 
käes. Kui vana oleks taht, et me kõik oleks jagand, milleks 
andis ta siis see nelikümmend minu kätte? Milleks? Vasta, 
kui su pea arust veel lage ei ole. Pealegi ütles ta ju mulle 
selge sõnaga, sina isegi kuulsid: «Säh, see on sinule.» Aga 
kui ta sinule raha andis, mis ütles ta siis? Tuleta meelde, 
tuleta hästi meelde. Ta ütles: «Jaotage ilusasti.» Aga kas 
ta minule ka rääkis jaotamisest? .Tarvitas ta seda sõna? 
Muidugi ei, seda tead sina sama hästi nagu minagi. Aga 
ütle nüüd isegi: on see ilusasti jaotamine, kui sa pakud kool- 
meistrile sama palju kui endale? Kolmkümmend kummagile. 
See on poolitamine, mitte jaotamine. Aga vana rääkis ju 
jaotamisest, mitte poolitamisest. Ütle ometi ise, kas vana 
käskis ilusasti jaotada või ilusasti poolitada?» 

«Jaotada,» vastas Indrek. 

«No näed!» hüüdis Tigapuu võidurõõmsalt. «Aga miks 
tahad sa siis poolitada, kui vana rääkis selgel sõnal jaota- 
misest? Ütle parem otseteed, kui palju sa tõepoolest mõtled 

mulle anda, nii et ma teaks, kellega mul tegemist,» küsis 
Tigapuu ja juhtis Indreku kuhugi suure kivimaja trepikotta- 
«Enne kui sisse astume, peab asi selge olema. Näed, misuke 
suur ja uhke maja ning misuke tore trepp, käsipuud ja kõik, 
aga ikka veel tingid sa mõne näruse kopika kallal. Siitsamasi 
toredast trepist me lähemegi üles ja siis pahemat, mitte pare- 
mat, pea meeles. Teeme ruttu, muidu pärast mõni tuleb, näeb 
meid siin ja mõtleb jumal teab mis. Linnas pole viisakas 
seista niisukese uhke maja kojas, kust lai trepp läheb üles. 
Ning kui sul veel pisutki õiguse- ja sündsusetunnet südames 
on, siis annad sa kaks kolmandikku ilusasti mulle ja ühe 
kõva kolmandiku jätad omale, Sest ühte pead sa teadma: 
mina olen juba peaaegu linnainimene, aga kus maainimene 
saab läbi paarikümne kopikaga, seal olgu linnainimesel rub- 
lad taskus. Nii et kui mina ütlen kolmandik, siis on see tõe- 
poolest rohkem, kui mina ise saan. Sest mis on minule kui 
koolmeistrile ja peaaegu linnainimesele need nelikümmend, 
mis sa mulle mõtled ja lubad anda? Mitte kui midagi. Aga 
et ma olen sinu sõber, siis kingin sulle hea mehe poolest 
viis, nii et minule jääb ainult kolmkümmend viis.» 

Indrek oli juba tüdinud. Ta võttis raha taskust, et Tiga- 
puule anda kolmkümmend viis, kahjuks olid aga rahad kõik 
kahekümnesed. 

«No näed, rahadki on nõnda, et mina saan kaks kolman- 
dikku, sina ühe,» ütles Tigapuu. «Aga ära karda: mees ja 
sõna! viis kopikat annan ma sulle teine kord tagasi.» 

Kui Tigapuu oli oma nelikümmend kopikat kätte saanud, 
õpetas ta Indrekut: 

«Nüüd mine siit trepist ilusasti üles ja pahemat kätt uksest 
julgesti sisse. Sest pole midagi, et nii tore trepp ja nii suur 
uks, muudkui sisse. Ja pea: sul on kakskümmend. Napooleon 
maksab kolm, nii et peaaegu seitse napooleoni. Ainult ühte 
pea meeles: ära ennast enne liiguta, kui mina tagasi tulen, 
sest ühes tulime uksest välja, ühes lähme ka sisse; nii on 
sõprade viis, muidu arvab vana jällegi jumal teab mis. Nii 
et otseteed trepist üles, siis pahemat kätt ja kohe suurest 
uksest sisse, sest väiksemat siin majas ei ole, kõik on sama- 
sugused koletised. Ning oota, kuni tulen. Igav seal ei ole: 
loe ajalehti ja mine vaata, kuidas piljardit toksitakse. Ja 
nüüd üles!» 

Tigapuu saatis Indreku sisse, nagu poleks asi muidu päris 

kindel, otsis talle laua äärde koha ja tellis klaasi teed ning 
kolm napooleoni. Siis ütles ta: 

«Tunned, kui mõnus soe. Ja vaata, kui valge! Mis viga 
siin istuda ja teiste nalja pealt vaadata. Pärast võta veel üks 
klaas teed ja napooleon ning siis oled sa kurguni täis. Sind 
kaasa võtta ma ei või, sest sul pole raha. Kahekümnest ei saa 
seal midagi, kuhu mina lähen. Pealegi sa pole veel harjund, 
siin on sul parem, lingimata. Ainult ära ennast enne liiguta, 
kui ma tulen.» 

Nõnda läks Tigapuu. 


VI 


Indrek sõi ja jõi ja luges ajalehti, aga Tigapuu ei tulnud. 
Indrek sõi ja jõi veel kord, aga Tigapuu ei ilmunud ikkagi. 
Siis läks Indrek piljardimängu vaatama, aga ka nõnda ei 
tulnud Tigapuu, nagu oleks temaga mõni õnnetus juhtunud. 
Indrek sai rahutuks, lõpuks hakkas tal süda valutama. Ehk 
vedas Tigapuu ta lihtsalt sisse: pani ta siia ootama ja ise 
ei mõtlegi tagasi tulla, läks juba ammugi koju ja irvitab seal. 

Poole üheteistkümneks oli Indreku kannatusel lõpp; ta ajas 
palitu selga ja läks, endal süda kipitas sees. Sest mis siis, 
kui Tigapuu ometi siia tagasi tuleb ja teda eest ei leia? On 
see seltsimehelik? Kas ei lubanud ta oodata? All trepikojas, 
kus nad raha pärast nii kaua olid kaubelnud, jäi ta seisatama, 
et ehk tuleb Tigapuu ometi ükskord. Aga ei, Tigapuu jäi 
ikkagi tulemata. Polnud parata, pidi üksi koju minema. Ja 
kui ta nõnda läks, oli tal äkki tundmus, nagu kõnniks ta täna 
esimest korda siin linnatänaval. Ainult tänavanurgal laternat 
nähes, mille tuld nagu mingisugune aupaistus piiras, tuli talle 
meelde, et seda aupaistusega tuld on ta juba varemalt näi- 
nud. Millal? Ah jaa! See oli siis, kui talle naeratas see võõ- 
ras tüdruk seal avatud uksel. Veel praegu hakkas Indrekul 
sellest naeratusest soe, niisugune oli olnud see naeratus. 

Hoovivärav oli kinni. Paraadukse avas kõlistamise peale 
Kopfschneider. 

«Tigapuud ei ole?» küsis ta. 

«Ei ole,» vastas Indrek. «Kas ta koju pole tulnd?» 

Lätlane eitas ja ütles: 

«Teid kästi üles minna.» 


«Mind üksi?» küsis Indrek. 

«Teid mõlemat Tigapuuga.» 

«Aga teda ei ole ju veel,» ajas Indrek vastu, et pääseda 
tüütavast ülesminekust. 

«Siis minge üksi, muidu ei või,» ütles lätlane. «Peab kohe 
minema.» 

Nõnda läks Indrek üles, ilma et oleks palitutki seljast 
võtnud. Aga täna trepp enam ei lõhnanud, nagu oleks vahe- 
peal kes teab kui palju aega kulunud. Oli ainult päris hari- 
lik rautatud puutrepp, mis astudes kolises, muud ei midagi. 
«Tähendab alati ei lõhna,» mõtles Indrek. Millal aga härra 
Mauruse trepp lõhnab nagu poega leinav õpetajaproua, seda 
sai ta alles hiljem teada. 

Direktor oli juba voodis, eesriide taga. 

«Teie, Paas ja Tigapuu?» küsis ta, kui Indrek sisse 
astus, ja kuuldes, et see on üksi, ütles ta: «Tulge siia, tulge 
lähemale.» 

Indrek astus eesriide tagant välja, mis teda direktori sil- 
made eest varjas. 

«Veel lähemale,» käsutas direktor, ja kui Indrek viivitas. 
pidades eesriidega eraldatud ruumi nagu pühamaks paigaks, 
kuhu tema jalg ei tohi astuda, ajas härra Maurus enda ase- 
mel poolistukile, patsutas käega vaibale, nagu peaks Indrek 
sinna istuma, ning sundis: «Ligemale, ikka ligemale! Kuis 
ma siis teiega räägin, kui te nii kaugel seisate ja ise olete nii 
pikk, et minu vanad silmad teie nägugi ei ulata seletama.» 

Indrek astus eesriide taha ja mõtles sängijalutsi juures pea- 
tuda. Aga ka sellest oli direktorile vähe. Ta kutsus Indreku 
veel lähemale. Ja lõpuks sündiski see, mida poiss oli kart- 
nud: direktor laskis tä enda juurde sängi äärele istuda, ja 
kui see seda väga areldi tegi, lausus ta: «Julgemini, julge- 
mini! Pöörake silmad siiapoole. Soo, nõnda!» Direktor ise 
oma käega seadis poisi pead. «Ja nüüd hingake mulle vastu,» 
käskis ta. Ning kui Indrek oli seda korduvalt teinud, ütles 
direktor naeratades: «Puhas, täiesti puhas, nagu tuleks noore 
neiu suust. Ainult noored neiud hingavad nii puhtalt, neitsid 
nimelt, teised mitte enam.» 

See kõne direktori suust oli nii imelik, et Indrek pööras 
millegipärast silmad kõrvale. Direktor hakkas seepeale 
naerma ja ütles: 

«Ka teie olete nagu mõni noor neitsi, süüta ja puhas. Seda 
ma nägin kohe, aga härra Maurus peab ikka proovima, ikka 

proovima, kui keegi ühes selle Tigapuuga välja läheb. Sest 
igapuu, see pole enam neitsi, temal pole enam niisuke 
hingeõhk kui teil. Mitte sugugi niisuke. Oo, tema hingeõhku 
ma tunnen! Tema riietelgi on teine õhk, kui ta väljast tuleb. 
eil on veel maa ja metsa hõngu, seda on teil,» kiitis direktor 
ja pani esiti käe Indreku põlvele, kuna ta pärast katset tegi 
tema kätt silitada. Siis tõusis Indrek püsti. 

«Ah jaa, warten Sie, warten Sie!» ütles direktor nüüd. 
«Mis ma tahtsin küsida.» Ta pani käe silmade ette, nagu 
mõtleks ta, aga Indrekule näis, nagu vahiks ta teda läbi hara- 
kil sõrmede. Natukese aja pärast ütles ta: «Õige! Aga kus 
on siis Tigapuu? Miks te mulle temast midagi ei räägi? Ma 
saatsin ju teid kahekesi. Kus tema on?» 

«Teda ei ole,» vastas Indrek. 

«Kuis ei ole? Kus ta siis on?» päris direktor. «Kas te 
siis ühes ei olnud?» 

«Ei,» vastas Indrek. «Tema läks ära.» 

«Kuhu? Kuhu ta läks?» 

«Ta ei öelnud, kuhu.» 

«Aga raha? Raha andsin ma ju teie kätte?» 

«Minule jäi kakskümmend, tema sai nelikümmend,» sele- 
tas Indrek. 

«Teie suur Loll!» hüüdis direktor, aga tema hääles ei tun- 
dunud ei meelepaha ega etteheidet, vaid ainult nagu nalja ja 
naeru. «Selleks ma ju andsingi raha teie kätte, et ta kuhugi 
ei saaks minna,» rääkis härra Maurus. «Selle neljakümnega, 
mis ta minult sai, poleks ta kuhugi läind. Aga nõnda oli tal 
kaheksakümmend,» kordas direktor ja ütles siis: «Aga sedagi 
on vähe, et kuhugi minna. Ta pidi veel kusagilt saama. Kas 
ta ehk teilt ei küsind või laenand? Teil oli ju veel pisut 
järel, oli ju? Härra Maurus ütles küll, et andke kõik tema 
kätte, tema kirjutab raamatusse; aga noor inemine ei usu 
vana Maurust, noor usub ikka noori, mitte vana. Nõnda siis 
tuleb üks noor ja küsib, tuleb teine ja küsib, tuleb kolmas, 
ning siis ongi juba meie noorel raha otsas. Mis ta teile panti 
pani?» küsis direktor äkki. «Tema paneb ju ikka midagi 
panti, ükskõik, on need asjad tema või mõne teise omad. 
Sest tema on hull inemine. Aga ega te talle palju annud? 
Kui annate, ärge andke kunagi kõike, ärge andke kunagi 
palju. Aga kõige parem: kui tahate Tigapuule raha anda, 
siis tulge tasakesi härra Mauruse juurde ja ütelge temale 

nelja silma all — unter vier Augen, verstehen Sie' —. °t 
härra Tigapuu tahab oma raamatud, tekid ja padjad panti 
panna, kui palju võin ma nende eest anda? Sest need raa- 
matud, tekid ja padjad polegi ehk tema omad, vaid on kel- 
legilt laenatud, sest tema omad tekid ja padjad on ehk juba 
pandimajas ...» 

Pika rääkimise tulemuseks oli see, et Indrek jutustas puht- 
südamlikult ära niihästi raha laenamise kui ka Karskuses 
käimise. 

«Ma ju ütlesin kohe, et Tigapuul pidi rohkem raha 
olema!» hüüdis direktor võidurõõmsalt. «Härra Maurus tun- 
neb oma Tigapuud! Aga et teie temale korraga terve rubla 
laenate, seda poleks ma uskunud. Pikkust ikka see vana- 
jumal teile on annud, kui ometi seda va arunatukest ka 
tuleks. Aga pole viga! Küllap tuleb ka aru! Tigapuud õpite 
varsti tundma, misuke kelm tema on. Aga muidu on ta aus 
ja truu, mitte nõnda, nagu mõned teised siin — lihtsalt kel- 
mid ja muud midagi. Tigapuu vähemalt ei varasta, aga tei- 
sed lähevad ka vargile. Siit te näete, kui raske on minusugu- 
sel vanal hulga poiste direktor olla. Saadetakse sulle mõni 
Tigapuu kaela ja see tahaks kõik su poisid Tigapuudeks 
teha. Aga isad ja emad, onud ja tädid tahavad, et härra 
Maurus teeks nende poistest tudengid, kes ei pandiks oma 
raamatuid. Tema aga pandib ja õpetab ka teisi pantima. 

Hea veel, kui omad, aga võib ka teiste omi. Sest miks mitte 
ka teiste omi, kui rubla antakse.» 

Direktor naeris heasüdamlikult. Ka Indrek katsus kaasa 
naerda, sest ta püüdis end vastu tahtmist uskuma panna, et 
temaga heidetakse halba nalja. 

«Nüüd võite minna,» ütles direktor lõpuks. «Aga hoidke 
seda endale, mis meie kahekesi rääkisime. Härra Maurus — 
usaldab teid, sellepärast räägib ta nõnda. Teie olete juba 
suur ja pikk, teil on inemise aru peas. Maal on veel ausaid 
inemisi. Olete kuulnud, kui ausad olid meie esivanemad? 

Nad valisid omale kuningad ja saatsid nad siis sakste juurde 
lossi, kus nad kõik tapeti. Nii ausad olid meie esivanemad 
ja nõnda jäime ilma kuningata ning oleme seda tänapäevani. 
Aga siis saime Vene keisri varju alla, minu kool sai ka, — 


* L.: unter fiir augen, färšteen sii, 'nelja silma all, saate ary' 
(saksa k). — Toim. 

ja nüüd olemegi tema varju all,=muidu oleks saksad härra 
Mauruse kooli juba ammugi kinni pannud... Nii siis — 
hääd ööd, hääd ööd! Minge magama, minge kohe magama!» 

Millal Tigapuu ilmus, seda Indrek ei teadnud, sest tema 
magas ülal Siberis, Tigapuu all. Aga järgmisel hommikul 
püüdis ta kohe Indreku kinni, tõmbas ta hõlmapidi kuhugi 
tühja klassi ja ütles: 

«Miks sa mind ei oodand?» 

«Ma ju ootasin küll, aga sa ei tulnd ju,» vastas Indrek. 

«Oli see ka mõni ootamine, ainult kella poole üheteistküm- 
neni. Aga ise tahad olla sõber. Mina jooksen Karskusse, 
sind ei ole! Jooksen välja, et ehk oled väljas, jalutad värskes 
õhus, aga mitte midagi. Käin, vahin, piilun, aga mis ei ole, 
see ei ole. Usu või ära usu, aga see on esimene kord minu 
elus, kus mul on niisuke sõber. Ja selle eest sain ma nüüd 
vanamehe käest peapesu. Ehk kui see jääks sellega, aga ei, 
hakkab täna tingimata uuesti, mina tunnen teda. Muidugi 
sinugi vastu siunas ta mind, eks?» 

«Ei,» vastas Indrek sõnakehvalt. 

«Mis sa tühja lorised!» hüüdis Tigapuu. «Rahast küsis 
muidugi?» 

«Rahast küsis,» kinnitas Indrek. 

«Sa ütlesid, et tegime ilusasti pooleks?» 

«Ei, vaid ma ütlesin, kuis asi tõesti oli,» seletas Indrek. 

«Inimene, sa oled tõesti hull!» karjus Tigapuu. «Sind ei 
või põrmugi usaldada! Jumala eest, siga ja muud midagi!» 

«Kuis nii?» küsis Indrek äkki tõsiselt, peaaegu kurjalt. 

«Ta küsib veel!» hüüdis Tigapuu. «Mis siis veel muud 
kui siga. Siga, kes teiste peale keelt kannab! Nuuskur! Nüüd 
ma alles mõistan õieti, miks vana esteks raha sinu kätte 
andis. Sa oled ju Lible ja Kopfschneideri paarimees.» 

Viimased sõnad rääkis Tigapuu Indrekule juba kuklasse, 
sest see oli pahaselt ümber pöördunud, et klassist välja 
minna. Aga enne kui see sai sündida, haaras Tigapuu tal 
käsivarrest kinni ja ütles: 

«Kuhu sa jooksed, kui sa aus mees oled! Tule siia, sele- 
tame asja ära.» 

«Minul pole midagi seletada, jäta mind rahule!» viskas 
Indrek üle õla tagasi ja tahtis oma minekut jätkata. 

Nüüd haaras Tigapuu tal veel kõvemini, peaaegu vihaselt 
käsivarrest kinni, aga siis sündis midagi, mis oli vististi oota- 

matu mõlemale poolele. Kui Indrek seda hiljem tagantjärele 
meelde tuletas, siis ei võinud ta öelda, oli see sündinud mee- 
lega või kogemata. Nimelt silmapilgul, kus Tigapuu kõve- 
mini tal käsivarrest kinni haaras, tegi tema kärsitu või vihase 
liigutuse, nõnda et labakäsi Tigapuule vastu nägu käis. 

«Kurat!» möirgas Tigapuu. «Mida siis see peab tähen- 
dema? Kaklema, mis? Minuga kaklema? Minule, Tiga- 
puule, vastu nägu? Jalamaid palu andeks ehk...» Tigapuu 
oli juba ukse pool ees ja sulges tee. 

«Saad veel, kui mind rahule ei jäta,» vastas Indrek vihaselt. 
Aga järgmisel silmapilgul sai ta rusikaga hoobi lõua alla 
ja ta oleks seljaga vastu seina prantsatanud, kui mitte käsi 
poleks ebateadlikult laualt tuge otsinud, kust juhuslikult pihku 
jäi lahtine klapp, nagu neid igas klassis nii mõnegi laua kül- 
jes leidus. Ühes selle lahtise klapiga mütsatas ta ikkagi vastu 
seina. Põrutusest ja vihast lõi tal silmade ees kirjuks, ja kui 
Tigapuu talle uuesti lähenes, valas ta temale kättejäänud 
lauaklapiga otseteed pähe, ilma et endale oma teost aru oleks 
andnud. Tigapuu langes maha nagu niidetud ja jäi lamama. 
Juustesse ilmus veri, kust see valgus näole. Indrek seisis, 
nagu oleks ta ise selle riistapuuga pähe saanud, mida ta ikka 
veel käes hoidis. Äkki tormas ta klassist välja. Ta ei tead- 
nud, kuhu minna või mis teha, tahtis ainult tormata, joosta. 
Vististi oleks tema jooks lõppenud ülal direktori ukse taga, 
kui mitte juhuslikult teele poleks sattunud härra Ollino, kes 
ta kinni pidas ja rahulikult küsis: 

«Mis on? Mis on juhtunud? Teil pole ju nägu ees ollagi.» 

«Lõin Tigapuu maha,» vastas Indrek ja purskas ise ei tea 
miks nutma. i 

«Mis? Kus? Millal siis?» päris Ollino, 

«Praegu... seal... klassis,» vastas Indrek. 

Nad läksid õnnetuspaigale. Kohutav teade käis kulutulena 
läbi ruumide ja uudishimulikke nägusid sadas kui vihma 
kokku. Õnneks kõlises samal silmapilgul kell ja Ollino kära- 
tas poistele: 

«Sööma! Silmapilk! Et ma ainustki nägu enam ei näel» 

Nõnda olid nad varsti kahekesi ja läksid klassi, kus pidi 
lamama mahalöödud Tigapuu. Aga see istus juba pingil, just 
seal, kus puudus klapp, ja pühkis näolt verd. 

«Hoidke uks kinni, et keegi sisse ei pääsel» ütles Ollino 


Indrekule. 


60 ' 


s 


ättle jäle 


«Kuradi tõbras, lõi teine lauaklapiga pähe, selle katki- 
sega,» vandus Tigapuu. «Olen vanale küll öelnd, et lauad 
peaks laskma ära parandada, muidu võib õnnetus juhtuda, 
seal ta nüüd on. See, siga, ei oska ju veel õieti kakelda, 
kohe klapiga. Ja vist serviti, sest muidu minu pea ei 
karda...» 

Kuuldes Tigapuud nõnda rääkivat, kadus Indrekul hilju- 
tine hirm ning haledus jäljetult ja tal tõusis tundmus, et ta, 
võiks Tigapuule ka tulevikus millegagi pähe valada, kui aga 
oleks paras juhus. Aga samal silmapilgul välgatas mälestuses 
kuskil kaugel haljas kartulipõld ja seal aietas maas värskel 
mullal keegi vana naine ning eemal seisis mingisugune mossi- 
tav poiss — suur ja tugev, suurem ja tugevam kui Indrek. 

«Minge kastke see pesuköögis külma veega märjaks,» 
ütles Ollino ja pistis Indrekule oma taskuräti pihku. Nõnda 
hajus kauge nägemus ja algas jällegi tegelik elu. «Ruttu!» 
hüüdis Ollino talle järele, lisades: «Ja mitte kellelegi sõna, 
mõistate!» 

«Mõistan!» vastas Indrek ja ruttas mööda koridori pesu- 
köögi poole. Aga seal ootas teda Lible paari teisega, kes 
kõik põlesid uudishimust. 

«Mis seal on?» pärisid nad. «Kellega see on? Milleks 
see rätik?» 

«Et küsijal suud siduda,» vastas Indrek ja ruttas tagasi. 

«Suur Loll!» hüüdsid poisid talle järele. 

Klassis uuris Ollino Tigapuu pead. 

«No mis on?» küsis see. 

«Tõepoolest vist pisut serviti läind,» arvas Ollino. «Pikk 
punane triip.» 

«Seda ma arvasin kohe, sest ega lapiti mind nõnda maha 
võta,» ütles Tigapuu. Indrekut nähes ütles ta: «Tola, siis 
kohe serviti. Ega see ometi oina pealuu ole. Sa ei mõista ka 
põrmugi nalja.» 

Härra Ollino püsis sootuks rahulikuna, nagu oleks tegemist 
päris hariliku asjaga. Ainult, kui ta oma valkjate, kivinenud 
silmadega Indrekule otsa vaatas, oleks seal nagu midagi pisut 
helkinud. Ja Indrekule tundus, nagu polekski see helk väga 
halb. Ta mõtles nagu midagi öelda, aga samal silmapilgul 
kisti uks lahti ja direktor astus sisse. Nähtavasti oli talle juba 
sõna viidud. 

«Mis siin on?» küsis ta Ollinolt. 

«Pole midagi,» vastas see rahulikult. «Paas ja Tisapuu 
kullasid ja Tigapuu kukkus oma pea vastu lauaserva veri- 
seks, muud midagi. Tühine asi, väike kriimustus.» 

Aga direktorit see seletus ei rahuldanud, ta nõudis täien- 
davaid teateid. Need andis Tigapuu niisuguse täpsuse ja tõe- 
näolisusega, et direktor pidi teesklema, nagu usuks ta, mis -) 
räägitakse. Aga kui tunnid olid juba alanud, kutsuti Indrek | 
klassist välja direktori juurde. 

«Teie olete ainuke aus inemine, kes mulle tõtt räägib,» 
algas härra Maurus. «Teised kõik valetavad. Ka härra Ollino 
valetab, tema ka; ainult tema teeb seda hea pärast. Selle- 
pärast ütelge nüüd teie mulle, mis teil hommikul Tigapuuga 
oli? Kuidas sai Tigapuu pea veriseks?» 

Indreku süda lõi värisema. Mitte et ta oleks kartnud oma 
tegu üles tunnistada, ja kui vaja, selle eest ka karistust kanda, 
vaid hoopis midagi muud valdas tema meeli. Kui Ollino ja 
Tigapuu ehk tõepoolest kokku hoiduvad ja vana eest sünd- 
muse tõsist käiku varjavad ning kui tema selle ometi välja 
lobiseb, milleks peab siis seda nimetama? Kas ei ole see 
tõesti juba pisut keelekandmine või peaaegu nuuskimine, 
nagu teeb seda mõni Lible või Kopfschneider, kes piiluvad 
pesukojas, uste taga, läbi lukuaugugi, et siis tuhatnelja direk- 
tori juurde rääkima joosta? Indrekul tundus lõpuks ainukese 
lohutusena: asi puutub ju isiklikult temasse ja iseendaga võib 
ta teha, mis tahab. Teised võivad salata, kui nad tahavad, 
tema ise ei salga. 

Nõnda otsustas ta ja jutustas direktorile kõik, et saaks 
kogu jandist ükskord ometi lahti. 

«Ma mõtlesin kohe,» lausus direktor, kui Indrek oli lõpe- 
tanud, «et kuis siis hullamisega, sest Tigapuu ei hulla-ju, 
tema läheb kohe kaklema. Aga ma ei saa ikkagi veel aru, 
miks te siis kohe nõnda vihastasite, teil on ju nii had == 
silmad.» 

«Ta sõimas mind,» ütles Indrek, kes oli tahtnud sõimu- 
sõnad maha vaikida. 

«Seda ma usun,» rääkis direktor. «Tema on kange sõi- 
mama. Kohe — keelekandja, pealekaebaja, nuuskur, ära- 
andja! Mis ta teile ütles?» 

«Kõike seda ütles ta mulle,» lausus Indrek vastu tahtmist. 

«Ah juba kõike seda!» imestas direktor nagu üllatatult ja 
uudishimulikult. «Ega te ometi temale õelnud, mis meie ise- 

keskis rääkisime? Olete teie küll rumal! Pidage meeles: vai- 
kida, vaikida, vaikida, sest muidu hakkavad kõik teid sõi- 
Mama, nagu sõimas teid Tigapuu. Ja ütelge nüüd ise, mis 
võib härra Maurus sinna parata, kui terve kool hakkab teid 
nõnda sõimama. Aga teinekord olge ettevaatlikum; laua- 
klapiga ei tohi lüüa, liiatigi kui mõtlete serviti, sest nõnda 
võite inemise maha lüüa ja Siberisse minna. Mitte meie Sibe- 
risse, mis üleval, vaid sinna teise, mis kaugel. Õnneks oli 
seekord Tigapuu pea, see on kõva, see on väga kõva, see 
oli teie õnneks. Jumala tahtmine, et Tigapuu pea. Kõigil 
inemistel pole Tigapuu pead; sellepärast ikka ettevaatlik olla, 
ikka ettevaatlikl Aga sest pole midagi, et ta teid sõimas, 
sest kui keegi on nii aus, et ta räägib tõtt, siis hakatakse 
teda ikka sõimama, taga kiusama, tõtt ei armasta keegi. Ainult 
vana härra Maurus armastab, tema küll. Sest tema teab, et 
tõe varal seisab maailm ja härra Mauruse suur kool üleval. 


Kes tõde ei armasta, peab hukka minema, aga meie kahekesi 


ei lähe mitte hukka, meie mitte, sest meie armastame tõde, 
kuigi meid sõimatakse.» 
Direktor naeratas nagu kohtlaselt, kui ta Indreku juurde 


astus ja talle mõned hõberahad pihku pistis. Kunagi vare- 


malt polnud Indrek niisugust raha oma peos hoidnud: nad 
tundusid nagu libedatena, limastena, külmadena, kuigi olid 
tõepoolest soojad ja kuivad. Niisugune imelik raha oli see, 
mis direktor talle pihku pistis. 

«See on teile selle eest, et olete aus inemine, ausate vane- 
mate laps,» ütles ta ja tahtis selles mõttes midagi edasi rää- 
kida, kuid äkki muutis ta tooni ja hakkas täiesti ootamatult 
Indrekuga tõrelema. 

«Sina, koer,» hüüdis ta, «tuled maalt siia, nagu oleks siin 
mõni kõrts või trahter!» 

Ja parajasti sel silmapilgul, kui uksele koputati ja Lible 
uudishimulik nägu selle vahel nähtavale tuli, andis direktor 
Indrekule kahe käega müksu rindu. 

«Uks kinni!» hüüdis direktor Liblele, kes muidugi ühes 
mõne teisega ukse taha kuulama jäi. Ja Indreku poole pöör- 
dudes jätkas direktor: «Sina hull inemine! Sinu ühe pika 
pärast pannakse viimaks mu kool kinni. Aga kuhu peavad 
siis mu poisid minema ja mis saab siis eesti rahvast, kui 
härra Mauruse kool kinni pannakse? Kas ma pean klassi 
minema ja kõigile ütlema: hoidke Paasi eest, sest temal on 

pikk kasv ja lühike aru? Või pean ma teid kohe hullumajja 
saatma? Sest kuhu mujale kõlbate teie! Aga minge nüüd oma 
klassi; pärast tunde ma vaatan, mis teiega teha.» 

Viimaste sõnadega pistis ta veel paar rahatükki Indrekule 
pihku, aga need olid veel ilgemad kui eelmised. Kui Indrek 
juba ukse avas, hüüdis direktor talle järele: 

«Kas te saate nüüd aru, et härra Maurusel on õigus?» 

«Saan,» vastas Indrek läbi hammaste ja see sõna oli tal 
raskem hääldada. kui kõik teised sõnad, mis tänini tema suust 
olid läbi käinud. Ta tundis end äkki sedavõrd piiratuna vale, 
pettuse ja silmakirjalikkusega, et tal hakkas otse kehaliselt 
valus. Paigas, kus harilikult üksi ollakse ja kuhu ainult nai- 
sed mõnikord armastavad paarikaupa minna, mässis ta saa- 
dud raha paberisse ja tahtis selle august alla visata. Aga 
äkki tuli talle uus mõte ja ta pistis raha tasku. 

Klassis oli Lible mesilasena Indreku ümber ja aina tundis 
selle vastu huvi, mis tema ja Tigapuu vahel oli sündinud. 

«Las teised jutustavad, miks siis just mina,» ütles Indrek. 

«Teised ei tea ju,» vastas Lible lihtsalt. 

«Aga mina ei mäleta,» muigas Indrek. 

Pärast tunde läks Indrek Tigapuud vaatama, kes lamas 
voodis, rätik ümber pea. 

«Oled sina küll meremõrtsukas!» hüüdis Tigapuu talle 
peaaegu heasüdamlikult vastu. «Kohe lauaklapiga: Aga tar- 
gasti tegid, et mitte vastu nägu. Sellest tunnen, et oled i 
sõber. Ainult — oleks nüüd paar õlut või midagi muud, see 
maitseks. Mina sain eile täiesti lagedaks. Kui sinul leiduks, 
siis jooksime lepitust ja olekski kõik unustatud.» 

Sõna lausumata võttis Indrek direktorilt saadud raha ja 
pistis selle Tigapuule pihku. 

«Rohkem ei ole,» ütles ta, «lepi sellega.» 

«Ei noh, sina oled siiski täismees!» hüüdis Tigapuu raha 
nähes, «Kakle, mis kakled, aga sõprust ära sureta! Kutsu 
silmapilk Jürka.» 

Kui see oli tulnud ja raha ning tarvilikud juhatused saa- 
nud toodava õlle, saia ja suitsuvorsti, nimelt just suitsuvorsti 
kohta, jäid Indrek ja Tigapuu kahekesi. 

«Vana on sind esteks pinninud,» ütles Tigapuu. «Ega sa 
meid ära annud?» 

«Ei,» valetas Indrek. «Aga tema nähtavasti ei usu meie 
seletusi.» 

Viimaste sõnadega pistis ta veel paar.rahatükki Indrekule pihku. 


«Muidugi ei usu,» ütles Tigapuu. «Tema ei usu midagi, 
räägi nii või teisiti. Tema on õpetajaks tudeerind, sellepärast. 

petajad ei usu ükski, sest nemad peavad Piibelt õppima ja 
Piibel ei ole tõsi. Oled sa seda enne kuulnud, et Piibel ei ole 
tõsi?» 

Ei, seda polnud Indrek veel mitte kuulnud. 

«Noh, siis kuuled minu käest esimest korda,» ütles Tiga- 
puu. «Minule seletas Timusk. Nii et sõbra poolest olgu ka 
sinul teada: Piibel on vale ja võlts, ja kui õpetaja teda kan- 
gesti õpib, siis ei usu ta varsti enam mitte kui midagi. Tõtt 
ka enam ei usu, sest tema arvab, et tõtt ei olegi enam ole- 
mas, kui Piibel ei ole tõsi.» 

«Kuis ta siis õpetajaks hakkab, kui ta ei usu?» küsis Ind- 
rek huvitatult, sest olgugi et Tigapuu seletused tundusid talle 
ennem haigest peast tõusnud sonimistena kui tõena, ometi 
tahtis ta seda küsida. 

«Hakkab muidu niisama, hakkab ilma usuta, kui aga hea 
suuvärk on. Usu või ära usu, peaasi, et oskad enese ilusasti 
välja rääkida. See on elus kõige tähtsam, seda pead sa 
teadma. Kui mina kord tudengiks saan — ja seda saan ma 
kindlasti —, siis hakkan ma õpetajaks, sest mina oskan...» 

Jürka jõudis oma kandamiga pärale ja sellepärast polnud 
Tigapuul enam aega oma lauset lõpetada. Esimesele pude- 
lile, mille Jürka lauale pani, lõi ta kohe paar korda peoga 
põhja alla ja sai nõnda temalt korgi kätte. Ta tõstis pudeli 
suule ja jõi. Siis vaatas ta teda vastu valget, ulatas Jürkale 
ja ütles: 

«Sinule toomise eest! Sakuskat ka,» lisas ta juurde ja 
andis Jürkale saia ning vorsti. «See on vaikimise eest. Ja 
valva, et vana ootamata ei tuleks. Mõistad?» 

«Saab tehtud,» vastas Jürka, kui oli siinsamas pudeli tüh- 
jendanud ja suupisted tasku toppinud. 

Tigapuu sõi suure isuga. Süües ja juues tal tuju aina tõu- 
sis. Ja jutt võttis hoogu, nagu hakkaks tal õlu pisut pähe. 

«Ühte pead sa teadma,» rääkis ta, «sinu päästis ainult see 
katkine laud, muidu oleks ma su tuimaks löönud. Sest ainult 
jõud ei aita, peab oskama kakelda. Kaklemine on suur kunst, 
väga suur! Ja seda pead sa teadma, et kui ma täna oleks 
täis olnd, siis poleks see lauaklapp mulle midagi teind. 
Jumala tõsi, mitte midagi! Purjus pea peale ei hakka miski. 
Anna või terve lauaga pähe. Isegi Ollino ei tihka mind 

hästi puutuda, kui olen parajasti täis. Aga muidu — pea 
lõuad, sest kui tema juures karjuma hakkad, teeb ta sulle 
kohe ühe ära. Ja tead, kui juba tema sulle ühe ära teeb, siis 
teist sa enam ei taha, niisugune on tema tegemine. Aga muidu 
on ta sõbramees, nagu sinagi. Tood saia ja vorsti, et võik= 
sin haige pea terviseks süüa ja pott õlut peale juua. Sellest 
sa näed, kuidas ilmas on seatud: kel õigus, see peab sööma, 
ja minul on täna õigus, sest oma sõpru ei tohi ära anda, see 
on kindlam kui kindel. Aga see on äraandmine, kui keegi 
lubab oodata ja ometi ei oota. Peab ootama, liiatigi kui ei 
tea, kus sõber on. Tead sa, kus ma olin? Ei? Aga vana 
teab, nuusutab ja teab. Nii kui nina juurde pistis, kohe kar- 
juma: «Sinder, sa tuled tüdrukute juurest!» Tema tunneb 
seda lõhna, 00, see vana tunneb! Tahad, ma võtan su teine- 
kord kaasa? Sa ei taha? Hea siis küll, ega ma peale ei käi, 
sest seal on raha vaja. Aga las mu onu sureb ära, siis saad 
oma rubla kätte. See sünnib varsti, sest onu on suhkruhaige. 
Tead, mis see on? See on see, et kõik muutub suhkruks, 
kõik, terve onu, ja siis tuleb surm. Sest kuis sa veel elad, kui 
oled üleni suhkrust, suhkur on ju surnud. Nii siis — niipea 
kui onu muutub üleni suhkruks, maksan mina oma võlad. 
Seni hoia tekk ja padi alles, pandimajasse ära neid vii ja 
teistele ära müü. Esiotsa pole sul neid veel tarvis, sest külm 
ei tule nii pea, ei tule võib-olla enne jõuluid, nii et nad sei- 
savad sul jõude ja on ennem tüliks kui kasuks. Sellepärast 
võiksid nad seni minule magada anda, nii lihtsalt sõbramehe 
poolest. Mitte et mina neid sinult tagasi tahaks, seda mitte, 
sest tekk ja padi jäävad endiselt sinu omaks, ainult et mina 
magan nendega. Peaks aga külm tulema, siis on teine asi. 
Seks ajaks saab ehk minu pea juba terveks, võin ta kas või 
puupakule panna, aga nüüd on teiste ees pisut piinlik — 
haige pea ja patja ei ole. Pealegi tahtsin veel sulle midagi 
öelda, sel korral unustasin. Minul on ju üks imelik pea, tema 
ei hoia midagi kinni, niisuke on ta. Kui palju olen ma pidand 
tema pärast kannatama! Lihtsalt kole! Aga mis teha, 
pea ju otsast ära ei käi, et keeraks uue asemele. Nõnda see 
siis sündiski, alles pärast tuli mulle meelde, kui polnud 
enam midagi parata. Tahtsin sulle juba eile öelda, aga unus- 
tasin ka eile, nii et alles täna teen seda. Iseenesest on see 
muidugi üsna tühine asi, liiatigi kui mina nendega edasi 
magan, nagu ma polekski neid panti pand. Asi on nimelt 


nii, et tekk ja padi polegi päriselt mitu omad, vaid mina 
sain nad kellegilt teiselt magada, kui omad pandimajasse vii- 
sin. Just nõnda! Homme või tunahomme toon nad sealt ära 
ja siis pean niikuinii võõrad tagasi andma. Sellepärast 
siis, kui sa ei taha võõraid asju pantida, harjuta meelespida- 
mist, see on kõige tähtsam. On niisuke kunst, mis kasvatab 
meelespidamist — mnemoonika! Kui sa kusagil seda sõna 
näed, siis tea, see ongi seesama. Kõvendab mälu! Minul on 
ta kole nõrk! Tõenduseks võõras tekk ja padi Siberis sinu 
asemel, Tahad minna neid kohe tooma? Võib ka kohe. Jah, 
mnemoonika, mnemoonika, pea meeles!» hüüdis Tigapuu 
järele, kui Indrek läks tekki ja patja tooma, sest äkki tun- 
dis Indrek, et mida varem ta neist vabaneb, seda parem. 


VII 


Sekeldused Tigapuu ja direktoriga mõjutasid Indrekut 
kahtepidi — teda ennast isiklikult ja tema vahekordi teis- 
tega. Ta hakkas aimama, et kui ta ei tahtnud sattuda iga- 
sugusesse tühja-tähja ega raisata oma viimaseid väheseid nii 
hädatarvilikke kopikaid, siis pidi ta hakkama talitama teisiti. 
Ta pidi õppima teisiti elama, kui oli elanud kodu või kirju- 
taja juures, kus oli tegemist ainult vana Maiega või paari 
poepoisiga, kes otsisid tema tutvust. 

Varsti märkas ta, et tema kipub üksi jääma. See olenes 
osalt temast endast, osalt teistest. Tema ise eemaldus neist, 
keda Tigapuu oli keelekandjaiks ja äraandjaiks tembeldanud, 
kuigi ta täies ulatuses ei taibanud, mis peitus nende taga. 
Ometi näisid paljud arvamisel püsivat, nagu kuuluks ka 
tema Lible ja mõne muu selletaolise kilda, sest iga kord, kui 
kusagil ninapidi koos vadistati, jäädi kohe vait või mindi 
laiali, kui Indrek tahtis läheneda. See mõjus temasse nõnda, 
et ta tõmbus iseendasse ja hakkas seltsi otsima ainult tööst. 
Seda oligi nii palju, et ta õieti veel ei mõistnudki, kui palju 
teda oli. Nõnda kadusid päevad. Ja kui ükskord arvamisele 
jõuti, et Indreku eest pole vaja midagi varjata, ja kui hakati 
tema tutvust otsima, siis oli tema endale juba paremad seltsi- 
mehed leidnud raamatute näol. 

Selles oli talle ehk kõige rohkem abiks olnud härra Koovi, 
kelle juurde ta kauase kõhklemise järel lõpuks ometi läks 

ladina keele õppimises abi otsima. Indreku süda värises. kui 
ta uksele koputas. 

«Kes seal on?» küsis seest nagu unine ja tusane hääl, ja 
kui Indrek selle peale oma nime oli öelnud ning seletanud, 
mida ta soovib, vastati: 

«Ma magasin parajasti.» 

«Palun siis vabandust, ma tulen mõni teine kord,» ütles 
Indrek. 

«Milleks teine kord,» rääkis tõre hääl, «niikuinii on mu 
lõunauinak segatud. Tulge sisse, mis te seal ukse taga kar- 
jute! Uks on ju lahti.» 

Indreku sisse astudes lamas Koovi alles oma triibulise vai- 
baga kaetud vanas puuvoodis, mis lamaja liigutades krägises 
A Jalad ühes saabastega olid tõstetud jalutsi ots- 
auale., 

Umbes pool tundi istus Indrek siin väikeses toas, kus 
valitses peaaegu ainult raamat, sest tema asus laeni ulatuval 
riiulil, laual, aknal, toolidel, põrandal. Igal pool! Ja kui ta 
tõusis, et minna, ütles Koovi: 

«Peab rohkem tööd tegema! Meie, vanad, ei jõua muidu 
kuhugi. Tehke, nagu ütleb direktor: õppige vaimustusega, 
õppige nagu hull, sest selles on temal õigus. Ja kui tuupimi- 
sest tülpite, siis sähke, võtke see siin ja lugege. Vene keelt 
te ju nii palju oskate, et aru saate.» 

Ta ulatas Indrekule mingisuguse paksu raamatu. 

«Ja pange raamatule paber ümber, muidu määrite ära, sest 
raamatut peab hoidma,» õpetas ta, ning kui Indrek juba 
ukse avas minekuks, kordas ta: 

«Lugege, lugege ning jätke jandid selle Tigapuuga ja ka 
vana endaga. Ka temaga,» kinnitas ta. 

«Ma olengi juba jätnud,» ütles Indrek. 

«Seda parem,» vastas Koovi. 

Oli ka teisi, kes käisid vahetevahel Koovilt ühes või tei- 
ses asjas abi või nõu otsimas. Nendelt kuulis ta temast 
endast lähemalt, Sauniku poeg, kihelkonnakooli kaudu valla- 
kooliõpetajaks, kuidagi linna asunud, seal soodsamais olu- 
des edasi töötanud, kuni sooritanud küpsuseksami. Praegu 
alles ülikoolis, ise juba neljakümnene. Selle kõrval annab 
siin tunde, esineb seltsides teaduslikkude kõnedega, käib 
mingisugustel koosolekutel, ajab mingisuguseid asju, mis ehk 
temasse kuidagi ei puutu, aga ajab. Ajab muidugi maksuta, 


nagu annab juhatust Indrekule ja mõnele teiselegi. Ajab 
sellepärast, et on kuidagi sattunud asjade keerdu, et teised 
veavad ja tema ei saa vastu panna. Kirub mõnikord maa- 
põhja igasuguse kõtvalise tühja-tähja, mis ei lase elulisemat 
ja tarvilikumat teha, aga tallab tuult edasi, nagu oleks see 
tema saatusevanne, millest vabanemiseks pole lootust. Rähk- 
leb nõnda varasest hommikust hilise õhtuni ja teenib vaevalt 
nii palju, et jätkub ulualuseks, viletsaks kehakatteks ja 
vahetevahel mõne raamatu ostmiseks, mida ta armastab ehk 
maailmas üle kõige. Tema sagedamaks kaaslaseks on 
Timusk, kellega ta istub einetades kõrvuti õpilaste lauas, 
süües nendega ühist «lõrpi». Ka Timusk kuulub ülikooli ja 
tallab samuti tuult nagu Koovigi, aga tema tuuletallamine 
sünnib enam varjatud kujul — kuskil põranda all. Timusk 
on nimelt väga vaikse loomuga inimene ja sellepärast tahaks 
ta teisi maksku mis maksab mässama ajada. Mässama igal 
tingimusel ja ükskõik mis alal. Timuski arvates ei olegi seda 
eluala, kus ei võiks mässata või kus ei peaks mässama. 

Kui Indrek Koovi soovitusel saksa keele pärast tema poole 
pöördus — tuli minna mööda pimedaid treppe peaaegu 
katuse alla, Siberi valdkonda —, leidis ta tema toas sama- 
suguse lihtsuse ja vaesuse nagu Koovigi juures. Ka temal 
vedeles raamatuid igal pool. Aga tema toas oli kaks lauda, 
üks suurem, teine väiksem. Esimene neist oli kuhjatud kuiva- 
tatud taimedega. Timusk kogus nende eestikeelseid nimesid 
ja sellepärast proovis ta iga sisseastuja sellekohaseid tead- 
misi. Ka Indrekule esitas ta mõned taimed ja küsis: = + 

«Seda tunnete? Aga seda? Ja seda? Aga nimi teie pool? 
Olete ehk kuulnud? ...» 

Enamasti pidi Timusk oma küsimused ise vastama ja 
vene-, saksa- ning ladinakeelsed nimetused lisaks andma, 
nagu kordaks ta neid meeldetuletuseks. 

«Teaduses on nimi peaasi,» seletas Timusk. «Alguses oli 
sõna, see on teaduse mõte. Ainult kahju, et meie keel on 
alles elav, elav keel pole ju kunagi nii täpne kui surnud. 
Üldse, teate, täpne on ainult see, mis surnud. Te ju mäletate 
seda muinaslugu surmast ja patulangemisest? Et kui poleks 
olnud patulangemist, siis poleks olnud surma ega ka 
surnuid. Lihtne ja selge, eks? Kuid mis oleks saa- 
nud inimlikust teadusest, kui poleks olnud surnuid? 
Võite isegi arvata, milleks peaksime õppima, kui olek- 


sime niikuinii surematud. Kas jumalad või inglid on kunagi 
õppinud? Ei, ainult inimene õpib, sest tema kardab surma. 
Aga kas olete juba kuulnud, kuis on lugu jumalaga ja tema 
olemisega? Õppige saksa keel selgeks, siis ma annan teile 
ühe raamatu lugeda. See on küll keelatud, aga teile ma 
annan siiski. Seniks võtke aga see siin,» ja ta andis Indre- 
kule midagi eestikeelset. «Kui te muud ei taha lugeda, siis 
vähemalt seda siin: «Meie maakera minevik». Ka siin 
on pisut maailma loomisest, surmast ja patulangemisest, kui 
õieti oskate lugeda, nii-öelda ridade vahelt. Peab õppima 
ridade vahelt lugema, sest meie juures on seal see kõige 
tähtsam, mitte nõnda, nagu haritud ilmas, kus võib kõik rida- 
desse panna.» 

Ja nüüd hakkas Timusk Indrekule õpetama ridade vahelt 
lugemise kõrget kunsti, eksides sealjuures maakeralt kuule, 
«päikesele ja taevatähtedele, hinge õndsusele, surematusele ja 
lunastusele, teadusele, vabadusele ja revolutsioonile. Rääkimi- 
sel ununes saksa keel hoopis, sest Timuski meelest oli see 
pisitilluke asi igasuguste kosmiliste küsimuste kõrval. 

Kui Indrek viimaks Timuski juurest välja tuli, käis tal pea 
sõna tõsises mõttes ringi, nii hirmus palju oli ta korraga kuul- 
nud suurtest ja tähtsatest asjadest. Kunagi polnud ta end nii 
rumalana tundnud kui täna. Teda rabas ka see, et kuis küll 
inimene, kes räägib nii suurist asjust, elab nii väikeses ja 
viletsas toas? Kuis võib ta nõnda riietuda? Indrek oli juba 
ammusi tähele pannud, et Timuski üliõpilaspalitu narmendas 
voodrilt ja ka pealisriidelt, aga alles täna pani see ta mõt- 
lema. Tema saapad olid kulunud ja lapitud ning lapi kõr- 
valt uuesti rebenenud. Kontsad olid viimase võimaluseni läbi 
tallatud ja viltu vajunud. Mis mõte on elul üldse, kui on nii- 
sugused mõtted, palju niisuguseid mõtteid, ja kui neid mõt- 
teid ümbritsevad niisugused närused asjad? 

Aga kui ta järgmisel korral Timuski poole läks, omandas 
äkki kõik nagu mõtte. Juba trepil kuulis ta helisid — nii 
ilusaid, nagu ei kunagi varem. Ta peatus, peatus tükiks 
ajaks. Kui ta viimaks söandas edasi minna ja Timuski ukse 
taha jõudis, siis leidis ta, et helid kostavad tema toast. Ta 
ei tihanud enne uksele koputada, kui mäng vaikis, alles siis. 
Ja leides Timuski üksinda toast, sai ta aru, et tema pidigi 
mängima. Seda taibates selguski talle nagu elumõte. Miks 
mitte arutada nii näruste saabastega nii suuri küsimusi, kui 

võib nõnda mängida! Kuidas just või miks need suured küsi- 
mused ja see mäng kokku kuuluvad, seda ei oska ta endale 
seletada, ainult ta tunneb, et nad kuuluvad kuidagi kokku. 
Kindlasti! Oo, temagi tahaks nõnda elada, kui ta oskaks 
nõnda mängida! 

«Kas kuulsite, kui ma mängisin?» küsis Timusk. 

«Mul pani lihtsalt hinge kinni,» vastas Indrek millegipärast 
punastades. 

«See on mul sest ajast saadik, kus meil oli siin oma orkes- 
ter,» seletas Timusk. 

Need sõnad panid Indreku võpatama. Tähendab, ka siin 
on ilusamad ajad enne teda möödas. Nagu Vargamäelgi! 
Seal vibutavate kaskedega, millega võidi alla lasta, nii et 
külm tuul käib südamest läbi, siin imeliste helidega, mis nöö- 
rivad sul hinge kinni ja panevad südame peksma. Imelik on 
ilmaelu: ikka jääd nagu hiljaks! Aastate kestel pidi Indrek 
veel nii mõnigi kord seda tundma ja nukrustama, aga täna 
segas tema mõtiskelu Timusk, kui ta rääkis edasi: 

«See on kõige suurem meeltepettus ilmas, heli nimelt. Sest 
kas arvate, et on midagi selletaolist tõepoolest olemas? Lol- 
lus! Siis peaksid ka hobused Beethovenit ja Bachi maitsma, 
sest ka neil on kõrvad. Aga maitseb ainult inimene, mõni 
ainus inimene. Tähendab hobune võiks, kui ta oskaks 
mõtelda, meie muusikat küll uskuda, mitte aga maitsta ja 
tunda. Just nagu inimene jumalat. Seda võib ainult uskuda, 
mitte tunda. Kas teie usute jumalat?» 

«Vist usun,» vastas Indrek viivitades. 

«Kuis nii vist?» küsis Timusk. «Kuidas saab jumalat vist 
uskuda?» 

«Ma arvan, et usun,» parandas Indrek. 

«Kuis te siis veel arvate, kui te usute?» küsis Timusk jäl- 
egi. 

Nüüd ei osanud Indrek enam midagi öelda. 

«Muidugi,» ütles Timusk üleolevalt, «sellest ei võigi te 
veel aru saada. Asi on nimelt nii, et kui usud, siis ei arva, 
ja kui arvad, siis ei usu. Ütleme nõnda: teil on mingisugune 
puutükk taskus, sest teie usute, et see on jumal, kes on loo- 
nud taeva ja maa ning ka inimese. Seda uskuda on üsna 
tühine asi, sest inimene usub veel palju suuremaid totrusi. 
Ilmas polegi seda totrust, mida inimene poleks uskunud. Aga 
kui te tahaksite arvata, mõistusega oletada, et kannate taeva 

ja maa loojat puutükina taskus, mis te arvate, kas seda 
võib?» 

«Ei või,» vastas Indrek. 

«Noh, näete: uskuda võib, arvata ei või. Tähendab uskuda 
võib rohkem, kui arvata, usk on suurem kui arvamus, kui 
mõistus, sellepärast ei või rääkida usust ja arvamusest kor- 
raga. Usk ei pruugi tõsi olla, aga arvamus peab tõsi olema, 
muidu ei või arvata. Nõnda siis: kas usute või arvate, et 
usute jumalat, mis te arvate?» 

«Mina arvan, et usun,» ütles Indrek. 

«Jälle seesama!» hüüdis Timusk. «Teie kas arvate või 
usute, aga need kaks kokku ei hakka.» 

«Mina arvan,» ütles Indrek. 

«Tähendab teie arvate, et jumal on olemas,» rääkis 
Timusk. «Aga millega võite oma arvamust põhjendada? 
Sest arvamusi peab ikka põhjendama.» 

ee Indrek ei julgenud millegagi oma arvamust põhjen- 
dada. 

«Kui põhjendada ei saa, siis ärge arvake, vaid uskuge,» 
õpetas Timusk. «Usku pole vaja põhjendada. Loogiliselt 
rääkides peate ütlema: mina usun, et ma usun. Saate 
aru?» 

«Saan aru,» vastas Indrek ja oli üpris rõõmus, kui pääses 
lõpuks minema, sest see esimene õpetus usust ja arvamusest 
aias talle peaaegu hirmu peale. Trepist alla minnes arutas 
ta: «Hea küll! Ütleme, et jumalat ei ole ja et see kõik on 
muinasjutt, maailma loomine ja kõik; aga mis saab siis, kui 
jumal ometi äkki on, meie teadmata ja uskumata on, näeb ja 
kuuleb kõik, kuuleb sedagi, mis meie temast räägime? Mis 
meie siis teeme?» 

Nõnda õppis Indrek saksa keele kõrval ka usku ja arva- 
must. 

Need olid õnnelikud päevad, täis meelteärevust ja mõtte- 
puurimist. Aga segamatult ei saanud nad kuigi kaua kesta, 
sest direktor kutsus Indreku varsti enda juurde ja küsis: 

«Miks käite Herr Timuskit segamas? Miks te ei lase teda 
tudeerida? » 

«Ma käisin saksa keele pärast,» vastas Indrek. 

«Saksa keelt oskavad ka teised, mitte ainult Herr Timusk, 
kes tahab tudeerida,» seletas direktor. «Ja miks räägite 
jumalast, kui õpite saksa keelt? Mis on teil ja sel Timuskil 

«Kas kuulsite, kui ma mängisin?“ küsis Timusk. 


jumalaga tegemist? Härra Maurus teab kõik, härra Maurus 
kuuleb kõik, sest tema on selle maja jumal. Ja nagu härra 

aurus näeb ja kuuleb siin majas, nõnda näeb ja kuuleb 
jumal terves ilmas. Mis salanõu te peate selle Timuskiga 
tema vastu?» 

«Meil ei ole mingit salanõu,» ütles Indrek. 

«Aga Timusk, see tudeng, rääkis teile ju jumalast,» ajas 
direktor peale. 

«Ta pole midagi halba rääkind. Ja kui rääkis, siis mitte 
jumalast, vaid maailma loomisest.» 

«Soo, või ka maailma loomisest! Mis ta rääkis maailma 
loomisest?» 

«Otles, et alguses lõi jumal taeva ja maa...» 

«Kas ta ei öelnud, et jumal pole maailma loonud?» päris 
direktor. 

«Ei, seda ta küll ei õelnd,» ajas Indrek vastu. 

«Aga ta ju küsis, kas usute jumalat.» 

«Seda ta küsis küll,» oli Indrek nõus, kui nägi, "et vanal 
on asjast aimu. 

«Noh, näete nüüd,» ütles direktor. «Mis on inemisel, kel 
täis aru peas, teiselt küsimist, usub ta jumalat või ei. On 
teilt seda keegi enne küsinud? On härra Maurus teilt seda 
küsinud?» 

«Ei ole.» 

«On ta ehk teistelt küsinud?» 

«Ei ole küsind.» 

«Aga miks ta ei küsi, mis te arvate?» 

Ja kui Indrek kohe ei vastanud, ütles direktor ise: 

«Sellepärast, et härra Maurusel on täis aru peas. Ükski 
ei küsi, kui tal on täis aru. Aga kui keegi seda teeb, kuis on 
siis lugu tema aruga?» 

Indrek vaikis. 

«Aa!» hüüdis direktor. «Teie ei vasta! Härra Maurus 
küsib ükskord selgesti ja lihtsalt, aga teie ei vasta ikkagi! 
Tähendab olete sellega seal üleval ühes nõus. Teie tikute 
jumalale kallale, tikute minu ausas majas jumalale kallale! 
Aga nüüd ütelge mulle, mis te vastasite, kui teilt küsiti, kas 
usute jumalat.» 

«Vastasin, et usun.» 

«Kas tõesti vastasite: usun, mitte aga kuidagi teisiti? Kas 
te ehk ei öelnud: vist usun?» päris direktor. 

«Just nõnda,» kinnitas Indrek imestanult, et direktoril on 
nii täpsed andmed. 

«Kas kuulete, kas kuulete!» karjus direktor. «See pikk ine- 
mine siin vist usub! Kes on teist enne niisukest inemist 
kuulnud või näinud?» pöördus ta ümberseisjate poole, kellele 
õpetuseks ja manitsuseks oli ju kogu kõnelus. «Härra Mau- 
rus on vana ja tal on hall habe, aga tema kuuleb esimest 
korda niisukest inemist. Mis on teie isa nimi?» pöördus direk- 
tor Indreku poole. 

«Andres,» vastas Indrek, ilma et oleks taibanud, milleks see. 

«Ja teie isa talu nimi?» päris direktor edasi. id 

«Vargamäe.» 

«Soo, või Vargamäe,» kordas direktor, ja muigega teiste 
poole pöördudes lisas ta juurde: «Kena nimi see Vargamäe, 
mis?» Aga kui poisid selle peale naerma hakkasid, ütles ta: 
«Mitte naerda, kui härra Maurus räägib selle pikaga juma- 
last, sest muidu võib jumal arvata, et meie teda naerame.» 
Ja uuesti Indreku poole pöördudes küsis ta: «Ütelge mulle 
siis nüüd, kas teie isa Andres oma Vargamäel ka vist 
usub jumalat või usub ta kindlasti.» 

«Usub kindlasti,» vastas Indrek, ja äkki tundis ta, et ka 
tema ise usub alles kindlasti. ; 

«Ja teie ema seal Vargamäel, kuidas usub tema?» 

«Ka kindlasti,» ütles Indrek. 

«Ja teie õed-vennad — teil on ju õdesid-vendi — kuidas 
nemad usuvad?» 

«Niisamuti.» 

«Aga teie sugulased, naabrid ja tuttavad, usuvad nemad 
ehk vist?» 

«Ei, ka nemad usuvad kindlasti.» 

«Tähendab ainult teie usute vist, teised kõik usuvad, 
kindlasti,» järeldas direktor võidurõõmsalt. «Aga kas tei i 
Vargamäel uskusite kindlasti või ei uskunud?» 

«Uskusin.» 

«Kas kuulete!» hüüdis direktor. «Vargamäel ta uskus, aga 
niipea kui tuli vana härra Mauruse ausasse majja, nüüd enam 
ei usu! Linnas ei usu, sest isa andis talle natuke' raha ja saa- 
tis ta härra Mauruse juurde ladina keelt õppima!» Jata 
astus Indrekule otseteed nina alla, vahtis talle oma segaste 
silmadega üle prillide ainiti otsa, raputas oma halli pead ja 
ütles: «Kas teil ei ole häbi oma ausate vanemate, oma ven- 

dade-õdede ja terve oma sugukonna ees mitte uskuda, kui 
nemad kõik usuvad?» 

Ja Indrek tundis, et temal hakkas tõepoolest nagu häbi. 

«Ja ütelge nüüd ise, kas sel noorel inemisel on täis aru 
peas, kes võtab teid ära meelitada teie vanemate ja õdede- 
vendade usust ning jumalast ja teeb teid seega vaesekslap- 
seks! On või ei ole?» 

«Ega ei ole,» vastas Indrek, et ometi kord pääseda. 

«Viimaks ometi!» hüüdis direktor kergendatult. «Selle- 
päe hoidke end inimeste eest, kel pole täit aru peas. See 

ärra seal üleval tudeerib juba ammugi, aga kuhugi ei jõua 

ta, sest tal pole aru. Tema jändab maailma loomise ja juma- 
laga, nagu tahaks ta hakata uut maailma looma või nagu 
mõtleks ta jumala juurde tohtriks või advokaadiks pääseda. 
Aga jumalal pole niisukest advokaati vaja, tema ajab omad 
asjad ise või nende läbi, kes usuvad kindlasti.» 

Ka Timusk pidi oma jao saama, sest kui Indrek läks 
temalt lugeda võetud raamatut direktori käsul ära viima, põh- 
jendades seda ajapuudusega, tähendas Timusk: 

«Mina pidasin teid küllalt vanaks, et taibata — need on 
salajased asjad. Mõistate? Need on asjad, mida peab 
kuulma sõnade ja lugema ridade vahelt. Siiski, teie süü see 
ju ei ole,» lisas ta lõpuks. 

Ometi tundis Indrek end Timuski ees süüdlasena ja tal 
oli piinlik ning häbi tema vaikseisse silmadesse vaadata. 
Õnneks sõitis Timusk pärast jõuluvaheaega ära — Piiteri, 
nagu öeldi — ja nõnda vabanes Indrek oma süütundmusest 
ja häbist. Ühes sellega katkesid tal ka maailma ja jumala 
probleemid seks korraks. Kulus aastaid, enne kui nad uuesti 
elavaks muutusid. 

«Nii on õige,» ütles direktor, kui uks Timuski järel kinni 
"langes. «Kui inemine tahab teisi rikkuda, milleks peab ta 
seda siis just härra Mauruse ausas majas tegema! Mingu ja 
tehku seda mujal. Rikkugu venelasi, kui ta tahab, mina ja 
minu maja aga tahame Jehoovat teenida.» 

Timusk lahkunud, tuli varsti kaks uut õppejõudu juurde, 
üks venelane, teine poolakas. Ka need asusid koolimajja 
elama ja pidid õpilastega ühes lauas sööma. Venelane Slo- 

pašev oli suur ning tugev ja rääkis põrisevalt nagu tõrre põh- 
jast. Jalad olid tüseda kehaga võrreldes lühikesed ning pee- 
ned ja liikusid käies tippamisi, nagu ei suudaks nad pike- 
maid samme välja kannatada. Kübarat kandis härra Slopa- 
šev ikka pisut viltu ja kaunisti silmadele surutult või vastu- 
pidi — pisut kuklasse lükatult, aga mitte parajasti. Härra 
Slopašev nimelt ei armastanud kuldset keskteed ei kübara 
kandmises ega ka muus — söögis ja joogis ka mitte. Nii- 
sugune oli tema armastus, 

Aga tema kaaslane ja pärastine lahutamatu sõber Voitinski 
armastas parajust, vähemalt mis puutus peakatte kandmisse. 
Iga kord, kui ta oma sametise randiga õpetajamütsi pähe 
pani, mõõtis ta otsaeest kuidagi kämblaga, et müts oleks 
täpselt õieti ja määratud viisil pähe surutud. Ei mingit liial- 
dust paremale ega pahemale, ette ega taha. Ka tema sam- 
mud olid lühikesed, aga mitte raske keha pärast, sest Voitinski 
keha oli ju nagu sukavarras, vaid nõtrade jalgade tõttu, mis 
seisid aina põlved koos, nagu kipuksid nad laiades pükstes 
lõdisema hakkama. Nägu kortsus ja kitsas nagu kitsejälg, 
suu vanainimeslikult kahvatu ja lõtv, paar nukrat töntsi 
silma prillide taga. Nagu enese isiku soovituseks alguses sel- 
jas sametkraega õpetajakuub, mida ehtis ülikoolimärk, aga 
selle asendas peagi paks pruun palitu, sest härra Voitinski 
kartis hirmsasti külma. Keskmise kasvuga, aga suure kõhnuse 
tõttu pikana näiv, tuletas ta ettepoole köökus seistes kangesti 
harakat meelde, missuguse nimetuse ta endale päriski algusest 
kuni lõpuni. Tema kädisev ja piiksuv häälgi tuletas meelde 
ennem lindu kui inimest. 

Härra Slopaševile pandi mitu nime, aga miski ei sobinud 
temale paremini kui Mesikäpp. Selleks ta siis lõpuks jäigi. 
Tema ise oli Mesikäpp, aga tema tuba oli karukoobas. Tema 
sai nimelt Ollino toa, kes asus Koovi asemele, kuna see läks 
üles Timuski tuppa. Voitinski asukoht pidi olema all suures 
toas, kust üks õpilane küüditi üles Siberisse, et saada uuele 
õpetajale säng vabaks. 

Kahe muulasest õpetaja paigutamisel otseteed õpilaste kes- 
kele pidi olema direktori arvates kasvatuslik tähtsus. Oli 
nimelt ülemuse käsk, et õpilased räägiksid isekeskis vene 
keelt, ja ka härra Maurus ise ütles, et mis esimese järgu 
õppeasutis see siis on, kui õpilased räägivad isekeskis ema- 
keelt. Võis ju ka saksa keelt kõnelda, mitte küll ametlikult, 

vaid muidu niisama, sest direktor ise rääkis võimalikult ikka 
saksa keelt. 

Aga nagu hiljem selgus, uustulnukaid ei huvitanud põr- 
mugi õpilaste keele küsimus. Neil olid omad erihuvid. Nemad 
armastasid üheskoos jalutamas käia, ühel kõht õieli ees, tei- 
sel vimmas selg tahapoole. Ja koju tulid nad ikka parimas 
tujus, mis aina paranes, kui nad olid mõni aeg Slopaševi 
toas vestelnud. 

Kui härra Voitinski ühel päeval Slopaševi juurest välja 
tuli, oli ta tuju sedavõrd ülev, et aina kippusid laulud peale. 
«Lalallallaa, lalallallaa!» hüüdis ta iga natukese aja pärast 
mööda suurt tuba kõndides, nagu annaks ta mingisugusele 
nägematule laulukoorile tooni kätte. Varsti sattus ta poistele 
iseendast ja poolakatest rääkima, kinnitades, et ka Slopaševi 
soontes voolab poola verd ning et pooled venelased polegi 
venelased, vaid on poolakad. 

«Need on ülejooksikud, äraandjad, sest meie oleme või- 
detud rahvas, orjastatud rahvas,» seletas ta ja matsutas nõu- 
tult suud, vahtides kartlikult ringi. «Sellest ei tohi rääkida,» 
ütles ta. «Teie, eestlased, ei tohi ka sellest rääkida, et olete 
orjastatud. Aga teil on kergem kui meil, poolakatel. Teil 
pole õieti midagi viga, sest teil pole keelt ega kultuuri, aga 
kus meie keel ja kultuur! Esimene Euroopas, esimene ilmas!» 
Jälle matsutas ta suud, nagu maitseks ta nõnda seda esimest 
kultuuri. «Teil polnud midagi, aga nüüd saate midagi, sest 
vene keel ja kultuur on ikkagi midagi. Teie oma keelega — 
see pole keel! Kuulan teid, ja uskuge või mitte, aga just kui 
juudi sünagoogis. Mõnekümne aasta eest käisin seal, noor 
neiu viis, ilusam kui kõik naised ilmas. Nüüd pole enam nii- 
suguseid tüdrukuid olemas, kusagil ei ole. Aga siis oli ja siis 
läksin sünagoogi, sest mis ma muidu sinna oleksin pidanud 
minema. Tema oli ülal, mina all. Ja kui ta nõnda ülalt mulle 
otsa vaatas, kordasin tema nime — Lea, Lea, Lea...» 

«Härra Voitinski, kas olete poissmees?» küsis von Elbe, 
Riiast pärit sakslane, kel olid väikesed valged käed ja nii 
pikad sõrmed, et teda hakati pikanäpumeheks hüüdma, mis oli 
haavav niihästi temale kui ka härra Mauruse asutisele, sest 
siin anti ulualust küll igasugustele logarditele, mitte aga pika- 
näpumeestele. 

«Kuidas nii?» hüüdis Voitinski nagu haavunult. «Kes 
teile ütles, et mina olen poissmees?» 

«Aga miks te siis selle juuditüdrukuga sünagoogi läksite?» 
küsis von Elbe. 

«See'p see ongi, see'p see ongi,» kordas Voitinski ja mat- 
sutas suud, nagu oleks seal mingi halb maik. «Least see hak- 
kaski, ainult temast. Peale seda jättiski "naine mu maha. 
Armastas, sellepärast jättis. Kas teate, kes mina olen? 
Pan! ... Pa... an!» Ta venitas seda sõna ja pani n-ile nagu 
terava tipu peale. «Pan! Panna! Kuis see kõlab! Aga teie 
ei mõista seda, sest teil pole kultuuri.» 

«Kas minul ka ei ole?» küsis von Elbe ja pani oma väi- 
kese valge käe vanamehe ette lauale, nagu oleks see tema kul- 
tuuri tõendus. 

«Teie olete sakslane, eks?» küsis Voitinski. «Oo, teil on! 
Olen Viinis käinud. Strauss ja Offenbach! Kui ta ise tuli, 
Strauss nimelt, viiul käes, nõnda, näete...» 

Härra Voitinski tõusis toolilt, kergitas oma luisi, koltu- 
nud käsi ja liigutas oma nõtru jalgu, püüdes näidata, kuidas 
Strauss ilmunud estraadile ja kuidas ta siis mänginud. Ta 
nõrk hääl laulis mingisugust valssi. Poisid seisid poolringis 
tema ümber, vaatasid, kuulasid ja naersid. 

«Teie naerate,» ütles Voitinski ja istus uuesti. «Aga kui 
oleksite teda ennast kuulnud, siis poleks te naernud. Te olek- 
site ainult tantsinud, sest kõik tantsisid. Mina ajan teile mui- 
dugi naeru peale, sest mees, kes armastab, saab kergesti 
naeruväärseks. Mõistate, armsad lapsed? Ja te olete mulle 
tõesti armsad, kuigi mul endal lapsi ei ole. Aga see pole 
minu süü, vaid minu naine ei tahtnud, sest tema oli noor ja 
armastas tantsida. Aga kuis sa tantsid, kui laps on tulemas, 
sellepärast. Nii siis, armsad lapsed, pidage meeles, mis ma 
teile ütlen; armastage, keda armastate, aga ärge armastage 
juuti, sest juudil on kange veri. Temal on Jehoova ja selle 
prohvetite veri, kas kuulete? Sest kui Leas poleks olnud 
Jehoova verd, kas oleksin siis mina siin. Ah, mäletan nii 
selgesti seda viimast suve Kaukasuses. Teate teie, mis on 
Kaukasus? Mäed, mäed otse taevani ja taevas igavene lumi, 
niisugune on Kaukasus. Elbrus ja Kazbek! Ja sealsamas ini- 
mene, see pisitilluke ritsikas, kuskil orus, kuskil mäeveerul või 
jõe kaldal. Vahutab, vuliseb, müriseb! Seal meie naisega 
suvitasime siis, kui oli viimane kord. Järve kaldal, puhtüksi, 
ainult kahekesi, mees ja naine. Ja tema võttis enese riidest 
lahti, mõistate, alasti, naine nimelt. Võttis alasti ja tahtis 

minna suplema. Päike kuumendas, aga vesi oli külm, külm, 
tuli otseteed jääst ja lumest, mis taevas. Naine armastas seda 
külma, kui kuumendas päike. Mina mitte, mina istusin ja 
vaatasin. «Karastab,» ütles naine, «jahutab,» ütles ta. Pistis 
ühe jala sisse, pistis ainult suure varba otsa ja kiljatas. Pis- 
tis teise varbaotsa ja kiljatas uuesti. Olete teie, lapsed, 
kunagi kuulnud, kui noor naine kiljatab nõnda ja päike kuu- 
mendab? Ja kaugel on mäed, mäed! Kuskilt karjatas talle 
lind vastu. «Kuuled, lindki häälitseb, aga sina vaikid!» ütles 
naine, nagu oleks tal mulle midagi ette heita. Ometi polnud 
tal mulle midagi ette heita, sest ma ju ainult istusin ja mõt- 
lesin, Aga minu mõtlemist heitiski naine mulle ette, sest naise 
juures, kes on alasti, ei tohi ükski mees mõtelda — seda ei 
anna ükski naine mehele andeks. Ei anna! Minu naine ka ei 
andnud, sest sellest silmapilgust peale hakkas ta end ehtima, 
aina ehtima, seni kui läks ja tänapäevani. Kui viimast korda 
teda nägin, küsis ta minult: «Kas nüüd oled õnnelik? Kas 
nüüd saad mõtelda? ja nohiseda?» Aga sel ajal ma veel ei 
nohisenud, see tuli hiljem. Muidugi ma oleksin võinud ta 
politseiga tagasi tuua, kohtuga, aga naist politseiga tuua on 
niisama hea, kui rebast raudadega püüda: jala närib otsast 
ja läheb, iseoma jala, jumala eest! Nii on naisega lugu, arm- 
sad lapsed.» 

«Aga Lea? Kuhu jäi tema?» küsis von Elbe. 

«Missugune Lea?» küsis Voitinski arusaamatult vastu. 

«Just praegu ise rääkisite.» 

«lh, ih, ih, ih, ih,» naeris Voitinski ja hakkas läkastama. 
«Olete teie aga alles roheline! Lea see mu naine oligi. Või 
arvate, et oli mõni teine? Minul, neljakümnesel, kui naine 
oli parajasti kakskümmend? Aga teie olete alles lapsed, mis 
teate teie naistest või armastusest! Naine, teate,» matsutas 
Voitinski oma hambutut suud, nii et harvad hallid karvad 
lõua otsas tudisesid, «armastus, mõistate, neid taipate alles siis, 
kui neid enam ei olegi. Ainult siis! Muidu inimene ei taipa. 
Aga kui tal enam ei ole, siis küll, siis just. Aga seda ütlen 
ma teile, lapsed, et uskuge, keda usute, jah, uskuge ükskõik 
keda...» 

Voitinski peatus ja matsutas suud, nagu oleks seal äkki 
lääge maik. 

«Aga parem ei ütle ma teile midagi, sest mis ma ikka teile 
ütlen.» 

«Rääkige, härra Voitinski, jutustage!l» mangusid poisid. 

«Ei, ei, lapsi ei tohi enneaegu targaks teha,» vastas Voi- 
tinski, «tarkusega pole veel keegi õnnelikuks saanud. Mina 
olin tark, mina olin parim matemaatik, kuldauraha gümnaa- 
siumis, teine ülikoolis, pakuti professuuri, taheti komandee- 
rida välismaale. Kiitusekirjad, aurahad, lindid — krahvidelt, 
vürstidelt, suurvürstidelt. Sõitsin ühega Berliini, Pariisi, 
Viini. Noh, ja nüüd! Kus ma nüüd olen? Kuhu ma jõudsin? 
Raal, kus pole keelt ega kultuuri! Nagu juudi sünagoo- 
gis!.. .» 

Niisugune oli härra Voitinski elulugu tema enese sõnade 
järgi, kui ta oli «parajas tujus». 

Seda kõike pidi Indrek lugemata hulk kordi kuulma ja 
nägema, sest muutunud olukorra tõttu asus ta ülalt Siberist 
alla suurde tuppa härra Voitinski lähedusse. Muutus tuli sel- 
lest, et sissemakstud rahast jätkus ainult jõuluteni ja uueks 
sissemaksuks puudus võimalus. Kirjutaja Maie saatis lubatud 
suurema summa asemel ainult viis rubla ja sellegi verise 
südamega, nagu ta kirjutas, sest kui mees sellest teada saab 
— ja ta saab tingimata teada —, siis lööb ta tema, Maie, 
vaeseomaks. 

Nõnda siis kutsus direktor ühel ilusal päeval Indreku enda 
juurde ja ütles: 

«Uus semester on ammugi käes, aga teie ei too mulle raha. 
Kuhu jääb raha?» 

«Mul ei ole,» ütles Indrek. 

«Millal saate?» 

«Keegi lubas anda, aga nüüd ei anna,» seletas Indrek. 

«Kui ta lubas, siis võtnud temalt kohe ja toonud härra 
Mauruse kätte, tema oleks kirjutanud raamatusse. Raha ikka 
kohe, muuga on aega. Kes see keegi oli — sugulane või tut- 
tav, mees või naine?» 

«Naine,» vastas Indrek. 

«Mis?!» hüüdis direktor. «Naine lubas teile raha ja selle 
lubadusega tulete teie härra Mauruse juurde kooli? No 
ütelge nüüd ise, mis teeb härra Maurus naise lubadusega? 
Millal on naise lubadus midagi maksnud? Naiste käest peab 
ikka kõik kohe välja võtma, muidu ei saa neilt midagi, sest 
naised mõtlevad ikka ümber. Naine lubab ainult seks korraks, 
sest järgmine kord tahab ta ju jällegi midagi lubada. Kas 
siis sugugi ei saa?» 

«Viis rubla ta saatis,» ütles Indrek viimaks, kuna ta algu- 
ses mõtles sellegi maha salata. 

«Mis?! Teil on viis rubla taskus ja teie ütlete, et teil pole 
raha!» hüüdis direktor, ja Indrek ei saanud kuidagi aru, mõt- 
les ta seda tõsiselt või heitis ta nalja. Ja kui Indrek oma 
viielise paberi temale ulatas, surus ta selle kägarasse pihku 
ning pistis käe püksitasku. Ise pöördus ta akna poole, piilus 
üle prillide välja ja lausus endamisi: «Warten Sie, warten 
Sie, Jah, naisi ei või usaldada. Neilt peab kohe võtma, muidu 
oled ilma... On see naine vana või noor?» pöördus direk- 
tor äkki Indreku poole, kes nimetas Maie aastad. 

«Siis on ta ju vana!» hüüdis direktor. «Ja meie, kaks lolli, 
uskusime vana naist! Vana naist ei tohi kunagi uskuda, mitte 
kunagi. Oleks ta veel mõni aasta vanem, siis poleks ta meile 
seda viitki rubla saatnud. Nüüd saime vähemalt sellegi kätte. 
Ja et oleks kindel, siis kirjutame ta kohe raamatusse. Raa- 
mat pole naine, tema ei valeta. Pane sinna tõde sisse ja võta 
pärast nagu kulda. Ja kuis on selle naise nimi? Mai? Noh, 
siis kirjutamegi raamatusse: Maielt saadud viis rubla, et 
oleks täieline tõde.» 

Nõnda rääkis direktor kirjutades. Ja kui ta oli Indrekule 
näidanud, et Maie viis rubla tõepoolest on sisse kirjutatud, 
jätkas ta: 

«Ja nüüd sii mõtleme, kas härra Maurus paneb oma kooli 
kinni või astute teie koolist välja. Sest härra Maurus peaks 
oma kooli kinni panema, kui iga õpilane tooks talle ainult 
viis rubla. Maurusel ei ole raha, temal ei ole midagi. See 
majagi pole tema oma, vaid tütre-ema pärandus. Ja härra 
Maurus pole tema hooldajagi. Mõistate? Pole oma ainukese 
lapse hooldajagi. Nõnda! Niisuke on see naiste Wirtschaft. 
Tütar on rikas, aga isa on vaene, maksab temale üüri. Seegi 
võlgu! Muidugi tütar ei jätaks oma isa ja tema poisse 
hädasse, sest tema on noor, noore südamega, aga tädi on 
vana. Nõnda siis elame oma naistega: härra Maurus oma- 
dega, teie omadega. Aga miks isa ei anna?» küsis direktor 
äkki. 

«Isal ei ole,» vastas Indrek. 

«Kuis ei ole?» küsis direktor vastu. «Raamatus seisab: isal 
suur talu.» 

«Aga see ei tee midagi sisse,» seletas Indrek. 

«Mis jutt see on, et suur talu ei tee midagi sisse?» 

«Halvad aastad,» kurtis Indrek ning lisas juurde: «Ja 
vanemad õed läksid mehele .. .» 

«Jällegi need naised,» ütles direktor vahele. «Nemad on 
igal pool.» 

«Vanem vend võeti kroonu, mina tulin siia, kodus on 
ainult vana isa ja ema ning väiksed õed-vennad,» rääkis Ind- 
rek edasi. 

«See on teine asi,» oli direktor nõus, avas raamatu uuesti 
ja lausus: «Warten, warten Sie.» 

Ja raamatusse tähendas ta: «Tütred mehele, poeg kroonu, 
väiksed õed-vennad.» 

«Mitu õde läks mehele?» küsis ta. 

«Kaks,» vastas Indrek. 

«Muidugi, kui kaks tütart mehele, siis muidugi,» oli di- 
rektor nõus. «Tütred veavad talust välja, pojad sisse, sest 
kes naist muidu tahab, kui anna ikka midagi kaasa. Maksa 
peale. Nii et kodust siis loota ei ole?» 

«Praegu mitte,» ütles Indrek. «Aga kui suveni kuidagi 
läbi saaks, siis ma läheks ja teeniks,» lisas ta juurde; endal 
lõi süda värisema, nagu oleks kogu eluõnn kaalul. 

«Kuidas te teeniks?» küsis direktor. 

«Läheksin jällegi kirjutaja juurde, tema kutsub = mind 
tagasi.» 3 

«Nii, nii, kirjutaja juurde,» lausus direktof) nagu ei lohu- 
taks see teade teda põrmugi. «Suvi on alles kaugel ja seni 
kulub palju raha, väga palju raha. Aga mis oleks, kui te 
natuke mind aitaksite, nagu Kopfschneider või mõni teine? 
Kui astuksite pisut Kopfschneideri asemele, mõistate? Aga 
teil peavad siis kerged jalad ja kerge uni olema, sest muidu 
te öösel ei kuule, kui kell kõliseb. Härra Mauruse maja 
uksel pole nii palju võtmeid, et kõik poisid ja koolmeistrid 
ise sisse pääseksid, kes öösel tulevad. Kuhu need võtmed 
kõik panna ja kui palju neid siis ära kaoks! Terve linn oleks 
varsti härra Mauruse maja võtmeid täis. Tuhvleid teil ei 
ole? Muidugi, mis nendega maal teha. Kõige parem: ööseks 
jätke omale sokid jalga, siis on pisut soem, kui lähete ust 
avama, sest kojas on ju külm: kannavad jalgadega lund 
sisse. Ja kui ukse olete lukku keeranud, siis ikka järele kat- 
suda, kas on tõesti lukus. Ikka järele katsuda! Ja siis uuesti 
asemele ning kohe magama, sest muidu võib mõni teine tulla 
ja teie ei saagi vahepeal magada, peate kohe jälle minema 


avama, sest et kell kõliseb uuesti. Nõnda et seda lätlast, 
seda Kopfschneiderit poleks meil siis enam vaja, saame 
temast lahti. Ta ongi juba kolm aastat siin olnud, aga edasi 
ei jõua, parem las ta läheb sinna, kus ta edasi jõuab. Ja 
katsume oma jõuga läbi saada, ilma lätlaseta, see on parem. 
Ikka oma jõuga! Neid jääb veel niikuinii siia küllalt, ainult 
Kopfschneideri saadame minema.» 

«Kas ma klassi ikka ka veel saan?» küsis Indrek. 

«Aga muidugi, klassi ikka, kuis siis ilma klassita,» vastas 
direktor. «Ainult mõnikord, kui väga hädasti tarvis, kui kibe- 
dasti midagi vaja, kas kuhugi joosta või, siis, jah, siis ehk 
ei saa, muidu ikka. Ja mõnikord peab all suures toas olema, 
kui kedagi teist ei ole, sest ega tuba või tühjaks jääda: keegi 
võib tulla. Tuleb ja küsib härra Maurust, ja kui mind ei ole, 
siis olete teie minu asemel, võtate vastu, räägite temaga. Aga 
kui tuleb see ühesilmaga või see rõugearmidega, siis ei ole 
härra Maurus kunagi kodus, mõistate? Lihtsalt — pole 
kodus ja muud midagi. Kui küsivad, millal tuleb, siis: ei 
tea, sest härra Maurusel on palju tegemist, hirmus palju. 
See ühesilmaga tahab ainult raha, muud midagi. Ja see rõuge- 
armiline — niisuke paks, ähib teine, jämeda ninaotsaga, 
pilusilmadega, teda tunnete kohe, niipea kui näete — see 
tahab ka ainult raha. Need mõlemad on niisukesed hullud, 
et tahavad härra Mauruselt ainult raha. Nii et nüüd te teate, 
mis nende kahega teha: pole kodus, muud midagi. Tahavad 
nad oodata, andke tool alla ja tooge mulle salaja sõna. Aga 
kui samal ajal, kus see või teine ootab, tuleb keegi, kes 
tahab härra Maurusele raha tuua — see on ju kohe näha, kui 
keegi tuleb rahaga —, jah, kui tullakse rahaga — muidugi 
harva, aga ikkagi võib juhtuda, selleks räägingi ma —, 
nojah, kui tuleb keegi raha moodi inemine, siis saatke ta 
kohe üles, või kui ei saa, sest ühesilmaga näeb — ja pidage 
meeles, sest pole ühti, et üks silm, sellega näeb ta paremini 
kui mõni oma kahega —, nii et kui see näeb, siis paluge 
see rahatooja oodata: istuge, olge lahked! Ja jällegi salaja 
minu juurde, et — vist rahaga, vist tahab tuua, ja küll juba 
härra Maurus siis teab, mis teha. Aga võib ka nõnda, et 
saadate üles ja ütlete selle ühesilmalisele: läks proua Malm- 
bergi juurde, te teate ju. Või: sel oli preili juurde asja, 
kübarad või kleidid, ei tea. Nõnda võite öelda. Nüüd te 
teate: need kaks on kõige hädaohtlikumad. Kui vaja, küsige 

härra Ollinolt, aga küsige ikka nõnda, et see ühesilmaga ise 
kuuleb. Küsige nõnda: «Kas härra Maurus on kodus?» Ja 
küll juba Ollino siis teab, mis vastata, kui ta seda rõugear- 
milist või ühtesilma näeb. — Tähendab, ülevalt tulete alla, 
Kopfschneideri asemele. Selle peab härra Maurus enne 
minema saatma.» 

«Kui Kopfschneider peab minu pärast ära minema, las 
siis parem lähen mina,» ütles Indrek. 

«Ei, ei, mitte teiel» hüüdis direktor. «Lätlane peab 
minema, sest tema ei oska nende kahega rääkida, mitte ei 
oska.. Aga nendega peab oskama. Teil on nii aus nägu ja 
ausad silmad, teid nad usuvad, usuvad mitu korda ja nõnda 
oleme nendest kohe lahti: nad lähvad ära, kui ütlete, et 
härra Maurust ei ole. Aga lätlast nad ei usu, enam ei usu, 
lätlane on enda valelikuks teinud. Aga teie tehke nõnda: kui 
üllete, et härra Maurust pole kodus, ja kui ta siis kogemata 
ometi on, siis seletage: proua Malmberg ütles, et ei ole. Või 
veel parem: preili ütles. Nõnda olete teie süüst lahti ja nad 
usuvad teid edasi, usuvad ja lähevad, sest inemine läheb 
ikka, kui ta usub: võtab oma voodi ja kõnnib. Mõnikord, 
kui läheb hoopis hulluks ning nad tulevad ühekorraga ja istu- 
vad, siis võiks sillale vastu joosta ja seal oodata, sest härra 
Maurus tuleb ikka üle silla. Aga mitte üle serva alla vaa- 
data, sest siis ajab kardavoi minema, arvab, et võib-olla 
tahate ennast uputada, otsite kohta. Muidugi paar korda võib, 
sest iga kõrralik ja aus inemine võib paar korda vette vaa- 
data. Seda ei või keegi keelata. Ja kui härra Maurus tuleb, 
siis kohe öelda, mitte mööda lasta, ning küll tema juba siis 
teab, kust ja mis uksest. Nüüd on teile kõik selge... War- 
ten Sie, warten Sie! Jah, lätlane peab nüüd minema. Sest 
mis tast hoida, kui ta raha ei maksa. Härra Maurusel pole 
ometi läti kool, vaid puht-eesti kool. Sellepärast ei võigi 
sakslased ja venelased härra Maurust kannatada, Nemad ei 
kannata eestlast, ei armasta. Ükski ei armasta eestlast, eest- 
lane isegi ei armasta. Venelane armastab venelast, sakslane - 
sakslast, lätlanegi armastab pisut lätlast, aga eestlane eestlast 
ei armasta, tema armastab venelast ja sakslast — niisuke on 
eestlane. Aga eestlane peab eestlast armastama, nagu armas- 
tab teda härra Maurus. Muulane toob küll raha, aga teda 
härra Maurus ei armasta, teda mitte. Muulane on raha 
pärast. Sest muulane on laisk või teisest koolist välja visa- 

tud, ja kuhu ta siis läheb? Tuleb härra Mauruse juurde ja 


toob kaugelt maalt raha. Aga ta on petis ja valelik, õpetab 


ka meie poisid härra Maurust petma ja temale valetama, sest 
eestlane armastab õppida. Oo, eestlane õpib! ... Nõnda siis, 
lätlane läheb ja asja võtavad eestlased oma kätte. Ja kui 
meie kaks eesti meest selle asja oma kätte võtame, siis peab 
ta minema. Aga täna lähete veel üles magama, täna veel...» 


IX 


Viimaks ometi pääses Indrek peale mitmekordset tagasi- 
kutsumist, küll lävelt, küll isegi poolelt trepilt, sest ikka tuli 
direktoril midagi tähtsat meelde, mida pidi kohe ütlema. 

Nõnda sai Indrekust täieõigusliku õpilase asemel midagi 
ebamäärast, mis oli nagu õpilane, aga samal ajal ka teener, 
jooksupoiss, kokapoiss, uksehoidja. Ülalt Siberist asus ta alla 
suurde tuppa ühes oma puukastiga, mille ta paigutas eesriide 
taha seina äärde. Kopfsctimeider pidi temale ruumi andma 
ja jäädavalt lahkuma. Kas ta seda Indrekule süüks pani, 
seda ei saanud see kunagi teada, aga nagu Kopfschneider oli 
kord aidanud tema kasti sisse kanda, nõnda aitas tema nüüd 
Kopfschneideri oma voorimehe peale viia. Sinnasamasse asus 
ka Kopfschneider ise, ja nagu Indrekule paistis, väga kurva 
südamega, peaaegu pisarad silmas, Suu tegi tal mingisuguseid 
tummi liigutusi, mida Indrek polnud seal kunagi enne näinud. 

Indreku voodi oli härra Voitinski omaga otsapidi vastas- 
tikku, mõlemad alumisel korral, ehk nagu siin öeldi, bell- 
etaažis. Nende peal, sängid jalgupidi alumiste voodite sam- 
maste aukudes, asusid Vainukägu ja Sikk. 

Vainukägu oli kena pikk poiss — valge, rõõsa näoga, 
lauk pahemal silmal, mis oli õieti kui uhkus ja toredus kee- 
latud, sest «ausal ja kõrralikul» koolipoisil pidi olema kas 
üsna nudi pea, või ta juuksed pidid seisma harjasena püsti. 
Pluus sinakasmustast kodukalevist, samasugused püksid, mida 
ta käis öösiti pesukojas triikimas — triipe sisse löömas. Aga 
triibuga oli niisugune imelik lugu, et ta ei seisnud kuidagi 
jala peal, vaid andis seal ikka ruumi küljeõmblusele, nagu 
oleks see tähtsam kui tema. Sellepärast pidi Vainukägu käed 
alatasa püksitaskuis hoidma, et triibu ja õmbluse vahelisi asju 
õiendada. Niisugused imelikud püksid olid Vainukäol. Mui- 
dugi igapäevases elus saadi nõnda ilusasti läbi, aga hoopis 

keerulisemaks muutus asi pidulikkudel ja pühalikkudel silma- 
pilkudel. Sest kuis sa seisad näiteks käed taskuis, kui tahad 
teistele Uut Testamenti ette lugeda või lauluraamatust ette 
laulda! Ja seda Vainukägu tahtis, eriti laupäeva-õhtuti, sest 
tema vanemate ja ka tema enda palavam soov oli saada kord 
pastoriks, vähemalt köstrikski. Viimase elukutse unistus ta 
õieti siia oli toonudki. Isa oli nimelt kodu ajalehest lugenud 
härra Mauruse kuulutust, et tema esimese järgu õppeasutises 
valmistatakse ette kõigile ametitele, nõnda siis muidugi ka 
köstriametile, ja sellepärast tõigi ta poja siia, et tast saaks 
inimene, kes laulab ja mängib kogudusele. Seda laulmist see 
Vainukägu nüüd laupäeva-õhtuti siin harjutaski, 

Härra Voitinski peal asuv Sikk oli pisut teist tõugu mees. 
Temal olid pehmed valged juuksed ja oma tüseda kogu 
kohta haruldaselt peenike hääl, sellepärast hakati teda Roo- 
siks hüüdma. Tema pani rohkem rõhku saabastele kui püks- 
tele. Eriti lihvis ta saapakandu, et need läigiksid; isegi tun- 
dide vahel käis ta neid alltoas riide taga harjamas. Selle 
kohta öeldi: «Roosi poleerib siku sõrgu» ja püüti neid 
maksku mis maksab määrida, et tuleks uus poleerimine, mis 
sünnitas nalja. Aga Siku «sõrgade» määrimine võis kalliks 
maksma minna, sest Roosi austas peale läikivate kontsade 
ainult jõudu ja seda, mis jõuga tehakse. Võimlemisel huvitas 
teda peaasjalikult pommide tõstmine käte ja jalgadega, püsti, 
kükakil ja selili. Ikka harjutas ta oma lihaseid, olgu klassis. 
magamistoas, koridoris või väljas: tõstis toole, laudu ja ini- 
mesi, tegi kehalisi harjutusi põrandal, toolidel, laudadel, voo- 
ditel, redelipulkadel, ühe sõnaga igal pool, kus võis tõsta, 
rippuda, balansseerida. Sagedasti võis teda näha mööda tuba 
käimas, üks käsi kangelt kõverasse tõmmatud, kuna teise käe 
rusikas tagus kõverdatud käe muskleid. Või ta ajas endal 
rinna ette õieli ja trummeldas kahe rusikaga selle lihaseid, 
lootes neid nõnda tugevamaks ja vastupanevamaks teha. 
«Sikk pinnib,» ütlesid teised. Ikka seadis ta kuskil kahte tooli 
või teisi asju kõrvuti parajasse kaugusse, et nende vahel 
«pumbata» — kätele toetudes end üles tõsta ja alla lasta. 
Sikk aina «sikutas», nagu teised naljatasid, isegi siis, kui 
Vainukägu suure häälega luges Uut Testamenti või laulis 
lauluraamatust. 

Niisugused olid Indreku lähemad naabrid. Kõrvaltubades, 
siinsamas, asus nii-öelda kogu asutise au ja uhkus — kõige 

jõukamad ja nimekamad õpilased. Siin oli saksa kolonist 
Bessaraabiast, nimega Müller, — väike, kõhetu, kahvatu, 
pruunide silmadega, ruugete juustega, halli pluusiga. Temas 
polnud pealtnäha midagi erilist, aga ta võis hobusena hir- 
nuda, ja seda nii valjusti, et kogu asutis tema oskust ja või- 
mist imestas. Nii kõhetu keha ja nii suur ning loomalik hääl! 

Mülleri all magas eestlane Vutt, vallatu võrukael, aastat 
viisteist-kuusteist vana, mitmest koolist juba läbi käinud. Teda 
poleks ehk keegi eriliselt tähele pannud, sest temasuguseid 
logardeid oli ju siin küllalt, aga temal oli imelik harjumus, 
ja see oli ainult temal. Ikka asutas ta enda seisma või istuma 
mõne suurema ja tugevama poisi kõrvale, võttis ettevaatlikult 
selle pahema käe, varsti tema pahema käe pisikese sõrme — 
nimelt just pahema — ja nokitses selle küüne kallal, kuna ta 
samal ajal oma keeleotsa alumise huule ja hammaste vahele 
pani, et teda seal tasapisi liigutada. 

Samas toas magas veel Laane, tugev härja peaga, madala 
otsaesisega maapoiss, kel oli lühike jäme kael, mis kõrgete 
õlgade vahele peaaegu ära kadus. Teda võis igaüks tonkida, 
ilma et ta vastu hakkas, sest tema ütles teise kohta ikka: 
«Mis tühjast ka lüüa saab» ja laskis tal karistamatult minna, 
liigutas ainult oma pikki kõveraid käsi, nagu oleksid need 
võetud mõnelt gorillalt ja tema laia vimmas piha külge pan- 
dud. Samuti võõrana tundusid ka tema lühidavõitu jalad, 
põlved ettepoole könksus, varbad otstega sissepoole. Samm 
tippiv, sibav ja nii, et ikka kipub üks jalg astudes nagu teise 
varbaid tallama. Tema peaaegu linaõie-sinised pilusilmad sei- 
savad korratute kulmude all käies alati maateral ja kogu 
tema laias, nurgelises, tugeva-lõuapäralises ja suuresuulises 
näos püsib nagu süvenenud või keskendunud tähelepanu. 
Ainult harva vilksatab pilk kõrvale ja siis on ta ikka põiklev, 
häbelik või salalik. Enamasti on Laanel ikka mõni raamat 
käes, mõni selline, mille sisust ta veel jagu ei saa. Ja et ta 
on alles kolmandas klassis, siis armastab ta eriliselt algebra 
ülesannete kogu, sest see õppeaine algab alles neljandas. 
Teda võlub kõik, mis on arusaamatu, sest arusaamatusest 
teeb ta saladuslikkuse, mis tekitab aukartuse, peaaegu hirmu. 
Keeltest võlub teda kõige rohkem ladina keel. Juba esimesel 
parajal juhul küsis ta Indrekult: 

«Tead sa, kuis on varas ladina keeli?» 

«Kuis nii?» küsis Indrek arusaamatuses vastu. 

«Tähendab seda sa veel ei tea,» naeratas Laane häbeli- 
kult või kavalalt. «Aga mina tean,» lisas ta uhkustavalt 
juurde ja tahtis veel midagi öelda, aga teda segas Vutt, kes 
üsna süütult küsis: 

«Aga kuidas on täi ladina keeli?» 

«Mis?!» hüüdis Laane nagu ehmunult vastu ja katkestas 
jutu. 

«Tähendab seda sa ei tea,» ütles Vutt. «Aga seda peak- 
sid sa teadma, sest selle sõna õpetab vana gorilla oma poe- 
gadele kõigis keeltes kõige enne kätte.» 

«Ära sõima,» ütles Laane. 

«Kuis ma siis sõiman,» vaidles Vutt vastu, «täitand gorilla 
sa ju oledki, Iseasi, kui ma oleks öelnd spiritist, see on sinu 
sõimunimi.» 

«Kuule, ma annan sulle ühe,» ähvardas Laane. 

«Ära anna, ronivad isegi teistele peale,» vastas Vutt, kes 
peale Laane lahkumist seletas Indrekule: «Pane sa tähele: 
kui leiad mõne hallivatimehe, siis tea, see on sellelt. Tappa 
neid ei tohi, sest need on nagu prussakad; niipea kui hak- 
kad tapma või põletama, ronivad hullemini kallale. Tulevad 
karjas! Aga pane ilusasti õrnalt ja elavalt peremehe juurde 
tagasi, siis enam ei tule, ei roni.» 

Aga hiljem õppis Indrek omal kehal tundma, et tee, mis 
tahad, ikka ronivad, ja mitte ainult Gorillalt, vaid ka Hara- 
kalt, sest ka tema kasvatas neid. Ühel olid ainult suuremad ja 
tumedamad, teisel väiksemad ja valgemad, midagi linaluu 
taolist. 

«Suurest mustusest,» öeldi esimese kohta. 

«Suurest vaevast,» arvati teisest. 

Laane peal magas venelane-tatarlane Baškirtsev Kaasa- 
nist — väike, kollase nahaga, juuksed kui nõgi. Suur suitse- 
taja ja suitsu allaneelaja, mille tõttu rinnad rõgisesid tal hul- 
lemini kui vanahärral Voitinskil. Tarvitas morfiumi ja jutus- 
tas, kus vähegi võimalik, kodulinna ööurgastest, mille rõve- 
daid lugusid tal oli lõpmatult, nagu mõtleks ta neid ise iga 
päev uuesti välja. Seisis või istus kuskil pimedas nurgas, sil- 
mis rasvane läige, poisid summas ümber, sest kuulajatest pol- 
nud Baškirtsevil kunagi puudu. 

Järgmises lahedas toas asusid von Elbe Riiast, krahv 
Mannheim Piiterist, vürst Bebutov Tifliisist, pan Hodkevitš 
Varssavist ja inglane King Moskvast, vabrikandi poeg. Need 

kõik olid tähtsad mehed, nii tähtsad, et magasid ainult bell- 
etaažis. Sest kuis sa paned krahvi vürsti või vürsti krahvi 
peale. Ka pan ei sobinud ühelegi teisele alla ega peale. 
Kõige leplikum oleks ehk olnud inglane, sest tema oli ikka 
nii viisakas ja tagasihoidlik, et temast võis oodata vastutule- 
likkuses kõike. Samuti oleks ehk ka krahviga hakkama saa- 
dud, sest tema elas siin esimese järgu õppeasutises nagu mõni 
lind võhivõõras ümbruses. Kui palju või mida ta enne oli 


* õppinud, seda ei saanud temalt keegi teada; siin aga ei huvi- 


tanud teda nähtavasti miski muu peale ta balalaika. Ikka 
istus ta kuskil kõveras, jalg põlvel, ja plõnnitas. «Mängib 
kui kurat,» ütlesid poisid ja kogunesid tema ümber; tulid 
isegi Baškirtsevi rõvedate lugude juurest ära, et balalaikat 
kuulata. Indrekut valdas ikka millegipärast nukrus, kui ta 
kuulis krahvi mängu või nägi tema pruune silmi, millesse on 
nii hea vaadata. Temale jäigi kauaks ajaks kujutlusse, et 
krahvil on ikka niisugused silmad ja et ta mängib nii hästi 
balalaikat, et kõik tulevad teda kuulama. Aga see kõik poleks 
suutnud krahvi nime ja mälestust unustusest päästa peale tema 
lahkumist (sest tema ei jäänud kauaks siia), kui ta poleks 
toonud asutisse oma ainukest laulu, mille viis oli soolole mää- 
ratud esimeses pooles kurb ja unistav, teises pooles aga, kus 
laulis koor kaasa, otse pühalikult kaebav, Sõnad kõlasid 
nõnda: 

«Ükskord popil oli peni, 

keda armastas. 

Peni õgis rasvatüki, 

popp ta uinutas. 

Koor: Ja maha mattis ta, 
haud kirjatähega, 
et — ükskord popil oli peni,» jne. jne. 


See laul hakkas esimesest korrast kohe kõigile külge ja seda 
rahvuse peale vaatamata. Isegi härra Slopaševit kuuldi seda 
mõnikord kaasa örisevat. Voitinski aga matsutas seda laulu 
kuuldes oma koltunud suud ja kordas: 

«Oi neid lollpäid! Oi neid ogaraid! Oi neid idioote!» 

Need olid tema sõnad ja nende sõnade pärast ei saanud ta 
mitte kaasa laulda. Aga naerda ta võis lauljaid kuulates, 
naerda küll. Naerda ja sõimata! Tema sõimu ei pannud aga 
keegi tähele, sest lõpmatut laulukest lauldi veel siiski, kui 

Voitinski kõrvad olid juba ammu igaveseks kurdid ja tema 
suu mulda täis. Võimalik, et see laul eluea poolest mattis 
isegi krahvi, enda tooja, sest kunst on ju pikk, inimese elu 
lühike. Aga selle kohta polnud teateid, sest krahvist kuuldi 
peale tema lahkumist niisama vähe kui enne ta tulekutki. 

Voitinski kõrval oli veel inglane King, kes ei laulnud 
kunagi popi armsast koerast. Aga temast polnud seda imeks 
panna, sest tema ei laulnud üldse mitte. Emake loodus oli 
temale andnud saleda ja painduva, peaaegu neitsiliku keha 
ja nii õrna ning sulava hääle, et iga tema sõna kostis pea- 
aegu muusikana. Aga kuis siis veel laulda, kui rääkides teed 
niikuinii kogu päeva muusikat! Kuid krahvi balalaika hakkas 
inglase meeltesse kinni. Hea meelega sidus ta selle mängides 
midagi värvikat endale pähe, võttis midagi laia ning lehvi- 
vat ümber ja hakkas tantsima. 

«Ilus Helena tantsib,» ütles Elbe siis. Aga pan Hodkevitš 
surus oma valge lõua vastu rinda ja ütles põriseva häälega 
midagi, mis pidi Elbe sõnade mõju vähendama. See oli tema 
harilik võte. Ükskõik, millest keegi kiitvalt rääkima hakkas, 
ikka oli temal näoilme, mis pidi tähendama: pole viga, aga 
tuleksite meie juurde Varssavi, küllap seal alles näeksite. 
Ikka käis ta, käed püksitaskuis, ja ei võtnud neid sealt klassis 
lauaski istudes. Kogu teenijaskond oli tema keeles «inime- 
sed», teised aga «härrased». Inimeseks nimetas ta ka Indre- 
kut juba teisel-kolmandal päeval, kui ta tahtis, et see läheks 
talle poest midagi tooma. Aga kui Indrek tema käsust väl- 
jagi ei teinud, siis kordas ta seda talle otse silma all, nii et 
enam kahtlust polnud, keda «inimesega» tähendati. 

, a on teie inimene?» küsis Indrek vihast väriseval 
äälel. 

«Mis te siis olete?» vastas poolakas kõrgilt. «Olete ju 
sedasama, mis oli lätlane — jooksupoiss, käskjalg, teener.» 

Õieti ei saanud ta vee] viimast sõna lõpetadagi, kui juba 
Indrek talle rusikaga lõua alla andis, mis polnud seekord 
vastu rindu surutud. Sellele järgnes rusikavõitlus, mis jäi 
otsustamata, sest teised lahutasid neid enneaegu. Poolakas 
tahtis direktorile kaebama minna, aga teda ei lastud. 

«Seltsimeeste asi, seltsimehed ise ka õiendavad,» ütles vürst 
Bebutov. 

a pole minu seltsimees,» ütles Hodkevitš Indreku 
ohta. A 

«Kuidas ei ole?» = vastas talle vürst. «Ise peate temaga 
rusikavõitlust ja ikka veel pole seltsimees.» 

«Õige,» arvas krahv, «kui võtsite tema väljakutse vastu, 
siis on seltsimees, vastasel korral oleksite pidanud kohe direk- 
tori juurde minema. Nii on kord ja kohus.» 

Nõudis hulga aega, enne kui pan selle loogika omaks võt- 
tis ja Indrekule käe andis. 

«Kui tahate, nüüd lähen toon teile, mis vaja,» ütles Indrek 


siis. 

«Ää ole loll!» hüüdis Sikk eesti keeli vahele ja katsus oma 
lihaseid käsivarrel. 

Aga Indrek oli ometi loll ja läks. Ainult ühte kahetses 
ta minnes: et tal polnud oma venna Andrese jõudu ja rusi- 
kaid. Aga sest ajast peale hakkas ta ühes nii mõnegi teisega 
ka oma rusikate ja lihaste eest hoolitsema, kuna ta tänini oli 
seda tühiseks asjaks pidanud. 

Direktorile oli sellest kaklusest kohe teatatud ja ta ütles 
Indrekule: 

«See oli hea, et te talle andsite. Ärge jätke, teie olete siin 
minu asemik. Meil on puht-eesti kool, mis on poolakal siin 
ütlemist. Aga ärge kõiki nõnda peksma hakake, peksate mu! 
viimaks kooli tühjaks. Läheb kõla välja, et härra Maurusel 
on seal alltoas üks niisuke pikk ja kange, kes muud ei teegi, 
kui kakleb. Kakles Tigapuuga, kakles Hodkevitšiga ja nüüd 
ei teagi, kelle käes kord. Aga mis on teil poolakaga tege- 
mist? Sakslane, see on teine asi, temaga oleme juba seitse- 
sada aastat nokkapidi koos. No ütelge nüüd ise, mis on teil 
poolakaga asja?» 

«Ta sõimas mind,» ütles Indrek. 

«Las poolakas sõimab, mis sa tast sellepärast peksma hak- 
kad. Venelane peksab teda muidugi. Sakslane peksab meid, 
venelane poolakat, ja kui meie ise ka üksteist peksma hak- 
kame, mis siis sakslane ja venelane peavad tegema!» 

Niisugune oli direktori arvamine ja niisugused olid need 
inimesed, kelle naabruses Indrek nüüd pidi elama. Need olid 
suurel määral eesõigustatud inimesed, kui mitte just vormili- 
selt, siis vähemalt tegelikult, ja sellepärast oli nendega sekel- 
damist nii päeval kui ka öösel. 

Esimesed paar nädalat kulusid Indrekul uues ametis pea- 
aegu uneta. Kartes, et ta ehk magades kella ei kuule, ei jul- 
genud ta õieti uinudagi. Ehk kuigi uinus, helises kuulmeis 

ka siis, kui uksekell seisis päris vakka ja kui ukse taga pol- 
nud muud kui raksuv külm ja jalge all karjuv lumi. 
Magamist takistas siin ka härrade Slopaševi ja Voitinski 
lõbus elu, mis võttis aina hoogu. Seltsimehelikust jutungist 
ja naerust sai sagedasti laul: ŠSlopašev mõmises kui karu ja 


Voitinski piiksus linnukesena. Poisid tegid neile ukse taga . 


kassikontserti: krahv mängis balalaikat, Vainukägu laulis 
«Võta nüüd Issandat», Hodkevitš surus lõua vastu rinda ja 
mörises, Sikk tegi luuavarre otsaga kriiditatud põrandal 
trummipõrinat, Müller hirnus, teised karjusid kooris midagi 
sekka. See kõik oli võimalik sellepärast, et direktorit polnud 
õhtuti peaaegu kunagi kodu ja Ollino puudus sagedasti. 
Kord, kui Slopašev sellest mürast tüdines, tuli ta poisse vai- 
gistama. Aga enne ukse avamist põgenesid kõik, laua äärde 
jäid ainult Indrek ja Elbe. 

«Kes siin karjus? Mis kisa see oli?» päris Slopašev. 

«Kus? Millal?» küsis Elbe üllatatult vastu. 

«Aga siinsamas, minu toa ukse taga,» seletas Slopašev. 

«Meie olime kogu aja siin ja lugesime, aga pole midagi 
kuulnud,» ütles Elbe. «Teil kumisevad ehk kõrvad, härra 
õpetaja.» s 

«Ivan Vassiljevitš, Ivan Vassiljevitš!» = hüüdis Slopašev 
oma kaaslast, ja kui see uksele ilmus, ütles ta temale: «Kuu- 
lake, mis nad räägivad. Nemad ütlevad, et siin pole keegi 
karjunud. Aga te ju kuulsite ometi selgesti, mis?» 

«Üsna selgesti, päris selgesti, Issand halasta!» — kädistas 
Voitinski. «Luiskate, mu härrad, luiskate, jumala eest!» lisas 
ta viisakalt juurde, sest alkohol tegi ta ikka viisakaks. 

«Luiskate, jumala eest, mu härrad!» kinnitas ka Slo- 
pašev. 

«Jumala eest, ei luiska,» ajas Elbe vastu. «Kui tahate, löön 
risti ette, et ei luiska. Olen küll luterlane, aga löön siiski 
risti ette, kui härrad muidu ei usu.» 

Ja ta hakkas endale risti ette laduma. 

«Ükskõik, usume, usume,» karjusid Voitinski ja Slopašev 
korraga, «ainult jätke see püha ristike vastu ööd rahule!» 

Õpetajad läksid oma tuppa ja poisid hiilisid ukse taha 
kuulama. 

«Kas teil on seda juhtunud, et kuulete, kui midagi kuulda 
ei ole?» küsis Slopašev Voitinskilt. 

«Ei, veel mitte,» vastas see. 

«Aga minul on, jumala eest on. Ja täna jälle,» = seletas 

lopašev: i 

«Ärge uskuge, luiskavad, Aleksander Matvejevitš,» lohu- 
tas Voitinski. 

«Arvate teie tõesti?» kahtles Slopašev. 

«Kindlasti luiskavad!» kinnitas Voitinski. 

«No siis minge tooge veel,» käskis Slopašev. «Sorust 
aitab?» 

Poisid põgenesid ukse tagant, ja kui Voitinski välja tuli, 
palituhõlmad kinni pani, krae üles tõstis ja varnast mütsi 
võttis, pöördus Elbe kõige viisakamal toonil tema poole: 

«Kuhu nii hilja, härra õpetaja?» 

«Pisut jalutama, värske õhu kätte kõndima, pea nagu 
uimane, terve päeva toas olnud,» vastas Voitinski tõsise, pea- 
aegu pühaliku näoga ja läks, kuna Elbe ta viisakalt läbi 
koja saatis. 

«Katsusin järele: soru pahemal pool taskus,» ütles Elbe 
tuppa tagasi tulles. Ja ruttu muretses ta samasuguse pudeli 
ning täitis selle veega. Siis jäi ta Voitinskit ootama, kellele 
ta juba välisuksele vastu läks, kus algas kohe lai jutt tehtud 
jalutuskäigust, ilmast, külmast, taevatähtedest ja kes teab 
millest. Jutt oli nii huvitav ja kaasakiskuv, et peatas mehi 
kauemaks külma ja pimedasse kotta ning hämarasse eestuppa. 
Pealegi juhtus nõnda, et kui seisab üks, siis seisab ka teine, 
aga kui hakkab üks läbi ukse minema, siis tahab ka teine 
sedasama teha, nii et tuleb tahes või tahtmata trügimine. 
Lihtsalt naljakas inimestega, kuis nad mõnikord tahavad 
sama asja samal silmapilgul teha! Ajab südaöösel naerma, 
ajab vanahärra Voitinskigi naerma, kel oli alguses nii tõsine 
ja peaaegu pühalik nägu. Aga lõpuks ometi saadi sisse ja 
Võitinski läks Slopaševi tuppa. 

«Käes, näete,» ütles Elbe. «Veepudeliga läks sisse! 
Oodake! Kuulake!» 

Ei võtnud kuigi kaua aega, kui midagi lendas kõlinal 
vastu ust ja härra Slopašev hakkas hirmsasti puristama. 

«Issand halasta!» piiksus Voitinski. «Mis on, Aleksander 
Matveitš?» 

«See on ju puhas vesi!» mõirgas Slopašev täiest kõrist. 
«Teie teete minuga kurja nalja!» 

«Kuidas nii?» piiksus Voitinski. «Kuidas nalja?! Mina 
teiega nalja, Aleksander Matveitš?!» 

«Maitske isel» karjus Slopašev. 

» «Vesi mis vesi,» kinnitas ka Voitinski natukese aja pärast. 
«Jumala eest vesi! Mis see ometi tähendab, püha jumalaema? 
Trahteris petavad!» 

«Kas te ikka saite trahterisse?» küsis Slopašev pilkavalt. 

«Kuis siis muidu, Issand halasta!» vastas Voitinski. «Tut- 
tavaidki nägin, teretasime.» 

«Aga mis see siis lõppude-lõpuks on?» ütles Slopäšev 
mõtlikult. «Esiti kuulsime kisa ja kära ning teised ütlevad, et 
nemad ei tea sellest midagi; nüüd ostad trahterist viina, aga 
kui jooma hakkame, siis on vesi.» 

«Issand, mina ka ei tea, mis see on; jumala eest ei tea,» 
kinnitas Voitinski ja võttis pudeli, et sellega uuesti trahterisse 
minna. Kögises ja krägises teine suurest toast läbi minnes ja 
Elbe tegi kõik, mis tema võimuses, et vanainimese seisu- 
korda kergendada, käis isegi tüki maad tänaval teda saat- 
mas, sest seal oli hirmus sügav lumi. Ja kui ta tuppa tagasi 
tuli, oli tal uuesti oma endine veepudel käes. 

Varsti ilmus ka Voitinski, nägu naerul, ise nagu ärevil. 

«Mis on? Mis on juhtunud?» tormas Elbe talle vastu. 
«Teil pole ju nägu ees olemaski, härra Voitinskil Jumala 
pärast, rääkige ometi!» 

«Imed sünnivad avasilmi!» vastas Võitinski. 

«Mis?!» hüüdis Elbe. «Mis imed? Milles on asi?» 

«Nagu Kaana pulmas,» vastas Voitinski. «Kristus on 
sündinud, Valekristus!» 

«Issand halasta!» rääkis Elbe heidutatult. «Patujuttu rää- 
gite vastu ööd, härra Voitinski.» 

Teistestki tubadest tuli poisse ja kõik surusid härra Voi- 
tinski ümber. 

«Jumala eest, tõsi jutt,» kinnitas see. «Viin muutub veeks 
ja vesi viinaks.» 

«Kus? Millal? Kuidas?!» imestasid poisid. 

«Minu oma taskus, pudelis, Aleksander Matveitši käes,» 
piiksus Voitinski, 

«Püha jumalaema, niisugune jutt vastu ööd!» imesta- 
sid poisid. «Aga siis olete teie ise ju Valekristus, härra 
Voitinski, Kuis me siis teiega veel ühe katuse all elame. 
Peame tingimata sellest härra Maurusele teatama. Ütleme: 
«Vabandage, härra Maurus, aga härra Voitinski on Vale- 
kristus.»» 

«Mis, 'mis?!» kiilus vanamees. «Mina Valekristus? Hihihi! 
Hihihi!» 

«Ivan Vassiljevitš!» hüüdis Slopašev oma toast. 

«Kutsub,» läks Voitinski ärevaks. «Lubage läbi, lubage 
läbi, härrad!» 

Seekord pääses vanamees õige pudeliga sisse, sest Elbe 
pikad näpud ei küündinud kuidagi seda vahetama. 

«Lollpea oled sa, Ivan Vassiljevitš, seda ütlen sulle 
südamlikuks sõpruseks,» karjus Slopašev sõbrale vastu, nii- 
pea kui see ukse avas. «Valekristused on need seal, mitte 
meiel Kogu see kool on Valekristus, mõistate, Ivan Vassil- 
jevitš.» 

Aga Voitinski mõistis väga vähe sellest, mis talle räägiti 
või mis tema ümber sündis, niipea kui ta oli alkoholi tarvi- 
li Sellepärast võisidki temaga sündida kõige imelikumad 
asjad. 

Oli õhtuid, kus tuldi kaugematest tubadest, isegi ülalt 
Siberist allatuppa janditama, kui Slopaševil ja Voitinskil kes- 
tis lõbus oleng hilja ööni. Suures toas kustutatakse tuli ja 
poisid poevad magama. Aga pimedas hiilib keegi Slopaševi 
toa ukse juurde ja koputab. 

«Sisse!» möirgab Slopašev. 

Aga sisse ei astu keegi, ainult koputatakse natukese aja 
pärast uuesti. 

«Sisse, ütlen ma!» karjub Slopašev. 

Aga ei ilmu keegi. 

«Uks on ehk lukus, Aleksander Matveitš,» krägiseb Voi- 
tinski piiksuvalt. 

«Katsuge järele,» käsutab Slopašev. 

Voitinski ajabki enda suure vaevaga peaaegu tugede najal 
üles ja läheneb uksele. Aga seks ajaks, kui ta jõuab selle 
avada, on koputaja ammugi vaiba all. 

«Pole kedagi,» ütleb Voitinski ja matsutab kahtlevalt suud. 
«Tuba on pime, kõik magavad.» 

«Aga koputati ju,» vaidleb Slopašev vastu. «Te ju ise 
kuulsite.» 

«Nagu oleksin kuulnud küll,» kõgiseb Voitinski. «Jumala 
eest oleksin nagu kuulnud.» 

Härrad asuvad uuesti lauda ja tõstavad klaasid teineteise 
terviseks. Poisid jätkavad oma mängu, kuni Slopaševi kanna- 
tus katkeb ja ta ise ukse avab ning suurde tuppa astub, e! 

vaimusid otsida. Aga sel silmapilgul lendab pimedast talle 
raske pall vastu jalgu ja hirmunult põgeneb ta oma tuppa 
tagasi. $ 2) 

«Issand jumal!» = piiksub Voitinski laua ääres. «Mis see 
ometi on?» | 

«Midagi kargas mul jalgadele,» vastab Slopašev. 

«Tõepoolest nagu vaimud,» kõgiseb Voitinski naerda. 

Slopašev võtab laualt lambi ja läheb suurde tuppa otsima, 
aga ei leia midagi, sest vaheajal on jalgpall juba koristatud. 
Käib voodite juures, kergitab eesriiet, aga kõik magavad 
õndsa und. Ükskord ometi õnnestus Slopaševil pall tabada ja 
nüüd süttis ta viha põlema kõigi nende tempude pärast, mis 
temale ja ta parimale sõbrale oli mängitud. Ta tormas esi- 
mese voodi juurde ja kiskus sealt magaja ühe ropsuga jalgu- 
pidi põrandale. Sinnasamasse tuli tolmates ka luik, mis laiutas 
rahuinglina oma tiibu lae all, sest loomusunniliselt kätega kus- 
kilt pidet otsides oli poiss tal pikast kaelast kinni haaranud. 

«Koerapoeg niisugune!» = mõirgas Slopašev. «Tema oma 
õpetajale palliga vastu jalgul Tema koputama, kui õpetaja 
vestab oma parima sõbraga vaiksel tunnil juttu!» 

Aga see, kelle ta teiselt korralt maha kiskus, oli Sikk, ja 
see magas tõepoolest, sest tema ei võtnud teiste hullanguist 
kunagi osa. Ja kuna ta unise peaga kuidagi ei taipa, mis 
temaga sünnib, arvab ta, et temaga jändavad teised poisid. 
Sellepärast ahmib ta südametäiega enda ees seisjal ümbert 
kinni. Algab rüselemine. Slopaševil on pikk ja lai öökuub 
seljas, Sikk palja särgiga, mis ulatub vaevalt põlvini, sest 
tema arvab, et ühestki ei saa õiget rammumeest, kes magab 
aluspükstes. 

Rüselejad takerdusid jalgadega millessegi pehmesse ja 
komistasid vastu Slopaševi toa irvakil ust, mis raksatas kinni. 
Valitses äkki pilkane pimedus ja tõusis põrgukisa, sest kõik 
karjusid läbisegi midagi. 

«Roosi, sikuta!» hüüdsid eestlased oma keeli. «Ole mees, 
löö venelase päkad püsti! Murra! Aga ära lõhki löö, siis on 
uputus. Kui venelane lõhkeb, upume kõik!» 

«Valgust, enam valgust!» hüüab Slopašev, nagu püüaks 
A alanda, ja lisab juurde: «Ivan Vassiljevitš, tehke uks 
ahti!» 

Aga Voitinski ei saa ust avada, sest keegi hoiab seda 
väljastpoolt kinni. 

«Issand jumal!» — piiksub Voitinski. «Uks ei lähe lahti! 
Mis on, Aleksander Matve:tš?» 

«Võitlus! Võitlus mitte elu, vaid surma peale,» ähib Slo- 
pašev. 

Aga enne kui ta jõudis need sõnad õieti lõpetada, sündis 
suur mürin, sest jällegi takerdusid maadlejad millessegi, lan- 
gesid vastu lauda ja tõukasid paar tooli ümber. Sealt suun- 
dusid nad uue hooga vastu kahekordseid voodeid ja suurt 
kappi, mille otsas asusid kõrvuti Goethe ja Schilleri kipsist 
kujud. Et nende alus lõi kõikuma, siis kaotasid nad tasakaalu 
ja kargasid kapi otsast maha, üks otseteed põrandale, teine 
Slopaševile pähe, nii et see rabati jalust. Sellele järgnes surma- 
vaikus. Keegi ei julgenud piiksatadagi, nii hirmus mürin 
oli pimedas. Vürst jooksis oma toast lambiga, tema kannul 
ta kaaslased. Ka Voitinski sai viimaks oma toa ukse lahti. 

Vaatlejaile esines kurb pilt: Goethe ja Schiller olid puru- 
nenud tuhandeks killuks ja nende keskel lamas Slopaševi 
tüse ja raske kuju. Vaese luige sulgi ja tema õilsat tolmu 
oli kogu tuba täis. Luik ise, juba ilma peata ja murdunud 
tiibadega, lamas kuidagi õnnetult ja losakil laua all, kuhu 
rüselejate jalad olid ta paisanud. 

«Issand jumal!» piiksus Voitinski, nähes Slopaševit põran- 
dal ja Sikku püksata lõõtsutades tema ees. 

Pan ja krahv tõttasid Slopaševit üles aitama ja ka Sikk 
pistis oma käed uuesti külge. Nõnda sai õnnetu jalule. Esi- 
mese toibumise järel tahtis ta kohe direktori juurde tõtata, 
aga temale asus teele ette Indrek särgiväel, püüdes seletada, 
et direktorit pole kodu ja et ülal võiks see rikkuda ainult 
preili ja proua Malmbergi rahu. Ka Ollino puudus, sest 
muidu poleks võidud üldse sinnamaani jõuda. Ainult Tiga- 
puu ilmus kui korrapidaja, olgugi et need toad siin kunagi 
tema võimupiiri ei kuulunud. Ta laskis tulla Jürka luuaga, 
prügikühvliga ja ämbriga ning varsti polnud Goethest ja 
Schillerist muud järel kui ainult veidike tolmu. Ka luige kor- 
jas ta laua alt ning püüdis tema laialilennanud sulgi kokku 
koguda. 

»Sic transit gloria mundi,“* lausus Slopašev seda kõike 
nähes elutargalt, sest tema viha lõi kohe lahtuma, kui ta võrd- 


! Nii hukkub, s. t. nii mööduv on maailma au ning kuulsus 
(ad. k). — Toim. 

les iseenda saatust Goethe ja Schilleri ning luige omaga 
Aga Voitinski pidi aina imestama. 

«Jumala eest, mitte millestki ei saa aru: tahan ust avada. 
aga uks on kinni. Siis tõuseb hirmus kisa, hirmus müra, ja 
kui siis uks viimaks lahti läheb, lamate teie, Aleksander Mat- 
veitš, põrandal ja ei liiguta oimugi. Ning puru ja sulgi kõik 
kohad täis! Jumala eest, mitte millestki ei saa aru.» 

«See oli see neetud Goethe või Schiller,» seletas Slopašev 
oma toas, «muidu oleksin ma ta lömastanud.» Ja kui ta klaasi 
oli tühjendanud, lisas ta naljatades juurde: «Hea veel, et oli 
Goethe või Schiller, aga kui oleks olnud Puškin või Tolstoi, 
siis oleksin praegu surnud.» 

«Jumala eest,» oli ka Voitinski nõus, «kui Puškin, siis 
tingimata surnud.» 

Peagi olid sõbrad veel ülevamas meeleolus kui tänini. See 
ei andnud õpilastele rahu, sest nemad tahtsid maksku mis 
maksab õpetajate meeleolu rikkuda. Aga endised tembud 
seda enam ei suutnud, sest õpetajad ei reageerinud enam ei 
kassikontserdile ega koputustele. Siis tuli keegi mõttele hakata 
proovima, kes hüppab jalgadega kõige kõrgemale vastu õpe- 
tajate toa seina. Aga kui õpetajad ka sellest ennast eksitada 
ei lasknud, hakati jalgadega vastu tahvel-ust hüppama, ikka 
prõmm, prõmm ja prõmm! See tegevus oli nii sütitav, nii 
haarav, et sellest võtsid lõpuks osa kõik, ka von, vürst ja 
pan. Ainult krahv ei teinud seda kehalist harjutust kaasa, 
vaid istus pika laua nurgal ning mängis balalaikat, nagu 
tahaks ta hüpetele rütmi anda. Viimaks unustas isegi Tiga- 
puu, et tema kuulub korrapidajate kilda, unustas ja hakkas 
kaasa hüppama, sest tema tahtis teistele näidata, kuidas õieti 
hüppama peab. Kord-korralt ikka suurema hooga prantsatas 
ta vastu ust, kuni lendas ühes uksetahvliga Slopaševi tuppa. 
See sündis kõigile nii ootamata, et vahiti ainult ammuli 
suuga. Kõige enne tegi häält Voitinski. 

«Issand! Mis see siis nüüd on? Uks polnud ju lukus.» 

«Jah, uks oli ju lukust lahti,» ütles nüüd ka Slopašev. 

Need sõnad andsid jahmatanud Tigapuule elu tagasi ja 
juhatasid talle pääsetee. 

«Ei, uks oli lukus,» ütles ta ja kargas ukse juurde, nagu 
tahaks ta oma sõnadele sealt kinnitust leida. Tõepoolest aga 
keeras ta lukule kõigepealt korra ette ja alles siis katsus ust 
avada. «Näete ise, et lukus!» karjus ta tehtud vihaga. 

Läbi katkise ukse vahtisid poiste irvitavad näod. Krahv 
istus endiselt laua otsal ja mängis balalaikat. 

«Mis see ometi täna on?» küsis Voitinski nõutult. «Ega 
ometi teie ust lukku keeranud, Aleksander Matvejevitš?» 

«Teie ise tulite ju viimasena, Ivan Vassiljitš, kuis siis 
mina,» vastas Slopašev. 

«Mina ei tea, kes ta lukku keeras, aga näete oma silmaga. 
et on lukus,» rääkis Tigapuu. 

«Aga mis siis sest, et lukus,» taipas viimaks Slopašev 
öelda. «Võib siis sellepärast uksi murda?» 

Aga Tigapuu vastas kindlasti ja tõsiselt: 

«Mu härrad, mina olen täna korrapidaja, sest härra Mau- 
rus ja Ollino on kodunt ära. Õpilased kaebasid minule, et 
nemad ei saa siin magada, sest teie toas on laul ja naer. Kui 
ma siia tulin, siis...» 

«Välja, häbematu!» karjus Slopašev. 

«Hea küll,» ütles Tigapuu ähvardavalt. «Kogu maja on 
minu valve all, mina pean vastutama. Need siin on tunnista- 
jad, kuidas kõik sündis, kujud, luik ja muu. Aga nüüd 
palun ma rahu, muidu pean ma mõjuvamad abinõud tarvi- 
tusele võtma.» 

Nende sõnadega tahtis Tigapuu toast lahkuda, ilma et 
oleks teadnud, millest nüüd peale hakata. Ometi omandas 
asi viimasel hetkel soovitud pöörde, sest Voitinski ütles suud 
matsutades: 

«Mu härrad, milleks tülitseda! Goethe ja Schiller on 
purud ning uks on puru, milleks veel tülitseda, härra Tiga- 
puu.» 

«Mina ei armasta tülitseda,» vastas Tigapuu peatudes, 
«aga kui härrad nõnda...» 

«Jätke seda,» ütles nüüd ka Slopašev. «Ivan Vassiljitšil 
on tingimata õigus, milleks tülitseda, kui kõik on niikuinii 
puru. Öelge parem, mis teha uksega?» 

«See on tühine asi,» = vastas Tigapuu. «Ukse parandan 
mina.» 

Ja kohe pani ta teiste abil uksetahvli oma paigale, seadis 
enamasti terveks jäänud liistud talle ette ning lõi nad peente 
naeltega kinni. 

«Imeline!» hüüdsid õpetajad. «Teie olete kuldne inimene. 
Kas võib teile? .. .» ütles Slopašev pudeleid nõrjutades, kus 
aga enam midagi ei leidunud. «Eeh, tühjad!» hüüdis ta. 

«Tahtsin teile pakkuda, aga nagu näete, ei ole. Teine kord. 
kui lubate, teine kord tingimata.» 

Nõnda jäidki Tigapuu suu ja kurk täna kastmata. 

«Goethe ja Schilleri, need võtan ma enda peale,» ütles 
Slopašev siis Tigapuule. «Ütelge, olge head, ka teistele, et 
kui härra Maurus küsib, siis las vastavad, et mina, muu 
mitte midagi, mõistate? Küll ma ise härra Maurusele seletan, 
kuis see sündis. Peaasi, mitte palju rääkida, mina ise sele- 
tan,» kinnitas Slopašev. 

«Aga luik?» küsis Tigapuu. 

«Issand halasta, luik!» piiksus Voitinski ja katsus naerda. 

«See tuleb ühes Goethe ja Schilleriga,» vastas Slopašev 
natukese mõtlemise järel. 

«Luik, Goethe ja Schiller — mõistate?» ütles Voitinski 
suud matsutades, nagu peituks selles kõrvutuses mingisugune 
eriline mõte. Aga ükski ei näinud selles midagi iseäralikku 
ja sellepärast mindi päevakorras edasi: Tigapuu sundis poisse 
magama ja Slopašev talutas peagi ka nõdraks jäänud Voi- 
tinski oma asemele. 

Aga inimestesse oli täna nagu vanakuri ise sõitnud, neli 
tuldnorskavat musta ees. Sest niipea kui Voitinski oli 
magama uinunud, äratas Vutt ta, öeldes: 

«Härra Slopašev kutsub teid.» 

«Kohe, kohe,» vastas uimane vanamees, niipea kui taipas, 
milles on asi. Ja ta ajas endale pruuni palitu selga, tõmbas 
saapad paljaste jalgade otsa ning läks uksele koputama. Aga 
ta pidi kaua ja kõvasti koputama, enne kui uinunud sõber 
kuulis. 

«Kes seal on?» mõirgas Slopašev viimaks. 

«See olen mina — Ivan Vassiljitš,» piiksus Voitinski ukse 
taga. 

«Aa, see olete teie!» hüüdis Slopašev. «Silmapilk, silma- 
pilk! Teile on mu koja uksed alati avatud, teile olen ma 
alati valvel.» 

Ja ta laskis Voitinski sisse, pani ta laua äärde istuma, 
süütas lambi, ajas juttu, talutas ta lõpuks uuesti voodisse ja 
kattis ta seal soojasti kinni. Ise targutas ta nõnda: 

«Teie magate nagu koer oma onnis, Ivan Vassiljitš, sest 
ka kolleegiuminõunik on jumala ees nagu koer.» 

«Jumala eest, nagu koer, Aleksander Matveitš,» kiitis 


Võitinski sõbrale järele. 

«Nii et head ööd, sa jumala kutsikas!» ütles Slopašev. 
«Magage hästi!» 

«Teie samuti,» vastas Voitinski, nagu oleksid tal pisarad 
kurgus. 

«Kaks vana näru oleme,» lausus Slopašev nukralt. 

«Tõsi, tõsi, Aleksander Matveitš,» kinnitas Voitinski. 

«See'p see ongi, et tõsi,» kinnitas Slopašev omakorda. « Ja 
tõtt armastan ma üle kõige. Koledasti armastan ma tõtt. Tõe 
pärast ma räägingi, sest igav oleks inimesel elada, kui poleks 
ilmas tõtt. Eks ole nõnda?» 

«Nõnda, jumala eest nõnda!» kinnitas Voitinski. 

«Ja kui inimesed armastaksid tõtt, siis jumal usuks inimest 
samuti kui inimene jumalatki. Kas tal oleks siis veel kuradit 
ja põrgut vaja? Ingleidki poleks tal siis enam vaja.» 

«Jumala eest ei oleks!» kinnitas Voitinski. 

«Inimene käiks siis jumalaga kaelastikku, inimene ja tema 
naine, ja viigipuud võiksid lehtedeta kasvada. Sest milleks 
veel viigipuul lehed, kui inimene on igavene ja käib jumalaga 
kaelastikku!» jätkas Slopašev. 

«Inimene küll, aga mitte tema naine,» vaidles Voitinski 
vastu. 

«Miks mitte,» 'küsis Slopašev, «kui inimene ja tema naine 
on igavesed? Mõtelge õieti järele: i—ga—ve—sedl» 0° 

«Ei aita, ei aita,» rääkis Voitinski. «Kus on naine, seal 
on ka kurat, naine ise ongi see kurat.» 

«Kui naine on kurat, siis ilma kuradita ei saa,» ütles Slo- 
pašev. «Aga kui on kurat, milleks siis inimesel see igavene 
elu? Ei, ei, kui on kurat, siis pole igavest elu, igavest ini- 
mest. Sest ega jumal ole hulluks läinud, et ta sigitab, sünni- 
tab ja kasvatab inimest selleks, et teda igavesti piinata. 
Onnistab selleks, et anda ta igavese kuradi kätte? Ei, ei! Ini- 
mene kas on igavene ja siis pole kuradit ega piina, või ini- 
mene on ajalik ja siis sureb ta ning teda pole võimalik 
igavesti piinata. Nii või teisiti, aga kurat jääb pika ninaga.» 

Aga ka pärast sellist tarka juttu ei saadud rahu, sest poi- 
sid jätkasid oma tempe, nagu kihutaks vanakuri ise neid 
tagant. Rahu saabus alles siis, kui Ollino koju tuli ja oma 
harilikku ringkäiku alustas. Suurest toast läbi minnes kuulis 
ta Voitinski kräginat, lükkas eesriide kõrvale ja küsis: 

«Teie ei maga veel, härra Voitinski?» 

«Ei, härra Ollino,» vastas see. 

«Miks siis mitte?» 

«Mõtlen jumalariigi asjade üle järele.» 

«Asjata vaev,» lausus Ollino, «surm tuleb niikuinii.» 

«Tuleb niikuinii, jumala eest,» oli Voitinski nõus. 

Sellega jutt lõppeski ja Ollino astus edasi tagumistesse 
ruumidesse. 


X 


Imelikul viisil ei pannud Ollino öösel tähele ei luige ega 
ka Goethe ja Schilleri kadumist, nagu poleks need esemed 
siin kuigi tähtsad. Kahe viimase puudumist poleks ta vististi 
ka hommikul kohe märganud, aga tühi konks laes hakkas 
talle silma ja ta küsis endamisi: miks on konks tühi? Ja 
alles siis tärkas küsimus: kuhu on saanud luik? Seda tahtis 
ta kõige esmalt teada Vutilt. Aga see tegi kavala näo ja vas- 
tas omalt poolt küsimusega: - 

«Kas ainult luik, härra Ollino?» 

See laskis silmad toas ümber käia. 

«Ja kus on Goethe ja Schiller?» küsis Ollino siis. «Mis 
see tähendab?» 

Aga Vutt ei teadnud, mis see tähendab, mitte ei tead- 
aud. Ka Sikk ja Indrek ei teadnud. Ainult Tigapuult sai 
Ollino nii palju kuulda, et tema lasknud Jürkal Goethe ja 
Schilleri prügikasti viia ja et kõik on Slopaševi töö. 

«Hea küll,» ütles Ollino lõpuks ja jättis asja seks. Ta 
läks üles direktori juurde. Nüüd oli poistel aega uueks üle- 
kuulamiseks ette valmistuda ja kokku rääkida. Vandeseltsi 
tõmmati ka Võoitinski, vürst, krahv ja pan, ühe sõnaga kõik, 
kellelt võidi midagi küsida. Aga kogu see ettevalmistus näis 
minevat tühja, sest härra Maurus talitas sootuks teisiti, kui 
oletati. Ta teeskles alla tulles peaaegu ükskõiksust kogu asja 
vastu. Esiotsa kuulas ta ainult Tigapuu üle ja kiitis tema 
teguviisi heaks. Ja nagu teiste eest varjavalt, aga ometi 
nõnda, et paljud pidid seda kuulma, ütles ta: 

«Härra Maurus andis juba ammugi käsu nad siit ära ko- 
ristada, aga te ju teate härra Ollinot: temast ei saa kuhugi: 
Nagu eile õhtulgi: niipea kui härra Maurus läheb välja, pole 
ka teda kodus. Aga kuidas võib see inemine kodust ära 
minna, kui härra Maurus on väljas? Kas teie läheks kodust 
ära, kui härra Maurus on väljas?» 

«Mina olin kodus, pidasin korda,» ütles Tigapuu tõsiselt 
ja tähtsalt. 

«Näete, teie olite kodus ja pidasite kõrda. Iga aus ine- 
mine on kodus ja peab kõrda, kui härra Maurus on väljas. 
Aga härra Ollino ei pea kõrda ja nüüd on Goethe ja Schiller 
prügikastis. Muidugi, Goethe ja Schiller tegid tolmu, juba 
eluajal tegid. Hea, et polnud Heinet, see oleks veel hulle- 
mini tolmanud. Heine on juut, sellepärast sakslased ei ar- 
masta teda. Juut mis juut, aga laulis, nii et tolm aga taga. 
Juut oskab laulda, 00, juut oskab! Sellepärast ei armasta 
teda ükski. Aga meie armastame venelast, sest venelaste 
keiser on ka meie keiser. Jumal, keisrit kaitse sa! Eile lauldi 
seda suure vaimustusega. Härra Maurus armastab vene vai- 
mustust ja sellepärast käib ta vene seltsis. Aga kus on härra 
Ollinol käimist? Ajab tema eesti asju? Ei, vaid härra Mau- 
rus ajab vene seltsis eesti asju. Sellepärast pole tal aega 
vaadata, kas sakslased on kapi otsast juba maha võetud või 
on nad alles seal...» 

Direktori jutu katkestas Slopašev, kes ilmus oma toa ukse 
vahele — nägu pesemata, juuksed sassis, püksid rebadel, 
traksid peaaegu maani ripakil, pintsak palja särgi peal, krae 
üleval, et katta paljast kaela ja karvast rinda. 

«Härra Maurus, vabandage mind,» ütles ta käriseva hää- 
lega. «Julgen negližees, sest kuulsin teie häält ja tahtsin 
paar sõna nelja silma all rääkida, et hoiduda teatavaist eksi- 
arvamustest.» 

«Härra Slopašev,» vastas direktor külmalt ja vormiliselt, 
«minul ei ole saladusi, kui teil ei ole. Mina ajan oma asju 
avalikult, Palun siinsamas, kui soovite.» 

«Hea küll siis,» vastas Slopašev. «Te muidugi teate, mil- 
lest ma tahan rääkida — neist kujudest, mida enam ei ole 
seal kapi otsas.» 

Direktor ainult kummardas aupaklikult. 

«See on minu töö,» ütles Slopašev, «ja palun selles aru 
nõuda ainult minult.» 

«Ma pole seda mõelnudki,» vastas direktor, «sest ma ise 
olin juba ammugi korralduse teinud, et nad kõrvaldataks ja 
nende asemele midagi ajakohasemat pandaks. Ainult minu 
käsu mittetäitmise tõttu püsisid nad oma paigal. Aga nähta- 
vasti ei teinud nad kellelegi kurja, sest nendega oldi seda- 
võrd harjunud, et neid ei pandud enam tähelegi. Isegi nende 

kadumist ei märgatud, nagu poleks need kaks sakslast kunas: 
elanud.» 

«Aga mind kui venelast riivasid nad alati seal kapi otsas.» 
seletas Slopašev sisemise haavumisega. «Minu puhast vene 
hinge riivasid nad, ja kas te mõistate, härra Maurus, mis 
tähendab, kui riivatakse kellegi puhast isamaalikku hinge iga 
päev? Liiatigi kui see sünnib asutises, kus peaks minu arva- 
tes juba ammugi valitsema hoopis teine õhkkond.» 

«Siin valitseb ka, härra Slopašev, valitses juba ammu 
enne teid ja valitseb ka siis, kui teid võib-olla enam siin ei 
ole,» hüüdis direktor vahele, osalt aga samal ajal, kui härra 
Slopašev jätkas: 

«Aga milleks siis need välised teise vaimu märgid, mis 
iga ausa Vene riigi alama eksiteele viivad? Milleks need 
mingisugused sakslased, need dioskuurid? Hea küll, nad on 
millegipärast kuulsad, aga ma küsin, mis puutub see meisse, 
venelastesse. Mis on meil tegemist mõne «Kellalauluga» või 
«Faustiga»? Mis ütlevad nad puhtvene hingele ja südamele? 
On seal juttu Volgast või stepist? On seal üldse juttu tõe- 
likkusest, nagu on «Surnud hingedes» või «Vaskratsanikus»? 
Aga meie nõuame tõelikkust, tõsist vene tõelikkust, sest see 
on meie tõelikkus, mis soendab meie südant, paneb meie 
hinge värisema. Puškin ja Gogol ütlevad meile ometi palju 
rohkem kui Goethe ja Schiller. Räägin ma tõtt, härra * 
Maurus?» 

«Sula tõtt, härra Slopašev, just minu arvamine. Te ju 
kuulsite: nende kujude koristamiseks siit silmanähtavalt 
kohalt olid juba korraldused tehtud, ainult meie hooletuse 
tõttu jõudsite teie ette ja tegite tänuväärt töö. Muidugi, seda 
oleks võinud ilma tolmuta ja mürata. Kui teinekord veel 
midagi niisugust märkate, mis teie silma riivab, palun öelge 
minule või härra Ollinole, meie korraldame kõik ilma mü- 
rata ja tolmuta, Aga mis te arvate, härra Slopašev, mis me 
paneme nende mürisevate sakslaste asemele? Oleks nii kena, 
kui nende asemel midagi oleks.» 

«Teate, härra Maurus,» ütles Slopašev, «mina koristasin 
sakslased, lubage, et ka mina muretsen neile asemikud.» 

«Olen teile väga tänulik,» vastas direktor kummardades. 
«ainult paluksin õigel ajal teatada, mida olete otsustanud 
ja kui palju see maksab.» 

«Väga hea,» oli Slopašev nõus. «Teatan tingimata ja 

kuulan ka teie arvamuse ära, sest see on ikkagi teie tuba ja 
asutis.» 

«Aga ärge unustage, härra Slopašev, et kuigi minu asutis, 
siis ometi armulise vene kotka varju all,» rääkis direktor. 

«Väga õigel» kinnitas Slopašev. «See on teist väga ilus, 
härra Maurus.» 

«Mina ja eesti rahvas teame, mis me kellelegi võlgneme,» 
seletas direktor. «Suure ja vägeva Venemaa auks ja väikese 
eesti rahva kasuks, see on minu lipukiri, minu elu ees- 
märk.» 

«Selle tähega te võidate,» ütles Slopašev pühalikult, nagu 
oleksid direktori sõnad teda liigutanud ja nagu oleks ta 
kõneldes peaaegu täiesti unustanud, mis kogu asja taga sei- 
sis. Nõnda lõppes see suur möll ja arvatav ilmavaadete 
kokkupõrge leplikus vaimus ja täielikus üksmeeles. 

Aga neid, kes kogu asja tundsid, ei rahuldanud Slopaševi 
võte, millega ta seks korraks ummiku likvideeris. Kõige enne 
avaldas oma arvamust vürst. 

«Seltsimehed,» ütles ta, «kuidas teile see Slopaševi purjus 
isamaalus meeldib?» 

«Nõnda teevad ainult venelased,» arvas pan, nagu oleks 
tal see arvamus juba ammugi tagavaraks olnud. 

«Ja kas kuulsite, mis ta rääkis Goethest ja Schillerist?» 
tähendas Elbe. 

«Jah, neid võrrelda mõne Gogoli või Puškiniga!» arvas 
pan. «Iseasi, kui võtta Mickiewicz ja Sienkiewicz.» 

Krahv ei lausunud midagi, ta võttis ainult balalaika ja 
mängis endale kaasa, kui ta alustas laulu: «Ükskord popil 
oli peni.» Varsti laulsid ka teised. Aga härra Ollino ei laul- 
nud mitte, vaid kiskus läbi hammaste, kui ta käis toas edasi- 
tagasi, käed püksitaskuis, kustunud paberossijupp suus: 

«Niisugune tõbras!» 

Aga härra Maurus ei kirunud, vähemalt esiotsa mitte, sest 
tema oma pöörase kahtluse ja võimatute oletustega arvas 
esimesel silmapilgul tõesti, et Slopašev purjus isamaaluses 
purustas Goethe ja Schilleri. Härra Maurus kirus, kui tei- 
sed naersid, sest siin esimese järgu asutises naerdi ikka, kui 
härra Maurus vihastas. Niisugune asutis oli see. Nüüd aga 
ütleshärra Maurus võidurõõmsalt: 

«Oo, mina oma sõpru tunnen! Härra Maurus tunneb oma 
häid sõpru, sest tema on vana ja kaval. Las nüüd läheb ja 

räägib, las kaebab, kui tahab, et pole Puškinit üles pandud. 
Minu käed on Gocthe ja Schilleri tolmust puhtad.» 

Härra Voitinski matsutas järgmisel õhtul oma sõbra seltsis 
pead parandades kaua suud, enne kui ütles naerdes: 

«Sigadus! Jumala eest sigadus!» 

«Mis nimelt, kallis Ivan Vassiljevitš?» küsis Slopašev. 

«Aga ikka selle Goethe ja Schilleriga,» vastas Voitinski 
krägisedes. «Igavene inimene ja siis äkki need sakslased, 
Gogol ja Puškin ning tõsine vene hing. On ju sigadus, mis? 
Teie kui aus inimene saate sellest isegi aru.» 

«Saan aru, kallis sõber,» oli Slopašev nõus, «purjus pea- 
gagi saan aru. Aga inimene on siga, uskugu ta jumalat või 
ärgu uskugu.» 

«Jumala eest, igavene siga,» piiksus Voitinski ja hakkas 
naerdes läkastama. 

«Inimene on ikka siga, kui läheb iseennast ja teisi hädas 
aitama,» filosofeeris Slopašev. «Sest milleks seaks saada, kui 
sa kedagi ei taha aidata. Aga teate, kallis sõber, ma teen 
uue sigaduse, sigaduse vene vaimu vastu, ja see on juba nii- 
sama hea kui sigadus püha vaimu enda vastu. Pange tähele: 
mina ei muretse mingit Gogolit ega Puškinit. Sest milleks 
seda? Või milleks just mina?» 

«Aga te ju lubasite, Aleksander Matveitš,» ütles Voitinski. 

«Ükskõik, et lubasin.» . 

«Aga mis siis panna Goethe ja Schilleri asemele, mõni 
Shakespeare või Cervantes?» 

«Mis kuradi Cervantes?» karjus Slopašev. «Pangu mõni 
oma. Mis sest, et keegi seda ei tunne, nemad ise tunnevad. 
"Omad tunnevad!» kinnitas ta. «Põlve pikkune, aga juba tun- 
neb. See pole see, mis meil. Meie sureme ära, aga ikkagi 
ci tunne oma, nemad tunnevad juba sündides, nagu oleks 
neil koera nina ja kassi silm.» 

«See on ikka seal, kus puudub kultuur,» seletas Voitinski. 
«Barbaritel on loomainstinkt tugev.» 

«Väga tugev!» kinnitas Slopašev. «Vahi kultuurilise ini- 
mese silmaga, prill ees, ja ei näe õieti, kas koer või hunt, 
aga koer tunneb koera kohe. No öelge nüüd ise, Ivan Vas- 
siljevitš, sest teie ise olete ju haritud inimene, olete ülikooli 
lõpetanud, olete noorsugu õpetanud ja selle kasuliku tegevuse 
eest aumärke saanud; öelge nüüd, kui küsib teilt minusugune 
kasutu tõbras: kas koer võiks heast-paremast äkki unustada, 

et tema on koer, kuigi ta oleks haritud, nii et lõpetaks üli- 
kooli?» 

«Kuis nii — koer lõpetaks ülikooli?» küsis Voitinski aru- 
saamatuses vastu. 

«Noh, ütleme, et oleks niisugune koerte ülikool,» vastas 
Slopašev ja jõllitas sõbrale üle laua vastu. 

Voitinski hakkas naerma, naerust kõhima ja alles natu- 
kese aja pärast sai ta läbi häda vastatud: 

«Aleksander Matveitš, teie olete mu ainuke õige sõber ja 
haritud inimene, aga ometi olete siga ja inimesepõlgaja, ärge 
pange pahaks, suur inimesepõlgaja,» kögises Voitinski, nagu 
oleks see nali. 

«Kuis nii — inimesepõlgaja!» hüüdis Slopašev imestanult. 
«Mina armastan inimest. Te kuulake enne ja otsustage siis. 
Hea küll, koertel ei ole ülikooli, esiotsa ei ole, ütlen ma. Aga 
kas haritud koer salgaks sellepärast teise koera ära, et ta on 
rohkem haritud? Ei, parem nõnda: kas haritud lambakoer 
hakkab sellepärast linnukoeraks, hagijaks või hurdaks, et ta 
on haritud? Pidage! Pidage! Ärge vastake, sest küsimus pole 
veel täielik. Nii et kuulake õieti: kas haritud koer hakkab 
haukumise asemel määgima või kuke viisil laulma? Või olete 
kuulnud koera, kes ammub või hirnub?2» 

«Jumala eest, ei ole!» piiksus Voitinski naerdes. 

«No näete!» hüüdis Slopašev võidurõõmsalt. «Aga mis 
teeb inimene, kui ta on haritud? MAa küsin teilt: mis teeb 
haritud inimene? Haritud inimene hakkab ammuma, hakkab 
kuke viisil laulma, seda hakkab ta. Sprecher Sie Deutsch? 
Parlez vous frangais?' On see õige inimese keel? Räägib 
õige vene inimene nõnda? TogopuTe no-pyccku — sellest 
saadakse Volgal aru ja seda keelt tarvitasid Puškin ja Gogol. 
Aga mis tegid meie nõndanimetatud haritud inimesed aasta- 
sadu? Mis teevad nad ikka veel, kui Gogol ja Puškin on 
juba surnud? Rääkimise asemel ammuvad! Hakkab õige 
koer kunagi ammuma, unustab ta haukumise? Ütelge mulle 
puhtast südamest, sest teie olete poolakas, olete aumees, Ivan 
Vassiljevitš.» 

«Ei unusta, jumala eest, ei unusta,» ütles Voitinski. 


| L.: parlee vu franssee? 'Kas prantsuse keelt räägite?" 
(prants. k.). — Toim. 

«Näete siis, mis tähendab, kui pole ülikooli, kui pole hari- 
dust,» seletas Slopašev. 

«Teie olete suur hariduse vastane, Aleksander Matveitš.» 

«Kui pole haridust ja jumalat,» jätkas Slopašev, ilma e! 
oleks sõbra sõnu kuuldavaks võtnud. «Sest koertel ei ole 
jumalat, ainult inimesel on. Niipea kui venelane õppis juma- 
lat tundma, hakkas ta õige haukumise asemel kohe ammuma 
— hakkas isamaad ära andma. Ja teate, mis mina arvan: 
ka inglasel ei ole jumalat, sellepärast ei määgi ega ammu ta. 
Inglane usub ainult inimest, igavest inimest, jumalat ei usu. 
Inglane usub ainult inglast, sellepärast. Kõik usuvad inglast, 
sakslane ja prantslanegi usuvad, meie muidugi samuti, Ja 
mina arvan, et kui jumal kunagi hakkaks inimest uskuma, siis 
usuks ka tema ainult inglast, niisugune tõbras on ta, inglane 
nimelt. Mõistate.» 

«Jumala eest, tõbras, ja valmis!» kinnitas Voitinski. 

«Aga meid ei usu keegi,» kaebas Slopašev nukralt. «Meie 
isegi ei usu.» 

«Jumala eest, ei usu,». oli Voitinski nõus. 

«Või arvate, et härra Maurus usub? Usu, kallis sõber, ei 
usu! Ta teeb ainult näo, et usub, aga ikkagi ei usu. Tema 
usub ennem sakslast kui venelast, niisugune on tema vene 
usk. Aga ise koolidirektor! Mõistate, koolidirektorgi ei usu 
venelast! Ja ometi võib iga vene inspektor ja direktor ta poe- 
kese kinni naelutada. Minagi võin, kui tahan, Goethe ja 
Schilleriga võin, mis prügikastis. Tahate kätt lüüa, et võin? 
Kahe kuuga — mis peale lepime?» 

«Ei või,» vaidles Voitinski vastu. «Goethe ja Schilleriga 
ei või.» 

«Võin!» kinnitas Slopašev. 

«Ei või. Ja teate, miks?» 

«Noh?» 

«Teil on selleks liiga hea süda, kallis sõber. Mina tunnen 
teid,» rääkis Voitinski. «Kui pakuksin teile täna-homme kas 
või miljoni ja ütleksin: siin on raha, pange see kool kinni, 
mõistate, — ja kui ütleksin siis poistele: minge paluge härra 
Slopaševit, sest tema on hea inimene, aga tema tahab miljoni 
eest teie kooli kinni panna, — ning kui siis tuleksid kõik 
need poisid — mis ma ütlen: poisid! —, kõik need noored 
ja vanad, kel pole enam kuhugi mujale minna, tuleksid teised 
karjas siia ukse taha, kui meie nõnda istume, klaasid ja suu- 

pisted ees, tuleksid ja ütleksid: Härra Slopašev, meie kuul- 
sime, et teie tahate meie kooli kinni panna, sest et Goethe ja 
Schiller kukkusid kapi otsast puruks, aga kuidas te siis seda 
teete, teie olete ju venelane ja olete hea inimene? Kas võib 
ea inimene niisugune siga olla, et ta paneb kooli kinni? 
Ütelge nüüd ise, kas teil ei hakkaks neist hale meel, neist 
suurtest ja väikestest, kes seisavad karjas teie ukse lävel? 
Pange käsi südamele ja ütelge otsekoheselt ja avalikult, 
Aleksander Matveitš.» 

Aga Slopašev ei vastanud otsekoheselt. Ta vaatas nagu 
häbenedes kõrvale ja ütles: 

«See'p see ongi, et olen hea inimene, aga muidu.. .» 

«Näete, hea inimene jääb miljonist ilma,» ütles Voitinski 
võidurõõmsalt. 

«Arvasite tõesti, et ma miljoni eest? ...» küsis Slopašev 

«Jumala eest, arvasin,» vastas Voitinski. 

«Miljoni eest panen kooli kinni?! Kas teate, mis ma teile 
ütlen, Ivan Vassiljevitš: teie olete suurem siga kui mina, 
muidu te oma parimast sõbrast seda ei usuks. Teie olete 
suurim siga, keda ma kunagi olen näinud.» 

«Jumala eest, suurim, keda te olete näinud,» naeris Voi- 
tinski kõõksuvalt. 

«Igavene siga!» 

«Igavene!» piiksus Voitinski. 


XI 


Nõnda jutlesid need kaks head sõpra pead parandades, 
kui Indrek istus oma ametikohuste tõttu all suures toas laua 
ääres, kus ta pidi vastu võtma võõraid, kui need juhtusid 
tulema, ja õppima ladina keelt, nagu härra Maurus armas- 
tas öelda. Aga kuis õppida, kui kõrvaltoas ukse taga aruta- 
takse nii tähtsaid küsimusi ja kui kuulda on peaaegu iga 
sõna! 

Härra Maurus käis ümber nagu mõirgaja lõukoer või 
kavalalt hiiliv rebane. Siin-seal jäi ta äkki süvenenud või 
murelikul näoilmel seisma ja mõtles millegi üle järele. Siis 
tuli talle nagu midagi tähtsat meelde, ta tõttas kuhugi, jäi 
poolel teel uuesti seisma, pomises endamisi. 

«Küll peab inimesel olema raske elada, kui ta kõiges kaht- 
leb,» arvas Indrek. 

Aga varsti nägi ta, et temalgi läheb raskeks, kui härra 
Maurus nii väga kahtleb. 

«Kuidas see oli, et teie seda müra ei kuulnud?» küsis ta 
kord Indrekult nagu muu seas, rõhutades sõnu «seda müra» 
nõnda, nagu too teaks, mis müra see oli. 

«Ma olin just uinunud, sellepärast vist,» vastas Indrek. 

«Aga mis mul teist siis kasu on, kui te nii raskesti magate, 
et ei kuule viimaks kella ka mitte.» 

«Ei, kella olen ma ikka kuulnud,» seletas Indrek. 

«Kella kuulete, aga Goethe ja Schilleri kukkumist ei 
kuule?» imestas direktor. 

«Seda pole mä veel harjunud kuulma, sellepärast,» vastas 
Indrek. 

«Jah muidugi, seda pole te harjunud kuulma, sest Goethe 
ja Schiller kukkusid alles esimest korda,» oli direktor muia- 
tes nõus. j 

Aga paari päeva pärast küsis härra Maurus jällegi: 

«Kas te pole tähele pannud, härra Slopaševi toa uksega 
oleks nagu midagi juhtunud?» 

«Mina pole midagi tähele pand,» vastas Indrek, aga ta ei 
saanud direktorile kuidagi silma vaadata, vaid pööras pilgu 
kõrvale. Isegi puna nagu kippus näkku tõusma. 

«Nojah, see võis juba ka enne teid olla,» arvas direktor 
seks korraks, aga varsti küsis ta uuesti: «Kes viskas pal- 
a härra Slopaševile mööda jalgu? Või magasite juba 
siis?» 

«Ei, siis olin ma küll asemel, aga ei maganud veel,» vas- 
tas Indrek. 

«Siis seda te nägite?» päris direktor. 

«Ei näinud, sest tuba öli pime.» 

«Kuulsite ometi?» 

«Kuulsin küll.» 

«Jumal tänatud!» ohkas härra Maurus kõigest südamest. 
«Vähemalt päris kurt ei ole te veel mitte. Silmanägemine on 
küll kadunud, aga kõrvad kuulevad veel pisut.» Nende 
sõnade järel pöördus ta äkki Indreku poole, vaatas talle 
ainiti otsa ja küsis: «Miks te mulle vanainimesele valetate? 
Jätsin ma teid selleks ilma koolirahata siia, et te peate mulle 


valetama hakkama? Need, kes maksavad või kellele mina 

maksan, valetavad muidugi küll. Aga miks valetate teie? 
Mina ei maksa ju teile ja teil pole ka mulle midagi maksa.» 

«Enne ma ei valetand, siin olen õppind,» vastas Indrek 
lausa, sest lõpuks ometi tahtis ta midagi südamelt ära öelda. 

«Kes on teid siin õpetanud valetama? Kes on õpetanud? 
vrd ta nimi, andke ta vanahärra Mauruse kätte! Kes see 
on?» 

«Teie ise, härra Maurus,» vastas Indrek vaikselt ja nagu 
endalegi ootamata. 

«Häbemata! Häbemata!» karjus direktor ja hakkas mööda 
suurt tuba edasi-tagasi jooksma. «Herr Ollino, Herr Ollino! 
Herr Ollino, olete kurt või?! Tulge siia, tulge jalamaid siiat 
Häbemata inemine! See häbemata inemine!» 

Aga härra Ollino ei ilmunud: tema toa uks oli lukus. 
Tema asemel juhtusid tulema Vainukägu, Vutt ja Laane. 
Need siis kutsuski direktor õigusemõistjaiks iseenda ja Ind- 
reku vahele. 

«Kuule, sina Vainukägu,» ütles direktor, «sa laulad laulu- 
raamatust ja loed teistelegi testamenti ette; ütle oma puhtast ja 
õiglasest südamest, kas härra Maurus on sind või kedagi teist 
õpetanud valetama. Kas on? Ütle! On ta sind õpetanud?» 

«Ei ole,» vastas Vainukägu ja seadis oma püksitriipu, 
nagu oleneks sellest otsitav tõde. 

«On ta sind õpetanud?» pöördus direktor Vuti poole. 

«Ei, härra Maurus,» vastas Vutt ja püüdis Vainukäo väi- 
kest sõrme, et selle küüne kallal nokitsema hakata. 

«Ja sind, Laane?» pöördus direktor selle poole, kes seisis 
kohmakalt ja nurgelisena oma pikkade ja kõverate käsivar- 
tega, pilk nagu sissepoole pööratud, sest ta tuletas krampli- 
kult meelde, kuis on «valetama» ladina keeli. 

«Ei,» vastas poiss, nagu ärkaks ta äkki unest ja teeks mh! 

«Tres faciunt collegium,»' ütles direktor pühalikult. «Ja 
see häbemata pikk siin ütleb, et härra Maurus on õpetanud 
teda valetama, et härra Maurus peab Vene keisri loaga 
valetamise kooli. Kas on keegi enne seda kuulnud?» 

Aga ükski polnud tänini seda kuulnud. 

«Siis vaadake seda pikka siin,» rääkis direktor, näidates 
Indrekule, nagu oleks ta mõni merepeletis. «Härra Maurus 
peab teda ilma rahata, peab jumala armust, sest ta loodab. 


1 Kolm moodustavad kolleegiumi (lad. k.), — Toim. 

see inemine võtab aru juurde, aga tema ütleb ainult, et härra 
Maurus õpetab teda valetama. Aga härra Maurus kinnitab: 
tõde, tõde, paljas tõde.» 

«Härra Maurus, ma võin ju ära minna, kui te arvate, 
et...» lausus Indrek alistunult, 

«Mitte vahele rääkida, kui härra Maurus seletab,» hüüdis 
direktor, ja oma kolme õigusemõistja poole pöördudes ütles 
ta: «Kas kuulete, tema võib ära minna. Tema võib, ütleb ta, 
kas kuulete? Utleb esteks, et härra Maurus valetab, ja siis: 
tema võib minna. Võib! Aga kuis siis niisuke pikk aru 
juurde saab, kui ta ära läheb? Kes hakkab siin tema eest 
õppima? Kas härra Maurus? Ei, härra Maurus ei hakka 
selle pika eest õppima. Pikk peab ise õppima.» 

Ja pöördunud eriliselt Vuti poole, ütles ta sellele saksa 
keeles: 

«See pikk Tere-tere on päris õige mats, see päris õige. 
Tema ütleb: härra Mauruse esimese järgu õppeasutis õpetab 
valetama. See on tal suurest õppimisest, suurest ladina kee- 
lest, sellest on see kõik pikal Tere-terel.» 

Ja ta vaatas üle prillide Vutile otsa, vehkis parema käe 
harakil sõrmedega oma silmade ees ja raputas pead, mis 
pidi olema märgiks, et see inimene on puudulik. 

«Minge nüüd,» ütles direktor siis äkki teisel toonil, nagu 
oleks talle midagi erilist meelde tulnud. «Ja miks olete siin? 
Miks mitte klassis õppimas? Teil pole praegu siin midagi 
tegemist.» 

Nende sõnadega lõppes «kohtunikkude» kõrge ülesanne. 
Indrekule andis direktor käega märku, et see temale järgneks 
— üles tuppa. 

«Kuidas võite teie teiste ees härra Maurusele öelda, et teie 
võite ära minna?» algas direktor, «Kuhu teie lähete, kui teil 
ei ole raha? Kus õpetatakse teile ladina keelt, kui teil ei ole 
maksa?» 

«Ladina keel jääb siis õppimata,» vastas Indrek. 

«Teie olete hull, teie olete tõepoolest hull!» hüüdis direk- 
tor. «Teie tulete siia, et ladina keelt õppida, ja kui härra 
Maurus laseb teid ilma rahata õppida, siis ütlete: jääb õppi- 
mata. Kas te siis põrmugi ei mõista, mis te räägite? Mis te 
siis õieti tahate? Tahate, et härra Maurusel peavad ainult 
niisugused puupead olema, nagu need kolm seal all seisid, 
ühel nägu nii, teisel nii, kolmandal nii.» Direktor püüdis iga 

nimetatu nägu jäljendada, dar et niisukeste nägudega 
õpitakse ladina keelt ja algebrat? Arvate, et keegi härra 

auruse juures õpib, kui tal raha on maksa? Et eestlane 
õpib, kui tal on pisut raha? Milleks peab eestlane 
ladina keelt õppima, kui tal on raha? Või kas olete näinud, 
et need venelased, sakslased, poolakad, armeenlased, grusiin- 
lased, türklased, hiinlased jne. jne. õpivad, kui neil on raha? 
Ei! Nemad maksavad ainult, toovad raha, et mõni vaene 
võiks õppida. Mis peab siis härra Maurus tegema, kui ka 
vaene ütleb: jääb õppimata? Härra Maurus peab siis oma 
kooli kinni panema, peab vaeste eesti poiste pärast kinni 
panema, sest nemad ei taha enam ladina keelt õppida. Või 
peab härra Maurus lätlaseks hakkama ja lätlasele ladina 
keelt õpetama? Sest vaene lätlane õpib, 00, lätlane õpib, 
rikaski õpib. Te ju nägite seda vaest Kopfschneiderit, pea- 
pügajat, kuis ta siit läks? Nuttes läks tal Aga mis võib 
härra Maurus parata, et ta on eestlane, mitte lätlane, ja et 
on vaeseid eesti poisse küll, kes tahavad ilma rahata õppida. 
Ja nüüd äkki ütlevad need vaesed eesti poisid härra Mauru- 
sele: nemad ei taha. Ja miks ei taha? miks? küsin ma. Selle- 
pärast, ainult sellepärast, et härra Maurus nõuab ühelt vae- 
selt eesti poisilt — ta peab tõtt rääkima, sula tõtt. Aga see 
vaene poiss tahab valetada, nagu valetavad need rikkad. 
Nõnda ei saa härra Maurus kunagi tõe sabast kinni. Ja siis 
äkki: härra Maurus õpetab valetama. Aga kuis võib härra 
Maurus õpetada valetama, kui tõde on tema jumal! Kui 
härra Maurus on juba ammugi õppinud: Sina pead oma 
jumalat kartma ja armastama ning mitte ilmaasjata tema 
nime oma suhu võtma. Mis on ära seletatud: armasta tõde, 
armasta teda üle kõige, aga hoia alati ja igal pool teda suhu 
võtmast. Karda ja värise! Sest Issand ei jäta seda mitte nuht- 
lemata, kes tema nime kurjasti pruugib. Tõde, see on 
Jehoova pale, mida Mooses tohtis ainult selja tagant näha, 
enne kui läks käsulaudadega rahva juurde. Kas mõistate — 
rahva juurdet Ja rahvas! Rahvas ei näinud tõde selja 
tagantki, tema sai ainult käsud. Teie olete minu Mooses ja 
mina olen teie Jehoova ja teie peate tõepalge pöörama minu 
poole, et mina teda näen ja käsin. Kuid teie ei taha minu 
Mooses olla, teie ei taha tõepalet pöörata minu poole. Aga 
kuis siis mina võin teid lasta ilma rahata ladina keelt 
õppida? Kas Mooses rääkis Jehoovale tõtt, mis te arvate?» 

Indrek ei vastanud, sest tema mõtles millestki muust. 

«Ma küsin: kas Mooses rääkis Jehoovale tõtt?» ütles 
direktor valjemalt. 

«Ma ei tea,» vastas Indrek, sest tema peas kippus kõik 
segi minema. 

Nõnda pidi härra Maurus aina edasi seletama. 

Ei tea, millest või kuidas see tuli, aga direktorit kuulates, 
kui see rääkis mitte ainult Moosesest, Jehoovast ja lisraelist, 
vaid ka eesti rahvast ja Vene keisrist, Kalevipojast, Gogolist 
ja Puškinist, Goethest ja Schillerist, hakkas Indrekul lõpuks 
temast kahju. Võib-olla sündis see tema halli habeme, võib- 
olla tema harvenenud hallide juuste pärast, mis kippusid pea- 
lael aina püsti tõusma ja värisesid seal rääkimisel. Vististi 
just nende pärast hakkaski Indrekul temast hale meel, sest 
need tuletasid talle meelde tema oma isa kuskil sooserval, 
tuulise ilmaga, peale külma vihma, mis oli ladisenud päevade 
kaupa heinaajal. Et kuidagi aega kasutada, olid nad paju- 
põõsaid juurinud, vaevakaski kitkunud põlenud maal. Ja kui 
siis lõpuks pilved lõid rebenema ja päike näitas oma nägu, 
jäi isa laastatud soo serval seisma, võttis ligunenud mütsi 
peast, pühkis käisega üle otsaesise ja ütles: «Tänu taevale, 
ometi kord päikel» Tuul sasis tema juukseid, ja alles nüüd, 
direktorit vaadeldes, tuli Indrekule meelde või taipas ta, et isa 
juuksed olid juba tol korral pisut hallid, peaaegu nagu 
härra Maurusel siin. Seda tõsiasja praegu mõistes nõrkeski 
tal äkki süda ja lõdvenesid keelepaelad, nii et ta jutustas 
direktorile kõik, nagu see oli sündinud. Kõige imelikumana 
selle juures tundus talle see, et kui ta rääkis palliga pildumi- 
sest, siis»nimetas ta Slopaševi jalgu «kodarateks», aga direk- 
tor ei pannud seda nagu põrmugi pahaks, va:d naeris ainult, 
naeris nähtavasti puhtast südamest, nii väga tegi Indreku 
jutustus talle nalja. Kuid Indrek rikkus lõpuks selle ilusa 
meeleolu väikese eksitusega: ta rääkis ka sellest, kuidas Slo- 
pašev ja Voitinski olid purjus peaga arutanud kooli kinni- 
panemist. See pühkis vanamehe näolt kohe naeru. 

«Näete nüüd seda head venelast,» seletas ta. «Tema joob 
enda täis, läheb siis eestlasega kaklema ja purustab kaks 
suurt sakslast. Ja et härra Maurus tõtt teada ei saaks, siis 
tahab ta tema kooli kinni panna, sakslaste pärast muidugi, 
kes juba prügikastis. Venelane ei oska lugeda, milleks siis 
eestlanegi oskab. Head inemist ei või sellepärast kunagi 

usaldada, tema teeb kergesti kurja — puhta õigluse pärast, 
et aga oleks kõigil ühesugune. Hea venelane tahab kõiki 
armastada nagu iseennast ja sellepärast paneks ta eesti koo- 
lid kinni. Venelane on parem kui jumal, parem kui Õnnis- 
tegija, ainult neitsi Maria on ehk nõnda hea kui venelane. 
jagune on venelane. Oo, härra Maurus tunneb head vene- 
ast...» 

Mida rohkem direktor head venelast kiitis, seda rohkem 
tõmbus tal endal nägu murepilve. Oli selgesti näha, et ta rää- 
kis ühte ja mõtles ise teist, mida just, kes seda teab. Ja mis 
peaasi: ta kahtles kõiges, selleski, mis Indrek talle jutustas. 
Tema peaajus omandas iga asi mingisuguse pöörase kuju ja 
seal pöördus ka kõige lihtsam ja selgem sündmus hullumeel- 
selt pahupidi. 

«Meie peame kokku hoidma,» ütles ta lävel Indrekule sala- 
duslikult sosistades. «Eestlased peavad kokku hoidma, sest 
neid on vähe. Aga eestlane ei hoia eestlase poole, eestlane 
hoiab sakslase või venelase poole. Eesti rahvameeski hoiab 
sakslase või venelase poole, usub sakslast ja venelast rohkem 
kui eestlast, loodab sakslase ja venelase, mitte eestlase enda 
peale. Kreutzwald lootis, aga tema on surnud; Jakobson ka 
lootis pisut, aga ka tema suri. Kõik on surnud, kes lootsid 
eestlase peale. Mehed ja naised! Peaasi naised! Sest naine 
loodab ainult sakslase või venelase peale. Ainult! Aga nüüd 
minge, keegi ei tohi midagi teada, ainult meie kahekesi, kaks 
eesti meest, Jehoova ja Mooses, nende käes on iisraeli rahva 
saatus,» naeris direktor Indrekule trepile järele, nagu oleks 
kõik ainult rumal nali. 

Aga Indrekule ei teinud see põrmugi nalja. Päev-päevalt 
ikka rohkem kasvas temas tundmus, nagu müttaks ta mingi- 
suguses mülkas, üle pea sees. Pea läheb uimaseks ja kumi- 
seb, kõrvus vuhiseb ja ajab pilli, liikmeisse hakkab rammes- 
tus, nii et ei tahaks liigutada kätt ega jalga. 

Üks uus tegur hakkas vilksatava päikesekiirena selles ras- 
kes õhustikus pikkamisi mõjuma. See oli direktori tütar, 
keda hüüti ikka ainult preiliks ja printsessiks. Kui Indreku 
kord oli leiba lõigata ja lauda katta — sest ka selline üles- 

anne tabas teda peale kõige muu iga paari-kolme päeva 
tagant —, ilmus ka preili vahetevahel söögituppa, et istudes 
oma pikki peeni jalgu kas aknal või isegi kuskil lauaserva! 
kõlgutada. Alguses Indrekule tema tulek ei meeldinud; oli 
ju piinlik voolida leiba või kolistada nõudega mööda lauda, 
kui keegi jälgib silmadega iga su liigutust, Pisut kergem oli 
siis, kui söögitoas viibis ka proua Malmberg, preili tädi, sest 
tema ajas preili minema või tõreles temaga vahetpidamata. 

«Kuhu sa istud!» hüüdis proua Malmberg harilikult. «Seal 
ju teised söövad! Kas sul häbi ei ole?» 

a siis häbi?» vastas preili. «Mu riided on ju puh- 
tad.» 

«Kas seda sulle saksa pansionis õpetati?» 

«Seda õppisime seal ise, ikka istusime kuskil laual või 
mujal kõrgel,» seletas preili. 

Ükskord, kui tädi polnud kuulamas, küsis ta Indrekult: 

«Ega te ei pahanda, et ma siin istun?» 

«Mina seal ei söö, preili,» vastas Indrek. 

«Kus teie sööte?» 

«Kus juhtub, aga mitte seal; seal sööb härra Ollino.» 

«Enne ta ei söönud ju siin,» ütles preili ja kargas laualt 
maha. «Fui, kuidas te mind ehmatasite! Kui tema seda o 
näinud, siis oleks epistel papalt tulnud. Aga kes sööb tema 
kõrval, siin pahemal?» 

«Härra Koovi.» 

«Aga paremal?» 

«Vürst.» 

«Kus sööb krahv, kes ilusasti mängib?» 

«Teisel pool lauda esimesena.» 

«Tema kõrval?» 

«Elbe ja siis Hodkevitš.» 

«See, kel käed alati taskus, eks?» 

«Seesama. Aga kust teie seda teate?» 

«Tean, mina tean kõik. Kus on Vuti koht?» 

«Siin,» näitas Indrek. 

«Sinna ma istun, sinna ma tahan istuda,» ütles preili, Aga 
enne kui ta seda sai teostada, tuli tädi teatega, et papa on 
kodu, ja preili kadus jalamaid söögitoast, sest siin viibimine 
oli talle kõvasti keelatud. 

Teine kord, kui ta istus jällegi söögitoas ja kõlgutas oma 
jalgu, ütles ta Indrekule: 

«Miks teil leivatükid ühepaksused ei ole? Vaadake seda! 
Kelle hambad ulatavad sellest läbi?» 

«Ma jätan selle iseendale,» vastas Indrek lihtsalt. 

«On siis teil nii pikad hambad?» naeris preili. 

«Mina saan paksemastki tükist jagu.» 

«Küll teil on hea elu!» ohkas preili natukese aja pärast. 

«Tõesti?» imestas Indrek. 

«Kas siis ei ole?» küsis preili. 

«Ennem võiks küll preili] hea elu olla,» arvas Indrek. 

«Minul?! Minul on igav, hirmus igav. Ma ei tohi ju 
midagi teha ega rääkida. Ka minna ei tohi ma kuhugi, ikka 
on mul tädi või mõni teine sabas.» 

«Aga mina ei saa kuhugi minna, pole aega ega võima- 
lust,» ütles Indrek. 

Ki peate all olema, eks? Teil pole papale raha maksa, 
ega?» 

Indrek ei vastanud, kolistas ainult taldrikute, nugade ja 
kahvlitega. 

«Miks te õieti siin olete? Et leiba lõigata ja lauda katta?» 
küsis preili. 

«Et õppida,» vastas Indrek. 

«Millal te siis õpite, kui te alati tööd teete, kuhugi jook- 
sete või alltoas istute? Ööselgi ju pole rahu, siis kõliseb kell, 
see kostab ju üles. Teie teete ust lahti, eks?» 

«Mina,» vastas Indrek. 

«Näete, ma tean sedagi. Millal te küll õpite?» 

«Selleks on aega küll!» kiitis Indrek, et oma seisukorda 
pisutki paremana lasta paista. 

«Mida te kõige rohkem armastate? Zateinisch', nagu papa 
ütleb, mis? Papa arvab, et kõik õpivad aina Lateinisch. Mina 
teda ei armasta, sest mis ma temaga teen, kuhu ma temaga 
lähen. Mina armastan saksa keelt, see on kõige ilusam. Teie 
saksa keelt ei oska? Kui kahju! Siis poleks vaja vene keelt 
rääkida. Miks te ei õpi? Tahate, ma õpetan teile? Hakkan 
teiega ainult saksa keelt rääkima, mur Deutsch?! Iga haritud 
inimene räägib saksa keelt, sest ilma saksa keeleta polegi 
haridust ega haritud inimest. Seda ütlevad kõik — papa, 


! Ladina keelt (saksa k.). — Toim. 
2 Ainult saksa keelt (saksa k.). — Toim. 

tädi, kõik, kõik, die ganze Welt. Und was können wir 
gegen die ganze Welt? Verstehen Sie?!» 

Ja kohe hakkas ta õpetusega peale, võttes näitena taldriku, 
noa või kahvli ja küsides: «Was ist das?»?, millele Indrek 
pidi vastama saksa keeli. 

«Nõnda ei lähe teil aeg kaduma: teete tööd ja õpite ühes 
sellega saksa keelt. Nagu praegugi: Was machen Sie jetzt?»* 
küsis ta, kui Indrek leiba lõikas. «Ja mina leidsin endale 
elu-ülesande: hakkan poistele saksa keelt õpetama. Olen 
kasulik, teen tööd,» rõõmutses preili. «Kõigepealt õpetan 
teile saksa keele selgeks. Sest eesti keel on võimatu.» 

«Miks nii?» küsis Indrek. 

«Eesti keeles on kõik ilusad ja inetud sõnad s-iga, selle- 
pärast. Armas, kallis, sõrmus! Aga saksa keeles ilma s-ita: 
Ich liebe dich, ich bin verliebt! Ring! Brautring! Bräuti- 
gam!* Kui ilusasti see kõlab! Nii et esimene asi: saksa keel 
selgeks. Ja mina õpetan. Ma teen seda rõõmuga selle 
hirmsa s-i pärast.» 

«Miks siis preili s-i ei armasta?» küsis Indrek. 

«Seda ei või ma teile öelda,» vastas preili veidi punasta- 
des. «Tädile olen ma öelnud ja tema ainult naerab. Tädil 
ei ole peeni tundmusi, tema ei saa mõnikord põrmugi aru, 
mis mina tunnen. Kui ma iseseisvaks saan, siis lähen reisima, 
lähen tingimata ja otsin ilma s-ita keele üles, sest niisugune 
keel peab ometi kuskil olema. Ei ole võimalik, et kogu ilmas 
pole nii peenetundelist rahvast. Mõistate — kogu ilmas! 
Ning eesti keelt ei räägi ma siis enam kunagi, kui ma iseseis- 
vaks saan, sest mehele lähen ma ükskõik kellele, mitte eest- 
lasele. Temale mitte! Lähen niisugusele, kes eesti keelt ei 
mõistagi, kes teda pole eluilmas kuulnudki.» 

skord küsis preili Indrekult: 

«Kuidas teile meeldib minu nimi — Ramilda? Eks ole 
ilus?» 

«Väga ilus!» kiitis Indrek. 


! Terve maailm. Ja mis suudame me terve maailma vastu? 
Saate aru? (saksa k.). — Toim. 

? Mis see on? (saksa k.). — Toim. 

3 Mis te nüüd teete? (saksa k). — Toim. 

+ L:: ihh liibedihh, ihh bin järliibt!... bröitigam! 'Ma armas- 
tan sind, ma olen armunud! Sõrmus! Laulatussõrmus! Peig- 
mees! (saksa k.). — Toim. 

«Teate, mis see on? See on ju Miralda. Minu õige nimi 
on Miralda. Aga see ei meeldi mulle. Ramilda on palju ilu- 
sam. Ja peenem, suursugusem. Kui ma iseseisvaks saan, 
muudan oma nime tingimata Ramildaks. Kui muidu ei saa, 
annan keisrile palvekirja. Miraldast saab palju ilusaid nime- 
sid, aga Ramilda on ikkagi kõige ilusam. Kuulake: Miralda, 
Marilda, Rimalda, Ramilda, Ridalma, Radilma, Diralma, 
Darilma, Ramaldi, Maraldi, Ramidla, Rimadla, Maridla, 
Miradla — lõpmata paljul Aga nende teiste pärast ei 
annaks ma kunagi keisrile palvekirja, ainult Ramilda pärast. 
Mul ongi juba see palvekiri valmis, muidugi mitte paberil, 
vaid peas. Iga õhtu enne uinumist loen ta mõttes keisrile ette, 
nii et ta paremini mõjuks, kui ma ta kord ära saadan. Mis 
te arvate, kas keiser annab luba Miralda asemele Ramilda 
võtta? » 

«Ma ei tea, preili,» vastas Indrek. 

«Aga mis te arvate, seda küsin ma; ainult teie arvamust.» 

«Ma arvan küll, et lubab,» ütles Indrek viimaks. 

«Arvate tõesti?» usutas Ramilda. 

«Tõepoolest, preili,» kinnitas poiss. 

«Eks ole?» ütles Ramilda õnnelikult. «Sest mis võiks keis- 
ril selle vastu olla. Selle peale teie käsi.» Ta hüppas akna- 
laualt kahe jalaga korraga põrandale ja sirutas Indrekule 
käe, ning kui see seda oli surunud, ütles ta: 

«Tigapuul on suurem käsi kui teil. Tema on teist lühem, 
aga käsi on suurem ja tugevam. Veel kord! Pigistage kõ- 
vasti, nii et ma tunnen.» 

Ja Indrek pidigi uuesti preili kätt pigistama, kes siis ütles: 

«Ikkagi on Tigapuu tugevam. Kas ta meeldib teile?» 

«Tema on minust üks klass kõrgemal,» vastas Indrek. 

«Ja räägib saksa keelt, päris kenasti räägib, nii et nagu 
haritud inimene kohe. Temale meeldib siin väga. Kas teile 
meeldib?» 

«Meeldib küll,» vastas Indrek. 

«Lõbus, eks? Papa on poistega hirmus hädas, nad on 
väga vallatud. Kas teie olete ka mõnikord vallatu?» 

«Ei vist ole,» arvas Indrek. 

«Muidugi, teie olete juba suur, sellepärast. Aga Tigapuu 
on; ma tean, et on. Mis oli Goethe ja Schilleriga? Rääkige 
mulle ka. Tigapuult küsisin, aga tema ütles, et ei tea. Tema 
ei räägi. Aga teie võite rääkida. Mulle te ju räägite, mina ei 

ütle kellelegi. Tädile ja papale ka ei ütle. Nii et teame ainul! 
meie kahekesi. Ma tahaksin nii väga teada, kuidas see oli. 
sest vallatud poisid meeldivad mulle nii, nii. Üldse poisid. 
Überhaupt!' Poisid on nii kenad, mehelikud. Tüdrukud on 
kadedad, hirmus kadedad. Ja kurjad! Minule on nad nii 
kadedad ja kurjad. Nad ütlevad, mina olevat rumal. Aga 
mina arvan, et on veel palju rumalamaid tüdrukuid kui mina. 
Mis teie arvate, kas on rumalamaid? Ütelge puhtast süda- 
mest.» 

«Mina tüdrukuid ei tunne,» ütles Indrek. 

«See on teist nii ilus, et te tüdrukuid ei tunne; nad on kõik 
nii hirmus pirtsakad. Mina olen ka hirmus pirtsakas. Aga 
kas ma nii rumal olen, kui teised kadedusest ütlevad, mis 
teie arvate? Ainult arvamus. Keisri kirja kohta te ju ütle- 
site oma arvamuse, miks siis ei või minu rumaluse kohta. 
Ütelge nüüd,» mangus Ramilda paluvalt. 

«Ma ei usu mitte,» ütles Indrek viimaks, pöördudes ise 
kõrvale. 

«Eks ole!» hüüdis Ramilda rõõmsalt. «Kas iga tüdruk 
oleks keisri kirja peale tulnud või oleks iga tüdruk osanud 
Miraldast Ramilda teha? Midagi ei oska nad! Aga mina 
oskan. Ma olen nii õnnelik, et olete minuga ühel arvamusel. 
Ich bin so glücklich, so glücklich!? Aga saksa keele peate 
ära õppima, peatel Seda tahab Ramilda, Rimalda, Radilma, 
Darilma, Ramaldi, Maraldi, Ramidla, Rimadla...» 

Linnukesena vidistades kadus ta uksest ühes oma suure 
õnnega. Aga Indrek tundis südames nagu hella raskust ja 
esimesi valusaid tõmbeid. 

Nõnda läksid päevad, kadusid nädalad, aga Indrek ei pan- 
nud seda tähele. Tema pidas nagu ainult ühte silmas: kas 
preili ilmub teatud päeval söögituppa talle saksa keelt õpe- 
tama või ei. Ta kippus unustama kõiki teisi õppeaineid, tuu- 
pis ainult saksa keele grammatikat, luges saksakeelseid raa- 
matuid ja tagus sõnu pähe. Aga kui preili söögituppa ei ilmu- 
nud, oli Indrek tusane ja nukker, liiatigi kui kuulis, et preili 
mõne teisega oli käinud lobisemas. 

Nagu Indrekki, teadsid ka paljud teised, võib-olla kõik, 


kust Ramilda oli võtnud oma selle ja hulga teisi nimesid, 


! Üldse (saksa k.). — Toim. 
* Ma olen nii õnnelik, nii õnnelik! (saksa k.). — Toim. 

«Ega le ei pahanda, et ma siin istun?” 


mis tundusid nii ilusad, et neid siin-seal tasakesi korrati. 
igal mehel oli oma ilus nimi, mida ta armastas ja mille ta 
tegi oma vaimustus- ja imetlus-esemeks. Aga kõigi nende 
ilusate nimede taga peitus ainuke naine, kes oli meestele ette 
siristanud oma kümme tuhat nime, ja joobunud meestekari 
siristas seda talle järele. Polnud siis ime, et ka Indrek hak- 
kas kord teadlikult, kord ebateadlikult kaasa siristama, teisen- 
dades nime viimase võimaluseni ja luues aina uusi ning uusi. 
ee oli mäng ja ajaviide, mida võis kasutada igavates tundi- 
deski. Ja ta levis niisuguse kiiruse ja kindlusega, et astus 
mõjult võistlusse krahvi toodud lauluga, ainult selle vahega, 
et laulu lauldi valjusti ja ühel meelel, nime aga kordas iga- 
üks omaette. 

Sellest sai Indrek alles siis õieti aru, kui ta preili nime 
pärast Tigapuuga kokku põrkas. 

«Mis sa seal lobised?» küsis Tigapuu Indrekult peaaegu 
kurjalt, kui see kordas tasakesi: Rimadla, Ramidla, Maridla, 
Miradla. 

«Ei midagi,» vastas Indrek. 

«Kuidas ei midagi, ma kuulsin ju selgesti.» 

«Mida sa siis kuulsid? Pääsukese laulu: Midli-Madli, 
Kidli-Kadli.» 

«Ei, ma kuulsin midagi muud,» ajas Tigapuu vastu. 

«Aga mida siis, issand jumal?» hüüdis Indrek, keda Tiga- 
puu kõnetoon ärritas. 

«Ma kuulsin just seda, mis sa ütlesid, ja keelan selle sul 
ära, kas kuuled?» vastas Tigapuu ähvardavalt. 

«Mis? Sina keelad mul ära? Keelamiseks on siin majas 
teised mehed olemas.» 

«Saad seda, kui muidu ei kuula,» ütles Tigapuu ja pistis 
rusika Indrekule nina alla. 

«Saad pähe, kui rusikaga tuled,» ütles Indrek. 

«Igal pool pole lauaklapid lahti,» muigas Tigapuu. 

«Igal pool leidub midagi, millega sinule pähe anda,» vastas 
Indrek. 

Viimaseid sõnu kuulis härra Ollino ja küsis naljatavalt: 

«Kellele see Paas seal jällegi pähe annab?» 

«Ikka Tigapuule,» vastas Indrek, «sest tema tükib rusikaga 
minu nina alla, kui mina laulan pääsukese laulu: Midli-Madli, 
Kidli-Kadli.» 

«Ära valeta!» hüüdis Tigapuu vihaselt. 

«Miks sa nii kuri oled?» küsis Ollino Tigapuult. 

«Paas valetab!» hüüdis Tigapuu. 

«Mis siis sest, et ta valetab,» arvas Ollino. «Meie kõik 
valetame vahel.» 

«Vale ja vale vahel on vahe,» seletas Tigapuu. 

«Mis see Paas siis ütles?» 

«Minu asi pole seda korrata,» vastas Tigapuu. 

Ollino muigas. 

«Teie võite ju kõik naerda, kui tahate, aga minu arvates 
pole see sugugi ilus, kui noore preili nimega nõnda ümber 
käiakse, nagu oleks see mõni tühine mängukann, liiatigi kui 
see noor preili on meie oma koolidirektori tütar,» seletas 
Tigapuu nüüd. 

«Aga see noor preili käib kõigepealt ise oma nimega nõnda 
ümber,» vaidles Ollino vastu. 

«Inimene ise võib oma nimega ja iseendaga teha, mis 
tahab, aga sellepärast ei või seda veel teised. Inimesega ei 
tohi mängida, teda peab tõsiselt võtma. Ammugi ei või män- 
gida noore preiliga, kui ta on direktori tütar, sest see ei ole 
viisakas.» 

Sellele targale seletusele vastas Ollino lauluga «Oh kuuse- 
puu...» viisil: 


«Oh Tigapuu, oh Tigapuu, 
du bist doch ganz verliebt!.» 


«Ma palun tõsise asja juures jätta naljad,» ütles Tigapuu 
vihaselt. 

«Mis ajast saadik sina oled hakand inimeste õigusi 
kaitsma?» küsis Ollino. 

«Kui kellelegi liiga tehakse, olen mina alati valmis olnud 
tema kaitseks välja astuma,» ütles Tigapuu. 

«Soo,» imestas Ollino ja pöördus Indreku poole küsi- 
musega: «Mis teie sellest arvate, Paas? Kas Tigapuu ka 
teie eest on välja astunud?» 

«Ei mäleta,» vastas Indrek ja arvas parajaks hetkeks 
juurde lisada: «Aga raha, mis ta minult laenas, seda ta küll 
ära ei maksa.» 

«Mis on rahal inimese õigustega tegemist!» hüüdis Tiga- 
puu. «Ja millal olen mina sinult midagi laenanud?» 


! Sa oled ju täitsa armunud (saksa k). — Toim. 


122 


A ammugi,» vastas Indrek. «Sügisel, kui ma alles siia 
tulin.» 

«Mina sinult laenanud? Mina sinule võlgu?» imestas Tiga- 
puu. 
«Vähemalt see rubla, mis teki eest.» 

«Aga selle eest sa ju magasid minu teki ja padjaga.» 

«Mitte ainustki ööd, sa võtsid nad ju tagasi.» 

«Mis sa andsid.» 

«Sa ju ütlesid, et võõrad asjad.» 

«Mis sa uskusid, kuigi ütlesin.» 

«Sa siis petsid?» 

«Mis sa lasksid ennast petta.» 

«Ah see ongi see sinu õigus?» 

«See ongi minu õigus, kui teine on nii rumal.» 

Need laused pilluti ruttu, peaaegu ühekorraga vastastikku 
teineteisele näkku. Ollino seisis, käed püksitaskus, ja vaatles 
poisse. Tigapuu viimaste sõnade juures ütles ta muiates, pöör- 
dudes nagu Indreku poole: 

«Tigapuu on armunud, see on kindel. Sest kui inimene 
arvab, et temal on õigus teist petta, siis on ta tingimata armu- 
nud, seda pidage meeles.» Ütles ja hakkas mööda tuba edasi- 
tagasi kõndima, nagu oleks kogu küsimus lahendatud. Indrek 
ei teadnud, kas tema sõnu tõsiselt või naljana võtta. Alles 
paljude aastate pärast oleks võinud ta taibata, kuivõrd palju 
oli Ollino sõnades tõtt, aga siis oli ta juba need sõnad unus- 
tanud. 

Aga järgmisel päeval küsis preili temalt söögitoas: 

«Kas see on tõsi, et teie läksite Tigapuuga minu nime 
pärast riidu?» 

«Teie nime pärast mitte,» luiskas Indrek, kuna tal endal 
tulid meelde Ollino sõnad: armunu arvab, et tal on õigus 
petta. 

2 A siis?» küsis Ramilda, nagu oleks tal millestki 
ahju. 

«Mina laulsin ainult Midli-Madli, Kidli-Kadli — seda 
pääsukese laulu.» 

«Oli see tõesti nii?» usutas Ramilda ja vahtis Indrekule 
nagu pettunult otsa. 

«Aga kas te minu nime peale ei mõelnud, kui nõnda 
laulsite?» 

«Ei mäleta hästi, aga ma arvan, ei vist.» 

«Tuletage hästi meelde,» ajas Ramilda peale. «Rimadla, 
Ram:dla, Miradla, Maridla, Ridla, Radla, Ridli, Radli, 
Kidli-Kadli, Midli-Madli. Tingimata oli see nõnda, eks 
olnud?» 

«Ei tea, võib olla.» 

«Ganz bestimmt, so war es!»! kinnitas Ramilda ja lisas 
nagu endamisi juurde: «Tähendab: Tigapuul on ometi õigus! 
Tigapuul oli õigus!» 

Nende sõnadega läks ta tantsiskledes uksest välja, nagu 
tõttaks ta kuhugi mõnda rõõmusõnumit viima, ja Indrek kor- 
das talle mõttetult järele: «Tigapuul oli õigus, Tigapuul oli 
õigus,» kuna ta südames tundis äkki seletamatut raskust, mis 
sünnitas kogu kehas imeliku kuumuse. Kuid äkki nägi ta end 
kuskil surnuaia nurga ääres, kus kohisesid tumedad kuused, 
ja keegi teine seisis tema ees, kes jooksis ära. Aga tema jäi 
paigale. Ka täna jooksis keegi teine ära, ikka jookseb keegi 
ära, keegi teine, ainult tema jääb, tema üksi. 

Nõnda sonis Indrek leiba lõigates, kui proua Malmberg 
sisse astus ja ütles: 

«Miks te täna nii hullusti leiba lõikate?» 

«Nuga on vist nüri,» arvas Indrek. 

«Tehke nuga teravaks, muidu purustate rohkem, kui 
lõikate.» 

Ka taldrikud ja noad-kahvlid ei tahtnud täna Indrekul 
käes seista, aina kukkusid, aina kolisesid. 

«Mis teil täna ometi on? Olete unine või haige?» küsis 
proua Malmberg. 

«Öösel kõlistati palju,» ütles Indrek. «Ei saanud magada.» 

«Vaene poiss!» haletses proua. «Aga nõnda ei jää neist 
vaestest taldrikutest ja tassidest varsti enam midagi järele, 
kui te neid nii hirmus peksate. Näete isegi, taldrikutel kõigil 
tükid servast ära ja tassidel pole enam kõrvu olemaski.» 

«Kõrvadeta ongi mõnusam,» arvas Indrek, «mahuvad 
paremini üksteise sisse.» 

«Aga mis nägu siis tassil on, kui tal kõrva pole!» ütles 
proua Malmberg õpetlikult. «Mis nägu oleks inimesel, kui 
ta oleks kõrvadeta. Inimesel poleks siis mingit nägu. Nii 
ka tassil: tema on alati inimese käes ja temal peab olema 
kõrv küljes.» 


! Päris kindel, nii see oli (saksa k.). — Toim. 

«Ja muidugi, proua Malmberg,» oli Indrek nõus. 

«Aga miks peksate siis tassidel kõrvad ära, kui nad teil 
endal on alles?» 

«Ega ma ei peksa ju, nad ise lähevad,» vastas Indrek. 
«Oleks inimese kõrvad niisama õrnad kui tassidel, siis oleksid 
vist kõik inimesed kõrvuta.» 

«See olekski õiglane,» arvas proua Malmberg, «sest mil- 
leks inimeselgi kõrvad, kui pole tassil.» 

«Aga tasside kõrvad ei kuule ju,» katsus Indrek vastu 
vaielda. 

«Kas kõigi inimeste kõrvad kuulevad?» küsis proua Malm- 
berg. «Minu isa kõrvad ei kuulnud lõpuks mitte midagi, aga 
kas keegi kiskus nad sellepärast peast ära? Ühes oma kur- 
tide kõrvadega läks teine hauda ja tõuseb viimselpäeval üles.» 

«Ega tassid üles tõuse,» vaidles Indrek ikka veel vastu. 

«Kas kõik inimesed tõusevad?» küsis proua Malmberg. 
«Kus on, kes ärataks juudid või paganad? Kes neid äratab? 
Ei keegi! Sellepärast polegi tähtis, kas neil surres on kõrvad 
peas või mitte. Aga ometi on nad neil alles ja miks ei või 
siis ka tassil olla.» 

Nõnda õpetas proua Malmberg Indrekut ja tegi talle sel- 
geks, et tassidel peavad kõrvad küljes olema, kuigi nad pole 
surelikud nagu inimesed — kristlased, juudid jä paganad. 
Proua Malmberg tegi Indrekule ja ka kõigile teistele noor- 
tele kõik asjad selgeks, aga nemad ei suutnud temale midagi 
selgeks teha. Nõnda võitsid neist kõnelusist aina noored, mitte 
aga proua Malmberg. Ometi armastas tema noortega rohkem 
arutada kui noored temaga, sest tema tahtis palju rohkem õpe- 
tada, kui noored õppida. 

Tasside ja inimeste kõrvade küsimusel oli ometi mingi- 
sugune saatuslik eeltähendus. Sellest sai proua Malmberg ise 
kõige paremini aru. Möödus ainult paar päeva ja siis jäi 
vürst lõunale hiljaks, nagu see temaga oli varemaltki juhtu- 
nud. Aga täna jäi ta eriti palju hiljaks, ja et proua Malm- 
berg armastas korda, siis ei andnud ta vürstile enam süüa, 
kinnitades temale, et tänasest päevast peale jäävad kõik söö- 
mata, *kes ei ilmu õigeks ajaks lauda. Erandite hulka pidi 
kuuluma ainult Ollino, kel oli palju tegemist, ja Paas, kes oli 
sagedasti sel ajal alltoas valvekorral, kui teised lauas istusid. 

Tänagi Indrek alles sõi parajasti, kui vürst sisse astus, 
võttis ülal lauaotsas istet ja ütles: 

«Palun mulle siia katta.» 

Et vürst rääkis ainult vene keelt, mida proua Malmberg 
ei mõistnud, siis küsis viimane Indrekult, mis see tahab, ja 
laskis talle vastata, et täna enam lõunat ei saa. Aga vürst 
ei tahtnud sellest midagi teada, vaid vastas: 

«Mu kõht on tühi, ma tahan süüa.» 

«Siis peate seda kuskilt mujalt otsima, mitte siit,» pidi 
Indrek vürstile tõlgina vastama. 

«Mina ei liiguta ennast siit enne, kui süüa saan,» ütles 
vürst kindlalt. 

«Ma kardan, teie peate siis väga kaua ootama,» ütles 
Indrek. 

Vastuseks lõi vürst käega vastu lauda ja pöördus Indreku 
poole: 

«Ütelge sellele eidele veel kord, et ta mulle viibimata süüa 
annab, või muidu ei vastuta ma oma tegude eest.» 

Kui Indrek oli need sõnad viisakalt edasi andnud, pidi ta 
vastama: 

«Proua Malmberg vastutab oma tegude eest, sest tema ei 
ole vürstlikust soost. Tema vastutab ja ei anna vürstile süüa, 
tehku see, mis tahes.» 

«Katke silmapilk laud!» karjus vürst ja põrutas rusikaga 
lauale, 

Indrek pidi nüüd vürstile ütlema, et ta ei karjuks, sest siin 
pole ta mitte vürst, vaid ainult koolipoiss, kes lõunale on hil- 
jaks jäänud. See oli õieti viimane, mida Indrek tõlgina sai 
öelda, sest peale seda läks saksa- ja venekeelne sõnavaling 
nii hoogsaks, et polnud võimalik enam midagi tõlkida. Äge- 
dad liigutused, välkuvad silmad ja moonutatud näod rääkisid 
selgemat keelt kui ükski suu. Lõpuks seisid vürst ja proua 
Malmberg vastastikku laua ääres, kuhu olid kuhjatud puhtad 
tassid ja alles pesemisest märjad taldrikud, seisid ja karjusid 
teineteisele sõnu, mille tähendust nad ennem aimasid, kui 
mõistsid. 

«Kas te annate mulle süüa, küsin ma viimast korda,» kar- 
jus Bebutov. «Ei või jaa?» 

«Minge välja ja ärge karjuge siin!» hüüdis proua Malm- 
berg talle vastu ja näitas käega ukse poole. Aga nüüd sün- 
dis äkki midagi, milleks polnud ette valmistatud vististi keegi, 
vürstki mitte. See oli mingisuguse silmapilkse nõutuse taga- 
järg. Vürst tahtis nähtavasti midagi muud teha, sest ta mus- 

tad, põlevad silmad jooksid otsides mööda suurt tuba ringi, 
aga nad ei leidnud midagi muud kohasemat kui lauanõude 
virnad. Ja nõnda siis kahmaski ta esimese tassivirna ja viru- 
tas selle raksatades põrandale, kuna ta ise karjus, vahtides 
proua Malmbergile näkku: 

«Andke süüa!» 

«Teie olete hull!» karjus proua Malmberg talle vastu, ilma 
et oleks ennast paigalt liigutanud. 

Jälle raksatasid riistad põrandale ja purunesid tuhandeks 
tükiks, mis kargasid üle kogu toa laiali. ' 

Tüdruk põgenes hirmunult ukse juurde ja vingus sealt: 

«Proua, proua, lubage, et ma toon talle midagi, muidu 
peksab ta kõik puruks!» 

«Sina ole vait!» karjus proua Malmberg vastu ja taganes 
ka ise ukse poole, eemaldudes nõnda hullunud mehest. Ja 
pöördudes Indreku poole, kes ka oli püsti karanud, käskis ta: 

«UÜtelge talle veel kord kindlasti, et ta süüa ei saa, lõh- 
kugu või kogu maja.» 

«Ah ei saa?!» karjus vürst Indrekule vastu, kui see oli 
talle proua Malmbergi sõnad edasi andnud, ja kahmas laualt 
ühe käputäie riistu teise järel, et neid hirmsa raginaga põran- 
dale virutada. Vististi oleks ta nad kõik kuni viimseni hävi- 
tanud, kui mitte Ramilda poleks siia sattunud. Tema ei pan- 
nud teiste hirmunud nägusid tähelegi, nägi ainult vürsti, kes 
töötas kui hullumeelne. 

«Kui kena, kui imekena!» hõiskas ta rõõmu pärast, kui 
vürst käputäie riistu põrandale virutas. «Niisugust müra pole 
ma veel ühelgi ilutulestikul kuulnud!» 

Need sõnad räägiti saksa keeles ja sellepärast ei võinud 
vürst neist aru saada, aga ta kuulis uut häält ja vaatas tagasi. 
Ning nähes, et Ramilda seisab õnneliku näoga keset tuba ja 
vaatleb tema laastavat tegevust, tuli tal nagu aru uuesti tagasi 
ja ta peatus oma askelduses. 

«Veel kord!» palus Ramilda vene keeles. «See oli nii ilus: 
trrrahhh!» kiljus ta rõkatades. Aga vürst seisis kui uimane 
keset killustatud riistu ja ei liigutanud end. 

«Sina ära sega end minu asjadesse!» karjus proua Malm- 
berg õetütrele, 

«Ei, armas tädi,» vastas Ramilda. «Aga miks ta hakkas 
lõhkuma?» 


«Ei saanud süüa,» vastas proua Malmberg. 

«Miks siis? Kas ei olnud või?» 

«Jäi hiljaks. Tema jääb alati hiljaks, aga minu majas peab 
kord valitsema,» seletas proua Malmberg. 

« Tähendab nälja pärast,» lausus Ramilda. «Tühja kõhu 
pärast hakkas vaenekene lõhkuma.» Ja vürstile lähenedes 
ütles ta sellele: 

«Teate, kui nälja pärast, siis ei maksa, ega tädi ikkagi süüa 
ei anna. Uskuge, mina tunnen teda, Kuiütleb ei, siis jääbki ei.» 

Ramilda rääkis seda nii lihtsalt ja südamlikult, nagu kõne- 
leks ta mõne lapsega. Vürst ei osanud muud teha, kui kum- 
mardas, palus vabandust ja läks. 

«See inimene on püstihull,» ütles proua Malmberg nüüd. 
«Näete, mis ta tegi!» 

«Aga kui ta kõht oli kangesti tühi,» püüdis Ramilda vürsti 
kaitsta. «Mina läheksin ka hulluks, kui ma näeksin, et süüa 
on ja et mulle ei anta. Iseasi, kui just ei ole, siis ehk ei 
lähe nii ruttu hulluks.» 

«See oli juba enne hull, kui ta siia tuli,» vastas proua 
Malmberg. «Aga küll mina ta terveks teen.» 

«Teda ehk näljutati ka kodus, sellepärast,» arvas Ramilda. 
«Näljaga lööb ikka inimestel nende hullus välja, muidu on 
ta neil sees. Sest kust ta muidu näljaga või mõne muu suure 
hädaga tuleb, kui ta juba enne neil sees ei ole.» 

«Jäta oma rumalused!» ütles proua Malmberg õetütrele. 

«See ei ole rumalus, armas tädi,» vaidles Ramilda vastu. 
«Kõik inimesed ei lähe ainult sellepärast hulluks, et neil pole 
nii suurt häda. Aga niipea kui tuleks see suur häda, siis 
oleksid kõik hullud. Nagu seegi: nägid, mis silmad tal olid. 
Tead, armas tädi, kui meil tuleks suur häda, siis oleks meil 
ka niisugused silmad.» 

«Temal on alati niisugused (silmad, anna süüa või ära 
anna.» 

«Siis juba parem anna talle, armas tädi,» palus Ramilda. 
«Sest milleks teda näljutada, kui tal on niisugused silmad.» 

«Jäta mind rahule!» hüüdis proua Malmberg. «Ma teau 
isegi, mis ma teen. Mine ära, mine kohe!» 

«Ma lähen... lähen juba,» vastas Ramilda, jäi aga siiski 
ukse alla seisatama ja ütles: «Aga tore oli: kahe käega tald- 
rikud kõrgele üle pea ning siis äkki — trrrahhh! Ja tassid! 
Vaesed vanad tassid! Neil nam kõrvugi küljes. Või 
olid veel mõnel?» küsis Ramilda Indrekult. 

«Mõnel olid veel,» vastas see. 

«Vaesed kõrvad! Kui mõelda, et...» 

«Kuule, mine juba kord!» sundis proua Malmberg oma õe- 
tütart. Aga kui see ukse avas, tulid talle vastu härra Maurus 
ja Ollino. 

«Miks oled sa siin?» küsis direktor tütrelt. «See paik siin 
pole sinule.» 

«Ma käisin ainult vaatamas,» vastas Ramilda. «Kogu 
põrand on täis!» 

«Aga nüüd mine!» käsutas direktor ja astus ühes Ollinoga 
söögituppa. Kui ta oli hävingu üle vaadanud, naeratas ta 
rahul olles ja ütles Ollinole ning proua Malmbergile: = 

«Kahju, et kõiki puruks ei peksnud, oleks kõik uued saanud.» 

«Ta ehk olekski kõik purustanud, aga Ramilda tuli vahele,» 
seletas proua Malmberg. 

«Ikka tuleb tema, kus teda tarvis ei ole,» lausus direktor 
niisuguse häälega, nagu oleks tema sõnadel mõni laiem tähen- 
dus. Ja Indreku poole pöördudes ütles ta: «Kutsuge Jürka, 
et ta põranda puhtaks teeks.» 

R «Aga mul on õhtuks riistu tarvis,» hädaldas proua Malm- 
Erg. 

«Ja muidugi, riistu on tarvis,» oli direktor nõus. «Kirjuta 
üles, mis vaja, ma lähen vürstiga ja ostan uued asemele, 
sest tema peab maksma. Vürst peab maksma.» 

Aga vürst ei läinud ühes direktoriga riistu ostma, ei, seda 
» ta ei teinud. Mis aga maksmisse puutub, siis nõudis ta arve, 
et seda isale saata, ühes sellekohase seletuskirjaga, mille ka 
härra Maurus läbi luges ja siis oma käega tähitatult posti 
päni. Seda tegi ta tööjaotuse põhimõttel: vürst peksis tema 
riistad puruks ja tema pani selle eest vürsti kirja posti, et 
kellelgi poleks nurisemist. Nõnda jäidki kõik asjaosalised 
üsna rahule: vürst oli näidanud, et temaga ei tohi mängida; 
Ramilda oli oma käitumisega tõendanud, et temal on kaas- 
tundlik süda ja et tema võib ka halva asja pärast rõõmut- 
seda; proua Malmberg kinnitas oma talitusviisiga veel kord, 
mida suudab naine, kui tal on kindel iseloom, ja härra Mau- 
rus oskas iseendale ja ka teistele selgeks teha, et kõige meele- 
tumalgi teol võivad head tagajärjed olla: tema poisid hakka- 
vad sööma uutelt taldrikutelt ja jooma kõrvadega tassidest, 
ilma et temal vaja oleks selleks krossigi kulutada. 

Muidugi, nõnda paistis asi alguses. Hiljem kasvasid sel- 

lest nii mõnelegi hädapäevad. Üks neist, kes pidi kannatama, 
ilma et oleks midagi võitnud, oli Indrek. Tema pidi endiselt 
sööma ja jooma vanadest vigastatud nõudest, sest uusi hak- 
kas ta lauale laduma ülalt otsast, ja enne kui jõudis alumise 
otsani, olid uued nõud läbi ja endale ning mõnele teisele 
kaasvennale pidi ta panema vanad. Tema rüüpas endiselt 
kohvi ja teed kõrvata tassist. Ometi oli proua Malmberg ise 
temale selgeks teinud, kui tähtis on tassil kõrv. Lisaks veel 
see, et uute tasside kõrvu pidi hoidma surmahirmuga. Kui 
tänini oli võinud riistadega iseenda ja teiste meelelahutuseks 
kolistada, siis pidi nüüd söögitoas valitsema vaikus, nagu 
laotaks lauale puu- või kumminõusid. Ja et seda käsku tõe- 
poolest täidetaks, seisis proua Malmberg ise aina püsti juures, 
kui lauda kaeti või koristati, et ei pudeneks mõnel taldrikul 
serv või tassil kõrv. Või kuigi ta lahkus viivuks söögitoast, 
siis jättis ta kõik uksed lahti, mis tema eluruumide poole 
viisid, et kostaks kõik, mis kostma peab. Nõnda muutus 
seisukord söögitoas kõigile otse talumatuks. Isegi Ramilda 
sai sellest osa. Enne võis ta vahetevahel tükid ajad poistega 
omasoodu söögitoas lobiseda, nüüd polnud see enam või- 
malik: ta pidi sealt kas jalamaid lahkuma, või tädi kuulas 
iga sõna pealt. 

«Ma tahan katsuda, kas tassidel seisavad kõrvad küljes 
või mitte,» kordas proua Malmberg, nagu ajaks ta kellegagi 
jonni. Aga tema ei mõtelnudki jonnida, vaid temal oli nii- 
sugune kindel iseloom, et kui hakkäb midagi tegema, siis teeb - 
lõpuni, teeb kas või eluotsani, kuigi peaks ise kõigepealt selle 
käes kannatama. Nagu nüüdki! Sest mis sai ta selle eest 
tasuks, et ta söögitoas politseikordnikuna valvas? Ainult mä- 
lestuse, et vürst pidi tol korral ikkagi söömata lahkuma. Aga 
tassikõrvade valvamine oli igapäevane elu, mis vältas päevast 
päeva, hommikust õhtuni, ja oli lõpuks hirmus väsitav, tüütu 
ja närveeriv. Rikkus meeleolu! Kõik panid tähele, et uued 
lauanõud rikkusid proua Malmbergi meeleolu. Sellepärast siis 
Ramilda sosistas Indrekule nagu mõnda saladust: 

«Tädi on uute tasside pärast väga kuri.» 

«Miks nii?» päris Indrek. 

«Et neil on kõrvad küljes.» 

«Aga võib ju ära murda,» naljatas Indrek. 

«Just, seda minagi,» naeratas Ramilda saladuslikult. Ja 
nagu oleksid nad kahekesi milleski juba kokku leppinud, 

kahmas ta Indreku käest — just poisi sõrmede vahelt — uue 
roosilise tassi, ja enne kui see sai takistada, kõpsatas tassi- 
kõrv vastu lauaserva ning oligi küljest ära. Nõnda kaotas 
esimene tuliuus tass oma tuliuue kõrva, mille Ramilda ulatas 
Indrekule öeldes: 

«Pistke tasku ja visake pärast ära, kust keegi ei leia. 
Ruttu!» sundis ta, kui Indrek seisis jahmunult. «Ja...» tah- 
tis neiu juurde lisada, aga sõnade asemel tõstis ta ainult oma 
esimese sõrme põiki huulile. See oligi see silmapilk, kus Ind- 
rek tähele pani, kui peened sõrmed on Ramildal. Ka seda 
märkas ta, et sõrmeots toetus ninaotsale ja jättis sinna üüri- 
keseks väikese valge laigu. Ja iga kord, kui ta nägi meelega 
murtud tassikõrva, tuli see pisitilluke valge laik Ramilda 
ninaotsal talle uue elavusega meelde. 

Kui proua Malmberg natukese aja pärast söögituppa tuli, 
jooksis Ramilda talle lävele vastu ja hüüdis: 

«Tädi, kallis tädi, ühel uuel tassil on kõrv küljest ära! Tule 
vaata, tule ruttu!» , 

Ja ta jooksis ning kahmas laualt tassi, et seda proua Malm- 
bergile näidata, aga enne kui ta seda jõudis teha, pillas ta 
tassi põrandale, kus see kildudeks purunes. Ehmunult, veel 
enam aga pettunult jäi Ramilda seisma ja lõi silmad kord 
tädile, kord Indrekule. Ja Indrekul oli äkki tundmus, nagu 
peaks ta tassikõrva taskust võtma ja ka selle põrandale vis- 
kama, teiste tükkide juurde. Vaevalt suutis ta hoiduda seda 
tegemast. 

«See on lihtsalt hirmus, kui helepala sa oled!» hüüdis proua 
Malmberg pahaselt. «Nüüd lõhkusid uue tassi ära.» 

«Aga tal polnud ju enam kõrva küljes!» hüüdis Ramilda 
vastu. «Uuel tassil polnud enam kõrva, armas tädi, seda 
tahtsin sulle näidata.» 

«Nüüd muidugi pole tal enam kõrva küljes,» ütles proua 
Malmberg. 

«Ei, tal oli juba enne kukkumist kõrv ära. Ise oli terve, 
aga kõrva ei olnud.» 

«Seda ma ei usu, see pole võimalik,» vaidles proua Malm- 
berg vastu. 

«See oli võimalik,» kinnitas Ramilda. «Mina nägin oma 
kahe silmaga ja härra Paas nägi seda ka.» 

«Siis pidite teie ise selle kõrva just praegu ära murdma,» 
ütles proua Malmberg Indreku poole pöördudes. 

«Mina mitte,» vastas Indrek. 

«Tema mitte,» kinnitas Ramilda. 

«Kust siis sina seda nii hästi tead?» küsis proua Malm- 
berg õetütrelt. 

«Ma olin ju siin,» ütles Ramilda, «nägin, kui ta parajasti 
tassi võttis ja mulle kohe näitas, et kõrv küljest ära. Palus 
veel mind, et mina, armas tädi, oleksin sinu ees tunnistajaks, 
et mitte tema seda pole teinud, sest härra Paas teab ju, kui 
väga sa neid uusi tasse ja nende kõrvu armastad.» 

«Mina armastan korda ja seda soovitan ka sinule,» vas- 
tas proua Malmberg õetütrele, ja pöördudes Indreku poole, 
küsis ta: 

«Kes siis murdis selle kõrva ära? Kes see võis küll olla, 
mis te arvate?» 

«Mina ei tea midagi arvata,» vastas Indrek. 

«Oli ehk enne vigane ja läks ise küljest ära,» arvas 
Ramilda. 

«Ükski asi ei lähe ise küljest ära,» ütles proua Malmberg 
elutargalt, «ikka peab keegi olema, kes ta küljest ära ajab 
või teeb.» 

Aga et proua Malmberg ei osanud oletada, kes see keegi 
võis olla, siis ei uskunud ta ka seda, et purunenud tass oli 
ilma kõrvata. Seepärast hakkas ta põrandalt teiste tükkide 
seast tassi kõrva otsima, millises tegevuses teda ka Ramilda 
ja Indrek toetasid. Ja kui ta seda sealt ometi ei leidnud, ütles 
ta lõpuks: 

«Tähendab keegi pidi ta ikkagi ära murdma ja kõrvale 
toimetama.» 

«Keegi tingimata,» kinnitas Ramilda. 

«Aga jumal tänatud, et sa ka tassi enda maha pillasid: 
saime tast ometi lahti. Nüüd lähme toome uue asemele ja siis 
tahan ma näha, kas tassidel seisavad kõrvad küljes või mitte. 
Meil kodus olid vanaema kohvitassid ja neil ei puudunud 
ainustki kõrva, aga siin ei seisa paari päevagi. Tassidega 
peab oskama õrnalt ümber käia! Peab oskama! Aga inime- 
sed ei oska. Minu mees õppis kümme aastat, aga suri enne 
ära, kui õppis õrnalt ümber käima. Niisugused on n 
mehed. Kui nemad lapsi kasvataks, siis puuduks vist küll 
pooltel inimestel kõrvad ja teised ihuliikmed, tassidest rääki- 
mata. Mina pole kogu eluaeg ühelgi tassil kõrva küljest ära 
teinud ja minu õetütar Miralda siin...» 

«Armas tädi, palun Ramilda, mitte Miralda, muidu tule- 
- vad mul mõlemad kõrvad peast ära,» palus preili. 

«Ära sega, kui ma noort inimest õpetan,» ütles proua Malm- 
berg. «Keegi peab ometi noori õpetama ja neid perekondli- 
kult kasvatama, sest seda läheb neil elus tarvis. Mis on kasu 
ladina keelest, kui ei osata kohvitassigagi nõnda ümber käia, 
et tal kõrv küljest ära ei tuleks. Nõnda pole saksa keelestki 
suuremat.kasu. Sa mõtle ometi ise, kuhu see kõlbab, kui kõik 
meie inimesed oleksid haritud ja räägiksid saksa keelt, aga 
ise murraksid kõigil tassidel kõrvad ära.» 

«Härra Paas ei oska veel hästi saksa keelt, tema võiks 
ikkagi mõne tassikõrva ära murda, eks, armas tädi?» ütles 
Ramilda. 

«Sinul on kõik ainult nali ja naer, sina ei mõista veel elu- 
tõdel» ohkas proua Malmberg. 

«Küll ma õpin, armas tädi, usu, ma õpin,» kinnitas Ra- 
milda. «Aga lähme toome nüüd selle uue tassi ära, seda on 
hädasti tarvis.» 

«Sellega on aega,» vastas proua Malmberg. 

«Ei, ei, lähme kohe, armas tädi!» mangus Ramilda ja võt- 
tis proua Malmbergi käest kinni, kes lõpuks järele andis ja 
laskis enda uksest välja vedada. 

Natukese aja pärast jooksis Ramilda söögituppa tagasi, 
mantel juba seljas, ja sosistas Indrekule: 

«Nüüd peate teie, nüüd teie. Kohe! Nüüd on teie kord, 
“muidu ei saa ma enam kunagi teile saksa keelt õpetada. 
Tassikõrv või saksa keel!» 

Ütles ja kadus, nagu oli ilmunudki: kergesti, kärmesti, 
ootamatult, 

Pärast õhtusööki leiti, et ühel tassil oli jällegi kõrv küljest 
ära. 

«See oli teist väga ilus!» kiitis Ramilda Indrekut. «Nüüd 
usaldan ma teid, ainult teid. Ka papa usaldab teid, ma tean. 
Ja teate, mis tädi ütles? Utles: noh, nüüd on valmis, sest 
kui ühel on kõrv läind, siis lähvad ka teistel. Sellepärast 
peate paari päeva pärast veel ühe kõrva, nii et ta oma sõnu 
kindlasti usuks. Temal on usk peaasi. Ja need kõrvad hoidke 
mälestuseks, eks? Kas hoiate? Mul on tädist nii kahju, kui 
ta nõnda valvab. Ööselgi ei saa ta õieti rahu, näeb tassikõr- 
vadest unes. Vaene tädi! Nii et üks veel, sellest aitab tädi 
usuks, rohkem pole vaja.» 

Ramildal oli tõepoolest õigus, sest kui leiti, et juba teine uus 
tass on ilma kõrvata, ütles pr. Malmberg Indreku juuresolekul: 

«Mis minagi enesest nii väga vaevan, et teist haritud ini- 
mesi teha, jooge ja sööge pealegi nagu põrssad mollil, kui te 
muidu ei saa.» 

Nõnda saavutas Ramilda endise võimaluse söögitoas lobi- 
semiseks. Ainult saksa keele õpetamisest Indrekule ei tulnud 
suurt midagi välja. Üldse oli see aine, mida kõik pidasid 
hirmus tähtsaks ja mille eest ükski õieti ei hoolitsenud. Klas- 
siski oli ta usaldatud vana ning küüraka sakslase hoolde, kes 
juba esimesel päeval ristiti perpendikliks, mille eestlased sele- 
tasid tilgutiks, sest härra Schulz kandis pikka musta kuube 
ja selle saba tegi erilise kõnnaku tõttu selja taga tilgutilisi 
liigutusi, Hiljem langesid need mõlemad nimed unustusse ja 
nende asemele astus Koopula, mis jäi püsima lõpuni. 

Selle nime põhjustas asjaolu, et härra Schulz alustas oma 
saksa keele õpetust klassis koopula seletamise ja eritlemisega. 
Ta otsis raamatust venekeelse lause, tõlkis selle saksa keelde 
ja laskis siis õpilase selle mustale tahvlile kirjutada, nii et 
kogu klass näeks, kuis on venekeelne lause saksa keeles. Ja 
kui siis küllalt oli nähtud, hakkas ta lausest otsima koopu- 
laid. Tunni lõpul kirjutasid õpilased musta tahvli lause 
endale vihkudesse ja järgmises tunnis eritleti teda uuesti. 
Nõnda kestis see tundide kaupa ja poistele tundus, nagu ei 
õpetatakski neile saksa keelest midagi muud kui aga koopu- 
lat. Nõnda siis jõuti paari nädalaga sinnamaale, et õpilastel 
kadus saksa keele vastu vähemgi huvi. Kui neilt midagi 
küsiti, siis hakati huupi vastama «koopula». Esiteks tegi see 
vanahärrale nagu naljagi, aga kui lõpuks kogu klass ainult 
«koopula, koopula» laulis, kaotas ta kannatuse ja käsutas 
Indreku direktorit kohale paluma. 

«Ara mine!» keelasid teised eesti keeles, mida õpetaja 
sugugi ei mõistnud, sest ta oli hiljuti kuskilt Volga äärest 
Baltimaale tulnud. «Las ta läheb ise.» 

Ja Indrek ei läinudki. 

«Siis lähen ma ise,» ütles härra Schulz ähvardavalt ja lah- 
kus klassist, ning kuna härra Maurus juhtus parajasti kodu 
olema, ilmus ta tema saatel varsti tagasi. 

«Kus on see, kes ei tulnud härra Maurust kutsuma?» küsis 
direktor. 

«See siin,» näitas õpetaja Indrekule. 

«Mina käskisin, aga tema ei läinud, ütles, et klass on 
vastu.» 

«Teie häbemata inemine!» karjus direktor eesti keeli Ind- 
reku nina all, nagu tahaks ta külge karata. «Teie suur ja 
pikk niisuke! Mis on teil selle väikse ja madala klassiga tege- 
mist, kui kooliõpetaja käsib? Kooliõpetaja on siin härra 
Mauruse asemik ja tema sõna peavad kõik kuulama. Kas teie 
peate minu sõna kuulama?» 

«Pean,» vastas Indrek. 

«Miks te siis härra Schulzi sõna ei kuulanud, kui tema on 
minu asemik?» 

«Ma ei teadnud, et...» tahtis Indrek öelda. 

«Mis?!» karjus direktor. «Teie ei teadnud, et kooliõpetaja 
on minu asemik? Teie arvasite, et see väike Lible seal on 
minu asemik. Teie teete mulle oma pikkuse ja rumalusega 
selle sakslase ees häbi. No mis ma pean talle nüüd ütlema?» 
Ja pöördudes õpetaja poole, ütles ta sellele saksa keeli: «See 
pikk on nii lühikese aruga, et tema ei teadnud... Tema 
mõtles, et kui klass on vastu, siis peab tema klassi sõna 
kuulama, sest klassis on mitu, teie aga olete üksi. No mis 
ma teen temaga, kui ta on nii pikk ja lühikese aruga. Vaene 
on ta ka, raha tal ei ole. Teinekord saatke mõni lühem, see 
tuleb kohe, lühem tuleb, sest temal on ehk pikem aru. Ja 
siis see teine asi, kuis see oli? Palun vene keeles, et kõik 
mõistaksid.» 

«Vaadake, härra direktor,» algas õpetaja, «mina olen 
neile katsunud selgeks teha, mis on koopula, sest koopula on 
mitte ainult saksa, vaid ka igas teises keeles väga tähtis asi, 
väga; näiteks: Der Mann ist klein, das Kind ist gross*'...» 

«Kuis nii?» imestas direktor. «Kuis see oli: Der Mann ist 
klein, das Kind ist gross?» 

«Ma ütlen seda ainult näiteks, sellepärast ei tarvitse see 
sisuliselt tõsi olla, härra direktor,» seletas õpetaja vabandavalt. 

«Ikka peab tõsi olema, olgugi näiteks,» ütles direktor. 
«Härra Mauruse koolis räägivad ka kooliõpetajad tõtt, mitte 
ainult härra Maurus ise ja tema õpilased.» 


! Mees on väike, laps on suur (saksa k.). — Toim. 

«Hea küll siis, härra direktor,» oli õpetaja nõus. «Ütleme 
siis nõnda: Der Mann ist gross, das Kind ist klein. Mõle- 
mas lauses kordub sõna «ist», mis seob teisi sõnu; sellepärast 
nimetataksegi teda koopulaks. Härra direktor ehk ütlevad, 
on's minu seletus õige?» 

«Väga õige,» kinnitas härra Maurus. 

«Ja selge?» küsis õpetaja. 

«Usna selge,» kiitis härra Maurus. 

«Väga rõõmustav, härra direktor, et olete minuga ühel 
arvamusel,» ütles õpetaja nüüd. «Aga nemad siin mõtlevad 
nähtavasti, magu õpetaksin mina neile midagi võimatut, 
midagi lausa rumalust. Nemad panevad seda kõik naeruks 
ja vastavad mulle kõigile küsimustele ainult «koopula», ja 
nagu poleks ma neile midagi muud õpetanudki või nagu 
oleks see kogu saksa keele grammatika. Muidugi, ma ei 
vaidle vastu, et kui asja filosoofiliselt võtta, siis võib ainsast 
mõistest kogu süsteemi tuletada, terve ilmavaate arendada, 
kuid mina ei usu, et meie võiksime või saaksime seda tähtsat 
küsimust siinkohal nii põhjalikult käsitleda või et õpilastel jät- 
kuks arusaamist koopula filosoofilisest tähendusest inimkõnes 
üldse, vaid mina arvan, et nemad tahavad mind oma korduva 
vastusega naerda ja pilgata. Seda arvan mina, härra direktor.» 

«Mina ka,» oli härra Maurus nõus, nagu valmistaks see 
talle pisut rõõmu. «Aga kes andsid teile selle vastuse? Mis- 


«Näiteks, kes? Nimetage mulle ühe lurjuse nimi, kõiki 
ei saa ju korraga küsida.» 

«Silmapilk, härra direktor, ma vaatan raamatust järele, 
seal on mul märgitud. Raamatus on mul kõik märgitud. Näi- 
teks Lible.» Õpetaja rõhutas hääldades viimast silpi, nii et 
Liblest sai Liblee. 

«Ah sina, väike Lible, oledki see peavõrukael siin klas- 
sis!» hüüdis direktor. «Sellepärast oledki sa sinna tagumisse 
pinki pugenud. Aga nüüd tule siia, tule esimesse, seisa siin 
selle pika kõrval, kui õpetaja sinult küsib.» 

Lible asus direktori käsul Indreku kõrvale, kes istus esime- 
ses laudade reas. 

«Küsige nüüd sellelt väikeselt,» käsutas direktor õpetajat. 

Aga selle mõtted viibisid nähtavasti kuskil mujal ja selle- 
pärast ei pannud ta tähelegi, et esitas poisile küsimuse, mil- 

lele see pidi tahes või tahtmata «koopula» vastama, kui ta ei 
tahtnud anda vale vastust. Ja vaevalt oli Lible huulilt see 
sõna langenud, kui juba direktor teda kahe käega kõrvade 
äärest sagis, kuna ta ise läbi hammaste karjus: 

«Du kleiner Schinder!» 

«Härra direktor, härra direktor!» hädaldas õpetaja. «Nüüd 
vastas ta õieti, mina ise küsisin võõriti.» 

Alles nüüd taipas härra Maurus, mis ta oli teinud, ja 
klassi poole pöördudes ütles ta sellele eesti keeli, kuna ta ise 
üle prillide vahtis: 

«Nüüd te näete, kui loll see sakslane on. Nõnda on olnud 
ta seitsesada aastat.» 

Ja vähe puudus, siis oleks ta oma parema käe harakil sõr- 
medega silmade ees vehelnud, et sellega tähendada: tal on 
arust puudu. Aga õigel ajal langes tal käsi tagasi, ta raputas 
ainult oma halli pead ja ütles: 

«Ja minu väike hea poiss pidi selle sakslase pärast ilma- 
asjata peksa saama! Aga meie oleme ikka sakslase pärast 
ei saanud, ikka tema pärast. Häbil Võtke sellest õpe- 
tust!» 

Ja õpetaja poole pöördudes lisas ta saksa keeli: 

«Nüüd võite jätkata, ma ütlesin neile kõik.» 
Utles ja läks. Aga härra Schulz ei esitanud õpilastele 

enam ainustki grammatilist küsimust, kartes vastuseks kuulda 
«koopulat». Järgmisel päeval, kus tal koolis ei olnud ainustki 
tundi, andis härra Maurus Indrekule pärast lõunat kirja ja 
käskis selle viia härra Schulzile. 

«Hoidke seda hoolega,» ütles ta, «siin on raha sees. 
Andke kiri ära ja tulge kohe. Mitte rääkima jääda, mitte 
seda vana narri kuulata, sest tema armastab rääkida, kui 
keegi teda kuulab.» 

Kirja aadress juhatas Indreku linnaserva, kus voorimehed 
ühes vankri ja hobusega kevaditi mõnikord porri kinni jäid. 
Kuskil väikeses hoovipealses majas asus härra Schulz. Ukse 
ees väljas pakuvirnal istus keegi taaditudike märtsikuu päi- 
kese paistel. Indrek küsis temalt härra Schulzi, aga vanake 
ei vastanud, nagu viibiks ta nii sügavais mõtteis. Ukse avas 
Indrekule härra Schulz ise. 

«Aa, see olete teie!» hüüdis ta, nagu oleks tal Indreku 
tulekust üpris hea meel. «Olge head, olge head, astuge sisse, 
astuge sisse. Mul käib nii vähe külalisi, et.. .» 

«Mul on teile ainult see kiri ära anda,» ütles Indrek. 

«Astuge nüüd sisse,» mangus härra Schulz. «Silmapil- 
gukski! Või olen ma tõesti nii halb, et minu juurde ei või 
silmapilgukski sisse astuda?» 

Indrek astus sisse ja ulatas kirja. 

«Kellelt see on?» küsis Schulz. «Härra Mauruselt? Mis 
võib härra Maurus minule kirjutada, ma olin temaga ju alles 
eile koos?» 

Ta avas oma närviliste sõrmedega kirja ja luges. 

«Teate, mis kiri see on?» küsis härra Schulz Indrekult. * 
«Härra Maurus ütleb mulle mu tunnid üles, ja näete, siin on 
mu viimane tasu. Aga kas teate, härra... härra... vaban- 
dage, kuis on teie lugupeetud nimi? Nimedeks pole, mul annet, 
pole olnud kogu eluaeg. Isegi pruut jättis mu maha, sest 
kolmekuise kihluse järel ei suutnud ma tema nime meeles 
pidada. Sellepärast, kui lubate, tähendan teie auväärt nime 
raamatusse, raamat ei unusta. Raamatul on parem mälu kui 
inimesel. Nii siis, härra Paas, kas teie teate, mis kiri see on, 
mis härra Maurus mulle teie käe läbi läkitab?» 

«Te juba ütlesite,» vastas Indrek. 

«Ah ma juba ütlesin! Väga hea, väga hea, siis te teate. 
Aga kas te ka seda teate, mis see mulle tähendab, et härra 
Maurus oma tunnid üles ütleb? Ei, seda ei tea teie mitte, 
selleks olete alles liiga noor, härra... härra...» Ta vaatas 
raamatusse ja ütles: «Härra Paas, teie olete selleks liiga 
noor. Need on peaaegu minu viimased tunnid, peaaegu, ütlen 
ma; mõistate? Aga te ehk nägite seda vanahärrat seal ukse 
ees päikese paistel? See on minu isa, ja tema on hoopis 
kurt, temaga ei maksa rääkida, tema ei kuule, ei tahagi kuulda 
— nii vana on ta. Tema ootab surma ja tahab, et mina ta 
kodumaale mataksin, — Reini äärde tahab ta, sest seal on 
meie kodu. Aga kuis viin ma ta Reini äärde, kui härra Mau- 
rus ütleb mulle tunnid üles, kui kõik ütlevad? Teie ehk ei 
tea, mis on kodumaa, sest teil ei ole õiget kodumaad. Teil 
ei ole Reini, teil ei ole Frankfurti Maini ääres, mis oleks 
tõesti teie oma. Eks ole nõnda? Teie elate võõral maal, teie 
elate Saksamaal, mis asub Venemaal, niisugusel võõral maal 
elate teie. Teie räägite võõrast keeltki, sest teil enestel ei ole 
keelt, mida te võiksite rääkida. Meie mõlemad kahekesi rää- 
gime võõrast keelt, sest meil ei ole kahekesi oma keelt. Aga 
nii palju saate ometi saksa keelest aru, et mõista, mis tähen- 

dab die Heimat. Die wahre Menschheit kann nur im Hei- 
matland gedeihen!'» Ja nüüd jätkas ta juba kogu aeg saksa 
keeles: «Aga kus pole kodumaad, kus inimesed elavad võõ- 
ral maal, seal puudub ka inimsus, tõsine ja õige inimsus. 
Sest mis ütleb Kant: Talita nõnda, et su teguviis võiks olla 
elureegliks. Austa teises iseennast. Sest kes ei austa teist, see 
ei austa ka iseennast. Inimene, kel pole õiget keelt ega kodu- 
maad, ei austa iseennast; ei võigi austada, sest inimesel peab 
esmalt midagi olema, ainult siis hakkab ta iseend austama. 
Tõelise inimese esimene varandus on tema keel ja kodu- 
maa. Mõistate mind või ei?» 

«Mõistan,» kinnitas Indrek. 

«Siis räägin ma saksa keeles edasi, sest inimene peab ikka 
emakeelt rääkima, ikka emakeelt, pidage seda meeles. Armas- 
tage emakeelt, siis õpite armastama ka võõraid keeli; sest 
kuis armastada võõrast, kui ei armasta oma! Iseoma, ise- 
ennast peab armastama, kõik muu tuleb muidugi. Sest mis 
ütles Sokrates? «Tunne iseennast.» Aga kuis kedagi tunda, 
kui teda ei armasta? Ja kuis kedagi armastada, kui ei mäleta 
tema nimegi? Aga mina ei mäletanud klassis teie nimesid. 
Tähendab, mina, õpetaja, ei armastanud teid, ei õpetanud 
teile armastust, kuis võisite siis teie mind armastada! Ei, teie 
ei võinud. Seda mõistan ma alles nüüd. Aga inimene peab 
armastama. Sellepärast ärge unustage selle nime, keda 
armastate, kunagi ärge unustage. — Jah, kui teil oleks õige 
kodumaa, mida armastate, siis õpiksite armastama ka Vene- 
maad. Saksamaadki võiksite siis pisut armastada, Saksamaad 
ia saksa rahvast, sakslast, mind. Mina pole mõisnik, sest 
minu isa oli õpetaja, aga kui teie mind õpiksite armastama, 
siis võiksite ehk pisut armastada mõisnikkugi. Mõistate? 
Isegi oma mõisnikku võiksite pisut armastada ja austada, kui 
teil oleks oma õige keel ja kodumaa. Aga teil ei ole, ei ole, 
teie elate võõral maal ja räägite võõrast keelt, kuis võite 
siis mindki austada ja armastada. Mina arvan, teie ei või 
iseendidki õieti austada ja armastada, see on minu arvamus. 
Oleksin ma rikkam, oleksin ma pisut nooremgi ja mu isa ei 
ootaks väljas päikese paistel surma, siis kutsuksin teid Reini 
äärde, kutsuksin ja näitaksin teile, mis on õige kodumaa. 


1 Kodumaa. Õige inimsus saab ainult kodumaal kujuneda 
(saksa k.). — Toim. 

Alles Volga ääres mõistsin õieti, mis tähendab, kui inimese! 
on kodumaa. Pange tähele: alles Volga ääres! Seal mõistsin! 
Ja kui teie saaksite Reini äärde, siis mõistaksite ka teie, tingi- 
mata mõistaksite, armas noormees, uskuge mind vanameest. Ja 
ainult kodumaal võrsub tõsine inimsus, ainult kodumaal...» 

Juba ammu oli Indrek toolilt tõusnud ja ukse poole taga- 
nenud, kuni ulatus tagasikätt ust avama. Selg ees, astus ta 
pimedasse ja kitsasse kotta, kuhu härra Schulz talle rääkides 
järele tuli. Viimased sõnad hüüdis ta temale välisukselt keva- 
disse päikesesse, mille paistel istus ikka veel taaditudike 
surma oodates. 

Kodu küsis temalt härra Maurus: 

«Kas ta ütles midagi?» 

«Ei, võttis ainult kirja ukse vahelt vastu,» vastas Indrek. 

«Sel vanal narril tuleb ka veel aru pähe,» arvas härra 
Maurus. 

Uksi jäänud, kordas Indrek ebateadlikult endamisi: «Ära 
unusta kunagi selle nime, keda armastad», millele järgnes 
natukese aja pärast: «Aga keda ma siis armastan? Armastan 
ma kedagi?» Ei, ta ei armastanud kedagi, mitte kedagi. Talle 
näis, et ta ei armasta õieti oma isa ja ema, õdesid-vendigi. 
Armastas ta ehk Vargamäed? Praegu tundus talle, nagu ei 
armastaks ta sedagi, nii et maksaks tema nime meeles pidada. 
Kõik paistis äkki kaugena ja ükskõiksena. Aga ometi kandis 
ta kõigi nende nimesid meeles, nagu armastaks ta neid kõiki. 

Samal ajal pistis ta käe taskusse ja leidis sealt kaks tassi- 
kõrva, võttis nad välja ning vaatles neid peos. Kaks uut 
tassikõrva! Õieti oleks pidanud neid olema kolm, aga ühe, 
selle viimase, viskas ta ära. See ei meeldinud talle. Pealegi, 
POT kolm, kui kahest aitab. Ja kahest aitab tingimata. 

ita 

«Kumb on minu, kumb tema murtud?» küsis ta endalt. 

Aga vastust ei teadnud ta täna ega teadnud kunagi. Kaks 
nimetut kõrva, tassikõrva! «Ära unusta kunagi selle nime, 
keda armastad!» kordas ta jällegi. Kui on mitu nime, kui on 
lõpmatu hulk nimesid? Kui on Ramilda, Rimalda, Marilda, 
Miralda? ... Jah, kui on lõpmatu hulk, kas siis on võima- 
lik kõiki meeles pidada, kui armastad? Ei, siis ei ole või- 
malik. Armasta, kuis tahad, ikkagi ei ole võimalik. Lõpmatu 
hulk on niisama hea, nagu polekski midagi, nagu oleks ni- 


metu. Ridalma, Radilma, Diralma, Darilma, Ramaldi, Ma- 


140 


raldil ... Ja Vargamäe! On selles nimes midagi, mida mak- 
saks meeles pidada? Tähendab ta midagi armastuseväärilist? 
" Madilra, Dimalra, Midalra, Damilra... Indrek hakkas tassi- 
kõrvu ühisesse paberisse mässima, aga nad klõbisesid tasa- 
kesi, nagu esiti taskus. «Tassikõrvu ei tohi ühe paberi sisse 
jä; mitte kunagi,» lausus ta endamisi. «Miks mitte?» 
üsis ta siis, sest ta taipas äkki, kui mõttetuid sõnu ta rää- 
gib. Ja äkki viirastus talle, et tassikõrvad on alasti. Alasti, 
nagu võiksid olla kaks inimest kõrvuti, teineteise läheduses, 
otse ligistikku. Ja tal hakkas häbi alasti tassikõrvade ees, 
ning ruttu mässis ta nad esiti eraldi ja pärast kokku ühisesse 
paberisse. «See on seks korraks,» lausus ta siis, «pärast ostan 
teile parema, pehmema, siidpehme. Tassikõrvad peavad olema 
siidpaberis, kui nad on kahekesi.» Damirla, Madirla, Di- 
marla, Midarla... Tõsine inimsus võrsub siidis, tõsine siid 
võrsub inimeses, inimesega. Kui poleks inimest, siis poleks 
siidi, ja kui poleks siidi, siis poleks... Lollus! Maldari, 
Dalmari, Raldami, amavi... Amatur! Amo, amas, amat... 
Tõsine inimsus võrsub armastuses. Inimene on armastus. 
«On» on koopula... Armastus on koopula, koopula on 
armastus. Armastus...s...s...s... Kõik inetud sõnad on 
s-iga. Armastus on inetu sõna. Eesti keelt võib ainult 
magamistoas tarvitada. Deutsche Sprache * võib ka magamis- 
toas tarvitada, sest seal on kaks s-i. «Magamistoas» on inetu 
sõna, «sõna» on inetu, igal pool s. Aga — kodumaa kau- 
nike, kallike! Die wahre Liebe gedeiht im Heimatland, im 
Brawtring.? Mitte sõrmus! Sõrmus on inetu! /ch liebe, bin 
geliebt, verliebt. Midli-Madli, Kidli-Kadli... 

Tassikõrvad peitis ta kasti põhja, sealt ei pidanud neid 
keegi leidma. Mitte keegi! Tema üksi teab, kus nad on 
kahekesi. 


XIV 


Indreku sonimise katkestas uksekell. Kui see kõlises, pidi 
keegi välisuksest tulema või minema. Nagu oleks inimestel 
kell kaelas. Aga see maksis ainult eesukse kohta. Tagauksest 


! L.: döitše špraahhe, 'saksa keel* (saksa k) — Toim. 
? L.: di vaare liibe gedeit..., "õige armastus areneb kodu- 
maal, laulatussõrmusega* (saksa k.). — Toim. 

minemisel ei kõlisenud kellegi kell. Sealt läksid lihtsalt, muud 
midagi, läksid ja pöördusid pahemat või paremat, nagu 500- . 
visid, aga pöörduma nad pidid, muidu ei saanud. Linnas 
on ikka nõnda, et kui tahad kuhugi saada, siis pead pöör- 
duma, pead õigel ajal ja õigel kohal pöörduma, sest muidu 
on sul tingimata midagi põiki ees. See pole see, mis maal. 
Seal on teisiti. Seal pole muud, kui mine, astu toauksest välja 
ja hakka kohe minema, ikka otsekohe edasi, ehk olgu siis, 
et sa ise vabal soovil kuhugi pöördud. Tulevad sulle vastu 
kraavid, neil on trummid peal või neist hüppad sa üle. Jõge- 
del on sillad või voogudel uued ja vanad tõkked, kõik aina 
selleks, et inimesed pääseksid otseteed edasi. Põldudel on 
peenrad kui nöörid ja läbi pääseb kartuli- ja rukkivagudestki. 
Rabaski on laugaste vahel seljandikud, kust inimesed teed 
leiavad, kui nad aga soovivad, ja mingu nad öösel või päe- 
val, see on nende eneste asi. Ainult kui öösel, siis parem 
kuuvalgel, nõnda on parem. Aga mine katsu linnas! Siin 
pole see, mis maal; siin pead aina ümber nurga, aina pahe- 
mat või paremat, kui üldse tahad kuhugi. 

Nõnda on lugu inimestega, kes lahkuvad härra Mauruse 
majast tagaukse kaudu. Need aga, kes valivad eesukse, lähe- 
vad alt suurest toast läbi, kus istub Indrek pika laua ääres 
või nokitseb midagi eesriide taga oma kasti juures, nagu 
täna. Aga mõni neist, olgu krahv, vürst, pan, von või meie 
hea sõber Tigapuu, teeb Indrekule mingisuguse salajase 
märgi ja siis tõuseb see püsti, läheb välisukse juurde kaasa, 
ning imelikul viisil ei kõlise uks siis mitte. Ja kui nüüd härra 
Maurus juhtub seda küsima või otsima, kes läks kõlinata, 
siis ei tea ükski temast midagi. Indrekki ei tea, sest niisugu- 
sel juhul on ta äkki pime ja kurt. Inimene on kadunud kui 
tina tuhka. Hoopis teine asi, kui ta läks kellaga! Siis näevad 
ja kuulevad kõik, kes ja millal läheb. Selline on vahe mine- 
misel kellaga ja kellata. 

Samuti on vahe ka tulemisel. Kui kõliseb kell, siis kuuleb 
sind pool maja ja sulle ruttab vastu Vargamäe Indrek, 
vahetevahel aga ka mõni teine, küsides: kellega? mida? mil- 
leks? Ja sul pole muud, kui vasta. Aga kui uks on nõnda 
seatud, et pääsed sisse kõlinata, siis võid suures toas mõni- 
kord hulk aega seista või liikuda ja ümber vaadata, enne kui 
keegi tuleb sinult midagi küsima või sulle tooli pakkuma. 
Võid vaadata seda suurt kappi, kus otsas varemalt istusid 

kivinenud Goethe ja Schiller. Nüüd neid seal enam ei ole ja 
nende asemele pole ka midagi muud tulnud, nii et vaikne 
vaatleja ei saa kunagi nende olemasolust teateid ega tule mõt- 
telegi, et niisuguse suure kapi otsas kõrgel võiks midagi kivi- 
nenut istuda. Enne oli parem: nägid neid kahte seal kapi 
otsas või seda kolmandat rahuinglina lae all, küsisid ja saidki 
kõik teada — kes? mis? miks? ja milleks? Nõnda lahkusid 
siit esimese järgu asutisest palju suuremate teadmistega ja 
laiema maailmavaatega. Ühte võib uudishimulik kõlinata 
tulija siiski veel teha nagu ennegi: ta võib kergitada lille- 
tatud eesriiet, sest see liigub ja lainetab niikuinii vähemalgi 
õhuvoolul, nagu hukutaks ta sind enda kergitamisele. Selle 
taga näed sa kahekordseid sänge ja ühes alumises sängis ehk 
vanahärra. Võoitinskit, sest tema armastab lamada. Tõmbub 
oma pruunis kulunud ja võidunud palitus kerra nagu väike 
koer, kögiseb pisut ja lebab vagusasti. Täna kell kõlises kaks 
korda — trill, trill! ja kui kojas algas jalgade puhastamine, 
siis Indrek tundis, et tulija polegi võõras, vaid vana tuttav, 
kelle ta ise täna kella nelja-viie vahel oli kutsunud ja nüüd 
unustanud. Aga isand Mäeberg ei unusta, kui teda on <tel- 
litud», nagu tema ütleb. Ei, tema peab meeles, sest tema 
tuleb pahatihti «tellimatagi», miks siis mitte «tellitult». Tuleb 
ja puhastab nagu tänagi oma säärsaapaid. Isand Mäebergi 
saabastel on puhastades midagi hääletaolist ja sellest tunneb 
Indrek nad kõigi teiste saabaste hulgast, mis tulevad härra 
Mauruse õppeasutise eesuksest kellahelinaga. Võib-olla tuleb 
see sellest, et nende omanikul on ainult üks silm, kuna hari- 
likult on inimestel ikka kaks. Alles nüüd sai Indrek õieti aru, 
mis tähendus on sellel asjaolul. On inimesel kaks silma, siis 
võib talle päris vabalt valetada ja ikkagi otsa vaadata, sest 
on ju võimalik oma pilku liigutada — ikka ühest silmast 
teise, aina ühest teise ja samuti tagasi. Tuleb aga mõni ühe- 
silmaline, nagu isand Mäeberg, tuleb ja seisab oma pakk- 
jalgadel, kõht ees, lott lõua all, laug ainukese silma peal ja 
lau peal kräsus kulm, seisab ja vahib sulle uurivalt otsa ning 
sul ei ole oma pilku kuhugi pöörata, sa ei või teda liiguta- 
dagi, sest siis kohe külvad sa tema hingesse kahtluse esimese 
sinepi-ivakese. Aga nõnda liikumatult inimesele tema ainu- 
kesse silma vahtida ja siis temale valetada, seda Indrek ei 
saanud. Ta ei katsunudki seda teha, sest ta tundis, et ta hak- 
kaks tingimata kogelema ning punastaks, millega oleks kõik 

lõpetatud. Seepärast valiski ta isand Mäebergiga asju ajades 
teise tee: ta ei valetanud, nagu nõudis maja kord, vaid ta 
hakkas asju rääkima, mida polnud kuskil olemas. Nõnda 
võis ta väga hästi isand Mäebergi ainukesse halli silma vah- 
tida ja oma ametikohuseid korralikult täita. 

«Mis te küll täna minuga teete, härra Mäeberg, seda ma 
ei tea,» rääkis Indrek ähkivale ja puhkivale külalisele tooli 
kohendades, et ometi midagi teha ja mitte ainult otsa vah- 
tida. «Mul on lihtsalt piinlik ja häbi.» 

«Jälle mitte midagi?» küsis Mäeberg hingeldades. 

«Veel hullem,» vastas Indrek. «Lähemal ajal pole vist 
lootagi.» 

«Mis jutt see siis nüüd on!» hüüdis külaline. «Aga teie 
ju lubasite seekord nii kindlasti. Teie sõna peale ma kahe- 
nädalise vaheajagi pidasin, muidu oleks ma ammu enne tulnd. 
Kuulge, noormees, ega te viimaks ometi mulle samuti vale- 
tama hakka, nagu see lätlane, kes enne teid oli? See valetas 
küll nagu mõni venelane. Sest kui juut või tatarlane, siis tead 
juba ette, et nad valetavad, aga venelasest ei tea, arvad,»et 
ristiinimesega tegemist, ja nõnda valetab ta sulle hullemini kui 
juut või tatarlane, palju hullemini. Nagu teiegi: mina usal- 
dan teid, annan oma asja nii-õelda teie kätte ja teie...» 

«Teil on täiesti õigus,» oli Indrek nõus, «mina end mille- 
gagi kaitsta ei saa, olen süüdi. Ikka ja jälle peate tulema...» 

«Tulemine ei tähenda midagi,» rääkis Mäeberg vahele, 
«nii et ma tulen hea meelega, ainult kui see ei ole mõne pet- 
liku asja pärast. Pettust ja valet mina ei armasta, seda pole 
ma terve eluaeg armastanud. Sest milleks peab petma ja vale- 
tama, kui oled õige ristiinimene ja oma keisri alam...» 

«Õige, õige,» kinnitas Indrek, «ja mul on väga piinlik, 
aga ma lihtsalt ei teadnud aimata, et see kõik nõnda läheb. 
Uskuge või ärge uskuge, aga neid oli sõna tõsises mõttes 
musttuhat.» 

«Keda siis? Kellest te räägite?» küsis Mäeberg. 

«Kui te lubate, siis nimetan ma paari sõnaga, et näeksite, 
kuidas see kõik oli ja tuli.» 

«Hea küll» oli isand Mäeberg lõõtsutades nõus. «Niikui- 
nii pean pisut hinge tagasi tõmbama.» 

«Nagu te teate,» algas Indrek, «on härra Maurus alati 
suures rahahädas. Mina aga teadsin, et ta neil päevil pidi 
suurema summa saama, kuulsin seda päris kogemata — 

Isand Mäeberg pani pasuna huulile ja puhus. 


mõned poisid pidid oma vanad võlad õiendama. Noh, ja 
mina mõtlesin, et siis on teil paras aeg jaole tulla, olete mui- 
dugi juba küllalt käind.» 

«Tõesõna,» kiitis isand Mäeberg. «Eneste vahel öeldes: 
olen lihtsalt sea viisil saanud käia.» 

«Noh, ja mina mõtlesin, et nüüd ometi kord pääsete sel- 
lest. Raha tuligi, sest minu teated olid õiged, aga milles ma 
eksisin, oli aeg. Raha tuli nimelt hulga varem, kui mina mõt- 
lesin. Ja veel ühes teises asjas eksisin ma. Mina mõtlesin, 
et raha tulekust tean ainult mina, aga nagu pärast selgus, 
teadsid sellest paljud, väga paljud. Ja niipea kui siis raha- 
laev tuli, juba mineva nädala lõpul, siis sadas rahatahtjaid 
nagu vihma kokku — kooliõpetajad, poodnikud, lihunikud, 
rätsepad, kingsepad, pesupesijad, õmblejad, kõik tulid kar- 
jas. Ja härra Maurus hakkas kohe välja laduma. Ladus ja 
ladus, kuni sõrmed põhjas ja härra Ollino talle ütles, et 
nõnda jääme ise nälga; siis enam ei ladund, siis pani välja- 
maksmise seisma. Aga siis tuli jõe äärest kalanaine, üks neist, 
kes seal hommikuti oma kolmekorstnalisi ropendusi karjuvad, 
tuli ja hakkas ka raha nõudma. Temal olnud puht-elukalad, 
võtnud võrguga otseteed lodjast, ja nüüd nõuab raha. Teine 
asi, kui härra Maurus oleks võtnud surnud kala, siis oleks 
võinud ta kannatada, nüüd mitte, sest milleks ta oma kala- 
delt peab hinge võtma, kui selle eest ei makseta. Elava hinge 
eest peab maksma, muidu ei või. Härra Maurus ise ja ka 
härra Ollino, mõlemad püüavad heaga seletada, et raha ei 
ole enam, tulgu teine kord, aga kus venelane pistab karjuma, 
lõugama! Siis katkeb härra Ollino kannatus, ta võtab eidel 
käe alt kinni ja küüditab ta üle ukse tänavale. Aga nüüd 
läheb päris põrgu lahti: eit jääb keset tänavat meie maja ette 
seisma, kõht õieli, jalad laiali, käed puusas, ja karjub täiest 
kõrist. Ollino naerab, aga härra Maurusel hakkab hirm, sest 
karjub ju venelane, mitte eestlane ega sakslane, ja enne kui 
keegi saaks takistada, läheb ja avab ta välisukse, kutsub 
kalanaise uuesti sisse ja maksab ta kinni — viimase kopi- 
käni, olgu surnud või elava kala eest. Nõnda läks viimane 
raha. Ei jätkunudki õ:eti, sest härra Ollino laenas pisut juurde, 
et aga saaks karjuvast kalanaisest lahti. See oligi see 
peaasi, mida ma ei osanud ette aimata, sest kui ma seda 
e osanud, siis poleks ma teid täna tõesti mitte kutsu- 
nud.» 

«Tähendab venelase pärast pühi suu puhtaks,» lausus 
isand Mäeberg paljutähendavalt. «Aga millal ma siis nüüd 
tulen?» 

«Ei julge enam midagi lubada, jään jälle valelikuks,» vas- 
tas Indrek. «Kui te teaksite, kui raske on minu seisukorras 
olla!» 

«Mõistan, mõistan, noormees,» ütles isand Mäeberg kepile 
toetudes ja püsti tõustes. «Aga ühest on mul ometi hea meel: 
ma sain täna targemaks, kuni surmatunnini saab inimene ikka 
targemaks. Venelasest peab eeskuju võtma, kui tahad oma 
raha kätte saada. Pista karjuma, hakka keset uulitsat lõu- 
gama, küllap siis sind kinni maksetakse, sest on häbi lasta 
inimest päise päeva ajal oma maja ees karjuda. Saan härra 
Maurusest väga hästi aru, mul on ju endal maja. Häbiga 
teeb inimene kõik, annab kas viimase kopika hinge tagant.» 

«Seda muidugi,» oli Indrek nõus, «aga kui praegu ka 
kümme kalanaist tema maja ees karjuksid, siis võiks härra 
Maurus häbi pärast küll surra, mitte aga neid kinni maksta, 
sest tal lihtsalt ei ole.» 

«Õige,» kinnitas isand Mäeberg, «kui inimesel ei ole, siis 
ta muidugi ei maksa, karju, niipalju kui tahad väljas maja 
ees. Mina muidugi härra Mauruse maja ette karjuma ei tule, 
sest nii hull pole asi tõesti veel mitte. Mina pole venelane. 
Raha rahaks, aga suguvend ikkagi suguvennaks.. Ja meie 
oleme härra Maurusega tõsised suguvennad. Meie olime 
üheskoos Kirjameeste Seltsis. Seal me tuttavaks ja pärast 
sõbrakski saime. Ja mina olingi õieti see mees, kes selle kooli 
mõtte härra Maurusele pähe pistis. Just mina, nii et minus 
näete teie, noormees, härra Mauruse esimese järgu kooli 
vaimset isa. See oli just ühel suure riiu koosolekul, teate ju, 
olete kuulnud, Hurt ja tuisulased. Ja seal ma siis ütlesingi 
Maurusele — istusime parajasti kõrvuti —, et meil on liig 
vähe õigeid kirjamehi Kirjameeste Seltsis, sellepärast minnak- 
segi nii hirmus riidu. Kirjameeste Selts, aga riidlevad siin 
papid ja polidiigamehed. Aga kust tulevad õiged kirja- 
mehed? Kust mujalt kui koolist, ja mida suurem kool, seda 
suuremad kirjamehed. Nõnda siis ütlesingi Maurusele: asuta 
kool, asuta eesti kool, et saaks eesti kirjamehi. Tost pole 
ühti, ütlesin ma, kui nad pole just nii suured ja kuulsad nagu 
mõni venelane või sakslane, sest milleks peab eesti kirjamees 
kohe niisama kuulus olema nagu venelane või sakslane! Aitab 


146 


sellestki, kui ta on õige eesti kirjamees nagu Jannsen või Koi- 
dula, kes juba*surnud, sest õiged eesti kirjamehed on kõik 
surnud. Aga mul pole ju raha, vastas mulle Maurus tol kor- 
ral Kirjameeste Seltsis. Kirjameeste koolitamine nõuab palju 
raha, ütles ta. Mina patsutasin talle siis õlale, otse sealsamas, 
teiste ees, patsutasin ja ütlesin, et küllap juba raha leidub, 
kui aga oleks inimene ja isamaa-poeg, kes asutab õige kirja- 
meeste kooli, et kaoksid need alalised Kirjameeste Seltsi 
riiud. Nõnda siis võttiski vana Maurus — siis oli ta muidugi 
alles noor mees nagu minagi —, võttis minu mõtte omaks 
ja minu rahaga pani ta oma kooli käima. Kõik need aastad 
olen mina oma raha järele oodand, aga lõpuks tahan ma 
ometi oma raha kätte saada. Sest iga asjaga on siin ilmas 
nõnda, iga eesti asjaga: tema kas läheb pankrotti, nagu 
«Linda», ja siis ta oma võlgu ei maksa, või ta jääb seisma, 
nagu see maja, mis ma pärast «Linda» pankrotti ostsin, ja 
siis ta tasub oma võlad, sest minu maja peal pole enam kopi- 
katki võlga. Noh, Mauruse kool on seisma jäänud, nõnda 
peaks ta ka minu võla viimaks ometi maksma, eks ole nii?» 

«Just nii,» kinnitas Indrek. 

«Aga muidugi,» arutas isand Mäeberg edasi, «asja peab 
õieti ajama, mitte nõnda nagu Kirjameeste Seltsis: igaüks 
oma polidiigaga. Ma ütlesin küll siis: valime presidendi ja 
anname asja tema kätte, anname asja ühe mehe, nii-öelda 
peremehe kätte, siis pole meil enestel muud, kui kuulame sõna. 
Ma tahaks näha, mis riid saab olla Kirjameeste Seltsis, kui 
kõik kirjamehed peavad sõna kuulama. Aga teie olete alles 
liig noor, et sellest kõigest õieti aru saada. Kui võtaksite 
vaevaks minu juurde sisse astuda, ma seletaks teile eesti asju, 
seda läheb teil elus tarvis. Mina tunnen neid, olen rahva- 
meestega kokku puutund. Olin isegi rahvamees, olen seda 
veel praegugi pisut, ainult vanadus ja majamured, need. 
Tulge, räägime pisut Eestist ja eesti asjust. Noori küll ei 
huvita eesti asjad, neil pole paleusi. Aga inimesel peavad 
paleused olema, nagu meil omal ajal oli, Tulge, tehke vana- 
inimesele rõõmu, lahutage tema meelt.» 

«Ma tulen tingimata,» ütles Indrek, aga ise mõtles vastu- 
pidist. Ometi tegi ta, nagu ütles, mitte aga, nagu ta mõtles. 
Miks? Ta ei teadnud. Isand Mäeberg oleks ta nagu oma 
sõnadega ära teinud. Pealegi ei jäänud esimene külaskäik 
viimaseks. 

Enamasti oli isand Mäeberg ikka üksinda, aga paaril kor- 
ral kohtas Indrek siin ka võõraid — ikka ainult mehi, soliid- 
seid ja tüsedaid. Naisi isand Mäeberg enam ei armastanud. 
Millalgi olid tal olnud paleused, nagu ta ise ütles, ja sellest 
ajast saadik oli tal alal hoidunud mõni naise pilt, mida ta 
armastas näidata võidurõõmsa ja paljuütleva naeratusega. 
Nüüd hoiatas ta kõiki, eriti aga noorsugu, naiste eest. Ise 
pidas ta ümarikku ja lõkendavat teenijat, sest ta armastas 
enda läheduses näha noorust, nagu ta tuttavaile kinnitas. 
Majas valitses kodune õhkkond, nii et võis kergesti mulje 
saada, nagu elaks isand Mäeberg oma täiskasvanud tütrega 
või silmatorkavalt noore naisega. Eksiarvamuste kõrvalda- 
miseks ruttas isand Mäeberg kohe naljatavalt tutvustama: 

«Minu majalukk, nimi Liisi.» 

Kui seda majalukku Indrekule tutvustati, tegi ta suuga 
mingisuguse liigutuse, mis tahtis vist olla naeratus. 

«Hellitatud teine mul,» seletas Mäeberg teatud õrnusega, 
«sööb minuga ühes lauas, muidu hakkab vanainimesel igav. 
Aga muidu korralik: kavaleerisid ei ole, pitspallidel ei käi, 
korsetti ei kanna — ma ei armasta seda. Niisuke tüdruk oleks 
hea mehe väärt. Naljatan vahel: mine mehele, annan hea 
kaasavara, aga mata enne mind maha, siis saad oma kaasa- 
vara kätte. Muidugi, mis tal mehelgi paremat, elab ka siin 
kui oma inimene. Mina olen tõsine rahvamees, sest pole ühti, 
et suure maja peremees. Olen pidand palju elus kannatama, 
et olen rahvamees, sest rahvamehed saavad ikka kannatada. 
Ärge pange pahaks, armas noormees, aga mina arvan, ka 
Kristus oli rahvamees, sellepärast saigi ta nii õnnetult otsa. 
Meil samuti. Võtke või Jannsen, Veske, Kunder, Jakobson. 
Sellepärast ma iseomagi tervise pärast nii kardan, et ei ela 
surmani, ei ela jumala surmani, vaid sured rahvamehe surma. 
Aga siis trööstin end sõnadega: Ära muretse, Tõnis Mäe- 
berg! Sinu eluküünal võib kustuda, aga sinu elutöö jääb, 
sinu nimi ei sure isamaa ajaloost, sest sina oled jõudumööda 
eesti elu edendand, oled puhund kaasa kolmes pasunakooris 
ja kõik need koorid on saand kas auhinnad, kiidukirjad või 
muidu kiitust, aina kiitust, nii et minu nimi jääb ka heli- 
kunsi ajalooraamatusse. Mul on praegugi veel pasun alles, 
Kui lubate, siis puhun oma tuubale korraks hääle sisse, siis 
te kuulete, misuke on see õige pasuna hääl. Ehk olete nii 
lahke, astute siia toolile, tõstate kapi otsast need vanad sei- 

tungid kõrvale, küllap te siis näete, mis sealt alt välja tuleb. 
See on selleks, et hoida tolmu eest...» 

Ja Indrek pidigi toolile astuma, tolmunud ajalehtede virna 
päigast liigutama ja selle kuulsa pasuna maha võtma, mis oli 
kolmele koorile toonud auhindu, kiituskirju ja suusõnalist 
kiitust. 

Isand Mäeberg pani pasuna huulile ja puhus. Liisi avas 
tasakesi kõrvaltoa ukse ja muigas Indrekule paljutähendavalt. 
Kass kargas sohvalt, kus ta oli kerratõmbunult maganud, 
põrandale ja sirutas ennast seal kõigest jõust. Isand Mäe- 
berg puhus mitu «tretti», puhus lõpuks pisut «Kungla rah- 
vast» ja lõpetas «Nüüd surnukeha matame'ga». Ainult pisut 
puhus ta kumbagi, nii et oleks aga kuulda. 

«See pole lihtne karjapasun,» seletas ta hingeldades, «ja 
teda üksi ei puhutagi, vaid ikka hulgakesi. Ja kui iga mees 
põrutab oma joru, siis on see õige helikunsi pasunamäng, nii 
et on ilus. No mis te arvate sellest, noormees?» 

«Ka üksi on väga ilus,» lausus Indrek. 

«Või veell» hüüdis peremees. «Tõnis Mäeberg puhub ja 
siis pole ilus! Ma oleks ehk tänapäevani puhund, aga tulid 
teised isamaa asjad — tulid pankrotid ja surmad ning siis 
ostsin ma selle maja ja hakkasin rahvale mõistliku protsen- 
diga raha laenama ning dr. Hurdale vanavara korjama, nii 
et kui dr. Hurt oma vanavaraga kuulsaks saab, siis ei või 
ka Tõnis Mäebergi nimi vaka alla jääda. Sest ka mina olen 
kirjamees ja mul on midagi tüsedamat pooleli, ainult kui 
surm aega annaks. Olen mõelnd, kui leiaks mõne noore, kelle 
kätte võiks selle asja anda, siis oleks süda rahul. Aga 
nüüdse aja noortel pole enam tõsist armastust ega arusaamist 
isamaaliste asjade vastu. Mina kirjutan nimelt iseoma ja kõigi 
teiste tähtsamate meeste elulugu, kellega ma olen kokku puutund 
ja isamaa asjust rääkind. Pealkiri oleks: «Tõnis Mäebergi 
töö ja tegemine». Mina arvan, see läheb. Mis teie arvate?» 

«Tingimata,» arvas Indrek. 

Isand Mäeberg ei tahtnud ei vähem ega rohkem, kui et 
Indrekust saaks tema kirjandusliku päranduse hooldaja. Ja kui 
Indrek sellega nagu nõustus, siis tuli Mäeberg peagi oma teise 
elumurega, mida ta seletas oma noorele eesti sõbrale nõnda: 

«Siis on mul veel üks asi, mis tuleb enne surma korral- 
dada, sest kui korralik inimene sureb, siis peab tal kõik kor- 
ras olema. See pole küll just minu asi, aga see, kellesse ta 

puutub, puutub pisut ka minusse, nii et tema asi on ikkagi 
nagu minu asi. Tema oli nimelt vaga ja vaikne maatüdruk 
ja mina võtsin ta nii-öelda armu poolest ja isalikust tund- 
musest oma juurde, et temast saaks inimene, mis oleks juba 
õige ja täisinimene, nagu seda öeldakse. Nõnda siis olen 
mina temast tõsise inimese teind ja oma majaluku, kes teab, 
et kõik pole hõbe, mis haljas, ega kõik kuld, mis hiilgab. 
Aga mis peab temast peale minu surma saama? Tema ei 
või ometi iga matsiga leppida, ega? Sest ta on pisut nagu 
koolitud juba, ainult et saksa keelt ei mõista, ehk olgu siis, 
et mõne sõna, mis ta minult on kuulnud. Muidugi, see maja 
siin jääb temale, seda peate teadma. Aga majast üksi oleks 
nagu nõrgale naisterahvale vähe; temale oleks tuge tarvis, 
mis oleks õige tugi. Ja nüüd mõtlesin ma nõnda: kui see 
noormees, kes annab välja «Tõnis Mäebergi töö ja tegemise», 
jah, kui seesama noormees oleks pisut Tõnis Mäebergi pärija, 
mis puutub sellesse majasse. Mõistate? Aga tema peaks siis 
õige tugi olema, saate aru? Õige! Sõrmuste ja tanudega ja 
muude niisuguste asjadega. Sest pole ühti, et Liisi on ehk 
vanem kui see eesti noormees ja kallis suguvend, ei, sest pole 
ühti. Liisiga pole sest ühti, seda võin ma teile kinnitada, sest 
tema on niisuke. Pealegi kui mõelda, et maja ja kõik, mis 
tema olemise sees, ühes heade üürnikkudega. Selleks ei 
kõlbagi iga noormees, sest igaühega Liisi juba sehvti ei pea. 
See peab olema õige eesti noormees, kellele Tõnis Mäeberg 
jätab oma majaluku ühes majaga. Minu raha aga, minu 
sularaha ja paberid, sest ka neid on mul, lähevad nii-öelda 
minu hinge ja vaimu ausambaks siia ilma, mõistate, nii et 
Tõnis Mäebergi nimi oleks igavene sularahaga; tema ihu ja 
keha aga, mis puhus pasunat, pruulis õlut ja ajas viina, sest 
mina olen väljaõppind viinameister ja õllepruul — jah, nimi 
sularahaga, keha sellega, mis sulaks võib teha, tähendab — 
maja ühes lukuga. No mis te ütlete selle kohta, kulla noor- 
mees? On see hästi mõeldud? Mis?» 

«Väga hästi!» kinnitas Indrek. 

See oli Mäebergi kavatsuste ülim silmapilk. Aga kui keegi 
on saavutanud kõrgeima, siis võib teda tabada veel ainult 
langus, sest ilutsemiseks pole siinilmas pikemat aega, nii- 
sugune on kõige sureliku osa. 

Vaevalt oli Indrek oma kinnitava vastuse andnud, kui 
söögitoa uksele ilmus naeratav Liisi ja teatas, et kohv on 

laual, ning otse siinsamas algaski selle laviini liikumine, mis 
hävitas kõik. 

Isand Mäebergile näis, et Liisi pöördus kohvilekutsumi- 
sega mitte niipalju tema enda kui külalise poole. Naeratus 
igatahes ei olnud määratud temale kui majahärrale, vaid 
külalisele, sest majahärrale polnud ta kunagi nõnda naera- 
tanud. Liisi naeratas külalisele, nagu oleks see tema uus 
majahärra ja nagu oleks endine juba surnud ja tema elu- 
lugugi juba välja antud. Nõnda viirastus isand Mäebergile, 
kui naeratav Liisi, tema majalukk, seisis söögitoa ukse vahel, 
kust hoovas magusat kohvilõhna. Ja äkki näis isand Mäe- 
bergile, et see on juba ammugi nõnda, et see on selle küla- 
lise esimesest võõruskäigust nõnda, ainult tema, Tõnis Mäe- 
berg, ei pannud seda varemalt tähele, nagu oleks tema näge- 
mine ühe silma tõttu tõepoolest pisut puudulik. Aga nüüd 
hakkas ta oma majalukku ja külalist see-eest kahekordse hoo- 
lega silmas pidama, nii et oleks, nagu vaataks ta aina kahe 
silmaga. Ja nõnda ei kestnud üle poole tunni, kui juba isand 
Mäeberg loobus mõttes kõigest, mis ta oli kavatsenud, ja kui 
ta tegi uue ning paratamatu otsuse: see noormees ei astu 
enam kunagi üle tema ukseläve, sest tema on selleks liiga 
pikk ja kõhn. 

Liisigi oli tema pikkust ja kõhnust tähele pannud, nagu 
isand Mäebergile nüüd meelde tuli, ja oli pealegi veel küsi- 
nud, muidugi ainult suusoojaks, et kas niisugust oleks või- 
malik nõnda toita, et tal tuleks pisutki liha luile ja et ta natu- 
kenegi hakkaks ümarikuks minema. Õige, just sellest oli Liisi 
juba Indreku esimesel külaskäigul juttu teinud ja majahärra 
oli siis ettevaatamatult arvanud, et eks võiks õige korraks 
katsuda. Jah, nõnda oli see olnud. Ning Liisi oligi katsunud. 
Ta oli isegi sinnamaale läinud, et hakkas Indrekule midagi 
suupärast taskusse pistma, muidugi isand Mäebergi ja ka 
Indreku enda salaja, sest midagi ei armastanud Liisi rohkem 
kui saladusi. Veel tänagi oli ta seda teinud ja juurde lisanud 
paäberilipaka pealkirjaga: «redel kela viesd seidsmeni Sis on 
vanna saunas.» Nende sõnade paberilepanemine oli Liisi 
kavatsuste ülim saavutis ja see sündis alles siis, kui isand 
Mäeberg oli juba oma hävitava otsuse teinud. 

Oleks isand Mäeberg oma otsusest Indrekule siinsamas 
teatanud ja tema arvamust küsinud, nagu ta seda tegi muis 
asjus, siis oleks ta tingimata kinnitava vastuse saanud, eriti 

kui ta oleks Indreku arvamust küsinud peale seda, kui see 
oli tänaval laterna all Liisi salatähte lugenud. Sest niipea kui 
ta seda oli teinud, kiskus ta paberilipaka tuhandeks tükiks 
ja viskas need siiasamasse kõnniteele, kuna ta aga taskus 
leiduva pakikese ilma pikemata keset tänavat küütis, kus sõi- 
davad linna voorimehed ja kaugelt tulnud maamehed. Ise 
pistis ta kodu poole, nagu oleksid tal tagaajajad kannul. 

Koju jõudnud, oli Indreku esimeseks mureks järele kat- 
suda, kas tassikõrvad kasti põhjas alles, sest need olid tal 
Liisi salatähte lugedes äkki meelde tulnud. Alles! Tassi- 
kõrvad olid alles! Mõlemad! Just sealsamas, kuhu Indrek 
nad viimati oma käega siidmähises oli pannud. Ja siinsamas 
tundis ta, et nüüd võib ta isand Mäebergile ükskõik mida ja 
kui palju valetada, ilma et endal pilk virvendama lööks tema 
ainsasse silma vaadates. 

Aga ilmaasjad on imelikumad, kui Indrek oskas arvata. 
Nüüd, kus tal oleks olnud kerge valetada ja kus talle see 
oleks valmistanud peaaegu lõbu, nüüd polnud tal seda üldse 
enam vaja, sest isand Mäeberg ei näidanud kogu kevadel 
oma nägugi. Tuli küll see teine, aga sellega polnud raskusi, 
sest see ei uskunud üldse midagi, mis talle siin majas räägiti 
Nõnda võis isegi lausa tõtt rääkida, ilma et kellelgi öleks 2 sel: 
lest kahju karta. 

«Seda ühesilmaga pole enam näha olnud,» tähendas kord 
härra Maurus. «Ei tea, kas õige haigeks jäänd või. Hoidku 
jumal surma eest, muidu tulevad pärijad kaela.» 

«Nägin teist hiljuti uulitsal,» seletas Indrek lohutuseks. 

«Imelik,» arvas direktor siis, «enne oli ikka tema sagedam, 
aga nüüd läheb teine temast ette.» 

«Jah, see teine läheb temast ette,» ütles Indrek ja oli üpris 
rõõmus, et võis direktoriga ühel arvamisel olla. 

Nõnda tuli kevad. Aga Indrek ei pannud tähelegi, et oli 
tulemas kevad. Ainult kui ta sattus ühes teistega välja päi- 
kese paistele leige tuule kätte ja nägi eemal veerjaid välju, 
siis tundis ta nagu äkki, et on juba kevad. 

«Nüüd hakkab jõgi varsti üle sookaskede paistma,» mõt- 
les ta kodust. «Jah, nüüd hakkab ta juba varsti väljamäele 

Maurus laskis paistel oma kastid läbiotsimiseks avada. 


paistma, kui päike on nii soe, kui ta läheb aina soemaks ja 
kui puhub niisugune tuul.» 

Ja alles nagu esimest korda elus mõistis ta õieti, kuidas 
oli jõgi kevaditi paistnud Vargamäele läbi ja üle sookaskede 
juba siis, kui nad olid alles raagus, ja ka siis veel, kui lõken- 
das juba hele rohelus. Kogu veekangas oli olnud üldine sära 
ja sätendus, verstade tagantki kustusid silmad seda vaadates. 
Nagu oleks päike ise maha tulnud ja kõndinud Vargamäe 
jõel, mis keerleb soode ja rabade, nurmede ja metsade kes- 
kel ja läheb ikka edasi, aina edasi kõigest läbi, kas või ilma 
otsani. Ainult merest ei pääse Vargamäe jõgi ka kevadel 
läbi, merest mitte, nii et kui meri ette juhtub, siis ta enam 
edasi ei lähe, siis mitte. 

Jah, ainult kevaditi saadab taevas päikese kõndima Varga- 
mäe jõele, nii et vargamäelased näeksid ja tunneksid, et ka 
neid pole päris vaestekslasteks jäetud. Seni Indrek seda ei 
teadnud, alles nüüd hakkas ta sellest nagu aru saama. Tei- 
sedki, kes olid temaga kaasas, taipasid nagu midagi sellest, ja 
nõnda kõndisid nad tummalt nagu targad, kes on leidnud 
mingisuguse uue tõe. 

Missuguste kavatsuste ja lootustega Indrek siia oli tulnud 
ja kuis oli kõik hoopis teisiti kujunenud! Ta olistahtnud nagu 
midagi suurt, mis tundus ilusanagi, ja ometi oli aasta kadu- 
nud nagu tühja tuule tagaajamisega. Suurest meeleolust ja 
ülevast eeltundmusest oli saanud väikeste igapäevaste asjade 
mõttetu rägastik, ja otse pentsik oli mõelda, et ainuke, millel 
oli tõsine tähendus, näis olevat see, et ta pool aastat oli voo- 
linud leiba ja ladunud laudadele taldrikuid, nuge-kahvleid 
ning kõrvuta tasse. Ja nüüd on tal kasti põhjas kaks tassi- 
kõrva. 

Aga siis juhtus nõnda, et asju oli kaduma läinud, ja Mau- 
rus laskis poistel cma kastid läbiotsimiseks avada. Esime- 
sena puistati Indreku kast pahupidi ja Ollino leidis tassi- 
kõrvad ning ulatas nad Maurusele. 

«Kust või milleks need on?» päris direktor Indrekult ja 
muie poiste nägudel aina laienes, eriti sellepärast, et Indrek 
ei andnud vastust. Vutt oli juba sedavõrd heas meeleolus, 
et püüdis enda kõrval seisva Siku väikest sõrme. 

«Ah teie oletegi see tassikõrvade murdja!» karjus direk- 
tor. «Teie pikk niisuke! Teie, kes te mul vanahärra Schultzi 
minema kihutasite! Teie...» 

«Need ei ole teie tasside kõrvad,» ütles Indrek nüüd. 

«Kuidas? Mitte minu? Aga kelle siis? Kust te nad võt- 
site?» küsis direktor. 

«Seda ma ütlen ainult härra direktorile üksi,» vastas 
Indrek. 

«Härra Maurusel pole saladusi,» ütles direktor. «Minu 
maja on kui klaaskuppel, igaüks võib sisse vaadata, kes aga 
tahab, sest siin valitsevad tõde ja õigus.» 

Aga Indrek nähtavasti ei armastanud tõde ja õigust, selle- 
pärast vaikis ta. Lõpuks polnud direktoril muud pääsu, kui 
pidi poisiga teise tuppa minema, kus see seletas: 

«Enne kui kodunt tulema hakkasin, tegin kahel tassil kõr- 
vad küljest ära ja ema ütles mulle siis, et need on õnne- 
kõrvad, mässis nad paberisse ja pani nad mulle kasti põhja 
kaasa. Ema pärast ei tahtnudki ma teiste ees öelda, härra 
direktor.» 

«Noh, hea siis küll, kui need on teie ema õnnekõrvad,» 
ütles direktor nüüd. «Aga vaadake, et nad teile õnnetust ei 
too.» 

Viimased sõnad kõlasid juba naljana. Ja härra Maurus 
pöördus jällegi teiste juurde, kus ta ütles Ollinole: 

«Andke Paasile ta asjad tagasi.» 

Ollino vaatles parajasti tassikõrvu, nagu oleks neis midagi 
erilist või nagu oleks ka temal aimu nende tõsisest tähen- 
dusest. Ja kui Indrek hakkas neid uuesti paberisse mässima, 
lausus Ollino: 

«Mõni talisman või?» 

Sõna talisman meeldis poistele nõnda, et sellest silma- 
pilgust peale hakati Indrekut Talismaniks hüüdma, ainult 
mitte ühe, vaid kahe /-iga. 

Nõnda sai Indrek oma tassikõrvadega igamehe suhu. Kuul- 
suse poolest oleks temaga võinud võistelda ainult Laane, aga 
sel polnud oma kuulsusest kuigi palju tulu, sest ta pidi koo- 
list lahkuma. Temalt leiti nimelt taskuraamat, kus muu seas 
oli kirjatükk: Vargused. 

Siia oli kogutud teateid vargustest eesti, vene ja saksa leh- 
tedest. Leidus ka andmeid varaste keelest, mille juurde oli 
punasega tähendatud: väga tähtis. Kolm kriipsu all ja kolm 
hüüumärki taga. Katkend mingisugusest artiklist, mis käsit- 
les vargust kui ühiskondlikku nähtust — vargust ja muid 
kuritöid. Selle lõpul sõna: «mõttemõlgutus», mis aga oli maha 

tõmmatud ja mille asemele oli kirjutatud: «Mõtted vargu- 
sest». Selle pealkirja all oli lugeda: «Vargus on seltskonna 
tegevus, sest üksik inime ei saa varastada, muidu peab ta 
iseenese järelt varastama, mida inime ilmaski ei tee. Vanad 
roomlased ei tohtinud varastada, aga kreeklased küll, kui 
välja ei tulnd, nii et väljatulemine: oli kõvasti keelatud. Crporo 
gocrnpemeno! Venemaal ei tohi ka varastada, sellepärast on 
vairgus hädaohtlik tegevus. Varas on julge, röövel ei ole, sest 
miks ta muidu tapab, aga tema kardab, et vargus tuleb-välja, 
ja sellepärast tapab ta. Varas ei karda väljatulemist ja selle- 
pärast ta ei tapa. Jumal oli esimene varas, sest tema varas- 
tas Aadama küljeluu ja tegi sellest Eeva, nii et naene on 
vargusest saadud ja ise varas. Minu ema on ka varas, tema 
varastab isa järelt, aga isa ema järelt ei varasta, vaid mõisa 
metsast latta, teibaid ja ajavitsu, sest kuuse- ja kadaka- 
vitsad on paremad kui paju ja kase, ei mädane nii ruttu. Mina 
olen ka kuuski ja kadakaid varastand.. .» 

See vaimuvalang kippus härra Mauruselt aru röövima. 
Suure vaevaga suutis Ollino teda sedavõrd rahustada, et ta 
võis lugemist jätkata. 

Mõni leht edasi: «Miiver saaver taaver? Minaaver taaver 
varaaver.» Sellele oli juurde lisatud: «See on ära seletud — 
mis sa tahad? mina tahan varastada.» Kahel järgmisel lehe- 
küljel olid suured pealkirjad, esimesel: «Nasi adpe tara- 
vasma.» Teisel: «Nasi edol taravasnud.» Mõlemad leheküljed 
olid samas keeles täis kirjutatud. Kerge vaevaga saadi aru, 
et üks pidi tähendama: Sina pead varastama, kus all olid 
loetletud kõik varastatavad asjad ühes nende arvu äratähen- 
damisega, teine: Sina oled varastanud, mille all olid juba 
varastatud asjad ühes märkustega, kas terve või katkine ja 
kuhu peidetud. 

Raamatu andmete põhjal hakati asju nende peidu-urgastest 
välja tooma. Seejuures selgus, et raamatupidamine oli täiesti 
korralik ja täpne. See asjaolu tegi juba kõigile nalja, isegi 
härra Maurusele enesele. Sest mida paremat sa võid tahta, 
kui et loed raamatust: kahvel, nuga või lusikas niisugune ja 
niisugune, peidetud Siberisse selle ja selle laua vahele, — 
ning sa lähed, raamat käes, loed lauavahed ilusasti sellelt 
või teiselt tähendatud punktilt ära ja võtad asja välja, nagu 
oleksid sa ta ise alles eile või täna sinna pistnud. 

Ainult ühest ei saadud aru, nimelt: miks oli varastatud as- 

jade seas nii palju vanu ja vigaseid? Härra Maurus oli sel- 
lest küsimusest sedavõrd huvitatud, et jättis Laane veel üheks 
ööks oma katuse alla ainult selleks, et teda pinnida ja temalt 
kõik ta saladused välja muukida. Aga ta nägi asjatut vaeva, 
ja järgmisel päeval sõitis poiss ära, ilma et härra Maurus 
oleks oma uudishimu saanud rahuldada. 

Et Laanel polnud krossigi taskus, siis pidi Maurus ise 
talle sõiduraha andma, muidu ei saanud ta temast kohe lahti. 
Aga tema vari, vaim või vaimuvari kõndis hulk aega õppe- 
asutise hoonetes ringi, kõige enam küll härra Mauruse enda 
suu läbi. Sest härra Maurus oli arvamisel, et Laane ei seleta 
pühakirja õieti, kui ta ütleb, et jumal oli esimene varas. 

«Vargad ei pea mitte jumala tegudest omale õigust ot- 
sima,» ütles direktor juba järgmisel hommikul palvetunnis, 
«sest jumalal on jumala teod, inemisel inemise. Kui jumal 
pani Aadama Eedenis magama ja võttis tema küljeluu ning 
valmistas sellest naise, siis ei olnud see mitte vargus, vaid 
ainult võtmine. Sellepärast seisab ka pühas kirjas: jumal võt- 
tis. Sest Aadam oli jumala oma. Kui nüüd keegi võtab, mis 
on tema cma, kas ta siis varastab? Ei mitte! Kui isand võtab 
oma orjalt, kuis ta siis varastab! Ori ise ja kõik tema asjad 
on ju isanda päralt. Aadam ja meie Aadamas oleme kõik 
jumala ja cma keisri orjad; sellepärast kui jumal või keiser 
meilt midagi võtab, kas või meie elu, siis ei varasta nad mitte. 
Aga kui üks surelik inemine võtab teise sureliku inemise 
järelt, siis on see vargus; sest üks inemine pole teist inemist 
mitte mullast teind ega elavat õhku ninasse puhund, vaid ine- 
mine sigitab teise inemise patuhimuga. Nõnda siis ei ole naine 
mitte varastud asjast tehtud ega ise varastud asi...» 

Esimese varga otsimise kõrval oli alatiseks kõneaineks igi- 
vana «komade palee», nagu härra Koovi seda nimetas. See 
kõneaine ei kadunud kunagi õhtueine kõlblus- ja kombeõpe- 
tusest ja alati tundus ta härra Mauruse suus värskena, nii 
värskena, et Koovi kord direktorile kõigi kasvandikkude 
kuuldes õhtueinel ütles: 

«Härra Maurus, teie räägite juba nii selgesti, et mul on 
tundmus, nagu istuksin ma komade palees, mitte aga üleval 
söögilauas.» 

«Sellest on vähe, et teie, härra Koovi, nõnda tunnete,» vas- 
tas direktor siinsamas, «vaid minu poisid peaksid nõnda 
tundma, sest mitte kooliõpetajad, vaid nemad panevad koma- 

sid, ja nemad ei jäta seda enne, kui neil on sama tundmus 
mis teilgi.» 

Sellele ei vaielnud härra Koovigi vastu, nii õige oli see, 
ja sellepärast võis härra Maurus julgesti jätkata: 

«Eks teie ei tea Jehoova käsku iisraeli rahvale, et iga 
mees peab minema telgi taha ja peab võtma pulga ning sel- 
lega tegema augu maa sisse ja pärast mulla alla ajama, mis 
tal ajada on? Kas Jehoova ütles: näpuga? Ei, Jehoova 
ütles: pulgaga. Eesti mehel ei ole vaja, jumal tänatud, auku 
teha, sest auk on enne valmis, aga eesti mees ei tohi komasid 
panna näpuga, vaid pliiatsipulgaga või sulevarrega, nõnda 
on Jehoova käsk. Aga kui keegi on nii vaene, et temal ei ole 
jumala paberit, siis tulgu ta härra Mauruse juurde, tulgu või 
salaja, kui ta häbeneb oma vaesust, tulgu öelgu: härra Mau- 
rus, mina ja mu vanemad, meie kõik oleme nii vaesed, et ei 
jõua osta paberit, mis peab olema iisraeli mehe pulga asemel. 
Ja härra Maurus annab temale siis paberit tänaseks ja hom- 
seks päevaks, selleks ja teiseks nädalaks, sest tema ei taha, 
el tal oleks oma poiste pärast häbi. Ning kui teie seas on 
mõni, kes ütleb, et temal pole paberit, siis valetab see ine- 
mine härra Mauruse peale, nagu valetas see, kes ütles: jumal 
on varas. See sai oma palga ja see teine ei jää mitte ilma. 
Sellepärast hoidke, et te ei hakka paberit varastama komade 
pärast, sest see oleks, mis vanad roomlased ütlesid: summum 
jus summa injuria! Ja teil peaks häbi olema õppida Puš- 
kinit ning Goethet, kui teie teate, et te ti pane komasid õigel 
kohal. Punastama peate teie lauldes 


Über allen Gipfeln 

Ist Ruh, 

In allen Wipfeln 
Spürest du 

Kaum einen Hauch...? 


kui teie teate, et teil pole paberit iisraeli mehe pulga asemel. 
Goethe ei leidnud oma ltaalia-reisil teatavat paleed, aga 


t Suurim õigus on [ühtlasi ka] suurim ebaõigus (lad. k). — 
Toim. 

? Kõigi mäetippude kohal valitseb rahu, puudelatvades tun- 
ned vaevalt tuuleõhku (saksa k.). — Toim. 

komasid ei pannud ta mitte, nõnda ettema võib teile eeskujuks 
olla mitte ainult lauldes, vaid ka igapäevases elus.» 

Nõnda ja ka teisiti õpetas härra Maurus oma kasvandikke 
ja õpetajaid õhtulauas, aga ikkagi ei suutnud ta kõigile härra 
Koovi tundmust sisendada. Sellepärast pidi ta aina edasi 
õpetama ja kord-korralt ikka selgemat ja vägevamat keelt 
rääkima. 


XVI 


Ühel õhtul lõpetas härra Maurus oma õpetliku kõne nõnda 
ja seda juba eesti keeles: 

«Härra Maurus peab teile komade paleest rääkima, aga 
Peeterburis on professor Köler suremas. Mõistate? Professor 
Köler! Meie viimane suurmees, eesti rahva õige sõber! Ja 
dr. Hurt ka.» 

Vähe istus lauas- neid, kes olid professor Köleri nime 
kuulnud, veel vähem neid, kes oleksid teadnud, mis tema on 
teinud. Sellepärast ei pandud seda teadet mikski, ehk olgu 
siis, et mõnele hakkas kõrvu sõna professor, sest selle vastu 
tunti aukartust. Aga järgmisel hommikul tuletas direktor seda 
nime palvetunnil uuesti meelde ja nüüd tundsid juba mõned, 
et tema sõnades oleks nagu tundmus, kui ta pöördus ainult 
eestlaste poole nende keeles: 

«Mis peab meist nõnda saama? Mis peab meie rahvast 
saama, kui kõik surevad, kes teda armastavad? Peab ta 
hukka minema? Ei, mitte: hukka minema, sest päike elab 
alles ja laulik ütleb: 


Kaob kord eestlaste keele kõla, 
ära siis sinagi tõuse ja ela. 


Aga kui ometi surevad need, kes eesti rahvast armasta- 
vad, siis peame meie ise nende asemele astuma, et koht tüh- 
jaks ei jääks. Meie ise peame eesti rahvast armastama, nagu 
armastasid need suured, kes juba surnud või kes veelgi sure- 
vad. Meie kõik peame, olgu vana või noor, suur või väike. 
Jah, ka väiksed peavad armastama, nagu oleksid nad suu- 
red, sest armastus on see, milles ka väiksed võivad olla suu- 
red, kõige suuremad. Ja ütelge nüüd ise, kas on meie rahval 
midagi karta, kui meie teda kõigest südamest armastame, kui 

rahvas ise ennast kõigest südamest armastab? Ei, niisugusel 
rahval ei ole midagi karta, tema peab elama, sest armastus 
on elu. Poisid, armastage siis oma rahvast, armastage ise- 
endid, nagu armastab end inglane ja sakslane. Armastage 
eesti rahvast, aga olge truud oma keisrile, sest tema käes on 
meie eluvõtmed ja surma-ahelad.» 

Kui saabus surmasõnum, teatas direktor, et tema on telli- 
nud erilise mälestus-jumalateenistuse ja et sinna läheb iga- 
üks, kelles on eesti verd. Aga nähtavasti oli eestlaste seas 
vähe neid, kelles oli eesti verd, sest kirikusse oli ilmunud 
ainult käputäis inimesi, härra Maurusegi kasvandikest pea- 
asjalikult need, kes elasid pansionis ja keda otseteed käsu- 
tati kirikusse. Ei olnud kerge pääseda sellest orjusest, sest 
poisid pandi koolimaja ees ritta, ikka kaks kõrvu, väiksemad 
ees, suuremad taga, ja härra Maurus ise asus reale juhiks, 
kuna Ollino pidi sabas käima, nagu valvuriks, et keegi ei 
saaks härra Mauruse selja taga putku pista. Nõnda mindi 
läbi linna, et kõik näeksid, kuis härra Maurus läheb oma 
kasvandikkudega professor Kölerit mälestama. 

Kirikusse oli ilmunud vana hallpea pastor, kes seisis, 
käed koos, ainuüksi altari ees, kui Maurus oma karjaga 
sisse astus ja selle pastori lähedusse viis, kes ütles altaripil- 
dile viibates: 

«Armsad lapsed, see, kes selle pildi teinud, on nüüd sur- 
nud. Tema liha on surnud, aga tema vaim elab selles Õnnis- 
tegijas siin altaril. Kummardagem seda elavat vaimu ja palu- 
gem surnud liha eest.» 

Selle peale pööras pastor selja ning laskus põlvili, temast 
paar astet madalamal härra Maurus, kelle eeskujule järgnesid 
ka kasvandikud. 

Ei tea, kuidas see tuli, aga kui Indrek neid kahte meest, 
kes mõlemad vanad, seal altari ees nägi ja kui ta kuulis ühe 
imelist kõnetooni, mis lause lõpus langes sügavale alla, nagu 
läheks ta põrguhauda, jah, kui ta seda kuulis ja tähele pani, 
et teine, kes alati armastas kõnelda, nüüd hoopis vaiksena 
põlvitab — just see vaikus mõjus nagu veel rohkem kuiteise 
kõnetooni põrguhauda laskumine —, siis valdas teda äkki 
mingisugune seletamatu härdus. Vaevalt-vaevalt suutis ta 
pisaraid kurgust tagasi tõrjuda ja sedagi ainult sellepärast, 
et ta häbenes teisi — kaasõpilasi ja Ramildat, kes oli ühes 
tädiga ilmunud koorile. Aga kui lõpuks üles tõusti ja Indrek 

nägi, et niihästi õpetaja kui härra Maurus silmi pühkisid, siis 
oli tal kahju, et temal polnud põhjust sedasama teha. Kiri- 
kust lahkudes oli tal tundmus, nagu oleks ta ilusaima silma- 
pilgu oma elus ise ära rikkunud, ja nõnda läks ta koju nuk- 
ramana, kui ta sealt oli tulnud. 

Teda piinas üks mõte, üks tundmus, millest oli raske vaba- 
neda: Kõik, mis ilmas ilusat ja suurt, on minevikus. Ilus ja 
suur on surnud. Suured ja ilusad ajad on möödas. Tema on 
pisut hilja linna tulnud, nagu ta saabus pisut hilja Varga- 
mäelegi. Ja korduvalt kerkis küsimus: Kas siis nüüd pole 
enam midagi suurt ja ilusat? Oli Koidula, oli Kreutzwald, 
oli Jakobson, oli Köler, ja nüüd on lõpp? Oli Goethe, oli 
Schiller, oli Puškin, ja nüüd pole enam kedagi? On veel 
Tolstoi, aga seda ei tohi lugeda või seda peab salaja 
tegema. Kõik, mis suur ja ilus, seda peab salaja; ainult kui 
juba surnud, siis võib avalikult. Nagu Kölergi: Indrek pol- 
nud temast midagi varemalt kuulnud, aga niipea kui surnud, 
siis räägivad temast kohe kõik, terve maailm, nii et sa teda 
enam ei unusta. Ei, nüüd Indrek enam tema nime ei unusta! 
Nagu tuleks mõnel inimesel alles surres õige elav hing sisse! 
See kõik oli nii imeline, et oleks ka ise tahtnud niisuguseks 
elavaks surnuks saada. Oleks ükskõik mis teinud või kuis 
elanud, kui aga surres oleks saanud selle õige elava hinge. 
Niisugune rumal ja mõttetu iha tärkas Indrekus, kui ta lah- 
kus kirikust, kus ta oli nutmata pisaraid kurgust allapoole tõr- 
junud. 

«Kas teie ka kirikus nutsite?» küsis temalt järgmisel päe- 
val Ramilda, keda polnud juba kauemat aega näha olnud. 

«Ei,» vastas Indrek. 

«Aga papa nuttis ja õpetaja pühkis ka silmi,» seletas 
Ramilda. «Köler oli nende sõber. Mina tahtsin ka kangesti 
nutta, aga mitte ei saanud. Ja teate, m:ks? Ma olen Kölerit 
mitu korda näinud, juba lapsepõlvest saadik, aga kui sa oled 
kedagi nii sagedasti näinud, siis ei saa tema pärast hästi 
nutta. Hakkad just sinnamaale jõudma, et tunned, nüüd on 
pisarad käes, aga siis tuleb äkki midagi meelde ja see ajab 
mõtted teisale. Kölerist tuli mul meelde tema harv habe ja 
see lahutas kohe mu nututuju. Mõtlesin, et kuidas ma siis 
tema pärast nutan, kui tal oli nii harv habe. Rumal, eks? 
Pärast sain ma küll tema habeme unustada, sest ma lihtsalt 
võtsin enda kokku ja unustasin, aga siis tuli mul meelde, 

kuis ta ükskord meil magama jäi, alles paar aastat tagasi. 
Tema suu oli pisut lahti vajunud ja tema näoilmes oli midagi 
hirmus ükskõikset. Ja niipea kui mul see meelde tuli — mul 
tuli veel midagi meelde, aga seda ma praegu ei ütle, ei 
või —, aga kui mul see meelde tuli, mis ma ütelda võin, näis 
mulle äkki, et tema Õnnistegija on tema enda nägu ja et kui 
see Õnnistegija magama jääks, kas või kogemata, siis võiks 
ka tema suu samuti hirmus ükskõikselt lahti vajuda nagu 
Köleril endalgi ja temal poleks siis kogu maailma inimestega 
midagi tegemist. Öelge nüüd ise, kas te saaksite nutta, kui 
teil midagi niisugust meelde tuleks?» 

«Muidugi ei saaks, kui midagi niisukest,» arvas Indrek. 

«Mina ka ei saanud, sest ma mõtlesin kohe, et kuis ma 
nutan inimese pärast, kes on teinud Onnistegija, et kui ta 
võiks kogemata magama uinuda, siis tuleks tal sootuks üks- 
kõikne näoilme, mitte niisuke nagu pildil. See kõik on väga 
rumal, sest Õnnistegija ei uinunud kunagi nõnda ükskõikselt 
magama, vaid seda tegid tema jüngrid Ketsemani aias, aga 
mõelda võib ometi nõnda edasi ja tagasi, ühte- ja teistpidi. 
Kas teie ei mõelnud kirikus midagi niisukest kaksipidist?» 

«Ei mõelnd,» vastas Indrek, 

«Aga mis te siis mõtlesite, kui te kaksipidi ei mõelnud? 
Mina ei või kunagi kauemat aega üksipidi mõelda. Sest mõt- 
len ma nii kaugele ja sügavale kui mõtlen, ometi teeb mõte 
kusagil kas või ilma minu teadmata haagi sisse ja tuleb vana 
kohta tagasi, just nagu eksija metsas. Läheb ja läheb, ning 
jällegi sealsamas. Meie mõte on ümarik, ja sellepärast on 
kõik ümarik. Ja seda ümarikku ma kardan. Mina ei taha 
kunagi endisse paika tagasi minna ja sellepärast mõtlengi 
kaksipidi, et mõte ei saaks ümarikuks minna. Aga ümarik 
mõte on nagu igavene elu. Kui õpetaja hakkas klassis meile 
seda seletama, käisid mul kohe judinad üle keha. Minu mee- 
lest oli igavene elu ikka hirmus ümarik, nagu pastor seda 
meile seletas, seesama, kes tol korral oli kirikus. Ja siin ongi 
see peapõhjus, miks ma nutta ei saand, kuigi ma nii väga 
tahtsin. Mitte Köleri pärast, vaid muidu niisama, sest nutu 
järel on ikka nii hea ja kerge tundmus. Ja teate, miks? Tädi 
ütleb ikka, kui ma kangesti naeran: hoia end, naeru järel 
tuleb nutt. Aga kui naeru järel tuleb nutt, eks siis nutu järel 
tule naer, sest ega keegi igavesti nutta või. Sellepärast kat- 
sungi heast-paremast tubli nutu kätte saada ja mõtlen siis: 

s00, nutt on nutetud, nüüd pole tükil ajal enam midagi karta. 
Nõnda läksin kirikussegi peaasjalikult selleks, et nutan sea! 
hea peatäie, sest seal on viisakas koht ja viisakas aeg ka — 
Köler on surnud. Aga kõik läks nurja. Sest niipea kui ma 
pastori halli pead nägin, mõtlesin ma kohe: seal ta nüüd põl- 
vitab ja mõtleb oma igavest elu, aga omal on hallid juuksed 
nõnda soetud, et paljas pealagi välja ei paistaks. Aga miks 
ta muretseb nii väga oma palja pealae eest, kui ta usub iga- 
vest elu? Ütelge, miks? Teie ei tea? Aga mina tean. Selle- 
pärast, et pastori igavene elu on ümarik ja et ta isegi teab 
seda, ainult meile lastele ei öelnud ta seda. Meie eest varjas 
ta tõde. Ta kordas meile alati: igavene elu, igavene elu, aga 
ise oleks tahtnud öelda: ümarik igavene elu, ümarik igavene. 
Ja niipea kui see mõte mul tuli, oli nutt nagu peoga võetud. 
Papa ja pastor oma ümariku igavesega nutsid, aga mina ei 
saanud. Näete nüüd, kui rumalaid asju võib kirikuski mõelda. 
Aga mida teie seal mõtlesite, kui kõik põlvitasid? Kas te 
üldse midagi mõtlesite?» 

«Mina mõtlesin, et ilmas on paremad või suuremad ajad 
möödas,» ütles Indrek. 

«Seda pole mina veel kunagi mõelnud, mitte kunagi,» kin- 
nitas Ramilda. «Aga miks nii?» küsis ta imestanult, 

«Kõik ilus ja suur on enne olnud ja nüüd on ta surnud. 
e on surnud, Schiller on surnud, Puškin ja Kõler, 

õik.. .» 

«Aga see on ju hea, et Goethe on surnud,» ütles Ramilda. 

«Miks?» küsis Indrek omakorda imestades. 

«Tema oli ju enne surma väga vana,» vastas Ramilda, 
«ja kui ta tänini oleks elanud, siis oleks ta veel vanem olnud. 
Donžuanid ei pea kunagi vanaks elama, sest vana donžuan 
on naeruväärne. Ja Goethe oli suur donžuan. Teate, et ta oli 
juba ise üle seitsmekümne, kui läks kaheksateistkümne-aasta- 
sele kosja? Mõistate? Seitsekümmend ja kaheksateist! Kui 
ta veel praegu elaks, siis poleks ma öö- ega päevarahu saa- 
nud, sest ma oleks alati kartnud, et ta võib mulle kosja tulla, 
kui ta juhtub mind nägema. Ja ütelge nüüd ise, mis ma oleks 
pidand tegema, kui nii hirmus vana Goethe oleks mulle kosja 
tulnud?» 

Ramilda vaikis silmapilguks, nagu mõtleks ta millegi üle 
järele või nagu oleks tal midagi uut meelde tulnud. Siis nae- 
ratas ta ja ütles nagu häbenedes: 

«Tahate, ma ütlen teile ühe saladuse, ühe suure, suure 
saladuse?» 

«Ärge parem öelge, preili,» palus Indrek, «ma kardan, e! 
lobisen ta kogemata välja.» 

«Peate õppima saladusi hoidma,» ütles Ramilda elutargalt. 
«Saladused on suur varandus, aga kuis te siis ilma varandu- 
seta tahate elada! Ega te ometi igavesti taha siin leiba lõi- 
gata ja taldrikutega kolistada. Kuulake: tädi ja isa tahavad 
mind Saksamaale saata, aga mina ei taha minna. Ja teate, 
miks? Arvake.» 

Millegipärast hakkas Indrekul süda äkki värisema ja 
südamevärin laienes kõigisse ihuliikmeisse, 

«Noh, kas teie ei tea arvata?» 

«Ei tea,» sai Indrek vaevalt vastatud, sest südamest levi- 
nud värin halvas keelepaelad. 

«Teie suur, suur loll,» ütles Ramilda äkki hellatavalt, 
nagu oleks ka temal osa Indreku südamevärinast. «Teie 
Tallisman! Me just praegu rääkisime ju. Millest me rääki- 
sime?» 

«Suurest saladusest,» vastas Indrek sootuks vaikselt. 

«Ja see suur saladus oli Goethe,» ütles Ramilda naerdes. 
«Asi on nimelt ümberpöördud, kui ma rääkisin: mina ei taha 
Saksamaale sõita, sest Goethe on juba surnud. Ükski peale 
teie ei tea, et see on sellepärast. Aga kui Goethe alles elaks, 
kui oleks üks tuhandik protsentigi võimalust tema elusolemi- 
scks, siis sõidaks ma kohe, kas või täna õhtul juba ja tulek- 
*sin tervelt tagasi. Sest ainult mõelda, et sa sõidad kuhugi, 
kus võib ka Goethe olla, kes armastas vanas eas noori tütar- 
lapsi, et sa võid teda vähemalt eemaltki näha, et on see või- 
maluski olemas, kuigi see kunagi ei teostuks, — teate, see 
aitaks paremini kui ükski suplemaat, sest ka vana Goethe on 
ikkagi parem kui Brummfeldt'i värske suplemaat. Aga nüüd 
ma ei sõida, ei taha. Peale selle on veel midagi, mis puutub 
teisse. Mitte just isiklikalt teisse, vaid üldse teisse, poistesse. 
Jõulus nimelt, kui dr. Brummfeldt soovitas mulle kliimavahe- 
tust, ütles papa, et nüüd pole võimalik, sest kuhu jätab ta oma 
poisid, tähendab vürstid, krahvid ja Tigapuud. Muidugi ka 
teid. Aga kas saate aru, mis see tähendab, et doktor ütleb, 
mina pean sõitma, sest noored neiud vajavad kliimavahetust, 
ja et papa vastab: poisid? Tervest ilmast kokkusõitnud 
poiste pärast lükata minu sõit edasi. Utelge nüüd ise, mis 

asi siis mina õieti olen, kui minu tervisvesi, minu Saksamaa 
täiendus, minu Goethega kohtamine olenevad poiste lobist, 
igapäevasest lobist? Milleks ma siis elan, kui poiste supp on 
tähtsam kui minu sõit? Papa ja tädi kinnitavad mõlemad: ei ° 
saa, ei või, sest kes hakkab poistele suppi keetma. Tuhat 
korda olen ma soovinud, et te oleksite minu ja mina teie ase- 
mel, üheks silmapilgukski, küll ma siis näeks, mis te teeks, 
kui te peaks kohe kuhugi sõitma, aga ometi ei saa, sest papa 
ja tädi kordavad: Oota, oota kevadeni, siis ei taha Ramilda 
enam suppi, siis sõidame. Ütelge, mis te siis teeksite?» 

«Ma ei tea, mis ma siis teeksin,» vastas Indrek, «aga ühte 
tean ma...» 

«Mida te teate?» küsis Ramilda. 

«Mina tean, et kui teie seda mulle varemalt oleksite öel- 
nud, siis oleksin ma valmis olnud ükskõik mis ettekäändel 
koolist lahkuma, et tädil poleks olnud vaja enam suppi keeta 
ja teie oleksite võinud kohe sõita.» 

«Aga teised? Nemad oleksid ikkagi suppi tahtnud.» 

«Kui ka teised seda oleksid teadnud, et kõik on meie supi 
pärast, siis oleksid ka nemad ühes minuga lahkunud,» ütles 
Indrek suure kindlusega. «Meie oleksime teie heaks kõik tei- 
nud, preili.» 

Ramilda jäi tõsiselt Indrekule otsa vahtima ja tema imeli- 
selt suur suu tegi mingisuguseid ebamääraseid liigutusi, nagu 
valmistuks ta naerma või nutma. Aga see kestis ainult üüri- 
kese silmapilgu. Siis ütles ta: 

«Aga papa? Mis oleks temast saanud, kui teie oleks kõik 
minu pärast laiali jooksnud? Ah jumal! Seda mõelda on nii 
hirmus, et ennem las olla kõik, nagu on. Mina arvan, et kui 
Õnnistegija ise astuks ühel ilusal päeval papa ette ja ütleks 
temale: «Annan sulle igavese elu, tule minu juurde; annan 
sulle õige ja tõeliku igavese elu, mitte selle ümariku, millest 
räägib sinu vana hea sõber, aga ainult siis, kui sa kohe, 
jalamaid jätad oma poisid ja härra Ollino ja tuled minuga,» 
siis vastaks papa talle kõhklemata: «Ei, armas Õnnistegija, 
mina tulen küll heameelega sinu juurde igavesti elama, aga 
ainult ühe tingimusega — et võin oma poisid ja härra Ollino 
kaasa võtta. Muidu ei tule, muidu lepin ennem oma vana 
sõbra igavese eluga, selle ümarikuga.» Uskuge või mitte, aga 
papa vastaks Õnnistegijale tingimata nõnda. Ja mis te arvate, 
mis vastaks Õnnistegija, kui ta oleks õige Õnnistegija, mitte 

aga niisuke ümarik, et võib magama uinuda, suu ükskõikselt 
lahti? Ta vastaks 'papale tingimata: «Ükskõik, kui sa ilma 
poisteta ei või, siis tule ühes nendega.» Ja nõnda läheks papa 
ühes poiste ja supikatlaga. Tädigi pääseks selle moega para- 
diisi, sest kes siis poistele hakkab seal suppi keetma, kui teda 
ei ole. Ka teie läheks sinna leiba lõikama ja lauda katma, 
ainult mina üksi jääks maha ja käiks mööda tühje tube. 
Mind ei lase keegi igavesse ellu, sest mina olen egoist, jõle 
egoist. Tädi on kuri, aga mina olen egoist. Tädi on mõni- 
kord küll hirmus kuri, et ta peab poistele suppi keetma, aga 
siis läheb tal see hoog üle ja ta keedab edasi, sest ka tema 
armastab lõpuks poissa. Seda on ta papast õppinud. Tema 
süda on küll nende peale täis, aga ikka armastab. Armastab 
kõiki neid võrukaelu ja logardeid — nõnda nimetab ta teid, 
kui supp keeb ja kõik kohad on auru ja tossu täis. Aga mina 
ei armasta kedagi, teid ja vürsti ning Tigapuud ka ei 
armasta, härra Ollinot ehk pisut tema inetute silmade pärast; 
sellepärast jäängi ma üksinda maha. Nõnda ongi parem, ka 
teil, sest kui vürst jälle kord vanad tassid puruks peksab, siis 
pole teil enam vaja uutel kõrvu küljest ära murda. Ega ole? 
Aga kus need on, mis me tol korral ära murdsime? Ikka 
veel kasti põhjas? Ma tean, mis te papale vastasite, kui ta 
teilt tol korral küsis. See oli väga hea vale, vägal See on 
palju parem kui see, mis mina ütlesin. Mälestuseks pole 
sugugi nii hea kui enesekaitseks ja suureks, suureks õnneks. 
Õnn olgu ikka kas pööraselt suur, nii et ta hulluks ajab, või 
teda parem ärgu olgugi. Õnn ja armastus! ...» 

Proua Malmbergi rasked sammud kostsid ukse tagant ja 
Ramilda katkestas lause, et uuel toonil jätkata: 

«Jälle on leivatükid üks paks, teine õhuke. Seda lihtsat 
asjagi ei suuda te ära õppida.» 

«Mitte ennast siin erutada,» tõreles tädi Ramildaga. «Jäta 
see minu hooleks, mina olen sellega harjunud.» 

«Ma lähen, ma lähen, tulin ainult silmapilguks, ma pole 
ju millalgi käinud,» vastas Ramilda uksele lähenedes, kus ta 
jäi peatuma, et küsida: «Armas tädi, mis sa arvad, kas 
Köler saab taeva? Küsisin härra Paasilt, aga tema ei tea, 
sest temale pole seda üles antud ega ole temalt ka küsitud. 
Aga mis sina arvad, armas tädi?» 

«Misukeste tühiste küsimustega sina küll oma pead vae- 
vad!» ohkas tädi. «Mis peab sinust nõnda saama.» 


«On see siis nii tühine küsimus, kallis tädi?» küsis 
Ramilda nagu nukralt. 

«Meile inimestele on see üsna tühine küsimus,» seletas 
proua Malmberg. «See on jumala asi, kes läheb põrgu, kes 
taeva. Meil pole muud, kui vaatame, kas supp paras soolane 
ja tummine, kas leib lõigatud ja laud kaetud, sest poisid 
tulevad varsti nagu hagijad. Armas jumal nende eest ei 
muretse, miks siis meie peaks taeva ja põrgu pärast muret- 
sema!» 

«Just härra Paasi arvamine,» kiitis Ramilda ja jätkas: 
«Aga mina mõtlen sagedasti taevast ja põrgust. Mina mõt- 
len, et Köler saab tingimata taeva, sest ta on nii ilusad Jee- 
suse pildid maalinud, sellepärast ei lase Õnnistegija teda 
põrgu minna. Ja tead, armas tädi, mis ma veel mõtlen. Köler 
elas Peeterburis, keiser elab ka Peeterburis, ja kui tema taeva 
saab, siis saab ehk Köler ka. Ja mina ei usu mitte, et armas 
jumal laseks Vene keisri põrgu minna. Sest milleks siis keis- 
riks, kui ikkagi põrgu kuradi kätte.» 

«Jäta juba kord oma targutused ja mine,» ütles proua 
Malmberg. «Ära võta keisri nime oma suhu, sest papa ütleb, 
see on poliitika ja poliitikast ei pea rääkima.» 

«Papal on ju kõik poliitika ja millestki ei tohi rääkida,» 
vastas Ramilda. «Tema meelest on taevas ja põrgu ka polii- 
tika ja sellepärast ei tohi ma temalt kunagi küsida, kas Köler 
saab taeva või läheb põrgu.» 

«Ei, armas laps, kui Köler läheb põrgu, siis pole sest 
midagi, las ta aga läheb; aga kui keiser läheb põrgu, siis on 
see poliitika,» seletas proua Malmberg, 

«Aga kui keiser läheb taeva, kas siis on poliitika?» küsis 
Ramilda. 

«Ei, siis ei ole poliitika, sest nagu sa ise, armas laps, ütle- 
sid, suure Venemaa keiser ei võigi mujale minna kui aga 
ainult taeva...» 

«Nii et kui armas jumal äkki võtaks ja paneks keisri 
Põrgu, siis poleks see muud kui puhtpoliitika,» ütles Ra- 
milda. 

«Ah issand küll!» hüüdis proua Malmberg kärsitult. «Küll 
võid sa inimese ära tüüdata! Ikka poliitika, poliitika! Mui- 
dugi mõista, et kui põrgu, siis poliitika.» 

«Aga kas Goethe on põrgus või taevas, mis sa arvad?» 
küsis Ramilda. 

«Seda ei või ju keegi teada, kui aga armas jumal üksi,» 
vastas proua Malmberg. 

«Tead, mis mina teen, tädi, kui ma ära suren: küsin juma- 
lalt endalt, mõnelt inglilt või Jeesuselt Kristuselt, kus Goethe 
on, ja lähen ka sinna, et kordki teda oma lihasilmaga näha, 
kas või peale surmagi.» 

«Armas laps, mis sa ometi räägid!» hüüdis proua Malm- 
berg. «Oma lihasilmaga! Taevas ei ole lihasilma, seal on kõi- 
gil seletatud silmad.» 

«Aga kas põrgus on lihasilma?» 

«Kuule, ära tee mind kurjaks, mine parem heaga ära,» 
ütles proua Malmberg. 

«Ma juba lähen, aga kui põrgus on lihasilm, siis tingimata 
sinna.» Ütles ja läks. 

«See laps tapab viimaks minu ja ka iseenda, nagu ta sün- 
dides tappis oma ema,» kaebas proua Malmberg Indrekule. 
«Mis ta kõik teada tahab! Selle poolest on ta oma emasse. 
Minu kadunud õde oli ka niisuke: muudkui aina küsib. Ja 
küsimusedki on neil peaaegu samad. Kas te võite arvata, 
mis ta täna küsis? — Kas armastuse kätte võib ära surra, 
puhta palja armastuse kätte? Just tema sõnad. Ja tema ema 
viimane küsimus oli surres — sest minu kätel suri ta, mina 
olin vanem, tema noorem, nii et ta otse minult endalt küsis: 
Kas see on nüüd armastusesurm? Suren ma armastusesurma? 
Usub minu mees nüüd, et ma teda armastan? Usuvad tei- 
sed? Minu õde oli nimelt oma mehest palju noorem ja selle- 
pärast ei uskunud keegi, härra Maurus isegi õieti ei uskunud, 
et Miralda teda armastab. Surisängil kinnitasin ma küll õele, 
et nüüd usuvad kõik ta armastust, kõik, sest mis sa surijale 
ikka ütled; aga jumal neid inimesi teab. Mõnikord näib, et 
inimesed üldse ei tea, mis on armastus. Naisedki ei tea, mees- 
test rääkimata. Nemad hoolitsevad küll oma naise eest ja on 
hirmus armukadedad, aga mis armastus on, seda nad ei tea. 
Armastus pole see. Armastus oleks peaaegu nagu kurjus. 
Seda nägin oma õest, sest tema armastas oma meest tõesti. 
Aga niipea kui mees tema väiksematki tuju ei täitnud, sai ta 
kohe kole kurjaks, otse tigedaks, lubas mehe tulise ora otsa 
pista, ta peeneks jahvatada ja tuhaämbris prügikasti viia. 
Seal on vana mehe koht, kui ta ei armasta — ütles ta. Noo- 
red muidugi ei armasta, sest need ootavad, et neid armasta- 
taks — rääkis ta. Vanale läksin just selleks, et tema mind 

armastaks. Ta armastab ju — lohutasin mina teda —, aga 
ta ei suuda ju kõike täita, mis sa nõuad. — Mis armastus 
see on, mis kõike ei suuda, vastas õde mulle, Õige armastus 
võib kõik. Õige armastus võib valetada ja varastada, röövida 
ja tappa, õige armastus võib koera viisil haukudagi. Nõnda 
ütles ta ja hakkas ise naerma, sest tal tuli elavalt silmade 
ette, et kuis see oleks, kui armastus äkki koerana hauguks, kar- 
vane ja saba tudiseb. Niisugune oli minu õde oma armastu- 
sega ja samasugune on tema tütar oma taeva ja põrguga.» 
Kell helises, kuulutades tundide lõppu, ja kogu maja lõi 
sumisema nagu mesipuu. Ühed ruttasid koju, teised söögi- 
tuppa, kus neid ootasid auravad vaagnad ja taldrikud, 

Köleri surma puhul saadud muljed oleksid võinud ehk 
kauemini kesta, kui poleks tulnud Puškini sünnipäev. Esimest 
korda oli see päev olnud küll juba sada aastat tagasi, aga 
tol korral ei elanud ilmas veel inimesi, kes oleksid teadnud, 
et seda päeva peab eriliselt pühitsema. Vaheajal oli Puškin 
jõudnud ammugi ära surra — 2,702702... korda oleks ta 
jõudnud vahepeal surra, kui ta oleks elanud iga kord oma 
seatud aja. Selle arvasid Jaan Vainukägu ja Adalbert Sikk 
kahekesi välja, aga ainult ligilähedalt, nagu nad ütlesid, sest ei 
olevat enam põhjust nii väga täpne olla, kui inimene juba 
kordki on surnud, Oma arvutuse tulemusest teatasid nad 
härra Slopaševilegi, kui see tuletas meelde Puškini sünni- 
päeva, aga Slopašev vastas neile üsna ükskõikselt: 

«Puškin võib tuhat korda surra, elavaks jääb ta siiski, 
sest samal ajal, kui ta sureb tuhat korda, sünnib ta kümme 
tuhat korda.» 

Kogu linnas, vähemalt õppeasutistes kõrgeimast madala- 
mani püüti nägu teha, et ollakse ärevil või hirmul, nagu 
kaheldes, kas Puškin ikka tõesti veel kord sünnib või eba- 
õnnestub see tähtis akt, Härra Slopašev käis juba paar näda- 
lat eriliselt tursunud näoga ümber ja pidas oma sõbra Voi- 
tinskiga kollokviume, nagu ta ise ütles. Enamasti tegi ta seda 
kodu oma toas, aga kui poiste tembud liiga ülemeelikuks 
muutusid, siis ka kuskil väljas vaikses nurgakeses. Ja ikka 

kõrgemale tõusis Slopaševi- mõttelend, kuni ta lõpuks võrd- 
les Puškinit Kristusega ning arvas, et kui jumal veel kord 
mõtleb inimsugu oma poja verega lunastada, siis sünnib see 
tingimata Venemaal, sest kui saadi Puškiniga toime — tapeti 
enneaegu —, küllap saadakse siis toime ka jumala pojaga, 
juutide juurde pole enam vaja maailma lunastamiseks minna. 

«Härra Slopašev, Puškinit ei või ometi Kristusega võr- 
relda,» ütles direktor. 

«Näete nüüd isegi,» hüüdis Slopašev võidurõõmsalt, «teil 
pole aimugi, kes on Puškin! Sest mis on nende kahe vahe? 
Eks ole mõlemad luuletajad, suured luuletajad, ainult et 
Puškin kirjutas oma luuletused ise, Kristus laskis teisi kirju- 
tada, sest ta ise võib-olla ei tundnud seda käsitööd. Teie 
arvate muidugi, et Kristus on luuletajana Puškinist suurem, 
aga ootame parem, kui ka Puškini sünnipäev saab kahe 
tuhande aastaseks, räägime siis. Mina ütlen, et kui Puškin on 
oma kümme tuhat aastat mullas olnud, siis on ta rohkem 
väärt kui Kristus, kes on istunud kaks tuhat aastat jumala 
paremal käel.» 

Aga härra Maurusele ei meeldinud nii kõrge mõttelend ja 
ta vihjas alkoholile. Sellele vastas Slopašev elutargalt: 

«Et õpetaja joob, see pole suur häda; õpilane peab kaine 
olema, sest õppida on raskem, kui õpetada. Õpetada võib ka 
siis, kui ise aru ei saa, aga õppides peab tingimata aru 
saama, muidu pole võimalik...» 

Nii kõrgelt käisid Puškini sünnipäeva eellained Slopaševi 
erutatud vaimus. 

Tema erutus näis infitseerivat ka õpilasi, mitte ühes, vaid 
mitmes klassis. Käis agar ettevalmistus mingisuguse saladus- 
katte all, Eriti palju oli tegemist Liblel, Vutil ja Vainukäol. 
Kui siis viimaks kätte jõudis oodatud päev ja tund, oli ilmas- 
tikus tunda otse elektripinget. 

Slopašev ilmus klassi ülevas tujus ja õhetava näoga. 

«Täna, lapsed, räägin ma teile Puškinist, maailma suuri- 
mast ja geniaalsemast kirjanikust. Puškinist kui inimesest 
tahan ma teile rääkida, armsad lapsed.» Nõnda algas Slopa- 
šev oma kõnet, kui ta oli kateedril istet võtnud. Aga ta ei 
saanud kuigi kauaks istuma jääda, sest ta vaimustus peagi 
iseoma sõnust ja nõnda pidi ta tõusma esiti püsti, siis kiki- 
varbaile, ja lõpuks, ekstaasi kõrgeimal hetkel, seisis ta, käed 
veheldes laiali, rinnukil vastu kateedrit, nagu tahaks ta lendu 

tõusta ja Puškini vaimuna õpilaste peade kohal lehvida, 
endal nägu tursunud ja silmad punased kui verelomp. 

See oligi silmapilk, kus aampalgi tagant laest laskus härra 
Slopaševi virvendavate silmade ette midagi pisikest ja nige- 
lat, mis vehkles pisut oma ihuliikmetega ja kadus siis niisama 
ootamata, nagu ta oli ilmunudki. Slopaševi pahem käsi, mis 
õpilaste poole oli välja sirutatud, jäi kivistunult kangeks, kuna 
parem tegi mingisuguseid ebamääraseid liigutusi ja kattis 
siis silmad, nagu tahaks ta sealt midagi kinni kahmata. 
Nüüd jõudis ka pahem käsi silmile, ja kui neid natukene 
aega oli hõõrutud, avas ta nad pilgutades ja küsis kohku- 
nult: 

«Midagi nägite?» 

«Ei,» karjusid poisid kooris, aga kõige valjemini Lible 
oma: peene häälega tagumisest pingist. 

«Mulle nagu viirastus midagi,» seletas õpetaja. 

«See oli Puškini vaim,» vastati. 

«Ärge rüvetage oma rumalate naljadega õilsaima mäles- 
tust,» ütles Slopašev nüüd ja alustas oma kõnet uuesti. Ei 
võtnud kuigi palju aega, kui ta sai oma kõnest pisarateni lii- 
gutatud. Aga siis ilmus see nigel kuju aampalgi tagant uuesti 
ja vehkles oma valgete ihuliikmetega Slopaševi vesistunud 
silmade ees, mida tõttasid nüüd hõõruma mõlemad käed kor- 
raga. 

«Hakkab jälle,» lausus ta endamisi, 

«Mis hakkab jälle?» küsisid õpilased. 

«Teie ei saa sellest veel aru, lapsed, teie pole veel sinna- 
maale elanud,» ütles Slopašev nukralt ja jätkas kõnet. 

ge saame kõigest aru, kui teie seletate,» vastasid poi- 
sid. 

«Ei, ei, lapsed,» ajas Slopašev vastu, «enne Puškin, siis 
see.» 

Aga enam ei saavutanud ta endist ekstaasi ega elevust. 
Ainult hääl katsus paar korda kuke moodi laulda, nagu see 
sündis ikka, kui Slopašev sattus tõelisse vaimustushoogu. 
Seda tühipaljast hääletempu võttiski vaim, kes piilus aam- 
palgi taga, uue tõsise vaimustusena ja julges jällegi laskuda 
alla Slopaševi silmade ette karglema. Nõnda oligi ta järg- 
misel hetkel härra Slopaševi peos, kes katkestas poolel sõnal 
oma kõne ja möirgas otse lõvihäälega: «A...a! O...0o! Mis 
see siis on?» Ja enne kui ükski jõudis sõnagi seletuseks lau- 

suda, oli see väike valge papist vaimuke, kelle ihuliikmed 
vehklesid ainult niitide abil, mis seisid otsapidi Lible käes, 
puruks kistud ja klassile näkku paisatud. Ainult irvitav molu 
jäi veel niidi otsa kõlkuma. Võidurõõmsalt karjus Slopašev: 

«Tean! See oled sina, Piilu! Sinu käed on laua all!» 

Nende sõnadega kargas ta, oma raske kehaga kateedrit, 
et minna Piilut püüdma. See oligi silmapilk, kus pääses õige 
sünnipäevavaimustus valla. Sest kogu laudade-esine ja ka 
nende vahe oli täis külvatud paberist tonge. Nad ei puudu- 
nud isegi laudade all, ei siin ega teistes klassides, et õpilaste 
jalad võiksid neid kokkuräägitud silmapilgul tabada. Kui 
nüüd härra Slopašev täis püha viha kateedrilt maha kargas, 
et arvatavat kurjategijat püüda, siis algas tema jalge all hir- 
mus ragin ja paukumine. Õpetaja eeskujul hakkasid ka õpi- 
laste jalad laua all ragisema ja paukuma, esiti selles klassis, 
siis aga ka naaberklassides riburada mööda, kuni ragises ja 
paukus kogu maja kolmel korral. Ainult kaks kõige kõrgemat 
klassi ei ragisenud ega paukunud, nii kõrged olid need. Ja 
ragina ning paukumisega seltsis poiste karjumine ja vilista- 
mine, nagu oleksid nad äkki kõik hulluks läinud — kogu 
härra Mauruse esimese järgu asutis. Õieti karjuti ainult siis, 
kui õpetaja pööras pilgu klassilt; muidu olid kõik väkka, 
paugutasid ainult laudade all, kui õpetaja jalad liikudes pau- 
kuma hakkasid. Aga et õpetaja pööras pilgu kord klassile, 
kord klassilt ära, siis oli see vaheldumisi tumm või täis 
põrgukisa. Kõrvalt kuulates oleks võinud arvata, et härra 
Maurus -on endale mingisuguse imeliku mänguriista ostnud, 
mille mehanismi praegu proovitakse, ja sellepärast on õppe- 
asutisest saanud nagu loomaaed. 

Paukumine ühes vaheldumisi karjumise ja vaikimisega val- 
lutas kogu maja tükiks ajaks. Õpetajad, kes polnud selleks 
ette valmistatud, kaotasid pe ja jooksid minema. Kõik 
nõudsid härra Maurust, keda polnud kodu. Ollino abi ei 
aidanud, sest ta ei saanud iseomagi klassist jagu. Samal ajal, 
kui nõutud õpetajad all suures toas seisukorda arutasid, oman- 
das asi Slopaševi klassis teise pöörde: seal jäädi uuesti vaik- 
seks, kuigi teistes klassides alles paugutati ja karjuti. 

Slopašev katsus Piilut kätte saada, ähvardades selle nõnda 
hävitada, et märga laikugi järele ei jää, aga kui poiss lau- 
dade alla puges, et õpetaja teda kätte ei saaks, tundis see 
end natukese rähklemise järel lööduna, läks pikkamisi kateed- 

rile tagasi, istus, kattis silmad kätega kinni ja ei teinud enam 
väljagi ei paugutamisest ega karjumisest. Ning kui ta viimaks 
käed silmade eest ära võttis, et vaikseks jäänud klassi vaa- 
data, siis nägid kõik, Liblegi nägi, kes juba laudade alt oli 
välja roninud, et härra Slopašev nutab, sest ta nägu on märg 
ja ta silmist jooksevad veel praegugi pisarad, nagu kõneleks 
ta endamisi Puškinist, sellest maailma suurimast luuletajast. 
Selleks polnud keegi ette valmistatud ja sellepärast rabas ta 
kõiki ühte moodi. Slopaševi pisarad tundusid poistele pea- 
aegu ilmutusena. Nüüd võisid teised klassid paugutada ja 
karjuda niipalju kui süda kutsub, Slopaševi klass ei piiksa- 
tanudki enam. Ja selles vaikuses küsis Slopašev niisama 
vaikselt: 

«Lapsed, miks te mulle seda tegite?» 

Aga ükski ei vastanud. 

«Olen ma teie vastu halb olnud?» küsis Slopašev uuesti. 
«Paas, teie olete juba täiskasvanud, ütelge teie, olen ma halb 
olnud.» 

«Ei,» vastas Indrek. 

«Aga miks te siis teete minuga nõnda?» 

A olete sagedasti purjus, härra õpetaja,» vastas Indrek 
nüüd. 

Aga seda vastust ootas Slopašev nähtavasti kõige vähem. 
Ta jäi suurte tardunud silmadega Indrekule otsa vahtima ja 
alles tüki aja pärast laskis ta pilgu ka teistel nägudel ümber 
liikuda. Kui pilk viimaks uuesti Indrekule tagasi jõudis, 
ütles Slopašev nagu alistunult: 

«Õige, ma olen tänagi purjus ja purjus peaga kõnelesin 
teile maailma suurimast luuletajast ning õilsamast inimesest. 
Sellest: näete, missugune siga võib inimene olla, Ainult ini- 
mene! Ja ma ei häbene seda ütlemast, sest see on tõde. Aga 
eeskujuks ärgu olgu see teile” mitte, sest mitte iga õpetaja ei 
kõlba teile eeskujuks. Isegi Puškin ei kõlba teile igas asjas 
eeskujuks, kuis siis veel mina. Vaadake, armsad lapsed, see'p 
see ongi maailma häda, et siin on nii vähe eeskujulikku, aga 
õige kasvatus eeskujus. ongi. Ei milleski muus! Aga ütelge 
nüüd ise, mis eeskuju mina teile olen, kui ma räägin purjus 
peaga teile maailma suurimast luuletajast. Või mis peab teist, 
armsad lapsed, saama, kui teil on minusugune õpetajaks? 
Aga kas te ei tahaks minuga edasi kannatada, kui ma teile 
luban, kui ma tõotan surematu luuletaja Puškini püha nime 


172 


juures, et tänasest päevast 'peale tahan ma end parandada. 
Ja kui ma peaksin uuesti eksima, siis tuletage mulle mu püha 
vannet meelde ja mina tahan teie sõna järgi teha. Ja küll 
teie näete, armsad lapsed, minust saab veel vanas eas asja, 
kui teie hakkate mind kasvatama. Üldse, teate, vanemad ei 
peaks lapsi ja õpetajad õpilasi kasvatama, vaid vastupidi, 
sest vanemad ja õpetajad on rohkem rikutud kui lapsed ja 
õpilased. Seda mõtleski Kristus, kui ta ütles: Laske lapsuke- 
sed minu juurde tulla. Ütles ta: laske vanemad? Ei, vaid: 
laske lapsukesed. Mõistate? Nii et teie ise, armsad lapsed, 
peate endale õpetajad kasvatama, peate neile eeskujuks 

olema, küllap siis asi peagi paraneb. Teie, noorte päralt on 
“ maailm ja tema tulevik, ja kui teie ei taha, et ta hukka läheb, 
et meie, vanad, ta hukka ajame, teid oma halva eeskujuga 
põhjalikult ära rikume, siis peate ohjad pingul pidama. Teie 
istute Kristuse süles, mitte meie, vanad, ja kui...» 

Slopašev ei saanud lõpetada, sest härra Maurus astus 
klassi. Aga ta oli nähtavasti väga üllatatud, et siin valitses 
täielik rahu, kuna teistest klassidest kostsid ikka veel üksikud 
paugud ja hulgalised karjatused. Tema teada pidi olema otse 
vastupidi. Sellepärast polnud tal aega siin enne peatuda, kui 
oli rahu jalale seatud kogu majas. Alles siis tuli ta uuesti 
tagasi ja ütles kurikavalalt: 

«Härra Slopašev, täna juhtus minuga imelik asi, väga ime- 
lik asi.» 

«Mis siis?» küsis Slopašev nagu uudishimulikult. 

«Kui ma voorimehega üle silla sõitsin, kuulsin ma äkki 
hirmsat müra ja kisa. Ma ütlesin siis voorimehele: «Härra 
voorimees, kas teil on head kõrvad?» Ja voorimees pidas 
hobused kinni ning ütles: «Miks saksad seda küsivad?» 
Mina vastu: «Härra voorimees, on teil head kõrvad või ei 
ole?» Nüüd ütles see voorimees: «Pole teised suuremad 
asjad, üks alati lukus ja teine ajab pilli.» Siis küsin mina: 
«Härra voorimees, kas kuulete midagi?» Ja tema vastab: 
«Nagu kuuleks midagi.» — «Mida te kuulete, härra voori- 
mees?» pärisin ma. «Üle jõe vist jälle loomaaed, nagu mullu- 
gi,» ütleb mulle see poolkurt voorimees. Ja teate, mis ma tegin? 
Ma tulin voorimehelt maha, maksin ta kinni ja andsin lisaks 
kahekümnelise selle eest, et ma temaga lõpuni ei sõitnud, 
ning ütlesin: «Tänan, härra voorimees, aga kahjuks ei saa 
ma teid tarvitada, sest teie pole päris kurt. Mina võin oma 

maja ette sõita ainult üsna kurdi voorimehega, muidu hak- 
kab mul häbi.» Nõnda tulin ma jalgsi. Ja kui ma kodu hak- 
kasin küsima, siis ütlesid kõik: «Härra Slopašev teab.» 
Ning nüüd tahaksin ma teada, mida teie teate?» 

«Härra Maurus,» ütles Slopašev, «teie panete mu klassi 
ees piinlikku seisukorda, sest ma ei tea midagi selletaolist, 
millest teie räägite. Ainult Puškinist kõneldes sattusin ehk 
suuremasse vaimustusse, kui õpetajale on kohane, ja hukuta- 
sin sellega õpilasi. Just praegu seletasin neile, et iga liigsus 
tuleb iseloomu nõrkusest ja et inimesel peab olema kindel 
iseloom. See peab olema igal üksikul ja ka kogu rahval. Meil 
venelastel ei ole kindlat iseloomu ja sellepärast oleks hea, 
härra Maurus, kui te klassilt küsiksite, eesti keeli küsiksite, 
mida. mina ei mõista, nii et ei tarvitse vastates mind häbe- 
neda. Või ehk soovite, et ma üürikeseks lahkun?» 

«Ei, ei,» vastas direktor, «minu poisid julgevad ikka tõtt 
rääkida.» 

Aga see kiidetud julgus pidi olema üsna kahtlane asi, sest 
direktor pöördus Lible poole eesti keeles, nagu Slopašev oli 
soovitanud. 

«Sina, suur võrukael,» ütles ta, «räägi ilma salgamata, 
mis siin sündis, ja ära valeta, sest härra Maurusel on kõrvad 
ja silmad, mis ulatavad üle jõe ja läbi müüride. Räägi, ehk 
muidu...» 

«Härra Maurus, siin ei sündinud midagi,» vastas Lible 
silmi pilgutamata. 

«Teie ei karjunud?» päris direktor. 

«Ei,» vastas poiss. 

«Mitte sugugi?» 

«Ainult natukene, nagu mõnikord ennegi.» 

«Miks te siis karjusite?» 

«See oli nii naljakas, mis härra Slopašev Puškinist jutus- 
bas.» 

Härra Maurus pöördus mitme poisi poole, aga vastused 
kõlasid samalaadsed. Viimaks jäi ta Indreku ette seisma ja 
lausus sellele: 

«Aga teie, vana pikk tõsine iisraeli mees, kelle sees pole 
kavalust, mis teie ütlete?» 

«Ei midagi muud kui teisedki, ainult et...» 

Indrek peatus, sest ta kahetses, et oli tahtnud midagi roh- 
kem öelda kui teised. 


174 


«Noh, öelge välja, mis siis,» sundis direktor. 

«Ainult et härra Slopašev sai Puškinist pisarateni liiguta- 
tud ja meie naersime,» lõpetas Indrek lause. 

«Kuidas teil häbi ei olnud!» hüüdis härra Maurus. 

«Meil pärast oli,» lausus Indrek nagu vabandavalt. 

«Lible, kas sinul ka oli?» küsis direktor. 

«Oli küll,» vastas poiss, nagu räägiks ta tõtt. 

«Noh, siis on kõik hea,» ütles direktor, ja Slopaševi poole 
pöördunud, jätkas vene keeles: «Neil on häbi ja nad kahet- 
sevad, et nad Puškini sünni puhul naersid. Aga andke neile 
andeks, sest noored ei tea, et sünd on niisama raske ja tähtis 
kui surmgi. Meie, vanad, teame seda ja satume vaimustusse, 
aga neile ajab see naeru peale.» 

Sellega lahkus direktor klassist. 

«Ma tänan teid, lapsed,» ütles Slopašev siis ja tahtis 
midagi juurde lisada, aga sõnad jäid millegipärast kurku 
kinni ja sellepärast tõstis ta ainult parema käe, tegi sellega 
mingisuguse liigutuse ja järgnes härra Maurusele, sest kell 
oli juba ammugi helisenud. 

Alles pärast tunde küsis direktor Indrekult nelja silma all: 

«On see tõsi, et teie ütlesite härra Slopaševile klassi ees, 
et tema on purjus?» 

«Ei,» vastas Indrek, «vaid et tema on sagedasti purjus ja 
et see ei meeldi meile.» 

«See oli väga hea,» kiitis härra Maurus. «Mind ta ei 
kuula, ehk kuulab ta ometi teidki, vana häbeneb noort ikka 
ennem kui teist omasugust. Muidu on ta ju tark ja hea ine- 
mine. Pealegi on ta venelane, kel tutvused. Üks vend Riias, 
teine Peeterburis, kus nende sõna maksab. Niisuguseid on 
härra Maurusel vaja, mõistate? Sest kuis me muidu elame, 
kui meil pole mehi, kelle sõna maksab!» 

Puškini sünnipäev oli viimane sündmus, mis koondas veel 
nagu kogu asutise; peale seda algas lagunemine. Äkki oleks 
nagu kõigil huvi kadunud õppimise ja õpetamise vastu, 
mõeldi ja räägiti ainult sõidust ja oodati päeva, mil võis 
oma pambu võtta ja minna. Indrek kahtles, kas sõita suveks 
kirjutaja juurde või jääda siia ühes Ollinoga koduhoidjaks, 
nagu härra Maurus soovis. 

«Mina ei tahaks, et te siia jääte,» ütles Ramilda sellest 
rääkides. 

«Miks nii, preili?» küsis Indrek. 

«Mina sõidan ära, sellepärast,» vastas Ramilda. «Te ju 
teate, kuhu mina sõidan? Saksamaale. Teie imestate? 
ega ma siis ometi nii kergemeelne ole, nagu ma räägin. 
Goethe on muidugi surnud, sinna pole midagi parata, aga 
mina võin siiski sanatooriumi sõita. Täna vaatlesin end peeg- 
lis, ja kas te võite arvata, mis ma leidsin? Leidsin oma näost 
juba väikesed kortsud. Pisitillukesed küll, aga juba on! 
Saate sellest aru? Ma pole veel elama hakanudki, aga juba 
näos kortsud! Ja siis mõtlesin ma: kortsud ongi sellepärast, 
et ma pole veel elama hakanud; aga las lähen Saksamaale, 
seal hakkan eluga peale, küllap siis kaovad need kortsud. Ja 
kui seal ka elu ei ole, siis... Teate, mis siis tuleb?» Ta 
astus Indrekule lähemale, vaatas talle suisa silma ja ütles 
siis: «Siis tuleb surm. Kuidas ta tuleb, seda ma praegu ei 
"tea, aga et ta tuleb, seda tean ma kindlasti. Kas teie kardate 
surma? Ütelge päris otsekoheselt, sest niikuinii läheme kaue- 
maks ajaks lahku. Ajab ta teile hirmu peale?» 

«Ei,» vastas Indrek. «Ta ei tule mul meeldegi.» 

«Aga minul tuleb,» seletas Ramilda. «Mõnikord ma ise 
«tuletan ta meelde. Mul oli kord sõbranna — see oli mu 
ainuke — ja tema suri ära. Mina käisin teda surnult vaata- 
mas ja suudlesin teda otsaette, lugesin enne issameie ära 
ja siis suudlesin. Kui ma nüüd tahan surma elavalt meelde 
tuletada, siis mõtlen ma ikka seda suudlust. Et iseennast sur- 
nuna "mõelda, teen ma nõnda: lähen peegli ette, seisan seal 
ja vahin iseendale tardunud pilgul näkku; siis sulen silmad, 
ajan huuled torusse — sõbrannat suudlesin ma nõnda — ja 
suudlen iseend peeglis. Külm klaas toob judinad kehale, 
õudsed ja head, ning ma mõtlen: see külm oli minu enese 
otsaesine, surnul on ka niisuke külm otsaesine; tähendab 
mina olen surnukülm, olen surnud. Ja ma ei julge enam silmi 
avada, sest ma kardan näha iseend peeglis surnuna. Pöör- 
dun hirmunult kõrvale, viskun käsikaudu sohvale, peidan pea 
padjusse ja ainult nõnda saan silmad uuesti lahti. Kui te: 
teaksite, misuke rõõm see on — üksi olla ja tunda, et alles 
elad, et olid just praegu surnud, aga tõusid tervelt üles, sur- 
nust üles. Tädi ei saa sellest midagi aru. Kas teie saate?» 

«Mina saan,» vastas Indrek. 

«Mis te saate sellest aru?» küsis Ramilda. 

«Öelda seda ei oska, aga ma tunnen, et saan midagi aru,» 
seletas Indrek. 

«Eks ole?» kinnitas Ramilda. «See oleks nagu kusagil 
kukla taga või selja peal, sellepärast ei oska seda öelda. 
Mina näiteks ei tea ju põrmugi, kas ma kunagi mehele lähen 
või kellele ma lähen, kui ma lähen, aga ometi mõtlen ma 
mõnikord: mis oleks, kui vürst oleks minu mees? Mis ma 
teeks, kui mu mees hakkab riistu purustama? Ja teate, mis 
ma teeks: mina annaks ise talle riistad kätte, ütleksin: säh, 
võta, purusta, armas mees, kui sa muidu ei või. Teeksin 
kapiuksed lahti ja laoksin sealt kõik lauale, et mehel oleks 
lõhkuda. Ole ainult hea ja purusta, sest sina oled mu isand 
ja käskija, oled majas peremees. Kas te usute, et mina 
midagi selletaolist teeks!» 

«Ei tea, tõesti ei tea,» vastas Indrek vaikselt, nagu oleks 
telle liiga tehtud. 

«Ikka ei tea, ei tea,» osatas Ramilda ägedalt. «Aga mina 
tean! Mina tean, et see pole kellegi mees, kes südametäiega 
hakkab riistu lõhkuma; nõnda teeb ainult minu tädi, kui ta 
läheb papaga hirmus riidu. Siis purustab ta kõik, mis kätte 
juhtub, ja nutab pärast, et mõtle, mis see kõik maksab. Mees 
tuleb südametäiega kallale, see on õige mees. Kui vürst oleks 
tol korral tädile kallale läind, siis oleks ta olnd see õige. Ta 
oleks võind minulegi kallale tulla, sest mis oli minul temaga 
siis rääkimist, aga ka seda ei teind ta. Ma just mõtlesin, et 
tuleb kallale, aga eil Lõhkus ainult, lõhkus vanu riistu! 
Nüüd te teate, mis ma niisugustest meestest arvan, nagu 
vürst. Aga teiega ei peaks ma nõnda kõnelema, sest teie 
hukutate mu rumalustele, ütleb tädi.» 

«Preili, ma ei hukuta ju, ma ei lausu sõnagi,» kaitses end 
Indrek. 

«Just nõnda te hukutategi: ise ei räägi, lasete mind, ja 
nõnda see tulebki siis.» 

ad ei oska ju nii ilusasti rääkida kui teie,» ütles Indrek 
nüüd. 

«Ei oska nii ilusasti...» kordas Ramilda, nagu tahaks ta 
osatada, küsis aga siis äkki elavalt: «Kas tõesti räägin ma 
ilusasti?» 

«Minu meelest küll.» 

«Ausõna?» 

«Ausõna,» kinnitas Indrek. 

«See on nii ilus, et te seda mulle ütlesite,» lausus Ramilda 
nüüd nagu mingisuguses ekstaasis. «Ometi ükski inimene, kes 
minus midagi leiab! Aga seda ei ütle ma ühelegi hingele, 
Saksamaal ka ei ütle. Ja teie ärge öelge ka, ega?» 

«Ei ütle,» lubas Indrek ja tundis millegipärast äkki häbi. 

See oli nende viimane kõnelus, ainustki sõna ei vahetanud 
nad peale seda. Selle muljega Indrek kodu poolegi sõitis, 
mille järele ta igatsust tundis. Aga kaua aega ei saanud ta 
mõttest lahti, et nad viimaseks olid rääkinud surmast, nagu 
peaks see midagi tähendama. Alles hiljem mõistis Indrek, et 
see võis ometi midagi tähendada. Jah, juba siis võis see 
midagi tähendada. Veel südaööl, kui ta hakkas raudteejaa- 
mast jalgsi koju minema, pamp seljas, mõtles ta endi viima- 
sest kõnelusest, kõndides metsa vahel või tukkuva rukki ääres. 
Nõnda oli nii imeline minna vastu ööd. Alguses tõttas ta, 
aga siis tundis, et pole vähematki mõtet tõttamiseks valges 
kevadeöös, kui kukub kägu peaaegu hommikuni, kus ta algab 
uue hooga, ja kui karjub rääk ning tuhat soolindu käo väsi- 
des. Astud nagu pool-unes ja kogu keha täidab magus uim, 
millest võpatad, kui üle tee hüppab heidutatud jänes või hau- 
gatab kuskil värava taga võõras koer. 

Ka kodu võttis Indrekut vastu võõras koer tigeda hauku- 
misega. Suure vaevaga, tubli malakas peos, pääses ta rehe- 
aluse väravatest sisse ja sulges nad enese järel uuesti, kuna 
koer jäigi väravate taha tema jälgi nuusutama ja haukuma. 
Imelikult ja õudselt mõjus Indrekusse see tige võõras koer 
koduväravas ja kaua lamas ta lakas heintel ristseliti, ooda- 
tes asjata und. Kui muutlik on maailmas kõik! Viimaks 
ometi uinus ta ja ei ärganud enne, kui isa tuli keskhommikul 
hobustele lakast heinu võtma. 

«Ah sina olidki see, kellega koer öösel nii kurjasti tõre- 
les,» ütles isa Indrekule. 

Ise ajas käed laiali ja kraapis heinu kokku, et käputäit 
läbi augu hobustele redelisse visata. Ja Indrek, kes istus 
alles asemel, pani esimest korda õieti tähele, kui kange on 
isa selg küürutades ja kui kõnksus tema harakile »aetud sõr- 

med. Eriti torkasid just need viimased talle silma. Kui isa 
redelile lähenes, et alla minna, astus Indrek talle lakaotsale 
vastu ja sirutas käe teretamiseks. 

«Õige jah,» ütles isa, «me pole veel kätt andki, kange töö- 
tegemisega unustad selle asja.» 

Ka teretades pani Indrek isa kõnksus sõrmi tähele, ja 
kui ta mööda redelit alla läks, lausus ta endamisi, nagu oleks 
ta leidnud mingisuguse uue elutõe: 

«Kõnksus mis könksus, selles pole kahtlust.» 

Aga see polnud ainuke elutõde, millega Indrek kodu kokku 
puutus. Emal paistis teretamisel silmis nii palju rõõmu, aga 
ometi pööras ta pilgu pelglikult kõrvale, nagu häbeneks ta 
seda nukkervalusat joont, mis piirles tema naeratada püüdva, 
koltunud ja lugemata hulga peente kortsudega kaetud suu 
ümber. Indrek oli seda suud nii palju kordi näinud, aga nii- 
sugusena nägi ta teda täna esimest korda. Ja millegipärast 
tundus talle, et sellega, kel on niisugune suu, ei pea midagi 
rääkima, või olgu siis, et on midagi tõsist, nukrat, rasket. 
Nõnda polnudki tal emale midagi öelda, kui aga kõige 
tühisemat, labasemat ja ebatarvilikumat. Ka ema otsis 
nagu asjata juttu. Alles siis, kui nad kahekesi jäid, ütles 
Indrek: 

«Küll on isa käed kõnksu jäänd.» 

Ema võpatas nagu kogu kehast, põõrdus ümber, vaatas 
pojale otsa ja küsis: 

«Kust sa seda võtad?» 

Endal oli nii hell helk silmis ja suud piirav valus joon 
oleks nagu pisut vähenenud. 

«Nägin, kui ta lakas heinu kokku kraapis ja mööda rede- 
lit alla tuli: sõrmed ei paindunud ümber pulkade, ainult 
redeli sammastest said nad veel õieti kinni,» seletas Indrek. 

Ema pööras näo kõrvale ja jäi oma vimmas pihaga nõnda 
poja ette seisma. Ja äkki viirastus Indrekule mingisugune 
ammu möödunud sündmus, sest ka seal oli ema seisnud sa- 
muti vimmas pihaga. Aga tol korral oli see keset õue, pool 
haokubu süles. 

Alles natukese aja pärast küsis ema: 

«Kas sa siis seda alles nüüd nägid?» 

«Just täna hommikul esimest korda,» vastas Indrek. 

«Aga see on ju ammugi nõnda,» seletas ema. «Ainult kui 
said linna kooli, läksid silmad lahti, nii et nägid.» 

«Arvad sa tõesti, et koolis,» kahtles Indrek. 

«Aga kus siis,» vastas ema ja vaatas pojale otsa. «Ikka 
koolis, ei mujal. Kool ja kroonu, need teevad silmad lahti. 
Kas Andres nägi isa vanadust või tema rasket orjust, kui oli 
kodus? Ei näinud. Aga nüüd näeb. Nüüd näeb seda tuhande 
versta tagant ja kirjutab. Kui isa seda luges, pühkis ta mitu- 
setu korda silmi. Ajas küll prillide süüks, ütles, et liig kan- 
ged teised, aga ei see olnd prillide kangus, vaid noore And- 
rese kiri, Sest mõni päev pärast kirja lugemist ütles isa: 
«Andresest saab ehk veel asja, kroonu teeb teisest mehe.» 
Nii et isa, nagu näha, loodab, et küll tuleb Vargamäele 
tagasi, las ta saab aga kroonust lahti. Ega ta sinule pole 
kirjutanud?» 

«Ei,» vastas Indrek. 

«Vana sauna-Madiski arvab, et las sikutab mõni aasta 
kroonu rinnust, küllap siis tuleb heameelega Vargamäe setu- 
katele looka peale panema.» 

«Ei ta tule,» ütles Ants, kes oli kuulnud Indreku ja ema 
viimaseid sõnu. «Ei mina usu, et tuleb.» 

«Mine nüüd sina oma usuga,» vastas ema. «Muud polegi 
kui aga: ei ta tule, ei ta tule. Nõnda muidugi ei tule, kui 
kõik ajavad üksisõnu: ei ta tule, ei ta tule.» 

Ja Indreku poole pöördudes kaebas ema: 

«Ants on nagu arust ära, aina kinnitab, et Andres ei tule. 
Just kui oleks teisel kahju või kade meel, et Andres võiks 
ehk tülla.» 

«Ema, jäta ükskord oma kahju ja kade meel,» vastas Ants. 
«Minul pole Andrese tagasitulekust sooja ega külma, sest 
kui mina kord kroonu lähen, siis ei tule ma enam kunagi 
Vargamäele tagasi, see on kindel. Ma ei tuleks isegi siis 
mitte, kui isa Vargamäed minule pakuks.» 

«Kuula nüüd,» ütles ema, kuna endal huuled värisema ja 
vesi silma tikkus. «Nõnda räägib ta alati, kui Andresest jutt 
tuleb. Isegi isale ütles ta kord seda, nii et pidi virutada 
saama.» 

«Kuhu sa tahad siis minna või mis sa mõtled tegema 
hakata?» küsis Indrek vennalt, kes oli talve jooksul nagu 
täieks meheks sirgunud. 

«Seda ma praegu ei tea,» vastas Ants, «aga küllap leidub 
ilmas ka seda, mis mina tegema hakkan. Ma lähen ükskõik 
kuhu ja teen ükskõik mis.» 

«Lähed ennem teisele sulaseks, kui oled Vargamäel pere- 
meheks?» küsis Indrek kimbutavalt, 

«Miks siis just teise sulaseks?» küsis Ants põrnitsevalt 
vastu. «Oled sina kellegi juures sulaseks?» 

«Muidugi olen ma sulaseks, mis sa siis arvad,» vastas Ind- 

vennale, 

«Jääh!» osatas Ants uskumatult. «Nüüd mul sulane! Tun- 
nen su sulasepõlve! Saksa mängid sa. Aga muidugi: minust 
saksa ei saa ja sellepärast pean mina sinu ja ema arvates 
Vargamäele jääma. Mina olen ju selleks paras.» 

«Kuule, Ants, kust sa seda võtad?» küsis Indrek nukralt 
ja üllatatult, sest talle paistis, nagu tekiks ka venna suu üm- 
ber midagi selletaolist, nagu ta oli esiti märganud emal. 
«Mina ei mõtle seda sugugi nõnda, nagu sina arvad. Kui 
ma ütlen, et olen sulaseks, siis olen seda tõepoolest. Olen 
isegi sulase sulane. Või tead sa, mis on ilma rahata koolis- 
käimine? Mina ja nii mõnigi minu kaaslane teeme asju, mida 
sina pead endale alandavaks, sest sa ütled: see on naiste 
töö. Aga mina teen seda tööd, et pisutki võida õppida.» 

Aga see, mis Ants nüüd ütles, oli Indreku meelest nii 
rabav, nii hirmus, et ta ei saanud enam ainustki sõna suust 
ja et ta kahetses iga oma räägitud sõna. Sest Ants vastas: 

«Ma lähen või sibiks, laske mind ainult midagi õppida.» 

Ise pööras ta silmad kõrvale, seisis oma jändriku kehaga 
külgepidi venna poole, nagu põrnitseks ta rünnakuks hoogu 
võttes. Aga ei sündinud midagi muud, kui et ta läks kolinal 
uksest välja, nagu oleks tal ei tea miks häbi või piinlik. 

Indrek tundis end kodu omaste keskel äkki võhivõõrana 
ja nagu viha-alusena, «Seda see koer öösel nii väga mulle 
kallale kippuski,» mõtles ta. Isegi see maastik, mille ümbrit- 
sedes ta öösel oli kõndinud ja ilutsenud, paistis nüüd võhi- 
võõrana, sest kui ta oleks tahtnud sellest siin kõnelda, siis 
oleks teda niisama vähe mõistetud nagu neid tassikõrvugi, 
mida ta kandis põuetaskus siidpaberisse mässitult. Kägu võis 
ööd läbi kukkuda, soolinnud võisid kui meeletud karjuda, 
pääsukesed võisid varahommikust hilise õhtuni vidistada, sest 
päike karjatas sinises taevas roosakas-valgeid pilvi, aga ini- 
mestel polnud sellega asja, sest neil oli oma tegemine, omad 
mured. 

Peale keskhommikut läks Indrek mööda karjatänavat alla 
koplisse. 

Piirikraavi nähes, mis jooksis nöörsirgelt läbi Jõessaare 
jõkke, tõusis tal tung seda mööda minna. Aga kraav oli 
nagu kokku vajunud ja kevadine vesi tema kaldad õõnesta- 
nud ning poristanud. Kõik oli vahepeal teiseks saanud. Või 
pettis teda ta mälu? Oli ehk tema ise rohkem ja kiiremini 
muutunud kui see piirikraav ühes oma poriste kallastega? 

Vaikides kõndis ta kuni jõeni. Aga siin heledas roheluses 
ja pimestavalt sädeleva veepinna kirguses, kus siiraviiralesid 
väsimatud pääsukesed, tõusis tahtmine häälitseda, nagu hak- 
kaks ta kaasa elama lindudega. Hõikas korra, hõikas kaks, 
nagu loodaks ta kuskilt vastuhõiget. Aga ei olnud jõe ääres 
muud vastajat kui aga hallid küünid, mis seisid ebakorralikus 
reas mõlemal pool jõge kõikjal, kuhu aga ulatus silm, kadu- 
des lõpuks päikesehelendusse ja õhuvirvendusse. 

Lõpuks vastati Indrekule ometi ka mujalt, mitte jõe äärest, 
vaid metsast. Ja ilma et endale õieti aru annaks, kes võiks 
sealt vastata, hakkas ta otseteed läbi padriku hääle peale 
minema. Aga kui ta jõudis sihile, jäi ta seisatama, vaatas nii 
ühele kui ka teisele poole ja lausus mõttes: 

«Tiiu ja Kadri muidugi.» 

«Me mõtlesime, et keegi ära eksind, ei saa padrikust välja,» 
seletas Tiiu vastuseks venna teretusele. 

«Tead, mis Pollaga on?» küsis Kadri nagu suurimat uudist 
ja tähtsamat sündmust kogu aja jooksul, kus vend oli linnas 
elanud. «Polla on surnd! Kadus teine talvel äkki ära ja jäigi 
kadunuks. Mõtlesime, et hundi töö, ja käisime selle jälgi 
otsimas, aga ei kedagi. Nõnda kevadeni. Ja siis äkki: Polla 
haopinu ja lumehange vahel, nina tagapool, nagu oleks ise 
sinna pugend. Ja isa ütleski, Polla läind sinna surema, Ta 
olnd minust vanem, sellepärast. Koerad ei ela nii vanaks kui 
meie, ütleb ema. Kas see on tõsi, et meie elame vanemaks 
kui koerad?» 

«On käll,» vastas Indrek, 

«Aga hobused? Kas nemad surevad ka enne kui meie?» 
jätkas Kadri pärimist. 

«Nemad ka,» kinnitas Indrek. 

«Ja sead?» 

«Sead samuti,» ütles Indrek. 

«Nii et meie elame kõige kauem,» järeldas Kadri ja küsis 
siis poolsaladuslikult: 

«Aga kodukäijad? Kui kaua nemad elavad?» 

«Kodukäijad?» kordas Indrek üllatatult. 

«Just,» kinnitas õde ja kratsis ise oma pruuni paljast 
säärt. A 
«Ema ütleb alati: las tuleb Indrek, küsi tema käest, küll 
tema teab,» rääkis tüdruk ja vahtis oma pruunide silmadega 
tõsiselt vennale otsa. 

Nüüd ei saanud Indrek muidu, kui võttis õe tuule ja päi- 
kese pargitud kätest kinni ning tõmbas ta oma põlvile. 

«Kas sa oled kuulnud, et üks loll võib rohkem küsida kui 
üheksa tarka vastata?» ütles ta siis õele. 

«Ema ütleb sedasama,» raeris Tiiu ja astus ka lähemale. 

«Aga mis seal linnas siis õpitakse, kui sa seda kodukäija- 
test ei tea?» küsis Kadri. 

«Mis sina ise mineval talvel õppisid?» küsis Indrek vastu. 

«Vene keele tähti,» vastas Kadri. «Ega siis linnas tähti 
õpita.» 

«Kas mina tähti õppisin,» ütles nüüd Tiiu, «mina õppisin 
ju sõnu.» 

«Siis linnas õpitakse ka tähti ja sõnu,» imestas Kadri. 

«Ainult tähti ja sõnu,» vastas Indrek oma väikesele õele 
sootuks nukralt. 

«Ja ikka vene keeli?» 

«Ka saksa ja ladina keeli.» 

«Mis keeled veel on olemas?» 

«Inglise ja prantsuse,» arvas Tiiu. 

«Aga veel?» mangus Kadri vennalt. 

«Hirmus palju veel,» vastas see. 

«Ütle mõni, ütle mõni niisuke, mida ma pole enne kuulnd.» 

«Hollandi.» 

«Seda olen kuulnd!» hüüdis Tiiu võidurõõmsalt. 

«Herero,» ütles Indrek. 

«Seda ei ole,» kinnitasid mõlemad õed. 

«Aga kas niisukest keelt on, mida pole kuulnd sina ega 
koolmeistergi?» küsis Kadri, ° 

«Küllap on,» arvas Indrek. 

«Kudas peaks küll olema niisukse keele nimi?» imestas 
Kadri. Aga sellele ei osanud vastata ei Tiiu ega Indrek, 
nii et nad olid kõik kolm ühesugused rumalad. Sellepärast 
võis Tiiugi istuda suure venna kõrvale mättale ja võis ase- 
Ei oma pruunid sääred venna valgete kõrvale päikese 

ätte. 

«Vaata, Indrek, oma ja meie jalgu,» ütles ta. «Nagu 
kuradi käpp ja jumala käsi.» 

«Nagu kuradi käpp ja jumala käsi,» kordas ka Kadri, 
seades omad jalad venna jalgade kõrvale. Jalgadest läkski 
neil nüüd pärisjutt lahti. Kadri näitas vennale kõigepealt 
oma suurt mädamuhku päka all, mille pärast ta nii palju 
nutnud ja öösiti uneta aelenud, sest et ei aidanud ei tee-, 
kärnaoblika- ega kobrulehed, ei seakamar ega rukkileiva leo- 
tatud sisu, mida ema peale pani. Veel praegu peab ta luu- 
kama ja jalga hoidma, mis soos nii raske. Nad viisid Ind- 
reku ütitese pesa juurde, millel rohus ja samblas pikk, keeru- 
line sissekäik ja lind ise nii julge, et lendas siinsamas pihku, 
kui Tiiu tasakesi pesa juurde hiilis ja oma väikese pruuni 
käe pesasuu ette pani. 

«Aga nüüd ta jätab pesa maha,» ütles Indrek. 

«Ei see lind jäta,» karjusid lapsed vastu, «me võtsime ta 
ennemalt ka kord kinni.» 

Veel näitasid nad Indrekule mätast, kus otsas nad juba 
mitu korda kaht suurt ussi näinud, ja nüüd pidi vend neile 
nõu andma, mis teha, et ussid kätte saaks: kas tõmmata tera- 
riistaga kriips ümber mätta, et nad siit minema ei pääseks; 
kas panna neile puust ristikesed mättale peapadjaks, nagu 
sauna-onu õpetab, nii et neil tuleks raske uni; kas asetada 
siia piimapudelid, et ussid sisse poeksid, või katsuda põleva 
õletuustiga pärast päikese loojangut, sest tulevalgele peavad 
ussid kohe välja tulema ning siis on nad paganad käes! Ind- 
rek arvas, et oleks hea koer, see võtaks nad mättast välja, 
või katsuks õige mätta ära purustada — aga ei üks ega teine 
eltepanek rahuldanud tütarlapsi, sest head koera ei olnud 
neil ja kes jõuab selle suure mätta purustada, liiatigi kui tal 
kased peal! Ka muis asjus ei suutnud Indrek õdedele abiks 
olla ei nõu ega teoga ja nõnda taipasid nad peagi, et Ind- 
reku kooliga seal kaugel linnas pidi olema pisut teine lugu, 
kui ema arvas. Sellega pidi nimelt niisugune lugu olema, et 
seal ei õpetatud midagi, millest elus tulu ja abi oleks. Seal 
ei õpetatud ei kodukäijate vanust, ei selle keele nime, mida 
ükski pole kuulnud, ega seda, kuidas ussid mättast kätte 
saada. Ainult: oleks koer. Aga seda teavad Tiiu ja Kadri 
isegi, et oleks niisugune koer, siis vii mätta juurde, kraabib 
natuke, puhub ninast mättasse oma hingeõhku, ja kuula — 
juba uss hakkabki sisisema. Ning mis siis enam! Oota ainult 

malakaga. Aga niisugust koera ei ole ju. Teda pole ei neil, 
ei teiselperel, ei Aasemel, ei Ämmasool, Sooväljal ega Hundi- 
palul. Pole sellest kuulda olnud ka Raval, Kukessaarel ega 
sealpool suuri metsi, kus algab välimaa, Kassiarul oli, aga 
seegi läks hulluks. Rappis usse, kuni kaotas aru, sest jumal 
ei tahtnud, et Kassiarult kaoksid kõik ussid: pole enam mi- 
dagi, millega oma patud andeks saada. Aga kui on ussid, 
siis pole muud, kui mine sohu, löö uss maha, ja üheksa pattu 
ongi andeks antud. Kui õnnestub, tapad kaks või kolm ja 
siis on kaheksateist või kakskümmend seitse pattu lunastatud: 
Aga paljuke sel inimesel neid patte ikka on, nii et ussidest 
jätkub rahva lunastamiseks. 

Nõnda on lugu ussidega ja seda teavad Tiiu ja Kadri 
väga hästi, Teavad ka, et Kassiarul oli viimane ussimurdja 
koer, nimega Loki. Ja nüüd pole enam kuskil tema sarnast, 
sest nüüd pole enam endine aeg — ka seda teavad Tiiu ja 
Kadri. Sellepärast otsivadki nad abi vennalt, kes tuleb otse- 
teed linnast koolist, sest kuskilt peab ometi abi saama, Aga 
et ka vend ei tea paremat, siis on õed pettunud ja Indrek 
saab tagasi oma seletamatu nukruse, mis ajas ta esiti ülalt 
väljamäelt alla sohu ning jõe äärde. š 

° Välja äärde viimaks tagasi jõudnud, hakkab Indrek selle 
ümber ringi tegema. Piiriaia ees mõtleb ta pisut, mõtleb kogu 
riidu ja kohtukäimist, mis piirid Vargamäel olid sünnitanud, 
aga siis ronib ta aiast üle Oru krundile. Ta ei pane tähelegi, 
kui paitavalt ja pehmelt kahisevad noored lehed randemaa 
leppades ja kaskedes. Ebateadlikult kaldub ta põllu äärest 
kaugemale, kaldub jällegi peaaegu sohu, kus kasvavad siin- 
seal mudapajud oma nooljate ja läikivate lehtedega, mida 
Indrek peab tahes või tahtmata puudutama, nagu silitama. 
Pahema käe otsas on tal ikka veel saapad, parema käe sõr- 
med haaravad värskeid, mahlaseid ja nagu vaiguseid lehti, 
mis hakkavad käe külge ja rebenevad okstelt. Millegipärast 
on nii hea kiskuda puilt ja põõsastelt nende  elumahlaseid 
udemeid ja tunda, kuis nad elumahlastavad su käegi, kui 
surud nätsked lehed peos ühiseks hulgaks — õrnroheliseks 
palliks, millega hakka kas või mängima, nagu oleks ilm täis 
rohelist rudisevat sula lund. 

Nõnda huupi minnes. jõuab ta uuesti rajale ja näeb seal 
natukese maa peal Pearut kraavikaldal seismas. Indrek mõt- 
leb esiti üle kraavi hüpata ja otseteed edasi minna, nagu ei 
krnaig ta naabrimeest tähelegi, aga siis hüüab ta äkki, enda- 
egi nagu ootamata: 

«Tere ka, teisepere isa!» 

Pearu pöördub tema poole ja Indrek näeb, et tema vanas 
ja murelikus näos — jah, täna näeb Indrek, et ka Pearu 
nägu on vana ja murelik, sootuks vana ümbritseva roheluse 
kõrval —, et tema näos ilmneb naeratus ja nagu tänulik 
mahedus. Silmist on ajuti välkuv valge täiesti kadunud, sil- 
mad on päris sinised, kui ta ütleb: 

«Näeh, teisepere Indrek ka linnast välja lastud.» 

«Ilus ilm ajab välja,» vastab see. 

«Nojah, ega kevadel põle see linna-asi veart enam ühti, hak- 
kab haisema ja tolmama. Aga näe mul siin, kui paks ja tihe.» 
Ja ta näitas käega sinnapoole, kust Indrek oli tulnud. 

«Pean rehnutti,» jätkas Pearu, «kuidas seda siin kruavi- 
tada, et vesi õieti ära jookseks, sest see on metsamua. Sinu 
isa kruavitab kangesti seal teises kandis, aga mina tahan siin 
hakata, sest siin on see õige metsamua.» 

Sellele ei osanud Indrek midagi vastata, ja kui Pearu oli 
tükk aega oma «metsamuast» seletanud, ilma mingit vastust 
saamata, viis ta jutu teisale, õeldes: 

«Sa elasid nüüd linnas, seal lehtede ja seitungite lähemal, 
kuulsid ehk, mis seal ka kuulda on; kas on jälle mõni sõda 
tulemas või?» 

Aga Indrek polnud midagi erilist kuulnud. 

«Hundipalu, tema ikka teab, sest temal käivad need lehed 
ja muud asjad, aga ma'p ole teda juba ammugi näind ja 
sellepärast ei tea midagi,» seletas Pearu edasi. 

Sellega nende jutt lõppeski seks korraks, sest Indrek ütles 
«head päeva» ja jätkas oma teed, Pearu jäi endisele paigale 
«rehnutti» pidama, jalas «venelased», mille sääred olid alla 
langenud, seljas kuub, hõlmad lahti ja särgikaelus nööbita, 
nii et päike paistis karvasele rinnale. 

Aga Indrek kohtas Pearut veel kord suve jooksul, nimelt 
vallamajas, kirjutaja juures, kus «nuabrimehel» oli tähtsaid 
õiendusi, nii et pidi kirjutaja eluruumides küll naiste ja 
meeste pudelist rüüpama, mille tõttu jutukõma aina kõvenes. 
Ja kui see läks sedavõrd valjuks, et Indrek seda juba läbi 

paari seina ja ukse kuulis, alles siis tuli Pearu ka Indreku 
jutule. 

«Tere kua, nuabrimehe äbarik!» hüüdis ta Indrekule kätt 
sirutades, mille see vastu võttis ja kes kuidagi ei suutnud hoi- 
duda piinlikust tundmusest, et Pearu sõrmed polnud sugugi 
kõnksus nagu tema isal. Kaua hoidis «nuabrimees» noor- 
mehe kätt, keda ta mõni teab miks veelgi paar korda äbari- 
kuks nimetas. Ise rääkis ta nõnda: 

«Mullu sügisel ütlesin kõrtsis sinu isale, oma nuabrimehele, 
selle vänge vanamehele, väga vängele, sest mina ise olen 
vänge ja kuis siis minu nuabrimees läbi suab, kui ta vänge 
ei ole, — nii et ma siis ütlesin va Mäe Andresele, kui ta 
oma merimõrtsuka, selle noore Andrese, sinu kalli venna, 
õieti öelda poolvenna, kroonu viis, sellesama, kes kevadel 
käis minu kruavi lõhkumas, kui ma loodheinamuad tegin, 
tead isegi, seal Jõessuare mail, — just sellesama merimõrt- 
suka suatiski vana Andres kroonu, ja siis ma talle ütlesingi, 
ütlesin lausa jonni pärast, et aga teda kiusata ja nokkida, 
ütlesin: Nüüd suatsid ühe poja kroonuküna närima ja teise 
linna hobusevargaks õppima — sinu nimelt, sest sinust pidi 
kool hobusevarga tegema. Lisasin talle veel juurde, et meil 
ongi hobusevarastest nappus käes, sest Vargamäelt pole veel 
ühtegi hoost varastud. Ja kas sa tead, mis vana Andres, see 
nuabrimees ja sinu kallis isa, mulle terve kõrtsi ees ütles? 
Tema ütles, et sina oled linna läind mitte hobusevargaks 
õppima, vaid tõde ja õigust tudeerima. Ning kui sa nüüd 
kevadel mööda minu krunti tulid, sest ma nägin, et sa tulid, 
ja ära arva, et ma mitte ei näind, tulid, suapad näpus ja pük- 
sid üles kearitud, sest sa oled ju nüüd saks, tulid ja teise 
peoga lehti kiskusid ning kruavi viskasid, nõnda sa tegid, kui 
sa mööda minu krunti tulid. Ja ma ütlesin iseendale seal 
kruavikaldal seistes, kui ma rehnutti pidasin ja päike nii soo- 
jasti paistis ja linnud laulsid ning mesilane lendas, minu oma 
mesilane, sest teistel siin mesilasi ei ole, ei ole sinu isal, sel 
vängel vanamehel, ei ole Vuasemel, ei tervel Sooväljal, ei 
Ämmasool, ainult Hundipalul on, aga tema mesilane nii 
kaugele ei lenda, sest ega mesilane loll ole, et ta hakkab üle 
jõe ja suure soo siia tulema, ta leiab mett lähemaltki, nii et 
see oli ikkagi minu oma mesilane, kes seal lendas, kui ma 
rehnutti pidasin. Nõnda ma siis seisingi seal ja vuatasin oma 
mesilast pajupõesa ümber ning mõtlesin, et seal ta nüüd on, 

see minu mesilane, lendab ja lendab teine väikene ja korjab 
siin soopaju küljest mett ja mina vuatan muidu pealt ning 
ootan, millal ta, pisike, kärjed täis suab, siis muudkui lähen 


ja võtan. Aga siis tulid sina minu metsast, hüppasid üle = < 


kruavi ja tahtsid oma krundile minna, teha, nagu mind 


poleks olemaski, ei mind ega minu mesilast seal pajupõesa 
ümber. Ära aja tagasi, ma tean, nõnda sa tahtsid teha, aga 
ometi ei teind, vaid ütlesid... Aga kas sa ise kua tead, mis 
sa mulle ütlesid, kui ma päikse paistel oma mesilast vuata- 
sin? Sa ütlesid: «Tere, teisepere isa! Tere, isa,» ütlesid sa. 
Ja ma tõstsin Issanda Eesuse ees oma jaale ning ütlesin oma 
mesilasele: «Näed sa, mu mesilane, seda meest seal kruavi- 
kaldal — sest sina oled juba täismees, Indrek —, näed sa 
teda, ütlesin ma oma Õnnistegija ees, ja kuulsid sa, et ta 
ütles minu vaese vanamehele, kes tahab end elatada sinu 
kätetööst, oh mesilane, et ta ütles suure ja heleda jaalega: 
«Tere, isal» Tead sa, mu poeg, mu kalli nuabrimehe poeg, 
mis ma siis mõtlesin, kui sa mind nõnda teretasid minu enda 
kruavi kaldal, sest see on minu kruav, kruavi muldki on 
minu mua peal? Siis ma seal mõtlesin, et: Oh, vägede 
Jehoova, see on va õndsa Krõeda jaal, justament tema õnnis 
hele jaalake, mis mind seal teretab oma hinge südamega. 
Aga meie oleme tema juba ammugi maha matt ja mina ise 
tegin temale teed, et tal oleks puusärgiski siledam sõita ja 
lahkuda oma Vargamäe armsatest eluhoonetest, kus ta küllalt 
sai raputada ja vintsutada. Aga vana Andres, sinu isa, pani 
mulle seda pahaks, sest õnnis Krõet oli tema esimene naine ja 
Vargamäe perenaine ja teist niisukest ei tule teps enam. Aga 
mina ei ole mitte veel oma esimest naist tema patu pärast 
tapnud ega maha matnud, sest temal on kõva kont ja jäme- 
dad jalad ning tema peale ei hakka miski, Tema elab kõik 
mu märad ja lehmad üle ja kes loeb küll kõik need uteke- 
sed, mis ta on niit! Nõnda mõtlesin ma seal kruavikaldal 
oma mesilase ees ja ütlesin Eesuse Kristuksele: Oh Imaa- 
nuel, seal see kallis nuabrimehe poeg nüüd teretab mind 
heleda jaalega, aga ometi pole ta õndsa Krõeda poeg, sest 
Krõeda suritee silusin ma enne, kui see mees sündis, kes tuleb 
üle kruavi minu metsast. Miks teretab ta siis mind ja ütleb: 
«Tere, isal»? Ja mu meel sai haledaks ning ma tegin oma 
suu lahti selle mudapajupõesa ees ja tõstsin oma jaale, kui 
ütlesin: «Imelikud on sinu teed, oh Kürjeleisson, sest mina 

hüüdsin seda noortmeest, kes räägib Krõeda jaalega, hobuse- 
vargaks, aga tema nimetab mind isaks, nii et mina olen 
hobusevarga isa. Ja vuata, Indrek, sinu isal oli mullu sügise 
jumala vaim peal, kui ta mulle kõrtsileti ääres ütles: see- 
sinane noormees peab kuulutama tõde ja õigust. Ja nüüd oled 


A sa seda mulle kuulutand seal soos kruavikaldal pajupõesa ees 


ja mesilase kuuldes, kui ma ajasin temaga juttu, nagu oleks 
ta mu lunastaja, ning sa oled mind oma isaks nimetand, kui 
ma kandsin viha sinu kange isa, tema poegade ja tütarde 
ning ka sinu enda vastu. Sest ma ütlesin oma mesilasele, kui 
sind oma metsas nägin: Vuata, sa mu metetooja, sealt tuleb 
teisepere hobusevaras. Aga just siis hüppasidki sa üle mu 
kruavi, nagu oleks sa seda linnas õppind, ja hüüdsid heleda 
jaalega: «Tere, teisepere isa!» Miks sa tegid nõnda, oh 
noormees? Miks sa tegid häbi selle vaese vanamehele, kes 
elatab end oma mesilase kätetööst? Ütle, oh kallis noormees, 
oma nuabrivanamehele, oma vänge isa kange vingamehele, 
miks tegid sa seal kruavikaldal nõnda, kui paistis päikene?» 

«Sellepärast, et ma ei olnud hobusevaras,» vastas Indrek 
naljatades. 

«Õigel» hüüdis Pearu. «Sa polnud hobusevaras. Ja ega 
sust suagi. Aga kui sa vahel Vargamäele tuled, siis tea, terve 
mu krunt on sinu ees lahti. Ja kui sa mind kusagil näed, 
mind vaest vanameest, eemal kaugelgi, siis ära mine minust 
mitte mööda, vaid ikka tereta. Hüüa eemaltki mulle: «Tere, 
teisepere isal» ja ma tahan oma poegadele-tütardele öelda, 
et ka nemad sinu isa nõnda teretavad. Ja sest ei pea midagi 
olema, et tema ei võta minu poegade-tütarde tervist vastu, 
sest neil pole nii heledat jaalt, kui on minu vänge nuabri- 
mehe tütardel-poegadel, Sest ainult kadunud Krõedal oli nii- 
suke hele jaal, kui ta oma suu lahti tegi ja...» 

Kirjutaja viis Pearu minema, sest muidu ei saadud jutule 
kuidagi lõppu. 

* 


Pärast lõunat läks Indrek Hundipalule, sest ristiisa oli 
tahtnud teda näha, kui ta peaks linnast välja ilmuma. 

Tiit koperdas parajasti pinumaal, kui Indrek Hundipalule 
jõudis, ja nõnda istusidki nad kahekesi sinna päikese paistele. 

«Vanainime armastab päikest,» ütles Tiit, «sest vanainimese 
veri ei jõua muidu enam soendada, hakkab juba tarretama.» 

Nõnda siis kasepakul istudes alustatigi seda «poolidiiga-» 
juttu. 

«Siin ei ole ühtki hinge, kis poolidiigast aru saass, kiigi 
ei loe lehte ega kedagi,» algas Tiit. «Sinu isa ikki ennemalt , , , 
luges, aga nüüd on sii kah, muudkui rühmab aga tüüd teha, , pi 
nagu saass inime ainult tüüga õndsaks. Sinust saab juba 
nüüd täis miis ja sellepärast piad selle poolidiiga asja sel- 
gess õpma. Kas teil kuulis kah poolidiiga asjast kõneldasse? 
Vana Maurus isi olli ju ennemalt ikki kange poolidiiga 
miis.» 

«Eks kõneldakse ikka ka,» ütles Indrek. 

«Kui Jakobson alles elas,» jätkas Tiit, «olli sii õige poo- 
lidiiga asi. Pärast Jakobsoni põle meil enam õiget poolidiiga 
miist olndki, Juutidel olli oma Mooses, meil Jakobson. 
kui temä oleks eland, ei siis oleks Kirjamiiste Seltsi kinni 
pandud: Jakobson põleks last, ta oleks Peeterburisse keisri 
enda juurde sõit. Ja õige Aleksandri kuuli oleks me siis ka 
saand, mitte niisukse kui nüüd, ning Linda aktsiad oleks ikki 
viil hinnas seist, sii on kindlam kui kindel. Aga temä surri — 
saksad tapsid ta sinna Vändra metsa ää, seda usun ma oma 
surmatunnini, ja kõik läks tagurpidi, ei aidand sääl enam 
ei Sahaskoi ega Mannasein. Nii et meie poolidiiga asi on 
üks suur s... temä surmast saadik. Seda võin ma nüüd 
sulle öelda, sest sa oled juba täis miis; käid linnan kuulin ja 
piad õpma poolidiigast aru saama.» 

Kahjuks taipas Indrek neid «poolidiiga asju» väga tume- 
dalt ja ebamääraselt, kuigi ajas juba aastatega kahekümne 
ligi. Ainult ühte pidi ta imestama: Hundipalu Tiit rääkis 
samust asjust ja nimedest, millest ta linnaski oli kuulnud 
direktori, mõne õpetaja või üliõpilase suust, olgu omavahe- 
listel mõttemõlgutustel või kuskil seltsis kõneõhtul. Tänini 
polnud Indrek seda kuigi tähtsaks pidanud, oli seda kõike 
ühest kõrvast sisse, teisest välja lasknud, aga kuuldes nüüd 
ka Tiidult sedasama, tuli ta otsusele, et asi peab olema täht- 
sam, kui tema tänini oli arvanud. 

« «Virulasel» olli omal ajal nagu sedamoodi jutumõnu 
nagu Jakobsoni «Sakalal», aga selle pannid nad varssi tuksu, 
sõid ta ära,» seletas Tiit ristipojale edasi. « «Valgusel» ollid 
küll hääd jutud, sest nii hääd ja pikad pole kellegi jutud 
olnd, kui ollid «Valgusel», aga temä poolidiiga asjad ollid 
läbi ja läbi s.... Saksad ostsid ta ära, nii et läks teine 

vene poole üle, ei armastand enam oma eesti rahvast. Olli 
küll kahju, et hää jutt jäi pooleli; kaks aastat lugesin juba, 
oleks ka kolmanda lugend, aga jätsin ta sinnapaika. Kui sa, 
sunnik, eesti rahvast ei armasta, siis mina su juttu ei loe, 
olgu ta kas või kõige pikem ja parem ilmas. Nüüd loen ma 
«Postimiist». Temä soovitab kangesti põllumiiste ja karskuse 
seltsa. Karskust ma küll ei kannata, sest ma tahan ometi 
pühade ajalgi jänu õlut juua, ja kui ma lauakirikust tulen, 
siis tahan vesise südame pääle oma paraja käraka võtta, ilma 
selleta ei või ma elada. Aga põllumiiste seltside puult olen 
ma ja sõidan homme hommukulgi vara selles asjas välja. 
Teised lähvad kiriku, aga mina lähen põllumiiste seltsi asu- 
tama. Olen ka sinu isa kutsund, aga temä ütleb: Mis ma 
selle seltsiga tiin, ega selts tule mu kive kaaluma ja kraave 
kaevama. Aga ehk tuleb ometi millalgi, kes seda võib teada, 
ütlen mina ja lähen appi asutama. Kui muud ei saa, leian 
ehk mõne inimese, kelle käest kuulen paremini poolidiiga 
asju, muidu ela tõest kui hunt siin Hundipalul. Kui meil 
enäm Jakobsoni ei ole, kes -me iist võitleks, siis peame isi 
pääle hakkama, sest ega me siis ometi sellepärast või eesti 
asja soiku jättä. Ja ka sinule ütlen ma, armas ristipoeg, ei 
ole kasu ühestki õppimisest siin ilmas, kui sa ei armasta eesti 
rahvast ja kui sa ei mõista ajada tema poolidiiga asju. Sina 
õpid muidugi kõike täädust vene kiili...» 

«Katekismus ja piiblilugu on eesti keeles, kirikulugu ka,» 
lausus Indrek vahele. 

«Katkikismus ja piiblilugu muidugi,» oli Tiit nõus, «sest 
neid pole nad viil jõudnd vene kiile tõlki. Aga küllap sak- 
sad sellegagi hakkama saavad, sest nõnda loodavad nad 
meist rutem jagu saada. Teevad meist venelased ja siis on 
nad meist lahti, pole muud, kui vea välja Krimmi, Suhuumi 
või Samaarasse ja too Saksamaalt sakslased asemele. Sii on 
nende plaan juba ammust ajast. Nii et esiotsa on ainult katki- 
kismus ja piiblilugu kuulis meie emakiile hingeauk. Aga katki- 
kismus ja piiblilugu pole täädus, täädust õpite ainult vene 
kiili. Sest mis täädus on katkikismus ja piiblilugu? keda need 
targaks teevad? mis poolidiiga asju nemad õpetavad? Katki- 
kismus ja püblilugu on usuasjad, aga meil on ju saksa usk 
ja sellepärast tiib usk meid ikki saksaks, seda pea meeles, 
ristipoeg. Kis natuke rohkem õpib saksa usku, sii läheb isi 
kohe saksass ja hakkab ka saksa jumalat uskuma. Tõsisel 

eesti mihel pole kunagi tulus palju usuasjadega tegemist teha, 
kuigi sii usuasi on eesti kiiles, Sellepärast saan ma «Posti- 
mihe» pääle alati kurjass, kui ta laseb usumihed oma tiiva 
alla lõsutada. Neid sindreid ma ei usul Varem või hiljem 
veavad nad meid ikke sakste noota. Seda pea miiles. Aga 
täädus ei vea, täädus ei vea kuhugi, olgu ta ükskõik mis kii- 
les. Sellepärast peab täädust taga nõudma, ja ei mitte usku, 
sest täädus on sõjariistaks mihe käes, kui tal õige eesti miil. 
Niisuke on tääduse ja usu vahe ja sellepärast ollin mina ikke 
Jakobsoni puult ning Hurda vastu, Ja minul olli õigus, sest 
oleks Hurt õige eesti miis ja rahvajuht, siis oleks saksad 
tema tapnud, aga nüüd tapsid Jakobsoni.» 

«Tänavu suri ka Köler ära,» arvas Indrek kohaseks tähen- 
dada, et pisutki «poolidiiga asjust» kaasa kõnelda. «Meid 
viidi kirikusse, *näidati tema altaripilti, vana õpetajagi püh- 
kis silmi.» 

«Noh, seda niid mihed mõistavad,» ütles Tiit halvaks- 
panevalt. «Aga mina ei usu, pühkigu nad või tuhat korda 
oma silmi. Ja mina arvan viil päälegi, et kui õpetajad mõne 
pärast nii väga silmi pühivad, siis sii põlegi õige eesti rahva- 
miis. Muidugi Kõlerist seda arvata ei või, sest temä olli 
Jakobsoni sõber ja...» 

«Direktor ütles, et see oli meie viimane suur-eestlane ja 
rüüd on temagi surnud,» pistis Indrek vahele. 

«Jah, suurte aeg on möödas,» arvas ka Tiit. «Aga tead, 
ristipoeg, mis mina sulle ütlen: sest pole ühti, et suurte aeg 
on möödas, sest suurte rahvamiistega on sama lugu nagu talu- 
des täkkudegagi. Kodus tüül on kõigil kronud, ei jäksa teised 
õieti luuka ega rangegi kanda, aga pühapäeval on terve 
kiriku ümbrus karjuvaid täkkusid täis, nii et kiriku siis ei 
kuule orilaidki. Viimasel ajal panen tähele, et kanged täkud 
hakkavad vähemaks jääma, selle iist aga lähvad tüüruikad 
aina tuiakamaks, Ja kuis sa arvad, mis on parem, kas et ini- 
mesel on pühapäeval kiriku juures röökiv täkk või et tal on 
kodus kaks-kolm tublit tüülooma, kes jäksavad ka kirikuvank- 
rit vedada? Mina arvan, et täkkudeta on parem. Muidugi, 
mõni hää täkk on tarvilik ja ilus asi, sest ta näitab terve 
kihelkonna rahvale, misuke üks täkkus luum õieti peab 
olema, sest nõnda saab pime ja rumal rahvas selle õige täku- 
mõtte või -aate, nagu «Postimiis» ütleb. Samuti ka mõni 
suur rahvamiis: temalt saab pime ja rumal rahvas õige mõtte 

Nõnda siis kasepakul istudes alustatigi seda ,poolidiiga-"juttu. 


ühest tõsisest isamaapojast. Rahvas saab aated, sest aade on 
sii, mis rahvast edesi viib. Nõnda on lugu tõsise rahvamihe 
aatega, kui see rahvamiis on nagu Jakobson...» 


XIX 


Päike oli juba üsna madalale vajunud, kui Indrek koju 
jõudis, kus ema parajasti aiale pesutükke laotas. Indrekut 
nähes ütles ta: 

«Tuli veel õigel ajal meelde, otsisin pambust su särgid- 
püksid välja. Juba viledaks läind teised. Ehmatasin päris 
ära kohe. Ikka tegin alles sulle uued ja puhtlinased, juba 
läbi! See on vist see linna pesu, ei muud midagi. Kes see 
peseb sul?» 

«Käib pesunaine,» vastas Indrek. 

«Tema süü see siis ongi,» arvas ema. «Minu oma käes 
peavad särgid ikka mitu-setu aastat vastu, Sa pead talle 
ütlema, et puhtlinased, need lähvad muidugi puhtaks, pole 
vaja neid nii hirmus palju rööpida. Aga ära sa sellepärast 
musta särgiga hakka käima; muidu sigivad loomad, kus sa 
sellega! Ma katsun sulle sügiseks mõne uue särgi juurde 
teha, mul on peenikest linast riiet järel. Need siin jätan ma 
ööseks kaste alla, see on neile hea, ega linnas seda ole.» 

Aga ema juttu oli Liine kuulnud ja astus kohe juurde 
ning ütles: * 

«Sa tahad siis sellest peenest linasest, mis sul kirstus, Ind- 
rekule särgid teha? Aga sa lubasid ju selle minule.» 

«Sulle kujume uue, mis muud,» arvas ema. 

«Aga selle saab ju alles tuleval aastal kätte,» ütles Liine. 
E mg sest,» vastas ema, «ega sa veel tuleval talvel leeri 

e.» 

«Aga millal siis?» küsis Liine, «Teised minuvanused läh- 
vad kõik tuleval talvel, miks siis mina üksi pean nii vanalt.» 

«Mis see siis sulle teeb, kui sa ühe aasta hiljemaks jääd, 
või sa ikka kohe mehele hakkad minema!» 

«Aga mina tahan nüüd minna, ühes teistega,» ütles Liine 
kindlasti, «ja sellepärast peab see särgilinane minule jääma.» 

«Kallis laps,» hakkas ema manitsevalt, «mis sa nüüd ikka 
sedasi räägid. Või sinagi ilma jääd, aga Indrekule on ju 
särka kohe tarvis, sest tema läheb ju linna. Seal ilma ei saa, 

meie siin maal võime ka muidu läbi ajada, kas või taku- 
sega.» 

Vidar vastas Liine nüüd osatavalt, «kes linna läheb 
ja midagi ei tee, see peab kõigepealt saama, teised võivad 
oodata, neil aega küll.» 

Ütles ja läks aida poole, kus millalgi armastasid kevadel 
ja suvel istuda Liisi ja Maret, et rääkida asjust, mida Ind- 
rek tol korral ei mõistnud, või kuigi mõistis, siis ei tohtinud 
kuulata. Ainult haopinu taga võis ta istuda ja aida poole pii- 
luda, aga sinna ei kostnud peale laulu ja naeru midagi. 

Liine ei hakanud aidas laulma, võib-olla sellepärast, et 
ta oli üksi või et ta mõtles veel sellest linasest riidest, millest 
ta oleks tahtnud endale leerisärgid teha. Raske on laulda, 
kui mõtled puhtlinasest riidest. Sellest saab Indrekki aru ja 
ta läheb ning istub aidatrepile avatud ukse ette, kuhu paistab 
loojeneva päikese verine kuma; istub ja vaatab, kuidas õde 
kohmitseb oma kasti kallal, mis oli kord Mareti kastiks. Ind- 
rek istub ja ootab, ootab ja vaatab, nagu tegi ta seda siiski, 
kui oli alles väikene ja õed suured, täiskasvanud. 

«Oled minu peale pahane või, Liine?» küsib ta viimaks, 
kui õde temast välja ei tee, 

«Miks pahane?» vastab tüdruk mossitavalt. 

«Noh, eks ikka selle särgiriide pärast,» arvab Indrek. 

«Ega see minu riie ole,» vastab Liine. «Ema oma, tehku 
mis tahes.» 

«Aga kui ta selle sulle lubas.» 

«Lubas,» kordab Liine osatavalt. «Paljugi mis lubas. Kui 
sinust üle jääb, eks siis saa; teised saavad ikka selle, mis 
sinust üle jääb.» 

Need sõnad hakkasid Indreku südamest valusasti kinni ja 
ta vastas õele: 

«Ma lähen ütlen emale, et ta mulle sest riidest särki ei 
teeks; siis pole sul tarvis tuleval talvel leerist ära jääda.» 

Ütles ja tõusis aidatrepilt, nagu poleks tal õega enam 
midagi rääkimist. 

«Lähed sa siis juba ära?» küsis see. «Ma mõtlesin, et 
istud veel.» 

Indrek tundis, kui tänulik oli õde temale öeldud sõnade 
pärast. Muidugi nüüd oleks võinud ta siin kaua istuda, kas 
või eha kustumiseni, ja õega juttu ajada, aga nüüd Indrek 
enam ei tahtnud, sest loojeneva päikese verevas kumas oli 

äkki talle meelde turgatanud Kadri jutustus koerast, kes tal- 
vel oli pugenud haopinu ja lumehange vahele surema. Jah, 
see koer võttis jutuhimu. Nõnda polnud Vargamäel ükski 
koer surnud, ka mujal mitte, et Indrek oleks kuulnud. Ja 
ühes selle koeraga oli Vargamäel ka midagi muud surnud, 
seda tundis Indrek. 

Liine astus aidatrepile ja vaatas vennale järele, kes ei tei- 
nud õest väljagi. Siis läks ta aita tagasi ja istus lahtise kasti 
servale, kuhu ta jäi tükiks ajaks. Aga kasti serv pidi olema 
väga terav või rõõm linase riide pärast hirmus suur, sest 
Liine puhkes istudes nutma ja nüüd polnud tema näos ja 
silmis jälgegi sellest kangekaelsusest, mis ilmnes hiljuti kogu 
tema olemises. Kui Indrek oleks teda nüüd kas või selja 
tagantki vaadelnud, siis oleks ta mõtlemata lausunud (kui 
oleks olnud pisutki aru): «Laps mis laps!» Aga Indrekul 
ei olnud nähtavasti aru, sest tema läks otseteed ema juurde 
ja ütles: 

«Las see riie jääb pealegi Liinele, et ta võiks tuleval talvel 
leeri minna.» 

«Aga, armas aeg, kust ma siis sinule võtan!» hüüdis ema 
kohkunult. 

«Ükskõik kust,» vastas Indrek. «Jään kas ilma, aga seda 
riiet mina ei taha, sellest särke selga ei pane.» 

Ütles ja läks minema. 

Nüüd hakkasid ka ema silmad vett jooksma, aina jooksid 
ja jooksid, kui ta lüpsis lehmi, nagu oleks tal oma Tõmmi- 
kust ja Päitsikust hale meel, et nad peavad oma piima lüp- 
sikusse andma, kuna nende vasikaile joodetakse jahurokka, 
kuhu hulka ainult suumaoks või magusaks haisuks valatakse 
kahasse kokku pütitäis haput piima, Tõmmiku omale vähem, 
sest see on vanem, Päitsiku omale rohkem, sest see on noorem 
ja nääpsukesem. 

Nõnda oli peaaegu kogu pere pisut pahukses ja ei olnud 
kellelgi teisega pikemat juttu. Niisuguses meeleolus heideti 
laupäeva õhtul magamagi. Järgmisel hommikul ärkas Indrek 
kirikukellade kaugest kõmast. Ruttu kargas ta asemelt, tõttas 
lakast maha ja läks särgiväel ning palja jalu õueväravasse, 
nagu oleks seal midagi näha, Ja ta seisis seal, nagu oleks 
tal osa selle poisi meeleolust, kes istus millalgi ammu siin ja 
nuttis, haugatav koer kõrval. Aga Indrek ei nutnud, tema sei- 
sis muidu niisama. Ka koera polnud tal kõrval haugatamas, 

vaid ta seisis ihuüksi, sest iga uus kellalöök tegi südames 
nagu hella valu. Nõnda helisevad kirikukellad ainult Varga- 
mäel, ja ei ole suures laias maailmas teisi niisuguseid kiriku- 
kelli. Ainult ühel meistril, ja sellelgi ainus kord elus, on õnnes- 
tunud valada nii imelised kirikukellad. Maailmas on muid ilu- 
said ja kalleid asju, aga seal ei ole kuskil niisugust püha- 
päevahommikut ja selliseid kirikukelli, sest pole ju neid soid 
ja rabu, mis annaksid kelladele õige helina. Indrek teab seda 
nüüd, sest ta on linnas elanud ja teiste kirikute kelli kuulnud. 
Ja sellepärast tundub talle, et leidugu maailmas ükskõik kui 
palju aardeid, ometi jääb ta vaeseks, sest tal pole kuskilt 
võtta Vargamäe pühapäevahommikut ega kirikukelli... 

Mõni seda teab, kui kaua Indrek nõnda õueväravas oleks 
õe kui mitte poleks isa tulnud hobustekoplist ja küsi- 
nud: 

«Mis siis sina seal nii väga vahid?» 

«Ei midagi, kuulasin ainult kirikukelli,» vastas Indrek. 

Isa jäi seisma, nagu tahaks ka tema kuulata, kas tõesti 
kellad löövad täna hommikul nõnda, et teevad südames hella 
valu, aga üürikese aja pärast ütles ta: 

«Kellad ei löögi enam, ma kuulsin neid siis, kui olin alles 
välja all.» 

Tõepoolest ei löönud kellad juba ammugi enam, aga Ind- 
rekul oli ikka veel tundmus, nagu heliseksid nad kuskil 
sügavamal, kas peas või rinnas. 

«No kas sul on nüüd ka pisut kergem, kui oli kodus?» 
küsis isa natukese aja pärast. 

«Raske öelda,» lausus Indrek. 

«Ma mõtlen mõnikord, et kui sa ometi pisutki kergemini 
leiba saaksid kui meie siin, siis oleks sel vaeval ja kulul ju 
mõtet, muidu aga...» 

Isa jättis ütlemata, mis oleks muidu. 

«Ehk saab lõpuks,» arvas Indrek viimaks. 

«Minul on ta küll vaevaline olnd,» rääkis isa, «ja ega näe 
valgemaid päevi enne, kui kaks kätt rinnal, siis ehk läheb 
kergemaks. Aga peab läbi ajama; mis üle jõu, jääb tege- 
mata.» 

«Oled muidugi juba küllalt üle jõu teind,» ütles Indrek 
nagu isa lohutades. Isa mõistis seda ja vastas peaaegu här- 
dalt, nagu oleks ka tema õueväravas pihlaka all maailma 
kumedamaid kelli kuulanud: 

«Usu, poeg, siinilmas peab ikka üle jõu tegema, kui tahad 
midagi kätte saada. Ja isegi siis on vähe, isegi siis ei saa 
seda kätte, mis tahad.» 

* 


Kirikulised olid enamasti kõik juba Vargamäe Eespere 
õueväravast mööda läinud kodu poole tagasi, kui Indrek oma 
pambu võttis, et minema hakata. 

Ema käis juba ammugi hädalise näoga lahkuva poja üm- 
ber, nagu tahaks ta midagi öelda või nagu ootaks ta, et see 
temale midagi erilist ütleks. Aga poeg vaikis ja ka emal ei 
tulnud sõnad suust. Alles siis, kui poeg oli juba õuevära- 
vast väljas, kui väravgi oli juba haaki pandud, nii et Ind- 
rek juba minema pöördus, sai ema läbi väravapulkade selja 
tagant öeldud: 

«Indrek, kas sa siis ikka tõesti neid särka omale selga ei 
pane, kui ma nad valmis teen?» 

Kuskilt oli äkki ka Liine ema kõrvale ilmunud ja ka tema 
rääkis väravapulkade vahelt, kuna ta ise oli juba ema pik- 
kune, pisut pikemgi, nagu Indrekule paistis, ainult silmad 
samuti pruunid. 

«Tead, mis me tegime,» kuulutas ta nagu suurt imet. «Me 
mõõtsime riide pooleks, täiesti pooleks, minule ainult natu- 
kene rohkem, üsna natukene. Kumbki saame kaks särki. 
Oled nõus? Tuleb ilusasti välja! Sa muidugi ei usu? Aga 
tule ise vaata, tule aita!» 

Ja juba oligi värav haagist lahti, värav isegi pärani ning 
õde venna käes kinni, et teda tagasi õue ja õuest aita ve- 
dada, kus seisid ühes seinas silgu- ja lihatünnid, suur raie- 
pakk ja seintel igasugused tarbeasjad, teises seinas üks väik- 
sem, teine suurem kirst, mis oli kirjatud ja krägiseva kaa- 
nega. Selle viimase tõstiski Liine niisuguse hooga üles, et see 
ainult nagu röögatas, muud ei midagi, ja ise hakkas kär- 
mesti venna silmade ees riiet mõõtma. Võib-olla poleks Ind- 
rek lasknud seda sündida, aga avatud kirstust lõi talle vastu 
mingisugune eriline lõhn, mida ta oli tundnud ainult siin, ja 
see taltsutas ta vaimu ning lepitas meele silmapilkselt. Nõnda 
ta siis laskis sündida, nagu ema ja õde tahtsid. Nagu läbi 
udu või üle laukase raba kõlas õe hääl, kui ta rääkis: 

«Loe nüüd ise, kui sa muidu ei usu, siis näed, et tuleb 
välja, tuleb ilusasti välja, nii et sina lähed kooli ja mina 

leeri. Ja vaata nüüd, mis ma teen: ma lõikan siinsamas sinu 
silma all oma jao ära ja viin oma kasti, sinu jagu jääb siia 
kirstu. Eks ole õige? Pooleks! Kumbki ei või nuriseda, ega?» 

Ja Indrek ei nurisenudki. Nüüd mitte enam, kui ta oli 
ema ja õe vahel seisnud selle imeliselt lõhnava kirstu juures. 

«Nii et ma võin nüüd need kaks särki valmis teha,» ütles 
ema lõpuks. 

«Aga muidugi, sina tee nad valmis ja mina pean nad vile- 
daks,» vastas Indrek hellunult. 

«No eks ma öelnd, et nõnda on Indrek nõus!» hüüdis 
Liine rõõmsalt. Ja kui Indrek nüüd minema hakkas, ütles ta sel- 
lele: «Anna pamp esteks minu selga, ma tulen sind saatma.» 

Ja nõnda läksidki õde-venda kõrvuti Vargamäelt alla, 
pamp õe seljas, mõlema näod aga rõõmust naerul, nagu olek- 
sid nad suure õnne leidnud. Naerusuul seisis emagi väraval 
ja vaatas lastele järele. Ja kui ta õhtul Päitsikut ja Tõmmi- 
kut lüpsma kükitas, polnud tal põrmugi kahju, et soe piim 
nende pakitsevaist udaraist lüpsikusse sorises, mitte aga vasi- 
kate suhu, nii et Vargamäe Mari oleks täna ehk naerusuul 
magamagi heitnud, nagu polekski ta enam siin perenaiseks, 
vaid tüdrukuks, mis põlves ta kunagi aina laulda lõõritas. 
Aga siis juhtus nõnda, et kui lüpsik oli parajasti täis saa- 
mas, värisev helevalge vaht juba üle lüpsiku servade tõusis, 
tõstis Päitsik oma mudase jala ja virutas lüpsiku ainsa hoo- 
biga ümber, sest hommikul oli Mari tema lõhkenud nisad 
rasvamata jätnud. 

«Ennem oleks võind selle piima põrssad või vasikad saada,» 
lõpetas Mari Päitsiku siunamise ja lisas õpetlikult juurde: 
«Seal ta nüüd on see vanainimese rõõm ja naer: piim maas 
ja kõik ilma. Mine naera ja rõõmusta veel!» 

Ja nõnda ei saanud Vargamäe Mari ka sel pühapäeva- 
õhtul naerusuul magama. 


XX 


Õppetöö oli härra Mauruse asutises juba täies hoos, kui 
Indrek sügisel linna jõudis. Nagu üldse seni, samuti jäi ta 
ka tänavu pisut hiljaks. See oli juba nähtavasti tema saatus- 
lik osa siin ilmas. 

Indreku pärale jõudes oli härra Maurus ise parajasti all 
suures toas, sest ta lahendas mingisugust Tigapuusse ja vürs- 

tisse puutuvat asja, kes olid saanud suurteks sõpradeks suve- 
vaheajal, mille nad mõlemad olid veetnud siin. Nemad käi- 
sid nüüd ikka kahekesi üheskoos, kasutades linnas vürsti raha 
ja Tigapuu kogemusi. Aga kodunt lahkusid nad nõnda, et 
kui vürst läks eesuksest, siis putkas Tigapuu tagauksest, või 
kui vürstil oli vaja minna tagauksest, siis pidi Tigapuu tingi- 
mata tarvitama eesust. See oli nõnda nende sõpruslepingus 
maha tehtud. Koju tulles olid nad enamasti ikka ladusas 
tujus, nii et unustasid oma sõpruslepingu ja tulid mõlemad 
kas või eesuksest suure mürina ja kellahelinaga ning tõid 
kaasa nagu õllepoe ja lillekaupluse lõhnad korraga. Neid 
lõhnu härra Maurus parajasti taga ajaski, kui Indrek oma 
pambuga sisse astus. Nõnda oli härra Maurusel äkki kaks 
hädalist asja õiendada: uurida lõhnade põhjust ja küsida 
samal ajal Indrekult, kas ta ehk ei toonud pisutki raha. Ühte 
ei võinud jätta, teisega ei võinud viivitada, sest lõhnad haju- 
vad ruttu ja rahaga pole kindel enne, kui ta on sul peos. 
Aga Maurus lahendas selle küsimuse nõnda: ta pani Indreku 
oma pambuga eestuppa seisma, sinnasamasse, kus ta oli 
oodanud mineval sügiselgi, ainult selle vahega, et siis andis 
lätlane Kopfschneider talle tooli alla, kuna tänavu ei hoolit- 
senud tema kui oma inimese eest keegi. Nõnda pidi Indrek 
seal oma pambu kõrval seisma, palitugi seljas, sest midagi 
ei tohtinud inimene enesega enne teha, kui härra Maurus tah- 
tis temaga rääkida rahast; pidi seisma ja vaatama ning kuu- 
lama, kuidas härra Maurus lahendas lõhnade küsimust. 

«Kes siin oli? Kes siin käis?» päris ta ja aina vedas 
haisu, pistes nina ühe, teise ja kolmanda juurde. «Miks on 
aknad lahti? Kes tegi aknad lahti?» 

«Tigapuu,» vastati kooris. 

«Ahaa!» hüüdis härra Maurus. «Kutsuge Tigapuu siia!» 

Ja kui see oli ilmunud, astus ta ligi, nuusutas tema rii- 
deid, laskis teda enesele näkku puhuda, müksas teda siis 
rusikaga rindu ja karjus: 

«Du Schinder! Wo warst du?!» 

Aga kui Tigapuu kohe ei vastanud, karjus direktor edasi: 

«Mis magusad haisud need on? Kust saite need haisud?» 

«Käisin tuttava üliõpilase juures, see elab oma naisega, 
võib-olla sealt,» seletas Tigapuu. 


1 Kus sa olid? (saksa k.). — Toim. 

«Kes on see niisuke tuttav üliõpilane, kes elab niisukse 
naisega? Mis on tema nimi?» 

«Ma tema nime ei mäleta,» vastas Tigapuu. 

«Kuis, kuis?!» karjus direktor. «Tuttav üliõpilane, elab 
niisukse naisega ja nime ei mäleta?! Meie Tigapuu ei mä- 
leta naisega üliõpilase nime!» 

«See on vürsti sõber, sellepärast,» vastas Tigapuu. 

Nüüd nõuti ka vürst kohale ja sellegi nuusutas härra Mau- 
rus otsast otsani läbi. Imelikul viisil lõhnas Kaukaasia vürst 
just samuti nagu meie oma Tigapuu, ainult selle vahega, et 
tema teadis selle üliõpilase nime, kes elab oma lõhnava nai- 
sega, aga Tigapuu ei teadnud. 

«Aga see siin on minu maja ja minu majas maksab nii- 
sugune püha kõrd, et ükski minu poiss ei tohi minna sõbra 
juurde, kel on nii lõhnav naine, sest muidu toob ta ka minu 
majja naise lõhnad,» seletas härra Maurus nüüd ja lisas 
ähvardades juurde: «Aga ma kuulan järele, kas teie sõbral 
on nii lõhnav naine; seda teen ma, ja siis räägib härra Mau- 
rus uuesti. Herr Ollino, Herr Ollino!» jooksis direktor selle 
ukse taha, «tulge ja kirjutage selle üliõpilase nimi raama- 
tusse, kel on nii lõhnav naine, et härra Mauruse nina tun- 
neb siiamaale.» 

Aga Ollinot ei olnud ja nõnda jäigi lõhnava naisega üli- 
õpilase nimi üles tähendamata, sest härra Maurusel 
põlnud aega: Vargamäe Indrek ootas rahaga. Sellepärast 
tõttas ta kärmesti eestoast läbi, viipas seal Indrekule käega 
ja nõnda läksid nad üheskoos mööda treppi üles, mis oli 
mineval sügisel lõhnanud nagu leinav õpetajaproua kirikus. 
Aga tänavu ei tundnud Indreku nina midagi. Sellepärast 
vist läkski ta süda kangeks, igatahes kangemaks, kui see meel- 
dis härra Maurusele, kes, oma tuppa jõudnud, jäi Indreku kui 
oma inimese ette seisma, vaatas talle üle prillide otsa ja ütles: 

«Kui palju tõite mulle raha?» 

Ise sirutas ta käe, nagu peaks Indrek talle raha pihku 
lugema. Aga Indrek ei teinud seda, vaid tahtis enne härra 
Maurusega rääkida. 

«Enne raha, siis jutt,» ütles Maurus. «Vana võlg ja prot- 
sendid, need kõigepealt, siis räägime.» 

Aga Indrek tahtis võla võlaks ja protsendid protsentideks 
jätta, nii et uue rahaga teeb tema uue lepingu ja algab uut 
elu. Ja see uus elu pidi olema niisugune, et Indrek ei istuks 

Selle tõstiski Liine niisuguse hooga üles, et see nagu rõõgatas. 


ega magaks enam alltoas ja temal ei peaks uksekellaga olema 
vähematki tegu, ta ainult õpiks ja käiks klassis näitamas, 
mis ta on õppinud, — see oleks ainuke, mis ta tahaks uue 
raha eest härra Mauruse asutises. 

«Palju teil raha on?» küsis direktor viimaks, ja kui poiss 
oli summa nimetanud, ütles ta: «Seda on vähe, sellega ei 
saa; sest te lähte ju kõrgemasse klassi, seal on kallimad 
kooliõpetajad.» 

a ise sirutas ta juba käe raha vastuvõtmiseks, nagu 
oleksid kaubad koos. Indrek ulataski talle nimetatud summa, 
mille direktor sahtlisse peitis ja siis küsis: 

«Aga võla protsendid? Kuis siis nendega jääb? Kas teil 
siis enam sugugi ei ole?» 

Indrek andis eitava vastuse. 

«Noh, hea siis küll,» ütles direktor nüüd, «ma protsenta 
ei nõuagi, aga selle eest peate hästi õppima.» Ise vaatas ta 
Indrekule naerdes otsa, nagu teeks ta ainult tühja ning ruma- 
lat nalja. 

Nõnda siis Indrek oli seks korraks jällegi täieõiguslik õpi- 
lane ja temal ei tarvitsenud põrmugi häbi tunda mõne voni, 
pani või krahvi ees. Kahjuks pole aga neist ükski tagasi tul- 
nud. Nende asemel on kari uusi, aga need ei puutu Indre- 
kusse. Endistest «suurtest» on jäänud ainult vürst, aga temagi 
hiilgus tumeneb päev-päevalt aina rohkem. Sest Tifliisist on 
ilmunud keegi grusiinlane või armeenlane, kes kinnitab: 
«Meil Kaukaasias on selletaolisi vürste kogu maa täis. Neid 
mahub viis-kuus tükki ühte väikesesse niiskesse tuppa.» 

Aga mis maksab veel vürst, kui ta nagu lutikas karjakaupa 
elab kopitanud toas! 

Õieti tundsid kõik pettumust asutise au ja uhkuse kadu- 
misest, eriti aga vanahärra Maurus ise. Et tifliislase sõnade 
mõju vähendada, teatas: ta, et see pole ei grusiinlane ega 
armeenlane, vaid puhastverd juut, pealegi veel rätsepa poeg. 

Kuna Mauruse arvates olid kõik juudid nihilistid, sotsia- 
listid või revolutsionäärid — juba Ahasveeruse ajast saa- 
dik —, siis pidi end nende eest hoidma, sest nemad tapavad 
vürste, kuningaid ja keisreid. 

«Aga mis on meil sellega tegemist,» ütles Maurus. «Meil 
pole vürste, kuningaid ega keisrit. Sellepärast saab iga mõist- 
lik inemine aru, et meil pole vaja sotsialismust ega nihilis- 
must. Las prantslased, inglased ja sakslased teevad sotsia- 

lismust: neil on omad kuningad ja vürstid, keda nad tapa- 
vad, — väikesel Eestil pole sellega asjal Kui see armeen- 
lane nii väga armastab mässu ja nihilismust, siis mingu ta 
tagasi oma mägedesse ja mässaku seal; härra Maurus annab 
talle omalt poolt reisiraha. Ja ärgu ta tulgu vürstide kallale 
siin lagedal maal, siin Emajõe kaldal, ehk muidu mängime 
meie temale nihilismust. Teie teate ju, mis see sõna tähen- 
dab; olete juba terve aasta ladina keelt õppind. Nihil — ei 
midagi. Nõnda et kui keegi ütleb: mina olen nihilist, siis 
tema ütleb: mina olen ei midagi. 

Aga härra Maurus ütleb: Nihil — ei midagi sellesarnast! 
Mis keisri tapmisesse puutub, siis on kõik eesti mehed nihi- 
listid — mina, teie, Tigapuu, Lible, Vainukägu, kõik, kõik, 
kõik. Prantslased ja inglased ei ole nihilistid, nemad tapavad 
oma kuninga või keisri kohe, kui aga kätte saavad. Vene- 
lased niisamuti, sest nemad ei taha teistest maha jääda. Ja- 
kobson hakkas Peeterburis sotsialistiks ja sellepärast suri ta 
Pärnu metsa. Vändra metsas Pärnumaal suri vana karu ära. 
Sest jumal ütles: nihil — ei midagi sellesarnast Vändra met- 
sas Pärnumaal. Ja nõnda pole temast muud järel kui: Vändra 
jõe haljal kaldal kerkib küngas puude all. See on temast 
järel, muidu nihil — ei midagi! Nõnda sünnib Eestis sot- 
sialistidega ja tuisulastega. Jumal ei armasta neid, sest ka 
tema on pisut nihilist ja ütleb: nihil — ei midagi niisugust 
Eestis minu silma all! Nõnda sündis ka tema oma pojaga 
Iisraelis, sest ka tema oli pisut sotsialist. Nagu kõik juudid, 
sest meie Õnnistegija oli juut, mitte küll päriselt, sest temal 
oli ka jumala verd, aga ikkagi. Juut on ikka sotsialist, sest 
tema ütleb: mis sinu, see olgu minu. Jeesuski kitkus ühes 
jüngritega teiste viljapäid, ka see oli sotsialismus. Ja selle 
võõra viigipuuga, mille ta ära needis, ka see oli puhas sot- 
sialismus. Mis te arvate, kas niisuke poeg võiks isale rõõmu 
teha?» küsis Maurus Indrekult. 

«Ei võiks,» vastas see. 

«Õige,» kinnitas härra Maurus. «Muidugi ei võiks. Selle- 
pärast eksis jumal, kui ta saatis oma poja juudina maailma, 
ja sellepärast pidigi Jeesus nii noorelt taeva tagasi minema — 
enneaegu surema. Suri ausa roomlase käe läbi, kes pol- 
nud juut ega sotsialist. Seda võis jumal ikkagi, et tema poeg 
suri mitte sotsialisti, vaid kõrraliku roomlase käe läbi. Aus 
neitsi Maria sünnitas ta ja truu roomlane tappis.» 

Nõnda õpetas härra Maurus Indrekule ja teistele sotsia- 
lismi, revolutsiooni ja maailmalunastamist — aina suuri asju, 
millest kõigil oli nii vähe aimu. Sellega pidigi jutt seks kor- 
raks lõppema ja direktor pöördus juba minema, Aga ukse 
vahel tuli talle midagi tähtsat meelde ja ta tuli tagasi ning 
küsis Indrekult: 

«Aga mis te arvate, mis oleks sündinud Jeesuse Kristu- 
sega, kui jumal oleks lasknud ta ilmale tulla ausast eesti emast? 
Kas temast siis ka oleks saanud pisut sotsialist, nii et ta 
oleks läinud ühes jüngritega teiste viljapäid kitkuma?» 

«Ei, siis mitte,» ütles Indrek. 

«Jah muidugi, siis mitte,» kinnitas direktor, «sest ükski 
aus ja kõrralik eesti mees ei kitku teise viljapäid. Aga kas 
siis ka jumal oleks pidanud ta nii ruttu taeva tagasi kut- 
suma?» 

«Ei oleks pidanud,» vastas Indrek. 

«Õige, ei oleks pidanud,» kinnitas direktor. «Aga mis siis 
oleks sündinud? Kui kaua siis Kristus oleks elanud? Mis 
te arvate?» 

Aga siin ei teadnud Indrek midagi arvata. 

«Siis oleks võinud Kristus kas või tänapäevani elada, sest 
mis on jumala ees paar tuhat aastat. Nii oleks see olnud, 
kui jumal oleks tahtnud. Aga jumal tahtis, et tema poeg 
oleks juut, nõnda tahtis tema oma armunõuga. Meile saatis 
ta ainult Jakobsoni...» 

Härra Mauruse meel läks nagu nukraks. Hulk aega seisis 
ta vaikides Indreku ees, nagu jätaks ta kõige tähtsama 
ütlemata. 


XXI 


Hoolimata härra Mauruse enese kõrgest mõttelennust, jät- 
kati tema asutises igapäevast tööd. Usuõpetaja Vihalepp, 
keda ikka veel paavstiks hüüti, valvas kord-korralt ikka suu- 
rema südidusega selle järele, et pühast jumalasõnast õpilaste 
suus ainustki tähte kaduma ei läheks. Nõnda pidi ta aina 
sagedamini hoiatavalt kateedrile koputama, kuna ta ise 
seletas: 

«Meie oleme jumala sulased, Kristuse sõjamehed, ja sõja- 
mees peab oma ülema käsku karvapealt täitma. Karvapealt, 
kas kuulete! Aga kuidas võib keegi karvapealt oma isanda 

käsku täita, kui ta ise seda käsku karvapealt ei tunne. Selle- 
pärast pidage meeles: sõna-sõnalt, täht-tähelt, sest viimsel- 
päeval peame oma issandale Jeesusele Kristusele aru andma 
igast sõnast ja tähest, mis meie suust on läbi käinud.» 

Aga sellest ei olnud Vihalepale küll, tema tahtis rohkem, 
sest muidu ei saa õpilastest õigeid Kristuse sõdureid. Kris- 
tuse kindralina tahtis ta, et kui ta klassi tuleb ja ütleb: «üks», 
siis tõusevad kõik õpilased korraga püsti; «kaks» — kõik 
istuvad, «kolm» — lauaklapid lahti, «neli» — käed lauale, 
«viis» — käed risti, «kuus» — silmad Vihalepa poole ja 
«seitse» — priimus tõuseb püsti ja raporteerib, mis tänaseks 
on üles antud. Ja et sõjamees pidi Vihalepa arvates olema 
kui jumala välk, siis kiirendas ta oma harjutuse tempot päev- 
päevalt, lugedes: üks — püsti, kaks — maha, kolm — kla- 
pid, neli — käed, viis — risti, kuus — silmad, seitse — 
priimus. 

Ühelt selliselt vagaduseharjutuselt tabas klassi härra Mau- 
rus ja ütles: 

«Väga hea, väga ilus, aga kas jumalale peaks meeldima, 
et härra Mauruse poisid nõnda lauaklappidega kolistavad?» 

«Sellega peab pisut harjuma, härra Maurus,» seletas Viha- 
lepp, «ainult pisut, siis pole midagi.» 

«Ma arvan ka, et vanajumal peab sellega pisut harjuma,» 
oli ka direktor nõus, ja kuna kell kuulutas tunni lõppu, palus 
ta õpetajat minna ja jäi ise klassi. 

«Tark inemine, vaga inemine, hea inemine, aga aru peas 
ei ole, põrmugi ei ole,» seletas härra Maurus. «Ta õpetas 
teid seni, kuni kaotas aru. See sünnib heade inemistega sage- 
dasti nõnda: õpetavad ja õpetavad, kuulutavad tarkust ja tõde, 
kuni ühel ilusal päeval leitakse, et sel õpetajal pole enam aru 
raasugi peas, et tark on hulluks läind. Peab rumalama otsima, 
kel veel täis aru peas.» 

Järgmisel usuõpetuse tunnil astus klassi väike kõbus vana- 
mees, kes uppus halli, sest temal oli kõik hall — habe, vunt- 
sid, silmad, juuksed, riided. Isegi Uus Testament, mida ta 
hoidis kaenla all, paistis hallina, kui ta kõndis laudade ees 
edasi-tagasi, pilk põrandal, ja pomises endamisi: «Kelk, 
kelkama, kelgutama, kelk, kelkama, kelgutama.» Viimaks 
jäi ta seisma, tõstis silmad õpilastele, naeratas muhedalt nagu 
vanadele tuttavatele ja ütles: 

«Tere, lapsed. Kus me mineval korral seisku jäime? Minu 

vana pea ei hoia enam midagi kinni. Priimus, kus me lõpe- 
tasime?» 

«Härra õpetaja, teie olete täna esimest korda meil,» ütles 
priimus. 

«Mis? Esimest korda?» imestas vanamees ja naeratas 
kavalalt habemesse. «Ah jaa, õige, esimest korda... Nii siis 
— katekismus läbi, piiblilood läbi. Ma tunnen härra Viha- 
leppa, tema on vali ning truu issanda sulane. Sõna-sõnalt, mis? 

ga muidu ei saa, armsad lapsed, ikka sõna-sõnalt, kui 
jumalasõna! Ja nüüd teeme algust Pauluse reisidega. Reis 
— reisid, reis — reied. Kumb see on siin, kas saksa või 
eesti reis? Te arvate saksa. Aga võiks ka olla eesti. Sest 
reisima tähendaks siis reisi liigutama, mis tähendab käima, 
kõndima, Eks ole? Jalg — jalutama, reis — reisima. Aga 
ehk oleks parem: reis — reietama. Pauluse reietused. Siiski, 
jätame seda, see viiks meid liiga kaugele. Aga teie kõik tun- 
nete sõna «kelk». Mis on kelk? On ta regi? Ei ole. On ta 
saan? Ei ole. On ta kresku? Ka ei ole. Kas teate, mis on 
kresku?  Priimus!» 

Aga priimus ei teadnud. 

«Kes teab, mis on kresku?» 

Vargamäe Indrek teadis ja nõnda pidi ta asja selgeks 
tegema priimusele ja ka teistele. 

«Väga hea,» kiitis õpetaja, «nüüd teate, mis on kresku. 
Ja näete, selleks polnud teil põrmugi minu abi vaja. See 
on esimene, mida oleme õppinud püha Pauluse reisidest või 
reietustest. Aga mis on teie nimi?» küsis õpetaja Indrekult. 
Ja kui see oli vastanud, ütles ta: «Väga hea. Nii siis Paas. 
Selle nime kirjutan omale taskuraamatusse. Esimene nimi 
püha Pauluse reisidelt. Nii, nii, väga kena... Paas... 
Mm... Paas — Pae või Paas — Paasi, kuis muuta, kää- 
nata, väänata?» 

«Paas — Paasi,» ütles Indrek. 

«Väga hea,» ütles õpetaja. «Paas — Paasi... Ka selle 
tähendan raamatusse, siis ei tule eksitust... Paas — Paasi. 
Tähendab, kui kivi, siis paas — pae, aga kui inimene, siis 
Paas — Paasi, Inimese hoiame kiviriigist lahus. Aga mis te 
arvate, kas Paasi ja pae vahel on väga suur ja sügav vahe, 
see tähendab — inimese ja kiviriigi vahel? On suur vahe või 
ei ole, mis te arvate? Priimus!» 

Priimus arvas, et on, sest üks on elus loodus, teine surnud. 

«Aga ka inimene võib surnud olla; kuis öelda siis, Paas 
— Paasi või Paas — Pae? Paas, te pole veel surnud ja sei- 
sate oma nimega kiviriigile nii lähedal, mis teie sellest arvate? 
Tahaksite teie, et te nime käänataks: Paas — Pae, nagu 
oleksite kivi või muld?» 

«Mul ükskõik,» ütles Indrek. 

«Aga ehk mäletate kirjasõna, mis ütleb, et teil on õigus, 
kui olete valmis olema Paas — Pae, sest inimene seisab 
kivile ja mullale nii lähedal?» 

«Mullast oled sa võetud ja mullaks pead sa saama,» ütles 


Indrek. 


«Õige! Mullast oleme võetud ja mullaks peame saama. 


Mullaga algame ja mullaga lõpetame. Paas — Pae on väge- 
vam kui Paas — Paasi. Paas — pae seisab igavesele lähe- 
mal, sellepärast. Paas — pael on jumalaga suurem osasaa- 


mine kui Paas — Paasil. Paas — pae, Paas — Paasi. Üks 
suure tähega, teine väiksega. Suurega väiksem, väiksega 
suurem . . .» 

Õpetaja jäi vait ja mõtles. Natukese aja pärast võpatas 
ta ja virgus. 

«Nõnda siis — püha Pauluse teekonnad, retked, matkad, 
reisid, reietused, jalutused, kelgutused. Õigel Kus me lõpe- 
tasime? Paas seletas meile, mis on kresku. Aga kelguni me 
veel ei jõudnud. UÜtlesime ainult: kelk pole regi, kelk pole 
saan, kelk pole kresku. Aga mis on siis kelk? Mis on kel- 
kama? Mitte kelgutama, vaid kelkama. Kas võib öelda, et 
Paulus ei läinud reisima, vaid kelkama?» 

Nõudis pikki arutusi, enne kui õpetaja jõudis otsusele, et 
Pauluse teekonnad polnud kelkamised. Selle leitud tõega 
tund lõppeski. Ja kui kell helises, tõusis vanamees istmelt, 
sulges Testamendi, pistis ta kaenlasse ja ütles: 

«Tuleval korral läheme siit edasi, ikka ühes püha Paulu- 
sega, sest tema on sõnakas mees, teda maksab kuulata... 
Soo, kahte ma teist juba tunnen — priimus ja Paas. Mõle- 
mad P-ga, kõvaga, sest eestlasel on ikka kõva ees.» 

Nõnda lahkus ta klassist ja nimeks pandi talle Kresku. 
Sellega ta jäigi. Aga järgmises tunnis polnud enam juttu ei 
kreskust ega kelgust, vaid Jeruusalemast, Olimäest, Surnu- 
merest, Egiptusest, püramiididest, pühast härjast ja Niiluse 
mudast, mille kihtide järgi võib arvata maailma vanust, 

«Ja teate, lapsed,» ütles ta, «asi on väga imelik, sest 

mudamõõtjad kinnitavad, et Niiluse muda olevat vanem kui 
maailm ise. Mõtelge ometi: Niiluse muda vanem kui maa- 
ilm, Aga siis peab ka Niilus ise vanem olema kui maailm. 
No mis te ütlete selle kohta? Sest kui palju on maailma loo- 
misest aega ära? Kes teab? Priimus! Paas!» 

umbki ei teadnud, kui mitu aastat tagasi loodi maailm. 
Kogu klass ei teadnud seda tähtsat asja. 

«Mina ka ei tea,» ütles õpetaja nukralt. «Ei mäleta, vana 
pea ei hoia enam kinni. Aga küllap sest nii mõnigi hea 
tuhat aastat ära saab, nii oma viis-kuus või veelgi rohkem. 
Kindlat arvu on ju raske leida, pisut raske jah, armsad lap- 
sed. Ma mõtlen nimelt aega, kus tuli esimene inimene, see 
Aadam. Mitte vana Aadam, vaid lihtsalt Aadam, see Kaini 
ja Aabeli isa, esimese mõrtsuka isa. Esimene inimene ja esi- 
mene naine, ja kohe sigitasid ja sünnitasid nad kahekesi 
mõrtsuka. Oleksid võinud pisutki kannatada, aga ei, muud- 
kui mõrtsuka. Aadam ise ei tapnud, aga sigitas poja, see: 
tappis. Poeg tappis! See sünnib ka meie päevil nõnda, et isa 
ei tapa, ajab muidu läbi, aga poeg ei aja... Nii siis: sest- 
saadik kus ilma tuli esimene inimene, on kerge maailma päevi 
lugeda, sest maailma päevad käivad ühes inimese päevadega, 
ja kui inimene loeb oma päevi, siis loeb ta ka maailma päevi. 
Ja sest pole ühti, kas keegi on sigitanud mõrtsuka või on ta 
ise mõrtsukas, ühesuguselt käivad kõigi elupäevad, liiatigi sel 
vanal ajal seal Eedeni värava taga, kus polnud veel võllaid. 
See on nõnda inimesega. Aga kuis teha nende maailma päe- 
vadega, mis olid enne inimest? No vaadake, lapsed, neid 
päevi arvataksegi Niiluse muda järele ja nõnda ongi leitud, 
et muda on vanem kui maailm, s. t. kui inimene, nii et see 
käib kirjasõnaga ilusasti kokku: enne muld, siis inimene, sest 
muidu poleks ju jumalal olnud võimalik inimest mullast teha. 
Enne igavene muld, siis alles igavene inimene. Kui kaua see 
igavene muld on elanud, seda ei tea vististi keegi, armsad lap- 
sed. Ja kuigi jumal teaks, siis ei ütle ta meile surelikkudele 
seda kunagi. Aga kas temagi teab? Kas võib üks igavene 
teisest igavesest midagi teada? Mis on igavene? Kes teab? 
Priimus! Paas! Teie ei tea! Mina ka ei tea. Vana pea ei 
hoia enam kinni, niisugune häda on inimesel vana peaga. Aa! 
Aga seal taga teab ju keegi. Mis on teie nimi? Lible? Väga 
ilus nimi! Ilusa nimega mees ütleb meile, mis on igavene.» 

«Igavene on see, mis oli, on ja jääb,» ütles Lible. 

«Nii,» lausus õpetaja. «Väga õigel Ilusasti öeldud. 
Ainult üks häda: meie ei tea, mis oli, on ja jääb; meie ei 
tea sellestki kuigi palju, mis on. Aga ehk teate teie, ilusa 
nimega Lible, midagi, mis oli, on ja jääb? Ütelge meile. 
Mis? Kuu ja päike ning taevatähed? Neid ju alguses ei 
olnud, kirigi tõendab seda. Oli aeg, kus neid ei olnud ja 
tuleb ehk aeg, kus neid jällegi ei ole. Mis te ütlesite? Jumal? 
Jah, tema muidugi, sest tema oli enne kõike. Aga kahjuks, 
paljuke teame meie jumalast. Ajalikust inimesestki teame 
üsna vähe. Sest vaadake, lapsed, jumalaga on sama lugu 
mis maailma vanadusega: sest ajast saadik, kus elab ini- 
mene, võime seda arvata, aga mis oli enne inimest või mis 
tuleb pärast teda, kust meie seda teame. Maailmaga on veel 
seegi hea asi, et Niiluse ääres on muda, mille järele arvame 
tema vanadust, — aga mis teeme meie jumalaga? Kuidas 
tema päevi arvata? Meil pole midagi rohkem kui aga ini- 
mene oma ajalikkude päevadega, ja sellepärast näib, nagu 
sünniks jumal ühes inimesega. Sünnib ja sureb, nagu polekski 
ta igavene. Niisugune kurb lugu on meie teadmisega jumalast. 
Sellepärast ei pea jumala nime ilmaasjata suhu võtma... 
Aga kes seal kõlistab? Mis? Tunni lõpp? Soo, või juba 
lõpp. Noh, hea küll, jätame siis püha Pauluse jumalaga ja 
lähme järgmine kord siit edasi. Aga mis jumalasse pu 
siis on tema muidugi igavene, ainult et meie ei tea seda, sest 
inimese nõrk pea ei hoia igavest kinni. Tema ei hoia aja- 
likkugi hästi kinni. Sellepärast siis järgmisel tunnil veel kord 
Pauluse teekonnad.» 

Testament kaenlas, pea norus, lahkus ta klassist, nagu 
oleks ta pisut nukker, et inimese vilets pea ei hoia midagi 
kinni. Järgmises tunnis kordus endine: vaevalt jõudis ta Tes- 
tamendi avada, kui juba sattus mõnele mõttele, mis sundis 
unustama Pauluse ja tema teekonnad. Või milleks minnagi 
ühes Paulusega, kui võis kaasa lennata näiteks kurgedega, 
kes pesitsesid kuskil Lapimaal ja läksid sügisel üle kogu 
Euroopa, üle Vahemere Niiluse kallastele ning siit ikka kau- 
gemale lõunasse, kus on nii palju sooja ja helendavat päi- 
kest, Oo! need lõpmatud lindude parved, need panevad vana- 
inimese südame kihvatama, ajavad meeled ilutsema. Või 
miks mitte istuda mõnda kalapaati ja purjetada kuhugi Njuu- 
faundlandi lähedusse kala püüdma ja soolama! Miks mitte 
ronida elevandi turjale ja sõita tiigrijahile või liikuda kaa- 

melikaravaniga läbi liivalagendikkude ühest palmioaasist teise, 
et imetleda fatamorgaanat! Aga võis selle asemel istutada 
ka mooruspuid, lõigata nende lopsakaid lehti ja toita siidi- 
usse. Võis minna katakombidesse või Herkulaanumi vare- 
meisse, sest need seisid just Pauluse teekondade läheduses. 
Võis imetleda koski ja mägesid, kaktusi ja kilpkonni, lõhna- 
vaid lilli ja mürkmadusid, mesilasi, sipelgaid ja termiite, sest 
ilmas on nii paljü ilusat ja huvitavat, et ei tule kunagi lõppu. 
Poolaasta saab otsa, aga huvitavate asjade rodu ei vähene. 

öödub aastagi, aga üleni hall vanamees, kes läheb juba 
peaaegu valgeks, jutustab ikka veel oma lugusid. Ja ikka 
oskab ta leida kas või pisitillukesegi põrmukese, mis seob 
huvitava loo inimesega ja kogu maailmaga. 

Aga üks raske asi seisis vanal õpetajal iga poolaasta 
lõpul ees. Kui ta sellest klassile esimest korda kurtis, ohkas 
ta täiest südamest, nii et kõik olid huvitatud, mis nüüd tuleb. 

«Mis on meil kõige raskem?» küsis õpetaja klassilt. «Kes 
teab? Kes vastab? Priimus! Paas! Lible! Mis? Keegi ei tea, 
Liblegi ei tea. Tema teab ainult, et jumal on igavene... 
Numbrite panemine on kõige raskem, armsad lapsed. Sest 
mõtelge ometi, me pole ju midagi teinud, mille eest numb- 
reid panna. Tahtsime ikka Paulusega kaasa minna, aga ei 
saanud, te nägite ju. Nõnda oli jumala tahtmine. Aga mis 
me siis nüüd teeme? Mis numbrid me paneme? Priimus, mis 
numbri ma teile pean panema? Ei tea? Priimus ei tea! Prii- 
mus ei tea, et priimus vastab usuõpetust alati viie peale, sest 
muidu ei olegi ta ju priimus. Paas, teie? Mis? Null? Paas 
lepib nulliga. Õige, väga õige! Null on ilus number. Aga et 
jumal armastab alandlikku meelt ning et te juba leeris olete 
käinud, pealegi olete teie kristlane, siis kõlbab teile ainult 
viis, sest mis leeritatud kristlane te muidu olete. Meieisa- 
palvet te ju mõistate? Käsud peas? Õpetused selged? Piibli- 
lugu nagu vesi, mis? Aga mis te siis veel tahate? Tõsine 
ristiinimene peab piskuga leppima. Tähendab — viis, Paa- 
sile jumalasõna eest viis. Lible, ega teilgi midagi selle vastu 
ole, kui viis saate? Ei? Heidate minu otsusele alla? Väga 
hea! Aga milleks nii palju rääkida, paneme kõigile viis ära, 
siis pole kellelgi nurisemist. On keegi vastu? Ei? Nii siis — 
viis. Aga muidugi, ei teeks halba, kui te Pauluse reisidest 
pisut loeksite, sest seda võidakse teilt küsida. Ja muidugi! Nii 
et — viis! Kristlased, kõik kristlased, miks siis mitte viis! .. .» 

Matemaatika õpetaja Kurlov ei armastanud midagi rohkem 
kui ühte ja nulli. Nendega märkis ta õpilaste teadmisi ja neis 
leidsid lahenduse tema ülesandedki. Ja õndsa naeratusega 
ütles ta õpilastele: 

«Teie teete endale asjata raskusi, aga näete isegi, kui lihtne 
see on: aina null või üks. Ja aitab sellest, sest nende kahe 
vahel seisab lõpmatus, Mõistate?» 

- Aga õpilased ei mõistnud nulli ja ühe vahelisest lõpma- 
tusest midagi, ei tahtnudki mõista, sest neil polnud lõpmatut 
põrmugi vaja. Sellepärast pidasid nad isekeskis aru ja pöör- 
dusid Ollino poole palvega, et see räägiks härra Maurusega 
uue matemaatika-õpetaja saamiseks. Aga kui härra Maurus 
sellest kuulis, ilmus ta klassi ja ütles: 

«Miks tahate teie uut õpetajat? Kas siis ka see kõige tar- 
gem inemine teile ei kõlba? Mina maksan temale kallist raha 
ja teie ütlete, mina ajagu ta ära. Kuhu peab härra Maurus 
targa inemise ajama? Pealegi käib see tark inemine suurte 
meestega läbi. Nõnda siis: härra Kurlov jääb. Sest kes on 
siin direktor? Härra Maurus on siin direktor; aga mis direk- 
tor ütleb, see peab sündima.» 

Ometi ei sündinud see nõnda, vaid pisut teisiti, sest mõne 
päeva pärast pidas Tigapuu järgmise kõne: 

«Poisid, kas teate, mis on patronaadiõigus? Ei tea? Mui- 
dugi, teie elate ju pimeduses. Patronaadiõigus on see, kui 
mõisnik valib kogudusele õpetaja. Aga seda ei pea enam 
olema, sest meie ei ela enam pimeduses. Haridus on valgus, 
ja kui mõisnik ei pea kogudusele õpetajat valima, vaid seda 
peab kogudus ise tegema, miks peab siis direktor koolmeistrid 
valima? Kas meie oleme halvem kui kogudus? Meie oleme 
nii-öelda haritud inimesed, oskame kõik vene keelt, aga kas 
kogudus oskab vene keelt? Sellepärast siis maha patronaadi- 
õigus! Maha härra Mauruse omavoli! Kes minuga ühes nõus, 
tõstku oma parem käsi üles, mitte pahem, sest haritud ini- 
mene tõstab ikka parema. Tähendab kõik on minuga ühes 
nõus. Tänan teid! Nii siis: tänasest päevast peale meie enam 
lõpmatuse tundi ei ilmu, sest meie hakkame streikima. Kooli- 
direktorite patronaadiõigus peab kaduma igaveseks ajaks! 
Räägin ma õieti? On mul õigus? Tähendab — tehtud! Lõp- 
matus peab kaduma — ühes oma nullidega! Ja pidage 

meeles: mul on teie sõna. Kes oma sõna ei pea, saab 
seda.» 

Tigapuu sirutas kateedrilt koolivendade poole oma tugeva 
rusika, sest see oli tema patronaadiõiguse sanktsioon. 

Järgmisel päeval istus härra Kurlov kahes klassis üksinda. 
«Lõpmatus ootab nulli ja ühte,» naersid poisid. Ka teise 
päeva tunnid istus õpetaja kannatlikult läbi ja kirjutas nime 
raamatusse, et oleks õigus tasu saada. Kolmandal päeval tea- 
tas ta asjast härra Maurusele. Nagu maruhoog tormas see 
järgmisel hommikul klassi, kus oli parajasti usuõpetuse tund 
ja sõideti kaamelitega läbi kõrbe. 

«Tigapuu, miks olete puudunud matemaatika tundidest?» 
küsis härra Maurus. 

«Ega' mina üksi puudunud, härra direktor,» ütles Tigapuu. 

«Vastake küsimusele: miks puudusite kolmest viimasest 
tunnist? » 

«Terve klass puudus,» vastas Tigapuu. 

«Kas kuulete, kas kuulete?» pöördus direktor õpetaja poole. 
«Teie olete tark inemine, teil on täis aru peas. Kas härra 
Maurus küsis selgesti või ei küsinud? Küsis selgesti, Väga 
hea! Tänan teid!» Ta raputas õpetaja kätt. «Aga siis on ju 
see inemine seal, see Tigapuu, kellest härra Maurus on tei- 
nud juba peaaegu koolmeistri, siis on see seal päris hull. 
Sest mis ma küsisin? Kes mäletab? Kes võib korrata? Paas, 
ütelge teie, sest teie olete kõige pikem. Aga ehk puudusite 
teie ise ühes Tigapuuga tundidest? Kas teie saate härra 
Mauruse küsimusest aru või olete ka teie hulluks läinud, miks 
te puudusite?» 

«Sellepärast, et me otsustasime nõnda,» vastas Indrek. 

«Kes meie?!» karjus direktor. «Meie härra Maurus pole 
seda kunagi otsustanud ja ainult meil on siin otsustada. Kes 
on see meie, kes siin otsustab? Kes?» 

«Meie kõik,» vastas Indrek. «Terve klass, kaks klassi.» 

«Kas kuulete, kas kuulete?» pöördus direktor õpetaja poole 
ja raputas nõnda oma halli pead, et näpits langes ninalt. 
«Terve klass! Kaks klassi! Terve härra Mauruse kool! Kool 
otsustab mitte enam tundi minna! Aga see on ju mäss, see 
on sotsialismus, mis vene tudengid meie kõrralikule maale on 
sisse toonud. Viljaga tuleb maale vene kapsas, see rakvere 
raibe, tudengitega linna sotsialismus ja mäss. Ah seda te 
käitegi vürstiga sealt venelaste ja nende lõhnavate naiste juu- 

rest otsimas! Vene naised õpetavad teile oma haisuga sot- 
sialismust! » 

Aga Tigapuu vastas suure üleolemisega: 

«Härra Maurus, see ei ole ju sotsialismus, vaid patro- 
naadiõigus.» 

«Mis?! Patronaadiõigus?» karjus härra Maurus ja hak- 
kas laudade ees edasi-tagasi jooksma, nagu oleks tal jalge- 
alune äkki palavaks läinud. «See inemine ajab mu hulluks, 
tema ajab ikka mu hulluks! Hull ajab hulluks! Patronaadi- 
õigus ja nemad ei tule tundi! Herr Schnellmann, Herr 
Schnellmann, sagen Sie mir schnell*, kumb meist on hull, 
sest teine meist peab hull olema?» 

Aga härra Schnellmann naeratas muhedasti oma valgesse 
habemesse, raputas nagu veidi pead ja ütles: 

«Ärge minult küsige, härra Maurus, minu vana pea ei hoia 
midagi kinni.» 

Nõnda ei saanudki direktor õpetajalt teada, kumb on hull, 
kas tema või Tigapuu, ja sellepärast karjus ta üsna hullu- 
meelselt edasi: 

«Patronaadiõigus ja nemad ei tule klassi! Aga härra Mau- 
ruse vana aru on alles selge, kui ta ütleb: patronaadiõigus ja 
kõik olgu klassis! Minu juures, jumal tänatud, maksab alles 
patronaadiõigus, ja kes seda tänini pole teadnud, see saab 
teada. Minu majas valitseb alles kõrd ja subordinatsioon. 
Homme peavad kõik tunnis olema!» 

Seega lahkus direktor. Ja et kell kuulutas tunni lõppu, 
ütles härra Schnellmann: 

«Tuleval korral läheme siis siit edasi, ikka püha Paulu- 
sega, ikka Paulusega.» 

Ja ta võttis oma Testamendi ning läks härra Maurusele 
järele. Tema kannul astus Tigapuu, kes jäi uksele harkis- 
jalu seisma ja ütles: 

«Kõik jäävad klassi, sest meie seas on äraandja.» 

«Mina mitte!» hüüdis Lible. 

«Just sina see oledki,» vastas Tigapuu, «sest kes su käest 
küsis. Poisid, võtke ta kinni! Andke ta minu kätte!» 

Aga juba oli Lible käpuli laudade all ja vilksas paigast 
paika, kuna ta ise karjus: 

«Mina ei ole, mina ei ole!» 


1 Öelge mulle ruttu (saksa k.)., — Toim. 

«Oled,» ütles Tigapuu ja tahtis hakata põgenikku püüdma. 

«Lase ta olla, mis sa tühjast,» peatas teda Indrek. «On 
ju parem, kui vana kõik teab, meil enestel pole vaja seletada.» 

«Äraandja peab oma palga saama,» ajas Tigapuu vastu, 
kelle käed oleksid nagu kihelnud. 

«Seni kui ta ise kaasa streigib, las ta olla,» ütles Indrek. 

«Mina streigin kaasa!» hüüdis Lible laua alt. 

«Hea siis küll» vastas talle Tigapuu. «Võid laua alt 
välja tulla. Aga hoia oma nahk, kui sa peaksid klassi 
minema.» 

«Eluilmas ei lähe!» kinnitas Lible laudade alt välja 
ronides. 

Nõnda kestis streik edasi ja härra Kurlov istus üksinda 
klassis. Ja kuigi härra Maurus mõne poisi kinni püüdis ja 
tundi tiris, siis vastas see üksisõnu: «Härra õpetaja, mina 
täna tundi ei mõista.» See oli kogu tarkus, mille Kurlov 
oma õpilastest välja pigistas. Nõnda jännati paar nädalat, 
siis lõppes õpetaja kannatus ja ta loobus õpetamisest härra 
Mauruse asutises. See oli ammuoodatud lahendus mitte ainult 
õpilastele, vaid ka direktorile, kuigi ta tegi väga kurva näo, 
seletades Tigapuule ja Indrekule kui eestvõtjaile: 

«Teie olete targad inemised, aga teie ei tea, mis teie teete. 
Teie ajate härra Maurusel kõige targema koolmeistri ära. 
Aga mis peab see tark koolmeister nüüd ütlema? Kas ta ei 
pea ütlema, et härra Mauruse koolis mässatakse ja tehakse 
sotsialismust? » 

«Aga ma ju ütlesin kohe, et see pole mäss ega sotsialis- 
mus, vaid ainult patronaadiõigus,» seletas Tigapuu asja- 
tundlikult vahele. 

«Oli veel hea, et see patronaadiõigus,» arvas direktor, 
«aga muidu oleks jumal teab mis. Siiski seda ütlen ma teile: 
õige ei ole see mitte, mis teie räägite patronaadiõigusest, sest 
kool ei ole kogudus. Kas kogudus õpib ladina keelt või 
algebrat? Ei õpi. Koguduses ei õpita midagi. Aga siin on 
algebra ja geomeetria, ladina ja kreeka keel, Pauluse tee- 
konnad ja muud niisugused asjad. Sellepärast peab siin pat- 
ronaadiõigus jääma. Ja nõnda võtsin ma teile uue kooli- 
õpetaja — noore, ilusa, pika ja targa, veel targema kui see, 
kes ära läks. Pealinnadest on ta küll välja saadetud, aga 
meie linnas võib ta, jumal tänatud, veel oma tarkust näidata. 
Ainult kroonukoolides mitte, sest need ajavad rumalamatega 

läbi, kroonu asi. Aga nüüd vaadake, kuis te selle uuega 
hakkama saate.» 

See uus oli tõepoolest noor ja pikk, aga tema ilu rikkusid 
prillid, mida ta pidi kandma oma tuhmide, peaaegu elutute 
hallide silmade pärast. 

«Ah teie ajasitegi härra Kurlovi minema?» ütles härra 
Molotov, kui direktor oli klassist lahkunud. «Kes oli teil 
ninameheks?» 

«Tigapuu! Tigapuu! Paas!» kostsid hääled ja näpud näi- 
tasid nimetatuile. 

Härra Molotov astus kordamööda ühe kui teise ette, vah- 
tis neile oma tuhmide silmadega uurivalt näkku, pöördus siis 
ümber, jäi musta tahvli ette seisma ja kiskus läbi hammaste: 

«S-sead niisugused! Jumala eest s-sead! Ja ärge arvake, 
et ma seda. halvasti mõtlen,» pöördus ta klassi poole, «ei, 
vaid puhtast südamest, päris puhtast südamest. S-sead mis 
sead! Muide, Kurlov on idioot, tunnen teda, lumememme 
peaaju, matemaatikast mitte vähematki aimu! Täielik kooli- 
papa, pane või professoriks, sinna kõlbab! Mina aga ei tule 
teie juurde kui õpetaja, vaid kui seltsimees. Mitte kui sõber, 
sest sõpru valin ma, seltsimeheks on mulle aga iga tohmuski, 
sest mina olen sotsialist. Aga sotsialismi ma teile õpetama 
ei hakka, nagu kardab teie direktor, see jahupea — jumala 
eest, täielik tainapea, võite talle enesele öelda, kui tahate —, 
ei, sotsialismi ma ei õpeta. Aga sotsialist olen ma südame 
poolest ja matemaatikat tahan ma teile õpetada. Seega oleme 
asja juures. Kus on klassiraamat? Õpilaste nimed? Priimus, 
mis olete läbi võtnud? Soo, nii. Eks näeme, mida mõistate.» 

Ta hakkas õpilasi kordamööda musta tahvli ette kutsuma. 
Aga polnud ühtegi, keda ta poleks varsti kohale tagasi saat- 
nud ühes sõnadega: 

«Idioot! Teie ei oska matemaatikas kõrvugi liigutada. 
Puupea! Sel on pudrust ajud. Kalkuni aru, jumala eest, kal- 
kuni aru! Matemaatiline kanapimedus! Oina pealuu! Neeg- 
ritega teid puksima saata, seal olete õigel kohal! Teil on 
peaaju asemel surnud kala oimud. Konnapoeg, ainult saba 
puudub ja ujuda ei oska. Küll! Enneaegne vasikas, kärbse 
aevastus peaajus... Kõik läbi? Tähendab — terve klass 
matemaatiline idioot! Ja ise tahate minu seltsimehed olla 
ning minu sõpradeks saada. Mis sõber võib olla inimene, kes 
on matemaatikas idioot? Ja mis seltsimees? Kas on ilma 

matemaatikata maailmas tõde? Kas on ilma tõeta ausust? 
Ilma aususeta otsekohesust? Kas mina räägiksin teiega nõnda, 
kui mina oleksin, nagu teiegi, matemaatiline idioot? Rääkis 
Kurlov teiega nõnda? Nimetas ta teid seaks, vasikaks või 
tainapeaks? Ei, tema nimetas teid härradeks, ma tean. On's 
mul õigus? Kui härra Kurlov ütleb: siga või vasikas, siis 
ta sõimab, aga kui mina ütlen teile: idioot või tainapea, siis 
räägin ma ainult tõtt, puhast tõtt, matemaatilist tõtt, mis on 
puhtaim tõde, sest temas pole midagi muud kui ainult tõde. 
Ja mina kasvatan teile matemaatilise peaaju. Selleks tulete 
täna õhtul kell viis minu juurde, sest mina tahan teist teha 
esimesed inimesed härra Mauruse kooli, Mõistate? Esimesed 
inimesed, kes taipavad, mis sadajalgne on pi ja mis nina- 
sarvik logaritm. Kuulsite: kell viis! Mäe uulits 26. Kui ma 
kodu ei ole, astuge sisse: uks on lahti, oodake, kuni tulen.» 

Sellega olekski tänane tund lõppenud, kui poleks kerkinud 
küsimus eratundide tasust. Selle üle taheti selgusele jõuda, 
aga ükski ei julgenud härra Molotovile sellekohast küsimust 
esitada. Viimaks tegi seda Indrek teiste pealekäimisel. 

«Mis?! Mis te ütlete?» karjus Molotov ja kargas kahe 
käega Indrekule rindu kinni. Ja kui see oli oma küsimust 
korranud, laskis õpetaja tal rinnust lahti ning mõirgas talle 
otseteed näkku: 

«Teie olete lontrus! Teie kõik olete lontrused! Härra Kur- 
lov oli teile paras ja ka härra "Maurus on teile paras! Ja 
mina, idioot, ütlen neile ilusti seltsimehelikult: kell viis tulge 
minu juurde. Astuge sisse, uks on lahti; oodake, sest mina 
tahan teile inimese jume anda, mina tahan teie otsaesiselt 
loomamärgi kustutada. Aga nemad: mis see maksab? Kura- 
dite kurat! Kelleks te mind õige peate? Ja teie, seamolu, teie, 
hall orikas, kas teil ei olnud häbi seda minult, oma seltsi- 
mehelt, küsida? Ei olnud häbi? Või ei pea teie mind oma 
seltsimeheks? Aga kuis ma siis saan teist inimesed teha, teie 
kaheharalised neljajalgsed? Kas hakkab keegi raha eest loo- 
mast inimest tegema? Isegi saksa professor ei tee seda, aga 
sakslane teeb raha eest juba kõik. Mina ammugi mitte, sest 
mina olen sotsialist ja käin läbi ainult omasugustega. Kui 
teie asemel istuksid siin naised või ninasarvikud, isegi siis 
talitaksin ma, nagu oleksid nad mu seltsimehed. Ütlen teile 
selges vene keeles: kell viis, uks on lahti, oodake; aga juba 
neil hirm nahas — nüüd teeb paljaks, nüüd röövib puhtaks, 

nüüd oleme kõrilõikaja küüsis! Aga kus on siin rahast juttu, 
teie vaimunõtruse batsillid? On siin korjuse soojalehkagi 
röövimisest, teie ajuhärmatise prillmaod? Sellepärast — tule- 
vikus mind enam mitte haavata, sest mina olen kõrge inimsoo 
esindaja sfäärilises muusikas. Kell viis ja otseteed uksest 
sisse. Koputada pole vaja. Lamp on laual, tikud võtke ise 
kaasa. Kui õli ei ole, tooge, pudel ukse taga seina ääres. 
Olge nagu kodu.» 

Sellega lahkus härra Molotov oma esimesest tunnist ja 
peaaegu kogu klass hüüdis talle nagu ühest suust järele: 
«Hall orikas!» See nimi näis eriti just sellepärast talle hak- 
kavat, et tal olid süsimustad lokkis juuksed, samuti ka mus- 
tad kulmud ja vuntsid. Aga õhtul tahtsid kõik Halli Orika 
juurde minna, peale sakslase Unteri, kes oli Moskva vabri- 
kandi poeg ja kes arvas, et eratunde võib ta rahagi eest 
võtta, pealegi palju vähema sõimuga kui härra Molotovi juu- 
res. 
Härra Molotovi korter asus kuskil kolmandal korral ka- 
tuse all, kuhu viisid pimedad ja järsud trepid, mida õpilased 
pidid õhtul tikutulega valgustama, kui nad üksteise kannul 
juhatatud ukse taha ronisid. Toas valitses vaikus, läbi luku- 
augu polnud valgust märgata. Peeti tasakesi aru, kas uksele 
m a või lihtsalt sisse minna, nagu Molotov oli käski- 
nud. 

«Hoidke eest!» hüüdis viimaks Tigapuu ja trügis teiste 
vahelt läbi ukse poole, mille ta suure mürinaga avas. «Tulge 
sisse,» ütles ta toas, «mina olen sotsialist, koputada pole 
vaja,» sest ta oli juba tikust tuld tõmmanud ja näinud, et 
tuba on tühi. 

Tuba tundus külm. Külm oli ka must raudahi nurgas. Et 
tikutuli liiga ruttu kustus, siis taheti lamp põlema panna, aga 
see oli kuiv, nagu Molotov oli ette hoiatanud. Õlipudel ukse 
taga oli tühi ja korgita. Ei aidanud muud, kui pidi raha 
kokku panema ja õli tooma. Et Molotovi ennast veel ei ilmu- 
nud, siis hakati puid otsima, et ahju kütta. Aga ka puid ei 
olnud. Viimaks saadi sületäis kojamehelt. 

«Nüüd oleme majamehed,» ütles Tigapuu ja istus too- 
liga küdeva ahju ette, 

Aga teised ei võinud samasugused majamehed olla, sest 
neil puudusid istmed. Nemad pidid enamasti kõik seisma või 
põrandal kükitama. Nõnda oodati õpetajat. Aga kui ahi sai 

küdenud ja tubagi juba soojaks läks, ilma et MOolotovist 
oleks kippu või kõppu kuulda olnud, ütles Indrek: 

«Hall Orikas on tõepoolest ainult hall orikas.» 

Selle arvamusega mindi lõpuks trepist allagi ja Tigapuu 
oleks tahtnud nii toa ukse kui ka kuuma ahju ukse pärani 
lahti jätta, et Molotovil poleks võimalik nende muretsetud 
soojust kasutada. Aga teised ei olnud sellega nõus ja nõnda 
suleti toa uks korralikult, nagu oli varem ahju ukski kinni 
keeratud. 

«Kas ma teid eile enda juurde kutsusin?» küsis Molotov 
järgmises tunnis, ja kui sai klassilt jaatava vastuse, ütles ta: 
«Sellepärast siisl Mina mõtlesin ja mõtlesin, kes küll minu 
toa on soojaks kütnud ja lampi õli valanud. Nii! Nüüd te 
näete, missugune kaabakas on inimene, Te mõelge ometi: 
mina olen sotsialist, olen nii-öelda kõrgeim saavutis inimsoo 
tooniredelis — ma mõtlen seda matemaatilist — ja talitan 
nõnda. Aga millega saavad siis küll hakkama igapäevased 
surelikud, spiisserid ja pursuid, kui nõnda kaabaklikult heli- 
seb inimsoo tooniredeli tipp! Pange seda tähele ja pidage 
meeles, sest seda läheb teil elus tarvis. Inimene on kaabakas, 
pane ta või paradiisi elama. Oli juba Eedenis kaabakas. 
Sest mina... teate, kus mina olin? Mina kõndisin linnas ja 
Toomel ning tuletasin ja tuletasin midagi meelde, sest ma 
teadsin, et mul peaks midagi meelde tulema. Nõnda kella 
seitsmeni, siis lõin käega, sest kaua sa ikka meelde tuletad, 
kui midagi meelde ei tule. Lõpuks arvad ju, et ei peagi 
midagi meelde tulema. Oleksite te ainult õli lampi pannud, 
siis oleksin ma teadnud, et tuldi tundi; aga et ka ahju oli 
köetud, siis ei teadnud ma midagi arvata. Sest et teie niisugu- 
sed sead olete, et minu ahju kuumaks kütate, seda pole 
üheski valemis ega teoreemis. Aga tulge täna, täna olen ma 
tingimata kodu.» 
hea seda pöördus ta sakslase Unteri poole ja ütles sel- 
ele: 

«Ah teie, põrsas, käisite minu peale direktorile kaebamas, 
mina olevat teid sõimanud. Mina teid, ritsikat, sõimanud? 
Teate teie, alasipakk, mis on vene keeles sõim? Olete teie, 
molkus, kunagi kuulnud, kui venelased sõimlevad? Kui vene- 
lane kedagi sõimab, siis langevad sel juuksed peast ja kogu 
keha kaotab karvad, nagu poleks inimene veel sündinudki. 
Nõnda sõimab venelane, kui ta on sotsialist. Aga teil, peh- 

kinud pudrutambil, on, jumal tänatud, kõik karvad alles, 
mis tõendab, et ma teid, oinaäbarikku, pole mõtelnudki sõi- 
mata. Paar seltsimehelikku grammatilist oskussõna, see on 
kõik. Seda taipas härra Mauruski oma idiootse moluga. Aga 
nagu soovite, härra Ober, lontrustega võime ka lontruste 
keelt kõnelda. Mul ükskõik.» 

Kui poisid õhtul uuesti Molotovi juurde ilmusid, istus ta 
kellegi habemikuga lauas ja oli ägedas vaidluses. Laual sei- 
sid peaaegu tühi pudel ja kaks klaasi, nende kõrval paber 
suupistete jäänustega. 

«A-a!» hüüdis Molotov poisse nähes. «Minu uus oinakari, 
millest peab saama täieõiguslik ja ülev inimsugu.» Ja küla- 
lise poole pöördudes lisas ta juurde: «Tähendab järgmise 
korrani, enam pole mul aega.» 

Ta andis võõrale kätt ning lükkas ta uksest välja. Siis pani 
ta pudeli ja klaasid ühes suupistega lauaotsale vastu akent 
ning ütles: 

«Istuge, kuhu keegi saab. Aga võite ka seista, korda- 
mööda istuda, sest toole niikuinii ei jätku. Võite ka asemele 
istuda, võite julgesti, kirpe ei ole, külmas nad ei sigi — 
aristokraatlikud loomad, saadanad. Kus pehme ja soe, sinna 
poeb. Aga siin pole ei pehme ega soe. Tõmmake säng lauale 
lähemale.» 

Kui poisid kõhklesid, ütles Molotov ägedalt: 

«No mida te, lontrused, ootate? Sohvat? Ainult kõrilõi- 
kajad istuvad sohval, ainult vereimejad. Või arvate, et Vene- 
maal jätkub varandust kõigile sohva ostmiseks? Kui viisud 
ja vildidki jalga saaks, oleks jumal tänatud.» 

Viimaks tegi Molotov õpetusega algust. Aga juba natu- 
kese aja pärast ütles ta: 

«Teate, vennikesed, ma olen purjus. Jumala eest! Esiti ei 
saanud aru, aga niipea kui puudutan matemaatikat, tunnen 
kohe. See on minu mõõdupuu. Matemaatika nõuab kainet 
pead, sest matemaatika on ju ise nagu üks klaas viina teise 
järel. Mõistate? Pole midagi parata, peate veel kord uuesti 
tulema; siis olen ma tingimata kodus ja ka kaine. Mina ei 
saa muidu, kui pean asjale nii-öelda sisse elama; saate aru? 
Kaks esimest tundi kuluvad ikka sisseelamiseks, siis hakkame 
peale. Kolme armastab jumal.» 

Poisid tulid pikkade nägudega alla, kes naeris, kes süli- 
tas, ja kolmandal korral oli neid palju vähem, kes võtsid 

vaevaks Molotovi ukse taha minna. Aga just nüüd võttis 
õpetus õige alguse, läks hoosse. Ja juba mõne tunni pärast 
ei puudunud enam ükski poiss Molotovi eratunnist, isegi 
sakslane Unter mitte. Matemaatika tekitas nagu vaimus- 
tust, temas sündisid nagu unistusedki, kristallina täpsed ja 
selged. 

«Peatage mind, kui te aru ei saa,» kordas Molotov õpilas- 
tele aeg-ajalt. «Olen igale oinale matemaatilised oimud kas- 
vatanud, kasvatan ka teile, nii et lust hakkab teiega töötada.» 

Tõepoolest hakkaski kõigil lust töötada, nagu oleks keegi 
neid endid või matemaatika ümber loonud. Sest polnud 
midagi, et Molotov sõimas endist viisi; sellega harjuti varsti, 
Untergi harjus. Aga Molotov ei võinud kaua aega unustada, 
et see oli käinud tema peale kaebamas. Sagedasti pöördus 
ta selle juurde tagasi. Kord ütles ta: 

«Milline nähvits! Tema ei kannata vene keelt! Isegi nai- 
sed kannatavad välja, kui mina nendega vene keelt kõnelen. 
Esiti on pirr lahti, aga pärast ei midagi. On mul üks kuskil 
seitsmendas: pikk ritv, peaaegu minu tutini; kui käib, siis 
nõtkub teine nagu vedrudel, Ja mis te arvate, mis ma ütlesin 
talle? Ainult linalakk — ei muud midagi. Ära minestas! 
Saate sellest aru: Linalakk — ja tema pikali! Muidugi mitte 
just pikali, sest enne sain mina jaole, panin ta pingile istuma. 
Kisa, kära, nutt, ulgumine, auhaavamine! Mina ja au haava- 
nud! Aga teate, kuis nüüd? Punastab ainult, kui ütlen: lina- 
lakk. Punastab, nii et paistab läbi riietegi. Jumala eest, just 
nõnda!» 

Ühel päeval ilmus härra Molotov klassi, näpu otsas väike 
pakk valges paberis. Poisid katsusid aimata, mis seal küll 
võiks olla, aga tagajärjetult. Molotov ostis ainult tubakat ja 
paberosse, mitte midagi muud, aga viimasel ajal ei teinud ta 
sedagi, sest poisid olid isekeskis raha kokku pannud ja talle 
hea hulga fruu-fruud koju lauale viinud, nii et ta võis nüüd 
üht karpi käes hoida ja teist tagavarana taskus kanda. Mui- 
dugi, sõimata said nad selle «seatembu» eest hea nahatäie, 
aga paberossid võttis Molotov poistelt samuti kopikata vastu, 
nagu need temalt tunnid, Nõnda siis: paberis ei võinud ei 
paberossid, tubakas ega kestad olla. Paki välimuski oli teist- 

sugune. Tunni lõpul selgus, et pakis oli paberist rinnaesine, 
paberist krae ja uus punasega kaelaside. 

«On teil ehk kellelgi peegel taskus?» küsis Molotov. 

Muidugi! Vainukäol oli ikka peegel taskus, sest muidu 
oleks ta pidanud liiga sagedasti sisemise akna avama ja läbi 
klaasi tumeda seina aluspõhjal oma soengut vaatlema. Vainu- 
kägu ulataski oma peegli härra Molotovile. 

«Ai mul lontrust!» hüüdis Molotov peeglit vastu võttes. 
«Päevad otsa peegel taskus!» 

«Öösel ka!» ütles Lible. 

«Moe-alpide rodu!» lausus Molotov ja kiskus musta ma- 
niski, krae ning näruseks kulunud sideme kaelast, et puhtad 
ja uued siinsamas asemele panna. Ise kirus ta nõnda: 

«Narride kari, need naised! Naine pole mees, pole sõber, 
pole seltsimees. Veel eile ütles mulle direktriss: «Härra 
Molotov, teie olete ilus mees, miks te oma välimuse eest 
sugugi ei hoolitse?» . Mõistate: mees ja ilus! Ütlesin talle; 
«Mul peeglit ei ole, ilu pole tõde ja tõde ei näe peeglist.» 
Aga mis te arvate, sai see kalkun midagi aru? Nagu isahani 
kaagutas teine edasi: «Olete tõepoolest ilus mees, härra Mo- 
lotov,» Just nagu tahaks mulle kosja tulla. Aga endal vale- 
hambad suus, valejuuksed peas. Nüüd ma siis hoolitsen oma 
välimuse eest. Näete! Nagu sunnitööline, kel kael kammitsas!» 

ag vana rämpsu mässis ta paberisse ja viskas nurka 
maha. 

«See pistke ahju,» ütles ta. «Paber on puhas, see käsi ei 
määri.» 

Niisugune toimetus kordus peale seda sagedasti, ainult 
naiste sõimamine jäi nagu vähemaks, muutus ainult nagu moe 
täitmiseks. Härra Molotov oleks ehk klassis ka habet aja- 
nud, aga polnud võimalik, sest ei temal endal ega ka õpi- 
lastel leidunud kellelgi habemenuga. Nii et ta seda pidi mujal 
tegema ja kord-korralt ikka sagedamini. 

«See tuleb sellest, et ta ütles: linalakk,» arvas Tigapuu 
asja kohta. 

«Mitte, vaid et tüdruk ära minestas,» ütles Indrek. 

«Lollid!» hüüdis Metslang, rässaka kehaga, vanamehe 
näoga ja valgete kulmudega, väikeste eredate, hallide silma- 
dega ja suure suuga ning tugevate lõuapäradega, pisut puse- 
riti hammastega paarikümneline poiss, kes täitis klassi alati 
saiataina ja värske saia lõhnaga, sest öösiti seisis ta saia- 

küna ääres, käised üles kääritud, ja päeval istus ta siin õpi- 
lasena. «Teie ei tea naistest midagi,» rääkis ta elutargalt. 
«Linalakast pole midagi ja ka minestamisest pole midagi, 
ainult puudutada ei tohi. Aga Hall Orikas pistis käed külge, 
kui Linalakk tuikuma lõi, sellepärast. Naistele ei tohi kunagi 
käsi külge panna, muidu oled sees. Ja mis minusse puutub, 
siis usun ma, et Linalakk ainult mängis minestust ...» 

«Arvad sa tõesti?!» hüüdis kogu klass suurimas üllatuses. 

«Aga mis teie siis mõtlete? Minestus oli söödaks, muud 
ei midagi.» 

«Nii et kui Hall poleks käsi külge pistnud, siis oleks Lina- 
lakk pisut tuikunud ja lõpuks jalule jäänud?» küsis Indrek 
huvitatult. 

«Ilmtingimata jalule!» kinnitas elutark Metslang. «Hall 
on raamatumehike, kes otsib sõimust kuraasi. Iga esimene 
plika näeb ta läbi. Ja pange tähele, ega see sellega jää, Hall 
peab Linalakale veelgi käed külge panema. Naised ei lepi 
kunagi ühe korraga.» 

Metslangi suur elutarkus hakkas kuidagi imelikult Indreku 
meeltesse ja sest ajast saadik sigis nende vahele midagi 
sõprusetaolist. Ligi kaks aastat olid nad istunud nelja seina 
vahel lähestikku, üks ühes, teine teises ruumi otsas, ja kunagi 
polnud nad tundnud tarvidust lähenemiseks: Aga nüüd tund- 
sid nad äkki, nagu oleksid ainult nemad kahekesi klassis, kes 
Molotovist ja tema Linalakast midagi aru saavad. Et nad 
aga vastupidistest otstest sellele müsteeriumile lähenesid, seda 
õppisid nad alles hiljem tundma. Nüüd jätkus nende lähe- 
nemiseks sellestki, et Metslang leidis kõrvad, mis tema prak- 
tilist elutarkust suure huviga kuulasid, eriti naiste suhtes, 
kuna Indrek kudus tema elutarkusest armuluule muinasjutu- 
list kudet. 

Kõige parem oli seda teha Metslangi väikeses soojas toas 
saiaahju taga, sest siia ei tulnud neid keegi eksitama. Pakk- 
kastidele oli siin pandud niinekoortest madrats ja peaaluseks 
noppimata sulgedest padi. Sellel asemel pikutades õppis 
Metslang oma tunde ja targutas ka Indrekuga, käised üles 
kääritud, käed tagapidi pea all, silmad laes, nagu oleks see 
tema eluraamat, Ikka ja alati kinnitas ta: 

«Naised ei taha midagi muud, ainult et aga käsitsi kallale 
mindaks. Kui sa seda ei tee, siis oled nende silmis arg tos- 
sike, oled memm. Nii on nad kõik. Kui mina kusagilt teist- 

suguse leiaks, hakkaks ma teda kohe armastama, ilmtingi- 
mata, aga ma ei leia.» 

See oli Indrekule otse ilmutus, sest tema polnud õieti ühe- 
legi naisele käsi külge pannud ja temale tundus, nagu polekski 
niisugust naist, kellele võiks käed külge panna. 

«Meilt on paljud läbi käind,» seletas Metslang teine kord, 
«küll vanemaid, küll nooremaid, aga kõik nad on ühesugu- 
sed. Minu toa uksest on nad kõik sisse tulnud. Vahel arvan, 
et see ei tule, aga oota natuke, juba ongi siin.» 

Indrek tuletas ja tuletas meelde, aga polnud ühtegi, kes 
oleks ka tema juurde tulnud, arvas ta. Nõnda sai nende vahe- 
korras tooniandvaks Metslang, kes nii sagedasti rääkis Ind- 
rekule sobitavalt: 

«Oled sa meie äris käinud? Kuidas sulle see seal leti taga 
meeldib? Tahad, ma teen su temaga tuttavaks? Teine kord 
löö silm peale ja ütle mulle. Kõik muu jäta minu mureks.» 

Aga Indrekust ei saanud ärisse minejat ega silma peale- 
lööjat, sest kuigi ta sisse astus, et midagi tühja-tähja osta, 
siis muutus ta kurk äkki imelikult kuumaks, nii et ta võis 
ainult kähiseva häälega oma soovi avaldada, mistõttu tal nii 
häbi hakkas, et ta ei söandanud õieti silmigi tõsta, muust mil- 
lestki rääkimata. 

Aga Metslang naeris tema üle ja ütles: 

«Sa kujutad endale jumal teab mida ette, aga naises pole 
midagi iseäralikku, — usu ometi, kui ma sulle ütlen, sest 
mina tean. Ainult rumalad teevad temast suure saladuse.» 

Neid sõnu «kuuldes tuli Indrekule meelde mingisugune lui- 
tunud kaart, millel oli imeline lõhn küljes, tuli meelde kirju- 
taja Maie, kes teda pimedas oli suudelnud, nii et tal silmis 
segaseks läks, tulid meelde tassikõrvad siidpaberis, ja ta 
kuulas kaaslase seletusi ning kinnitusi nagu mõnd muinas- 
juttu, 

«Sul on varsti häbi naisi mitte tunda,» seletas Metslang 
edasi, «sest sa oled juba täis mees. Naisi peab õigel ajal 
tundma õppima, muidu veavad nad su tingimata ükskord 
sisse. Ilmtingimata!» 

Nõnda kestis see kevadeni, sõnadest ei jõutud tegudeni. 
Aga kui õpetus koolides oli juba lõppenud, Indrek aga linna 
jäänud, et paarile iseõppijale tunde anda ja edasi õppida, 
kutsus Metslang ta ühel õhtul enda poole. 

«Sa võid ööseks seia jääda,» ütles ta viimaks. «Heida 

minu asemele, mina ise heidan põrandale, panen mõned kotid 
külje alla.» 

Muidugi, seda võis Indrek praegu, sest härra Maurus oli 
ära ja Ollinoga oli kerge asju ajada. 

«Hiljuti tuli meile uus plika,» rääkis Metslang, kui nad 
juba mõlemad pikutasid. «See meeldib sulle tingimata, kui 
sa teda näed. Ilmtingimata! Lubas teine täna seia tulla, kül- 
lap näis, kas tuleb.» 

«Aga siis olen mina ju sul tüliks,» ütles Indrek ja tõusis 
asemel istukile. 

«Mis tüliks?» hüüdis Metslang nagu imestanult. «Ää ole 
rumal! Ole aga rahulikult edasi, võimalik, et ta üldse ei 
tulegi. Ta oleks pidanudki siin olema, kui ta oleks tulnd.» 

Indrek ei jõudnud veel õieti otsustadagi, kas minna või 
jääda, kui juba uks tasakesi avanes ja suurrätikusse mässi- 
tud kuju sisse lipsas. Ta seisatas silmapilguks nagu aru pida- 
des, aga siis tõusis Metslang asemel istukile, nii et võis 
kätega seisjat haarata. Sõna lausumata langes see asemele ja 
varsti varjas suurrätik kahte lamajat, ainult jalad paistsid 
pahkluust saadik. 

Väikesesse ruumi asus vaikus. Ainustki sõna ei lausutud 
enam. Ainult aeg-ajalt kostis suurrätiku alt surutud naeru- 
kihin. Nii võimatu, kui see oli, ometi tundus Indrekule ajuti, 
nagu oleks ta seda naeru varemalt kuskil kuulnud, Ometi 
oli see naer niisugune, nagu Indreku läheduses polnud naer- 
nud ükski naine. Ja kui ta viimaks vaikis, siis vaikiski ta 
nõnda, nagu polnud vaikinud tänini ükski naine. Jah, Indrek ei 
kuulnud tema hingamistki, aga sõber Metslangi hingamine kos- 
tis selgesti, nagu mataks mingi asi tema rinda. Nõnda kestis 
see mõni aeg, siis sai ka sõber oma hingest võitu ja kõik jäi 
vaikseks. Indrek kuulatas, aga midagi ei kostnud enam kõrvu. 
Kui kaua ta nõnda kuulatas, mõni seda teab, aga vististi oli 
ta viimaks tukastama jäänud, sest ta tuli täiele teadvusele 
alles siis, kui keegi tema juurde asemele ronis, keegi pehme 
ja soe. Ta tikkus Indreku ja seina vahele, tikkus tema käte 
vahele, toppis oma jalad ja põlved Indreku põlvede ja jal- 
gade vahele, millele see ei tea miks vastu punnis. Nõnda jäi 
pugeja kõverasse Indreku kurgu alla natukeseks ajaks vaik- 
selt lebama. Indrek tundis tema hingust, tundis tema ihusoo- 
just, tema juukseid ja nende lõhna, arvas kuulvat isegi tema 
südamelööke. Tema selja taga põrandal magas keegi suure 

norinaga. See pidi küll sõber Metslang olema, tingimata tema, 
kuigi Indrek ei julgenud end liigutada ega vaadata, sest ta 
nagu kartis, et see, kes tema kurgu all, siis kohe midagi teeb. 
Mida ta just teeb, seda oli võimata teada, aga üks oli kin- 
del, ta teeb tingimata midagi, millel on paratamatud - ja 
saatuslikud tagajärjed, niipea kui Indrek ennast pisutki 
liigutab. 

Aga kui ta nõnda lamas, tuli talle mõte, et silmad võib 
ta ometi avada, ilma et see teine seda märkaks, sest tema 
pea on ju Indreku kurgu all, nägu vastu rinda. Ta pilutas 
silmalaud ja nägi oma imestuseks, et tuba on sest saadik juba 
suur hulk valgemaks läinud, kus ta nii hoolega sõber Mets- 
langi rasket hingamist kuulas. Tähendab tema pidi vahepeal 
tingimata väikese uinaku tegema. Talle meenus selle naeru- 
kihin, kes tal praegu kurgu all on, ümarikud pehmed põlved 
kõvasti vastu tema reisi. Ta ajas silmad päris lahti ja kat- 
sus vaadelda, aga pilk püüdis ainult peene piha ja ümarikud 
puusad. Jalgu ei olnud näha, need kadusid kõverasse tõm- 
bunult undruku alla, Pead varjas Indreku enda lõug. Aga 
nagu oleks see teine aimanud, et Indrekul silmad lahti, vis- 
kas ta äkki pea tagasi ja naeratas talle vastu. Jahmunult vah- 
tis Indrek seda naeratavat suud ja sosistas viimaks: 

«See olete teie!» 

Tüdruk vahtis talle nagu küsides vastu, aga siis tardus 
algul nii sulav naer tema huulil, ta nokutas vaevalt märga- 
tavalt pead ja ütles siis: 

«See olen mina!» 

Nüüd heitis Indrek silmad oma selja taha ja nägi, et Mets- 
lang norskab tõepoolest üksinda, nägu vastu lage, suu lahti: 
Siis vaatas ta uuesti tüdrukule otsa, kelle pea seisis endises 
asendis. Õige! See on tema, see esimene naine, kes talle lin- 
nas vastu naeratas, seal võõrastemaja uksel ja ka väikeses 
toas, mille aken vaatas hoovi peale, kus seisid talupoegade 
hobused, krõmpsutades heinu. Jah, ja siis oli selle naise nae- 
ratus teda nagu lohutanud ja julgustanud korraga, ta oli nagu 
ainuke kodune varandus võõras ümbruses. 

Ja ilma et Indrek oleks endale aru andnud, mis ta teeb 
või milleks ta seda teeb, tõusis ta asemelt ja hakkas saapaid 
jalga tõmbama. «Hea, et esiti sokid jalga jätsin — pole 
nendega jändamist,» mõtles ta ise. Sõna lausumata ajas ta 
ka riided selga ja tahtis uksest välja minna. 

«Uksed ja väravad on lukus ja hoovis on koerad,» ütles 
tüdruk, kes istus nüüd aseme äärel ja püüdis Indreku kätt. 

Indrek astus akna alla ja vaatas välja. Pisut kõrge kivi- 
dele hüppamiseks, mõtles ta, aga avas siiski akna. 

Aga juba seisis tüdruk ta kõrval ja tõstis käed kuidagi 
imelikult kurgu alla, nagu teevad seda väikesed lapsed mõni- 
kord, kui nad väga härdalt paluvad. «Esiti pidi ta minu 
kurgu all samuti olema,» mõtles Indrek, kui ta juba akna- 
lauale ronis. 

«Ma palun, jääge,» lausus tüdruk vaikselt ja alistunult. 

Aga neid sõnu kuuldes pidi Indrek juba kividel olema, 
sest ta tundis päkkades teravat valu. See ta arugi lõplikult 
selgeks tegi, nii et ta õieti mõistis, mis temaga sündis. Ta 
ei vaadanud kordagi tagasi, kui sammus kodu poole. Aga 
kodu olid kõik uksed ja augud suletud, ning et ta ei taht- 
nud kõlistada ega koputada, siis pidi ta üle kõrge värava 
ronima — nimelt tagahoovi, mille lõpul oli vana tühi kuur, 
kus olid mõned kood õlgi ja lahtist sasi maas: seal tahtis ta 
katsuda magada. 

Kui ta Metslangiga mõne päeva pärast kokku sai, ütles 
see: 

«Miks sa ära jooksid? Küll oled sa südametu! Plika 
palub, aga tema hüppab läbi akna välja. Oleks sa näinud, 
kuidas ta veel pärastki tõnnis. Naised on ju niisukesed, et 
kui nemad ise heast südamest tulevad ja sina läbi akna välja 
hüppad, siis tõnnivad, ja kui nad su läbi akna sisse lasevad, 
siis tönnivad ka. Sellepärast peabki nende vastu pisut hea 
olema.» 

Aga äkki ei huvitanud Indrekut enam sõber Metslangi elu- 
tarkus, nagu polekski ta tema sõber, vaid mõni sootuks üks- 
kõikne inimene. 

Aga see kuur ja õlekood, kus Indrek tol korral magas, 
said millegi uue alguseks. 

Indrek ei võinud sinna midagi parata, et ta veel kaua pidi 
sellest mõtlema, kuidas see tüdruk talle kurgu alla oli puge- 
nud, nagu poevad kanapojad ema tiiva alla, ja kuidas ta 
pärast käed paludes oli tõstnud, kui tema avas akna, ronis 

aknalauale ja hüppas välja. Aga tüdruku esimene naeratus 
paar aastat tagasi võõrastemaja uksel, see oli ununud ja kus- 
tunud. Ehk kuigi ta veel tuligi meelde, siis näis see sootuks 
ükskõiksena, ja Indrek tundis, nagu oleks ilm jäänud see- 
läbi pisut vaesemaks. Üks ilus rõõm oli ilmas vähem. 

See mõtete ja tundmuste rodu valdas teda päeval ja ööl. 
Ööd viskles ta sonides asemel ja päeval otsis ta paika, kus 
võiks olla üksi, Imelikul kombel ei tundnud ta oma üksindust 
kuskil nii sügavasti kui just selles vanas kuuris, kus ta oli 
õlgedel maganud oma südamest ühe ilusa rõõmu. Sellepärast 
hakkas ta siia hiilima, nagu kisuksid teda lapsepõlve-mäles- 
tused õlekoole istuma. 

Need õled seisid siin juba aastaid. Nemad kuulusid sinna 
ajajärku, kus härra Mauruse asutis oli alles töötanud täie 
auru all, nagu armastasid öelda Tigapuu ja Ollino, kui nad 
möödunud päevi meelde tuletasid. Siis oli õlgi ostetud poiste 
magadiskottide täitmiseks, sest härra Maurusele ei meeldinud 
madratsid, mida oli raske puhastada, kui nendega midagi 
juhtus. Aga magamisasemega juhtus ikka midagi ja selle- 
pärast pidi võima teda kergesti puhastada. Olgi võis iga 
poolaasta vahetada ja kotid vahepeal puhtaks pesta ning läbi 
keeta, sellepärast armastas härra Maurus õlgi. Üks ja teine 
kord satub mõni Tigapuu või Ollino hoosse ja jutustab möö- 
dunud pidudest metsas, jõel, jääl või tuletab meelde kont- 
serte ja tantsuõhtuid, kui neilt küsitakse, miks on klasside- 
vahelised seinad nõnda ehitatud, et neid võib lae alla kerida 
või muidu kõrvaldada ja muuta kogu hoone ühiseks saaliks. 
Jah, kui küsitakse seletust sellele või õlekubudele, millel 
armastab nüüd istuda Vargamäe Indrek, siis jutustavad nad 
mõnikord kadunud aegadest ning nende silmad löövad ime- 
liselt särama, nagu räägiksid nad suurest rõõmust ja õnnest. 

«Need ajad ei tule enam kunagi tagasi,» kinnitavad nad 
alati, «sest pole enam neid poisse, pole neid õpetajaid.» 

«Mis peaasi — vana ise pole enam endine, vana ise, see 
on peaasi,» lausub härra Ollino ja käib norus peaga mööda 
tuba edasi-tagasi, kustunud pabeross hambais, käed püksi- 
taskuis. 

Indrek on neid jutte mitu ja mitu korda kuulnud ja tahes 
või tahtmata imestab ta, kuidas see küll on, et igal pool on 
paremad ja ilusamad ajad möödas, kuhu tema jõuab. Hea 
küll, siia tuli ta hilja, peaaegu täie mehena, loomulik, et 

paremad ajad on juba möödas, ainult need mõned õlekood 
veel, Aga Vargamäel? Kas ta ei sündinud õigel ajal nagu 
kõik teisedki? Ja ometi olid ka seal nagu ilusamad ajad 
möödas, kui tema sinna jõudis. Polnud enam nii palju ja 
nii suuri usse, polnud enam jõeäärses padrikus nii palju 
paärdipesi, polnud enam jões nii palju kala ja vähki, polnud 
Jõessaares enam nii peeni ja painduvaid kaski, kui oli olnud 
millalgi varemalt, Midagi seda ei olnud enam, nagu jääks 
maailm aasta-aastalt aina vaesemaks. 

Omataolise vaesena Indrekki istus unistades kuuris 0õle- 
kool, kuhu tema seltsiliseks ilmus pruuni- ning valgekirju 
kass valvama hiiri, kes krabistasid õlgedes. Õnnelik kass, 
mõtles Indrek, et ta pole sündinud Vargamäel: seal oleks 
talle juba pimedast peast kivi kaela seotud ja ta ära upu- 
tatud, sest vana Mäe Andrese arvates ei saa kirju kass ei 
ns ega varblast kätte, varitseb ainult lihaliua ja piimapüti 
järele. 

Ukskord, kui Indrek mõtles jälle kuuri minna, kuulis ta 
seal kellegi häält kõnelemas, Sõnadest ei saanud ta aru, 
aga hääletoon tundus manitsev. Tasahilju hiilis ta lähemale 
ja nägi lõpuks, et õlgedel istub kuue-, seitsme- või kaheksa- 
aastane tütarlaps ja hoiab kirjut kassi süles, õpetades temale 
korralikke eluviise. Aga niipea kui ta märkas Indrekut, laskis 
ta kassi minna ja põgenes ka ise — mitte püsti joostes, vaid 
imelikult roomates — kuuri nurka, mis seisis vastu naaber- 
aeda. Seal lükkas ta lahtised lauaotsad kõrvale ja kadus 
läbi pilu. Indrek jäi talle üllatatult järele vahtima. Aga kui 
ta nõnda keset kuuri seisis, tundis ta, et keegi puutub tema 
jalga, ja alla vaadates nägi ta kirjut kassi, kes nühkis end 
vastu püksisäärt, visates pead ja saba selga. 

«Ärge laske, ta karv on lahti,» hoiatas lapse hääl kuuri 
seina tagant ja suured pruunid silmad piilusid läbi pilu. 

«Tule tagasi,» kutsus Indrek. 

«Ei tohi, ma ainult salaja, see pole ju meie,» seletas laps. 
«Enne ma käisin rohkem, aga nüüd ei saa, sina oled ees.» 

«Kas sa mind tunned?» küsis Indrek. 

«Miks ei, tunnen küll. Sina oled see pikk. Molli hakkas 
sind pikaks hüüdma ja nüüd hüüavad sind kõik nõnda.» 

«Kes kõik?» imestas Indrek. 

«Ema, mina, Molli, Vanda, Paula, kõik, kõik, kõik.» 

«Kes on Molli?» küsis Indrek. 

«Minu õde. Tema on terve ja suur, käib õmblemas. 
Arnot pole kodu, tema õpib lukussepaks, Kui mina terveks 
saan, siis lähen mina ka ära, sest mis ma siin tegema hakkan, 
kui ma terve olen.» 

«Mis sul siis viga on?» küsis Indrek, kuna ta juba ise 
laudseinale oli lähenenud, mille vahelt tütarlaps piilus. 

«Kas sa siis ei tea?» imestas tütarlaps. «Minu jalad e! 
käi, mul on kargud, näe, seal põõsa ääres.» Indrek kükitas 
lapsukese juurde teisele poole seina ja püüdis läbi prao vaa- 
data. «Kui ma suuremaks saan, siis teeb jumal mu jalad ter- 
veks, kutsub ingli, ütleb: Tiina jalad on haiged, mine tee 
terveks. Ja kui see ingel ei oska, siis saadab ta teise ingli, 
saadab seni oma ingleid, kuni tuleb niisuke, kes oskab. Aga 
ta tuleb salaja, kui kõik magavad. Inglid tulevad ikka salaja. 
Tuleb, koputab ja küsib emalt: Kus on see väike Tiina, 
kelle jalad haiged? Ja ema näitab: Näe, seal ahjunurga taga 
põrandal, seal ta magab oma koti peal. Aga see võib ka 
nõnda olla, et ingel ei koputa ega küsigi, tuleb ainult aknast 
või ukseprao vahelt sisse, sest jumal on talle enne kõik ära 
seletand, tuleb ainult sisse — tema võib oma tiivad nii väik- 
seks teha, et pääseb igalt poolt läbi —, tuleb, loeb issameie 
ja teeb terveks. Teeb tingimata, sest ma ei või ometi suurelt 
niisama käpuli ronida. Mamma ütleb, see ei kõlba, sest see 
pole suurel tüdrukul viisakas.» 

«Iseenesestki mõista,» ütles Indrek. 

«Eks ole,» kinnitas Tiina, «Ema lubas nii kaua jumalat 
paluda, kui ta oma ingli saadab. Mina ise palun ka, me 
palume kahekesi, sest Molli ei viitsi. Tema ütleb ikka: Kes 
teda jõuab nii palju paluda, et ta sind kuulda võtab. Nii 
ütleb ta jumala kohta. Arno ka ei palu, sest tema õpib nüüd 
lukussepaks ja temal pole enam aega. Kui ema teda vahel 
sunnib, ütleb ta, et mis ta sest saab, et ta lukussepaks õpib, 
kui ta ikka peab jumalat paluma, parem ta siis ei õpigi 
lukussepaks. Nõnda et meie oleme emaga kahekesi, mina voo- 
dis kummuli ja ema voodi ees põlvili, nõnda palume meie 
iga õhtu ja iga hommiku. Minul jääb mõnikord vahele, unus- 
tan ära, kui ema meelde ei tuleta, aga tema ei unusta kunagi, 
sest tema ütleb alati: Kuis sa siis muidu endale jalad alla 
saad! Ja ega meie emaga enne ei jäta, kui mul jalad terved, 
mitte ei jäta, jumal peab nägema, et meil tõsi taga, ütleb 
ema. Ja tädi palub ka. Tema elab teisel pool punast kirikut, 

surnuaia juures, kus palju ristisi. Seal on isa haud, ema viib 
sinna lilli... Nii et meie palume kolmekesi: ema, mina ja 
tädi. Kui ema rikkaks saab, siis on tal palju raha; selle eest 
võib ta lasta ka õpetajat kirikus paluda, sest see aitab veel 
rohkem, Aga nüüd oleme alles vaesed ning palume ise kahe- 
kesi. Tädi aitab ainult, aga temale ema ei maksa, tema palub 
muidu, sest tema on minu ristiema.» 

«Kus sa elad?» küsis Indrek. 

«Näe, seal, selles punase katusega majas, paistab läbi aia. 
See on siin meie aed. Meie elame keldrikorteris. Meie peal 
elavad meie omad saksad; teises otsas, kus keldrid, elavad 
võõrad saksad. Ema käib neid passimas.» 

Niisugune oli Indreku uus tutvus, mis muutus peagi sõpru- 
seks. Oli kergem kuulata lapse unistusi terveist jalgadest, kui 
tallata peaajus tuikavaid mõtteid hiljutistest elamustest. Oli 
millegipärast imeline hea kuulda usust jumalasse, sest temas 
kahtlemisest oli ta kuulnud juba küllalt. 

Kui nad ükskord jälle kahekesi nõnda vestlesid — see 
oli õhtu eeli —, tõusis vesikaarest kõuemürinaga must pilv, 
mida läbistasid aeg-ajalt vinkavonkalised piksesähvatused. 
Päike pidi olema alles ülal kõrgel, aga ilm läks äkki pime- 
daks, nagu saabuks öö. 

Kogu linnale langes põnev vaikus. Pääsukesedki häälitsesid 
oma poegi toites nagu poole nokaga. Kõik ootasid nagu mil- 
legi ähvardava lähenemist. Tuul suri sootuks. Õhk oli kuum 
ja lämmatav, nagu hõõgaksid vanad laudseinadki rammesta- 
vat uima. 

Indrek ja Tiina istusid kuuri värava kõrval nõnda, et või- 
sid vaadelda lähenevaid piksevälgatusi ja tähele panna, kus 
ja millal algab kõuemürin. Aga kuna see ikka suurema hooga 
lähenes, tikkus tütarlaps Indrekule aina ligemale. 

«Ma kardan,» sosistas ta lõpuks. «Aga Arno ei karda. 
Kui müristab, poeme ikka tema juurde. Aga kui Arnot ei 
ole, siis olgu ema, muidu ei või. Ema ütleb küll, et tema ei 
karda, aga mina ei usu seda. Ta ainult ütleb nõnda meie 
pärast, sest meie Molliga kardame. Kui meie tahame välgu 
eest voodi pugeda ja pead padja alla matta, kutsub ta meid 
ikka oma juurde. «Tulge parem siia: kui lööb, sureme kõik 
korraga,» ütleb ta. Aga miks ta ütleb nõnda, kui ta ei karda? 
Kardab ju, eks? Kas sina ei karda?» küsis ta Indrekult. 

«Ei,» vastas Indrek. 

«Päris tõesti?» usutas tütarlaps. 

Ja kui Indrek oli andnud kinnitava vastuse, ütles Tiina: 

«Siis tulen ma välgu eest sinu sülle. Ja tead, miks ma teda 
nii väga kardan? Kardan, et lööb mu surnuks, ja mul on viga- 
sed jalad. Oleks jalad juba terved, siis poleks sest ühti, las 
lööb surnuks; aga nüüd ei või, sest siis lähen ma taeva 
vigaste jalgadega, sellepärast. Las jumal teeb enne jalad ter- 
veks, tulgu välk siis. Aga miks jumal meid nõnda välguga 
hirmutab, kui ta ei löö? Miks? Ema ütleb, et meie patu 
pärast. On see õige?» 

«Küllap ta on, ega siis ema muidu,» arvas Indrek. 

«Siis on minu jalad ka patu pärast sihuksed?» küsis Tiina. 

Enne kui Indrek jõudis vastata, sahistas esimene tuule- 
puhang puudes ja kargas väravast sisse. Temaga ühes säh- 
vatas välk, millele järgnes raksatus, mis põrutas esimesed har- 
vad, jämedad vihmatibad pilveservast. Ehmunult karjatasid 
pääsukesed: «Mis teed? Mis teed?» ja Tiina oligi juba Ind- 
reku süles, Aga samal silmapilgul kostis naisterahva hääl, 
mis kutsus teda. 

«See on Molli,» sosistas tütarlaps ja puges Indrekule lähe- 
male. «Oleme vagased, las ta hüüab.» 

Aga hääl tuli ruttu lähemale ja peatus laudseina taga. 

«Tiina, kus sa oled, et sa ei vasta?» küsis hääl ja kaks 
silma piilusid läbi prao. «Tule koju, vihma hakkab sadama, 
tule ruttu!» 

Samal silmapilgul sähvatas välk uuesti ja ühes raksatusega 
valas vihma kui oavarrest. 

Indrek tõusis ühes lapsega üles ja läks seina äärde, kust 
tagant räägiti. 

«Vabandage, preili,» ütles ta, «aga te peaksite vihmavarju 
tulema, muidu olete varsti läbimärg.» 

Neiu kõhkles pisut, aga puges siis lauaotste vahelt, mida 
Indrek aitas postist eemale hoida, nooremale õele järele ja 
nõnda ootasid nad kolmekesi vihmavalingu lõppu. | 

«Istu aga meile lähemale,» ütles Indreku süles asuv õde 
Mollile, «sest meie kahekesi ei karda.» 

«Tõepoolest, preili, istuge lähemale, kui te kardate,» ütles 
Indrek. 

Nõnda siis nihkusidki need kolm iga kõueraksatusega aina 
koomale, nagu tahaksid nemadki kõik koos surra, kui pikne 
peaks tabama. Aga vaevalt mõtles ükski neist praegusel 

silmapilgul surmast, vähemalt Indrek mitte. Tema mõtles 
ainult enda kõrval istuvast neiust, kel on nii ümarikud vor- 
mid. Ümarikud mustad silmad, ümarik nägu ja ümarikud selle 
osadki — lõug, paled, otsaesine, isegi nagu nina, ümarik 
pea ja kael, ümarikud õlad, käsivarred, piht ja puusad. Ka 
kõnnak ja hääl oleksid nagu ümarikud; Indrekule tundub see 
nõnda, kui ta tema liikumist näeb ja tema rääkimist kuuleb, 
ja ta imestab, et midagi nii ümarikku püsib tema kõrval õle- 
kool ja ei veere kuhugi ära. Iseasi sellega, kes on tema süles: 
see tundub kondine ja nurgeline, eriti need viletsad ja pikad 
jalad, mis ei taha kõndida. 

«Meie tunneme teid ammugi,» ütles neiu, kui ta oli juba 
Indrekule vastu külge nihkunud, võttes õe lõdvad jalad oma 
rüppe, et nõnda nagu paremini end noormehega köita. 

«Saabastest ja pükstest,» lisas Tiina selgituseks juurde. 

«Soo, või saabastest ja pükstest,» imestas Indrek. 

«Me ju muud oma aknast ei näe, sellepärast,» seletas 
Tiina. 

«Jah, meil on ju keldrikorter ja pisitillukesed aknad,» 
ütles neiu nüüd. «Kui keegi läheb meie akna eest mööda, ei 
näe meie muud kui aga jalgu, ehk olgu siis, et paned pea 
üsna ruudu ligi, pöörad viltu ja vaatad nõnda, Muidu ei näe. 
Ainult kui teiselt poolt uulitsat minnakse, siis paistab kõik.» 

» «Mina ronin aknalauale ja vahin sealt, nõnda paistab pa- 
remini,» ütles Tiina Indreku süles ja vahtis ülespoole, nagu 
istuks ta ka praegu oma toa aknalaual, 

«Ega kõik ole sinusugused pääsupojad,» vastas Molli õele 
ja jätkas siis endist juttu: «Jah, paistavad ainult jalad põl- 
vist saadik või natuke kõrgemalt, mitte rohkem. Nõnda oleme 
õppinud möödaminejaid tundma jalgadest, saabastest, püks- 
test, mantlihõlmadest, kleitidest, kepist, vihmavarjust, kõn- 
nakust, kuidas keegi jala maha paneb. Esteks oli küll hir- 
mus, sest kui papa alles elas, oli meie korter teisel korral. 
Aga nüüd oleme juba harjunud ja on isegi väga huvitav. 
Näed jalgu ja katsud mõelda, misuke nägu neil küll võiks 
olla. Vaatad saapaid ja katsud aimata, mis müts või kübar. 
Mõõdad silmaga säärte ja sammude pikkust ning ütled kohe: 
See on vist niisuke või niisuke. Vahel lähvad jalad paari- 
kaupa, siis vaatad, kas on nad noored või vanad. Kui vanad, 
siis las nad lähvad pealegi, sest kuhu need vanad jalad 
paarikaupa ikka lähvad. Aga kui noored, siis hakkad aru- 

tama, hakkad mõtlema ja võid nõnda kas või pool tundi 
mõelda, kuhu küll läksid need kaks paari noori jalgu. Pais- 
tab ju kohe, kas lähvad mees ja naine või amiseerijad, sest 
nende jalad astuvad hoopis teisiti. Ja kui siis vahel kostab 
veel naer või mõni sõna, siis teame kõik, Kollased ja lakid 
läksid täna mööda, ütlen ma mõnikord emale, ja kollased 
ütlesid tasakesi lakkidele: «Homme siis» ning lakid vastasid: 
«Kell kaheksa.» Aga teate, mind teevad inimeste jalad nuk- 
raks. Käivad ja käivad teised mõni aeg üheskoos, amiseerivad 
ja naeravad, ja siis ei käi enam, lähevad üksinda. Vahel 
kaovad mõlemad paarid, ei lähe enam kunagi meie akna eest 
mööda ja siis mõtlen ma: Kuhu nad küll on saanud? -On 
nad läind teise uulitsasse, teise linna, kuhugi võõrale maale, 
võib-olla surnuaiale, nii et mitte kunagi ei näe neid enam 
oma aknast. Eks ole see kurb?» 

«Jah, muidugi, see on väga kurb, kui tuttavad jalad ei lähe 
enam kunagi mööda,» arvas ka Indrek ja märkas äkki, et 
lapse pea oli raskelt tema rinnale vajunud. «Magab,» sosis- 
tas ta õele, kes hoidis lapse jalgu. 

«Süles hea soe,» arvas neiu ja lisas sellele juurde, mis 
pani Indreku võpatama: «Preili Maurus ei läind kunagi meie 
akna eest mööda, vaid ikka teiselt poolt. Kui ta tuleb Saksa- 
maalt tagasi, ehk läheb ta siis.» 

«Teie siis tundsite teda?» küsis Indrek, ja äkki tundus 
talle kuidagi imelik, et ta istub praegu siin, hoiab seda võõ- 
rast last süles ja kuulab selle ümariku neiu lobisemist. Ja 
äkki meenus talle, et ka Ramilda oli rääkinud millestki üma- 
rikust, aga millest just, seda ta enam ei mäletanud. 

«Meie tunneme teda juba ammugi,» ütles neiu. «Ta oli 
nii kena. Kõik armastasid teda. Poisid olid nagu hullud 
tema järel.» 

«Kust teie seda teate?» imestas Indrek, nagu oleks ta nõus, 
et ka tema oli nagu hull preili Mauruse järel. Ja niipea kui 
ta seda oli öelnud, lausus ta endamisi: «Õige! Ümarik iga- 
vene, ümarik igavene elu, ümarik elu, Aga kuidas võis elu 
olla ümarik, kui Ramilda on Saksamaal ja tema istub nõnda 
siin? Elu peab olema vististi nurgeline?» 

«Meie teame kõik,» rääkis neiu edasi. «Jürka kaudu, tema 
jutustab. Mitte meile, vaid kellelegi teisele ja meie kuuleme 
sellelt. Aga juba siis, kui me polnud midagi kuulnud, ütles 
ema alati: Küll seda preili Maurust vist armastatakse. — 

Kust sina seda tead? küsin mina. — Vaata, kuis ta kõnnib, 
kuis ta astub, ütleb ema. Keha nagu vedrude peal ja pea nii 
püsti. Ei see muidu nii ole, kui ainult, et teda armastatakse. 
— Mina katsusin ka nõnda kõndida nagu preili Maurus, et 
kõik näeksid ja usuksid, et ka mind armastatakse, aga ma ei 
" saand nõnda, tänapäevani ei saa. Ema ütles mulle siis: Ära 
parem katsugi, sest ei tule midagi välja. Las tuleb enne ar- 
mastus, muu tuleb muidugi.» 

«Vihm hakkab juba üle minema,» lausus Indrek. 

«Jah, müristamine läheb kaugemale,» vastas neiu ja rääkis 
siis edasi, vahtides oma ümarikkude silmadega pimedikus Ind- 
rekule otsa: «Kas Saksamaal peaks ka keldrikorterid olema, 
nii et preili Maurus võiks ka seal mõnest aknast mööda 
minna. Mis te arvate, kas on Saksamaal? Ema ütleb, et seal 
sihukesi ei tehta.» 

«Ehk tehakse,» arvas Indrek. 

«Kas teie ka vahel mõtlete preili Mauruse peale?» küsis 
neiu. 

«Mina?» küsis Indrek peaaegu kohkudes vastu. 

«Teie ja teised, kes te seal olete,» vastas neiu. 

Indrek tõmbas kergemalt hinge, aga imestama pidi ta 
tõesti, kui vähe oli ta kuulnud möödunud aja jooksul Ramilda 
nime. Oli sündinud nagu ikka: mis silmast, see südamest. 

«Palju on ju uusi, kes teda ei tunnegi,» ütles Indrek. 

«Aga need, kes teda tunnevad — teie, Tigapuu, härra 
Ollino ja teised?» 

«Neid kõiki teie teate?» imestas Indrek, ilma et oleks vas- 
tanud küsimusele. 

«Aga muidugi,» vastas neiu. «Tigapuul on alati kontsad 
viltu, teda tunneme sellest ja ütleme: Näe, Viltu läheb. Härra 
Ollinol on pruun palitu, tema nimi on Kõrb, Ka Vainukägu 
tunneme, sest tema on ainuke, kelle pükstel on viik ja saa- 
bastel viks. Nõnda hakkasimegi teda hüüdma viksitud viik 
või viigitud viks, ükskõik, kuis juhtub.» 

Vihm jäi täiesti üle, Ainult laudseina taga aias krabises 
alles puudelt sadada, kui tuli tuulepuhang. 

Neiu tõusis ja ütles, näidates magavale lapsele: «Mis ma 
temaga teen? Ema süles jääb ta ka alati müristamise ja väl- 
guga magama.» 

«Mina võiksin ta koju tuua, aga ma ei pääse ju läbi,» 


arvas Indrek. 

«Küllap me läbi pääseme,» vastas neiu, «lauad võib eest ära 
lükata. Ja meie saksad on kõik suvitamas, nii et võib küll.» 

Nõnda pugeski Indrek, magav laps süles, neiu tehtud 
august läbi, et mööda tilkuvate õunapuude alust maja juurde 
minna. Aga kui lapse paljastele säärtele mõned külmad vee- 
piisad langesid, ärkas ta üles. 

«Kus ma olen?» küsis Tiina silmi avades. 

«Pika süles,» naeris Indrek talle vastu. 

«Enam ei mürista?» 

«Ei mürista ega löö välku.» 

«Olge head, siit alla,» ütles neiu, kes ees kõndis. «Hoidke, 
et ei komista ega pead kinni löö — siin on nii madal ja 
pime.» 

Aga polnud parata, Indrek ei osanud oma pead küllalt 
langetada ja sellepärast tonksas ta temaga paar korda millegi 
vastu. Samuti puudutasid tema õlad ja küljed midagi, Nagu 
pärast selgus, viis kitsas kivipõrandaga koridor põiki maja 
alt läbi, jättes pahemat kätt keldriruumid ja paremat esiti 
pesuköögi ning siis kojarahva korteri, mille väikesed aknad 
vaatasid tänavale, nagu on jutustatud. Eluruum oli laudsei- 
naga kaheks jaotatud, ukseaugul ripnesid punakaspruunid 
eesriided. Esimeses toas oli hallika võõba alt siit-sealt paist- 
vaist punastest kividest ahi, mille suu ees keedukoht. 

Indrek otsis silmadega paika, kuhu laps panna. 

«Ehk tulete tahapoole,» lausus neiu ja lükkas ukseaugult 
riided kõrvale, aga juba järgmisel hetkel laskis ta riided 
uuesti langeda ja jäi lahutatud käsil ukse ette seisma ning 
ütles naerdes: «Ema noalaev on laeni täis, sinna ei või. 
Pange ta siiasamasse.» 

Indrek asetas lapse ahju äärde õlgpõhjaga toolile. 

«Palun istuge ka ise,» ütles neiu ja pani talle pehme tooli, 
mille ta tagaruumist oli toonud. «Meie maja au ja uhkus,» 
lisas ta naerul juurde, tähendades toolile. «Sellel istuvad 
ainult meie armsad külalised.» 

«See on papa tool, kui ta elas,» seletas Tiina. «Mammal 
oli ka niisuke, aga see läks katki, koid sõid jalad alt ära; 
nüüd on ta kuuris.» 

Tuli ka ema ja jäi ukse alla seisma, 

«See on nüüd see Pikk, sa tead ju!» hüüdis Tiina talle 
vastu, enne kui ükski sai tutvustamiseks midagi teha. «Tema 
tõi mu süles koju, aga vihmatibad äratasid mu üles.» 

«Teid, härra Paas, tunneme juba ammugi,» ütles emand 
Vaarmann ja naeratas ise nõnda, et iga vähegi asjatundja 
pidi taipama, et ei tema ise ega tema lapsed kuulu õieti siia, 
vaid kuhugi mujale, mis palju peenem ja parem. «Teist on 
meile nii palju räägitud, teist ja preili Maurusest.» 

«Imelik,» lausus Indrek kohmetanult ja tal oli hea meel, 
et toas valitses videvik, sest muidu oleksid võinud teised tema 
punastamist näha. 

«Jäite siis siia ukse alla,» ütles emand Vaarmann hädal- 
davalt, «oleks ometi kutsunud võõra tahapoole.» 

«Ma tahtsin kutsuda,» vastas neiu, «aga noalaev on ju 
laeni täis.» 

«Ah jumal, minu noalaev!» kaebas ema nagu käsi ringu- 
tades ja pöördus siis Indreku poole vabandust otsima: «Kui 
teie teaksite, mis häda mul nende kahega on. Kuhu midagi 
võtavad, sinna jätavad. Ja minul aega korjata ei ole, pole 
muud, kui kiian aga tahapoole, et saaks ukse allagi ruumi 
enesele ja teistele, kes vahel sisse astuvad. Ja neid närusid 
ja kodinaid on kohe nii palju, et sa ei tea, kuhu nad mahu- 
tada. Selga panna ei ole, aga korjata ja koristada, nii e! 
väsid.» 

«Härra Paas,» ütles vanem tütar, «teie peaksite meie ema 
tundma, siis oleks teile kõik selge. Tema ei viska nimelt 
midagi ära, ei anna midagi kontsukaupmehele, vaid aina kor- 
jab, sest tema ütleb, et majakohas ja lapselises peres läheb 
kõik tarvis.» 

«Aga lähebki ju,» kinnitas ema, kuna tütar edasi jutustas: 

«Tahate, ma näitan teile, mis kleite, põllekesi, sukki ja 
kingi ma kandsin nelja-, viie-, või kuue-, seitsmeaastaselt. 
Kõik need räbalad on kusagil alles. Ja kui Tiinal tuju tuleb, 
siis kougib ta nad kusagilt kotist või korvist välja ja kannab 
nad keset põrandat.» 

«Aga ärge sellepärast, härra Paas, arvake, et meie nii 
mustad oleme,» seletas emand Vaarmann. «Meie oleme väga 
puhtad ja ontlid rahvad. Sest kui meie kord kätte võtame ja 
toas tuulutama ning tolmutama hakkame, siis teeme niisukse 
remondi, et akendest tõuseb kui korstnast uulitsale. Ja pärast 
plitsib ja klantsib siis kõik, ka kastialused ja kapitagused. 
Aga pärast läheb jälle kõik vana rada, kuni tuleb uus remont. 

aese inimese asi, kõik on ui-ai. Aga enne, kui mu mees 
alles elas... .» 

Ja nüüd algas see, ilma milleta ei saanud emand Vaar- 
mann lõpetada ühtegi seletust, algas jutustus endisest elust. 
kus polnud ainustki häda, ainustki puudust ja ei leidunud 
ühtegi soovi, mida poleks võidud täita. "Mees oli peenike 
puusepp, peaaegu saksa tisler, ja raha teenis ta nii palju, 
kui kulus. Tuttavadki olid neil ainult peened inimesed, kõik 
ametimehed, mitte ainustki musta- ega päevatöölist, aina king- 
sepad, puusepad, sadulsepad, rätsepad ja üks voorimees, kes 
ise käis sõidus kahega, poiss ühega. Aga siis tuli surm ja 
nende elu lõigati nagu pussiga pooleks. Nõnda on see täna- 
päevani. 

Indreku esimesele külaskäigule järgnesid varsti teised. 
Kuigi tal polnud põhjust selle tutvusega uhkustada, ometi oli 
tal hea meel, et oli väljaspool kooli ükski paik, kuhu võis 
a t jalad sisse pista. Suuremal hulgal õpilastest polnud 
sedagi. 

Imelikult mõjus see tutvus. Tänini oli Indrek ennast tund- 
nud kivitänavail võhivõõrana, ainult linnast väljas, põldude 
vahel või metsas leidus nagu midagi kodust. Aga nüüd muu- 
tusid omasemaks ka valgustatud uulitsad ja nende serval 
ritta laotud majad, eriti siis, kui ta hiilis õhtul salaja hoovi- 
väravast välja, et kohata ümarikku Mollit. Nüüd seltsisid 
tänavatega, nende nurkadega, laternaga kuskil maja ees, mingi- 
suguse linnataguse jalgrajaga, puiesteega, ühe või teise vaa- 
tega linnale, mida nad üheskoos olid nautinud, raekoja kella- 
löökidega, valgustatud poeakendega ja palju muuga muljed 
ning mälestused, ühed jäädavamad, teised möödaminevamad. 

Lisaks tuli veel midagi, mis süvendas Indreku vahekorda 
linnaga ja tema kivitänavatega. Algas sellest, et kui Indrek 
mõnikord Vaarmannide juurde ilmus ühisele jalutuskäigule 
minemiseks, siis Molli ennast parajasti «mukkis ja klanis», 
nagu ta ise ütles, 

«Linnas peab, muidu ei saa,» seletas emand Vaarmann 
osalt nagu tütre vabanduseks, osalt nagu Indrekule näpu- 
näiteks, «Kõik noored, olgu mehed või naised, peavad linnas 
oma välimuse eest hoolitsema, sest see on haridus.» 

Ja ta laskis pilgul riivata Indreku kodukootud riideid, 
kulunud saapaid ja kraed, mida juba nädal aega oli kantud. 
Molli riietus oli selle kõrval otse pidulik ja pühapäevane. 

Indreku seisukord Molli kõrval oli eriti raske sellepärast, 
et neiu oskas ei millestki ikka midagi teha, kui tõusis tarvi- 

dus ehtida. Mõni tühine lindike, paar lokikest või lillekest, 
ja juba näiski Molli ehituna, nii et Indrek kippus tema kõr- 
val punastama, sest tema ei osanud iseenda välimusega mi- 
dagi peale hakata, kuigi ta seda oleks kõigest südamest taht- 
nud. Aga siin asus talle Molli oma naiseliku oskuse ja kava- 
lusega appi. Ta peatus nagu juhuslikult kuskil akna taga, 
kus seisid lõpmatus reas maniskid, kraed, kaelasidemed, püksi- 
kandmed, kindad, taskurätid ja muu kribu-krabu, juhtis ühele 
või teisele noormehe tähelepanu ja kinnitas lõpuks, et see 
pole kuigi kallis ning annab kaua kanda. Enesestki mõista, 
et Indrek omandas nii mõnegi neist asjust, mis polnud kal- 
lid ja pidid andma kaua kanda. Mõnikord tõusis tal imeline 
iha heita endast kõik, mis tuletas meelde Vargamäge ja selle 
ümbrust, saada sootuks uueks inimeseks ka välimuselt, nagu 
ta arvas end päev-päevalt saavat sisemiselt. 

Side sünnipaigaga kippus tahes või tahtmata lõdvenema, 
ei kirjutanud tema sinna ega saanud kirju ka sealt, nagu 
poleks üksteisele enam midagi öelda. Sügise poole suve tuli 
vend Andreselt esimene kiri, milles seisis, et ka tema jätnud 
kodu külastamise katki, kuigi ta varemalt seda oli lubanud: 
Tähendab ka tema jääb võõraks, mõtles Indrek nagu rahul- 
dunult, et tema pole üksi, kes kodukohast võõrdub. Andres 
pole sellepärast sõitnud, et kodu hakatakse teda usutama, kas 
ta pärast kroonut Vargamäele tagasi tuleb või mitte. Aga 
tema ei taha minna, sest tema tunneb nüüd ilma ja elab 
«Poolamaa põhjas», kus on kõige ilusamad neiud. «Seda 
ütlen ma ükspäinis sinule, armas vend,» kirjutas Andres, 
«sest sina oled ise ilma näind ja oled koolitud ja tead, mis 
on kodu ja meie Vargamägi, kus me üheskoos kasvasime ja 
karjas käisime ja tööd murdsime, sina vähem, mina rohkem, 
ning kus ikka veel elavad ja ängeldavad meie isa ja ema ja 
väiksed õed-vennad, Sest minul on omad plaanid, ja kui need 
täide lähvad, siis oh jumalaga, Vargamägi; aga kui nad 
täide mitte ei lähe, siis ei tea mina mitte, sest see on üks 
raske asi. Ja seda kirjutan ma ainult sinule ja mitte teistele 
et sa teaks, et mina olen sinu vanem vend ja et ära heida 
meelt, sest ka minul pole roosiaed sõtkuda. Aga kui sinu 
käest küsitakse, et kas mina olen sinule kirjutand, siis ütle, et 
kirjutas, et ei saa tulla, sest manöövrid ja muud niisugused 
asjad, sest meie ei söö mitte muidu siin kroonuleiba, vaid 
sööme seda oma palehigi sees. Nõnda kirjuta neile, armas 

vend, ja jää jumalaga ilma käe andmata ja silma nägemata, 
sest Poolamaa pole Jõessaares ja siit on palju maad, enne 
kui hakkab paistma kallis kodumaa, kus me kõik oleme sün- 
dind ja kasvand. Aga Kassiaru Maalist kirjutasid nad mulle, 
et see ajab juba pulmi püsti ja et käind teine meie Liinet 
pruuttüdrukuks kutsumas ja et Liine pole läind, sest tema 
ja kõik teised arvavad muidugi, et mina peaks Maaliga pul- 
mad püsti ajama. Aga nemad ei tea, et mina olen nüüd ilma 
näind ja kaugel käind ja et mis on üks Kassiaru Maali, kui 
oled nii kaugel käind ja nii palju ilma näind, sest siin on 
terved ploomipuu-metsad, nagu meil kodu sigadekopli lepik, 
nii et aja kohe nii palju suhu, kui läheb, ja ei ole aega kivi- 
sigi seest välja võtta, vaid las minna kogu kupatusega, sest 
ega nad suuremad ole kui soolasilgud, aga neid võisin ma ju 
väga hästi tervelt alla neelata, nagu sa tead. Sellepärast siis 
head õnne ja tervist, kuni näeme teineteist lihasilmaga ja 
võime vennalikult kätt anda, sest mina pean sinu ema ka oma 
emaks, ja tema on mind oma rinnaga imetand, kui minu oma 
ema ära suri, keda ma enam sugugi ei mäleta, ja sellepärast 
ongi mul ainult üks ema, keda ma tunnen, see on sinu ema, 
kes oleks nagu minu päris ema. Ja ma kirjutasin temale ja 
ütlesin, et oh armas ema, ära muretse nii väga palju seal 
kaugel, kallil kodumaal, kus on Vargamägi, sest küllap me 
saame veel kõik paremaid päivi näha, las aga mina viin oma 
lootused täide, mis on alles vaka all nagu küünlatuli, sest 
mina ei taha neist veel rääkida ja see oleks liig vara, kui ma 
neist juba nüüd räägiks. Ja seda pead sa teadma, kallis vend, 
et Kassiaru Maali ajagu pealegi pulmad püsti, kui ta tõesti 
tahab, mida aga mina ei usu, vaid tema ainult tahab hirmu- 
tada, sellepärast ta Liinetki käis kutsumas, sest minust tema 
võtjat siin Poolamaa põhjas niikuinii ei saa, kus on kõige 
ilusamad neiud ja kust sulle saadab kallist rahu ja tervist 
sinu armas vend Andres.» 

Luges Indrek venna kirja esimest, teist või kolmat korda, 
ikka ei pääsenud ta imelikust rusuvast tundmusest. Kirjutas 
vend ploomimetsast nagu sigadekopli lepikust, Kassiaru Maa- 
list, kes ajab pulmi püsti, Poolamaast, mis pole Jõessaares, 
või jumalagajätmisest ilma silma nägemata ja käe andmata, 
— ikka kippusid talle silmade ette isa kõnksus sõrmed, mida 
ta mineval suvel oli lakaotsal tähele pannud. Ja alles esimest 
korda arvas ta täies ulatuses taipavat, mis tähendab isale, 


emale, kogu Vargamäele, kui vend peale kroonuteenistust 
sinna tagasi ei pöördu. Õed läksid, tema ise läks, Andres 
läheb ja ka Ants ei mõtle jääda, nagu oleks õnn igal pool 
mujal, mitte 'aga kodus. Ja siis veel see Kassiaru Maali, kes 
ajab pulmi püsti! Indrek tundis teda vaevalt, aga ometi puu- 
dutas tema nimi teda kuidagi valusalt. Andrest ja Maalit 
peeti teineteisele nagu looduks. Kõik ütlesid lausa, et kui 
Andres ei lähe tagasi Vargamäele, siis ainult sellepärast, et 
ta on valinud Kassiaru, kuhu ta läheb koduväiks, sest Kassi- 
aru on parem ja suurem kui Vargamäe. Aga juba paari aasta 
pärast viskab vend kõigele käega, sest ta on ilma näinud, 
nagu ta' ise kirjutab, ja tema elab Poolamaa põhjas, kus on 
kõige ilusamad neiud. Liiga ruttu ja kergelt näis kõik sündivat 
laias maailmas, mitte nõnda nagu kodu, seal soode ja rabade 
taga. Ainult seal tundus, nagu aimaksid inimesed endas 
tõesti igavikku, seda õiget, mitte ümarikku, millest kõneles 
Ramilda, ja nagu talitaksid nad selle kohaselt. 

Venna kirjast saadud meeleoluga algaski tänavune õppe- 
aasta. See meeleolu harmoneeris kogu seisukorraga, sest neist 
lootusist, millega Indrek kevadel linna oli jäänud, teostus 
suve jooksul naeruväärt vähe: tunnid kadusid varsti ja 
lugemine ning õppimine taganes tühiste seikluste ja uute tut- 
vuste ees. 

Päev-päevalt ootas Indrek silmapilku, kus härra Maurus 
ta haavunud näol üles oma tuppa kutsub või muidu kuhugi 
kõrvale tõmbab, pahema käe püksitaskusse surub ja parema 
välja sirutab, hõõrudes pöialt vastu esimese sõrme otsa, mis 
peab tähendama: raha! Ja kui see silmapilk on tulnud, siis 
pole Indrek enam täieõiguslik õpilane, vaid, nagu aasta 
tagasi, jooksupoiss, leivalõikaja, lauakatja, korrapidaja kus- 
kil mudilaste klassis, valvur, uksehoidja, võõraste-vastuvõtja, 
kes pidi teadma, kuis olla ja mis rääkida. 

«Teie olete minu minister,» ütles härra Maurus Indrekut 
uuesti ametisse seades, «sest teie olete teistest pikem nagu 
Saulgi, kui ta valiti Jehoova ees kuningaks. Kuningaks ma 
ei saa teid panna, sest mina ise olen oma maja kuningas, 
aga ma annan teie käsu alla kaks, nende kuningas olete teie.» 

Indreku üks käsualustest oli vaga Vainukägu, kelle vane- 
matel enne rahast oli nappus kätte tulnud, kui pojast jõudis 
saada õpetaja või kõstergi. Aga oma püksitriibu eest muret- 
ses poeg endiselt. Ka pühakirja ettelugemisega tegi ta veel 
mõnikord katset. 

«Teie vastutate minu ees, et kõik oleks kõrras,» rääkis 
härra Maurus edasi, «ja need kaks vastutavad teie ees,» 
tähendas ta abilistele. «Sest keegi peab ometi vastutama, kui 
härra Maurusel endal pole aega vastutada, Ainult pea roh- 
kem püsti ja rind ette!» ütles ta Indrekule, kes seisis ikka 
pisut vimmas ja pea longus, nagu oleks tal raske elada. 
«Vaadake Vainukägu, nõnda peab õige mees olema. Kunin- 
gas peab ikka oma alamatelt õppima, kuidas pea püsti ja rind 
ette ajada.» 

Niisuguste juhatustega asus Indrek oma kohuseid täitma, 
mis viisid ta kohe igapäevase elu keerisesse. Söögitoas sattus 
s proua Malmbergiga kokku ja see hakkas Ramildast rää- 

ima. 

«Ta küsib, et kas teie olete ikka veel siin,» jutustas ta ja 
lisas juurde: «Ta küsib ülepea vanu tuttavaid. Tema tervis 
on nüüd juba parem, ja kui nõnda edasi läheb, siis võib ta 
ehk kevadel koju tulla. Aga väga võimalik, et ta Saksamaalt 
tagasi ei tulegi, leiab seal ehk omale uue kodu.» 

Indrek ei osanud midagi vastata, naeratas ainult kohtlaselt 
ja pisut piinlikult, nagu räägitaks temale ebasündsaist asjust. 

«Võin ma teda teie poolt tervitada?» küsis proua Malm- 
a aga kuidagi nõnda, nagu heidaks ta ainult rumalat 
nalja. 

«Kui tohib, siis paluksin,» lausus Indrek. 

«Hea küll siis, ma kirjutan talle, et olete endiselt siin 
minul abiks ja toeks ja et olete juba kõigil tassidel kõrvad 
ära murdnud.» 

«Aga seda pole ju ometi mina!» hüüdis Indrek üleni 
punastades, nagu oleks teda tabatud mõnelt häbiteolt. 

«Muidugi mitte, aga kirjutada võib ju ikka, ega te siis 
seda ometi pahaks pane. Ma lisan juurde, et olete tõsisemaks 
ja mehisemaks läind ning et räägime ainult saksa keelt; las 
ta loeb, et ka meie siin kosume ja kasvame. Sest midagi pean 
ma talle ometi kirjutama, ta ajab ju kui hull peale, et kir- 
juta ja kirjuta, kirjuta kõigest, mida rohkem, seda parem, ja 
mida tühisem, seda huvitavam — nõnda ütleb ta.» 

Alttoa ümbruskonna ilmastik oli muutunud, sest kehakas 
härra Slopašev oli tolmu jalgelt raputanud ja uude korterisse 
kolinud. Seetõttu liikus härra Voitinski nagu elav vari, kes 
on kaotanud oma isanda: teda polnud õieti ei kuulda ega 
näha. Keegi ei pannud teda nagu tähelegi. Ainult Slopaševi 
poolt külaskäigult tulles erendavad ta muidu tuhmid silmad 
ja siis satub ta mõnikord jutuhoosse, mis kogub õpilased 
tema ümber. 

Endises Slopaševi toas elab nüüd kõhetu ja rõugearmiline 
Kulebjakov, kes käib, nina ülestõstetud palitukraes, nagu 
tahaks ta teiste eest varjata, et tema näos korduvad perioodi- 
liselt mingisugused närvlikud tõmbed. Tema õpetab kõrge- 
mates klassides ajalugu ja oma tundide sissejuhatuseks jutus- 
tas ta Indreku klassis Prantsuse Suurest revolutsioonist, mis 
on üldse tema suurimaid paleusi. Jutustades sattus ta vaimus- 
tusse ja siis tõmbles ta näos kahekordselt, nii et tönts nina- 
otski liikus. Silmad läksid endal niiskeks, nagu puhuks kus- 
kilt äkki vinge tuuleiil. 

Nagu hiljem selgus, see vaikne kõhetu nosija, kel pehme 
pilk ja nõrk kõlatu hääl, armastas ajaloos ainult suuri ja 
vägevaid sündmusi, hävitavaid pöördepunkte. Lahingute kir- 
jeldamisel tõmbusid ta väikesed kondised käed rusikasse ja 
nende pikkamisi kokkusurumisel tundus, nagu peaks ta nende 
vahel rusudeks litsuma midagi suurt, kõva ja sitket. Ise 
oli ta veendunud rahuapostel ning põhimõtteline sõdade 
vastane. 

«Aga rahu, igavene rahu ei tule enne,» arvas ta, «kui on 
võitluste ägedus ja tapamasinate laastav mõju viidud maksi- 
mumini. Mõistate — mak-si-mu-mi-ni,» toonitas ta iga silpi 
eraldi, nagu aitaks see kaasa igavese rahu tulekuks. «Saate 
teie aru, mis see tähendab?» küsis ta. «Ei, sellest ei või teie 
aru saada, sest sellest ei saa õieti ükski veel aru. Aga nii 
palju võime ometi öelda, et kui tahetakse jõuda igavese 
rahuni — ja sinna peame ükskord jõudma, sest see on inim- 
soo pühim ja õilsaim eesmärk —, jah, kui tahetakse jõuda 
rahuaate täieliku teostumiseni, siis ei tohi tunda vähematki 
halastust ega kaastundmust. Peab tegema võitluse sedavõrd 
hirmsaks, sedavõrd koledaks ja õudseks, et juba ainult mõte 
sõjast paneb inimeste südames vere tarduma. Praegu antakse 
auhindu kirjanikkudele ja neile, kes lobisevad rahuaatest, aga 
pole enam kaugel päev, kus auhinnad kuuluvad täie õigusega 

neile, kes leiutavad mõne uue lõhkeaine, mõned uued kiired 
või ükskõik mis vahendi, kui aga tema hävitusjõud oleks 
maksimaalne. Kaitsevahendeist pole mõtet rääkida, sest tapa- 
riistade täienemine on ikka kiirem kui kaitseabinõude arene- 
mine. Mõistus on ainult kirgede ori, ja et inimese suurim kirg 
on surm, siis peab mõistus enne kõike muretsema tapariistade 
eest. Sellega langeb viimane võimalus memmelise psühholoo- 
giaga igavest rahu teostada, järele jääb ainus tee, nagu ma 
juba ütlesin: maksimum hävitust — maksimum rahuaate teos- 
tust. Ma kuulsin seda Pariisis ühelt rahuapostlilt. Seal tea- 
takse seda, sest seal oli suur revolutsioon ja kommuun, seal 
oli giljotiin ja olid barrikaadid. Meie teeme rahu sõnadega, 
teeme seda selle sõnadega, kelle me ise risti poosime. Saate 
aru? Aga mis me ütlesime ülempreestri suu läbi roomlasele, 
sellele kainele ja meisterlikule verevalajale? Tema veri tulgu 
meie ja meie laste peale, nõnda ütlesime. Ja nõnda on see 
sündinud varsti kaks tuhat aastat meie eneste ja meie lastega 
ja see sünnib ka tulevikus, kuni kõneleme halastusest ja kaas- 
tundmusest. Mis aitavad sõnad, kui inimene ise on verejanu- 
line. Inimsoo võib maiselt päästa ainult halastamatuse ja jul- 
musega, millega saavutati lunastuski. Kõik muu on paljas 
muinasjutt, sest honzo homini lupus est!.» 

Härra Kulebjakov rääkis seda mahedalt ja vaikselt, nagu 
kardaks ta, et keegi võiks tema sõnu kõrvalt kuulata, Aga 
tema kõhetus sisemuses põles kirg ja loitis tuli, sest miks 
muidu tema pisitillukesed silmad aina sätendasid peas. Kui 
ta oli lõpetanud ja natuke aega vaikinud, oleks tal oma sõna- 
dest nagu kahju hakanud ja ta lisas öeldule: 

«Muidugi, see õige tõde, see maksimaalne tõde, mida võib 
öelda inimesest ja tema rahupüüetest, ei kuulu õigupoolest 
siia. Aga ma olen teiega rääkinud kui sõber, kes tahaks juba 
noortes äratada usku rahuaatesse. Meil varjatakse tõde, aga 
mina pole tahtnud teda teie eest varjata. Küllap näeme, kuis 
te oskate sellest lugu pidada.» 

Oo, Mauruse poisid oskasid sellest lugu pidada, sest mitte 
esimest korda ei kuulnud nad asju, millele oli vajutatud vai- 
kimise pitser, ja mitte viimaseks ei jäänud Kulebjakovi tõe- 
paljastused. Eriti pidi Vargamäe Indrek sellest osa saama, 
sest härra Voitinski muretses tema eest. 


* Mmimene on inimesele hundiks (lad. k.). — Toim. 

Nagu juba tähendatud, jäi see Slopaševi lahkumisega nagu 
leseks. Voitinski tegi alguses katset Kulebjakoviga umbes 
samasugust vahekorda luua, nagu oli tal Slopaševiga, aga 
tema katse ebaõnnestus täiesti — võib-olla juba sellepärast, 
et Voitinski langes vaimselt ja ka ihuliselt aina allapoole. 
Kõik, mida ta kandis, oli kulunud ja rinnaesisel torkasid igal 
pool silma pillatud toidu rasvased jäljed. Pealegi sündis 
temaga nagu iga vaevase loomaga: ta hakkas oma ihuga teisi 
elavaid organisme toitma ja seda nähtavasti kord-korralt ikka 
suurema hooga. Polnud enam muidu võimalik, kui pidi iga 
nädal kord tema endaga ja kõigega, mida ta kandis, tegema 
põhjaliku «remondi», nagu armastas öelda emand Vaarmann. 
Pidi viima vanahärra Voitinski sauna, seal tema riided õrrele 
riputama ning siis seni vett kerisele pilduma, kui õrre ja riiete 
ümbruses tundus nagu elus tuli. See vastutusrikas ülesanne oli 
pandud Jürka õlgadele, sest tema oli väljateeninud soldat ja 
pidi seda ametit kõige paremini mõistma. Muidugi, seda ta 
mõistiski, aga ühes sellega talitas ta Voitinski endagagi, nagu 
oleks seegi mõni loomake, kelle pärast peab riided õrrele 
kuuma leili kätte riputama. Ühe sõnaga — ta võttis Voitinski 
nagu mõne kärnase koera ja läks tegi ta asjalikult puhtaks, 
ning kui ta tema koju tõi, ütles ta: «Nüüd võib vanamees 
paar ööd kratsimata magada.» 

Aga ühel laupäeval, kui lähenes jällegi saunaminek, hak- 
kas härra Voitinski kuidagi imelikult Indrekul järel käima, 
nagu oleks tal midagi piinlikku südamel. Viimaks ometi sai 
ta öeldud: 

«Härra Paas, mul on teile suur palve.» 

Indrek mõistis kohe, et asi peab tähtis olema, sest harili- 
kult ei härratanud Voitinski teda kunagi, ja ta jäi küsivalt 
rääkijale otsa vahtima. Aga selle asemel, et oma palvet aval- 
dada, hakkas vanamees sõnu otsides suud matsutama ja abi- 
tult oma viletsail jalgadel tammuma, põlved koos. 

«Millega võiksin teid teenida, härra Voitinski?» küsis 
Indrek viimaks. 

«Me lähme varsti sauna,» ütles Voitinski ja jällegi hak- 
kas nõutult suud matsutama. «Ma pean Jürkaga sauna 
minema,» lisas ta natukese aja pärast, «aga mulle on see vas- 
tik. Mõistate, vastik!» 

«Aga miks ei lähe te üksi, härra Voitinski?» küsis Indrek. 

«Härra Maurus ei luba,» vastas Voitinski. «Keegi peab 

kaasas olema, aga pole kedagi, ainult see Jürka, see jõhker 
mats. Tahtsin teid paluda, et...» 

«Et mina tuleksin Jürka asemel?» küsis Indrek, kui rää- 
kija peatus. 

«Andke andeks, aga seda tahtsin ma paluda,» rääkis Voi- 
tinski nii alandlikult, et see sünnitas Indrekule otse kehalist 
valu ja ta ei saanud kohe vastata. Samal silmapilgul tuli 
Jürka oma pambuga. 

«Noh, valmis?» küsis ta Voõitinskilt käskivalt. 

See laskis silmad Jürkalt Indrekule liikuda, nagu paluks 
ta veel kord. 

aa lähen mina härra Võoitinskiga kaasa,» ütles Indrek 
nüüd. 

«Teie?» küsis Jürka halvakspanevalt ja väljakutsuvalt. 

«Mina,» vastas Indrek. 

«Seda parem,» ütles Jürka ja pidi minema, pöördus aga 
tagasi ja ütles: «Vaadake, et te tõesti lähete, muidu saan ma 
vanalt kuklasse. Ja vähemalt sada kraadi, muidu ei aita.» 

«Lähen, ärge muretsege,» vastas Indrek. 

Indreku ja Jürka vaheline kõne sündis eesti keeles, mida 
Voitinski ei mõistnud. Aga kui ta nägi, et Jürka oma pam- 
buga ära läks, aimas ta, et tema palve on täidetud, ja väri- 
sevate sõrmedega haaras ta Indreku käe, silmis peaaegu pisa- 
rad. Ka Indrek sai liigutatud, sest Voitinski käed tuletasid 
talle millegipärast meelde tema isa käsi, kuigi nad olid palju 
väiksemad ja painduvamad. 

Saunas sai Indrek tunnistajaks inimlikule viletsusele, mille 
sarnast ta tänini kunagi polnud näinud. See viletsus masen- 
das teda sedavõrd, et ta ei pannud mikski temaga kaasas 
käivat mustust ja kasimatust. Kõik oli viimse võimaluseni 
kulunud, kõik oli närus, särgist kuni sokkideni, ja igal pool 
roomasid loomad, kes ei andnud rahu ei päeval ega ööl. Need 
olid mingisugused pisitillukesed, kõhetud ja eluväsinud, elust 
tüdinud helevalged roomajad, nagu ei suudaks omanik oma 
karja enam õieti toita. 

Nagu asjatundlik Jürka oli käskinud, nõnda Indrek ka tegi: 
kõigepealt riietele sada kraadi. Alles pärast seda talutas ta 
vanamehe enda lavale, toetades teda käsivarrest, mis tundus 
palja luuna, õhuke nahk lõdvalt ümber. Kunagi varemalt pol- 
nud Indrek puudutanud niisugust käsivart ja sellepärast kip- 
pusid silmad pooleldi huvi, pooleldi õudusega vaatlema teisi 

ihuliikmeid, mida polnud põhjust praegu puudutada. Tema 
ees lamas luukere, milles võis eraldada peaaegu iga üksikut 
osa: küljekondid, õlapennid, selgroolülid, jätkud puusades, 
põlvis, pahkluis, varvastes. Olid kadunud esi- ja tagupõsed, 
oli kadunud kõik, mis ehib ja ilustab nurgelist kondikava. Ja 
imelik tundus siin saunalaval, et niisuguse inimese nimi on 
Voitinski ning et sellele nimele pannakse veel ette pan või 
härra. Ka Voitinski ise tundis nähtavasti midagi ap etaolist, 
sest ta ütles: 

«Härra Paas, ärge nimetage mind härra Voitinskiks, vaid 
Ivan Vassiljevitšiks. Kui inimesed on üheskoos saunas käi- 
nud, siis on nad omad inimesed, peaaegu sõbrad. Saun teeb 
kõik ühesuguseks. Saun on nagu haud.» 

Nõnda see jäigi sellest silmapilgust peale. Aga kui Indrek 
teda pehme ja lõhnava kasevihaga sopsis — ta oli lasknud eri- 
liselt pehme ja leherikka viha otsida —, ütles Ivan Vassiljevitš: 

«Eeh, kui nüüd oleks pudel õlut! Aga ei ole õlut ega raha. 
Härra Maurus, lontrus, ei anna. Annab küll süüa ja kütab 
toa soojaks, aga raha ei anna. Laseb osta paberossi, aga 
mitte õlut ja viina.» 

«Tahate, ma lasen tuua, Ivan Vassiljevitš?» küsis Indrek. 

«Kristus on surnuist üles tõusnud, kui see võimalik oleks,» 
vastas Ivan Vassiljevitš otse sisemise erutusega. 

«See on võimalik,» ütles Indrek ja tõi õlle. «Aga see 
on liiga külm,» hoiatas ta. 

«Külm ongi hea,» vastas Ivan Vassiljevitš ja sirutas käe 
pudeli järele. «Külm õlu ja kuum leil — jumalik!» 

Ta istus lava kõrgemail astmeil ja jõi, kuna Indrek talle 
klaasi kallas. Jõi lonks-lonksult, nagu maitseks ta nõnda 
kõige parem. 

Kui õlu lõpuks joodud, heitis ta uuesti lavale ja tahtis 
vihelda, tublisti vihelda, mitte nõnda nagu esiti. Pidi uut leili 
viskama. Ja kui siis Indrek vihaga sopsima hakkas, krägises 
Ivan Vassiljevitš suure mõnutundega ja kirus: 

«Vaata lontrust, üksainus pudel, aga hakkab pähe!» 

Ka Indrek märkas, nagu hakkaks Ivan Vassiljevitšile 
midagi pähe, sest ta muutus jutukaks. Indrek küüris teda 
nuustikuga, aga tema lobises. 

«Ettevaatlikult,» hoiatas ta Indrekut, «mitte nii kõvasti! 
Vana nahk on pude ja habras, rebeneb; kaotan sellegi vere- 
natukese, mis mul veel järel.» 

Hoiatus tuli õigel ajal, sest mitmes paigas ilmuski veri, 
eriti seal, kus on teravad kondinukid, nagu tungiksid need 
läbi naha, kui vähegi kõvemini nende kohalt vajutada. 

«Jürka, lontrus, tema pesi mind ikka nõnda, et olin üleni 
verine,» rääkis Ivan Vassiljevitš edasi. «Vaat nõnda, nõnda 
on hea, nõnda on paras. Sealt kohalt pisinatuke kõvemini, nii, 
nii. Sest pole ühti, kui nahk mõnest kohast rebeneb ja verd 
tuleb. Mis teeb minusugune veel verega, milleks ma teda 
hoian? On mul veel vaja elada? Kel on mind tarvis? Kes 
ootab mind? Kes küsib minu järele? Ennem küsitakse mõne 
koera kui minu järele. Olen ma veel inimene? Parem: kas 
te usute, et mina olen kord inimene olnud? Usute teie, el 
mina olen vürste ja suurvürste õpetanud, et mul olid kuld- 
aurahad? Et mina olen kuulunud seltskonda, olen käinud 
ballidel, et peened daamid on mul käe alt kinni hoidnud, et 
mina olen nendega tantsinud, neil ümber piha võtnud, masur- 
kas lennanud, parim -masurkatantsija olnud kogu Piiteris, 
mõistate, kogu Piiteris — kas teie suudate seda uskuda? Teie 
ei vasta muidugi, sest teie olete aus inimene, kes ei räägi eba- 
tõtt, ja tõtt ei taha teie öelda, sest tõde haavab. Jah, tõde 
haavab, tõde pole inimese tarvis. Nõnda on inimene oma 
tõega. Sellepärast ei pea inimesele tõtt rääkima, vaid teda 
peab armastama. Aga minule võib juba tõtt öelda, minule 
küll, sest mina pole enam inimene. Veel mineval suvel läksin 
kord linnast välja jõe äärde ja võtsin seal enda alasti. Ja kas 
te usute, et kui ma rohu peal, ilusa pehme, mahlaka ja rohe- 
lise rohu peal iseoma varju nägin, siis ei tundnud ma teda 
ära, ei tundnud, et see on minu vari. Pöördusin ümber ja vaa- 
tasin selja taha, et kes see küll on, kel on niisugune vari. Ja 
kui ma kedagi ei näinud, sain ma äkki aru, et mina pole 
enam inimene, sest minul pole inimese varju. Nõnda on 
minuga. Sellepärast võite mulle tõtt lausa näkku öelda ja 
mind ei haava see põrmugi, sest tõde teeb mulle ainult nalja. 
Mis on minus, mida võiks haavata? Ainult luud-kondid. Aga 
kes võib neid haavata? Need on ju kõigil ühesugused. Haa- 
vata võib ainult seda, mis on luude ümber ja mis heidab 
õige inimese varju. Kui minul oli alles õige inimese vari, siis 
haavusin ma hirmus kergesti, sest ma olin ju poolakas. Nüüd 
ei saa minus enam keegi poolakat haavata. Aga enne sai ja 
siis käisin ma kaks korda duellil. Püstolitega. Üks kord 
ainult lollus, teine kord tõsiselt. Vaadake, pahemas õlas, mär- 

1 ees ja taga, sealt läks läbi. Ei näe? Noh, siis on kind- 
am kui kindel, et ma pole enam inimene, kui isegi kuuli 
märgid kustunud. Pole enam seda olemaski, millest kord kuul 
läbi jooksis.» 

Teine kord ostis Indrek Ivan Vassiljevitšile kaks pudelit 
õlut, sest ta palus seda nii väga. Juba kodu rääkis ta sellest, 
ja et raha jätkuks, ei sõitnud nad voorimehega nagu harili- 
kult, vaid läksid läbi lume ja tuisu jalgsi, 

Kaks pudelit tegid kahekordse töö Voitinski nõrga orga- 
nismi kallal. Tema keel läks nüüd üsna pehmeks ja kippus 
rääkimise asemel peaaegu lällutama. Aga mida vähem nõrge- 
nenud keel suutis väljendada, seda kõrgemale tõusis kujutlus- 
võime.” 

«Kui inimene on noor, mõistate, noor,» rääkis ta ja mat- 
sutas suud, «siis on tal esimene asi naine, himu, kirg, patt, 
hullumeelsus. See on siis, kui inimene on noor, mõistate. Aga 
mina pole enam midagi, pole vana ega noor, mõistate, mitte 
midagi. Loomgi on veel vana või noor, aga mina ei ole, sest 
mina seisan juba sealpool aega, mõistate, väljaspool. Mina 
olen nagu täht taevas, täht, mõistate. Vahi pikksilmaga, mikro- 
skoobiga. Otsi, kas on veel mõni inimese tunnus. Aga ei 
ole, mikroskoobiga ja teleskoobiga ka ei ole!» 

Ta matsutas heameele pärast suud ja hakkas siis kähinal 
naerma, nagu oleks ta sattunud mingisugusele viguriväntlikule 
mõttele, 

«Saalomoni mäletate?» jätkas ta. «Tema otsis vanalt noore 
naise juurest sooja, mõistate, sooja, muud midagi. Aga mis 
te arvate, kas koer ei ole soe, mis? Aga miks siis lisraeli 
kuningas ei võtnud koera sülle, kui tal külm oli, noort koera, 
ah? Miks? Vastake. Tark Saalomon oli rumal, sellepärast. 
On's naine ahi või saunalava, et temalt otsitakse sooja, ah? 
Viingi soendab vanainimest paremini kui noor naine. Viin 
soendab veel siiski, kui sa pole enam midagi. Viin ja õlu, 
mõistate. Katsun vahel öösel pimedas vaiba all naisest 
mõelda, kui uni ei tule, pingutan, et näha naist, "nagu ta 
on, mõistate, kõigega, mis tal on, vormid ja kõik, mis tee- 
vad ta õigeks naiseks, — aga ei saa, silm ei võta, ei näe, 
ei seleta vorme. Teate, mis mina näen? 0Luid-konte, aina 
neid, näen naist, nagu olen ise, näen noort naist nõnda, mõis- 
tate...» 

Kord sattus Voitinski saunaleilis rääkima riikidest ja rah- 

vastest, kui Indrek oli toonud talle jällegi kaks pudelit õlut 
ja sopsis teda siis pehme vihaga. 

«Teie olete õnnelik inimene,» ütles ta Indrekule. «Eesti 
rahvas on õnnelik rahvas. Teda ei saa õnnetuks teha, temalt 
pole midagi võtta. Teil pole ka midagi loota, sest mis võib 
nii väike rahvas loota, nagu teie olete. Aga meie, poolakad, 
meie loodame ja ootame; meie usume, mõistate. Ja pange 
tähele, mis mina ütlen, kuulake: Nõnda see ei jää, nõnda ei 
või see jääda. Poolakas saab jälle isandaks, poola pan saab 
isandaks, Vene vägivald kaob. Poola saab oma maad ja 
õigused tagasi, kõik saab tagasi; tuleb uuesti Eestimaale, 
Poola kuningas tuleb Eestimaale. Ja kui kuningas tuleb — 
suure sõjaväega muidugi, muusika mängib, kahurid mürise- 
vad, mõistate, mürisevad, nõnda tuleb meie kuningas, mina, 
pan Voitinski, lähen, lähen ühes teiega, käsikäes läheme, 
eestlane ja poolakas lähevad käsikäes, ja viin teid kuninga 
ette ning ütlen: «Mina olen pan Voitinski, see siin on minu 
sõber, minu eesti sõber. Tee, oh majesteet, et minu parim 
sõber, kes põlvitab ühes minuga sinu kuldse trooni ees, tee, et 
seesinane eestlane, et kogu see rahvas oleks isand, aga ei 
mitte orjaperemeeste jalgealune! Seda palub sinult, oh majes- 
teet, sinu truu alam ja põline mõisnik pan Voitinski.» Nõnda 
ütlen ma kuningale, kui ta tuleb ja kahurid mürisevad. Ja 
mis te arvate, mis teeb kuningas? Kuningas tõuseb troonilt, 
sirutab käe ja kahurid vaikivad, nagu oleks ema pistnud 
karjuvale lapsele rinna suhu, vaikivad ja ootavad, et kunin- 
gas räägiks, ning siis ütleb ta ilusas poola keeles: «Pan Voi- 
tinski, see olgu nõnda, mine rahuga!»» 

Voitinski vaikis natukeseks ja jätkas siis, nagu katsuks ta 
kõike naljaks pöörata: 

«Nõnda tõuseme kuldse trooni eest ja tuleme sauna tagasi, 
teie riputate mu riided õrrele ja hakkate mind sopsima, 
nõnda... nõnda. — Aga pange tähele, nõnda sünnib see 
siiski,» rääkis ta natukese aja pärast uuesti tõsiselt. «Ainult 
mina ei näe seda, mina suren enne ära, mina suren varsti 
ära, Aga teie ei sure enne, kui kõik saab sündinud, sest teie 
olete õnnelikum kui mina.» 

Nii kõrgelt lendas Ivan Vassiljevitši vaim ja nii pööraselt 
suur oli tema sõprus ja tänumeel Indreku vastu, kes oli too- 
nud paar pudelit õlut saunalavale ja sopsis teda nüüd kuu- 
mas leilis lõhnava kasevihaga. 

Nõnda siis lendasid siingi mõtted ja tundmused kõrgelt. 

Aga see soe sõprus ei jahtunud väljaspool saunagi, Eriti 
ilmnes see Voitinski nimepäeval, mida pühitseti Slopaševi 
juures Kulebjakovi, Molotovi, Koovi ja mõne teise osavõtul 
ja kuhu kutsuti ka Indrek ainukese õpilasena. 

Siingi tundus nagu saunalava õhustikku, sest mida jättis 
puudu kuum leil, seda tegid tasa mitut tõugu pudelid. Nõnda 
siis lendasid siingi mõtted ja tundmused kõrgelt. 

Nimepäevnik ise matsutas suud, nagu tahaks ta midagi 
öelda, aga keel oli juba pehme, ei kuulanud enam hästi sõna. 
Ta tõstis parema käe ja katsus sellega takti lüüa, ise midagi 
kolmneljandikus lauldes, mis ajas ta köhima. 

«Lal lal laa, lal lal laa,» häälitses ta. «Strauss, mõistate. 
Valss, viiuliga, Viinis, mõistate. Publikum, daamid... ovat- 
sioonid ...» sonis pehme keel, 

Ta katsus mõlemat kätt tõsta ja neid liigutada, nagu hõl- 
juks ta tantsul. Seda tegi ta üsna omaette, ilma et ta kelleltki 
s t nõuaks või ilma et keegi olekski teda tähele pan- 
nud. 

Molotov tegi Indreku kallal misjonitööd, et ka tema jooks, 
sest ilma selleta ei saavat inimesest õiget sõpra. Molotov aga 
tahtis maksku mis maksab, et Indrek oleks tema sõber. Ja 
miks ei peaks inimenegi jooma, kui joovad kõik loomad, 
kõik taimed, isegi kivid, nagu kinnitas Molotov. 

«Aga kas kividel, loomadel või taimedel on oma monopol, 
oma viinavabrikud, trahterid, kõrtsid, oma aktsiis kroonu- 
maksudeks, oma õigeusklik riigivalitsus, kes levitab alkoholi 
ja võitleb ise karskusega tema vastu?» karjus ta, kui oli 
jõudnud kivide joomiseni. «Olete seda kuulnud? Ei? Mina 
ka ei ole. Keegi ei ole! Loomariigis pole niisugust elukat ja 
taimede seas niisugust roomajat, kes eest end toidaks ja takka 
sööks või alt saeks ja ülalt jätkaks. Nõnda teeb ainult õige- 
usklik inimene. Sellepärast on õigeuskliku inimese peatunnu- 
seks, et ta võitleb iseenda vastu.» 

«Venemaal ei ole inimesi,» ütles Kulebjakov õhetaval näol. 
«Venemaal on ainult alamad, Õigeusklik inimene ei olegi 
inimene, tema on ainult alam, truu alam. Venemaal on üks- 
ainus inimene.» 

«Kaks!» hüüdis Molotov ja lõi rusikaga vastu lauda, nii 
et seal peal kõik hüppas. 

«Üks,» vaidles Kulebjakov vastu. «Teie pole targem kui 
Tolstoi ja tema ütleb, et on üks.» 

«Tolstoi ei ütle seda!» karjus Molotov. 

«Ütleb,» kinnitas Kulebjakov. «Sest miks ta muidu õpetab: 
ära pane kurjale vastu. Inimene paneb ikka kurjale vastu, sest 
muidu ta polegi inimene, aga kui niisugusel röögatul maal 
nagu Venemaa on ainult üks inimene, milleks peaks ta siis 
kurjale vastu panema! Ei, üksipäinis pole vaja suurel maal 
kurjale vastu panna, kurigi sünnib alles siis, kui inimesi on 
mitu ja maa jääb kitsaks. Seda pole Tolstoi ise muidugi mitte 
taibanud, ja teate, miks? Ta pole isegi õige inimene, sest 
kuis ta muidu võib öelda: on kuri sinus endas, siis pane 
vastu, aga kui teises, siis mitte. Kas võib keegi nõnda rää- 
kida, kui ta on õige inimene? Nii et kes Venemaal usub, et 
tema on inimene, see on teate, mis? Arvake, mis see on?» 

«See on teie arvates tainapea, eks?» karjus Molotov. 

«Tainapea või põrandaalune,» ütles Kulebjakov vaikselt, 
kuid veendunult. 

- Aga Kulebjakovi vaikne hääl suri seks korraks üldisesse 
mürasse ja võttis hulk aega, enne kui ta sai erutatult teiste 
jutu sekka hüüda: 

«Teie tahate teada, millal saabub rahu, igavene rahu...» 

«Kui oleme surnud,» pistis Molotov vahele. 

«Loogiline — kui surnud!» piiksus Voitinski. 

«Lubage, lubage!» hüüdis Kulebjakov uuesti. «Kes võib 
tõestada, et surmas on rahu? Kes? Mis teame meie surmast?» 

«Surnud ei vala kahureid, ei trei pomme!» hüüdis Molotov: 

«Arvate teie, et sõda kestab ainult seni, kui on kähurid? 
Aga hiljuti ju polnud neid, sõjad aga olid. Sellepärast jätame 
surnud nende kahuritega rahule. Meie ei tea neist midagi. Me 
ei tea isegi seda, kas me ehk lõpuks ometi üles ei tõuse.» 

«Lollus!» hüüdis Molotov ja jõi nagu südametäiega. 

«Lubage, lubage,» rääkis Kulebjakov. «Tähendab — sur- 
male ei maksa loota. Aga millele siis? Millele?» Ta ootas 
natukene aega, et üldist tähelepanu võita, ja langetas siis oma 
vastuse nagu raske sepavasara alasile: «Hävituse maksimumile. 
Mõistate? Maksimumile!» Ta toonitas iga silpi eraldi nagu 
hiljuti klassis õpilaste ees, «Kui on käes see maksimum, siis 
on rahu, igavene rahu. Maksimum.. .» 

«Meie maksimum on maakera purukspõmmutamine!» hüü- 
dis Molotov vahele, 

«Ai, ai, ail» kõõksus Voitinski toolil seljakile laskudes. 
«Maakera puruks! Geniaalne lollpea! Jumala eest, geniaalne! 
Vastu kuud! Vastu päikest! Suure Herkulese tähtede poole! 
Loogiline!» ' . 

«Lubage, lubage,» rääkis Kulebjakov, «see pole loogiline.» 

«See on loogiline,» vaidles Molotov vastu, ja pöördudes 
Indreku poole, ütles ta: 

«Meie kõik oleme purjus nagu sead Chicago tapatallis, 
sest surm paneb seagi purju; teie olete ainuke kaine; selle- 
pärast öelge: kas on loogiline, et maakera kogu krempliga 
puruks, kui on maksimum? Ei või jaa?» 

Aga Indrek ei osanud maksimumi otsustada ja sellepärast 
ütles Molotov: 

«Ainuke kaine ja seegi idioot, ei tea sedagi, käs on mak- 
simum, kui lendame kogu krempliga vastu taevast.» 

«Lubage, lubage, ma seletan,» rääkis Kulebjakov, kes ei 
pääsenud oma nõrga häälega kuidagi esile. 

«Mis seal veel seletada,» karjus Molotov. «Puruks ja val- 
mis! Maksimum!» 

«Puruks ja valmis! Maksimum!» kõõksus Voitinski ja 
matsutas suud. 

«See ei ole lahendus,» rääkis Kulebjakov. «Teie unustate 
inimese, psühholoogilise inimese. Rahu polegi fakt, vaid 
psühholoogiline fiktsioon. Aga maakera on fakt, tema purus- 
tamine on fakt. Meie, kes me rahu eest võitleme, ei otsi fakti, 
vaid fakti võimalust. Mõistate? Ainult paljast võimalust! 
Meie ei-mõtle rahu teostamiseks maakera õhku lasta, sest sel- 
lega M ssvitiki me muud, kui et kosmoses oleks üks surnu- 
aed rohkem. Meie tahame ainult, et a priori oletatud ükskõik 
missugused vastased, sõdivad pooled, peaksid arvestama või- 
malust, et teine võib ta ühes maakeraga hävitada. Mis te 
arvate, kas julgeks keegi veel teise kallale minna, kui see 
meeleheitele aetuna võiks purustada kogu selle poripiisa, 
mida me nimetame emakeseks-maaks? Muidugi ei julgeks. 
Vastased võivad olla niisugusel juhul suuruse ja jõu poolest 
nagu maakera ja üksik aatom, ometi oleksid nad siis ühesugu- 
sed. Mis siit järgneb? Suur- ja väikeriikide, suur- ja väike- 
rahvaste küsimus oleks korraga lahendatud. Veel enam: olek- 
sid lahendatud ka majanduslikud keerdküsimused. Sest kus 
oleks see vabrikant, kes ei hoolitseks oma tööliste eest ja ei 
jagaks nendega oma: sissetulekuid, kui iga tööline, kelle 

õigust on rikutud, võib ta kogu tema krempliga hävitada. Ma 
toonitan: õigust rikutud, sest õigus on siin peaasi. Minu mõtet 
loogiliselt edasi arendades näeb igaüks, et õiglus hakkab siis 
maksma mitte ainult rahvaste peres ja ekspluateerijate ning 
ekspluateeritavate vahel, vaid ka koolis ja kodus. Omavolile 
ja jõhkrale ning julmale vägivallale pannakse igal pool piir 
palja oletatava võimalusega, et kogu see maakera krempel 
võib vastu taevast lennata ka kõige abituma käe läbi, kui 
temale liiga tehakse. Abielus kaob pettus, tuttavate ja sõprade 
vahel vale, sest keegi ei karda enam tõtt rääkida, tõtt mõelda, 
tõepäraselt elada, sest igaüks on nii ülemuse kui ka selts- 
konna vastu küllaldaselt kaitstud. Siis on pimeda keskaja tõe- 
line lõpp.» 

«Tähendab, kui õpilane on idioot ja mina ütlen talle 
«tainapea», siis võib ta mulle vastata maakera purukspõmmu- 
tamisega?» küsis Molotov. 

«Võib,» vastas Kulebjakov, 

«Suurepärane!» kõõksus Voitinski suud matsutades. «Taina- 
pea ja maksimum! Äi, ai, ai!» 

«Aga kui mõni elusttüdinu põmmutab enesetapmiseks maa- 
kera õhku, mis siis?» küsis Molotov. 

«Siis ei ole enam enesetapjaid,» vastas Kulebjakov, «sest 
enesetappe põhjuseks on majanduslik kitsikus, õiguse talla- 
mine, tõe tallamine, võimatus endas peituvat tõde absoluutselt 
väljendada, tõtt teostada. Aga need põhjused on siis kõrval- 
datud.» 

«Aga mis saab siis jumalaga ja usuga?» küsis Slopašev. 

«Need kuulutatakse iseseisvaiks ja täieõiguslikeks, nii- 
öelda autonoomseiks ja vabastatakse eestkostmisest ning 
hooldamisest,» vastas Kulebjakov. 

«Mis?!» mõirgas Slopašev. «Jumal vabastatakse eestkost- 
misest? Jumal saab iseseisvaks, autonoomseks?!» 

«Just nii,» kinnitas Kulebjakov. «Sest jumal on olnud ja 
on veel praegugi hoolealune, eriti õigeusklik jumal. Katsuge 
teda kuidagi puudutada, siis näete, mis sünnib. Liigutab 
jumal ise kätt või jalga? Ilmuvad tema inglid kuskilt? Ei, 
vaid ainult papid, politsei ja sandarmid. Tähendab — hool- 
dajad! Siis veel: Jumal on ikka olnud seotud usuga, usk 
jumalaga. Aga ütelge ometi, mis on neil kahel teineteisega 
tegemist? Kirjutatud on: Kui usute, tõusevad mäed. Usk, 
tähendab, tõstab mäed iseseisvalt, mitte jumala abiga. Aga 

milleks neid kahte siis kokku neetida? Ei ole tähtis, mille või 
kelle nimel usutakse, peaasi, et te tõesti usute. Hiinlane näi- 
teks kannab oma jumalat taskus, aga ometi on tema usk suuri 
imesid teinud: Hiina müür, siid, oopium, viissada miljonit 
jne. jne. Mina näiteks usun millegipärast väikesse kirjusse 
kivisse, Leidsin ta mõni aasta tagasi Bretagne'is' mere äärest. 
Sest niipea kui teda seal nägin, tundsin kohe: Siin on see, 
mida ma usun, mis mu usku kinnitab. Ühe minu sõbra usu 
kinnituseks on tema vanad kalossid, muidugi teatud põhjus- 
tel. Teie naerate? Jumala eest, auklikud kalossid, ja neid 
kannab ta alati kohvriga kaasas. Nõnda et siis ei takista 
enam keegi inimest uskumast ükskõik millesse, ainult üks on 
tähtis: et ta usub, sest muidu ei tõuse mäed.» 

«Aga kuhu jääb siis lunastus?» karjus Slopašev. «Inimene 
ootab lunastust.» 

«Kui inimene võib maakera õhku lasta, mis lunastust tal 
siis veel vaja on!» ütles Molotov. Ja Indreku poole pöördu- 
des lisas ta: juurde: «Kuulete, inimesed täis kui sead, aga 
nõuavad lunastust.» 

«Maakera ei puutu inimesse,» rääkis Kulebjakov, «sest 
maakera on juhuslik nähtus, inimene aga igavene. Usk teeb 
igaveseks, Aga maakera ei usu ju. Või arvate, et ka maakera 
usub, mis?» 

«Äi, ai, ail» kõõksus ja köhis Voitinski heameelel. «On 
see vast nimepäev! Tapavad naeruga! Maakera usub! Kas 
kuulete, härra Paas!» pöördus ta Indreku poole, sest teised 
ei pannud teda tähele. «Maakera usub! Credo guia absur- 
dum!? Usk võtab planetaarsed mõõdud! Kosmilised, mõis- 
tate?» 

Ta matsutas suud, nagu oleks ta imestusest keeletu. 

«Kõik peavad uskuma, kui nad tahavad midagi teha, ja kes 
suurt tahab teha, peab suurt uskuma,» kinnitas Kulebjakov. 

«Mina ei usu!» karjus Molotov ja virutas klaasi lauale 
kildudeks. 

«Siis te ei tee midagi,» vastas Kulebjakov. 

«Teen!» karjus Molotov. «Teen mõistusega, teen teaduse 


abil.» 


! L.: Bretannis (prants. k). — Toim. 
2 L.: kreedo, kvia absurdum, "Usun, sest et see on mõttetu” 
(lad. k.). — Toim. 

«Siis usute mõistust, usute teadust,» ütles Kulebjakov. 
«Kõik peavad uskuma. Isegi jumal, kui ta on olemas. Kuu- 
lete: mina ei ütle mitte, et ta on, mul pole tarvis seda öelda, 
sest jumal on minule kõrvaline isik .. .» 

«Kreposteeritud ateist!» piiksus Voitinski ja matsutas suud. 

«Lori!» vastas talle Molotov. «Käib lauakirikus, veel mitu 
korda aastas.» 

«Pange tähele: Isegi jumal, kui ta on olemas,» jätkas 
Kulebjakov, «või kui ta kord oli ning lõi selle ja kõik tei- 
sed ilmakehad. Jah, isegi jumal pidi uskuma, kui ta asus 
maailma loomisele. Ja jumala ning inimese suhtes polegi 
muud vahet kui usu kõvadus, sest kui jumal on tõesti olemas 
ja kui ta lõi selle või mõne teise maailma, siis pidi tal olema 
harukordselt kõva usk. Temal pidi olema absoluutne usk, 
mõistate. Niisugust usku pole olnud veel ühelgi inimesel, sest 
muidu oleks ka tema mõne maailma loonud...» 

«Kust teie seda teate, et ta ei ole?» küsis Molotov käriseva 
häälega. «Kes on teile öelnud, et inimene pole ühtegi maa- 
ilma loonud? Kust raamatust te selle leidsite? Aga mis siis, 
kui-inimene ongi kõik loonud ja kui pole jumalat ega midagi 
muud selletaolist? On ainult inimene ja tema ilmutab end kord 
kui jumal, kord kui inimene, kord kui loom või lill, kalju 
või meri? Inimene on ju igavene, ütlete. Mis võime siis meie 
temast teada. Kümme miljonit aastat tagasi uskus võib-olla 
inimene nii kindlasti, et lõi uued maailmad, ja sada miljonit 
aastat edasi usub ta ehk nii kindlasti, et ta hävitab kõik palja 
usuga. Mõistate — palja usuga! Ainult iseennast ei või ta 
hävitada, kui ta on igavene, sest-muidu peaks võima ka 
jumal iseenda hävitada, kui ta on olemas.» 

«Lubage mulle üks küsimus,» mõirgas Slopašev. «Üks 
väike küsimus. Teie ütlete: jumal pidi uskuma, kui ta lõi 
maailma. Aga kas jumal ka siis pidi uskuma, kui ta lõi ini- 
mese? Kas pidi, vastake?» karjus*ta ja vahtis Kulebjakovile 
üle laua otsa. 

«Kuis siis muidu,» vastas see. 

«Aga inimene võib ka ilma usuta teisi inimesi Juua,» 
müristas Slopašev nüüd. «Sellest näete: inimene on vägevam 
kui jumal.» 

«Ukski inimene pole esimest inimest loonud,» ütles Kuleb- 
jakov, «ja vististi ei loo ta ka viimast, sest sellegi loob jumal 
oma usuga.» 

«Pidage, pidage!» karjus Slopašev nüüd, nagu oleks tal 
äkki midagi meelde tulnud. «Teie ütlete: usuga. On siis 
jumala usk inimese suhtes nii kindel? Aga miks siis inimene 
kurja tegi, miks langes ta patu sisse, kui jumal temasse kui 
oma loomingusse nii kindlasti uskus? Inimene poleks võinud 
eksida, kui jumala usk poleks kõikuma löönud. Ja teate, kes 
uskus inimesse? Kurat uskus ja nõnda tegi inimene, mis see 
tahtis. Inimene teeb ikka selle tahtmist, kes temasse usub. Ja 
et oma usku inimesse kinnitada, sündis jumal neitsist ja suri 
ristipuus. Nõnda tõendas ta iseendale, inimesele ja ka kura- 
dile, et temal on kindlam usk kui ühelgi teisel. Sest kurat 
pole kunagi ilma tulnud ega ristipuus või mõnel muul viisil 
surnud. Oleks ta tulnud ja sündinud kas või mõnest kolme 
hambaga nõiamoorist ja oleks lasknud enda, ütleme, kas või 
hobusevargana joobnud talumeeste poolt surnuks materdada, 
et aga oleks olnud surnud ja võinud siis öelda: näete, mis te 
tegite joobnud peaga — te peksite oma kuradi surnuks. Aga 
seda pole kurat kunagi teinud, mitte kunagi! Ainult jumal 
tuli ja suri, et uuesti uskuda kõikumatult inimesse, uskuda 
nõnda, et usust tekiks armastus. Nimelt armastus! Muidu 
tõuseb usust ikka kurjus ja viha, aina kurjus ja viha, aga 
jumala usust ristipuus tõusis armastus. Armastus inimese 
vastu. Mitte et inimene peaks olema usklik, et tema peaks 
olema kristlane, muhameedlane või pagan, et ta peaks olema 
hea, aus, tõearmastaja, õiglane, vaid sellest on küll, et ta on 
inimene. Mõistate? Ainult inimene, ei muud midagi! Inimest 
peab uskuma, inimest peab armastama!» mõirgas Slopašev, 
nagu tahaks ta seda kogu maailmale kuulutada. «Ja kui jumal 
alati oleks nõnda inimest uskunud nagu ristisambas, siis...» 

Siin kohal karjus mitu häält korraga Slopaševile vahele ja 
nüüd algas hirmus sõnasõda inimese ja jumala pärast, «kes 
võib-olla on või oli olemas», nagu Kulebjakov toonitas. Ind- 
rekul polnud võimalik ära oodata, kumb oma usuga lõplikult 
alla jääb, kas inimene või jumal. Tema kui õpilane pidi tasa- 
hilju lahkuma, sest kesköö oli ligi. Kui ta järgmisel päeval 
katsus härra Koovilt vaidluse tulemuse üle järele küsida, 
ütles see muiates: 

«Teisse on ka see vene jumal ja igavene inimene kinni 
hakanud,» ja lisas tõsisemalt juurde: «Mis te tühja oma kal- 
list aega niisuguste asjadega raiskate. Jätke jumal rahule. 
Tema ei puutu teisse, mis siis teie temast tahate. Teie pole 

teda ju loonud, tema oli enne teid olemas. Tema pole ka 
teie sünnis süüdi, teil on omad vanemad, Ja see joobnud 
peade igavene inimene... Kust meie teame, on inimene iga- 
vene või mitte! Need kõik on ainult suured sõnad ja tarvili- 
kud neile, kes midagi ei tee. Sest kuis võib nii suurte sõnade 
juurest tegudele asuda! Iga tegu tundub nende kõrval nii 
tühine, et ei maksa midagi teha. Las olla parem, magu on, ja 
räägime purjus peaga suuri sõnu edasi. Ei ole mõtet sureliku 
heaks näppugi liigutada, kui inimene on igavene. Surelikul 
võime sandarmi saabastega tallata, kui igavene kõnnib jumala 
kaenlas. Milleks uskuda ja armastada tegudega surelikku, kui 
me sõnadega võime uskuda ja armastada igavest! Eks ole 
nõnda? Pealegi on see viimane palju kergem kui esimene. 
Rüüpad klaasist ja usud ning armastad. Sureliku häda ja 
viletsus, see on hoopis teine asi, hoopis teine. Seda on raske 
uskuda, veel raskem armastada, palju raskem.» 

Aga Indrek tundis, et Koovi sõnad olid temale praegu 
võõrad. Ka teda huvitas igavene palju rohkem kui ajalik ja 
surelik. Nii hea oli uskuda ja igatseda midagi igavest. Ja ta 
võttis nõuks seda otsida, kuigi härra Koovi teda selles põr- 
mugi ei tahaks aidata. Aga varsti pidi ta taipama, kui vihane 
võitlus kestab igavese ja ajaliku vahel iga inimese südames, 
ka tema omas. Tulid sootuks igapäevased ja üürikesed asjad, 
ometi surusid nad igavesed kõrvale, nagu poleks neil inimese 
elus vähematki mõju. 

Linna oli nimelt asunud tsirkus ja see köitis kõigi meeled. 
Eriti suureks paisus põnevus, kui algasid maadlused, millest 
osa võtma oli ilmunud ka Lurich. Isegi härra Maurus kaotas 
nüüd silmanähtavalt tasakaalu. Kuna tal endiselt viisiks oli 
õhtueine ajal kasvandikkudele eluküsimustes juhatust jagada 
ning neid «kõrgemaile aadetele» virgutada, siis ei võinud ta 
nüüd muidu, kui pidi ka tsirkuse üks ja teine kord kõne alla 
võtma. Ühes niisuguses kõnes, mille ta lõpetas eesti keeles, 
ütles ta nõnda: 

«Aga nüüd räägin ma teile, kes te mind mõistate, et ka 
meil on sündinud oma vürst Taaveti kojast. Petlema täht on 
meil paistma hakanud ja tema sära ulatab kaugele üle kodu- 
maa. Teie mõistate, kellest ma räägin, ja kes tsirkusepiletit 

tahab saada, see tulgu härra Mauruse juurde — tema saab 
odavamalt. Härra Maurus ostab iga õhtu, sest tema tahab 
meie vürsti näha, kes on tulnud Kalevi kojast ja lööb maha 
kõik Moabi kuningad ja vürstid. Nii et kes soovib, see tulgu 
minu juurde, mina saan poolmuidu. Härra Maurus ei ütle 
mitte oma poistele: Tooge raha, ma tahan teile tsirkusepiletid 
osta, sest seal sõidetäkse ratsa ja seal kõnnib üks alasti naine 
traadil, roosa päevavari käes; ei, seda härra Maurus ei ütle, 
sest tema teab, tema poistel on vaesed vanemad, nemad ei 
või ratsasõidu ja alasti naise vaatamise eest nii palju maksta, 
vaid härra Maurus ütleb: Kes tahab meie Petlema vürsti 
näha, meie Kalevi mõõka, mis toodud soome sepalt meeste 
mahaniitmiseks, see tulgu. Ja kui on mõni, kel pole niigi 
palju raha, et võiks korragi näha meie oma vürsti, siis tulgu 
ka see härra Mauruse juurde ja öelgu: «Härra Maurus, minu 
isa ja ema oleksid väga kurvad, kui ma ei läheks tsirkusesse 
meie Aaroni keppi vaatama, aga ometi pole mul piletiraha; 
sellepärast palun teid, härra Maurus, kas te ei võiks mulle 
osta ja raamatusse kirjutada, nii et kui ma koju lähen ja 
sealt raha toon või kui isa linna tuleb, siis maksame kõik ilu- 
sasti ja ausalt ära.» 

Tulemuseks niisugusele selgitusele, mis ei jäänud ainukord- 
seks, oli see, et õpilased käisid karjakaupa tsirkuses, karja 
eesotsas härra Maurus ise. Muidugi ei käinud ainult eestla- 
sed, vaid ka muulased, needki sagedasti härra Mauruse pro- 
votseerituna, sest ta ütles: 

«Las lähevad ka nemad ja näevad, mis mehed meie oleme, 
las näevad ja räägivad, et meie nimi oleks kõigi suus. Las 
teavad, et sakslased on meid söötnud seitsesada aastat aga- 
natega, aga ometi ei või nende mehed seista meie mehe ees. 
Mis on, kui me teist seitsesada aastat sööksime jumalavilja? 
Kas meil ei või siis olla oma Luterus, Goethe või Schiller? 
Kui loomatoit on annud meile kõige suurema rammu — loo- 
matoit annab ikka suurema rammu kui inimesetoit, sest ükski 
mees ei saa härja vastu, kes sööb kõlkaid, heinu ja aganaid 
— jah, kui me aganatega saime suure rammu, siis leivaga 
saame suure vaimu. Ja nagu käib kõigist üle eesti ramm, 
nõnda peab ka kõigist üle käima eesti vaim, kui oleme seitse- 
sada, aastat jumalavilja söönud.» 

Aga varsti hakkas tsirkus õpilaste meeltesse kinni. Tsirkus 
hakkas Indrekugi meeltesse kinni, nagu oleks lõhnas, mida 

ta siin tundis, ja muusikas, mida ta kuulis, pisut igaviku 
hõngu ja helinat. Tsirkuses hoovas mingisugust seletamatut 
uima, mis pani nagu purju. Maadlemine ja igasugune rammu- 
katsumine muutus igapäevase elu a-ks ja o-ks. Kui tänini 
peaasjalikult ainult Sikk oli rusikatega oma rinna- ja käsi- 
varrelihaseid tagunud, voodiotste, toolide ja laudade vahel 
«pumbanud» ning toole toest ühe käega-tõstnud, hoides neid 
põikloodis, siis tegi seda nüüd juba peäaegu terve asutis, 
Indrekki tegi. Kui tsirkus oleks kauemaks linna jäänud ja 
maadlused kauemini kestnud, siis oleks ehk härra Maurus 
isegi viimaks hakanud oma vanu lihaseid proovima, kuna 
härra Koovi tegi seda juba nüüdki paar korda, tegi küll nal- 
jatades, aga ikkagi tegi — nii kaugele levis tsirkuse uim, 


Suurimaks toreduseks muutus nüüd tugev turi ja kael, nii 


et kui käpuli laskud, siis ükski ei jõuaks su pead maha 
suruda, kaela kõverdada, ja et võimalik oleks maadeldes silda 
teha, sest sillategemine ja topeltnelson olid nädalate kaupa 
nõnda moes, et mõni mees oleks vabal ajal elanud ennem sillas 
ja nelsonis kui püsti ning nelsonita. Ka Indrek käis hulk aega 
pondunud kaelasoonte ja paisunud musklitega. Pea tundus 
raske, segane ja tuim, nagu see polekski tema enda pea, vaid 
mõni lähker, milles loksub hapupiim, Kõrvad õhetasid öösel, 
sest mis maadleja sa oled, kui su kõrvad ei õheta nagu 
Lurichil. Mitte just, et Indrek ise nõnda oleks arvanud, vaid 
nii-öelda ümbrus, seltskond, ühiskond surus talle oma elu- 
vaated peale, öeldes: Mees ei pea olema ainult pikk, vaid 
ka tugev, ja Indrek tahtis näidata, et ka temasugusel pikal 
võib olla rammu, nagu oleks ta kasvanud loomatoiduga, mis 
teeb härra Mauruse arvates tugevaks. 

Maadlused tsirkuses lõppenud, kestis rammuvaimustus 
veel hulk aega edasi ja nii mõnigi põlvesilm ja küünarnukk 
purunes kõval puupõrandal, aga pikkamisi andis üldine pine- 


vus järele. Uima lõplikku lahtumist edendas suuresti väike ja 
i 


tühine sündmus. 

Peale jõuluid tuli seitsmendasse klassi uus õpilane, nimega 
Pajupill. Ta oli tõmmu, loperguse näo, kandilise otsaesi- 
se, lopsakate huulte, tugevate hammaste, paksude juuste ja 
lüheldase jändriku kasvuga, aastat seitse-, kaheksateist vana. 
Kandis halli palitut, mille rapatitel olid heledad neljanurge- 
lised laigud, mis tõendasid, et siin oli midagi olnud, 
mis nüüd puudus. See oli nimelt kroonugümnaasiumi õpilase 

palitu, mille rapatitelt eemaldatud sellekohased seaduslikud 


tunnused. 

Miks Pajupill sealt oli lahkunud, ei teadnud keegi õieti. 
Tema ise rääkis mingisugustest raamatutest, keelatud kirjan- 
dusest, rahvuslikust vaimust, pilkesalmidest ülemuse, usu ja 
isegi jumala kohta. Ühe sõnaga — Pajupill oli vänge poiss, 
kui uskuda teda ennast. 

Aga tema suurustused ei jäänud kauaks tõestuseta. Peagi 
hakkasid ka härra Mauruse asutises levima mingisugused 
nöökavad vemmalvärsid. Need, kes Pajupilliga olid lähemalt 
tuttavad, teadsid, et temal on terved vihikud luuletusi ja kirju- 
tisi täis, See teade äratas asutise nagu unest. Tuli ilmsiks, et. 
ka siin leidus muusade sõpru, kes olid juba ammugi salajas 
salme tagunud, olid katsunud Puškinit ja Lermontovi tõlkida. 
Salajas hoiti seda sellepärast, et luuletamine tundus pisut 
naeruväärsena ja häbiasjana. Mitte et luuletamine üldse, vaid 
siin Mauruse asutises. Aga nüüd sama asutis otse kubises 
luuletajaist. Saadi isegi nõnda julgeks, et söandati oma salmi- 
kutega Koovi juurde minna, lootes temalt arvamuseavaldust. 
Aga härra Koovi kui vaikne ja tagasihoidlik inimene ütles: 

«Mina ei tea luulest midagi, eesti luulest ammugi mitte. 
Eesti luule peab olema isamaaline, aga mina ei või ama isa- 
maalusega kuigi palju kiidelda. Teie peaksite härra Mauruse 
enda juurde minema, tema oli omal ajal Kirjameeste Seltsi 
poolt korraldatud luulevõistlustel auhindajaks, küll tema 
teile ütleb. Kirjutage ladina või vene keeles, siis ma loen.» 
» Nõnda mõtles härra Koovi luulejüngreist viisakalt vaba- 
neda. Kuid ta eksis, sest paari päeva pärast ilmusid tema 
juurde uued mehed, kaasas kaustikud venekeelsete luuletus- 
tega. Nüüd Koovi enam ei pääsenud, vaid pidi lugema, 

Pajupill, kes oli pääsenud alguses mõjule eesti salmikutega, 
langes unustusse niisama ruttu, nagu tõusis vene keele murd- 
jate kuulsus. Aga siis ilmus mingisugune eesti, vene, saksa ja 
ladina keele segust sepitsetud salmik, millel oli kreekakeelne 
pealkiri. Salmik tegi kõigile nalja, aga ta päästis suure vaid- 
luse valla luule tumedusest ja sügavusest, mõttest ja tundmu- 
sest, rütmist ja riimist, keelest ja meelest. Lõpuks pidi härra 
Mauruski sekka lööma. 

«Ma olen kuulnud inemisi, kes ütlevad, et võõras keel on 
sügavam kui emakeel,» rääkis ta muu seas. «Aga mis teeb 
kõik asjad suureks ja sügavaks? Armastus! Pange tähele: 

armastus ja ainult tema. Ja mis teeb kõik asjad ilusaks? 
Jällegi armastus. Aina armastus. Sest ilma armastuseta on kõik 
tühine asi ja temal pole hinge sees. Ainult armastus teeb 
asjad elavaks. Sellepärast räägib luuletaja emakeeles, sesi 
muidu on tema sõnad nagu vask, mis kumiseb, ja kelluke, mis 
kõliseb: neis pole armastust, ja kus pole armastust, seal pole 
ka sügavust, olgu ta nii tume ja arusaamatu kui tahes. Nii et 
armastus on ainuüksi see, mis teeb silma ja sõna sügavaks. 
Kes ei armasta, selle silm on lame ja selle sõna on kume, ja 
kuigi ta räägiks inglite keelel, ometi ei võidaks ta südameid.» 

Niisugune oli härra Mauruse enese arvamus luule tumedu- 
sest ja sügavusest, Kuigi selle üle naerdi, hoopis mõjuta e'i 
pääsenud need sõnad siiski õpilaste kõrvust mööda. Ei jäetud 
küll võõras keeles salmide tagumist, ei jäetud ka paljast rii- 
mide lükkimist, aga selle kõrval tõusis ka suur emakeele ja 
-meele armumulin, milles kippus uppuma nagu kogu maailm 
ühes härra Mauruse õppeasutisega, 

Indrek ei kuulunud luuletajate kilda, aga härra Mauruse sõ- 
nade üle mõtles ta siiski järele. «Nii et armastus on ainuüksi, 
mis teeb silma ja sõna sügavaks,» sonis ta endamisi. Soo, 
nüüd oli tal siis see asi käes! Nüüd teadis ta, miks mõnikord 
on silmad nii sügavad: armastusest! ainuüksi armastusest! 


Kas selle mõtte tõttu või muidu, aga Indrek hakkab ikka 
sagedamini Vaarmanmide perekonda selle keldrikorteris 
külastama, see nagu oleks ainuke paik, kus võib otsida armas- 
tust. Siin paistis nii palju vaesust ja viletsust, et kui ei lei? 
duks vastukaaluks armastust, siis peaks elu muutuma välja- 
kannatamatuks, eriti Tiinal, kes on vahetevahel terved päevad 
üksipäini kodu, sest ema käib pesemas ja Molli õmblemas. 
Indrek jookseb mõnikord silmapilguks, mõnikord ka pike- 
maks ajaks, nagu võimalik, vigase tütarlapse juurde, et vaa- 
data, kuis ta ajaviiteks kogu korteri pahupidi on pööranud ja 
siis ise räbalahunnikusse kuhugi nurka või ka keset põrandat 
väsinult ja tülpinult on magama uinunud. Isegi õhtul, kui 
ema ja õde kodu, pole neil viletsa lapse tarvis aega, sest 
kümme asja ootavad toimetamist. 

Muu seas kuulub nende kohuste hulka ka lume vedamine 
tänavalt hoovi ja- aeda. Seda tehakse harilikult ikka õhtul, 
sagedasti südaööl, kui muul ajal pole võimalik. Ükskord, kui 
lumehanged seisid nagu vilja-aunad tänaval, läks Indrek 

ale ja tütrele appi neid ära vedama, mitte tõsiselt, vaid 
ainult naljaks, vallatuseks, aga varsti sai sellest esmakordsest 
naljast päris vana tõsi ise. Ja et Indrekut ära ei tuntaks, andis 
Molli talle selga oma isa vana palitu ja pähe isa mütsi, mis 
oli ii suur, et Indreku pea sinna sisse ära uppus. Silmad 
kadusid mütsinoka alla ja nendega seletas ta ainult lume- 
hangi ja Mollit, kes askeldas tema kõrval. Sest Molli askel- 
das. ikka Indreku kõrval, kelle labidas ei leidnud kuskil nii 
head võttepaika kui just Molli läheduses. Virutad ta paar 
korda lunde ja siis tuleb niisugune lahmakas, et Molli aina 
imestab, Molli aina ahaatab ja ohootab, kiljatab ja naerab. 

Mõnus pehme tundmus asus liikmeisse nõnda töötades. 
Selles tundmuses oleks.nagu Mauruse poiste tsirkuseuima või 
luulevaimustust, See on nii hea, et ta voolab mingisuguse eri- 
liselt sumeda ja painduva ainena kõigisse ihuliikmeisse, kogu 
kehakoesse, imbub kõigest läbi, tungib nagu igasse juukse- 
karva, aurab riietessegi, sest millega muidu seda seletada, e! 
on nii pööraselt magus ja võluv, kui kiires töös kokku puutu- 
vad Molli ja Indreku riided või kui tuulepuhang viskab ühes 
kerge lumega Indrekule näkku ka neiu juuksesalkude otsad, 
mis ei taha kuidagi kinni püsida. ÕÖeldagu mis tahes, aga 
lumevedu nõnda vargsi kuskil linnatänaval on kirjeldamatu 
lõbus, ja inimesi, kes seda tööd võivad teha, tuleb ainult 
kadestada. Kui Indrek härra Mauruse asutise lõpetab, kui 
tal on geomeetria ja algebra ning ladina keele grammatika 
kaanest kaaneni läbi, siis võib-olla hakkabki ta kuskil koja- 
meheks, et võimalik oleks tänaval lumes soperdada, või vähe- 
malt lumevedajaks, kes sõidab, heinakott või ka ainult puhas 
pehme valge lumi istmiku all, kui juba heinakott on tühjaks 
saanud või maha unustatud. Jah, seda teeb ta tingimata, kui 
ta saab ladina keele grammatika kaanest kaaneni läbi. 

Vaarmannide lumeveoga oli nõnda, et harilikult tegid seda 
emand ja tema vanem tütar kahekesi, kuna noorem kui kol- 
mas solkas oma karkudel või ronis toas aknalauale ja vahtis 
läbi klaasi, mis väljas tehti. Aga kui lumeveosse ilmus ka 
Indrek, siis oli emand Vaarmannil varsti mõni hädatarvilik 
toimetus, mida ta tõttas tegema. Pealegi oli Vaarmannidel 
ainult kaks õiget lumelabidat, kolmas oli muidu-labidas ja se!- 
lega polnud kuigi mõnus lund kühveldada. Nõnda siis oli 
ikkagi kaks inimest lumeveos ning haige Tiina kolmandaks 
aknalaual kägaras. 

Alguses üks vedas kelku eest, teine lükkas takka, või kui 
üks lükkas juba takka, siis teine läks vedama eest, aga varsti 
said Indrek ja Molli aru, et see pole kuigi mugav, et see 
pole see õige kelguvedu lumekoormaga. Lumekelku peab 
vedama ikka nõnda, et kui üks tõmbab naerdes eest, kui ta 
sikutab peaaegu kõigest jõust, siis peab teine minema ja 
aitama tal sikutada. Ja kui ta lükkab takka, kui ta trügib, 
nii et aina ägiseb, pugiseb, kiljub ja kõkutab, siis peab teine 
aitama trügida ja kõkutada, sest kaks on ikkagi kaks, mitte 
üks. Eriti teadis seda ümarik Molli, sest tema oli lumeveos 
palju vilunum kui Indrek ja õpetas ka sellele õiget lumevedu 
Nõnda siis juhtuski, et kui nad aias kahekesi lumekoormat 
käristasid — see oli haruldaselt raske koorem, erakordselt 
raske —, komistasid nad üheskoos sügavas ning pehmes 
lumes ja kukkusid. Sest miks ei peaks inimene komistama, 
kui lumekelk on raske ja lumi jalge all sügav, pehme ja tuhk- 
jas. Kõige halvem, kui ta on tükati kõva, tükati pehme ja 
tuhkjas: see võtab kõige kergemini jalad alt. Ja just nii- 
sugune oli lumi Vaarmannide aias vanade õunapuude all, 
kuhu nad lumekelku tirisid. 

Õieti komistas ja kukkus esiti Molli ja alles siis Indrek 
ning veel nõnda õnnetult, et neiule peaaegu peale. Ja kui ta 
katsus pehmes ja sõredas lumes üles tõusta, siis tahtis naerev 
neiu sedasama; nõnda läksid nende jalad kuidagi segamini, 
hakkasid üksteisesse kinni, ning nad kukkusid uuesti ja Ind- 
rek veel õnnetumalt kui esimesel korral — veel enam neiule 
peale. Kõik sündis nagu pool-ilmsi, pool-unes, sest töösoojus, 
tööuim oli vallanud kogu keha. Ainult ühte märkas Indrek: 
neiu oli ka külmas ja tuhkjas lumes soe ja pehme, isegi läbi 
riiete tungis see soojus ja pehmus. Ja kui ta tõusta katsus, 
siis pani ta veel tähele, et nad olid just selle vana õunapuu 
all, kust ta kord magava lapsukesega läbi läks, kuna õuna- 
puu viskas paar tiba külma vett, nii et lapsuke üles ärkas. 
Sügisel olid sel õunapuul punased õunad, täis oli ta puna- 
seid õunu, välgatas Indrekul silmis, kui ta uuesti kukkus. Aga 
siis märkas ta äkki, et tema nägu on neiu näole üsna ligi ja 
et selle naerev suu on avatud, kust lõõtsub hooti palavat hin- 
gust, ning et neiu ümarikud silmad ei olegi praegu nii väga 
ümarikud, läikides pimeduses. Järgmisel silmapilgul heitis neiu 
talle teise käe ümber kaela ja nüüd langes Indrek oma suuga 
neiu suule, ainult pisut viltu ja sellepärast ei katnud tema 

suu neiu suud täiesti. Jah, muidu oleks pidanud ta ju katma, 
sest neiul oli nii väike ümarik suu. Või naeris ta ikka vee! 
avatud huulil? Neid mõtteid mõtles Indrek alles hiljem tead- 
likult, aga ebateadlikult pidi ta midagi selletaolist juba seal 
vana õunapuu all mõtlema, sest ta oli ju katsunud oma suu 
seisangut parandada, aga enne kui ta seda suutis teostada, 
kadus neiu suu alt hoopis ja ta ahmis huultega külma lund. 

«Teie olete nii suur ja pikk, et lämmatate mu ära,» rääkis 
neiu ja hakkas kõigest jõust rabelema, et üles saada. Rää- 
gitud sõnad ja nagu ei midagi teadev hääl virgutasid Ind- 
rekut, kelle liikmeid oli tabanud nagu halvatus. Juba jalul 
olles tahtis ta midagi otsustavat teha või öelda, aga ometi jäi 
lõpuks kõik tegemata ja ütlemata. Ainult neiu rääkis, nagu 
teeks ta seda kahe eest. 

Aga kui nad lumeveo lõpetasid, sest et Indrek pidi ära 
minema, ja kui neiu tuli teda väravale saatma, leidsid nad 
endid nagu kokkuräägituna peaaegu vastu seina seisva ava- 
tud värava varjult, hoides kõvasti teineteise ümbert kinni ja 
otsides silmaga silma ning huultega huuli. Nüüd ei sattunud 
enam suud viltu, vaid kindlasti ja kõvasti kohakuti, nii et 
Indrek tundis, kuidas neiu hambad tema huultesse tungisid, 
jättes peaaegu veremaigu keeleotsale. Aga valus see ei olnud, 
mitte põrmugi ei olnud, sellepärast oleks võinud veel kõve- 
mini suruda. Aga neiul polnud rammu, nii et Indrek pidi 
oma. jõu appi võtma, nagu tiriksid nad seal värava taga lume- 
kelku, mis ei tea kuidas sinna on kinni jooksnud ja kuidagi 
lahti ei tule. Ah, lumevedu nõnda pimedas salaja on pööra- 
selt ahvatlev, on võluvalt veetlev, nii et Indrek hakkab tingi- 
mata lumevedajaks, kui ladina keele grammatika läbi! 

Viimaks rabeles neiu noormehe käte vahelt lahti. 

«Te neelate mu ju siinsamas ära,» ütles ta nagu etteheit- 
valt. «Suu matate kinni, nina vajutate lössi; kuis ma siis hin- 
gata saan!» 

Aga Indrek haaras ta uuesti sõna lausumata kinni ja suud- 
les seni, kuni neiu jalad lõid nõtkuma, kuni pidi teda käte 
rammuga ülal hoidma ja kuni ta muutus üleni pehmeks ja 
painduvaks. Polnud tunda enam hambaid, polnud nagu tunda 
luid-konte, oli ainult midagi sooja ja lõhnavat, mida tahaks 
juua suurte sõõmudega, sest ta uimastab nii magusasti. 

Sellest õhtust saadik seisis Indrekul kõik uue elamuse tähe 
all. Ilmas polnud enam midagi tähtsat, kui aga see üks, mis 

pidi tegema sügavaks silma ja sõna, nagu oli öelnud härra 
Maurus. Tegi mis ta tegi, ikka tegi ta nagu ainult selleks, et 
Molliga kokku saada. Nädala- ja kuupäevadelgi polnud ka- 
lendris muud otstarvet, kui et võimaldada kohtamist kas või 
ainult mõneks minutiks. 

«Kas sa teadsid, et see nõnda läheb?» küsis neiu kord 
Indrekult. 

«Ei,» vastas see. «Kust ma seda pidin teadma?» 

«Aga mina teadsin,» ütles neiu. «Ma teadsin juba si 
kui istusime seal õlekool ja Tiina magas.» 

«Kust sa seda teadsid?» päris Indrek. 

«Ma aimasin,» seletas neiu. «Aga ma uskusin, et see vall 
palju varemini; ma mõtlesin, et see oleks võinud kulla ma 
õlekool, kui Tiina magas.» 1 "i 

Sellest taipas Indrek, et neiu võtab kogu vahekorda palju 
lihtsamalt kui tema. Indreku meelest oli sündinud 
enneolematut, millest rääkidagi raske. Seda võis teha, 
võis tunda ja sellest võis mõelda ning unistada, aga 
rääkida, sest polnud ju nii sügavaid sõnu, mis seda olli 
võinud väljendada, Härra Maurus eksis nähtavasti, kui 8 
ütles, et armastus teeb sõna sügavaks. Armastus oli tulnud, 
aga sügavaid sõnu ei olnud. NA 

Aga oli lõpuks üsna ükskõik, kas Indrek õigeid sõnu leidis V, 
või mitte, tema saladus kippus päevavalgele ilma sõnadetagi, n 
otse ummisjalu. Enne kõike hakkas ta halvasti õppima. | 

«Olete teie, lontrus, armunud või?» küsis Molotov kord. 
kui Indrek jällegi oli mitteteadmisega hiilanud. «Mõni ema- 
kalkun on teid ära teinud.» 

Ja kui Indrek ei vastanud, ainult kõrvuni punastas, rääkis 
õpetaja edasi: df 

«Hoiduge naiste eest, seda ütlen ma teile. Matemaatika NA 
naisi ei armasta, sest kus on naised, seal on lollus. Naised 4 
teevad ogaraks. Naine ongi ilmas selleks, et meest ogaraks 
teha. Jumal teab, kuhu mees oleks ilmas jõudnud, kui tal 
poleks seda risti kaelas olnud.» 

Vähe puudus, siis oleks Indrek talle kogu klassi ees öel- | 
nud, et armastus teeb sõna ja silma sügavaks, kuid ilma nais- | 
teta poleks ju ilmas armastust. 

Imeline uim kestis Indrekul segamatult varase kevadeni. 

Siis hakkas juhtuma, et Mollil polnud võimalik jalutama 
minna, kui Indrek teda kutsus. Ja mõnikord polnud teda 

Nõnda siis oli ikkagi kaks inimest lumeveos. 


kodugi, kui ta oleks võinud seal olla, kui ta oleks pidanud 
olema, nagu Indrek arvas. Nõnda pidi Indrek leppima emand 
Vaarmanniga ja tema noorema tütrega, ja ikka pidi ta kuu- 
ama juttu sellest, mis emand Vaarmann enne olnud, kus ela- 
nud, kellega läbi käinud, kuidas lauda katnud, mida söönud 
ja mida seljas kandnud ja kuidas Mollit kasvatanud, et ta 
võiks hea mehe saada. 

«Minu tütar otsib meest, kes saaks sada rubla kuus ja 
lõunest õhtule,» ütles emand Vaarmann lausa. «Muidugi 
mõni poisike niisugust palka ei kuule, aga ega siis ole vaja 
ka poisikesele minna. Noortega amiseeritakse, nendega käiakse 
patseerimas, aga täiele mehele minnakse. Sest pole ühti, et 
mees vanem: vanad armastavad veel rohkem kui noored. 
Sellepärast ütlen alati oma tütrele: Mine aga vanemale, see ei 
näe teisi seelikuid ja teenib rohkem, teenib kas või sada rubla 
kuus ja saab lõunest õhtule.. .» 

Rääkis emand Vaarmann mis ta rääkis, aga ikka saabus 
ta ühele ning samale paigale: vanale mehele, kes teenib roh- 
kem, kes teenib sada rubla kuus ja saab lõunast õhtule. Seda 
kuulates taipas Indrek lõpuks tahes või tahtmata, et emand 
Vaarmanni korduvad sõnad peavad midagi erilist tähendama, 
ja sellepärast tahtis ta maksku mis maksab Molliga kokku 
saada. Aga et see tal kaua ei õnnestunud, siis oli valul küllalt 
aega hella südant närida. Ainult kui juhtusid mingisugused 
erakordsed sündmused, siis jättis valu pisut oma närimise, 
pidades vahet, nagu oleksid ta hambad nüriks kulunud. 


XXVIII 


Üheks niisuguseks sündmuseks oli viimase klassi kevadine 
lõpupidu, kuhu kutsuti direktor, õpetajad ja eelviimane klass, 
et ei katkeks viimane side asutise ja lõpetajate vahel. Peol 
oli külm laud sooja tee, viina ja õllega. Aga see peo aine- 
line külg tundus kõrvalisena, peaasi oli, mida pakuti vaimselt. 
Selle viimase eest pidid hoolitsema viimase klassi õpilased 
ise kui peo korraldajad. Nädalate kaupa arutati ja vaieldi, 
kes ja mida peab kõnelema, See tõi kogu asutisse teatava 
elevuse, sest kõik klassid arvestasid seda, et varem või hiljem 
saavad nemad ise viimaseks ja siis seisavad nad samade küsi- 
muste ees, mille kallal vaevleb praegune viimane klass. Vaid- 

luste pea-esemeks oli tänavu nagu ka varematel aastatel, kas 
kõnedes avaldada direktorile ja õpetajatele tõtt või jääda 
«konventsionaalsete valede» juurde. 

«Kui mind ka lõpupeol ei lubata tõtt kõnelda, siis ma ei 
kõnele ülepea mitte,» ütles Vellemaa, kes tagus salme vene 
keeles. «Siin elades ja õppides oleme pidanud aastate kaupa 
tõtt varjama, sest muidu polnud võimalik haridust saada. 
Mõistate? Hariduse saamiseks pidime tõtt varjama. Aga 
nüüd, kus me hariduse juba oleme saanud ja õnne läheme 
katsuma küpsuseksamiga, nüüd tahan ma viimaks ometi tõtt 
kõnelda, sest tõde on sügav ja see sügav tõde olgu minu esi- 
mene samm küpsuseksamiks.» 

«Aga mis siis, kui sa eksamil läbi kukud?» küsis keegi. 

«Kui kukun läbi, siis ei tule ma iseenesestki mõista enam 
siia tagasi,» vastas Vellemaa, «sest inimene ei pea sinna 
tagasi minema, kus ta kord on tõtt kõnelnud.» 

«Aga kust sa tead, et see, mis sina tahad kõnelda, on 
tõde?» küsiti. «Ega sa ometi usu, et sinu arvamine ja tõde on 
üks ja seesama?» 

«Tõde on kahesugune,» kaitses end Vellemaa, «objektiivne 
või subjektiivne. Muidugi mõista, et mina oma kõnes ei mõtle 
kuulutada objektiivseid tõdesid, sest need on õpetajatel pare- 
mini teada kui meil. Aga meie subjektiivseid tõdesid nad ei 
tea, ei võigi teada, ja selle poolest on nad meist rumalamad. 


he sõnaga — nemad on aastate kaupa õpetanud meile ob- 


jektiivseid tõdesid, nüüd kuulutame meie neile subjektiivseid. 
See on minu arvamine.» 

Kui peopäev juba lähedale jõudis ja ikkagi otsusele ei saa- 
dud, kas peab lahkumisel kõnelema puhast ja kibedat tõtt 
või peab teda segama magusa valega, siis valiti kaheliikme- 
line komisjon, kes pidi minema härra Koovi arvamust kuu- 
lama. Õieti teati juba ette, mis Koovi arvab, aga ometi taheti 
veel kord temaga rääkida, nagu oleks lootust, et ta viimase 
aasta jooksul ehk oma arvamust on muutnud. Aga ei, Koovi 
ei muutnud oma arvamust. Tema ütles, nagu paluks ta halas- 
tust ei tea kas õpetajaile, direktorile või tõele: 

«Mis te sellest tõest nii väga taga kiusate! Olete pikad 
aastad temata läbi saanud, kas siis seda mõnda päeva või 
tundi enam ei saa! Inimesed tulevad kokku, et süüa ja juua 
ning pisut juttu ajada, mitte et tõtt kuulda. Kes tõtt otsib, 
see jääb koju, eks? Ehk mis tõtt võiksite teie härra Mauru- 

sele öelda, mida tema poleks veel kuulnud? Või arvate, e! 
tema võtab teie tõde tõsiselt? Ei, tema pöörab ta rumalaks 
naljaks.» 

«Hea küll,» vastas kaheliikmeline saatkond, «aga mis kõnes 
keelatud, see on ometi söögi ja joogi juures lubatud.» 

«See on teine asi,» arvas härra Koovi, «Zn vino veritas!' 
Kui keegi purjus peaga tõtt kõneleb, siis pole sest ühti, sest 
siis ei haava ta. Purjus inimene on pisut hullumeelne ini- 
mene, aga hullumeelsed võivad alati tõtt rääkida, seda ei 
panda pahaks. See on isegi väga naljakas, kui hullud tõtt 
kõnelevad.» 

«Poisid, siis tõmbame end täis,» ütles Vellemaa, kui ta 
Koovi arvamust oli kuulnud, ja kõik leidsid, et see on ainuke 
õige tõe tee niisugusel tähtsal silmapilgul, nagu seda oli 
lõpupidu. 

Nõnda oli see raske küsimus kõigi rahulduseks lahendatud 
nii objektiivse kui ka subjektiivse tõe suhtes. Peo praktiline 
korraldus veeretati Indreku õlgadele, kes kui eelviimase klassi 
õpilane pidi ka peost osa võtma. 

«Sina oled leiva ja võiga vilunud,» öeldi temale, «selle- 
pärast näita nüüd, mis sa härra Mauruse esimese järgu asu- 
tises oled õppinud. Vorsti ja sinki pole sa küll näpu vahele 
ega hamba alla siin saanud, aga kes tunneb põhjalikult võid 
ja leiba, küllap see oskab hakkama saada ka vorsti ja singiga 
ning muu sinatsega.» 

Peale kõige muu pidi suupistete seas ilutsema ka kalamari, 
ja see oligi see kõige suurem edumeelne samm, mille tahtsid 
astuda tänavused küpsuslased. Inimene saab elus ainult üks 
kord küpseks, arvati, nagu ta ka ainult üks kord sünnib ja 
sureb, sellepärast on küpsekssaamine niisama tähtis sündmus 
nagu elu ja surmgi. Aga siis pole ju sugugi palju, kui ini- 
mene pühitseb küpsekssaamist samuti kalamarjaga, nagu ta 
seda teeb sünni ja surmagagi. 

Nõnda lähenes see tähtis päev suurelt ja lootusrikkalt. Vii- 
masest klassist kanti lauad välja ja nende asemele tulid tei- 
sed lauad, millest tehti midagi hobuseraua-taolist. Laudade 
katteks oli alguses kavatsetud paber, valge paber, aga Indrek 
muretses omal algatusel proua Malmbergilt helevalged linad 


mis see andis ühes õpetusega, et kui veinidega midagi juhtub, 

siis soola peale, tublisti soola. Aga see õpetus oli üsna asjatu, 
sest kuis sai veiniga midagi juhtuda, kui seda polnud ole- 
maski, vaid oli ainult valge või õlu. Ja milleks veinid või 
mõned muud magusad joogid, kui on ainult mehed, mitte 
ainustki naist? Tassid ja klaasid, taldrikud ja vaagnad, mis 
laoti linadele, tulid samuti proua Malmbergi lahkusest nagu 
valged linadki. Istumiseks pikad pingid, paiguti mõni puutool. 
Ainult härra Voitinski tarvis seisis tugitool, ja sellegi oli soo- 
vitanud ja andnud härra Slopašev, kes tundis oma sõbra 
pidulikku nõrkust ning hoolitses tema eest. 

Pidu pidi algama kell seitse õhtul, aga külalised viibisid 
oma tulekuga sedavõrd, et Vellemaa võis oma avamis- või 
tervituskõne pidada alles kella üheksa paiku. Nagu teada. 
oli tema põhimõtteliselt kõnelemise vastu, kui ei või avaldada 
subjektiivseid tõdesid, aga et tema arvates polnud ühtegi hinge, 
kes oleks võinud võrdselt täita tema aset, siis loobus ta üld- 
suse kasuks oma põhimõttest. Õieti aga hiilis ta sellest 
mööda ja üllatas seega kõiki. Sest ta pidi ju kõnelema ja 
kõnegi oli juba valmis kirjutatud, klassile ette loetud ja selle 
nõuandel temas mõningad parandused tehtud, aga viimasel 
ööl enne pidu tuli Vellemaale vaim peale ja ta valas oma 
kõne ümber venekeelsesse luulesse, millega ta lõikas kõigi 
poolt tormilist kiitust. Nõnda ei rikkunud ta oma põhimõtet 
— ei kõnelnud, kui polnud kõnes tõdesid, vaid luuletas. 
Ainult ühte kahetses ta hiljem, nimelt: miks polnud ta luule- 
keeles väljendanud neid tõdesid, mis ei sobinud proosale. 
Luulekeel on ju joobnud inimese keel, on pisut nagu arust ära 
läinud inimese keel; sellepärast poleks võinud selles avaldatud 
tõed, olgu nad objektiivsed või subjektiivsed, kedagi haavata. 

Aga kahetsus tuli hilja, alles pärast pidu. Seepärast muutus 
peo vaimne osa väga igavaks, kuigi teda oli ette valmistatud 
nädalaid, isegi kuid. 

Avakõnele vastati küll mitmelt poolt, aga see sündis rohkem 
moe kui asja pärast. Isegi einelauda asumine ei tahtnud kui- 
dagi elustavalt mõjuda, nagu puuduks kõigil õige pidutuju. 

Ainult härra Slopaševi hääl muutus peagi valjuks ja 
temast sattus tujju ka Voitinski oma ainsal tugitoolil, kõõk- 
sudes aina naerda ja lüües käega takti, nagu viibiks ta vai- 
mus mitte siin, vaid mõnel kontserdil, mida ta on kuulanud 
mõnikümmend aastat tagasi. Ülevas tujus tõusis lõpuks ka 
Slopašev laua tagant ja hüüdis täie rinnaga: 

«Minu sõbrad söögis ja joogis, minu kaaslased töös! Siin 
räägiti kõigest, mitte aga inimesest, Aga mina küsin: Kes 
on inimene? Kus on inimene? Olen mina inimene? On minu 
parim sõber Ivan Vassiljevitš inimene? Ja need teised kõik 
— on need inimesed? Aga kui meie kõik oleme inimesed, 
mis on siis inimene? Inimene on pomm, inimene on dünamiit. 
Sellepärast hoidugem inimesse puutumast. Minu parim sõber, 
meie vanim inimene Ivan Vassiljevitš, see on meie suurim 
pomm. Temas on juba peaaegu kõik maine surnud, on säili- 
nud ainult püha pomm, vaga dünamiit. Ivan Vassiljevitš, 
sinus on surnud juba kõik, mis on inimeses juhuslikku, on 
jäänud vaid see, mis on ideaalne ja igavene. Niisugune ini- 
mese eeskuju on minu parim sõber Ivan Vassiljev:tš ja mina 
palun kõiki oma klaasid tõsta vanima ja eeskujulikema ini- 
mese terviseks. Elagu Ivan Vassiljevitš!» 

Kõik tõusid püsti. Tõusta katsus ka Voitinski ise, võttes 
samal ajal laualt täidetud klaasi, kuid käsi ei tabanud teda 
õieti ning klaas langes lauale ja Voitinski ise tugitoolil selja- 
kile. 

«Igavene inimene on väsinud,» naljatati, 

«Väsida on inimlik,» vastati. 

«Ivan Vassiljevitš!» hüüdis Slopašev. «Meie joome teie 
terviseks.» 

Aga Ivan Vassiljevitš ei kuulnud nähtavasti, 

«Ärgake, Ivan Vassiljevitš, meie tahame teie terviseks 
juua!» möirgas Slopašev uuesti, aga kui sõber ka nüüd ei 
vastanud, tühjendas ta oma klaasi ning teised tegid tema 
eeskujul. 

«Soo, nüüd on pomm niisutatud, nüüd on dünamiit kaste- 
tud, enam ta ei plahvata inimeses,» filosofeeris Slopašev. Ja 
ta läks Voitinski juurde ning küsis: «Ivan Vassiljevitš, kas 
magate või olete juba surnud?» 

Viimane sõna käis võpatusena kogu ruumist läbi. 

«Igavene inimene on surnud,» ütles Molotov, kes seisis 
Voitinski ees ja talle uurivalt näkku vahtis. 

Nüüd pistis härra Maurus Voitinskile käed külge, nagu 
tahaks ta teda raputada, aga selle pea langes lõdvalt 
kõrvale. 

«Ivan Vassiljevitš, kullake, mis teiega on?» küsis Slopa- 
šev, kahe käega koolnu pead hoides, nagu otsiks ta tema kus- 
tunud silmist elavat pilku. Ja kui ta seda ei leidnud, ütles 

ta: «Siis oled sa ikka tõesti surnud? Sinu pomm on plahva- 
tanud.» 

Ja ta ajas enese sirgu, pöördus ümberseisjate poole ning 
deklameeris Deržavinist: 

«Kus oli maiuslaud, seal seisab surnukirst.. .» 

Ja ilma arupidamiseta võttis ta korjuse toolilt sülle ning 
hakkas temaga ukse poole sämmuma. 

«Mis teie teete?» küsis härra Maurus. «Kuhu teie lähete, 
härra Slopašev?» 

«Koju... minu juurde, seal on Ivan Vassiljevitšil rahuli- 
kum,» vastas Slopašev ja astus edasi, nagu ei suudaks teda 
keegi takistada. Härra Maurus tahtis temale tee sulgeda, aga 
Ollino astus ligi ja pani käe direktori õlale ja nüüd ei teh- 
tud Slopaševile enam mingit takistust. Otse selle vastu: tema 
ees avati uksed ja inimesed seisid koridoris kahes reas, kui 
Slopašev oma sõbraga nende vahelt läbi läks. Jõudnud taga- 
uksest tänavale, kust lühim tee oli tema korterini, käisid kõik 
palja päi ta järel. Taevas oli selge ja seal säras kuuta tume- 
duses musttuhat heledat tähte. Nõnda läksidki kõik paljaste 
peadega säravate tähtede all. Aga Slopašev ei saanud muidu, 
kui pidi rääkima oma lahkunud sõbraga Puškini suu läbi. 
öeldes: 

«Ilpomai, moi Tosapnil, Moi BepHblii CAYyTra, 
Paccrarbea HACTAAO HAM BPEMA. 
Tenepb oTabixa...» 


Nõnda lõppes see suurelt kavatsetud ja kaua ettevalmista- 
tud pidu, sest polnud enam ühtegi, kes oleks tahtnud ruumi 
jääda, mida just praegu oli külastanud surm. Pealegi oli ju 
päljudel tegemist härra Voitinski korjusega. Inimesed tõttasid 
siia ja sinna ja küpsuspidu oli ununenud, nagu poleks teda 
üldse olnudki, sest pole nagu küpseid inimesigi enam. Üks 
on, aga sellele minnakse puusärki tooma. 

Ja imelikuna tundus peo korraldajaile, et nemad olid 
mõelnud kõigele, mitte aga surmale. Jah, isegi kalamari oli 
neil rohkem südamel seisnud kui surm. Aga nüüd seisis kala- 
mari enamasti söömata ja kõik askeldasid surma pärast, sest 
surm tõmbas kõigest kriipsu läbi. Siin oligi see silmapilk, kus 
Vellemaa südamest kahetses, et ta vähemalt luulekeeleski pol- 
nud tõtt öelnud, ja temaga kahetsesid kaasa kõik need, kellel 
oli tagavaraks hulk tõdesid direktorile ja õpetajaile. Aga pol- 

nud parata, surm oli nendest ette jõudnud ja vaevalt leidub 
neil veel kunagi juhust oma tänaseks valmistatud tõdesid 
avaldada. Sellepärast ütles üks noor tõeapostel etteheitvalt: 

«Ei märganud teine ka paar tundi varem või hiljem surra 
just sel kõige parajamal silmapilgul.» 

«Üleüldse on surm üks rumal asi,» arvas teine. 

Aga Indreku meelest oli surm väga imelik asi, kui ta mõt- 
les, kuis ta täna oli tulnud. Tema oli vististi ainuke, kes oli 
kuulnud surma jala-astumisi juba mõni tund varem, aga ta 
polnud siis teadnud, et surm astub nõnda. Nimelt oli ta täna 
Voitinskiga saunas käinud ja seal teda ennast ja tema keha- 
katteid peo tarvis puhastanud. Ta oli talitanud, nagu juba 
palju kordi varemalt, aga kunagi polnud Voitinski temaga 
nõnda rääkinud kui täna. > 

«Vististi pesete täna mind viimast korda,» oli Voitinski 
öelnud, kui ta oma hariliku pudeli õlut oli laval palavas ära 
joonud. 

«Kuis nii?» oli Indrek arusaamatuses küsinud. «Mõtlete 
ära sõita?» 

Vastuseks oli Voitinski naernud ja öelnud: 

«Kuis siis muidu, ikka ära. Või arvate, et olen igavene?» 

Alles nüüd oli Indrek taibanud, et Voitinski räägib sur- 
mast, ja nüüd ei leidnud ta midagi vastuseks, nagu oleks ta 
temaga ühes nõus, et aeg oleks tõepoolest lahkuda. 

«Saate lahti must vanast raisast,» oli Voitinski natukese 
aja pärast jätkanud. «Ja teate, mis? Küll olete teie õnnelik 
inimene, jumala eest õnnelik!» 

«Miks nii?» oli Indrek küsinud ja siis vastuseks saanud: 

«Aga kuis siis mitte? Noor inimene, kes minusugust aitab, 
nagu teie seda teete, peab olema õnnelik, peab saama õnne- 
likuks, väga õnnelikuks. Teid peavad naised armastama, ja 
miski ei tee meest nii õnnelikuks kui naise armastus. Naise 
toodud õnnetuseski on rohkem õnne kui kõiges muus. Mina 
olen poolakas, mina tean seda.» 

Nõnda oli Voitinski saunalaval rääkinud, kui ta oli joonud 
pudeli õlut, ja nüüd oli ta surnud. Pisut nagu kahju hakkas, 
et polnud enam seda viletsat vanameest, keda aidata ja kelle 
juttu kuulata. Polnud enam õnne ennustajat, polnud enam 
inimest, kes ütleks, et ta usub su õnne. Nõnda lööb ka su 
enese usk kergesti kõikuma. Seda tundis Indrek üsna varsti, 
niipea kui viimased ärevad sündmused olid möödas, sest siis 

oli valu enda välja puhanud ja hakkas uuesti ta südant 
purema. Selleks oli isegi kadunud Voitinski oma sõnadega 
kaasa aidanud, kui ta rääkis õnnest ja naise armastusest. 


XXIX 


Indrekul ei läinud ega läinud emand Vaarmanni sõnad 
meelest, mis see oli öelnud oma väimehe kohta: «Sada 
rubla kuus ja lõunest õhtule.» Aga kui ta oli küllalt nende 
üle järele mõelnud, lausus ta viimaks endamisi nõnda: 

«Aga mis siis, kui võtan kätte ja hakkan tänasest päevast 
peale tuupima, tuubin läbi suve ja ei tee midagi muud, kui 
aga tuubin, ning sügisel teen, ütleme, koduõpetaja eksami! 
Kas ma siis võin sada rubla kuus teenida ja lõunast õhtule 
saada? Võin või ei või? Ja kui ma võin, mis juttu räägib siis 
emand Vaarmann ning tema tütar Molli, kes on üleni üma- 
rik?» 

Tõepoolest see oli õige mõte, see oli suurepärane mõte, 
nii imeline mõte, et Indrek hakkas juba mitmesuguste õpetaja- 
kutse programmidega tutvuma, et nendest välja valida kõige 
sündsam ja soodsam. Ja ta oleks tingimata mingisugusele 
otsusele jõudnud ning oleks asunud seda otsust teostama, kui 
poleks tulnud uusi asju takistuseks, Esimeseks komistuskiviks 
ilmus kutse Vaarmannide juurde peole — sünnipäevale või 
m ma muule tähtpäevale, seda Indrek õieti ei tead- 
nud. 

Üldse oli Vaarmannide eluviisis mingisugune muudatus 
sündinud, nagu oleksid nad oma puudusest hakanud võitu 
saama. Neil käis palju rohkem külalisi kui varemalt ja emand 
Vaarmannil oli ikka neile midagi pakkuda — tass kohvi või 
teed, tükk saia või küpsist, kompvekki või isegi Šokolaadi. 
Ja rõõmu oli neis madalais ruumides ikka ja alati laialt, sest 
külalised olid ju aina noored ja vallatud. Käisid siin õmble- 
jad ja müüjannad, poepoisid ja käsitöölised, poja tuttavad, 
aga eksis sekka ka mõni väike ametnik või kooliõpilane. 
Mõnikord pidi otse imestama, kui palju mahtus siia keldri- 
korterisse naervaid suid ja säravaid silmi. 

Kui Indrek sisse astus, tantsiti mõlemas toas korraga ja nii 
suure hoo ja õhinaga, et vaevalt kuulis piiksuvat viiulit. 
Õhk oli nagu saunalaval. Ainult lõhnad ei olnud samad, lõh- 

nad mitte. Ka Indrek sai peagi sooja naha, sest Molli võttis 
ta vastu, nagu oleksid nende asjad parimas korras ja 
nagu oleks neil alles eile või tunaeile olnud kohtamine. 
Aga kui Indrekul oli hea tuju ja kui ta sai kuskilt rõõmu 
rohkem, kui endale hädasti vaja, siis tahtis ta teda kohe kel- 
legagi jagada, sest tema ei hoidnud rõõmu kunagi tagavaraks, 
ei varustanud end tulevaiks päeviks. Nõnda ta siis haaraski 
lõpuks vaese Tiina sülle, kes istus kägaras asemel, ja hakkas 
sellega teistele kaasa taitsima, sest terveid neiusid ei tahtnud 
ta tantsitada ja Molli ei võinud ometi vahetpidamata temaga 
tantsida. 

«Peab tantsima,» seletas Indrek tütarlapsele, kes tal kaela 
ümbert oma käevibalikkudega kinni hoidis. «Sest pole ühti, 
et jalad hästi maha ei puutu, hoia aga kätega kõvasti kinni. 
Sääskedel ei puutu ka jalad maha, aga ikka tantsivad nad 
päikese paistel ja hoiavad kõvasti tiibadest kinni. Ära sa 
palju vahi, siis hakkab pea ringi käima. Jalgadest pole lugu, 
nemad ei hakka kunagi ringi käima.» 

«Minu pea ei käi ringi,» ütles Tiina. 

«Ei käi?» küsis Indrek ja keerutas end keset põrandat ühes 
lapsega. «Aga nüüd?» 

«Juba hakkab,» vastas Tiina. «Tee veel, see on nii hea. 
Veel, veel!» 

Sel silmapilgul hakkas eestoast mingisugune ärev kisa 
kostma, mille sekka lõikas kellegi tuttav hääl. Indrek tõttas 
ühes teistega eesruumi ja sattus vastamisi härra Maurusega, 
kes oli palja peaga, öökuues, tuhvleis ning hoidis käsist kaht 
tütarlast, kaht pidulist, kes nutsid. Nende selja taga vahtisid 
Tigapuu, Vainukägu ja Vutt, 

«Siin nad on!» hüüdis härra Maurus võidurõõmsalt. «Kätte 
sain! Just needsamad!» 

Aga samal hetkel märkas ta Indrekut teiste piduliste kes- 
kel, jättis tütarlapsed sinnapaika ja tormas tema juurde. 

tälndetla hüüdis ta. «Mis teete siin? Mis maja see on? 
Mis tüdruk see on? Pange ta maha! Silmapilk pange see 
tüdruk sülest!» 

Indrek tahtis lapse voodi viia. 

«Kuhu te lähete!» karjus härra Maurus, «Kui mina ütlen, 
pange tüdruk maha, siis peab poiss kohe tüdruku maha 
panema.» 

Indrek pani lapse toolile. 

«Kes sa oled?» küsis Maurus. 

«Mina olen Tiina,» vastas laps. 

«Viisakas laps tõuseb püsti, kui ta vanainimesega räägib,» 
õpetas härra Maurus. «Näed sa, et mul on hall habe? Halli 
habeme ees peab laps püsti tõusma.» 

«Härra Maurus...» tahtis Indrek vahele rääkida. 

«Mitte segada, kui härra Maurus räägib,» käratas direk- 
tor ja pöördus uuesti lapse poole: , «Miks ei tõuse sa minu 
halli habeme ees püsti?» 

Aga nüüd astus emand Vaarmann ise vahele ja ütles: 

«Härra Maurus, minu tütar on jalutu.» 

«Kes teie olete? Kust teie mind tunnete?» küsis Maurus. 

«Ah, härr Maurus, teid tunnevad kõik,» ütles emand 
Vaarmann nii peenelt ja meelitavalt, nagu ta vähegi oskas. 

«Muidugi,» vastas härra Maurus, «mind ja minu halli 
habet. Aga mis maja teie siin peate? Mis inimesed need 
teil siin on?» 

«Härr Maurus!» hüüdis emand Vaarmann nüüd. «Mina 
ei pea miskit maja ja need siin on minu külalised ning kõik 
anständi rahvas. Ja ma palun, härr Maurus, minu võõraid 
mitte nõnda stöörida. Pite seer!» 

«Mis!» hüüdis härra Maurus vastu, sest äkki turgatas tal 
oma tuleku õige põhjus täies selguses meelde. «See naine 
mt häbemataks. Pean ma politsei kutsuma, mis? Tiga- 
puu!» 

«Jah, härra Maurus,» vastas see mõrult ja astus ette. 

«Väga hea,» ütles härra Maurus. «Oodake! Kui ma ütlen, 
siis toote kardavoi.» 

Siis pöördus ta uuesti emand Vaarmanni poole ja ütles: 

«Teie rikute siin noori inimesi. Õhtul pimedas ajate noored 
tütarlapsed härra Mauruse uksekella kõlistama. Ja kas teie 
teate, mis sünnib minu poistega, kui noored tüdrukud kõlista- 
vad minu kella? Mina vanainimene pean õhtul pimedas uulit- 
sal noori tüdrukuid taga ajama, sest ega ma või ometi lasta 
oma poissa pimedas noori tüdrukuid taga ajada. Ja kuidas 
pean ma neid taga ajama? Näete, kuidas!» 

Härra Maurus lõi oma öökuue hõlmad kõigi ees lahti ja 
sealt alt tuli nähtavale ihupesu, pealegi veel niisuguses seisu- 
korras, et laskis palju rohkem näha, kui emand Vaarmanni 
pidulistele oli sünnis. 

«Vaadake, nõnda pean mina teie noori tüdrukuid pimedas 

mõõda uulitsat taga ajama, sest nad käivad minu poissa 
rikkumas oma kõlistamisega. Minul on kõrralikud poisid, 
ausad poisid; aga kui noored tüdrukud ühtepuhku kõlistavad, 
mis aitab siis, et poiss on aus ja kõrralik! Sellepärast küsin 
ma: Mis maja see siin on ja mis naisterahvas, Frawenzimmer, 
olete teie, et teie tüdrukud käivad minu kella kõlistamas? Härra 
Maurus ei lahku siit enne, kui ta teab, mis maja see siin on 
ja mis tüdrukud, kes nõnda poistele kõlistavad, et mina pean 
neid taga ajama. Vastake, härra Maurus ootab, härra Mau- 
rus ja tema kõrralikud poisid.» 

Muidugi härra Maurus ja tema «kõrralikud poisid», kes 
vana selja taga aina itsitasid, said kõik teada. Proua Vaar- 
mannil oli pidu ja paar piduplikat tahtsid Mauruse poistele 
pisut «itsi» teha, milleks nad läksid uksekella tõmbama, et 
peale seda jalgadele tuld anda ja kaduda. Paar korda õnnes- 
tus see temp, ilma et oleks teada saadud, kes kõlistab. Aga 
siis pani härra Maurus enda ja oma poisid valmis, nii et kui 
plikad tulid kolmat korda kõlistama, avanes uks silmapilkselt 
ja laskis püüdjad tänavale, kes tulid ajades kuni Vaarman- 
nide maja õue, kus nad tabasid kõlistajad. 

«Kas mul on õigus küsida, mis maja see on, ei või jaa?» 

«Jah, härr Maurusel on õigus,» oli emand Vaarmann nüüd 
nõus, «aga meie kõik oleme anständi ja ontli inimesed.» 

«No näete,» ütles Maurus võidurõõmsalt, «härra Mauru- 
sel on ikka õigus, härra Maurusel ja tema poistel. Need ei 
püüa tüdrukuid muidu, kui nad kõlistavad. Aga siis karnaps! 
ja ongi käes! Kaks tüdrukut korraga!» 

Härra Maurus tõstis äkki käe otsaesisele, nagu tuletaks ta 
midagi meelde. Siis pöördus ta Indreku poole ja küsis: 

«Kus on see tüdruk? See sinu tüdruk?» 

Proua Vaarmann haaras Tiina sülle ja tõi ta Mauruse ette, 
öeldes: 

«Siin on mu õnnetu laps, härr Maurus.» 

«Pange ta maha,» käskis Maurus. 

«Tema jalad ei kanna teda,» vastas emand. 

«Teie olete torm inimene. Kas te siis aru ei saa, mis härra 
Maurus ütleb? Härra Maurus räägib ikka selgesti, lühidalt 
ja selgesti: pange ta maha. On see selgesti?» 

«On, härr Maurus,» vastas emand Vaarmann, «aga meie 
põrand on ju... härr Maurus näevad isegi, mis on vaese 
inimese põrand.» 

«Siis pange ta toolile,» käskis härra Maurus. 

Ja kui see oli sündinud, katsus ja vaatles härra Maurus 
tütarlapse jalgu, nagu oleks ta mõni asjatundja. Siis võttis 
ta lapsel mõlemast käest kinni ja ütles: 

«Noh, tõuse püsti, ma aitan, härra Maurus oma halli 
habemega aitab.» 

«Ei saa,» vastas tütarlaps, ilma et oleks teinud katsetki 
tõusta. 

«Peab uskuma, et võid tõusta, siis ka tõused. Õpi uskuma, 
siis saad terveks,» seletas härra Maurus oma «kõrralikkude» 
poiste naeruks. 

«Ta ei oska veel nii palju uskuda,» seletas emand Vaar- 
mann. 

«Aga kuis sa siis käid?» küsis härra Maurus, 

«Karkudega, härr Maurus,» ütles ema tütre eest. 

«Mitte segada, kui härra Maurus räägib. Emadel on ikka 
see mood, et kui tahad tütrega rääkida, siis on ikka nemad 
vahel, nagu oleks nemad ise need tütred. Aga härra Maurus 
küsib tütrelt: kuis sa siis käid?» 

«Mul on kargud,» vastas laps. 

«Soo, või sul on kargud. Kus nad on?» 

Toodi kargud. 

«Näita nüüd meile, kuis sa käid,» ütles härra Maurus. 

Tütarlaps näitas, tehes karkudel mõne hüppe toas. 

«Väga hea,» ütles härra Maurus. «Kui jumal võtab inime- 
selt jalad, siis annab ta temale kargud, aga päris ilma ei 
jäta ta kedagi.» 

«Kui ma suureks saan, siis teeb jumal mu jalad terveks. 
saadab oma ingli, see teeb, sest muidu ei saa ma mehele,» 
seletas Tiina. 

«Õige, väga õige,» kiitis härra Maurus, «jumal saadab 
oma ingli, see paneb mehele. Ja oleks sa poiss, siis ütleks 
härra Maurus sulle: Minul on siin lähedal suur kool ja seal 
on palju poissa, tule ka sina seniks sinna, kui jumala ingel 
on teel, tule sinna ja õpi rehkendust ning ladina keelt. Mul 
oleks sind seal väga vaja, sest minul on kõiksugu poissa, aga 
karkudega pole ühtegi. Tule sinna ja õpi ka kreeka keelt, 
sest ka karkudega võib kreeka keelt õppida. Parem on kar- 
gud kreeka keelega kui kargud ilma kreeka keeleta. Jah, 
nõnda ütleks härra Maurus, kui sa oleksid poiss. Aga sina 
oled tüdruk, ja tüdrukuid ei või härra Maurus oma kooli 

lasta,. sest poisid jooksevad su karkudega ümber. Jajah, poi- 
sid jooksevad tüdruku ümber, kui tal on kargud, nii et... 
Warten Sie, warten Sie...» Härra Maurus peatus ja vaa- 
tas ümber. 

«Paas!» hüüdis ta siis. «Teie tantsisite selle lapsega?» 

«Jah, see tegi talle rõõmu,» ütles Indrek. 

Härra Maurus vahtis talle uurivalt silma ja ütles siis: 

«Siis tehke talle veel rõõmu, kuni jumal oma ingli saa- 
ti sest ladina ja kreeka keelt ei saa ta niikuinii õppima 
tulla.» 

Ja ta pöördus ukse poole, et minna, aga lävel peatus ta 
ja ütles: 

«Aga mitte enam härra Mauruse kella kõlistada, sest see 
rikub tema ausad ja kõrralikud poisid ära, kui noored tüd- 
rukud pimedas kõlistavad. Aga teie, Paas, kui olete karku- 
dega tüdrukut küllalt tantsitanud, siis tulge koju, sest teistel 
tüdrukutel on terved jalad all, nemad võivad isegi tantsida. 
Oo, neil on terved jalad, aga härra Mauruse poisid olid 
väledamad, tema poisid on ikkagi väledamad.» 

Nõnda lahkus härra Maurus kõigi rõõmuks. Aga kogu 
seda janti ei lasknud ta nii pea unustusse langeda, sest tema 
oli veendunud, et tüdrukud ei tulnud muidu kõlistama, kui 
neil pidi poistega mingisugune tutvus olema, liiatigi kui ta 
Indreku tabas nii-öelda värskelt kuriteolt. Ainult see jalutu 
tütarlaps, jah, ainult see, muidu... 

Indrek sattus nüüd kõigi suhu ja nokkimistel ning nööka- 
mistel polnud otsa ega äärt just sel ajal, kui ta ise käis juba 
ammugi norus peaga. Sest tema oli lõpuks ometi saavutanud 
ammuigatsetud seletuse Molliga. Molli ise oli selleks kaasa 
aidanud, sest temal olid asjad palju selgemad kui Indrekul, 
Ta võttis poisi käe, vaatas talle oma ümarikkude silmadega 
otsa ja küsis: 

«Kas te usute mind? Kas te usute mind samuti nagu mina 
teid? Täiesti ja kõigest südamest? Mulle näib viimasel ajal, 
et te mind enam ei usu. Ma tean küll, miks: selle ema jutu 
pärast — «sada rubla ja lõunest õhtule». Eks ole sellepärast? 
Ütelge puhtast südamest.» 

«Osalt sellepärast ja osalt...» katsus Indrek vastata. 

«Tean, tean!» hüüdis neiu vahele. «Ja osalt sellepärast, 
et me viimasel ajal enam nii tihti pole kokku saand, eks? 
Jüst! Näete, kui õieti ma tean. Aga see ei ole minu süü, 

uskuge. See pole ka ema süü, See tuli nimelt nõnda, et ema 
sai uue passikoha, te ju teate...» 

«Ma ei tea midagi,» ütles Indrek pead raputades. 

«Kas siis ema pole rääkind? Tiina ka mitte? Imelik! 
Nad unustasid siis. Te ju teate, et teilt tuli see venelane ära, 
see Slopašev või mis ta on, ja tema asus siia meie kõrvale; 
teid tunneb ta väga hästi, kiidab väga. Temalt kuulsin ma 
ka seda, et teie käisite viimasel ajal selle Voitinskiga sau- 
nas, kes hiljuti ära suri, teate, pidul.» 

«Saunaskäimisest rääkisin ma ju ise,» ütles Indrek. 

«Seda ma ei mäleta,» ütles neiu, «aga mis härra Slopašev 
rääkis, seda ma tean, Temalt ma kuulsin, misuke see härra 
Voitinski õieti oli ja et teie käisite teda saunas puhastamas 
ja pesemas. Eks ole tõsi? Noh, näete, ma tean. Te mui- 
dugi imestate, kuidas härra Slopašev tuli mulle seda jutus- 
tama. Aga väga lihtsalt: tema õpetab mulle vene keelt, ma 
päris hästi ei oska. See tuli nõnda, et mina läksin emale tõl- 
giks, ja siis see tuligi, see vene keel, Iga õhtu käin nüüd 
tunnis. Teie ei usu? Jumala eest! Ema hakkas nimelt Slo- 
paševi perenaiseks. Ja kui emal polnud hästi aega ja minul 
oli, siis läksin juba mina ning vene keelega. Nõnda hakka- 
sidki tunnid ja nüüd ta õpetabki. Sest ta ütleb emale: «Teie 
olete päris haritud inime ja teie tütar on päris haritud inime, 
aga on häbi, kui haritud inime ei oska vene keelt, mis on 
Puškini keel.» Näete, ma tean! Nõnda hakkasingi õppima. 
Ja kui saan vene keele üsna selgeks, siis võin kas või venela- 
sele mehele minna. Mis te arvate, kas ma võin venelasele 
mehele minna, kui vene keel selge? Ema arvab, et võin, ja 
mina arvan ka ning ka härra Slopašev arvab. Aga teie nai- 
seks ei võiks ma kunagi saada. Esteks olen ma teist aasta 
või kaks vanem, aga naine ei tohi kunagi vanem olla, ütleb 
ema, Ja siis armastan ma teid ning ei või sellepärast, et nii 
väga armastan. Sest ema ütleb alati: «Ära mine sellele, keda 
armastad, — saad õnnetuks, sest armastus teeb õnnetuks. 
Mina läksin sellele, ütleb ema, keda armastasin, ja nüüd olen 
õnnetu. Ema ütleb, et mehed surevad ära, kui neid armas- 
tatakse, surevad kui kärbsed armastuse kätte, ütleb ema. 
Sellepärast õpi vene keel ära, ütleb, ja mine mõnele venelasele, 
sest ega sa teda ikka nõnda armasta kui oma inimest, See 
oligi, millest ma tahtsin sulle rääkida, et meie vahel oleks kõik 
klaar ja puhas, sest naiseks ei saa ma niikuinii tulla.» 

Hulgast sõnust käis Indrekul pea üsna ringi. Ta oli mõel- 
nud rääkida õpetajaeksamist, mille ta teeb sügisel, ja ka 
ülikoolist, kuhu ta tahab läbi raiuda maksku mis maksab — 
just läbi raiuda, nõnda mõtles ta öelda —, aga nüüd loobus 
ta kõigest. Selle asemel ütles ta: 

«Ega ma pole teid praegu omale naiseks tahtnudki, 
sest ., .» 

«Nii need mehed on!» hüüdis neiu valmilt vahele, ilma e! 
oleks lause lõppugi oodanud, ja tõusis püsti, «Mina räägin 
ja räägin armastusest, aga tema: ega ma pole tahtnudki. Nii 
kui lumelabidaga pähe! ...» 

«Lubage, et ma lõpetan,» palus Indrek vahele. 

«Ei, mina ei taha enam midagi kuulda, sellest aitab. 
Tähendab emal on õigus, kui ta ütleb: «Mis sa poisikesega 
jändad, ega temast ikka su võtjat saa!» Nii see on, see 
naiste saatus. Armastad ja armastad, aga vastuarmastust ei 
ole. Pidage suu ja kuulake nüüd! Ei ole, ei ole, ei ole! Ma 
tundsin juba seal õunapuu all, et õiget ei ole. Hoidke nüüd 
käed eemal, nüüd hoidke eemal! Aga teate, mis? Armastu- 
sega on ikka nõnda, et kui teda ei ole, siis ta ka ei tule. 
Sõprus on teine asi, sõbraks võib jääda ka siis, kui ei 
armasta. Ja meie jääme sõbraks, igavesti sõbraks, sest ini- 
mene on igavene. Näete, mis ma tean. See on vene keele 
tunnist, sest see venelane räägib alati igavesest inimesest, kui 
ema toob talle mõne pudeli õlut. Nii et meie jääme sõbraks. 
Tiinal on ka sellest hea meel, sest tema rõõmustab alati, kui 
teie tulete. Teate, ta naerab uneski, naerab otse laginal, kui 
teie olete meil käind, nii väga sõbrustab ta teiega, Tiina on 
hoopis teine kui mina, sest temal pole ju jalgu all. Tema 
noomib juba nüüd mind, miks ma olen niisuke ja niisuke. 
Minuga ei saa teda võrreldagi. Teie muidugi ei usu mind, sest 
te ei armasta. Aga mina armastan ja sellepärast usun ma...» 

Neiu vurises kui värten ja 'ikka armastusest ja usust ning 
sellest, et ei või mehele minna, kui on armastus. Indrek kuu- 
las ja kuulas, kuni lausus viimaks: 

«Armastus on imelik, mina temast küll aru ei saa.» 

«Eks ole: aru ei saa,» oli neiu nõus. «Armastusest ei saa 
kunagi õieti aru, ega?» 

Aga kui Molli hiljem asjast emale rääkis, ei võtnud see 
põrmugi vaevaks oma vana pead murda armastuse pärast. 
Tema ütles tütrele väga lihtsalt: 


«Sest pole ühti, et aru ei saa, ega elu sellepärast seisma 
jää, elu läheb edasi. See on sul isast, et sa niisukesi 
asju kuulad ja neist räägid, Tema ka hoidis kangesti pead 
kahe käega kinni ja kaebas: ei saa aru, mitte ei saa aru. 
Nii sina oma armastusega, selle tõsisega. Mis tast tühjast rää- 
kida või arutada, kui teda ilmas niikuinii kuigi palju ei ole.» 

Nõnda arvas elutark emand Vaarmann ja ei pannud mäõt- 
lemist armastuses mikski. Aga ka Indrek, kui ta hiljem kat- 
sus meelde tuletada, mis nad Molliga on rääkinud, ei saa- 
nud tundest lahti, et tema mõtted pidid kuidagi viltu olema. 
On lihtsalt rumal targutada, kui põleb ihu ja valutab süda. 
Samuti rumal tundus veel kord jalaga üle Vaarmannide läve 
astuda, sest kus armastusest nii palju on räägitud, sealt 
põgeneb ta. Ometi ei võinud Indrek muidu, kui pidi endise 
armastuse paika üks või teine kord tagasi minema. Oli küll 
piinlik ja raske, aga ta läks siiski, nagu otsiks ta vanalt lee- 
lõukalt tuld või nagu oleks ta mõni vilumatu roimar, kes 
tahaks ikka ja jälle oma roima paika näha. 

Kord leidis ta väikese Tiina üksinda kodunt. «Noalaev» 
oli üleni igasugust rämpsu ja koli täis aetud ja Tiina ise 
ronis ning aeles selle keskel. Indrekut nähes sai ta meeletult 
rõõmsaks ja langes talle õnnejoovastuses kaela. 

«See on hea, et sa täna tulid,» ütles ta, «täna pole teisi 
kodus. Nüüd võin ma sulle kõik öelda. Tead: Molli valetab, 
kui ta ütleb, et ta sind armastab. Tema armastab seda vene- 
last seal teises majas, seda paksu, mitte sind, Sinule räägib 
ta ainult muidu nõnda, sest mamma õpetas, et kui venelasega 
midagi juhtub, siis oleksid jälle sina võtta, keda ta armastab. 
Ise tahab ta aga selle venelasele minna ja õpib vene keelt. 
Molli esteks ei tahtnud, ütles, et paks nagu tünn ja joob. 
Aga mamma ütles: sest pole midagi, et paks, seisab paremini 
kodus. Ta ütles: Kui mees ei joo ega suitseta, siis on ta kuri 
ja vaatab kangesti naise järele. See kuri, tähendab, oled sina. 
Aga mina seda ei usu, ja kui ma suureks saan ning jumal 
mu jalad terveks teeb, siis tulen ma ise sulle. Hakkan sind 
armastama ja tulen. Ja mind võid sa uskuda, mina põle 
Molli, kes valetab. Mina ei valeta, ja kui ma ütlen, et ma 
sind armastama hakkan ja sulle naiseks tulen, siis tulen ma 
kindlasti. Ja ära sa arva, et ma ei tea, mis tähendab mehele 
minna. Tean väga hästi. Ma polegi nii rumal, kui ema ja 
Molli arvavad. Mehel on see, kui mees teenib raha ja naine 

teeb "kodus süüa, sest kust siis mees süüa saab, kui riaine 
ei tee, Eks ole?» | 
» «Just nii,» ütles Indrek. 

«Ja mees peab raha teenima, sest muidu ei saa naine talle 
süüa teha.» 

«Täiesti õige,» kinnitas Indrek. 

«Ja tead, mis ema ja Molli arvavad? Et sina ei jõua 
sadat rubla teenida ja ei tule lõunast õhtule, aga see vene- 
lane jõuab ja tuleb. Sellepärast armastabki Molli nüüd seda 
venelast. Aga mina tulen sulle ka siis, kui sa sadat ei 
teeni, ja mammal pole sellega midagi tegemist. Aga lõunast 
õhtule peaks sa ikka tulema, sest muidu on mul hirmus igav. 
Kui ma suureks saan ja mehele lähen, siis on mu jalad ter- 
ved ja siis ei taha ma enam nii kaua üksi olla, kui mul on 
mees, kes mu eest muretseb.» 

«Muidugi,» lausus Indrek. 

ao nüüd isegi, et ma pole nii rumal, kui teised arva- 
vad.» 

«Sa oled tark tüdruk,» kiitis Indrek, kuna tal endal nagu 
mingisugune jääpank rinnas paisus, mis ometi aina kõrvetas. 

«Aga ära sa sest mammale ja Mollile räägi, et sa nüüd 
kõik tead,» keelas Tiina, «sest siis saan mina kohe oma jao. 
Ja minule on kerge anda, sest mina ei saa oma karkudega 
eest ära. Ainult sängi alla või kapi taha, muud 'midagi. Nii 
et hoia mind ja tule ikka siia, nagu usuksid sa, mis Molli 
räägib, sest nüüd sa tead, mis ma teen, kui ma suureks ja 
terveks saan. Tuled sa mind ikka veel vaatama?» küsis laps 
lõpuks, nagu ei usuks ta Indrekut. 

«Tulen,» vastas see. «Tulen kindlasti» Aga ise oli ta 
veendunud, et siia keldrikorterisse ei too ta oma jalga enam 
iialgi. Ometi pidi see teisiti minema. 


XXX 


Ah, elus on hoopis teisiti kui ettekujutuses või mõnes raa- 
matus, mis on ka vist ainult ettekujutus. Raamatus on nõnda, 
et kui on kevad lillede, pakatavate puude ja linnulauluga, 
siis on ka armastus, aga elus võib teisiti olla. Tuleb kütl 
kevad, aga armastust ei ole enam, sest armastus lõppes enne 
otsa. Ja siis on ainult lein. Sest pole raskemat, kui näha mah- 

last tihkeid pungi, kuna endal süda kisub rinnas aina koo- 
male ja koomale nagu maorõngas õnnetu looma ümber. 
Linn oli muutunud tühjaks ja õudseks. Indrek otsustas 
sõita Vargamäele — kas kogu suveks või ainult mõn 
päevaks, seda ta ei teadnud, aga tal algas igatsus selle järele, 
mis ta kord oli olnud ja kust ta oli tulnud, Kuid tema kavat- 
susest tõmbas kriipsu läbi vend Andrese kiri, mis käis nõnda: 
«armas Vend, sest sina ei pea mitte uskuma, et mina teen 
seda meelega või kellegi kiuste, vaid ükspäinis sellepärast, 
et seesinane võeras maa ja rahvas ja needsinatsed teised võe- 
rad maad ja rahvad teaks, kuidas võitleb üks tõsine eesti 
ees ja eesti rahva Poeg oma sugurahva kuulsuse pärast 
siin kaugel võeral maal. Sellepärast siis jää jumalaga, oh 
armas kodumaa, jumalaga, oh kallid suguvennad ja õed, sest 
ma tahan minna teile au tegema oma keha jõu ja ihu ram- 
muga. Ja ei pea ühtegi leitama siin halli taeva all, kes võiks 
minu vastu seista, kui mina võitlen oma sugurahva nimel. Ja 
mina olen nad siin kõik selili pannud, nagu seadus nõuab 
ja nagu tegin seda selle kange Mätliku Eediga leeris, kus 
ma tahtsin talle issameie igaveseks pähe lüüa, kui ta pea 
läks lõhki nagu kupuga. Ja meie harjutame ühes selle lätla- 
sega, kes on hästi sitke vemmal, aga mina olen temast igat 
kanti üle ja tema ei saa minule mitte vastu pidada, kui ma 
täie auru peale lasen, Ja tema võib minu kukla peal kas või 
ühe jalaga keksida, aga minu kael ei lähe mitte kõverasse, ja 
nemad kõik, terve rood, pataljon, polk, käivad kordamööda 
minu kaela proovimas ja ei või seda mitte alla vajutada, ja 
mina ütlen sulle, armas vend, tulgu või terve korpus, aga 
minu kael peab sirgeks jääma, sest see on minu kael ja mina 
ükspäinis võin tema kõveraks teha, nagu on ühe tõsise sugu- 


rahva mehe õigus ja kohus. Ja meie lugesime sügisel lehest, = 


sest meie tellime siin hulga peale ühe lehe ja maksame ka 
hulgakesi ning teeme temast pärast hulgakesi plotskit, pole 
maisipaberi ostmist, nii et meie siis lugesime hulgakesi, mis 
tükka see Lurich kallil kodumaal tegi ja kuidas teda käte 
peal kanti, nagu oleks ta meie polkovnik, keda meie ka kand- 
sime käte peal, kui ta meilt ära läks kõrgema koha peale. Ja 
siis mina ütlesin kõigile, kui me sellest lehest plotskit keera- 
sime, et Lurich on see esimene, aga mina ei pea mitte viima- 
seks jääma, vaid minu järel peavad teised tulema, kelle kinga- 
paela ei jaksa mina lahti võtta. Aga koju olen ma kõik kirju- 

tanud, mis ma mõtlen ja teen ning kuis ma iga päev harju- 
tan. Ja ma kirjutasin isale, et oh kallis isa, see on küll üks 
kurb lugu, et sina vanainimene pead sahakurgi peos hoidma 
ja äkkepulki teritama ning vikatit otsa panema ja pinnima, 
aga mis sinna parata, kui see on jumala tahtmine, et mina 
pean kroonuleiba sööma, mis on mu palju suuremaks ja tuge- 
vamaks teind, kui ma olin Vargamäel kõndides ja lauldes, 
ning et ma pean siit edasi minema ja oma ihurammuga näi- 
tama venelastele ja sakslastele, kes on mõlemad me isandad, 
-et teie olete küll meie isandad ja meie peame teie käsku kuu- 
lama, aga meie vastu teie siiski ei saa. Ja sellepärast, oh 
armas isa, ära kurvasta, vaid ole üpris väga rõõmus ja tantsi 
Vargamäel nagu Taavet seaduselaeka ees, sest sinu poeg 
Andres pole mitte oma tuld vaka alla peit, vaid on oma jõu, 
mis murdis Vargamäel sõnnikuhargi varsi, nagu oleks nad 
peerupilbastest, ja ei mitte sitkest ja näsust sookasest, on 
oma jõu sinu auks ja sinu kalli sugurahva kuulsuseks viinud 
kaugele võerale maale ja võera rahva hulka, kus makstakse 
selle eest nii palju raha, et meie võime Vargamäele ehitada 
selle linna, kellest sa meile rääkisid, kui me üheskoos mättaid 
raiusime, pajupõesaid juurisime ning vikati eest risust vaeva- 
kaski kiskusime. Ja ei mitte, et mina tahan muu asja peale 
mõelda, vaid ainult selle peale, et mina olen Vargamäelt 
tulnd ja tahan ka sinna tagasi minna, Ja kui ma ükskord 
suren, siis teen omale Jõessaarde ilusa haua ja panen talle 
raudaia ümber ning pika torni ristiga peale, mis hiilgab päi- 
kese käes, kui helisevad karjakellad ümber ning kui linnud 
laulavad. Ja kodust teen sinna ilusa tee, kahel pool kraavid, 
kadaka ja kuuseoksa kood põhja ning kivirähka paksult peale, 
sest sellest, jumal tänatud, Vargamäel puudu ei tule ja seda 
teed mööda võib igaüks, oh armas isa, minna kuivi jalu vaa- 
tama, kus puhkab sinu kallis poeg Andres, kellest pidi saama 
küll Vargamäe peremees, aga kes läks võitlema oma isakodu 
ja kalli sugurahva ja vendade kuulsuse eest, nii et kõik teak- 
sid, kes meie oleme ja mis mehed meie oleme, sest inimene 
mõtleb, aga jumal juhib. Nõnda kirjutasin ma isale, aga tema 
ei võtnud mind kuulda, sest mis sa teed vanainimesega, kui ta 
ei mõtle oma sugurahva, vaid ainuüksi oma Vargamäe peale, 
ja kui ka ema saatis mulle Liine läbi sõna, et ma peaksin ikka 
oma vana halli isa peale mõtlema, sest isa olla tõesti ha- 
kand äkki halliks minema, nii raske on temal. Aga sina oled 

nüüd juba” mitu aastat seal suures koolis käind ja oled palju 
tarkust õppind, sellepärast pead sina aru saama ja uskuma. 
et mina mõtlen ju küll oma vana isa ja kodu peale, sest mina 
mõtlen tõesti, et kui mina ükskord kroonuleivast vabaks saan 
ja võin minna kuhugi tsirkusesse võitlema, et ma võiksin 
kõik oma vastased panna taeva vahtima, ning kui selle eest 
hakatakse mulle palju raha maksma, nagu. siin meie linnas 
makstakse, siis tahan mina kohe näidata, et mina olen oma 
isa poeg ja Vargamäe Noor Andres, nii et isal ei oleks tar- 
vis minu pärast kellegi ees häbeneda. Aga et isa ja ema 
minust aru ei saa ja mind ei usu, sest nemad on vanad ini- 
mesed ja meie kõik oleme noored, siis tahtsin mina sind, 
armas vend, paluda, sest sina oled seal ligemal ja võid ker- 
gemini koju lipata, et sa õige läheks ja räägiks nendega, isa 
ja emaga tähendab, sest sind nad kuulavad ja usuvad' 
ennem kui mind, sest sina oled targem kui nemad ja ka 
targem kui mina. Sina ei saa minu vastu rammuga, ei saand 
enne ja ei saa nüüd ammugi, sest sa peaks nüüd mu käe- 
varsi ja rinda nägema, kaks korda olen juba pidand mund- 
rit ja sinelit vahetama, ikka jäid kitsaks, käised kui tiru- 
tuped ja nööbid aina ees pakatavad, nii et sinu ramm» 
pole minu rammu kõrval mitte kui midagi. Aga minu tar- 
kus pole sinu tarkuse kõrval ka mitte kui midagi, nii et 
meie oleme teineteisest kangemad, igaüks oma asjaga, aga 
ei mitte mina üksi sinust, nagu varemalt, kui sul põlnd veel 
tarkust, ja jõudu ka ei olnd. Ja nüüd ei taha ma mitte enam 
nõnda teha, nagu siis kartulimaal, kui ema võttis pudrukartu- 
lid ja mina panin sinu mütsi mulda täis ning viskasin kau- 
gele kartulivarte sisse, mispärast sina vihastasid ja tahtsid* 
mind kiviga visata, aga kivi läks emale vastu külge, nii et ta 
sinnasamasse maha kukkus, sest ta sai hirmus haiget. Sa ehk 
arvad, et mina olen seda unustand, aga mina ei ole mitte, 
vaid pean seda surmatunnini meeles ja ma olen mitu korda 
mõelnd, et parem oleks võind see kivi tõesti mulle pihta tulla 
kui emale, sest mina olin selle ära teenind, ja mitte ema; aga 
ma ei või seda asja mitte muuta, sest ema külg on sealt 
kohalt, kuhu kivi läks, ikka veel haige, seda pead sa teadma 
ja meeles pidama, nagu mina seda teen, ja see on meie kahe 
süü, rohkem muidugi minu; ja meie peame kuni surmani: 
teadma, et ema meie pärast kannatab, ning meie ei või sinna. 
midagi parata, vaid armas jumal üksi, kui ta tahab. Ja seda: 

pead sa teadma, et sest pole ühti, et ta pole mu päris ema, 
mina pean teda ikkagi päris emaks, sest teist ema põle mul, 
ja kui isa teda ükskord südametäiega sauna Mariks sõimas, 
siis ütlesin ma emale pärast nelja silma all, kui ta nuttis, et, 
ema, ära nuta, sest isa sõimaku, niipalju kui tahab, aga 
minule oled sa ainult ema, minule ja kõigile teistele, kes meie 
siin oleme ja kelle eest sa muretsed ning ennast tööga tapad, 
ja ei mitte sauna: Mari, nagu ütleb isa südametäiega. Ja ma 
tean, et sest saadik on kodus rasked päevad, kui ma neile 
kirjutasin, ja sellepärast tahtsingi sind paluda, et sa õige 
läheks ja vaataks ning isa ja emaga räägiks, kui vaja...» 

Nõnda kirjutas Andres «Poolamaa põhjast» ja see kiri 
võitis Indrekult kojusõidu tahtmise nagu peoga, sest ta tõ 
uuesti elavalt meelde nii palju rasket ja nukrat minevikust 
et tundus võimatuna praeguses meeleolus sinna keskele minna. 

Sellele lisaks jooksis ühel päeval nagu kulutuli suust suhu: 
preili Ramilda tulnud koju. Millegipärast hakkasid Indrekul 
seda sõnumit kuuldes jalad värisema, esiti põlved, siis nagu 
sääred ja lõpuks isegi reied ja labajalad. Seisad päris rahu- 
likult, aga äkki tunned, kuidas hakkab midagi värisema. Js 
ei aita mingisugune vastupanu ega rahustamine, ihuliikmed ei 
võta sind lihtsalt kuulda, see on kõik. 

Indrek puges alltoas eesriide taha ja istus seal oma kastile, 
kuhu ta jäi tükiks ajaks, toetades selga vastu seina. Kogu 
see aeg, mis ta seal istus, kangastusid mingisugused sündmu- 
sed, elamused, näoilmed ja kuuldused nagu mingisugused tutta- 
vad hääled, aga see kõik sündis nii pöörases tempos ja nii 
uduselt, et kõrvus tekkis paljas kohin ja silmis valus virvendus. 

Tigapuu oli Ramildaga rääkinud ja jutustas sellest suure 
suu ja valju häälega. 

«Preili on praegu palju ilusam kui enne,» otsustas ta asja- 
tundlikult. «Kohe näha, et Saksamaalt. Jääb ainult mõneks 
päevaks, sõidab maale, sügisel vist uuesti Saksamaale, sest 
siin on igav. Kui minul ülikool seljataga, lähen ka välja 
maale ja ei näita siin enam oma nägugi, sest milleks peab 
haritud inimene kodumaal elama.» 

Kui teised selles kahtlesid, sest välissõiduks olevat ju palju 
raha tarvis, ütles Tigapuu: 

«Raha?! Teie räägite rahast! Kui minul on ülikool selja- 
taga, siis võtan rikka naise, ja kui inimesel on rikas naine, 
on tal siis rahast puudu?» 

Sellega olid nähtavasti kõik nõus, sest kõik mõistsid, et 
kui on rikas naine, siis pole Tigapuu isegi enam vaene. Ja 
Indrekule näis äkki, et Tigapuu ja naine pole keegi muu 
kui Ramilda. Just tema! Sest miks ta muidu ajas Tigapuuga 
jultu, mitte aga Indrekuga, nagu oleksid mitte sellel, vaid 
Tigapuul kasti põhjas tassikõrvad. Seda kõike mõelda oli 
hirmus rumal, aga Indrek ei saanud muidu, kui pidi mõtlema. 

Aga siis juhtus nõnda, et preili Ramilda rääkis ka Indre- 
kuga, pealegi veel tüki aega. Ta tuli nimelt alla tuppa härra 
Maurust otsima, aga leidis juhuslikult Indreku, kes pidas siin 
valvet, sest kedagi teist polnud seks tunniks võtta. 

«See olete ju teie? Ikka siin?» imestas Ramilda ja lähe- 
nes Indrekule, nagu tahaks ta temale kätt anda, aga ometi 
ei andnud, millest Indrekul oli üpris hea meel, sest äkki 
viskus tal higi üle kogu keha pooridest välja ja käed läksid 
märjaks. Ramildale higist kätt anda oleks olnud hirmus, aga 
kätt taskurätikuga kuivatada veel hirmsam, sest Indrekul tur- 
gatas siinsamas meelde, et tal on rätik taskus, mis sarnaneb 
ennem tabvlilapile kui taskurätile. 

«Ikka veel,» kohmas Indrek neiule vastuseks, nagu oleks 
tal häbi, et ta on veel siin. 

«Lõikate ikka veel leiba ja murrate tassidel kõrvu, mis?» 
küsis Ramilda juba lihtsal ja kodusel toonil, nii et Indrekul 
hakkas äkki palav. 

«Pole enam midagi murda, juba kõik murtud,» vastas 
Indrek, mille peale Ramilda naerma hakkas ja ennatult laua- 
servale istus. 

«Ega siin kedagi ei ole?» küsis ta. 

«Kõik on tunnis peale minu,» vastas Indrek. 

«Jumal tänatud!» ohkas neiu, nagu pääseks ta mõnest 
raskest koormast. «Kas olete mind ka mõnikord meelde tule- 
tanud? Mina teid olen. Võõraste keskel hakkas mõnikord 
igav ja siis ütlesin ma endale: Mõtlen õige kodust ja seal- 
seist inimestest, ja nõnda mõtlesin ka teist. Mis te arvate, 
olen ma väga muutunud?» 

«Nagu oleksite,» lausus. Indrek, sest ta ei sõandanud 
rohkem öelda, 

«Eks ole? Vanemaks, mis?» 


«Ei tea.» 
«Kõik kinnitavad, ma olevat uhkeks läind. Šyga teate, kui 
inimestest tahad lahti saada, siis tee end eks. Ma ei 

armasta inimesi. Inimene on ainuke loom, keda ma ei 
armasta. Kui te teaksite, kuis ma olen mõnikord inimestest 
tüdind. Isast ja tädist ka! Nad kõik veiderdavad ja hiilivad 
sõnadega oma mõtetest ja tegudest mööda. Minu isa ka. 
tema veel kõige enam, nii et sa lõpuks ei saa enam maast 
ega taevast aru. Ja teate, miks ma seda enam ei või kanna- 
tada? Nagu hiilivad ja varitsevad inimesed oma sõnadega, 
samuti hiilib ja varitseb surm. Ja ei tule ometi! Petab ja nar- 
rib! Kõiki! Mind ka!» 

«Teid ka,» lausus Indrek. 

«Mind ka,» kordas neiu ja istus norus peaga lauaserval, 
külgepidi Indreku poole. «Ma olin tol korral hirmus tüdind, 
kui see sündis,» pidi ta edasi rääkima, aga äkki pöördus 
ta Indreku poole küsimusega: «Kas teate, mis on tüdimus? 
Kas mõistate, mis tähendab, et teile võidakse öelda: Homme 
tuleb suur õnn, kole suur õnn, nii et te võite puhtast õnnest 
aru kaotada, aga teie vastate üsna ükskõikselt: Las tuleb 
pealegi see kole suur õnn, aga minul pole enam ei väikest 
ega suurt õnne vaja, sest mina tahan surra, mina tahan just 
praegu surra, sest mina ei usu enam õnne, mis võiks mind 
veel pisutki õnnelikuks teha. Isegi kui tuleks jumal, see, kes 
on loonud taeva ja maa seitsme päevaga, ja ütleks sulle: 
Soovige midagi, ma täidan kõik, siis vastaksid taeva ja maa 
loojale päris rahulikult: Armas taevane isa, sa oled pisut hil- 
jaks jäänud, ainult ühe päeva oled sa hiljaks jäänud, sest 
veel eile oli mul hulk soove, aga täna ainult üks — surm. 
Nõnda oli siis, Aga nemad päästsid mu, minu tahtmise 
vastu. Õieti oli mul ükskõik. Siis tuli tädi kiri. Ta oli juba 
ammugi tulnud, aga nemad ei andnud teda mulle kätte. Sel- 
les kirjas oli ka teist, mitmes kohas oli teist. Ja kui ma teie 
nime nägin, tuli mul hea mõte. Ma ütlesin: Oleks härra Paas 
siin olnud, siis oleksid nad võinud mu hoopis lihtsamalt 
päästa. Sest teate, mis peaarst minult küsis: et kas minul ei 
ole mõnda inimest, kellega tunneksin nii-öelda veresugulust, 
ja kas see inimene ei tahaks mulle pisut oma verest laenuks 
anda? Nõnda küsis ta. Aga minul ei tulnud ühtegi niisugust 
inimest siis meelde. Aga kui ma lugesin tädi kirjast teie 
nime, siis mõtlesin: siin on see inimene. Ja ma uskusin seda 
siis nii kindlasti. Ja mõtlesin: kui ma veel millalgi peaksin 
härra Paasiga kokku saama, siis küsin ma temalt tingimata, 
kas mu oletus, mu usk oli tol korral õige või eksisin ma. Ja 

nüüd küsin ma:- Aimasin ma õieti või eksisin? Vastake' päris 
-otsekoheselt, sest nüüd on see asi juba ammugi mööda ja ma 
tahan ainult teada, oli mu aimdus kirja lugedes õige või 
mitte. Ja ärge hiilige sõnadega oma mõtetest mööda, mõis- 
“tate? Oli mul õigus või ei?» 

«Preili, kuidas te ometi võite nõnda küsida?» vastas 
Indrek, 

«Tähendab ma eksisin,» ütles Ramilda ja vaatas Indrekule 
nukralt silma. Samal ajal laskus ta laualt põrandale, e! 
minna, 

«Mitte!» hüüdis Indrek paar sammu neiule järele astudes, 
kuna tal endal silmad vett täis tõusid, nii et ta enam midagi 
ei seletanud. «Iseenesestki mõista oleksin ma kõigega nõus 
olnud. Laske täna või ükskõik millal mu veresooned avada 
ja võtke sealt nii palju, kui teil vaja, mis seal veel küsida!» 

Kui Indrek oli oma pisaraist võitu saanud, seisis Ramilda 
-otse tema ees ja tegi kätega mingisuguseid ebamääraseid lii- 
gutusi, nagu mõtleks ta Indrekut puudutada või midagi selle- 
taolist. Aga niipea kui Indreku silmad olid selgunud, kadus 
neius kõik ebamäärasus ja ta ütles: 

«Ma olen nii rõõmus, et ma teis ei eksinud, vähemalt teis 
mitte. See on nii imeline, kui on keegi, keda täiesti usaldad 
ja kellele loodad. Kuigi sa kunagi tema abi ei peaks tarvi- 
tama, ometi on hea, kui tead, et see abi on olemas. Inimesed 
usuvad vist sellepärast jumalatki, et neil oleks see viimne 
abi käepärast. Aga jäägu see ainult meie vahele, nagu need 
tassikõrvadki, mis me tol korral murdsime. Kuhu te need siis 
viskasite? Ei mäleta enam? Ongi ükskõik, sest see oli nii 
meeletu ja rumal. Aga nüüd head päeva, sest tund on varsti 
läbi. Homme sõidan maale, oma teise tädi juurde, papa 
arvab, et seal on mu tervisele kasulikum. Temal ja sellel 
tädil siin pole ju minu tarvis põrmugi aega, neil on ju 
nende «poisid ja poiste supp. Nagu ikka! Nad ütlevad: nüüd 
oled isegi vana küll, et ise enda eest hoolitseda. Aga seda 
nad ainult ütlevad, sest tõepoolest peavad nad mind titaks. 
Otlevad ja nõnda on nad vastutusest lahti, Aga kui poisid 
laiali sõidavad, siis võtavad nad mu muidugi käsile — paki- 
vad mu sisse ja viivad sinna tagasi, kust ma omapead 
plehku pistsin. Aga olgu! Hea, kui nad nõndagi must pisut 
välja teevad. Kui te teaksite, kui üksinda ma seal olen! See 
on mõnikord otse hirmus! Vahel oleks mul nagu mõnest 

vanast mööblitükist, seinast, toa- või uulitsanurgastki rohkem 
kui inimestest. Aga seda ütlen ma ainult teile, pidage seda 
meeles. Olete teie ka midagi selletaolist tundnud? Olete?» 

«Kui teie seda nõnda räägite, siis näib, nagu oleksin,» 
vastas Indrek. «Mina, kui igatsen koju, ei mõtle nii palju 
inimesi kui asju või kohti: puid, põõsaid, mõnda vana aeda 
või mulku aia sees, kust oled nii palju üle roninud, kägise- 
vat väravat, mida lugemata hulk kordi oled avanud. Ja teate, 
preili, meil on väljamäel vanad männid, neid mõtlen ma alati 
kõigepealt.» 

«Aga kas teate, miks see nõnda on?» küsis Ramilda. 
«Asjad on õiglasemad kui inimesed, sellepärast. Asjad on 

, «tõepärasemad. Neil on kindel iseloom, aga inimestel ei ole. 
Inimestel ei ole midagi. Lahkud täna sõbrast, aga saad 
homme temaga kokku, siis on ta juba võhivõõras, — nii- 
sugused on inimesed. Mina olen ka niisugune, sest minul on 
ainult tujud ja illusioonid. Just nii: tujud ja illusioonid, neid 
on mul rikkalikult. Teie ei usu? Oo, teie ei tunne mind! 
Teie ei tunne mind põrmugi! Minv isa ka ei tunne. Tema tun- 
neb teisi naisi, seda ma tean, nüüd tean ma seda, aga oma 
tütart ei tunne, sest oma tütar pole ju naine, see on ainult 
laps. Siiski, võimalik, et ta ainult teeskleb, nagu ei tunneks 
ta mind. Teda ei või nimelt põrmugi uskuda, sest tema on 
n petlikum inimene ilmas. Tahate, ma jutustan teile ühe 
00...» 

Aga viimane lugu jäi jutustamata, sest kaugelt koridorist 
kostis kellahelin ja nüüd hakkas kogu maja sumisema nagu 
peret heitev mesipuu. Ramilda jooksis minema. Ukse vahelt 
lehvitas ta käega ja naeratas Indrekule. See sündis nii ker- 
gelt ja muretult, nagu peaksid nad juba mõne silmapilgu 
pärast uuesti teineteist kohtama, et edasi lobiseda. Ometi” 
pidi see olema tema viimne naeratus Indrekule, tema viimne 
käeviibe. See nagu aimas seda, sest muidu poleks ta tundnud 
nii lootusetut nukrust ja otse kehalist valu rinnas ja muidu 
poleks sellest nukrusest jätkunud päevadeks ja nädalateks. 

Sama nukrus oli vististi põhjuseks, et Indrek harjus surnu- 
aial käima. Lausa jumalamuidu, asja ees, teist taga, läks ta 

ühel päeval kalmistule ja kõndis seal kaua haudade vahel. 
Oli nagu pisut kergem, kui nägid neid künkaid, mis on ker- 
kinud üksteise kõrvale nukrusest ja valust, lilli, mis ilutsesid 
kurbusest ja pisaraist. Oli nagu hea mõelda: terved suured 
aiad täis lugematuid leinakünkaid, ja ometi käib elu endiselt 
edasi. Kui võiks äkki koguda kõik need pisarad, mida on 
nutnud puhkajad ja mida on nutetud nende pärast, ja kui 
võiks nad korraga mäeveerult voolama panna, siis sünniks 
ehk kevadine suurvesi, mis uputaks kogu linna ühes tema 
nutjate ja naerjatega. Ja Indrekul oli hea meel, et linn elab 
siiski edasi. Tal oli lõpuks iseomagi nukrusest ja valust hea 
meel, sest ta tundis: nõnda saab ta teiste sarnaseks, nõnda 
saab ta üldse inimeseks, sest inimene algab valust. . 
Nii mõnigi kord tabas ta kalmistul peielisi ja läks, kui see 
suurema inimhulga tõttu oli võimalik, nende sekka, et võtta 
osa nende leinast. Aga imelikult libises teiste lein temast 
mööda, nagu oleks tema südamel mõni kaitsevõrk ümber. 
Aga siis juhtus, et maeti kedagi pikka mustas puusärgis, 
mille järel ei kõndinud ainustki leinajat, Ainult kaks-kolm 
meest istus veovoorimehel puusärgi kõrval, jalad ripakil, sest 
pidi ju ometi keegi olema, kes puusärgi hauda laseb ja mulla 
peale ajab, ega surnu seda ise tee. Jah, keegi peab ikka 
olema — mõtles Indrek ja jäi vaatama. On tingimata mõni 
vaene vanamees — mõtles ta edasi —, kes oli juba ammugi 
kõigile ainult tüliks. Tingimata mõni vana mees, sest naised ei 
ole nii pikad. Ja kui oleks noor, milleks siis must puusärk. Pea- 
legi noorel on ikka mõni saatja, ikka mõni, aga vanad lähevad 
üksi oma pikas kitsas mustas puusärgis. Neile ei ole laiemat 
vaja, sest liha on luude ümbert juba kadunud, nagu Voitinskil, 
ainult kondid on järele jäänud ja need mahuvad ka niisugu- 
sesse kitsasse puusärki, nagu on see must, kus lamab keegi 
kollane, kes tuletas enne surma veel rohkem surnut meelde 
kui nüüd matmisel. Ja kuna Indrek nõnda mõtles ja eemalt 
vaatas, kui asjalikult ja ükskõikselt mehed haua ääres tali- 
tasid, hakkas tal sellest tundmata vanamehest äkki hale meel. 
Ja ta ei võinud midagi parata, et tal täna silmad enne vett 
täis tõusid, kui ta õieti märkaski, mis temaga sünnib. Ise 
mõtles ta: Nüüd võivad nad talle ükskõik kuidas mulla peale 
ajada — ka teda on leinatud, nii et ta ei või nuriseda. 
Mõni seda teab, kui kaua Indrek oleks kalmistu küljes 
rippunud, kui ta poleks seal kohanud härra Schulzi, oma 

endist saksa keele õpetajat, Koopulat. Juba eemalt pani 
Indrek teda tähele ja pidas endamisi aru, kas vanameest 
teretada või mitte, sest polnud kindel, kas ta Indrekut veel 
mäletab ja tunneb. Aga siis välgatas tal peas tema viimane 
jutuajamine härra Schulzi kodus ja ta isegi ei teadnud, miks 
ta tema ees mütsi peast kahmas. See äratas vanahärra mõt- 
teist. Ta tundis Indreku kohe ära. Ja nagu oleksid nad 
vanad sõbrad, sirutas ta temale käe. 

«Ei ole teid enam ammugi näinud,» ütles ta. «Viimaks 
vist siis, kui me kahekesi minu juures vestsime,” mäletate? 
Minu vana isa istus siis kevadise päikese käes ja ootas, et 
mina ta kodumaale viiksin — Reini äärde, kust me pärit. 
Aga nüüd puhkab ta siin, see ongi ta Reini äär ja kodu- 
maa.» 

Härra Schulz peatus veidikese, nagu kõhkleks ta millegi- 
pärast. Siis aga ütles ta: 

«Kas te ei tahaks mu isa hauda näha? Pärast võiksime 
üheskoos linna tagasi minna.» 

Ja nagu oleks Indrek juba oma nõusoleku avaldanud, 
hakkas vanamees minema — väikene, vimmas, vihmavari 
kepina käes, hallid juuksed tolknesid vana ning võidunud 
kübara alt. Indrek ei saanud «ei» öelda ja nõnda läks ta 
kaasa, et lugeda issameiet vanamehe haual, keda ta ainult 
kord elus oli näinud. Aga talle tundus imelik, et tema loeb 
palvet keeles, millest hauas puhkajal polnud siin-ilmas vähe- 
matki aimu, ja nõnda jättis ta lugemise, teeskles ainult, nagu 
ta loeks. 

«Jah, siin on see tema Reini-äärne,» algas härra Schulz 
pärast palve lugemist. Rein oli mu isa viimne elu-unistus ja 
mina pidin selle unistuse teostama. Ma vist rääkisin teile, kui 
tõite mulle härra Mauruse kirja. Aga pidage meeles, mis 
mina teile ütlen: Kui teil kunagi elus on mõni suur unistus, 
siis teostage ta ise, ja kui te seda ise ei suuda, siis loobuge. 
alistuge, aga ärge lootke teistele. Ärge lootke ei vennale ega 
pojale, õest või tütrest rääkimata. Minu isa lootis minule. 
noh, ja mis ta sai? Veel surisängil valetas poeg talle: ta 
tõotas oma isa korjuse viia Reini äärde, jah, seda tõotas ta. 
Ja see poeg olen mina. Ma valetasin, sest ma tahtsin, et isa 
sureks rahulikult ja rõõmsalt, et tal oleks õnnelik surm. Ja 
mis teie arvate, tegin ma hästi?» 

«Minu arvates küll, härra Schulz,» vastas Indrek. 

«Arvate seda tõesti?» usutas vanamees, 

«Tõesti!» kinnitas Indrek. 

«Mina ise arvasin alguses sedasama,» rääkis vanahärra, 
«aga pärast lõin kahtlema, Lõin kahtlema siis, kui nägin, et 
lilled hakkasid isa haual õitsema. Ma küsisin endalt: Oli mu 
vale isale tõesti armastuse vale või ainult peidetud egoism? 
Mul oli ehk raske näha palvet ja etteheidet isa silmis, ja «t 
sellest raskusest pääseda, valetasin ma, et aga iseendal 
oleks kergem. Isa saatus jättis mu ehk hoopis ükskõikseks, 
sest ma mõtlesin: tema sureb varsti niikuinii, mis temast. See 
on esimeseks. Ja teiseks: Isegi kui minu vale oleks olnud 
puht armastuse vale, ka siis poleks mul olnud õigust teda 
kasutada. Miks? Aga sellepärast, et maailmas on midagi 
suuremat, kõrgemat ja pühamat, kui on surija lohutamine, 
kuigi see surija oleks sinu oma isa, ema, poeg, tütar või 
naine. Jah, isegi kui surija oleks su armuke — vabandage, et 
ma seda ütlen, sest teie olete alles liiga noor, et sellest aru 
saada — jah, kui ta oleks su armuke, kelle pärast oled tei- 
nud õnnetuks oma naise ja lapsed ning ka iseenda, isegi teda 
ei tohiks surisängil lohutada valega. Sest inimene, tema elu 
ja valud ning vaevad siin maa peal on juhuslikud, üürikesed, 
vale aga on igavene, pole ju vale midagi muud kui kummuli 
kallatud tõde. Mõistate? Tõde on igavene! Tõde kui niisu- 
gune, tõde iseeneses. Sellepärast ei või juhusliku ja üürikese 
asja pärast eksida igavese vastu. Ma selgitan oma mõtte näi- 
tega. Jällegi ütlen ma: See näide pole teile päris kohane, 
aga ma toon ta siiski, sest meie jälgime tõde — see vaban- 
dab. Nimelt: mis oleks, kui selguks kuidagi imelikul viisil — 
ma ei ütle, et selgub, vaid ma ainult oletan näiteks —, et kui 
selguks millalgi, et meie viimselpäeval koguni mitte üles ci 
tõuse, s. 0. et pole üldse liha ülestõusmist, kohtumõistmist 
ega midagi, vaid on ainult kalmud, nagu need siin, ja on 
mädanemine ja mullakssaamine ning see ongi see liha üles- 
tõusmine, nagu tõusevad need lilled siin, kui neid hoolikalt 
kasta. Ja kui see nõnda selguks, mis oleks siis jumalasõna? 
See oleks vale. Jumalasõna oleks vale, mõistate? Jumalgi ei 
oleks enam tõde! Aga inimene võib ju aru kaotada, kui ta 
mõtleb, et ka jumal valetab, tõeallikas valetab. Mis sellest 
järgneb? Ainult üks: Kui ka jumal võib valet:da, siis on 
inimene see ainuke olevus, kes ei tohi kunagi valetada, ei 
milgi tingimusel, sest keegi peab ometi ilmas olema, kes võit- 

leb tõe eest. See oli teiseks. Ja nüüd kolmandaks: Kust meie 
teame, et surija teadvus muutub surmas teadvusetuseks? Aga 
mis siis, kui on neil õigus, kes ütlevad, et teadvus elab edasi, 

he sõnaga — surnute ja elavate teadvuse vahel pole kon- 
takti. Aga see võidakse leida kui mitte täna, siis homme, sest 
ilmas leiutatakse kõiki asju, miks siis mitte seda kontaktil 
Ja mis sünnib siis? Siis tuleb minu surnud isa ja ütleb 
mulle: «Poeg, miks sa mulle tol korral valetasid?» Mis pean 
mina kui aus inimene temale vastama? Ja mõtelge ometi, et 
mind maetakse ehk siiasamasse, tema kõrvale ja ma laman 
siin aastad, aastasajad, aastatuhanded, võib-olla lamame 
kõrvuti siin miljonid aastad ja minu isa ei teegi muud, kui 
aga küsib: «Poeg, miks sa valetasid mulle?» Mis te arvate, 
mis oleks jumal teinud, jumal, kes peab olema igavene tõde, 
kes aga võib olla ka vale, mis ta oleks teinud, kui tema poeg 
oleks talle valetanud? Kui ta oleks tõotanud näiteks maailma 
lunastada ja poleks seda ometi teinud, vaid oleks lihtsalt öel- 
nud: «Isa, ma lubasin küll, aga nüüd olen ma järele mõelnud 
ja sellepärast võta mind niisama taeva tagasi.» Mis oleks 
jumal niisugusel korral teinud? Mis te arvate? Mina ütlen, 
mis: Ta oleks oma poja alla põrguauku heitnud, seda oleks 
ta teinud, sinnasamasse, kus istub tema esimene poeg.» Härra 
Schulz pistis oma suu otse Indreku juurde ja rääkis viimased 
sõnad tasa ja saladuslikult, nagu võiks jumal ise tema sõnu 
muidu kuulda. «Jah, sinna oleks ta tema heitnud, tema venna 
juurde, sest ka kurat on jumala poeg, pange seda tähele, 
kurat on jumala esimene, jumala vanim poeg. Isa saatis ta 
maailma, et ta selle lunastaks, aga tema ei teinud seda, lubas, 
aga ei pidanud oma lubadust, valetas oma igavesele isale ja 
nõnda läks ta sinna, kus ta on tänapäevani. Sest on ju või- 
matu, et jumal katsus maailma lunastada esimest korda alles 
paari tuhande aasta eest, kuna ju maailm on nii vana, palju 
vanem kui lunastus. Tähendab: kurat oli esimene, kelle läbi 
jumal katsus maailma lunastada, aga nüüd ootab seesama 
vaene kurat ise lunastust. Ja pange tähele: ei ole kasu ini- 
mese lunastusest, ei ole mõtet tema lunastamisel, kui on kurat 
lunastamata, sest kõik ilm peab lunastatama. Aga kes lunas- 
tab kuradi? Jumala teine poeg lunastas inimese, — aga kes 
kuradi, selle esimese poja? Jumal ise ei või seda teha, sest 
tema sõna ja nõu on muutmatu. Aga kes siis teeb, mis te 

arvate? Inimene, ainuüksi inimene võib kuradi lunastada ja 
siis tuleb viimnepäev, mitte enne. AD kus on see inimene, 
kes võib lunastada kuradi? Teen seda mina või teete teie 
seda? Tahate teie kuradi lunastamise enda peale võtta? Ei? 
Mina ka mitte. Ja pange tähele: seda ei tee üldse igapäevane 
inimene, nagu mina või teie. Seda ei tee ka viimasel ajal 
moodi läinud üliinimene, sest see on farss ja humbug. Mõis- 
tate? Farss ja humbug! Nietzsche on keeleline köietantsija 
ning mõtteline taskukunstnik, ei muud midagi. Kuradi peab 
lunastama inimene kui niisugune, der Mensch an und für 
sich, mõistate? Inimene kui idee. Tema otsib ja leiab iga- 
vese tõe, mis on ometi kuskil olemas — muidu poleks meil 
ju tema ideed, tema mõistetki. Ja kui inimene leiutab selle 
igavese ja paratamatu tõe, siis on kurat eo ipso lunastatud, 
sest tema, on ju ürgvale ise — maailma lunastusest sündinud 
vale. Siit aga järgneb, et inimene ei tohi milgi tingimusel 
valetada. Inimene peab ikka ja alati kasvatama tõde, tõde ja 
veel kord tõde, et võiks viimaks ometi sündida see parata- 
matu ürgtõde, mis lunastab kuradi, selle ainukese neetu maa- 
ilmas, Aga vähe on neid, kes seda mõistavad, peale minu ei 
kedagi. Hiljuti ei mõistnud minagi seda, sest muidu poleks 
ma oma isale valetanud. Ja kas aimate nüüd, mis on need 
kalmud kui niisugused siin üksteise kõrval? Need on vale 
virmad, üks virn teise kõrval, sest ei puhka siin kalmistul 
ainustki, kes poleks ise valetanud kellegi surisängil või kellele 
poleks valetatud sealsamas. Igal pool ainult vale, vale ja 
vale. Hirmus! Aga veel hirmsam tuleb.» Kõneleja lähendas 
oma nagu palavikus kilavad silmad Indreku omile ja ütles 
saladuslikult: «Meid endid ootab sama vale. Isegi surisängil 
ei kuule me tõtt. Mõistate? Kui te ka jumala keeli paluksite 
kordki kuulda puhast, alasti tõtt, siis ei kuule teie palvel 
keegi. Isegi jumalasulane valetab igal surisängil, isegi tema. 
Ja jumal laseb seda sündida. Aga mis on siis inimene, kui 
temale nõnda valetatakse ja kui tema ise nõnda valetab? 
Mis ta on? Kelle nägu ta on? Inimene on kuradi nägu, 
mitte jumala, üsna kuradi nägu, minagi olen kuradi nägu...» 

Kõneleja pööras oma silmad haudade poole, nagu räägiks 
ta neile. Indrek vaatles teda tüki aega kõrvalt: kõhetu, küh- 
mus pihaga, pisikese peaga, kongis ninaga, paljust rääkimisest 
lõtvunud suuga ja karvaste tohletanud palgetega, kilavate 
silmadega — niisugune oli see kuradi näo järgi loodud ini- 

mene. Aga kui Indrek teda nõnda vaatles, viirastus tal äkki 
midagi kaugest minevikust. Midagi selletaolist oleks ta nagu 
kusagil mujal näinud. Õige! Just nii! Selletaoline oli see 
Pearu koer, keda isa kerisel särisevate vorstide lõhnas jõulu- 
õhtul armetult peksis ja ahjuhargiga veetünni: vajutas ja kes 
surmahädas tagakambris lauale hüppas, kus ta jättis musta 
jälje avatud palveraamatus Immaanuelile. See jälg peab küll 
praegugi seal olema — mõtles Indrek, ja äkki hakkas tal sest 
ammu surnud karvasest koerast kahju, sest ta arvas veel 
praegu nägevat tema kilavaid silmi pimedast nurgast tünnide 
vahelt. Härdal meelel tõusis ta istmelt, et jumalaga jätta, sest 
ta ei võinud enam näha ega kuulda seda vanameest, kes 
tuletas talle meelde vorstide lõhna ja vaeseomaks pekstud 
koera, Aga härra Schulz ei pannud teda tähele; tema kõneles 
kalmudele, neile vale virnadele, ning Indrek astus katseks 
mõne sammu, et kas kõneleja ehk nõnda temast välja teeb. 
Aga kui ka see kõneleja ükskõikseks jättis, lahkus Indrek 
sõna lausumata tasakesi, ja siitmaaltoli äkki kalmistu võlu kui 
peoga võetud, ilma etta isegi oleks osanud õieti seletada, miks. 

Aga nukrus ja igatsus jäid. Need saatsid teda kogu kevade 
ja aitasid selleks kaasa, et ta suveks kuhugi ei sõitnud — 
salajases lootuses muidugi, et ehk õnnestub siin veel kord 
kohata Ramildat. Ometi lootis ta tühja, sest see sõitis pärast 
õppetöö lõppu peagi välismaale tagasi, ilma et oleks oma 
jalga tolmusesse linna toonud. 

Suvi oli põuane ja palav. Päike tõusis punasena ja loojus 
samasugusena, nagu oleks ta kogu oma helendava kuumuse 
kallanud maakerale, mida ümbritses suitsutomuna seisev 
tolmupilv. Päevad otsa hoiti aknaluugid kinni, et päike ei 
pääseks tubadesse, aga ööselgi oli raske neid avada, sest õhs 
oli ka siis lämmatav: kui päike kadus, hõõgusid majaseinad 
ja nagu tänavakividki tema asemel, 

Indrek istus nagu minevalgi suvel vahetevahel põhukuuris 
õlekool, kus polnud midagi muutunud, nagu oleks maailmas 
kogu aasta kõik paigal püsinud. Kirju kass varitses endiselt 
hiiri ja Tiina koperdas oma karkudega laudseina taga, kust 
ta puges Indreku juurde kuuri. Temal on ikka midagi uudist, 
mida peab jutustama, eriti on tal uudist Molli suhtes, sest ta 
arvab, et see võiks Indrekut huvitada. 

«Molli õmbleb omale nüüd uusi särka,» räägib ta Indre- 

on valge-valge ja peenike nagu siid; enne olid tal kollasest, 
see peab kauem vastu. Kui sa tahad, ma näitan sulle, kui 
valge ja peenike. Ta peidab nad küll kummuti, kui ise ära 
läheb, aga mina tean, kus võti. Nii et kui tahad, ma näi- 
tan. Ema ütleb, et temal on ainult siis niisuksed särgid olnd, 
kui isa elas ja nemad olid alles rikkad. Mind siis veel ei 
olndki — ütleb ema. Kui mina tulin, siis olid juba vaesed, 
nii et mina olen vaese rahva laps. Aga Molli sündis siis. 
Mina teen omale seisusekohased särgid — ütleb Molli, ja 
ema ütleb, et meie saame Molli läbi ka seisusekohaseks. Aga 
see ei meeldi Mollile, et meie ka, tema tahab üksi olla seisuse- 
kohane. Teil pole ju õiget särkigi seljas — ütleb ta minule 
ja emale —, mis seisusekohane teie olete! Ja ega ma olegi, 
kui tahad, vaata.» Tiina tõstis oma kleidikese üles ja näitas 
Indrekule, mis kattis tema armetut keha. Siis ütles ta: «Nüüd 
sa tead, mis on minu seisus; aga tule, ma näitan sulle ka 
Molli seisust, et sa teaksid. Tule, kodus pole ju kedagi ja 
võtit ma tean.» 

Tiina tahtis maksku mis maksab Indrekule näidata Molli 
«seisust», nagu ta ütles, aga Indrek ei tahtnud seda näha. 
See tõi nende vahele lahkheli, sest Tiina ei saanud kuidagi 
aru, miks Indrek ei taha Molli uusi särke näha, kui tema, 
Tiina, teab, kus:on võti. Aga Indrekul oli nende särkidega 
oma asi, millest ta ei lausunud Tiinale sõnagi. Tema imestas 
nimelt endamisi: Kodu oli tal õega olnud kokkupõrge sär- 
kide pärast, täna läks ta nende tõttu Tiinaga vastamisi ja ka 
see aknast allahüppamine sündis ainult särgi pärast — see 
sealt sõber Metslangi juurest. Jah, nüüd teab Indrek, et kõik 
sündis ainult särgi pärast, mis kattis selle õlgu ja rinda, kes 
puges tema kurgu alla. See paljas särk oli teda millegipärast 
riivanud ja sellepärast hüppas ta nii valusasti kividele. Alles 
täna tuli Indrek õigele mõttele, õigele seletusele. 

Aga ka Ramildal pidi ju särk olema, pidi ju. Imelik, et 
[Indrekul kunagi tänini seda mõtet pole tulnud. Õieti pole tal 
seda mõtet praegugi, ta ainult sunnib ennast sellest mõtlema. 
Ramilda on Indrekule nagu mõni ilus kuju, mis ei vajagi 
katet. Ramilda oleks nagu pilt, mida ta nägi näitusel: tühi 
liivakõrb helendavalt punase taeva all ja kuskil pleegivad 
valged luud — muud ei midagi. Või see teine pilt: pikk, pisut 
kookus üksik puu, lehetops ladvas, kummardub madalate 
põõsaste üle. Aga kõrgel ülal keerleb kotkas ja vahib alla 

põõsastikku, nagu peaks seal midagi olema. Taevas sinine- 
sinine. Niisugune on Ramilda ja sellepärast ei tule Indrekul 
kunagi mõttesse, et tal on särk seljas või missugune see on. 

Kui viimane pääsukesepesa oli poegadest tühi, siis hakkas 
sügis tulema, siis julges ta tulla, enne mitte. Kuuris istus 
siis kirju kass üksinda ja valvas hiiri, kes jäid ühes kassiga 
> siia, sest neil polnud tiibu, et lennata kaugele soojale 
maale. 

Algas uus õppeaasta. Algas tegemine ja toimetamine, algas 
askeldamine — hommikust õhtuni, vahel ka õhtust hommi- 
kuni, nagu oleks suure ähmiga vahetatud öö ja päev. Ukse- 
kell aina kõlises ja kõlises, nagu oleks kuskilt temasse elektrit 
lastud. Aga elektrit ei olnud, tulid ainult endised õpilased 
rändlindudena tagasi ja tõid kaasa suure hulga uusi. 

Juba mõni nädal varem oli saabunud härra Miilinõmm, 
asutise endine õpilane, kes oli käinud Saksamaal 
ennast täiendamas. Tema polnud küll Maurusegi juures 
täiesti lõpetanud, aga Saksamaa oli niisugune maa, et 
seal võis ennast ikkagi täiendada. Sõidad ainult sinna 
ja küllap juba leiad, kus, kuidas ja milles ennast 
täiendama hakkad, ning nõnda täiendadki ja tuled alles siis 
kodumaale tagasi, nagu praegu härra Miilinõmm. Sinna min- 
nes kandis ta lauku pahemal silmal, aga täiendatult tagasi 
tulles soeb ta oma ilusad pruunid juuksed otse üle pea. Nõnda 
seisavad nad pisut kohevil ja lasevad ühes pügatud habemega 
räo palju pikemana ja kitsamana paista, kui ta Miilinõmmel 
tõepoolest on. See näolaad peab tõestama kõigile, ka Miili- 
nõmmele endale, et tema on Saksamaalt tulles dolihokefaal- 
sem kui sinna minnes. Õige eurooplane on aga ikka dolihoke- 
faalne, nagu arvab Miilinõmm, mitte brahhükefaalne. Selle 
oma arvamusega tuli nüüd Miilinõmm Mauruse juurde tagasi, 
et sündsa ja soodsa koha leidmiseni siin midagi teha, mis 
annaks igapäevast leiba, sest Mauruse asutises leidus täienda- 
tud meestele ikka midagi igapäevase leiva teenimiseks. 

Elama asus Miilinõmm Kooviga ühte tuppa, sest eraldi 
vaba ruumi ei leidunud. Nemad mõlemad olid vaiksed ja 
rahulikud inimesed ja sellepärast arvasid nad ise kui ka härra 

Maurus, et nemad sobivad hästi. Imelikul viisil muutus aga 
selle kahe vaikse ja rahuliku mehe kõnelus algusest peale 
kohe väga elavaks, võiks öelda, peaaegu ägedaks. nagu kipuk- 
sid nad tülli. Aga tülitsemiseks polnud neil vähematki põh- 
just. Nemad lahendasid isekeskis ainult ühte või teist teadus- 
likku küsimust, see oli kõik. Miilinõmm oli nimelt värskelt 
täis pumbatud Marxi ja Nietzschet, kumba just rohkem, seda 
ei tea, aga üks oli kindel, et mõlemat hea voos, Ent kui ini- 
mesel midagi on, siis tahaks ta, et ka teised teaksid, mis tal 
on. Selle inimliku nõrkuse tagajärjena tekkisidki need elavad 
kõnelused Miilinõmme ja Koovi vahel, mis tundusid pea- 
aegu tülidena. Koovil nimelt ei olnud õiget arusaamist ei 
marksismist ega üliinimesest. Tema arvates olid need anti- 
poodid, aga Miilinõmme silmis tingis üks teise. Et olla õige 
marksist või kristlanegi, selleks pidi kõigepealt olema üliini- 
mene. 
«Juba kaks tuhat aastat veerime Kristuse sõnu, aga ega sa 
ometi arva, et Euroopas või mõnes muus ilmajaos leiduks 
mõni kristlane!» hüüdis Miilinõmm. «Enne kui eurooplane 
saab kristlaseks, peab ta saama üliinimeseks, sest kristlane 
olla pole põrmugi kergem, kui saada marksistlaseks. Tähen- 
dab: esteks üliinimene, siis kristlane ja marksistlane või ka 
tagurpidi, ükskõik. Külva üliinimene, kasvab kristlane, mis 
ongi uus üliinimene; külva kristlane, kasvab marksistlane, mis 
ongi uus kristlane, mis on üliinimene. Nii on see lühidalt 
ja filosoofiliselt. Negation der Negation... Seeme, kõrs, 
uus seeme. Üliinimene eitab inimese, oma seemne, kristlane 
eitab üliinimese, oma kõrre, marksist eitab kristlase või ka 
tagurpidi, Selge, mis? Juba Kristus taipas seda, kui ta ütles: 
kes ei sünni veest ja vaimust jne. Mis see tähendab? Üliini- 
mest, ei muud midagi. Enne pead sündima veest ja vaimust, 
alles siis...» 

«Enne ei midagi, siis saab midagi,» naeris Koovi vahele. 

«See ei kuulu siia, see on hoopis teine kategorii,» vastas 
Miilinõmm. «Inimene ometi on ju midagi. Või ei ole sinu 
arvates?» 

«Sedasama võid küsida jumalast,» vastas Koovi, 

- «Palun jumalat mitte inimesega vahetada!» hüüdis Müli- 
nõmm. 


pa E L: negatsioon där negatsioon, °eituse eitus' (saksa k). — 
oim. 

«Miks mitte?» küsis Koovi, «Kust sina tead, kumb kum- 
magi on loonud.» 

«Kellel on tähtis seda teada?» küsis Miilinõmm omakorda. 
«Kana või muna, muna või kana. Ükskõik, kumb kumma on 
loonud, ainult et lõpuks loodu tapab looja. Kui jumal on, 
näiteks, loonud inimese, siis tapab viimane inimene jumala. 
Mõistad? Filosoofiliselt muidugi! Kui kustub inimese ette- 
kujutus, siis pole ka enam jumalat, olgu maailm — Weltal!' 
— nii avar kui tahes.» 

«Tähendab, kui pole inimest, siis pole ka =maailma, mis?» 
küsis Koovi. 

» «Kuis nii?!» karjus Miilinõmm kõigest kõrist, sest just nii- 
sugused totrad küsimused tegidki alati kõne kõvaks, hääle 
valjuks ja tooni ägedaks, nii et süüdi polnudki tõepoolest ei 
Marx ega Nietzsche, vaid Koovi oma küsimustega. «Maailm 
on fakt, aga jumal ei ole.» 

«Kust sina tead, et maailm on fakt?» küsis Koovi jäl- 
legi. «Aga mis siis, kui maailm on samuti inimese peaaju 
sünnitus nagu jumalgi? Kui ta on nagu matemaatika ja muu- 
sika, mis? Või arvad sa, et kalkunil ja vihmaussil on sama 
maailm nagu meilgi? On ehk niisuguseid olevusi, kes tunne- 
vad meie maakera mitte kui midagi kindlat ja kõva, vaid 
nagu mingisugust tühja kohta ilmaruumis? Näiteks see loom 
või asjamees, mida nimetame elektriks, tema tunneb ju umbes 


' nõnda. Õhk on temale nii kõva, et annab sädemeid, nagu 


oleks ta mõni tulekivi, aga raudtraat oleks nagu auk, mis 
puuritud sellesse kõvasse ainesse, mida meie hingame. Eks 
ole nõnda?» 

«Ega siis inimene ei mõtle ometi kõigi võimalikkude maa- 
ilmade üle järele; teda huvitab ainult see, mis kuulub temale 
ja mida taipab tema. Hobusel võib olla oma maailm ja oma 
jumal, aga sellega pole meil asja, sest meie oleme inimesed. 
Sellepärast jääb minu sõna maksma: maailm on fakt, jumal 
mitte. Maailm purskab Vesuuvil tuld, aga jumal ei purska.» 

«Kust sina seda tead?» küsis Koovi ikka uuesti, «Aga 
mis siis, kui see ongi jumal, kes Vesuuvil tuld purskab? Mis? 
On keegi kraatrist all käinud vaatamas, kes seal purskab?» 

«Sinuga on mõtteta tõsiselt rääkida,» ütles Miilinõmm 
nüüd. «Sina teed kõik proosaks ja labaseks naljaks. Tun- 


t Universum, kogumaailm (saksa k). — Toim. 

ned äkki, et oled kodumaal,:kus vaieldakse majanduse ja 
aadete üle. Aated, aina aated, aga sealsamas põllumeesteselt- 
sid, pulliühisused, sordiparandused, kunstsõnniku soovitused.» 

Sellega Miilinõmm lõpetaski täna, sest ta oli sattunud 
kodumaalisele ainele, aga kodumaa ained tundusid temale 
liiga kitsaste ja tühistena ja nad ei võimaldanud ega erguta- 
nud ei mõttelendu ega unistusi. Aga Miilinõmm armastas 
unistada, eriti teaduslikult ja filosoofiliselt. Temal oli nii ime- 
line mõelda ja öelda: 

«Küll on kahju, et me ei ela mõni tuhat aastat hiljem, siis 
oleks üliinimene juba maailmas. Huvitav, mis ta küll tegema 
hakkab, kui ta tuleb? Hakkab ta ehk kirjanikuks või filosoo- 
fiks, luuletajaks või teadlaseks? Oleks mina üliinimene, mina 
hakkaks tingimata teadlaseks ja otsustaks kõik küsimused, et 
oleks teadusel ükskord piir ja eesmärk käes. Marksismus, 
darvinismus, lamarkismus, niitšeismus, kantismus oma Ding 
an sich'iga' — kõik otsustaks ühe hoobiga, et näeks, mis see 
vaene inimene küll teeb, kui kõik on otsustatud.» 

«Ennem võta rikas naine ja ela niisama,» lausus Koovi 
nõuandvalt. See oli piste Miilinõmme pessa, sest tema oli ju 
arvamusel, et ükski enamvähem arukas inimene ei tee siin 
ilmas tööd, vaid jätab selle teiste mureks. Arukas inimene 
pärib, võidab või kosib kuskilt suure varanduse ja elab sellest. 

«Miks siis kohe rikas naine?» küsis Miilinõmm, nagu ei 
saaks ta millestki aru. «Ta võib ju raha muidugi saada. 
Hakkab või äri ajama, muidugi mõnda suurt äri, nii-öelda 
üliäri, kaupleb kalliste nahkadega, elevandiluuga, jaamalinnu- 
sulgedega, oopiumiga või orjadega, koondab kõik oma kätte 
ning määrab siis nii kõrged hinnad, nagu süda kutsub.» 

mia kuis jääb siis marksismusega?» küsis Koovi pilka- 
valt. 

«Küll oled sina õel inimene,» ütles Miilinõmm nüüd. «Mina 
fantaseerin, aga sina muudkui torgid, muudkui pistad, kord 
naisega, kord marksismusega.» 

«See'p see ongi, et sa ainult fantaseerid,» rääkis Koovi 
«Fantaseerid sellest, mis ei tule võib-olla kunagi. Sest võib- 
olla ei tule üliinimest ega marksismust, nagu pole tulnud 
kristlustki; inimene ainult räägib, et poleks vaja midagi teha. 


t , Asjaga iseeneses”, mille all Kant mõtles asja tõelist ole- 
must, mis olevat mittetunnetatav. — Toim. 

Kristusest oleme rääkinud oma kaks tuhat aastat, nagu sa 
ise alati ütled, ja et see hakkab juba tüütama, siis räägime 
sotsialismusest teine kaks tuhat aastat, nii et neli tuhat aastat 
ilusasti edasi aetud. On see kasulik või ei ole, mis? Mina 
arvan — väga kasulik. Sest pane tähele: Kristus oli juut, 
Ristija Johannes oli juut ja ka Marx oli juut, nagu tema 
apostel Lasalle'gi.*Kristuse armuõpetus seisis selles, et hulka 
õpetada vahtima taeva poole, sest muidu poleks võinud isan- 
dad nii rahulikult tema leivakoti kallal nosida. Aga mis siis, 
kui marksismus on samaks otstarbeks mõeldud? Taevas ei 
tõmmanud enam, sest ta oli liiga kõrgel ja kaugel, sellepärast 
leidiski teine juut marksismuse, mis pole enam taevas, vaid 
siinsamas maa peal: oodake ainult veel kaks tuhat aastat, 
siis on kõik koondunud, siis on organisatsioon loodud ning 
siis läheb leivakotisuu ka vaese mehe ees lahti. Kena, mis?» 

«Aga mis sa arvad, kui marksismus ka ära tüütab, mis 
tuleb siis? Ja kas jällegi mõne juudi poolt? Juba kolmat 
korda?» 

Muidugi ei teadnud Koovi neile küsimustele vastata ja 
sellepärast fantaseeris Miilinõmm ise nõnda: 

«Midagi tuleb tingimata. Inimene on niisugune loom, et 
otsib troosti. Teised loomad elavad muidu, aga tema ei ela. 
Kui mõelda ainult seda röövlit seal ristisambas Jeesuse kõr- 
vall! Röövib, aga muidu surra ei oska, kui otsib troosti, tahab 
taeva. Oled sa midagi hullemat ja rumalamat kuulnud? Oskad 
sa midagi alandavamat inimese kohta välja mõelda? Sellest 
näeb, kui vilets on inimene ja kui väga on tarvis üliinimest. 
Sest kui oled eland röövlina, siis sure ka röövlina — nõnda 
on kord ja kohus. Aga mitte nõnda, et teisi surmad, aga kui 
omal surm silma ees, siis kohe pirr lahti. Ühe sõnaga — 
laske lapsukesed jne. Memm, mitte inimene! Ptüi!» 

Miilinõmm sülitas kõigest südamest, nii väga põlgas ta sel 
silmapilgul inimest ja ihkas üliinimest. 

Aga härra Maurusele ei meeldinud, et tema «ausate ja 
kõrralikkude» poiste kuuldes põlati inimest ning kiideti üli- 
inimest. Sellepärast käis ta härrasid palumas, et need oma 
teaduslikud probleemid katsuksid lahendada vaiksemalt. Kuid 
Miilinõmm ei võinud oma küünalt vaka alla panna, nagu ta 
ise ütles; mis siis sest kasu, et ta käis Saksamaal oma hari- 
dust täiendamas. Ja sellepärast pidi kõik tulema, nagu ta 
lõpuks tuligi. 

«Te olete kuulnud seda inemist,» seletas Maurus poistele. 
«Tema räägib ainult Marxist ja üliinemisest, nagu poleks tal 
enam midagi muud rääkida. Aga mis on meil tegemist üli- 
inemisega? Milleks rääkida nii palju asjast, mida keegi pole 
näind ja võib-olla ei näegi! On ta pikk või lühike, kõhn või 
paks? Keegi ei tea, härra Miilinõmm ise ka ei tea, sest ka 
Saksamaal pole üliinemisi. Isegi Venemaal ei ole. See on 
ükskord suur maa, et kusagil nurgas võiks sündida üliinemine, 
aga ei sünni. Seal sündis hiljuti kahe või isegi kolme peaga 
vasikas, aga üliinemist ei sünni. Ja kas teate, kes ta välja 
mõtles? Üks sakslane, kes põdes halba ja roppu haigust, ja 
kui hakkas sellest haigusest hulluks minema, siis mõtleski üli- 
inemise välja. Aga miks räägib härra Miilinõmm temast? On 
temal ka halb ja ropp haigus? Ei ole, sest tema käib teiega 
ühes saunas, nagu üks kõrralik eesti mees käima peab, ja 
temal ei ole midagi. On ta hull? Ei, veel ta ei ole. Tahab ta 
hulluks minna? Kas on keegi kuulnud, et härra Miilinõmm 
tahab hulluks minna? Ei ole? Keegi ei ole? Aga härra 
Maurus teab, mida Miilinõmm tahab: Tema tahab Siberi 
minna, mitte meie Siberi, vaid sinna teise, mis on üle Uraali. 
Aga tema ei taha üksi, vaid tahab meid ka; selleks räägib ta 
üliinemisest ja marksismusest. Sest marksismus ja sotsialis- 
mus ja sotsialistid saadetakse Siberi. Aga sotsialisti võtab 
Siberis külm. Nelikümmend kraadi! Veel rohkem! Viisküm- 
mend! Veelgi rohkem! Mis aitab seal sotsialismus, kus on 
kuuskümmend kraadi. Sellepärast hoiame endid! Las härra 
Miilinõmm läheb Siberi, meie lähme parem hullumajja, kus 
on üliinemine.» 

Härra Maurus naeris. Aga sel silmapilgul kõlises uksekell 
ja sisse astus käskjalg, kes tõi Miilinõmmele mingisuguse 
raamatu, mille see oli Saksamaalt tellinud. 

«Mis raamat see on?» küsis härra Maurus käskjalalt. 

«Ma ei tea,» vastas see. 

«Kuidas? Teie ei tea, mida te laiali kannate?» imesta» 
härra Maurus etteheitvalt. 

Käskjalg võttis saatelehe ja luges kuuldavalt: 

«Sotsioloogia.» 

See sõna pistis härra Maurust nagu nõelaga. 

«Mis' see oli?» küsis ta. 

«Sotsioloogia,» kordas mees. 

«See raamat viige tagasi,» ütles härra Maurus. «Võtke ta 
kohe kaasa!» 

«Miks, härra direktor?» küsis mees. 

«Mitte küsida, kui härra Maurus käsib. Võtke oma raa- 
mat!» A 

«Härra Maurus, ma olen teenistuses ja mina pean...» 

«Teie peate selle raamatu tagasi viima.» 

«Aga härra Miilinõmm elab ju siin?» küsis käskjalg. 

«See pole teie asi,» kärgatas härra Maurus, «Võtke oma 
raamat!» 

Aga mees jättis selle lauale ning põgenes uksest, nagu olek- 
sid tal kiusajad kannul. Härra Maurus jooksis talle küll 
välisuksele järele ja kutsus teda tagasi, kuna hilissügisene 
külm vihm peksis talle vastu silmi, aga mees läks, nagu oleks 
ta äkki kurdiks ja tummaks jäänud. 

Härra Maurus jooksis tuppa tagasi ja hüüdis: 

«Paas! Ruttu sirm ja viige see raamat kauplusse tagasi!» 

«Mul ei ole sirmi,» vastas Indrek, 

«Mis see siis tähendab? Vihma sajab ja teil ei ole sirmi. 
Miks ei ole?» 

«Pole ostnud,» ütles Indrek. 

«Nii on see ikka,» pahandas direktor. «Kui härra Mauru- 
sel on midagi vaja, siis teil ei ole. Kel on sirm?» 

Aga ühelgi ei olnud, või kuigi oli, siis oli see kellelegi 
antud. 

«Ma lähen niisama,» ütles Indrek, «panen palitu alla.» 

«Minge ostke sirm,» ütles härra Maurus natukese aja pärast 
ja hakkas taskust raha otsima. Õnnetuseks ei leidunud seal 
nõutavat summat, seepärast küsis ta: «Kel on raha? Kes 
võib härra Maurusele laenata? Ruttu, härra Maurusel pole 
aega oodata.» 

Aga kellelgi ei olnud raha, või kui oligi, siis ei tahetud 
seda näidata. Ülalt raha minna tooma, selleks ei jätkunud 
härra Maurusel praegu aega; sellepärast ütles ta: 

«Siis andke mulle paberit ja sulge. Või ei ole ka seda 
härra Mauruse majas? Sirmi ei ole, raha ei ole, paberit ei 
ole, sulge ei ole, tinti ei ole, midagi ei ole.» 

Aga ei, paberit leidus. Ilmus ümbrikki. Kuid seda polnud 
vaja. Härra Maurus käristas paberilehe küljest kolmenurge- 
lise tüki, kritseldas sinna saksa keeles peale: «Üks vihma- 
vari härra Maurusele. Odav ja hea. Ma ootan. Härra Mau- 

et murdis ta mitutpidi kokku ja andis siis Indreku 
atte. 

«Hoidke peos ja peo pistke tasku, siis ei saa märjaks,» 
ütles ta. «Ning jooske, näidake, et ometi ükski kõrd on teie 
pikist jalgest kasu. Sirmi mitte lahti teha, härra Maurus ise 
tahab proovida!» Viimased sõnad hüüti välisukselt järele. 

Vihmavarjuga tagasi tulles jõudis Indrek Miilinõmmele 
kodu ukse all järele ja astus temaga üheskoos sisse. Müli- 
nõmme nähes unustas härra Maurus vihmavarju hoopis ja 
kargas kohe Miilinõmme kallale. 

«Mis see on?» küsis ta sellelt ja näitas raamatule laual. 

«Raämat,» vastas Miilinõmm ja võttis selle, et vaadata. 

«Mis raamat see on?» jätkas härra Maurus oma juurdlust 
ametliku näoilmega. 

«See on «Sotsioloogia»,» vastas Miilinõmm. 

«Kes lubas teid niisuguseid raamatuid härra Mauruse 
majja tellida?» 

«Selleks ei olegi ju luba tarvis,» ütles Miilinõmm. «See ei 
ole ju mõni keelatud raamat.» 

«See inemine ei oska saksa keelt,» ütles härra Maurus 
nüüd poistele eesti keeli. «Tema on Saksamaal oma haridust 
täiendanud, aga saksa keelt ta ei mõista. Härra Maurus 
küsib lühidalt ja selgelt: kes lubas tellida? Aga tema vastab: 
see pole keelatud.» 

J õigir tundis Miilinõmm end haavatuna ja ütles ka eesti 
eeli: 

«Härra Maurus, mis teie minust õieti tahate?» 

«Mina tahan teilt lühikest ja selget vastust: kes lubas tel- 
lida minu majja niisukese raamatu? On see selgesti küsitud?» 

«On küll» vastas Miilinõmm. 

«Siis vastake sama selgelt: kes lubas?» 

«Aga, härra Maurus, selleks ei ole ju luba tarviski,» ütles 
Miilinõmm. 

See vastus torkas direktorit nagu nõelaga ja poiste poole 
pöördudes karjus ta: 

«Kas kuulete? See inemine on hull! Ta on üliinemisest 
hulluks läinud nagu see teinegi. Üliinemine teeb kõik hulluks! 
Mina küsin: kes lubas? Tema vastab: pole tarvis.» 

«Aga see on ju nõnda,» seletas Miilinõmm, «raamat pole 
ju Venemaal keelatud.» 

«Nüüd kuulete isegi, et see inemine on päris hull,» karjus 

«See raamat viige tagasi! Võtke ta kohe 


direktor poiste poole. «Venemaal pole keelatud, tähendab 
härra Mauruse majas lubatud. Ilus! Väga ilus! Sõnnik pole 
Venemaal keelatud, sellepärast võib iga mees oma koormaga 
härra Mauruse uksest sisse sõita. Eks ole nii? Utelge, on see 
inemine hull või ei ole, kui ta nõnda räägib?!» 

«Härra Maurus, mina olen Saksamaal oma haridust 
täiendanud ja tean väga hästi, mis on sõnnik, aga see raamat 
ei ole mitte sõnnik, sest siis poleks ma teda tellinud, sest 
sõnnikut on meil omalgi küll,» rääkis Miilinõmm kõrgenda- 
tud häälel. 

«Palun minu majas mitte karjuda!» hüüdis härra Maurus. 

«Teie ise karjute,» vastas Miilinõmm ärritatult. 

«Mina võin siin karjuda, sest see on minu maja, need on 
minu poisid ja mina olen nende direktor.» 

«Ega te siis sellepärast minu direktor enam ole,» sähvas 
Miilinõmm vahele. 

«Seni kui elate minu majas, olen ka teie direktor ja teie 
ei tohi siia niisukseid raamatuid tellida, sest see rikub minu 
maja ära. Mõistate? Kes kõrda ei taha pidada, see mingu 
härra Mauruse majast ära.» 

2 Mauruse maja on sõnnikukast!» karjus Miilinõmm 
nüüd. 

«Kas kuulete, kas kuulete!» hädaldas härra Maurus. 
«Minu maja sõnnikukast! Aga sel inemisel omal ei ole 
sõnnikukastigi, tahab ainult härra Mauruse maja selleks tar- 
vitada. Välja minu majast!» karjus ta Miilinõmmele näkku. 

«Lähen ka,» vastas see. 

«Jalamaid!» karjus härra Maurus. 

Kui Miilinõmm oli oma tuppa läinud asju pakkima, rääkis 
härra Maurus oma poistele nõnda: 

«See inemine on päris hull. Ikka — pole keelatud! Härra 
Mauruse majas on kõik keelatud, mida härra Maurus pole 
lubanud. Sellest pole ühti, et Venemaal lubatud. Venemaal 
võib näpuga nina nuusata, sest Vene riik on nii suur ja temas 
elab nii palju inemisi, et kui tahaks kõigile taskurätikud anda, 
siis tuleks riidest puudus. Seda teab keisri majesteet. Aga kas 
härra Mauruse riik on ka nii suur, et siin riidest puudus tuleb, 
kui tema oma poistele taskurätikud tahab anda? Ei, siin ei 
tule riidest puudus. Sellepärast on näpuga ninanuuskamine 
Venemaal lubatud, aga härra Mauruse majas keelatud. Mõis- 
tate? Aga miks on härra Mauruse majas keelatud sotsioloo- 

giat lugeda? Sellepärast, et härra Mauruse majas ei tea keegi 
õieti, kus lõpeb, sotsioloogia ja kus algab sotsialismus. Kus 
aga lõpeb sotsialismus, seda me teame, See lõpeb Siberis. 
Sellepärast ei pea ükski härra Mauruse majas lugema sotsio- 
loogiat, sest muidu võib ta ise ja ka vana Maurus sattuda 
Siberi, kus on kuuskümmend kraadi külma. Mõistate? Sest 
mõelge ise: üks on sotsia-, teine sotsio-, muud vahet ei ole. 
Uhel a, teisel 0, see on kõik. Der Unterschied ist ganz unbe- 
stimmt) Ainult lõpud lähevad lahku — -ismus ja -loogia. 
Sellepärast siis, kui keegi hakkab sotsioloogiat lugema, satub 
ta väga kergesti sotsialismusesse ning sealt kuuekümnekraadi- 
lisse külma — Siberi. Mõistate?» 

Muidugi, härra Mauruse poisid mõistsid ikka, kui härra 
Maurus ise seletas. Nad mõistsid isegi siis, kui nad ei saa- 
nud põrmugi aru, millest oli jutt, nagu praegusel juhul. Aga 
üks oli neile ometi selge: Miilinõmm lahkus kas sotsioloogia, 
sotsialismuse või nende mõlema pärast ja nõnda pidid need 
olema väga huvitavad asjad. Need ja üliinimene, kes ajab 
ropu haisuga hulluks. 

Sellepärast põletas kõiki uudishimu, mis võttis aina hoogu, 
nagu sigiks õpilastes sellekohane pisilane. Pisilaste suurimaks 
kandjaks oli Piiterist tulnud uus õpilane, inglane Solotarski, 
aastat kaheksateist vana, kõhetu keha, prillitatud silmade, 
kongis nina ja lopsaka suuga. Tema oskas kuidagi nõnda 
rääkida ja talitada, et kõik hakkasid teda pidama targemaks 
kui iseennast. Kõneldes pildus tema lopsakahuuline suu iga- 
suguseid isme, nii et sotsialismile, nihilismile ja üliinimesele 
tulid lisaks darvinism, ateism ja saurused, eriti just need vii- 
mased, tuues Solotarskile endalegi hüüdnimeks Sauruse. 
Midagi ei armastanud see kõhetu Saurus rohkem kui pilt- 
likult jutustada oma ammukadunud nimekaimudest, tõustes 
seejuures toolile, lauale või ükskõik kuhu kõrgemale kohale 
püsti, kus ta punnitas põski, laiutas käsi, jõllitas ja põöritas 
silmi, irvitas hambaid, mille keskel oli üks kullast — ainuke 
kogu asutises —, sirutas oma peent kaela või tõmbas ta 


1 Vahe on väga ebaselge (saksa k.). — Toim. 

nääpsukeste õlgade vahele kenusse, kükitas, laskus käpuli, 
mängis küürakat, ajas rinna kui lambapõlve ette, viskas pea 
selga või laskis ta norgu. See oli etendus, mis tegi kõigile 
nalja. Aga kui ta nõnda kõigi tähelepanu oli köitnud, küsis 
ta äkki: 

«Aga mis on looma tähtsaim elund? Mis määrab tema 
seisukoha looduses? On see tema viieteistkümnesüllane pikkus 
või viiesüllane kõrgus? On see tema viietollised hambad või 
kolmejalased kihvad? Tema sarved või kabjad? Ei, mu här- 
rad, see kõik on tühi puru. Peaasi istub siin.» Ta koputas 
endale otsaette ja jätkas siis: «Siin asub see tähtsaim elund, 
millest oleneb kõik. Ei aita hambad ega kihvad, ei väledad 
jalad ega pikad tiivad, ei keha pikkus ega kõrgus, kui pole 
siin midagi.» 

Jällegi koputas ta endale vastu otsaesist ja oskas seda teha 
nõnda, et kõik arvasid, nagu oleks ainult temal seal ülal otsa- 
esine, teistel aga selle asemel tühjus, paremal korral õõnsus. 

«Aga kas saurustel oli palju selles ülimas kapslis? Mis te 
arvate? Ei, väga vähe. Ja kus nad on nüüd oma pikkuse ja 
kõrgusega? Kus on nende kihvad ja hambad, nende jalad ja 
tiivad? Kadunud! Läinud! Sest neil polnud siin midagi.» 
Nüüd patsutas ta peopesaga oma otsaesist. «Aga minul on 
siin midagi,» rääkis ta edasi. «Sellepärast võib täie õigusega 
öelda: tõsine sauruste kuningas pole mitte mõni viieteist- 
kümnesüllane atlantosaurus või seitsmesüllane brontosaurus, 
vaid mina, Vladimir Solotarski. Teie naerate, et mina nimetan 
iseennast sauruseks, aga ma mõtlen ju inimsugu. Või ei kõlba 
inimsugu võrrelda saurustega? Aga kes valitseb praegu maa- 
ilma? Oli kord saurus, aga nüüd olen mina, sauruste saurus. 
Jällegi naerate? Ikka te unustate, et enesega mõtlen ma inim- 
sugu üldse.» 

Tõepoolest unustasidki kuulajad iga silmapilk, et kõneleja 
mõtles enesega inimest üldse. Kõik tundsid, et ta tõepoolest 
seab iseend isiklikult sauruste kõrvale, sellest siis see naer. 
Aga kõneleja jätkas naerust hoolimata: 

«Või peab keegi elevanti tähtsamaks kui mind, Vladimir 
Solotarskit? Ületab lõvi mind milleski? Aga püssi tunnete? 
Kuulipildujat olete näinud? Nii siis: mina olen tähtsam kui 
ükski boamadu. Valmistasid saurused prille või olete kuul- 
nud, et jõehobu mängiks viiulit? Aga minul on prillid ja ma 
mängin viiulit — paremini kui ükski teine teist. Ja ma ütlen: 

oleksid mu sõrmed pisut pikemad, siis saaks minust maailma- 
kuulsus. Sõrmed, mitte anne, mitte peaaju pole takistuseks. 
Jätan tee teistele vabaks, ei võistle. Las mängib mõni Huber- 
mann, mina ei mängi, temal on pikemad sõrmed kui minul. 
Või miks mängis Paganini nii hästi? Tal olid pikemad sõr- 
med kui ühelgi teisel, sellepärast. Arnet juba jätkuks teis- 
telgi; aga sõrmed on lühikesed, ei ulatu. Peaajust puudu ei 
tule. Aga loomadel on sellest puudu ja sellepärast arenes 
inimene. Oli vaja miljon looma, infusoorist kuni sauruseni, 
et sattuda arenedes minule, Vladimir Solotarskile, s. t. ini- 
mesele üldse. See oli eesmärgiks. Nüüd on see saavutatud: 
siin on mu pea, mu käed, mu jalad, silmad, kõrvad, mu pea- 
aju, ja miljon looma võib kaduda. Enam pole vaja kombi- 
neerida inimest. Olete kuulnud, kes on selle õpetuse isa? 
Darwin, Charles Darwin, ja kõik muu on plekk. Nietzsche 
üliinimene on plekk, sest ilma Darwinita poleks teda olemaski. 
Võta inimeselt arenemine, ja mina, Vladimir Solotarski, 
tahaksin teada, kuidas saab temast üliinimene. Marksism on 
kääbus darvinismi kõrval, sest üks ahmib kogu ilma sülle, 
teine hudio pisut ainult inimest. Nii siis: arenemine on õpe- 
tus, et mina, Vladimir Solotarski, põlvnen saurustest, kes said 
viisteistkümmend sülda pikaks ja seitse kõrgeks. Mõistate? 
Mina, inimene, inimsugu. Rohkem pole vaja teada. Kes seda 
mõistab, mõistab mind ja Darwinit. Üliinimene aga — see on 
laste mäng, sest mis viga on minust üliinimene teha, aga eks 
katsu sauruselt inimesele hüpata. See on Nietzsche ja Darwini 
vahe.» 

See oli õpetus, mida Solotarski esitas lõpmatuis teisendeis 
väsimatult, ja ikka seisis kõige keskel tema ise oma väikese 
ja nõrga keha, viletsate silmade ja kummitud otsaesisega. 
Kuigi kaaslased teda naersid ja tema üle nalja heitsid, et 
suurtel saurustel nii nääpsuke poeg on, ometi ei suutnud nad 
vabaneda teatavast imetlusest ja aukartusestki. 

Solotarski suur tarkus ja sõnakus ulatus muidugi ka härra 
Mauruse kõrvu, sest tema kõrvu ulatus kõik, ka palju väik- 
semad asjad kui saurused. Temaga samuti talitada, nagu tali- 
tas ta Miilinõmmega, polnud kuidagi kasulik, sest Solotarski 
maksis hästi. Pealegi ei pidanud härra Maurus tema mõju nii 
hädaohtlikuks kui Miilinõmme oma. Solotarski mõju halva- 
miseks oli tal enda arvates otsustav tegur ja selle panigi ta 
varsti tööle: ta laskis kord-korralt ikka selgemalt läbi paista. 

et Solotarski polegi inglane, vaid juut, kes Londonist Piiteri 
asunud. 

«Mõistate? Inglise juut,» seletas ta nagu mõnd suurt sala- 
dust Indrekule ja Vainukäole. «Aga muidugi, see on hoopis 
teine kui vene juut, sest ka inglane on teine kui venelane, 
Inglane õpetab arenemist, õpetab, et roomajast sai lind, lin- 
nust loom, loomast ahv, ahvist inemine, inemisest eurooplane. 
eurooplasest inglane, ja inglise juut lisab juurde: ning ingla- 
sest juut. See on see kõige kõrgem siin ilmas. Ja mis teeb 
see kõige kõrgem? Tema teeb sahkermahker. Tema õpetab 
ka sotsialismust, sest ka see on sahkermahker. Härra Maurus 
tunneb need vanad juudi vigurid. Juut andis meile õpetuse: 
ära muretse homse eest. Aga mis teeb ta ise? Oo, juut ise 
muretseb! Tema ei teegi muud, kui muretseb. Sel ajal kui 
teised ei muretse, muretseb tema kahekordselt ning kõik läheb 
tema tasku. Juut tahtis õndsaks saada ja mis ta tegi? Poos 
ta ise Kristuse risti? Ei, vaid kõrralik roomlane tegi seda 
juudi eest. Roomlane valas süüta vere, aga juut sai õndsaks. 
Pesku Pontsius Piilatus või Piilatus Pontsius oma käsi, nii- 
palju kui tahab, üks jääb ometi maksma: juudid lõid ta üle. 
Ja sellepärast arvan ma: Juudas ei olnud mitte juut. Juut 
poleks nõnda lõksu läind, et pidi enda üles pooma. Juut teeb 
ikka nõnda, et tal midagi üle jääb. Aga mis jäi Juudal üle? 
Mitte kui midagi. Isegi õndsaks ei saanud ta. Nemad Pontsiu- 
sega kahekesi läksid hukka, sest nemad saatsid lunastustöö, 
s. t. mõrtsukatöö toime. Nii et Juudas läks juudi lõksu nagu 
see roomlane Piilatuski. Nende peale mõistetakse veel täna- 
päevgi kohut, aga juudid — nemad on maailmale õnnistegija 
andnud! Siit näete: ühed teevad ja ei saa midagi, teised ei 
tee midagi ja saavad ainult. Nõnda on jumala tahtmine täna- 
päevani. Ja pange tähele: roomlane on surnud, aga juut elab. 
Ja mina ütlen: inglane sureb ka, aga juut ei sure. Teate, 
miks? Sellepärast, et juut õpetab igal pool: ära usu jumalat, 
ära usu midagi, aga ise hoiab kramplikult Jehoova hõlmast 
kinni ja see veab välja, Jehoova veab ikka välja. Niisugused 
on need juudi vigurid. Sellepärast pole vaja igakord uskuda, 
kui mõni ütleb, tema on inglane, sest mõni inglane võib ka 
juut olla.» 

Nõnda selgitas härra Maurus oma poistele inglase ja juudi 
vahet. Ja kuigi need sellest palju targemaks ei saanud ega 
direktori sõnu kuigi tõsiselt ei võtnud, sest tema oli ainuke 

isik siin asutises, kelle sõnu kõige vähem tõsiselt võeti, ometi 
jäi midagi kuhugi rippuma. 

Aga see natukene ei suutnud kuidagi halvata huvi lendulas- 
tud suurte sõnade vastu, Selle kindlamaks tõenduseks oli kõrge- 
mais klassides, et õpilaste töö langes ikka enam ja enam 
hooletusse, Sest milleks veel endiselt õppida, kui üliinimene 
ja arenemine ning kui kõik saurused on surnud. 


XXXIV 
Ka Indrek kuulus nende hulka, kes hakkasid halvasti 


õppima, aga temal oli selleks sauruste kõrval oma eriline 
põhjus. Tema sai nimelt mõnerealise kirja Saksamaalt — 
sootuks lihtsa ja lühikese kirja. See kiri ajas ta enneolema- 
tusse ärevusse ja käis nõnda: 

«Kas Teil on mõnikord igav? Minul on. Hirmus igav on 
mõnikord! Sellest need readki. Ärge pange neid pahaks ega 
olge ka eriti rõõmus, sest nad on igavusest kirjutatud. Täns 
kirjutan ma vähe, aga kui ma näen, et sellest on abi, siis 
tuleb rohkem. Oma aadressi ma Teile praegu ei saada, sest 
see pole tähtis. Pealegi lähen ma vististi siit ära, nii et aadress 


olekski asjatu. 
Rimalda.» 


Ei mingit pealkirja ega nime, millest näeks, kellele need 
read on määratud, nagu oleks üsna ükskõik, kes neid loeb, 
ainult kui neid keegi loeks. Aga ümbrikul seisis Indreku nimi 
suurelt ja selgelt. Käekirja järgi kippus Indrek arvama, et 
aadressi on kirjutanud keegi mees, vähemalt mitte Ramilda, 
sest Indrek ei uskunud millegipärast, et temal võiks olla nii- 
sugune käekiri. 

Indrek luges ja luges neid tühiseid ridu, peatudes iga lause, 
iga sõna ja tähegi juures, nagu peaks kuskil mingisugune 
suur saladus avanema. 

Ramilda polnud oma aadressi saatnud, tähendab — ta ei 
soovi vastust, Ongi parem — mõtles Indrek, aga katsus ometi 
kohe vastust kirjutada, mitte selleks, et teda ära saata, vaid 
lihtsalt muidu niisama, et näha, kas oskaks niisugusele kir- 
jale vastata, kui peaks vastama. Ja ei osanud, mitte ei osanud. 
Kirjutas küll hulga vastuseid, aga rebis kõik puruks. Mõtles, 

et kui õnnestuks kirjutada see õige vastus, siis jätaks ta järele, 
paneks ta kas või tassikõrvade juurde hoiule, et oleks hiljem 
iseendal näha ja võib-olla ka mõnele teisele näidata, mis 
temale välismaalt on kirjutatud ning mis tema sellele on vasta- 
nud. Aga nüüd ei olnud midagi, isegi nädalatepikkustel pingu- 
tustel polnud tagajärgi, sest kirjuta mis kirjutad, ikka tunned, 
see pole see õige. Lõpuks saabus teine kiri, pikk kiri, mille all 
seisis Ramilda, mitte Rimalda. Juba see nimevahetus maksis 
Indrekule midagi. Kui esimene kiri oma nimega ajas ta äre- 
vusse, siis see teine röövis talt lihtsalt aru. Ainult ühest oli 
kahju: polnud kellelegi öelda, kui väga see kiri röövis talt 
aru. 

Kiri ise oli enamasti pliiatsiga kirjutatud ja nähtavasti mitte 
ühe korraga, mitte ka ühe päevaga, sest selleks oli ta liiga 
pikk. Ta käis nõnda: 

«Näete, esimene kiri mõjus hästi, muidu ei kirjutaks ma 
uuesti. Õigust öelda, see polegi kiri, vaid niisama ajaviide. 
Vahel tuleb niisugune tarvidus lobiseda ja sealjuures vaikida, 
sest ei viitsi suud liigutada, ja siis ma kirjutangi Teile. Selle- 
pärast ei saatnud ma Teile esimeses kirjas oma aadressigi, 
sest kui Teie hakkaksite vastama, siis poleks see enam vaikiv 
lobisemine. Ega? Ja et Teie mulle üldse ei vastaks, kui ma 
"Teile oma aadressi saadaksin, seda ma ei usu, sest Teie olete 
selleks liiga hea. Teie vastaksite tingimata. Muidugi on veel 
teine põhjus, miks ma ka selles kirjas Teile oma aadressi ei 
anna, ja see on see peapõhjus; eelmises kirjas ma juba ütlesin: 
mul tuleb tõepoolest siit varsti ära minna, selles pole nüüd 
enam mingit kahtlust. Sellepärast oodake pisut, kuni leian 
kindla paiga, siis teatan, tingimata teatan. Seni leppige ainult 
sellega, et mina lobisen ja Teie kuulate, nagu oleksite mu 
sõber. Tõepoolest, kõigist inimestest ilmas sobite Teie kõige 
paremini mulle sõbraks. Sest mina pole nähtavasti kuigi palju 
väärt, nii et pole ühtegi, kes tahaks või suudaks minule 
pisutki sõber olla. Pealegi olen ma sagedasti kuri, ja kui neiu 
on juba noorelt kuri, mis peab siis temast vanalt saama. Aga 
"Teie võiksite mulle palju andeks anda, hirmus palju...» 

«Kõik!» hüüdis Indrek vahele. «Kõik, kõik!» kinnitas ta. 

«Seda Teile kirjutada on muidugi mõttetu. Pealegi tahtsin 
Teilt selle asemel midagi küsida, aga see tuli vahele. Minu 
küsimus on samuti mõttetu, aga ma küsin siiski. Ja vastus 
andke tingimata eesti keeles, sest ma olen tähele pannud, et 

inimene on emakeeles palju ausam ja otsekohesem kui ükskõik 
mis võõras. Sellepärast peavadki diplomaadid — ühega sain 
siin tuttavaks — ikka võõraid keeli mõistma, muidu ei saa 
nad hästi valetada. Sest emakeeles on inimesega rääkinud 
kord need, kes temale elus on kõige vähem valetanud, nii et 
emakeel on kõige ausam. Pealegi on needsamad inimesed 
temale rääkinud oma kõige südamlikumad sõnad, võib-olla nii 
südamlikud, et niisuguseid ei kuule inimene enam kogu elu- 
aeg. Aga kus sa siis valetad keeles, milles oled kuulnud nii 
palju tõtt ja õrnust. Ehk kuigi valetad, siis tuleb ometi vahel 
harvagi meelde, et see on ju sinu tõe, sinu suurima õrnuse 
keel, ning nõnda pead pisutki piiri. Eks ole? See ongi põhju- 
seks, miks kirjanikud ja luuletajad tarvitavad ainult emakeelt 
— see on nende tõe ja õrnuse keel, See on tingimata nõnda. 
Kole rumal, aga on! Sellepärast kardan ma nii hirmus, et 
ma Teile luiskan, sest ma kirjutan ju võõras keeles. Pange 
tähele — võõras keeles, sest mina olen otsusele tulnud, et 
saksa keel on mulle ometi võõras keel: ma olen tähele pannud, 
et temas on mul palju kergem valetada kui eesti keeles, Selle- 
pärast. Mäletate, mis ma Teile kord rääkisin saksa keelest ja 
armastusest? Teie ehk ei mäleta seda, aga mina mäletan, nagu 
oleks see alles eile olnud. Tol korral ütlesin ma, et armastust 
võib viisakalt avaldada ainult saksa keeles. Nüüd olen otse 
vastupidisel arvamusel. Mõistate? Armastus on elus kõige 
tähtsam, see on minu kindel veendumus, ja mõelge ometi, tema 
avaldamise suhtes on minu vaated põhjalikult muutunud. Kui 
mina kunagi peaksin ilmas inimese leidma, keda ma armas- 
tama hakkan, siis võiksin ma seda talle öelda ainult eesti 
keeles. Ainult. Isegi kui ma sakslast armastama hakkaksin ja 
kui ma sellest temale peaksin kirjutama, paneksin ma kirja 
etteotsa eesti keeli: armas, kallis. Vähemalt need kaks sõna 
peaks see mees ära õppima, kes mind armastab. Tema võib 
mulle kirjutada kas või hiina keeli, aga need kaks sõna tahan 
saada eesti keeli. Tingimata! 

-.. Kahel esimesel korral ei jõudnudki ma oma küsimuseni, 
katsun täna. Aga juba ette vannutan Teid, et Te mulle vas- 
taksite ainult ausalt ja otsekoheselt. Mina küsin nimelt: kas 
ma olen kadakas? Te ometi teate, mis see on? Mina ise 
arvan, et ma ei ole, sest ma tahaksin juba armastust, seda 
tähtsaimat, avaldada emakeeles, ja kui keegi juba seda tahaks 
teha, on ta siis veel kadakas? Kadakas kuuleb lapsest saadik 

ainult võõrast keelt, ainult võõrast. Oskate Teie endale kuju- 
tella, mis tähendab inimesele, kui ta kunagi pole kuulnud ema- 
keelt ei kodu, koolis ega kirikus? Teie muidugi ei mõista 
mind. Aga see on üsna lihtne asi. Öelge, kas meie kadakas 
usub, et ta on sakslane. Muidugi, et ei usu. Aga kuis siis 
saab saksa keel tema emakeel olla, kui ta teab, et ta polegi 
sakslane? Tähendab: mis teeb iga kadakas oma lapsega sün- 
nist saadik? Hakkab temale valetama esimesest silmapilgust 
peale, valetab temale juba oma üsas, öeldes: sa oled sakslane. 
Mõistate Teie, mis see tähendab, kui ema ise oma lapsele 
maast-madalast nõnda peab valetama? Mina arvan, Teie kui 
mees ei mõista seda mitte täiesti. Mis te arvate, mis saab 
niisugusest emast ja mis saab niisuguse ema lapsest? Ei või 
ju olla, et selles emas oleks kustunud igasugune tõearmastus, 
igasugune otsekohesus isegi selle vastu, keda ta ise on ilmale 
kandnud. Ometi vahel harvagi peab tal olema mõni selge sil- 
mapilk, kus tal hakkab valus ja häbi iseenda ja oma lapse 
pärast. Ja kas mõistate, et see kestab kogu eluaeg, ka siis, 
kui juba lapsed teavad, saavad aru, et nende ema on neile 
maast-madalast valetanud ja valetab ikka veel? Ja see kestab 
põlvest põlve? Aga mis peab saama inimtõust, kes valetab 
täie teadmisega hällist hauani? Te mõelge ometi hästi järele, 
mis sünnib nende inimestega, kui nad hulgakesi kokku tulevad 
kui sakslased ja kui nad ometi kõik vastastikku teavad, et 
nad ükski seda ei ole. Sama valega lähevad nad ka karjas 
kirikusse, asuvad armulauale. Pattude andeksandmistki mõtle- 
vad nad saada valega. Võtavad õpetajalt vastu Kristuse ihu 
ja verd, aga ise valetavad. Mina olen ka nõnda valetanud, 
sellepärast tean ma seda. Aga mis võib inimestest saada, 
kes valetavad põlvest põlve nõnda? Neist ei või midagi 
saada, sest nemad on mürgitatud mitte eluks, vaid surmaks. 
Mulle on seletatud, et on olemas mürgid, mis kuivatavad 
korjuse. Kadakates immitseb ürgvale niisuguse mürgina, mis 
kuivatab nad hingeliselt ja vaimselt, nii et nad on kui käsnad, 
kui elusad muumiad. Sellepärast ei tea kadakas kunstist ja 
kirjandusest midagi, sest muumial pole neid elundeid, millega 
puudutada hingeliselt ja vaimselt elavat. 

-.. Teie olete muidugi Darwinist kuulnud, sellest inglasest, 
kes teeb ahvist inimese. Meil on siin eneseharimise loengud 
ja ringid, mina käin ka vahel seal. Mitte et ma otseteed 
midagi õpiksin, vaid ma kuulan niisama muidu, et aga kuu- 

lata. Ka teised teevad enamasti samuti, sest see on tervisele 
kasulik. Darwin on ka tervisele kasulik, sellepärast kuulasin 
seda ka. Tema õpetab, et kõik areneb. Aga oleks see ing- 
lane tundnud meie kadakaid, siis oleks ta tingimata öelnud: 
kõik areneb peale kadaka. Just nõnda oleks ta öelnud ja oleks 
meie kadakale leidnud isegi teadusliku nime, ladina keeles 
muidugi. Kuid see tark inglane ei tundnud kadakaid, Ja kui 
ma mõtlen, et tema uuris kõik metsad, maad, mered, lilled ja 
puud, loomad ja inimesed läbi ja jättis uurimata kadaka, siis 
hakkab mul temast hale meel, uskuge või mitte. Mis oli tal tulu 
tema suurest teadmisest, kui tal jäi silmapaari vahele kõige 
lihtsam ja tähtsam — loom, kes ei arene. See sööb augu 
darvinismi ning minul pole enam selle vastu usaldust. Kui 
Darwin oleks veel elanud, siis oleksin mina sellest temale 
tingimata kirjutanud, aga kõneleja ütles, et on juba surnud. 
Enneaegu surnud! Ja Goethe ka. Mäletate, mis ma Teile 
millalgi Goethest rääkisin? Oli see vast rumal! Eks! Nüüd 
olen ma juba palju targem, Palju! Nüüd mõtlen ma ainult 
nõnda: Mis oleks, kui keegi astuks minu juurde ja ütleks: 
Ramilda Maurus, rõõmustage ja saage terveks, sest Goethe 
elab alles ja tuleval aastal tuleb ta siiasamasse oma tervist 
parandama, kus olete teiegi. Mis te arvate, kas võib niisugust 
rõõmu olla, mis teeb haige terveks? Isegi niisuguse haige, 
kes muidu terveks ei saaks? On ju ometi niisuguseid haigeid, 
kellest teatakse, et nad ei saa enam kunagi terveks. Teie mui- 
dugi ei mõista seda, sest Teie pole haige olnud. Aga mina 
mõistan, Mitte et mina oleksin niisugune haige, kes enam ei 
parane, vaid ma olin niisugune haige ja sellepärast mõistan 
seda palju paremini kui Teie. Ja mis oleks, kui Goethe tuleks 
tuleval aastal tõepoolest siia ja kui mina aimaksin, et mind ei ole 
siis enam? Mõistate Teie üldse, mis ma tahan öelda? Tahan 
nimelt öelda seda, et kui minule toodaks täna-homme rõõmu- 
sõnum, et Goethe elab alles ja tuleb järgmisel suvel meie 
ravilasse, siis hakkaksin ma nii hirmus oma tervise pärast 
kartma, et ma sureksin selle palja kartuse kätte. Tingimata! 
Sest ainult mõelda, et Goethe kõnnib kuskil puiesteel või istub 
kuskil puu varjus ning sind ei ole enam, on nii kole, et mul 
lööb pea otsas virru ja silmad lähevad kirjuks. Sellepärast 
on nii hea, et Goethe enam ei ela: mul pole vaja tema pärast 
surra. Aga Darwinist on mul kahju, väga kahju. 

-.. Täna kirjutan Teile daamist, kes on oma lihasilmaga 

näinud elavat Goethet. Tema parandab Goethe asemel siin 
oma tervist. Ja mina arvan: kui Goethe alles elas, siis ei 
kingitud temale sugugi nii palju tähelepanu, "kui kingitakse 
nüüd sellele vanale daamile. Tema on meie kõige kuulsam 
daam ja seisab vanaduse nõtruse tõttu vaevalt jalul. Alati 
ümbritsevad teda härrad ja teised daamid, kes ootavad 
aupaklikult, et vana daam ütleks paargi sõna Goethest, keda 
ta on näinud elavana. Aga vana daam — von Schaumkropf 
on ta nimi — on oma sõnadega kitsi, osalt, et oma tähtsust 
tõsta, osalt, et ta üldse suuremat räägitud ei saa, nii väga 
ägiseb ja pugiseb ta oma aastate koorma all. Ja teate, mis 
mina veel arvan: tema, see daam nimelt, ei mäletagi enam hästi 
'Goethet, vaid tema mäletab ainult nii-öelda iseenda mälestust. 
Mõistate? Mäletab nimelt, et on millalgi midagi mäletanud 
ja et ta on sellest jutustanud teistelegi lugemata hulk kordi. 
Mis Te arvate, on niisugune asi võimalik? Mina arvan, et 
on. Ja teate, miks? See daam teab Goethest nii hirmus vähe, 
et mina lihtsalt ei suuda uskuda, et inimene, kes mäletab 
Goethet, mäletaks temast nii vähe. Inimene kas mäletab 
Goethet ja siis mäletab ta temast nii palju, et ei jõuaks 
kunagi kõike öelda, või ta on Goethe enda juba ammugi 
unustanud ja räägib ainult sellest, mis ta millalgi varemalt on 
rääkinud ja mis kulub aastatega aina vähemaks ja vähemaks, 
kuni ununeb viimane jupp, sest kaua sa ise oma sõnu ikka 
meeles pead. Ja siis tuleb surm, tuleb tingimata. Ei ole 
enam mingit mõtet elamiseks, kui oled oma lihasilmadega 
millalgi näinud Goethet ja kui oled ometi unustanud nii tema 
enda kui ka oma mälestused temast. Ja et see daam tõepoolest 
varsti sealmaal on, siis arvan ma, parandagu ta oma tervist, 
niipalju kui tahab, surm ei ole tal ometi kaugel. Vaene vana- 
daam! Ta on midagi ilusat ja suurt näinud, ja nüüd peab ta 
surema! 

Olete Teie näinud, kuidas inimesed surevad? Mina mitte. 
Kui olete, siis kirjutage sellest mulle. Ühte koera ma nägin 
kuis ta suri. See oli kevadel maal. Vana koer oli. Temal oli 
juba ammugi aeg surra, aga surm ei tulnud. Siis võeti lakke- 
kauss ja pandi talle ette, ning kui ta parajasti selle kallal 
limpsis, pani peremees püssi palgesse ja laskis, Käis pauk 
ja koer langes maha, peksis jalgadega ja tahtis surra, võima- 
likult ruttu surra, aga surm ei tulnud. Ütlesin siis peremehele: 
lase veel kord, muidu... Aga peremees läks koera juurde, 

lükkas teda jalaga, ja kui koer veel kord oma vanad, tõntsid 
silmad avas ning peremehele otsa vaatas, ütles see: laengust 
kahju, sureb niisama. Mis te arvate, kas surm inimesega 
mõnikord ka nõnda talitab nagü see peremees oma vana koe- 
raga? Kas ta ütleb: laengust kahju — ja laseb oodata, laseb 
lakkekausi kõrval oodata? Seda tahaksin ma teada. 


Ramilda. 


P. S. Teie muidugi ei tea, miks ma surmast seda teada 
tahan, aga järgmises kirjas seletan kõik. Ehk kui mitte just 
järgmises, siis järgmise järgmises tingimata, igatahes aga siis, 
kui saadan Teile oma aadressi. 

Teie endine R.» 

Kui Indrek kirja esimesel korral läbi sai, tundis ta, nagu 
poleks tal enam pead otsas ega südant rinnas, Uimase kärb- 
sena liikus ta või soigus päevade kaupa kuskil käsipõsekil 
istudes. Ta märkas vaevalt, mis tema ümber sündis, ja kui 
keegi temaga rääkis, siis ei pannud ta seda kunagi esimesel 
korral tähele. Ainult kui ta võimalust leidis kirja uuesti 
lugeda, tuli nagu tähelepanu ja aru tagasi. Klassis langes 
tema kurss hoopis. Tema peale löödi juba käega, nagu tehti 
mitme teisegagi. Härra Mauruse esimese järgu asutises oldi 
sellega harjunud. Ei õpi ega vasta, las istub niisama — küll 
ta viimaks hakkab tegema nii ühte kui teist. Või kui mitte, 
ega ta siis kauaks jää, hakkab endalgi igav ja piinlik ning 
läheb ära. Nõnda arvati. Ainult Molotov oli teisel arvamusel, 
tema tahtis, et pidi õpitama. Sellepärast ei andnud ta Indre- 
kule kunagi rahu. 

«Hei, teie, ritv, seal!» hüüdis ta. «Ega teie muidugi tundi 
ei mõista?» 

«Ei mõista,» vastas Indrek harilikult. 

«Aga mida te siis mõistate, teie, hobuse unenägu?» 

«Ma ei tea, mida,» ütles Indrek tõsiselt. 

«Kuulete seda lontrust,» pöördus Molotov klassi poole, 
«ta ei mõista tundi, aga heidab nalja.» 

«Ma ei heida nalja,» vaidles Indrek vastu. 

«On teil siis pea asemele kasvanud puupakk või alasi?» 


«Võib olla,» ütles Indrek. 

Kord pidas Molotov Indreku tänaval kinni, vahtis talle 
oma poolpimedate silmadega läbi prilliklaaside otsa ja küsis: 

«Härra Paas, olen ma teie seltsimees või ei ole? Mõis- 
tate? Olen ma teid kohelnud kui seltsimees?» 

«Olete küll, härra õpetaja,» vastas Indrek. 

«Aga miks te siis minu juures enam ei õpi?» 

«Ma ei õpi enam kellegi juures,» vastas Indrek. 

«See pole vastus,» ütles Molotov. «Mis te teiste juures 
teete, see on teiste asi; aga mina tahan teada, miks te minu 
juures ei õpi. Olen ma teid millegagi haavanud? Sest on ju 
niisuguseid, kes võtavad endale jumal teab mis lolluse pähe 
või südamesse ja ei õpi siis enam. Ei õpi, tee mis tahes. 
Läheb teise juurde, seal õpib, aga sinu juures ei õpi. On see 
ehk nõnda?» 

«Ei, härra õpetaja. Minul pole teile midagi ette heita,» 
ütles Indrek. 

«Aga mis see siis on, kuradi päralt?» küsis Molotov. 
«Teie olete üks neid, kellele mina suuri lootusi panin. Mina 
arvasin nimelt nõnda, et kui kevadel tulevad eksamid, siis 
oleksite teie üks esimesi, kes võiks minna siiasamasse kroonu- 
gümnaasiumi õnne katsuma. Ei teist ega ka teie direktorist pea 
siin ükski keda kuraditki, olete ainult naljanumber; ja selle- 
pärast mõtlesin ma, et teie oleksite üks esimesi, kes võiks 
minna siiasamasse näitama neile kroonujõnglastele, kuidas 
peab küpsuseksamil matemaatikat oskama. Mõistate? See 
oleks teie ja ka teie kooli huvides. Muidugi ka minu huvides. 
Aga nüüd põlete teie läbi ja ka teised võtavad teist eeskuju. 
Ütelge ometi mulle kui oma vanemale seltsimehele, mis teil 
on? Mõni naine, eks? Need saadanad on nii mõnegi noore 
hinge hävitanud. On ta vana 'või noor? Muidugi vana, eks? 
See tähendab, teist vanem, muidu poleks ta nii kaval. Aga 
teate, mis mina teile ütlen, ja pidage meeles, seda ütleb teile 
mitte õpetaja, vaid seltsimees, kes on elus palju rohkem koge- 
nud; nimelt: ärge uskuge armastust: naise armastus on ainult 
silmus mehe kägistamiseks. Lasso! lääge vabaks, nagu olen 
vaba mina, teie seltsimees. Ja parim vahend armumise vastu 
on — matemaatika, ainult matemaatika. Mina arstin ennast 
ikka matemaatikaga. Aitab suurepäraselt. Isegi imestan mõni- 
kord, kui ruttu ja hästi ta aitab. Korrake kas või ükskord- 
ühte, esiti väikest, siis keskmist, pärast võtke käsile võrrandid, 
logaritmid, siinus, koosinus, tangens, kootangens. Kahju, et 

te ei tunne integraale ja diferentsiaale — need aitavad kõige 
paremini. Aga ühte ütlen ma teile: hoiduge lõpmatuse eest, 
teate, number kaheksa küljeli; lõpmatus lõpeb armastusega, 
sest see on niisuke siga. Tema on otse armastuse isa ja ema 
kokku, sest armastuses on ikka kas null või lõpmatus. Niisu- 
gune on armastus, Nii et seda pidage meeles, seda kaheksat, 
mis küljeli. Kõik muu, mida raskem ja keerulisem, seda 
parem. Lõpmatus ei ole nimelt sugugi raske ja sellepärast 
lõpebki ta armastusega. Kõik muu on raskem. Ja tänaval ärge 
kõndige kunagi ilma peaaju pingutuseta, see mürgitab veel 
hullemini. Kui pole muud, siis hakake lugema vastutulijaid ja 
möödaminejaid, pidades kahte arvu korraga meeles. Läheb 
segi — uuesti otsast peale. Pärast võite asja keerulisemaks 
teha: hakkate lugema vastutulijaid ja möödaminejaid naisi ja 
mehi eraldi, nii et oleks juba neli arvu meeles pidada. Kodus 
arvutage või pi'd. Tehke nii, et saate, ütleme, kahekümne- 
neljakohalise arvu. Aga te võite seda jätkata ka kuni kahe- 
sajani. Mõistate? Pi kahesajakohalise arvuga, ja ma tahaksin 
näha, mis grimassi teie armastus siis teeb.» 

Nõnda katsus seltsimees-õpetaja seltsimeest-õpilast mate- 
maatikaga turgutada. Aga Indrekuga sündisid kummalised 
asjad. Hakkab näiteks nõnda: üks kord üks on üks, kaks 
korda kaks on neli, kaks korda kolm on kuus, kaks korda 
neli on kaheksa, aga see kaheksa on küljeli, mitte püsti; 
Indrek näeb selgesti, et kaheksa on küljeli, päris pikali kohe. 
Ja kui ta teda lähemalt silmitseb, siis näeb, et see polegi 
kaheksa, vaid lõpmatus, mille eest Molotov nii väga hoiatas, 
sest lõpmatus on armastus. Miks? Lõpmatus ei olegi mate- 
maatika, tema on sealpool matemaatikat, tema on seal, kus 
on armastus. Aga armastus on praegu keelatud, sest Indrek 
peab õppima, kui ta tahab kevadeks küpseks saada. Armas- 
tus ei lase inimest küpseks saada, sest armastus teeb... Mis 
teeb armastus? Armastus teeb sõna ja silma sügavaks ja nõnda 
ei saa inimene kevadeks küpseks. Sellepärast uuesti otsast peale: 
üks kord üks on üks, üks kord kaks on kaks... üks kord 
kaheksa on... küljeli. Kaheksa on küljeli. Nagu esiti. Tähen- 
dab kaheksa on armastus. Kui küljeli, siis armastus, lõpmatu 
armastus, sest armastus on ikka lõpmatu, kui pole veel lõppu, 
ning kui on lõpp, siis pole enam küljeli, vaid püsti. Armastus 
on püsti, armastus on... Rimalda, Ramilda, Rilmada, Ral- 
mida, Ridalma, Radilma, Diralma, Darilma. Armastus on 

lõpmatus. Armastus on üliinimene, kes ratsutab sauruse se!- 
jas. Indrek näeb selgesti, kuis üliinimene ratsutab sauruse 
seljas. Jah, ja nii ongi parem ja loomulikum, hoopis loomu- 
likum. Kui olid saurused, siis oli ka üliinimene, kõik suured 
üheskoos. Ainult tema luid pole veel leitud, või kuigi on, siis 
pole ära tuntud ja on peetud mõne sauruse omiks, nimegs 
homohippus. Just! Homohippus oligi üliinimene. Ja siis on 
loomulik! Kõik, mis suur, oli minevikus, sest maakera ise ja 
kõik, mis on ühes temaga, jääb päev-päevalt väiksemaks, aina 
väiksemaks. Olid saurused, olid Suur Tõll ja Kalev oma 
poegade ning Lindaga, kes nuttis järve, oli Jakobson ja Ris- 
tija Johannes Kristusega, oli Goethe — kõik minevikus, nagu 
saurusedki. Ja kõik armastasid, kõik! Kristus armastas ka, 
sest ta ütles: Naine, mis on mul sinuga tegemist? Nõnda 
armastas tema ja suri ristipuus. Aga Goethe? Mis oleks 
Goethe Indreku asemel teinud? Goethe ja üliinimene? Kui 
ometi võiks seda teada, siis oleks kõik lahendatud, sest siis 
teeks Indrek niisamuti. Teeks Goethe eeskujul, nagu see 
vana daam, kellest kirjutab Ramilda või Rimalda, Ralmida 
või Rilmada, Ridalma või Radilma?..., 

Niisugused imelikud lood sündisid Indrekuga, kui ta kat- 
sus matemaatikaga ravida armastust, nagu seltsimees Molotov 
oli õpetanud. Aga varsti pidi ta nägema, et sellised lood ei 
sündinud mitte ainult temaga, vaid ka seltsimees Molotovi 
endaga, kel ometi olid käepärast nii integraalid kui ka dife- 
rentsiaalid. Isegi kojamees Jürkaga hakkas midagi sündima, 
mis vajas nagu matemaatilist ravi. Ometi seisis tema muidu 
suures lugupidamises ja oli sagedasti direktor Mauruse pare- 
maks käeks «püha kõrra» alalhoidmises või selle jalulesead- 
mises. Samal ajal jäi ta õpilastele ikka truuks sõbraks ning 
ustavaks seltsimeheks, kui oli vaja Ollinot või härra Maurust 
ennastki tüssata. 

Viimasel ajal oli Jürka kurss nagu eriti tõusnud, sest härra 
Maurus ei vajanud teda mitte ainult koduses toimetuses, vaid 
ka oma isikliku elu või tervise hooldamises: ikka võttis ta 
tema sauna kaasa, sest Jürka ei olnud ainult meister selja- 
pesemises, vaid mõistis ka teisi ihuliikmeid «triivida». See 
härra Mauruse «triivimine» tegigi vist Jürka nii suureliseks 
ja julgeks, et ta ka kõige tühisemal põhjusel ühe või teise 
õpilase võis läbi võmmida, või nagu ta ise armastas öelda: 
tuimaks lüüa. Muidugi otse tuimaks ta ei löönud, see oli ainult 

suurustamine ja liialdus, sest tuimakslöömine tähendas Jürka 
keeles inglaste nokauti. Võmmimine oli seda hõlpsam, et kae- 
bused ei aidanud siin põrmugi. Sest kui läksid Ollino juurde, 
siis küütis see su härra Mauruse poole, astusid sa aga härra 
Mauruse ette, siis soovitas see rääkida härra Ollinoga. Pare- 
mal korral pistis härra Maurus sulle valurahana kakskümmend 
kopikat pihku ja selle eest said sa karskuses neli napooleoni 
ning kaks klaasi teed, pealegi jäi veel kaks kopikat üle taga- 
varaks, s.t. teiseks korraks ette, kui sa said jällegi Jürka käest 
võmmida ning härra Mauruselt kakskümmend kopikat, nii et 
nüüd võisid juba süüa viis napooleoni, juua kaks teed ja 
ikkagi jäi veel kopikas ette kolmandaks korraks, Nõnda oli 
lugu Jürkaga, tema «triivimisega» ja võmmimisega. Valuraha 
andes ütles härra Maurus tavaliselt Jürka kohta: 

«Hoidke temast eemale! Tema kannab kaelkookudega vett, 
kannab väga palju vett, sest meie kõik tahame juua ja silmi 
loputada. Mõistate? Aga kaelkoogud vajutavad õlgadele, 
kust kasvavad välja kaelasooned, mis ulatavad pähe. Aga kui 
inemisel midagi pähe ulatab, siis on otsas — niisugune on 
inemine, Tema hoiab pead. Aga Jürka ei saa oma pead 
hoida, vaid peab kaelasoontega vett vinnama, nii et pole ime, 
kui ta hakkab kallale tükkima.» 

Nõnda seletas ja vabandas härra Maurus Jürka tuima 
tööd. Ning kui see oli sedavõrd raske, et ei aidanud hästi 
napooleonid ega tee, siis lisati raha nii palju juurde, et võis 
mängida ka mõne partii piljardit — see parandas kõik haa- 
vad ja seadis kõik õigused uuesti jalule. Aga nüüd oli Jürka 
toime saanud teoga, mida polnud võimalik arstida napooleoni 
ega piljardiga. Ta oli nimelt endale majja toonud naise, kes 
ei olnud tema naine, ja selleks polnud ta luba küsinud si 
härra Mauruselt eneselt ega ka üheltki teiselt. Ja kui see naine 
oli olnud juba paar päeva ja ööd majas, kus ta sõi ja jõi 
seda, mis Jürka talle ette kandis, siis andis ta mõnele poi- 
silegi teada, et temal on keegi majas, kes sööb ja joob seda, 
mis tema talle kätte kannab. Nõnda olid siis ka mõned poisid 
käinud Jürka kongis pisut leiba võtmas ja midagi peale või 
alla rüüpamas, nagu pühitseksid nad Jürka pulmapidu. Nad 
olid pidutsenud Jürka kongis salakesi isegi siis, kui Jürkat 
ennast seal polnud, vaid kui ta käis veepaaridega tubase 
tünni ja välise kaevu vahet. Õieti neist võõrastest pulmalistest 
tuligi kogu asi välja, nii et Jürka polnud milleski süüdi 

ainult tema pidi vastutama. Nii mõnigi, keda Jürka oli võm- 
minud, arvas, et nüüd Jürka lendab, Aga neile vastas Jürka 
iseteadlikult: 

«Ei mulle tehta ühtigi, mul on trumbid. Üksainus sõna, 
ja vana on vait kui sukk.» 

Selle arvamuse kohaselt Jürka käituski — jõhkralt ja 
väljakutsuvalt, nii et härra Maurus ei saanud muud, kui pidi 
kätega oma halli pead sasima ja toas edasi-tagasi jooksma, 
karjudes: 

«See inemine on hull, see inemine on püstihull! Suur vee- 
ja puudekandmine on tal pea peale hakanud, on ta segaseks 
ajanud!» 

«Ei mina pole hull ühti,» vaidles Jürka vastu. 

«Te kuulete nüüd isegi, et see inemine on hull,» karjus 
härra Maurus, «Ta teeb mu kõrralikust majast, mu esimese 
järgu õppeasutusest 1.,.. maja ja ütleb ikka veel, et ta pole 
hull. Kas see inemine on hull või ei ole?» küsis härra Mau- 
rus Indrekult, keda süüdistati selles, et ta ei tea, mis majas 
sünnib, või kuigi teab, siis ei räägi seilest. 

«Ma ei tea,» vastas Indrek. 

See oleks härra Maurust nagu nõelaga pistnud. Ta hakkas 
uuesti mööda tuba jooksma ja karjus: 

«Ma lähen hulluks, ma lähen oma Jürka ja poiste kätte 
hulluks! Ma lasen seda pikka aastate kaupa muidu kreeka 
keelt õppida, ja kui ma nüüd viimaks küsin, kas Jürka on 
hull või mitte, siis vastab ta: ma ei tea. Saate aru: tema, 
koer, julgeb härra Maurusele öelda, tema ei tea. Aga mis te 
siis teate, kui mitte sedagi, kas Jürka on hull või mitte? Aga 
kas härra Maurus on hull või ei ole? On mul arust puudu?» 
jäi ta uuesti Indreku ette seisma. 

«Ei ole,» vastas Indrek nüüd. Aga see vastus nõelas direk- 
torit samuti kui esimenegi, sest jälle hakkas ta nagu arutu 
jooksma ja karjuma: 

«Mitte Jürka, vaid see inemine seal on hull, hoopis hull! 
Tema ütleb, tema julgeb öelda, et härra Maurusel pole arust 
puudu. Aga härra Maurusel on arust puudu. Sest kes täie 
aruga inemine hakkaks jändama selle pikaga või mõne Jür- 
kaga? Kes? Ei keegi! Tähendab härra Maurusel on arust 
puudu. Seal on see Jürka: kannab kümme aastat vett, et 
mõni pikk võiks ladina keelt õppida, aga üheteistkümnendal 
aastal läheb hulluks. No mis su vaese arus on, et sa lähed 

päise päeva ajal hulluks?» jäi direktor Jürka ette seisma ja 
tegi näo, nagu otsiks ta lepitust, sest see oli nähtavasti kõik, 
mis ta oli võinud jooksmise ja tühise rääkimisega välja 
mõelda. 

«Ma pole hull,» kinnitas Jürka uuesti ja niisugusel toonil. 
et temal pole mingit lepitust vaja. 

«Aga kuidas võisid sa siis selle härra Mauruse majja 
tuua?» küsis direktor, 

«Üks võib ühte, teine teist,» vastas Jürka põrnitsedes. 

«Kuulge, kuulge!» karjus härra Maurus otse meeletult. 
«Ta ajab mu hulluks!» 

Aga nüüd astus vahele härra Ollino, kes oli tänini rahuli- 
kult seisnud ja vaadelnud, käed püksitaskuis, valkjad ja loiud 
silmad kivinenud. 

«Mis on see, mida võib üks, et sina võisid seda teha?» 
küsis ta Jürkalt. 

«Seda teab mõni teine, mitte teie,» vastas Jürka Ollinole. 

Ollino valged, tänini ükskõiksed silmad sähvatasid ja 
muutusid siis valjuks ning kalgiks nagu teras. 

«Ma palun meid üksi jätta, sest ma tahan Jürkaga nelja 
silma all rääkida,» ütles ta käskivalt, ja selle peale lahkusid 
toast mitte ainult poisid, vaid ka härra Maurus ise, kes ajas 
need kaugematesse ruumidesse, et poleks võimalik kuulata, 
mis räägitakse või tehakse all suures toas, sest see pidi jääma 
ainult Jürka ja Ollino teada. Pärast selgus siiski nii palju, 
et suurel, musta vahariidega ületõmmatud laual oli üks jalg 
vigastatud ja kaks nõrgemat puutooli sootuks nässu löödud, 
nagu oleks sinna peale mõni raske asi langenud. Peale selle 
oli Ollinol pahema silma ümbert sinine, valge silmamuna aga 
veidike punane. Jürkal olid mõlemad silmad sinised ja kogu 
nägu oli nagu läbi tambitud, nii et see seisis päevade kaups 
punane, sinine ja lilla, lisaks veel tursunud. Muidu olid 
mehed päris rahulikud, kui endised asjaosalised uuesti tagasi 
kutsuti, et neile läbirääkimiste tulemustest teatada. 

«Meie seletasime nelja silma all selle asja ära,» ütles härra 
Ollino niisama rahulikult nagu ikka, ainult paberossi vedas ta 
energilisemalt. «Lihtne arusaamatus, muud midagi. Nüüd on 
Jürka valmis andeks paluma, ja kui härra Maurus lubab, ka 
edasi teenima.» 

«Jah, härra Ollino,» vastas see. «Ma paluksin küll, kui 
härra direktor lubaks, et.. .» 

«Väga hea, väga,» rääkis härra Maurus ruttu vahele, nagu 
kardaks ta, et Jürka võiks ehk midagi liiga öelda. «Peaasi, 
et sul jälle aru tagasi on, ilma aruta siin ei saa, kus palju 
inemisi.» 

«Ega ta põle mul ära olndki, aga niisuke hull tuju tuleb 
vahel peale,» püüdis Jürka nagu naljatadagi. 

«Näete nüüd,» pöördus direktor Indreku poole. «Nõnda 
on meie õige Jürka, nõnda räägib ta, kui tal pole tuju peal. 
Aga sest pole ühti, et inemisel käib hull tuju peal: tarkadel 
on ikka hullud tujud. Aga inemine ei pea liiga tark olema, 
muidu tuleb kohe hull tuju peale. Ega sul ei tule enam hull 
tuju peale?» 

Viimased sõnad rääkis härra Maurus Jürkale ja see vastas: 

«Ei, härra Maurus.» 

Sellega õieti see lugu lõppeski, nii et ükski ei saanud 
maast ega taevast aru, mis see oli või miks see nõnda oli. 
Jürka isegi tegi temast ainult nii palju juttu, et ütles Indre- 
kule, kui see ta oma muhkude võidmiselt tabas soojas pesu- 
köögis: 

«Kuramuse sunnik, tuimaks lõi! Olen ilmas kõike uskund, 
sest mina olen usklik inimene, aga seda ei uskund. Täiesti 
tuimaks! Aga teate, kui inimene on täitsa tuimaks löödud, 
mis sa siis veel teed või ütled! Nõnda on, kui on su täiesti 
tuimaks löönd, kuramuse sunnik!» 

Härra Ollino liikus endiselt rahulikuna ja endasse süve- 
nenuna, nagu oleks ta juba ammugi unustanud, et ta oli 
Jürka tuimaks löönud. Tema kõndis nõnda, nagu oleks ta 
ainult oma kohust täitnud härra Mauruse ja tema asutise 
eriti selle viimase vastu, 

Aga tema siniseks löödud silm polnud veel õieti parane- 
nud, kui tuli juba uus võitlus, seekord Molotoviga, kes ilmus, 
nagu varemaltki sagedasti, tundide eest raha nõudma kohatul 
ajal, sest see meeldis temale nähtavasti kõige rohkem. Ja 
kuigi härra Maurus ja Ollino temale seletasid, et täna pole 
kuidagi võimalik, vaid alles ülehomme, mil on üldine palkade 
maksmine, ehk olgu siis, et lepitakse väikese avansiga, jäi 
Molotov oma esialgse nõudmise juurde: tema tahab oma 
raha täna ja pealegi veel kõik, ning hakkas peagi sõnu tarvi- 
tama, nagu õpetaks ta härra Mauruse poistele klassis mate- 
maatikat. Kui ka see ei aidanud, haaras ta uue, kõrkjast 
põhjaga tooli, mis osteti Jürka ja Ollino vahelisel läbirääki- 

misel hävinenud puupõhjalise asemele, virutas selle trahh! 
vastu põrandat ning asi oligi tahe. 

«Kas saan või ei saa?» karjus Molotov. 

Härra Maurus jooksis hirmunult teise tuppa, aga Ollino 
jäi rahulikult oma paigale keset põrandat ja ütles: 

«Ei saa, sest täna ei ole raha.» 

Trahh! ja vastu põrandat purunes teine uus tool, mis oli 
esimese sarnane, 

«Kas saan raha?» 

«Ei saa,» vastas Ollino ikka veel rahulikult. 

Nüüd kargas Molotov riidevarna juurde ja hakkas selle 
pulki murdma, pikki ja lühikesi, ikka kõlks! ja kõlks! nagu 
sööks ta jõhvikaid, kuna riided langesid põrandale. 

«Kuradite kurat, raha!» karjus ta ise, 

«Ei ole ju, purustage või kogu maja,» vastas Ollino endise 
rahuga, mis tegi teise veel arutumaks, kui ta oli. Peaaegu 
hullumeelse pilguga vahtis ta toas ringi, mida võiks veel 
purustada, ja äkki tormas ta selle suure kapi juurde, kus 
otsas olid millalgi istunud Goethe ja Schiller kõrvuti. Selle 
tahtis ta ümber tõugata, nagu arvates, et kui pole enam 
Goethet ega Schillerit, milleks peab siis veel see kappki 
seisma. Aga härra Ollino sai õigel ajal käed ette ja nõnda 
pugisid nad kahekesi vastastikku, üks ühel, teine teisel pool 
kappi, mis küll tuikus, aga ümber ei kukkunud. Kui nad 
natukene aega nõnda olid jännanud, sattusid nende silmad 
kapi nurga tagant vastastikku ja õhetava näoga ütles Molo- 
tov Ollinole: 

«Teie igavene koerapoeg. Kristuse nimel küsin teilt veel 
kord, kas teil siis tõesti täna raha ei ole?» 

«Kristuse nimel, ei ole,» vastas Ollino tõsiselt. 

«Siis ei aita midagi, isegi kui ma selle ümber lükkan?» 
küsis Molotov. 

«Isegi kui ümber lükkate, ei aita,» kinnitas Ollino. 

«Aga mis siis saab?» küsis Molotov nõutult. 

«Tuleb vähemalt homseni oodata,» arvas Ollino, 

«Pole võimalik, kas mõistate,» ütles Molotov, võttis tooli, 
millel ta jalad alt puruks oli löönud, pani selle küljeli ja istus 
kuidagi sinna peale. Tükk aega vahtis ta ainiti põrandale, 
ja kui ta siis oma poolpimedad silmad Ollinole tõstis, helki- 
sid prilliklaaside taga nagu pisarad. 

«Mis teiega ometi on, härra Molotov?» küsis Ollino rabatult. 

«Olge ingel ja muretsege mulle täna raha,» palus Molotov 
sootuks inimlikult, 

«Hea küll, ma annan omast taskust, niipalju kui on,» ütles 
Ollino nüüd. 

«Issand, teie olete Jeesus Kristus, mitte inimene, teie olete 
õnnistegija!» hüüdis Molotov püsti karates. «Ja mina olen 
röövel ristisambas, see, kes paradiisi sai.» 

Aga Ollinol ei olnud nii palju, kui oli vaja, ja sellepärast 
pidi ka härra Maurus, kes jällegi söandas jalad tuppa pista, 
oma kukru tühjendama. Nõnda ei osanud Molotov lõpuks 
suure rõõmu pärast muud teha, kui langes kordamööda nii 
Ollinole kui ka direktorile kaela, ise kinnitades: 

«Teie olete inglid, jumala eest, inglid! Kunagi poleks ma 
uskunud, et teie olete niisugused inglid!» 

Ja siis tormas ta uksest välja. 

«See inemine on hulluks läind,» arvas härra Maurus 
«Meie inemised hakkavad kõik hulluks minema. Eks näe, 
kui kaua meie kaks vana vastu peame.» 

«Küllap peame, härra Maurus,» lausus Ollino ja lisas 
juurde: «Aga ära purustas toolid ja varna.» 

«Jah, toolid olid ju puht-uued, rubla tükk, selle oleks 
pidanud palgast maha võtma,» arvas direktor. 

«Teine kord,» vastas Ollino, 

Aga see teine kord ei tulnud kunagi, sest Molotovi nägid 
nad täna viimast korda. Järgmisel hommikul sai härra Mau- 
rus kirja, milles Molotov teatas, et tal pole enam võimalik 
tundi ilmuda. Kirjale lisaks olid õpilaste teadmiste hinnan- 
gud numbrite näol. Solotarski ja Indreku matemaatilised 
võimed viimasel veerandaastal olid tähendatud nullidega mit- 
mesuguseis astmeis. 

«See inemine on tõepoolest hulluks läind,» ütles härra 
Maurus Ollinole nulle näidates. 

«See või need teised, kellele nullid pandud,» arvas Ollino. 

Õige! Sellele mõttele härra Maurus polnud tulnud. Väga 


. õige! Mis puutus Solotarskisse, siis tema aruga võis olla kuis 


tahes, aga Indreku pidi käsile võtma, teda pidi üle kuulama. 

«Härra Molotov on teile nullid pannud, mis see peab 
tähendama?» küsis direktor Indrekult. 

«Ma ei tea,» vastas Indrek. 

«Muidugi teie ei tea,» lausus direktor. «Aga kas te talle 
vastasite, kui ta küsis?» 

«Ei,» ütles Indrek lihtsalt, 

«Näete,» ütles Ollino nüüd härra Maurusele. «Molotov 
polegi nii väga hull.» 

«Miks te ei vastanud?» küsis direktor Indrekult edasi. 

«Ei mõistnud,» ütles Indrek. 

«Aga miks te ei õppinud?» 

«Ei saanud.» 

«Miks? küsib härra Maurus,» rääkis direktor kõrgendatud 
häälel. 

«Pea ei võtnud kinni,» seletas Indrek. 

«Kuidas ei võtnud?» imestas direktor. «Tänini võttis, 
nüüd enam ei võtnud. Ega te pole ometi Peeterburist või 
Moskvast, sealt tulevad härra Mauruse juurde need, kelle 
pead enam midagi kinni ei võta, Eesti poisi pea peab kõik 
kinni võtma, kõik, kõik, kõik, muidu ei ole ta õige eesti poiss. 
Ja need, kes sealt kaugelt tulevad, maksavad härra Maurusele 
raha, aga teie ei maksa midagi. Solotarskil on ka nullid, aga 
temal on ausad ja kõrralikud vanemad, nemad maksavad 
oma poja eest, temal olgu või kõik nullid. Härra Mauruse 
majas valitseb kindel kõrd: maksa ja siis ela või nullidega, 
aga kui maksab härra Maurus, siis peavad olema viied.» 

Et asi omandas isikliku ilme, siis arvas Ollino paremaks 
lahkuda. Nõnda võis härra Maurus vabamalt jätkata: 

«Rääkige tõtt: see on mõni tüdruk, kes teile nullid teeb. 
Teie olete pikk, tüdrukud ulatavad teile otsa vaatama. Aga 
kui mõni tüdruk vaatab pika poisile otsa, siis lendavad mate- 
maatikas kohe nullid, Härra Maurus on vana, teda ei saa 
petta. Vastake: on see mõni tüdruk?» 

Aga Indrek vaikis. Sellepärast ütles direktor: 

«Tähendab tüdruk. Tüdruk teeb poisi ikka hulluks, seda 
pidage meeles, Sellepärast — tüdrukule mitte otsa vaadata. 
Miks pidid kreeka nooredmehed uulitsal käima, silmad maas? 
Et tüdrukule mitte otsa vaadata ega hulluks minna, selle- 
pärast. Tüdrukule ei tohi selja tagantki silma heita, sest sea! 
on juuksepats ja puusad; neile ei tohi mitte silma heita, sest 
ka need ajavad hulluks. Nõnda on tüdrukud loodud. Aga 
härra Mauruse juures ei või vaene poiss hulluks minna, Siin 
kas maksa raha ja siis mine hulluks, või kui ei maksa, siis 
peab täis aru olema. Mõistate?» 

Nõnda hoiatas ja õpetas direktor Indrekut isalikult. Aga 
juba järgmisel päeval pidi ta oma manitsusi kordama ja 

süvendama, sest saabus teade: Molotov põgenenud ühes oma 
naisõpilasega — oma linalakaga, kes kuulus linna jõukasse 
ringkonda. Alles nüüd taibati õieti, miks ta tahtis maksku 
mis maksab oma tundide tasu just tol päeval kätte saada. 

«See inemine oli ometi hull,» ütles härra Maurus Ollinole, 
kes püüdis direktorile vastu vaielda, lausudes: 

«Ainult armunud, mitte hull. Kes võis küll seda uskuda, 
et Molotov on armunud.» 

«Armunud või hull, mis vahe seal on,» naeratas härra 
Maurus elutargalt. Ja peaaegu pidi sellega nõus olema, sest 
kõik rääkisid hullumeelsuse tõendusena Molotovi kirjast, mille 
see oli saatnud «linalaka» vanematele oma teo vabanduseks. 
Selles seisnud, et kuigi tema, tähendab Molotov, on sotsialist 


"ja suur siga, ometi armastab ta nende tütart, sest sel olevat 


kuldsed silmad. Aga et nemad kui korralikud inimesed oma 
tütart temasugusele lontrusele poleks iialgi lubanud, siis tegi 
tema, mis tegema pidi, sest muud teha ei olnud; on ju nende 
tütar niisugune ingel, et tema peab teda jumaldama ja nii- 
sugune lontrus olema, nagu ta praegu ühes nende tütrega on. 

Seda kõike kuuldes oli Indreku esimeseks ja viimaseks 
mõtteks: 

«Tähendab, ei aita ka integraalid ja diferentsiaalid, ei aita 
ülepea miski.» 

Endal kiskus suu mingisugusele valusale ja kohtlasele nae- 
ratusele, millest oli raske mõista, valmistas see tõsiasi talle 
rõõmu või oli see ta viimaseks saatuselöögiks. 


XXXVI 


Saatus tuli oma löögiga üsna varsti, aga ta tuli teisiti, kui 
Indrek oli osanud aimata. Pühade vaheajal saabus telegramm, 
mis pani kuidagi imelikult kihama kogu maja. Suuremat siin 
küll kihamas ei olnudki, sest õpilased olid enamasti koju 
sõitnud, aga ometi tundis Indrek, nagu lööks majas midagi 
kihama. Veel samal päeval sõitis proua Malmberg õhtuse kiir- 
rongiga ära lõuna poole. Preili Ramilda olevat sanatooriumis 
äkki raskemalt haigestunud, mingisugune tagasilöök parane- 
mises — kuuldus Ollinolt. Aga juba mõne päeva pärast 
ilmus härra Mauruse käsivarrele leinaloor ja õhtuses saksa 
lehes seisis Miralda Mauruse surmakuulutus. 

Ja siis juhtus kord nõnda, et härra Maurus tuli alla tuppa 
— nüüd tuli ta nii sagedasti alla tuppa, ilma et teised või 
ta isegi õieti oleks teadnud, miks ta nii sagedasti tuli — tuli, 
jäi suure laua ette seisma, käed püksitaskuis, silmad läbi akna 
tänaval, kus sadas lund. Indrek seisis laua otsas. Ja kui nad 
seal kahekesi nõnda seisid, rääkis härra Maurus pisut nagu 
endamisi, pisut nagu Indrekut õpetades: 

«Meid oli seitse, kolm venda ja neli õde, ning meie vane- 
mad elasid vanaks ja ei kaotanud surmani aru; aga minu 
ajab hulluks üksainus tütar, nii palju olen mina oma vane- 
matest nõrgem. Ka Molotov pidi hulluks minema, ja vaa- 
dake ette, et ka teie hulluks ei lähe selle tüdruku pärast, kes 
teile matemaatikas nullid tegi. Mina vana võin hulluks minna, 
venelane võib hulluks minna, aga teie olete alles noor eesti 
poiss, teie ei pea tüdruku pärast mitte hulluks minema. Selle- 
pärast hoidke end. Peaasi, ei tohi selle peale mõelda, sest 
niipea kui hakkad mõtlema, siis lähedki. Mõtled, et mitte mina 
pole hull, vaid need teised, ja siis on kindel, et oledki juba 
hull. Targem on öelda: mina olen hull, aga teistel on alles täis 
aru peas; nõnda on-targem, sest nõnda ei lähe nii ruttu.» 

Indrek vahtis direktorile üksisilmi otsa, kui see nõnda pea- 
aegu endamisi kõneles, vanad silmad üle prillide lumisel 
tänaval, ja talle näis, et laua ees ei seisa ei direktor ega härra 
Maurus, vaid lihtsalt keegi hall vanamees, kes oleks nagu 
elurabas sumades põhja jalge alt kaotanud. Heameelega oleks 
ta sellele vanamehele öelnud, et ka tema, Indrek Paas, kan- 
natab sama tüdruku pärast, kellest räägib vanamees praegu. 
Aga muidugi ei lausunud ta sõnagi, vaid kuulas vaikides 
õnnetu vanamehe sonimist. Ainult endamisi kinnitas ta: 

«Ei aita miski, ka integraalid ja diferentsiaalid mitte. 
Vanaduski ei aita.» 

Mõne päeva pärast sai Indrek kirja. Ka härra Maurus 
nägi seda ja küsis: 

«Kes teile Saksamaalt kirjutab?» 

«Keegi sugulane,» vastäs Indrek ja läks ise üleni punaseks. 
Ta lihtsalt tundis, et läks, sest tal oli häbi, et pidi valetama 
Ramilda pärast, kes armastas nii väga tõtt. 

«Mis ta õpib seal?» päris direktor. 

«Elektrotehnikat.» 

«Elekter on hea asi,» arvas direktor. «Elekter on väga hea 
asi, sest see on pikne. Aga piksega peab ettevaatlik olema, 

tema võib tappa. Pikne tapab väga kergesti ja mitte kunagi 
õigel ajal. Seda peate oma sugulasele meelde tuletama.» 

Härra Maurus naeratas, sest ta heitis nalja. Temal olid 
mõnikord niisugused naljad, Indrek tundis neid. 

Aga kiri, mille pärast niisugune nali sündis, käis nõnda: 

«Minu eelmine kiri oli halb kiri, see põletage ära. Kui ta 
oleks kauemaks minu kätte jäänud, siis ma poleks teda ära 
saatnudki, Ta on hirmus võlts. Ja kangesti tark, eks? See 
kiri on palju targem kui mina ise. Nüüd ma kirjutan teile 
lihtsalt ja otsekoheselt. Kirjutan ausalt ja avalikult, nagu 
sõber kirjutab sõbrale, sest ma tunnen, meie oleme sõbrad. 

Ma lubasin teile oma aadressi saata, mäletate? See oli 
muidugi tühi loba. Aga seda Te teate ilma minu ütlemise- 
tagi, sest nüüd peaks Teil juba selge olema, mis minuga õieti 
on. Juba kevadel oleksin võinud Teile seda öelda, üsna kind- 
lasti oleksin võinud, aga ma ei tahtnud, ei suutnud, sest Te 
vastasite mulle sellest vereandmisest nii ilusasti. Kui Te 
oleksite võinud siis aimata, kuidas see mind rõõmustas! Minu 
rõõm oleks Teile tingimata rõõmu valmistanud, ainult teie ei 
aimanud seda. Nüüd tuleb see rõõm Teile pisut hilja. Ah, 
rõõm tuleb nii sagedasti liiga hilja! Mõnikord mõtlen ma: 
inimene sünnib ja sureb liiga vara, liiga ruttu, rõõm ei jõua 
talle järele. Võimalik ka, et kord tantsivad rõõm ja õnn tal 
ees, kord taga, väga harva aga temaga kaasa. 

Seda kirja ei ole Teil õieti vajagi, aga ega ma teda nii 
väga Teie pärast kirjutagi, vaid rohkem iseendale lohutuseks. 
Nõnda tunnen, et ma pole veel päris üksi, et ma alles elan, 
sest kui tuleb surm, siis jääb inimene üsna üksi. Ja kui ta 
jääb üksi, siis tulevad mõtted, et ta poleks päris üksi. Aga 
doktor Rotbaum kinnitab mulle iga päev: «Preili Maurus, 
mitte mõelda, mitte süveneda, sest see on tervisele kahjulik. 
Inimesed surevad nii sagedasti just sellepärast, et nad aina 
armastavad millessegi süveneda.» Nõnda kinnitab mulle dok- 
tor Rotbaum. 

«Teie muidugi ei tea, kes ja mis on doktor Rotbaum, 
sest Teie kuulete tema nime esimest korda. Tema on pisut 
Kristuse moodi mees parimas eas, selle Kristuse moodi, kes 
seisis kiriku altaril, kui see vana pastor mõtles igavesest 
elust; mäletate, missugusest? Ma rääkisin Teile millalgi. 
Umarikust igavesest elust mõtles ta, eks! See on see kadakate 
igavene elu. Dr. Rotbaum on just niisugune mees ja tema on 

praegu minu sümpaatia, õigemini — mina olen tema süm- 
paatia, Mis see tähendab, ka seda ei tea Teie. Igatahes on 
see ilus ja tõsine asi, ja kui mina ei oska seda Teile nõnda 
kirjutada, siis pidage meeles, et see oleneb minu kirjutusest, 
mitte sellest ilusast ja tõsisest asjast. 

Dr. Rotbaum täidab siin meie asutises samaaria mehe 
osa, Aga seda ainult noorte neiude juures, sest neile oleval 
seda kõige rohkem vaja — arvatakse siin. Asi on nimelt 
nõnda, et kui kellegi kohta on juba otsustatud — mõistate? 
— kui keegi on sunnitud juba üksi jääma, mis on selle suure 
ja igavese üksinduse algus, nii-öelda ettevalmistus ja sisse- 
harjutus, siis ilmub varsti dr. Rotbaum, sest siis algab tema 
osa. Tuleb kord, tuleb kaks, tuleb kolmat korda, kuni tule- 
misest kasvab sümpaatia, poolehoid, tagahoid, igatsus, armas- 
tus. Meie oleme dr. Rotbaumiga praegu igatsuse staadiumis, 
tähendab sümpaatia, poolehoid ja tagahoid on juba läbi ning 
armastus alles ees. Iga kord, kui dr. Rotbaum minu juurde 
sisse astub, ütleb ta: «Mul hakkas teie järele igatsus, preili 
Maurus.» Ja kui mina juhtun kahtlevalt naeratama või vaa- 
tamagi, kinnitab ta: «Tõepoolest hakkas mul teie järele igat- 
sus. Šee on muidugi päris patujutt teiega nõnda rääkida, sest 
teie elate praegu teatavat kriisi üle ja minu pealetükkivus 
võib teid tülitada või erutada, aga uskuge, ma ei või praegu 
teisiti, vaid pean seda ometi teile ütlema.» Ise vaatab ta mulle 
oma suurte pruunide silmadega pisut nagu nukralt otsa, puu- 
dutab mu kätt ja lohutab: «Aga pole viga, oleme nii mõnestki 
raskusest üle saanud, saame ka sellest, saame kindlasti, ja 
siis ootab meid õnn. Maailm on nii suur ja lai ja temas on 
nii palju õnne, õnnevõimalusi kahele inimesele, kui neil on 
niisugune igatsus teineteise järele, nagu oli minul täna teie 
järele.» Nõnda räägib ta minuga ja nõnda on ta juba rääki- 
nud võib-olla mitmekümnega. Ja kuigi ma tean, et ta valetab, 
ometi on mul hea, et la nõnda valetab, olgugi ta ise Kristust 
moodi. Aga kas Teie usute, et niisuguse valega võib imesid 
teha? Usute või ei, et valega võib imesid teha? Ja ometi 
võib. See oli siis, kui mina alles siia tulin. Lamas siin keegi 
venelane, aastat kaheksa-, üheksateist, ja dr. Rotbaum käis 
temale igatsusest rääkimas. Ja see venelane võttis teda tõsi- 
selt, nagu mitmed teisedki: hakkas uskuma oma suurt õnne 
meie Kristusega, tähendab dr. Rotbaumiga, hakkas uuesti 
uskuma suurt ja laia maailma, kus on nii palju õnnevõimalusi 

- kahele inimesele, ja — sai haigusest jagu, hakkas paranema. 
Jee oligi meie asutise Jairuse tütar. Ja kas teate, mis pärast 
sündis? Meie Kristus jättis Jairuse tütre sinnapaika ja Jai- 
tuse tütar tegi endale otsa peale. See oli hirmus, see oli 
kole! 

»»»Minuga ei sünni midagi selletaolist, sest mina ei võta 
dr. Rotbaumi ilusat igatsust tõsiselt. Mina kuulan ainult ja 
teesklen, nagu usuksin teda, ja see mõjub nii hästi. Ma 

- tunnen imelist rahuldust. Sest mõelge ometi: dr. Rotbaum 
mõtleb mind petta, aga tõelikult petan mina teda. Tema mõt- 
leb mind oma valega lohutada, aga sünnib vastupidi: mina 
lohutan teda. Kui ta seda teaks, võiks ta viha pärast hulluks 
minna. Mina näen iga päev, kui ütlemata hea meel tal on, 
kui ta ikka enam ja enam näib võivat uskuda, et mina hak- 
kan tema sõnu tõsiselt võtma. Võitjana rõõmutseb ta oma 
südames — surma, vähemalt surma valu, surma nukruse võit- 

- jana. Aga kes on võitnud surma nukruse, see ongi surma 
võitnud, sest mulle tundub, surm polegi muud kui see suur 
nukrus. Oled sa kord sellest üle, siis oled kõigest üle. Ja 
mina usun, et mina olen sellest varsti üle, muidugi dr. Rot- 
baumi abiga, ainult pisut teisiti, kui tema ja kõik teised siin 
arvavad. Dr. Rotbaum arvab muidugi, et kui minusugune 
noor neiu hakkaks kedagi armastama, siis unustaks ta surma 
läheduse, kui mitte üsna, siis ometi nõnda, et peaaegu üsna. 
Aga see tema usk armastusest ja surmast, see tema mäng 
armastusega surma või armastusest surma, teeb mulle ainult 
nalja. Sest mina pole sugugi nii naiivne, kui nemad siin 
arvavad, Ma pole ka nii naiivne, nagu Teie seda arvate. 
Üldse on meeste suurim eksitus, et nad peavad meid, noori 
tüdrukuid, naiivseiks. Et mina ise ennast enam noorte tüdrukute 
hulka ei loe — sest mis noor tüdruk see veel on, kellels 
dr. Rotbaum käib iga päev oma igatsusest rääkimas —, siis 
ütlen Teile saladuse, mis läheb elus tarvis: noored tüdrukud 
pole kunagi naiivsed, ainult rumalad on nad üsna sagedasti. 
“Mina vähemalt pole kunagi naiivne olnud, küll aga rumal, 
nagu praegugi veel. Oma isa ja tädi riukad olen ma maast- 
madalast läbi näinud ja olen osanud seda nende eneste eest 
varjata, sest see oli mulle kasulik. Ise olen aga riugastega 
kõik saavutanud, mida süda soovis. Inimesed olid küllalt 
naiivsed, et pidasid mind naiivseks, samal ajal kui mina neid 
tüssasin. Nõnda on lugu noorte tüdrukutega. Naiivseks lähe- 

vad tüdrukud vanaduses, aga mina, jumal tänatud, neid päevi 
ei näe. 

-.. Eelmisel korral jäi mul kõik pooleli, sest ma väsisin 
ära. Pealegi tuli dr. R, oma igatsust kurtma. Ma tegin talle 
luulelised silmad, ja uskuge või ärge uskuge, ma näen nii 
selgesti, kuis ta ikka rohkem hakkab uskuma, et mina teda 
usun. Aga ma ei mõtlegi, sest ma saan väga hästi aru, et ta 
ainult mängib. Ma oskan väga hästi vahet teha tõelise ja 
mängitud tundmuse vahel, sest ma olen tõelist tundmust kord 
näinud. Teate, kus? Pean ma seda Teile ütlema? Nägin 
seda kodu all suures toas, musta vahariidega kaetud laua 
juures. Päike paistis siis nii heledasti, tänavakivide vahelt 
tõusid esimesed haljad rohulajud, õrnad, õrnad ja armetud, 
nii et hakkas neist hale meel — seal nägin ma. See oli mine- 
val kevadel. Sellest aitab. Oskab dr. R. kordagi nõnda mulle 
otsa vaadata, kui vaadati mulle siis? Teeb ta ainsagi niisu- 
guse liigutuse, kui tehti selle musta laua ääres? Kõneleb ta 
ainsagi niisuguse sõna? Muidugi mitte. Võib-olla ta ei oskagi 
nõnda seista, nõnda rääkida, nõnda vaikida. Tõepoolest, mind 
huvitab mõnikord küsimus, kas ta seda üldse oskab või ei. 
Temalt endalt ma muidugi seda küsima ei lähe, sest tema 
ise ei võigi seda teada, ainult mõni teine, Aga kust saan ma 
selle teise kätte, kellelt küsida? Mina arvan küll, et ei, et ta 
ei oska, sest kuis ta muidu võib nõnda teeselda. Kui ta aga 
ometi midagi selletaolist oskab, ja ikkagi nõnda suudab 
mängida, siis on ta küll peaaegu Kristus, sest tema ohvri- 
meelsus oleks siis otse määratu. 

Olgu, mis on, aga minu viimaseid päevi on ta oma män- 
guga ometi kergendanud, ja iga kord, kui ta minu juurest 
lahkub, jään ma uudishimulikult ootama, millal ja kuidas ta 
uuesti tuleb. Nõnda lähevad mu päevad — mängides. Ainult 
ühte kardan ma, nimelt, et ühel ilusal päeval astub tädi 
kopsti uksest sisse ja siis on mängul lõpp, siis hakkavad 
tõsised päevad ja kurvad ööd. Sest veel täna küsis dr. R. 
minult, kas ma olen koju teatanud, et mul ajutiselt — mõis- 
tate: ainult ajutiselt — pisut halvem, ja mina vastasin, et 
olen. «Aga ega te ometi neid asjata ei erutanud?» küsis mu 
sümpaatia, «sest ärevuseks pole vähimatki põhjust.» Nõnda 
ütles ta, Ja mina? Ma pole mõtelnudki tädile midagi teatada 
ja ei teatagi, sest ma ei taha tema nägu näha. Mulle ei ole 
praegu miski nii raske kui mõni tuttav nägu, kaastundlik 

pilk. Praegu ümbritsevad mind võhivõõrad ja see on nii 
rahustav ja lohutav, sest võib üsna kindel olla, et oled neile 
ükskõik. Pealegi on nad minusugustega siin nii vilunud. Ainult 
üks teenija tüütab vahel, sest mõelge ometi, millega ta kord 
akkama sai: ta jäi minu voodi ette seisma — mul on oma 
tuba, tähendab olime kahekesi —, jäi seisma, vahtis mulle 
otsa ja ütles: «Preili, mul on teist nii kahju,» — «Miks?» 
küsin mina. «Teil on nii ilusad silmad,» vastab tema. «Ja 
sellepärast on teil minust kahju?» imestan mina. «Jah,» vas- 
tab tema, «sest kui ma mõtlen, et kellelgi on nii ilusad silmad 
ja ei lähe kunagi...» — «Jätke see,» ütlesin mina vahele. 
«Mitte minul pole ilusad silmad, vaid teil endal. Ja et tei 
on ilusad silmad, siis näete nendega, nagu oleksid ka teiste 
silmad ilusad. Ükski, kel tõesti inetud silmad, ei või näha 
teiste silmade ilu.» Nõnda ütlesin talle ja uskusin tol korral 
seda, mis rääkisin. Aga kas teate, mis ta tahtis mulle öelda? 
Tema tahtis öelda, et mina ei lähe kunagi mehele. Saate aru: 
dr. R. avaldab mulle iga päev peaaegu armastust, ja mina ei 
lähe mehele, Aga ühte tahaksin ma ometi teada, nimelt: kas 
mul on tõesti ilusad silmad? Kas nad on pisutki ilusad? Mis 
Te arvate? Ma nii tahaksin, et vähemalt Teiegi näeksite neis 
pisut ilu. Sest ilu on see, mis jääb, kõik muu kaob. Hing 
kaob, vaim kaob, aga ilu ei kao, tema jääb. Sest kui keegi on 
ilu nähes ilu tundnud, siis võtab ta maitstud ilu endasse ja 
nõnda jääb ilu, kui kõik kaob. Eks ole see jumalik? Jääb see, 
mida tõeliselt pole olemaski, ja kaob see, mis olemas. Nii 
et kui Teie pisutki olete tundnud minu silmis ilu, siis elab see 
ilu teis edasi. Ma olen nii õnnelik seda mõeldes! 

-.»Minuga on sündinud mingisugune pööre. Mitte nii- 
sugune, nagu selle venelasega, kelle meie Kristus surnuist 
üles äratas ja kes siis oma elu võttis, vaid midagi vastupidist: 
ma olen hakanud hirmsasti rõgastama. Juba ammugi hakkas 
see, aga mulle näis ikka veel, et pole suurt midagi, et on 
veel aega, kuni ühel päeval märkasin, et ongi juba tulnud, 
mis tulema pidi. See üllatas mind sedavõrd, et ma pidin sel- 
lest oma sümpaatiaga rääkima. Sellega kukkusin ma muidugi 
pisut sisse, sest tänini olin ma ju teeselnud, nagu ei saaks 
ma midagi aru, ja nüüd korraga nagu ärevus ja hirm. Aga 
minu sümpaatia jäi üsna rahulikuks, ja kuna tema rääkis ja 
seletas, võitsin ka mina enesevalitsuse uuesti, Dr. R. ütles 
nimelt mind lohutades: «Soo, nüüd on siis käes, mis tulema 

pidi ja mida ma pikisilmi ootasin (ta ütles nimelt «pikisilmi» 
ja see ehk oli ainuke tõsine sõna kogu selle aja jooksul, sest 
tema ootab vististi tõepoolest pikisilmi, et tuleks ometi kord 
lõpp). Organism on jõudu kogunud, kops pingutab ennast, 
surub mäda haavadest välja ja siis algab paranemine, See on 
haiguse harilik käik. Kord sünnib see ainult kiiremalt, kord 
aeglasemalt. See oleneb organismi vastupidavusest ja visadu- 
sest. Õieti on see temperamendi küsimus: kuumad talitavad 
kuumalt, s. t. ruttu ja energiliselt, külmad külmalt, tähendab 
aeglaselt, nii et see on puht iseloomu küsimus. Teie kuulute 
minu kogemuste järgi kuumavereliste hulka, sellest siis see 
tormiline reaktsioon vaenlase rünnakule. Aga olge üsna 
mureta: kõik läheb nagu kord ja kohus, kõik läheb 
hästi. Ainult kannatust, pisut kannatust! Kuumaverelistega 
on mõnikord see häda, et nemad ei läbe kannatada, aga 
kannatus on tõsine elu algus ja suur kannatus on uue elu 
algus.» F 

Nõnda salvis ta mind magusa valega ja esimest korda elus 
tundsin ma, missugune imeline asi on vale. Ta on nii imeline, 
et kui teda poleks ilmas olemas, siis oleks pidanud ta välja 
mõtlema. Ja ma usun, et jumal ise on vale ilma loonud, Ta 
lõi tema ühes inimesega, sest muidu ei peaks see elule vastu. 
Ei suudaks! Ja teate, mis mina arvan! Isegi Kristus pidi 
maailmas mõnikord valetama, sest mille muuga võis ta ini- 
mest lohutada. Kunagi pole ma sellest seni aru saanud, pole 
seda aimanudki, aga nüüd mõistan. Te mõelge ometi, mis 
oleks sündinud, kui dr. R. oleks mulle tõtt rääkinud. Kui ta 
oleks mulle otsa vaadanud ja öelnud: «See on lõpu hakatus. 
Kannatage veel pisut, siis olete surnud, üsna surnud.» Isegi 
siis, kui ta seejuures oleks aknast välja vahtinud, oleks see 
olnud hirmus. Sest Teie peaksite võima kordki minu toa 
aknast välja vaadata, siis Te mõistaksite, kui hirmus oleks 
inimesele midagi selletaolist öelda. Ainult mõelda — et tuleb 
päev, tõuseb päike ja paistab kaugetele mäeharjadele, mäe- 
tippudele, igale tipule paistab ta, sest igal tipul on oma nägu, 
nagu astuks keegi taevast maha, õrnakesed roosad kingad 
jalas, ja tuleb mööda mäge ikka allapoole, aina allapoole, 
inimestele lähemale, et ka nemad saaksid osa sellest, kes kõn- 
nib, õrnad roosad kingad jalas, — seda kõike mõelda ja seal- 
juures teada: sina ei näe seda enam! Ja ma oleksin seda tin- 
gimata mõelnud, kui dr. R. oleks mulle nõnda öelnud. Ma 

oleksin seda mõelnud sellepärast, et olen nii palju kordi neid 
mäeharju ja -tippe vaadelnud ja et ma näen neid isegi suletud 
silmadega, näen niisama selgesti, nagu seisaksin ma akna all 
dr. R. kõrval. Sest ajast saadik, kus ma enam sinna ei saa, 
teen ma sagedasti nõnda, et sulen silmad — ka öösel pime- 
das, kui pole und, — vaatlen nõnda mägesid ning mõtlen: 
pole viga, mäed on seal ja mina laman asemel. Mina laman 
siin peaaegu samuti, nagu need mäed seal, ainult selle vahega. 
et mina neid näen, nemad aga mind ei näe, sest neil pole 
silmi. Mõistate: mina näen neid suletud silmadega, aga neil 
pole suletudki silmi. Kui Te teaksite, milline lohutus on öösel! 
suletud silmil seda mõelda! Ka päeval. Jumalik! 
»»» Täna rääkis meie Kristus minuga armastusest, täna 
esimest korda. Tähendab — viimane staadium. Sellele võib 
järgneda ainult surm, Sest kui dr. R. hakkab meie asutises 
kellegagi rääkima armastusest, siis tähendab see ainult surma. 
Nõnda on ta meil nii-öelda jumala asemel, sest ka neid, keda 
tema armastab, ootab surm: ta kutsub nad enda juurde, nagu 
elaks jumal isegi surnute riigis või oleks isegi surnud. Dr. R- 
võttis mu pahema käe, silitas seda ja küsis aupaklikult: 
«Tohin ma seda suudelda? Ei? Andestage mulle mu julgus, 
- mu häbematus. Aga teil on nii ilusad sõrmed, peaaegu läbi- 
x paistvad.» Hulk aega hoidis ta nõnda mu kätt ja kõneles. 
Aga mulle näis, nagu polekski see enam minu käsi, vaid 
kellegi teise oma, kes lamab ühes minuga või minus, nii et 
kui keegi mõtleb mind puudutada, siis puudutab ta tingimata 
seda teist, kes on nüüd alati minuga või minus. Ja ma mõt- 
lesin: seal see Kristuse silmadega doktorihärra istub nüüd ja 
räägib selle teisega armastusest, aga alles paar päeva tagasi 
jutustas ta minule oma igavesest igatsusest. Jah, minuga rää- 
kis ta igatsusest. Aga see on hea, et ta minuga ei räägi armas- 
tusest, vaid selle teisega, sest nõnda võin ma rahulikult 
lamada ja mul pole vaja teda kuulata. Las kuulab see teine, 
kes on juba minuga. Muidugi doktorihärra seda teist veel ei 
näe, tema näeb ainult mind. Seda teist ei võigi näha, teda 
võib ainult tunda. Inimese varju võib näha, seda teist mitte; 
tema on peenem, tema on veel õilsam kui inimese vari — 
sellepärast ei näe teda. Tuleb aeg, kus nad teda näevad, aga 
siis on minul juba käed risti rinnal. 

-»« Juba mõnda päeva ei julge ma enam oma käsi rinnale 
panna, aga hiljuti alles julgesin, sest siis mul ei tulnud meel- 

degi, et käsi pole sünnis sinna panna. Sellele mõttele tulin 
alles täna ja nimelt nõnda: panin mõlemad käed juhuslikult 
rinnale ja lasksin nad seal natuke aega olla. Aga siis hakkas 
raske hingata ja ma mõtlesin käed rinnalt ära võtta, Parema 
võtsingi, aga kui mõtlesin ka pahema võtta, siis tundsin äkki, 
et ei viitsi, ei suuda. Ja nõnda jäigi ta rinnale. Ükskõik — 
mõtlesin ma viimaks alistunult —, pisut varem või hiljem, 
aga sinna ta läheb niikuinii. Seal see pahem käsi siis seisiski. 
Rõhus küll raskesti rinda, sest-mu rind on ju üsna nõrgaks 
jäänud — seda peate meeles pidama. Ja teate, kui kaua see 
käsi seal lamas ja rinda rõhus? Kuni tuli dr. R., see meie 
asutise jumal, ja ta sealt ära võttis, sest ta tahtis teda sili- 
tada, kui ta rääkis armastusest. Ja siis ütlesin ma endale: 
Hea küll, täna tuli dr. R. ja võttis selle käe sealt, aga mis 
siis, kui tema poleks tulnud? Mis oleks siis sündinud? Kui 
kauaks oleks see käsi sinna jäänud? Kas ma oleksin võinud 
ümmardaja kutsuda ja temale öelda: Olge hea, võtke see käsi 
rinnalt, ta on nii hirmus raske? Võin ma seda? Tunnen, etei 
või, Ennem jäägu see käsi kas või alatiseks sinna. Muidugi 
nii abitus seisukorras ma veel ei ole, sest mul on ju ka parem 
käsi, mis kirjutab, ja sellega võin ma ometi pahema oma rin- 
nalt tõsta. Eks või? Ainult — mis siis, kui parem ise jääb 
ka rinnale? Kui jäävad mõlemad käed, pahem ja parem? 
Jah, nõnda mõtlen ma, mõtlen ja ootan peaaegu uudishimuga, 
millal see sünnib. Uhest on mul kõige rohkem kahju: siis ei 
saa ma enam Teile kirjutada. Aga see on mu ainuke tõsine 
lohutus, rõõm, lahutus. Pliiatsigi võtsin tarvitusele, et oleks 
lihtsam ja kergem. Dr. R. tõi mulle oma täitesulepea, aga see 
oli raske, ei jaksanud. Võtsin uuesti pliiatsi. Ja teate, mis- 
suguse? Hästi peene, et aga oleks kerge. 

-.. Eelmisel korral jäi mul kiri pooleli. Tahtsin Teile 
nimelt veel öelda, et kui ma Teile enam ei kirjuta, siis Te 
teate, mis minuga on, Tahtsin ja ei saanud enam, sest käsi 
langes rinnale ja sinna ta jäigi. Hirmus imelik oli ise- 
oma kätt vaadelda, mis lamas siinsamas minu juures, ilma 
et oleks ennast veel liigutanud. Ja äkki tundsin ma, et ma 
armastan seda kätt. Esimest korda elus tundsin, et armastan 
oma kätt, mis lamab nõnda mu rinnal. Ja teate, miks? Nende 
sõnade pärast, mis ta paberile oli kirjutanud ja mis ta veelgi 
kirjutab. Sest ma tundsin, et ta kirjutab veel. Puhkab pisut 
ja siis kirjutab, sest ta teab, et mina seda tahan. Mina tahan 

Teile nimelt öelda, kui hirmus tänulik ma olen Teile nende 
sõnade eest, mis Te mulle kevadel ütlesite, kui seisime seal 
pika musta laua ääres. On Teile kunagi mõttesse tulnud, et 
seal seisime elus teineteisele kõige lähemal? Minul tuleb see 
sagedasti meelde. Ja ma olen niisama sagedasti mõelnud: 
kahju, et ma seda tol korral ei teadnud. Ma aimasin küll, aga 
ma ei tahtnud seda teada, sest oleksin ma seda nõnda tead- 
nud kui praegu, siis oleksime võinud seista teineteisele veel 
lähemal. Aga ütlemata tänulik olen Teile sellegi eest, mis oli. 
Ka seda tean ma selgesti ainult nüüd, kus vean neid viletsaid 
ridu paberile. 

-«» Täna olen ma õnnelik, täna olen ma peaaegu pööra- 
selt õnnelik, sest mul on äkki suur ja püha tundmus, et mind 
võidakse armastada. Kas Te mõistate, mis see tähendab, 
kui nõnda tunda? Olete Teie kunagi midagi selletaolist 
tundnud? On Teil kunagi” olnud nii palju usku ise- 
endasse, et võisite seda tunda? Minul on täna. Ja ma mõtlen, 
et tuleb kevad, tulevad linnud ja laulavad ning punuvad pesi, 
tulevad lilled ja lõhnavad — lõhn on lillede laul, eks? — 
ja mind ei ole enam, aga see, kes mind armastab, kõnnib 
päikese paistel ja mõtleb minu peale ning nõnda saan ka mina 
tulevast, ületulevast ja järgmisestki kevadest osa. Kui mitte 
palju, siis pisinatuke ikkagi. Kriipsukenegi! Sest kuis ka see 
armastus aastate jooksul väheneb, midagi jääb temast ometi 
järele. Ah jaa! Pidin unustama! Kui tuleb kevad, siis müü- 
vad tütarlapsed Kivisilla juures lilli. Seal on mõnikord hulk 
lapsi, kes kõik pakuvad ja manguvad. Aga nende hulgas on 
üks — kõhnake, suurte tõsiste silmadega, mis on hallid, pea- 
aegu sinised — ja see ei mangu kunagi, see seisab ainult ja 
vaatab sulle otsa, nii et sa lähed ja ostad sõna lausumata. 
See on minu lillelaps — nõnda nimetasin ma teda eesti keeli. 
Mõistate?  Lillelaps! Selle käest ostke Teie tuleval keva- 
del, sest mind ei ole enam, nii et ta ilma ostjata ei jääks. 
Kui tahate, võite talle öelda, et see laia kübaraga, valge 
looriga preili ei osta enam, vaid tema asemel ostan nüüd 
mina. 

-.. Dr. Rotbaum ütleb, et armastus teeb ilusaks, aga minu 
kohta see vististi ei käi, sest mina lähen päev-päevalt aina 
hirmsamaks. Teie ei tunneks mind äragi, kui ma Teile kus- 
kil vastu tuleksin. Te ei tunneks mind siiski, kui ma astuksin 
alla tuppa, kus Teie istute laua ääres. Ja et Te kunagi ei 

katsuks kujutella, milline ma praegu olen, saadan Teile oma 
pildi. See on siis tehtud, kui ma veel ei tundnud, et mind 
armastatakse; aga nüüd, kus ma seda tunnen, tahan ma, et 
mind armastataks niisugusena, nagu olen sellel pildil. Teile 
saadan ta tassikõrvade asemele, sest need on Teil vististi 
alles. Nüüd võite nad ära visata. Tassikõrvad olid algus, 
pilt on lõpp. Niisugune oli meie tutvus. Ma oleksin nii rõõ- 
mus, kui Te leiaksite, et lõpp on pisutki ilusam kui algus. 
Selles lootuses saadangi oma pildi. Mõtlesin pildile juurde 
lisada oma juukseloki, aga loobusin, sest mu juuksed on hirm- 


saks läinud: kleepuvad teised jõuetult pealuu külge, nagu 


oleksid nad millegagi võitud, Kole! Ma arvan, mu juuksed 
on juba surnud, sest mulle öeldi siin, et meie asutises surevad 
juuksed rutemini kui inimesed. 

-.. Täna rääkis dr. R. mulle mirdist ja loorist. See peab 
midagi tähendama, sest tema sõnad tähendavad ikka midagi. 
Aga ma tunnen selletagi, et käed kipuvad rinnale. Kui Te 
teaksite, milline koledus on Teile sellest kirjutada! Aga veel 
koledam on sellest mitte kirjutada, sellepärast teen seda. 
Andestage mulle see ja kõik muu. Mulle tundub, nagu olek- 
sin ma Teile ainult haiget ja kurja teinud, ja see piinab mind 
vahel. Aga siis lohutan end mõttega: kui ma tunnen, et 
mind võidakse armastada, et mind võidakse isegi peale 
m armastada, ega ma siis nii halb ja kuri olegi. Eks ole 
nii 

-.. Viimaks ometi rääkisin neile tõtt, ütlesin, et ma polegi 
koju kirjutanud ja et ma omakseid näha ei taha. Teid ka 
mitte: mälestage mind, nagu olen pildil. Aga ma kardan, nad 
telegrafeerivad. Ükskõik! Miski ei muuda enam midagi. Kogu 
Teie veri ei suudaks mind enam aidata. Ei, ka see mitte! 
Nõnda on hea, nõnda on kõige parem ja kindlam. Parata- 
matus on ikka kõige parem ja kindlam. 

-.. See on ehk viimane kord, kus ma pliiatsi kätte võtan, 
võib-olla ka eelviimane. Viimasel korral panen ka oma nime 
alla, sest varsti pole ma üldse muud kui aga paljas nimi. 
Sellepärast panengi ta kirja lõppu nagu lõhnava lille. Kui 
ma ainult teaksin, missugune lõhnab Teie meelest kõige pare- 
mini, kas Ramilda või Rimalda, Radilma või Ridalma, 


Darilma või Diralma, Dalmira või Dilmara.. .» 

Sellega kiri lõppeski. Indrek pööras mitmel korral viimasi 
lehte, pööras kõiki lehti ja luges neid ikka ja jälle uuesti 
külmas klassis, kuhu ta puges üksindusse, aga kuskilt ei leid- 
nud ta lubatud allkirja. Mis võis temaga küll nii äkki jub- 

»tuda? küsis ta endamisi, nagu seisaks ta tõepoolest mõistatuse 
ees. Aga polnud ju mingit mõistatust, oli sündinud kõige 
harilikum asi siin-ilmas: Ramilda oli enne surnud, kui jõudis 
kirjale alla kirjutada. Ramilda arvas, et surmaga võib tali- 
tada nagu dr. Rotbaumiga, selle ravila Kristusega, aga sur- 
maga ei võinud. Dr. Rotbaumi võis ninapidi vedada, aga 
surm vedas teda ninapidi: lubas anda aega homseni või ka 
ülehomseni, aga tuli juba täna, tuli siis, kui teadis teda kõige 
vähem oodata, kui ei teadnud teda ehk oodata dr. Rotbaumgi. 

Surm tapab samuti nagu piknegi. Aga mis ütles härra Mau- 
rus pikse kohta? Pikne ei tapa kunagi õigel ajal. Samuti teeb 
ka surm: tuleb ja tapab su noorelt, kui usud võib-olla esi- 
mest korda, et sind armastatakse ja et sina ka ise võiksid 
armastada; tapab su nii-öelda enneaegu. Aga ka sellest ei 
pea ta kinni, vaid tapab su ka enneaegses surmaski enneaegu, 
nii et enneaegsus tõuseb juba teise astmesse, nagu tunneks 
surm ka matemaatikat, Ah, surmal ongi see õige matemaatika, 
mis võidab vististi igasuguse armastuse, aga seda Molotov 
ei teadnud, Tema lootis võrranditele ja logaritmidele, tema 
uskus integraale ja diferentsiaale ja kukkus muidugi sisse. 
Sellepärast pidigi ta põgenema oma «linalakaga», sest mis 
jääb «kõrralikul ja ausal inemisel» üle, kui ta on sisse kuk- 
kunud? Ei midagi muud kui aga põgenemine. Aga kui on see 
õige matemaatika, see surma matemaatika, siis ei kuku kunagi 
sisse, siis pole vaja kunagi põgeneda... 

Kui kauaks Indrek oma kirjaga ja mõtetega külma klassi 
jäi, seda ta õieti ei teadnud, aga see pidi tükk aega kestma, 
'sest kui ta lauast tõusis, olid ta luud-liikmed kanged ja ham- 
bad kippusid nagu suus lõgisema, kas külmast või millestki 
muust. Pealegi, kui ta oli endale palitu selga ajanud ja mütsi 
pähe pannud ning hooviväravast mõtles välja minna, ütles talle 
Jürka hoovis, et silmapilk on lõuna. Tähendab klassis oli 
ikkagi tunde kulunud, sest kiri tuli peale kella kümmet ja 
lõuna oli kella kahe ja kolme vahel. Nõnda Indrek arvas 
aega, mitte nüüd, vaid hiljem, kui ta kõigele tagasi mõtles. 

Väljas oli tuuline ja külm. Raputas peent liivataolist lund, 
aga mitte nõnda, et tunneks sadu. Lumi ootab soemat ilma 
— mõtles Indrek. Lumi ei armasta külma — lisas ta juurde, 
kui surus käed palitu taskuisse ja läks. Kuhu? Seda ei pan- 
nud ta tähele, sest tal oli praegu muud teha, kui seda tähele 
panna, kuhu ta läheb, On ju ükskõik, kuhu minna, peaasi, et 
lähed, kui on külm, 

Ta leidis enese kuskilt linnaservalt lagedalt teelt, kus puhus 
kõle tuul otseteed näkku, nii et see õhetama ja pärast valu- 
tama hakkas. Seda valu märkas Indrek ja jäi seisatama. Esi- 
mene, mis silma torkas, oli mets sealpool lagedat välja. 
«Seal peaks vaiksem olema,» mõtles ta ja sammus silmalt 
metsa poole, ilma et oleks teele või jalgrajale rõhku pannud. 
Ta sumas otseteed läbi lume, mis muutus metsa ääres võse- 
rikus sügavaks, ulatudes põlvini, paiguti üle põlvegi. Lumi 
lükkas püksisääred üles ja tikkus kummikamassidesse, kus ta 
hakkas sulama ja saatis külmad veeojad labajalgadeni, Jõud- 
nud esimese suure männi alla, mille kõrge juurikas oli lumest 
paljas, istus ta sinna peale ja kiskus saapad kordamööda 
jalast ning puhastas neid lumest, See tehtud ja saapad uuesti 
jalas, võttis ta taskurätiku ja sidus sellega ühe püksisääre 
saapakummide pealt kõvasti kinni. Tehes rätiotstesse viimast 
sõlme, meenutas ta, et see on sama rätik, mis oli tal taskus 
mineval kevadel, kui ta kartis, et Ramilda pakub ehk temale 
kätt ja temal ei ole, millega higi oma peost pühkida, sest 
rätik oli tol korral nii must, et teda oli võimata taskust välja 
võtta. Täna oli ta aga puhas. Täna muidugi, sest täna seob 
ta temaga püksisäärt. 

Nõnda mõtles Indrek, kui püksisäär oli seotud. Aga siis 
märkas ta, et männil, mille juurikal ta istub, on imelik sile 
põikloodis oks nagu väljasirutatud käsi, sõrmed laiali. Seda 
oksa oleks ta nagu varemalt kuskil näinud, seda oksa ja seda 
mändi. Ah jaa, õige! Vargamäe soos oli midagi selletaolist, 
võib-olla on praegugi veel, aga see seal oli nii peenike, et ei 
kandnud inimest. Selle männi all seal oli sile > ja lai mätas, 
kus kasvas linnulina, mille Indrek üles kitkus, sest ta tahtis 
mättale teha päikesekella: kaks pulka püsti, nii et kui ühe 
pulga vari langeb teisele, siis on kell kaksteistkümmend. 
Rohkem ei olnud temale tarvis, sest siis võis loomadega lõu- 
nale minna. Päikesekell oli just selle oksa all, mis ei kand- 
nud inimest, aga see oks siin pidi tingimata kandma. Löö 

pisut kõikuma, kui inimene tema küljes ripuks, aga kannaks, 
katki ei praksataks. 

Indrek tõusis püsti ja sirutas käed oksa poole. Ei küündi- 
nud. Aga kui hüpata? Ta hüppas, aga sõrmedki ei puutu- 
nud. Siis tuli talle meelde männijuurikas ja ta astus sellele 
ning hüppas siis. Nüüd puutusid sõrmed oksa, aga kinni ei 
saanud. Ta hüppas uuesti, hüppas mitu korda ja kõigest 
jõust, nagu oleks see hirmus tähtis, kas ta saab korragi oksast 
kinni või ei saa. Aga sai viimaks ja nõnda ta seal rippuski 
nüüd maa ja taeva vahel, üks püksisäär seotud, teine sidu- 
mata. Ja kui ta nõnda rippus, tuli talle äkki imelik mõte. 
Indrek isegi nagu taipas, et see on pisut imelik mõte, sest ta 
käis nõnda: Mis oleks, kui tema tahaks enda siia oksa 
riputada, ainult katseks, ainult üürikeseks ajaks; kas leiduks 
temal siis midagi, millega seda teha? Mitte et tõsiselt, 
vaid lihtsalt niisama muidu, et näha, kas inimene võib seda 
teha, kui tal tuleks tahtmine. 

Ja talle tuli seal nõnda rippudes meelde, et temal ei ole 
midagi, millega katsetki teha, sest tal puudub püksirihm, 
puuduvad õiged püksikandmedki, on ainult mingisugune 
villane pael, kirju niisugune, vististi sukapael, mis täidab 
kandmete aset, käies poolpõiki üle selja. Aga see ei kannaks 
ei teda ega ühtegi teist. See on ka nii lühike, et kui siduda 
üks ots ümber selle jämeda oksa, siis pole teise otsaga enam 
midagi teha, tema ei ulatu millekski. Koer ehk võiks sealt 
hammastega kinni karata ja rippuda. Jah, koer küll, sest talle 
tuleb äkki meelde, et üks nende koer, kellele pandi nöör kaela, 
kargas hammastega sellest kinni ja hoidis nõnda end tükk 
aega, enne kui silmus sai kokku joosta. Indrek näeb selgesti 
seda koera, kellel silmus kaelas ja kes kõigest jõust hoiab 
hammastega nöörist kinni. 

Ta laskis käed oksast lahti ja kukkus jalgupidi sügavasse 
lunde, sest mis mõte on nõnda rippuda, kui pole midagi, 
millega võiks teha õiget katsetki. Ta jäi tükiks ajaks sinna- 
samasse seisma, kuhu ta langes. Ja siis tuli talle meelde, et 
teine püksisäär on alles sidumata, nii et lumi puges uuesti 
saapasse. Uuesti istus ta männijuurikale ja tõmbas saapa 
jalast ning puhastas ta lumest. Siis pidas ta aru, millega 
teine püksisäär siduda, Kobas kätega taskuist, aga ei leidnud 
midagi. Tegi palituhõlmad lahti, avas ka kuuehõlmad ja vaa- 
tas mõlema voodreid, aga need olid terved, sealt polnud 

midagi tõmmata. Aga siis tuli talle hea mõte: ta võttis tasku- 
rätiku teise sääre ümbert lahti ja käristas ta pooleks. « 
on selle eest, et sa mineval kevadel ei lasknud Ramildat mulle 
kätt anda,» lausus ta endamisi. «Sina olid see, kes seisis oma 
mustusega meie kahe vahel, ja nüüd käristan su lõhki, nagu 
käristati kord riie pühama paiga ees. Mäletad, millal? Siis, 
kui Kristus suri ristipuus, seda pea meeles. Ja nüüd on sinu 
käes kord, sest jälle on keegi surnud. Mõistad sa, kärisenud 
roojane rätik, et keegi on jälle surnud? Kahe tuhande aasta 
eest suri Kristus ja nüüd tuli surm jälle maa peale. Ja iga 
kord käriseb midagi, kui tuleb surm.» 

Ta sai püksisääred seotud ja tõusis püsti. «Soo, nüüd 
võib edasi minna,» ütles ta. Ja läkski otseteed metsa poole, 
kuigi talvine pilves ilm, mis kaldus ikka enam sajule, kippus 
videvikuks vanuma. Ta hakkas kord-korral ikka kiiremini 
minema, nagu tõttaks ta kuhugi või nagu kardaks ta, et jääb 
kuhugi hiljaks. Aga tõepoolest oli see ainult sellepärast, et 
ta tundis ikka veel külma, peaaegu külmavärinaid. 

Siis pani ta tähele, et tal on lahti niihästi palitu- kui ka 
kuuehõlmad. «Kuidas võisin ma ometi selle unustada?» 
mõtles ta. Aga kui ta hakkas nööpe kinni panema, tundis ta, 
et käed on kohmetanud, üsna kanged kohe. «Kus on mu kin- 
dad?» küsis ta endalt ja hakkas taskuist otsima, Seisis ja 
otsis tükk aega, katsus isegi püksi- ja vestitaskuisse, nagu 
võiksid seal olla kindad, mida polnud kuskil mujal. Katsus 
meelde tuletada, kas tal olid kindad käes, kui ta kange 
tuulega üle välja tuli, aga ei jõudnud mingisugusele otsusele. 
Hakkas uuesti nööpe kinni panema, läks ise kärmesti edasi 
ja pani nööpe kinni, sest polnud põrmugi aega seista. Tõstis 
palitukrae üles, surus käed kõvasti tasku ja läks. 

Mets muutus aina paksemaks ja pimedamaks, risu hakkas 
jalgadesse, oksad peksid silmi ja kiskusid mütsi, aga Indrek 
läks ikka edasi. Kui kaua see nõnda kestis, seda ta ei tea, 
aga äkki märkas ta tuld. Üsna harilikku punast tuld märkas 
ta, nagu see paistab talveõhtuti kuskilt taluaknast. «Talu,» 
sonis Indrek, «sest meil on metsa taga ikka talu ja talu taga 
mets. Aga mujal ei ole, Saksamaal istub metsa taga üliini- 
mene ja üliinimese selja taga on mets, kus söövad saurused, 
kuuskümmend pikad, kolmkümmend kõrged; söövad kõik, ka 
üliinimese. Nõnda on Saksamaal.» 

Indrek jäi kuhugi paksu kuuse alla seisma ja hakkas tuld 

vahtima. Viimaks istus ta siiasamasse lumele, selg vastu 
kuusetüve, silmad tule poole. Pahemal pool tuld oli taevas 
näha mingisugune hele kuma, nagu algaks seal virmaliste 
mäng või nagu loidaks kuskil kaugel, kaugel suur tulekahi. 
«Mis see küll võiks olla?» küsis Indrek endalt, Aga ei viit- 
sinud vastust leida, sest liikmeisse langes imeline rammestus. 
eaaegu oleks tal juba uni peale tulnud ja ta olekski tingi- 
mata magama jäänud, kui mitte poleks äkki välgatanud mõte: 
«See on ju linn, mis nõnda kumab. Linnad kumavad õhtuti 
nagu kauged tulekahjud.» 

Ta tegi silmad lahti ja tõusis püsti. Külmajudinad jooksid 
mööda selga. Ta hakkas minema, aga mitte otseteed linna 
kuma poole, vaid temast silmnäolt mööda. Lund sadas juba 
tublisti ja see ei olnud enam näo vastu endiselt terav. Indrek 
sammus mööda lagedat põldu tuule käes. Aeg-ajalt viskas ta 
silmad heleda kuma poole, nagu kardaks ta, et see võiks 
kaduda või liiga ligi tükkida. Nõnda läks ta. Sattus aiaäär- 
seisse hangedesse ja sumas sealt läbi, jõudis välja mingi- 
-sugusele teele, aga läks sellest põiki üle. Läks mitmest teest 
põiki üle ning ikka edasi üle lageda välja, nagu otsiks ta sealt 
midagi või nagu kardaks ta inimesi. Aga kui ta lõpuks 
jällegi jõudis kuhugi suuremale teele, millel olid sügavad 
raavid ja kõrged servad, ja kui ta neist katsus üle saada, 
siis tundis ta, et ta enam ei suuda. Sumas sügavas lumes, 
ronis kuhugi, aga langes tagasi, katsus veel teistki korda 
ronida, aga ei jaksanud, vaid jäi lumele lamama, nii et tuul 
ja tuisk käisid temast üle. Lamas nõnda natuke aega, aga kui 
tundis näol tuisulume sulamist, ajas ta enda istukile ja tegi 
silmad lahti: otse tema ees seisis linna hele kuma, 

Katsus tõusta, käed kõvasti taskus, aga kukkus lunde. 
Tõusis uuesti ja sai jalule ning hakkas mööda teed kuma 
poole minema. Läks tüki aega. Jalad ei tahtnud teel püsida, 
nagu oleks neis mingisugune uimastav aine, mis teeb lõdvaks 
ja raskeks. Nad komistasid, sumasid sügavas lumes, aga 
ronisid uuesti kõvemale pinnale ja astusid edasi. Linnas 
kõnniteel tulid inimesed vastu. Mõned läksid mööda, 
mõnedega põrkas ta kokku, eriti naistega, sest need ei and- 
nud teed. «Naised ei anna kunagi teed,» mõtles Indrek ja 
läks keset tänavat. Seal sattus ta hobuse ette, kelle mehed 
karjusid. Aga Indrek ei teinud sest väljagi, sammus ainult 
edasi. 

Siis jõudis ta kuhugi kolmenurgelisele platsile, keset platsi 
oli latern ja laterna all ainus voorimees oma hobusega tuu- 
les ja tuisus — mõlemad norus, mõlemad eemalt vaadatuna 
vanad ja viletsad. Ja äkki valdas Indrekut pöörane härdus. 
Ta ei saanud muidu, kui istus siiasamasse lähedale trepile 
ja nuttis, nuttis selle vana voorimehe ja tema hobusekronu 
pärast, kes kõnutasid ainuüksi tuisus ja tormis. 

Ah, nii hea on maailmas elada, kui on veel midagi olemas, 
mille pärast võib kas või oma hinge ja südame välja nutta! 
Mis peaks küll inimene peale hakkama, kui poleks enam 
niisugust tuisku ja tormi, niisugust kolmenurgelist platsi ja 
keset platsi laternat ega voorimeest oma hobusekronuga! 

Indrek istus siin puutrepil hulk aega ja ta istus nõnda, et 
unustas niihästi voorimehe kui ka tema hobuse. Aga kui ta 
viimaks tõusis, nägi ta, et voorimees kõnutab oma hobusega 
endiselt laterna all, Ja ta läks otseteed voorimehe juurde ning 
istus saani. Aga kui see pukis ümber pöördus ja temait 
küsis, kuhu peab sõitma, siis tundis Indrek tema silmapilk- 
selt ära: Ja ilma et oleks sõnagi lausunud, tõusis ta saanist, 
jättis voorimehe tema hobusega sinnapaika ja põgenes, nagu 
oleks ta mõne mõrtsukaga kokku sattunud. Voorimees hüüdis 
talle midagi järele, andis isegi hobusele piitsa, aga selle 
jalad olid nii kanged, et ta liigutas piitsale vastuseks ainult 
saba ja kõrvu. Seks ajaks aga, kui voorimees lõpuks ka tema 
jalad liikuma sai, oli Indrek juba tuisus ja tormis kadunud, 
kuna ta ise pomises: «Sitt kool, ei ole ilusaid rõivid ega 
kedagi!» Ja selle ilge vanamehe ning tema senku pärast oli 
Indrek nii kaua seal trepil istunud, et külm vapustas juba 
kogu keha! Oleks ta nüüd veel linna kuma paistel lagedal 
väljal, siis ta näitaks, kuidas sooja peab tegema; aga nüüd 
ei aita muud, kui peab vist koju minema, sest muidu ei saa 
sooja, muidu ei saa... Silmad virvendasid, pea käis ringi, 
jalad kaotasid nagu ikka enam ja enam kindluse. 

«Lao mulle riideid peale,» ütles ta Vainukäole, kui ta oli 
juba sängis, «lao mulle kõik peale, mis kätte saad, külm 
võtab mu muidu ära.» 

Ja vaga Vainukägu laduski. Aga ta tegi rohkemgi, sest 
jumal oli andnud talle nõukad meeled. Jumal oli andnud 
talle tahtmise hingekarjaseks saada ja oli ka andnud talle 
taibu, et mõista: hinge võib karjatada ainult keha kaudu; hinge 
võib karjatada pükste pressimisega samuti kui palve luge- 

«Teie olete hull!“ karjus direktor tulises vihas ja tema küsi 
laksatas Indrekule vastu nägu. 


misegagi, veel pareminigi. Sellepärast siis, kui Indrek nii 
väga oma külma kaebas, jooksis Vainukägu lähedasse apteeki 
ja tuli sealt mingisuguste pulbritega tagasi. Kuskilt nõutas ta 
ka kannutäie palavat vett ja laskis Indreku! seda rüübata, 
niipalju kui vähegi läks. Ise aga talitas sängi ümber, kohen- 
das ja seadis, et oleks kõik ilusasti ja korras, 

«Ara sa seda karda, et me külmast võitu ei saa,» rääkis 
Vainukägu ise. «Külmast saame me võitu küll, kui midagi 
muud juurde ei löö.» 

Ja saidki külmast võitu, aga palavik jäi mitmeks-setmeks 
päevaks. Polnud küll teine niisugune, et kipuks tapma, aga 
ammugi mitte niisugune, et võiks midagi süüa või üles tõusta. 
Pidi lamama. Ja kui ta viimaks sedavõrd toibus, et tõusis 
sängi servale istukile, siis tundis, et jõud on sootuks läinud, 
et kondid on liha alt imelikult välja tulnud ja tunduvad seest 
tühjad. «Nagu linnuluud,» mõtles ta endamisi, katsudes tera- 
vaks muutunud jalasääri. 

Nõnda möödus pühade vaheaeg ja siis hakkas maja uuesti 
kihama. Tulid tagasi vanad õpilased, saabus uusigi, sest 
härra Mauruse asutise uksed olid alati avatud. Indrek 
kõndis pisut nagu juhmina selles kihinas-kahinas. Aga ometi 
oli tal nõnda parem kui pühadeaegses vaikuses. Oli ikka ja 
alati midagi, mis ei lasknud soiguvat mõtet samal paigal 
tampida. See oli see männialune mõte, mida ta ei suutnud 
kuidagi lõpuni mõelda. Takistuseks ees oli pealuus midagi 
vintsket ja sitket, mis venis igapidi ja ei lasknud mõtet läpi. 
Ainult õnneliku juhuse tõttu vabanes Indrek oma soiguvast 
mõttest. 

Kosmograafiat õpetas vana professor — pikk, kõhu, 
väsinud ja aukus silmadega, mis hakkasid särama ainult siis, 
kui ta sattus parallaksile või valgusaastaile. Siis võis tema 
kondisesse kätte tulla niisugune jõud, et kriiditükid aina 
lendasid kirjutamisel või joonestamisel. Temal ei olnud suu- 
remat rõõmu, kui kutsuda õpilased õhtul hilja tähise taeva 
alla, vahtida nendega ülespoole ja seletada, jutustada ning 
pilduda nimedega enese ümber. Aga mis pidid õpilased 
tegema nende arvude ja nimedega? Nad haigutasid, kas kül- 

mast või igavusest — isegi ei teadnud. Aga siis viis 
vanamees nad tähetorni, pani nad seal kordamööda kuhugi 
selili ning näitas neile kuud, mille ketta laiust oleks võinud 
mõõta süldadega. Sellega võitis ta õpilaste südamed. Jah, 
külmanud kuuga võitis ta Indreku südame, mis oli üleni 
paljas verine haav. Hakkas nii imeline sellelt vanamehelt 
kuulda, kui pööraselt suur on maailm ja kui meeletult pisi- 
tilluke meie maakera-lõhmakas. Aga mis on siis inimene, kui 
maakeragi on ilmaruumis ainult tolmukübemeke, ainult pori- 
piisake? Indrek ei teadnud, mis on siis inimene, kui on 
maakeragi nii pisitillukene. Aga kas see vana professor teab? 
Tema ehk teab, mis on inimene, aga võib-olla ei tea temagi. 
Inimene seisab temale liiga lähedal, sellepärast ei saa temast 
õieti midagi teada. Kui ta seisaks meist vähemalt kuu kaugu- 
selgi, nii et võiks teda tähetornis selle suure pikksilmaga 
vaadelda — selili maas vaadelda, siis ehk saaks pisut teada, 
mis on inimene. Aga nüüd ei saa. 

Kui nad ükskord jällegi seisid professori ümber mäenõlva- 
kul, jalge all linnatulede virvendav sigrisagri, pea kohal 
särav tähtede lõpmatus, hakkas ta neile jutustama Linnuteest 
ja udukogudest, mis on ka ainult kauged linnuteed, nagu ta 
kinnitas, Ta pildus enese ümber kümnete, sadade, tuhandete 
valgusaastatega, aga ta tegi seda nõnda, nagu tähendaks see 
ainult paaritunnilist jalutuskäiku tähtedevahelises ilmaruumis. 
Ta rääkis tähtedest, mis tormavad pöörase kiirusega otseteed 
meie sihis, ja teistest, mis eemalduvad meist samasuguse 
ajuga. Neist viimastest oli tal nagu kahju, sest ükskord 
võivad nad kaduda ilmaruumi lõpmatusse ning taevas on siis 
üks täht vähem. Inimene võib-olla elab alles maakeral, tema 
võib-olla on oma pikksilmade võime tuhandekordseks tõst- 
nud, aga kadunud tähti ei leia ta ometi mitte. Inimene elab, 
aga täht on surnud. Aga kes võib kinnitada, et on olemas 
needki tähed, mida näeme? On vaja sajad ja tuhanded 
aastad, et valguskiir jõuaks tähelt meie juurde. Mõistate, mis 
see tähendab? küsis professor. See tähendab, et kui ühes 
Jeesuse Kristusega sündis maailma mõni kauge täht — 
sest ka tähed sünnivad ja surevad —, siis võib-olla näeme 
tema valgust esimest korda alles täna või homme õhtul, aga 
võib ka olla, alles kümne, saja või tuhande aasta pärast. Ja 
kui ühes Jeesuse Kristusega suri mõni kauge täht, siis näeme 
võib-olla veel täna tema viimast sära, kuna ta homme on 

kustunud, sest tema viimane valguskiir on maakerale jõud- 
nud. Aga võib ka olla, et see jõuab siia alles kümne, saja 
või tuhande aasta pärast ja nõnda näeme meie ilmaruumis 
tähte, mida pole tõeliselt olemas enam Kristuse surmast 
saadik. Nõnda võivad ilmaruumis liikuda tuhanded ja mil- 
jonid tähed, mida meie veel ei näe, ja meie võime näha 
tuhandeid ja miljoneid tähti, mida pole enam olemaski. Kogu 
Linnutee pole ehk muud kui ainult meeltepettus... 

Pika ja kõhnana, ettepoole kõveras seisis ta õpilaste 
keskel, kulunud palitu krae ülal, käed taskus, sest pakane oli 
vali, Kui ta viimaks nagu endasse süvenenult vaikis, küsis 
Indrek, kes seisis otse ta ees: 

«Härra professor, kui ilmaruum on nii lõpmata suur ja 
kui igal pool on aina tähed, tähekogud ja linnuteed, kus on 
siis taevas?» 

Vanamehe pea tõusis nõksatades kõrgemale ja külmast 
kangenenud huuled püüdsid nagu nukralt naeratada, kui ta 
vastas: 

«Üle kolmekümne aasta olen otsinud, aga pole leidnud. 
Nüüd olen vana. Teie olete alles noor, otsige, ehk leiate 
teie.» 

Ütles ja seisis endiselt oma õpilaste keskel, pikk ja kõhn, 
ettepoole kõveras, nagu oleks tal juba pisut raske seista. 

Mäelt alla minnes eraldus Indrek mingisugusel ettekään- 
del teistest, sest tal oli tungiv tarvidus üksi jääda. Ta tahtis 
kõnelda iseendaga, ilma et teda keegi selles eksitaks. 

«Tähendab ei ole,» lausus ta endamisi, kui oli vabanenud 
teistest. «Ei ole midagi, ei ole kuskil midagi, ainult tähed, 
tähed, tähed. Aga kui pole taevast, kus on siis jumal? Kus 
ta on? On ta üldse olemas?» 

Indrek oli juba ammu aimanud, et teda ei ole, aga nüüd 
oli ta selles veendunud. Õige! Sellepärast võis kõik nõnda 
sündida, nagu on sündinud. Just sellepärast. Nüüd on kõik 
selge. Muidu oleks võinud ehk Ramildagi elada, sest kes 
peab siis elama, kui mitte tema. Aga et on ainult tähed, 
siis on arusaadav. Tähed surevad ju isegi, mis võivad siis 
nemad surma vastu. Ainult valgus jääb veel tükiks ajaks, 
nagu Ramilda nimi või mälestus temast... 

Kaua kõndis Indrek pakases säravate tähtede all ja sonis 
mõttetuid mõtteid. Aga kui teised õhtul magama heitsid, 
istus tema laua äärde ja hakkas kirjutama. Nüüd ei võinud 

ta enam muidu, kui pidi kirjutama. See pidi olema tema 
esimene kaastöö õpilaste lehele, mille Pajupill juba mineval 
aastal asutas, pannes temale nimeks «Tõde» ja lipukirjaks 
«Tõde, tõde, paljas tõde». Leht pidi võitlema väärnähtuste 
vastu koolis, pidi edendama kirjandust ja teadust ning andma 
õpilastele võimalust ennast vaimses töös harjutada. Kirju- 
tada võis vene, saksa, ladina keeles. Indrek oli tänini küll 
lugenud, mis teised olid kirjutanud, aga nüüd tahtis ta ise 
teistele midagi lugeda anda. 

Ilmuv lehenumber pidi omandama kurja kuulsuse, sest 
Solotarski ratsutas siin saurustega, Vellemaa, kes juba oli 
ülikoolis, vehkles üliinimesega ja Indrek tikkus otseteed 
jumalale endale kallale, Tema oli kõige kangem, aga temal 
ehk oligi kõige rohkem põhjust kange olla. Oma kesk- 
öises südamehärduses pani ta oma kanged sõnad paberile, Ja 
kui jumal ise oleks kirjutamise silmapilgul tema juurde astu- 
nud, käe tema õlale pannud ja öelnud: «Noormees, kas sa ei 
karda pattu?», siis oleks ta vististi puhtast südamest võinud 
vastata: «Ei, armas jumal. Mina ei karda üldse enam 
midagi, sest mis võiks mulle veel halvemat sündida. Mine 
Vargamäele, kui tahad, ja räägi seal patust, aga mind jäta 
rahule; sest mina tean, et taevas on ainult tähed, tähed, 
tähed. Taevas ei ole üldse taevast olemas, seda peab meeles 
pidama. Ja kõik, mis olemas, on surelik, nagu maa peal, 
nõnda ka taevas, seda pane tähele, armas jumal.» 

Nõnda oleks Indrek öelnud, kui jumal oleks talle südaööl 
käe õlale pannud. Aga jumal ei teinud seda ja sellepärast 
polnud Indrekul vaja midagi öelda. Ta kirjutas ainult, võttes 
kokku kõik oma loetud, kuuldud ja kogemusist tekkinud 
tarkuse, et hävitada seda, kes peab teadma ja nägema kõik. 
Kirjutamisega kasvas vaimustus, paisus hoog, nii et ta 
lõpuks ei kõhelnud suurustamast: 

«Mina olen esimene, kes annab sulle Eestimaal surmava 
hoobi. Mina olen esimene; kes julgeb avalikult karjuda: 
Sind ei ole, on ainult tähed, tähed, tähed! On ainult lõpmatu 
ruum, kus eksib surnud tähtede valgus. Kui sa oled, siis 
ärata ellu surnud tähed, anna eksivale valgusele tema ema, 
tema läte tagasi. Tee närbunud lõhnast värske lill, tee lõh- 
navast nimest elus inimene. Tee, kui sa oled, kas kuuled! 
Aga sa ei tee, Sa ei ole teinud ei seda ega teisi maailmu. 
Sina ei ole ka teinud inimest, vaid arenemine, mis tuleb üle 

sauruste. Sa lased ainult kustuda tuhanded ja miljonid tähed. 
Milleks? Sa lased surra ainukese inimese, kes oleks pidanud 
elama. Miks? On ainult üks vastus: sind ei ole, sind pole 
olnud ja sa ei tule. Kunagi ei ole sa äratanud Laatsarust 
ega Jairuse tütart, kunagi ei ärataks sa ühtegi teist, ka kõige 
ainumat mitte, kui sind ka ei tea kuidas usutaks või palu- 
taks. Kunagi ei...» 

Ta härdus ise oma sõnust ja nuuksus kummuli laual. Kui 
nüüd oleks jumal käe tema õlale pannud ja öelnud: «Noor- 
mees, ma äratan kõik surnud tähed ellu, ma annan maakerale 
kõik tema saurused tagasi, ainult et sa mind usuksid,» siis 
oleks Indrek talle vististi vastanud: «Armas jumal, mis teen ma 
sinu tähtede ja saurustega, ma ei armasta neist ju ühtegi.» 

Kui Indrek lõpuks magama heitis, siis magas ta nõnda, 
nagu juba ammugi mitte enam. 

ommikul tundis ta kehas ja vaimus värskendust. See 
kuluski talle ära, sest tal seisid rasked katsumised ees, 

Oli möödunud ainult paar päeva õpilaste lehe viimase 
numbri ilmumisest, kui Indrek härra Mauruse juurde kutsuti, 
kes ootas teda all suures toas ühes härra Ollinoga ja mõne 
õpilasega, kes lehele olid kaastööd teinud. 

«Mis see on?» küsis härra Maurus Indrekult, näidates 
lehele, mis oli laual, 

«See on meie leht,» vastas Indrek. 
keti meie?» küsis direktor, püüdes olla rahulik ja asja- 

«Õpilaste,» ütles Indrek. 

«Kes on selle kirjutanud?» küsis direktor ja näitas 
Indreku artiklile, millel oli pealkirjaks: «Jumal ja inimene». 

«Mina,» vastas Indrek. 

«Väga hea,» ütles direktor. «Aga kui teie olete selle kir- 
jutanud, siis lugege meile siit ette.» Ta näitas katkendile, 
mis oli punasega märgitud. 

Indrek lõi silmad kirjutisele ja tundis, et ta seda lugeda 
ei saa, ei või, sest tal hakkas millegipärast häbi. Kirjutades 
ei olnud, aga nüüd oli. See oli talle nii imelik ja uus, et ta 
muutus otse sambaks. Öösel oli vaimustus ja rahuldus, nüüd 
piinlikkus ja häbi! 

«Lugege,» käskis direktor äkki jõhkralt, «meie ootame.» 

«Ei,» vastas Indrek kindlalt ja astus paar sammu lauast 
eemale. 

«Siis lugege teie, härra Ollino, sest meie kõik tahame ometr 
teada, mida kirjutab meie pikk Paas.» 

Ollino võttis lehe ja luges: 

«Sinu päevad on loetud...» 

«Kes on see sinu?» küsis direktor vahele. 

«See on Jehoova,» ütles Ollino. 

«Tähendab jumal,» seletas direktor. «Seda peame meeles. 
Ja nüüd palun edasi.» 

«Sinu päevad on loetud,» algas Ollino uuesti. «Olid 
saurused, aga siis tuli inimene ja nüüd ei ole enam ühtegi 
saurust. On inimene, aga varsti tuleb üliinimene. Oli püha 
härg, aga siis tuli Zeus ja püha härga ei ole enam. Härgi 
on küll, aga nende pühadus on läinud. Oli Zeus, aga siis tuli 
Jehoova ja Zeusi pole teps enam. Oli Jehoova, aga siis tuli 
teadus ja nüüd küsin ma: kus on Jehoova? Ning vastan: ta 
on läinud sauruste teed. Kuulge seda, Eestimaa mehed ja 
naised ning isamaa pojad...» 

pt aitab,» ütles direktor vahele. «Ja nüüd see teine 
koht.» 

Teise kohana oli märgitud eespool toodud katkend. Kui 
Ollino ka selle oli ette lugenud, astus direktor Indreku ette 
ja küsis: 

«Olete teie seda kirjutanud?» 

Indrek kõhkles vastusega. 

«Ma küsin: olete teie selle kirjutanud?» kordas direktor. 

«Mina,» vastas Indrek nüüd. 

«Teie olete hull!» karjus direktor tulises vihas ja tema 
käsi laksatas Indrekule vastu nägu. See sündis nii äkki ja 
ootamata, et Indrek ei jõudnud ennast ei kaitsta ega ka teole 
teoga vastata, sest tema mõtted viibisid kuskil mujal, nagu 
viimasel ajal harilikult ikka. Nõnda jäigi Indrek kõigi ette 
õhetava palgega seisma. Ta oli kaitsmise või tasumisega 
pisut hilinenud, nagu tänini elus ikka. Härra Maurus aga 
ajas sama käe sõrmed, millega ta Indrekut oli löönud, hara- 
kile, vehkis nendega iseenda silmade ees, vahtis üle prillide 
teiste õpilaste poole ja karjus: 

«See mees on püstihull! See on esimene pärishull härra 
Mauruse ausas ja kõrralikus majas. On olnud küll poolhulle, 

aga see on täishull. Matemaatika on temal null ja ise on ta 
hull, Aga härra Maurusele, pühale härjale ja Jehoovale 
hakkab ta vastu. Tema tahab kuulsaks saada, tema tahab 
Eestimaal jumala tapmisega kuulsaks saada. Mõistate? 
Esimene jumala mõrtsukas! Selle asemel oleks võinud ta 
kuradi maha lüüa. Aga ei, kuradit ta ei puutu, vaid kohe 
jumala kallale, nagu ei pääseks ta muidu kuradile ligi, enne 
0 jumala eest maha võtma, Paas tahab ka härra Mauruse 
uulsaks teha, aga härra Maurus ei taha jumala tapmisega 
kuulsaks saada, sest tema teab, et ta ei saa jumala vastu. 
Härra Maurus on vana, tema teab, et jumal ütleb inspekto- 
rile, inspektor direktorile, direktor kuraatorile, kuraator 
ministrile ja minister keisrile, et teda tahetakse tappa. Ja siis 
ütleb keiser ministrile, minister politseile ja sandarmitele, e! 
härra Mauruse juures tapetakse jumalaid. No öelge nüüd 
ise, kas vana härra Maurus saab keisri ja tema politsei ning 
sandarmite vastu! Sellepärast peab pikk Paas oma kuulsusega 
mujale minema. Mingu sinna, kus pole keisrit ega usku. 
Mingu Prantsusmaale, kus on president ja revolutsioon. 
Mingu sinna. Aga härra Maurus jääb Venemaale, jääb Vene 
kotka armuliste tiibade alla, sest eestlane armastab oma keis- 
rit ja tema kotkast.» 

Nõnda rääkis härra Maurus, kuni ta meel oli pisutki rahu- 
nenud. Alles siis pöördus ta otseteed Indreku poole ja küsis: 

«Kui ruttu võite oma asjad kokku panna?» 

«Poole tunniga,» vastas Indrek, sest kuni direktor rääkis. 
oli tal aega olnud kõige üle järele mõelda. 

«Ütleme, tunniga,» arvas härra Maurus, «siis jõuate veel 
parajasti õhtusele rongile, kui tahate koju sõita.» 

«Ma ei sõida koju,» ütles Indrek. 

«Muidugi mitte,» oli direktor nõus, «sest seal teatakse, et 
vanajumal on alles elus, et ta on priske tervise juures.» 

Kuna Indrek läks oma asju kokku korjama, et neid kasti 
panna või pampu siduda, seletas härra Maurus õpilastele: 

«Härra Maurus ei või seda lubada, et tema majas elab 
inemine, kelle himu käib jumala hinge järele. Kui see ine- 
mine tuleks ja ütleks: «Austatud härra Maurus, mul on 
kange mõrtsukahimu ja sellepärast, tahan ma sinu ära 
tappa,» — siis jätaks ma tema vähemalt selleks ööks oma 
katuse alla, sest ega ta selle ühe ööga ikkagi vana Maurust 
tapa. Aga kui see inemine ei taha tappa mitte härra Mau- 

rust, vaid jumalat ennast, kes on härra Mauruse siia direk- 
toriks seadnud, siis paneb ka vana hall Maurus oma käed 
liikuma. Sest kes peab siin majas jumalat kaitsma, kui härra 
Maurus ei kaitse. Teeb seda härra Koovi? Ei, tema ei tee 
seda mitte. Tema ütleb laisa venelase viisil: «Pole temaga 
üheskoos teenind, kus mina teda kaitsen.» Hakkab härra 
Ollino jumalat kaitsma? Ei, tema ka mitte, sest tema ütleb: 
«Minu jumal elab alles, mis mul teistega asja.» Teeb seda 
ehk Sikk, sest temal on tugev jõud? Ei tee, tema ei lee. 
Tema ütleb: «On tugevamaid kui mina, las need.» Ja 
Vainukägu? Tema vastab: «Ehk läheb mõni teine, ma pole 
veel leeris käind.» Ja nõnda kõik. Ning kes jääb üle? Härra 
Maurus ise, sest tema on jumalaga üheskoos teenind, tema 
on ka leeris käind, ja kui vaja on-jumala eest välja astuda, 
siis läheb ta karu ja kas või vanakuradi endaga kokku. Nii- 
sugune mees on vana Maurus.» 

Kui Indrek läks härra Koovi tuppa, et temalt küsida, kas 
ta ei võiks laenatud raamatud veel mõneks päevaks enda 
kätte jätta, lausus see temale nagu muu seas: 

«Ütlesin teile vist juba varemalt kord, et ärge jännake 
jumala ega igavese inimesega, sest nõnda unustate igapäevase 
eiu. Te ju teate ja näete, mis siin on: viletsus ja vaesus. 
Tuleb jumal või igavene inimene seda häda parandama? Ei 
tule! Meie ise peame endid ja oma kaasinimesi aitama. See 
on meie püha kohus, kui tahame olla inimesed. Mõistate? 
Sellepärast peab inimest tema hädas tundma õppima, muidu 
ei saa teda aidata. Teie ise praegu, mis te hakkate peale? 
Kevadel oleksite ehk lõpetanud, aga nüüd on kõik kuradile. 
Kui te siiski tahate õnne katsuda, teen mina, mis ma võin. 
Kahju, et Molotovi ei ole, tema aitaks teid matemaalikas. 
Selle viis naine. Naised ja jumalad, need on need tõsised 
kurjad vaimud mehe kaelas.» 

Nõnda õpetas Koovi. Aga Indrek ei olnud temaga ühel 
arvamusel, eriti mis puutub naistesse. Sellest oli tal ütlemata 
hea meel, sest ta mõtles: «Kui mul on juba härra Koovigi 
kõrval oma arvamus, siis pole ma sugugi nii vilets.» Selle 
heameelega ta oma kastile nöörigi ümber sidus ja ta pam- 
buga kokku kõitis, et oleks mõnus õlale võtta, üks ees, teine 
taga. 

Juba hakkas ta palitut selga ajama, kui direktor toa tüh- 
jaks tegi ja Indrekult nelja silma all küsis: 

Nõnda istus ta tüki aega ja mõtles möödunud päevade 
üle järele. 


«Kas teil raha on?» 

«On,» vastas Indrek, 

«Kui palju?» 

«Nelikümmend kolm kopikat,» ütles Indrek. 

«Teie olete tõepoolest arust ära,» rääkis direktor, aga tegi 
seda juba nõnda, et võis arvata, nagu heidaks ta nalja. «Teil 
on ainult nelikümmend kolm kopikat, aga ometi tahate jumala 
Eestimaal ära tappa. Aga kust te siis raha saate, kui enam 
jumalat ei ole, sest ega te neljakümne kolme kopikaga ela.» 

«Mul on tundide eest saada,» seletas Indrek. 

«Kui palju?» 

«Üle rubla.» 

«See on ikkagi vähe,» arvas direktor. 

«Ma annan tunde edasi,» ütles Indrek. 

«Mis te saate tunnist?» 

«Ühelt viisteist, teiselt kakskümmend.» 

Härra Maurus vahtis tükk aega üle prillide Indrekule 
otsa, kes seisis reisivalmis tema ees: pikk hall kodukootud 
palitu seljas, kalossid jalas ja müts käes. 

«Teie olete idioot,» ütles direktor viimaks tõsiselt, aga 
kuidagi nõnda, et Indrek ei tundnud ennast sugugi riivatuna, 
vaid ennem meelitatuna. «Nii vähese rahaga tahate teie alata 
võitlust jumala ja tema poja vastu! Warten Sie ein bischen, 
warten Sie,» ütles ta saksa keeli, kobas kätega taskuis, kus 
kõlises raha, pöördus siis ümber, nagu oleks tal suur rutt, ja 
läks üles, Sel silmapilgul, kus Indrek üksi jäi ja nagu nõutult 
seisis, et kas direktorit oodata või mitte, alustas keegi kuskil 
tagumises ruumis krahvi toodud laulu: «Ükskord popil oli 
peni», mida tänapäevani polnud unustatud, ja see lõpetas 
nagu igasuguse kahtluse. Indrek võttis kasti ja pambu selga 
ning hakkas uksest välja minema. Härra Ollino ilmus nüüd 
oma toast ja vahtis lahkujale järele, ilma et oleks sõnagi 
lausunud. Välisust avades, mille kell kõlises, kuulis ta ülal 
trepil direktori samme ja häält, mis nagu hüüaks. Aga Ind- 
rek ei teinud sellest asjagi, vaid läks kastiga kolinal läbi 
ukse tuisusesse ilma. Varsti kuulis ta, kuis välisukse kell 
tema selja taga kõlises ja kuis direktor teda nimepidi hüüdis, 
kuid Indrek teeskles mittekuulmist. Aga härra Maurus ei 
jätnud oma hüüdmist ja Indrek kuulis, et see tuli temale 

lähemale. Varsti kostis nagu kellegi lõõtsutaminegi ja sel sil- 
mapilgul hakkas keegi tema kasti nurgast kinni, kuna härra 
Maurus otse tema juures karjus: 

«Miks te ei kuula, kui härra Maurus hüüab! Tema on 
vana, ei jäksa enam joosta ja teie ise saate ka ükskord 
vanaks.» 

Need sõnad hakkasid kuidagi imelikult Indrekusse kinni. 
Talle tulid äkki meelde isa kõnksus sõrmed, nagu ta neid 
oli näinud laudiredeli pulkadel. Ta mäletas ka viletsat Voi- 
tinskit ja õnnetut Schulzi. Nõnda siis peatus ta ja pöördus 
ümber. Direktor seisis palja päi tema ees, hallid juukse- 
salgud tuisuse tuule sasida, Pahema käega hoidis ta öökuue 
hõlmu koos, mida tuulepuhangud lehvitasid, paremaga toppis 
ta Indrekule midagi välimisse tasku ja rääkis: 

«Pange käsi peale, muidu tuul viib ära. Inemisel peab 
ometi viiski Vene rubla olema, kui ta tahab eesti jumala 
vastu minna. Oleks härra Maurus veel noor, siis tuleks ehk 
temagi kaasa, sest ka tema on oma südames mässaja, aga 
härra Maurus on juba vana.» 

Ütles ja läks vanainimese tippivate sammudega oma maja 
ukse poole tagasi, kuna Indrek talle järele vahtis. 

Aga kui kellakõlin teatas, et härra Maurus on juba sisse 
jõudnud, toetas Indrek kasti vastu planku ja jäi nõnda seisma, 
nagu puhkaks ta või nagu mõtleks ta millegi üle järele. Pik- 
kamisi laskis ta kasti allapoole libiseda, kuni see jõudis 
maani, siis pani ta pambu kastile ja istus ise sinna kõrvale, 
nagu oleks ta tõepoolest juba väsinud. Nõnda istus ta tüki 
aega ja mõtles möödunud päevade üle järele. See polnudki 
nagu tõeline mõtlemine, vaid ilmsi unelemine. Oli kuskil 
mingisugune vana voorimees, kellegi punane habe, kellegi 
naeratav nägu, kes surus oma põlved talle vastu reisi, keegi 
kuskil lumes, kuskil värava taga, esimesed suudlused tuksa- 
tavaile huulile, mingisugused rohulajud tänavakivide vahel, 
kirju kass, pääsukesed, tassikõrvad ja veel midagi, veel keegi. 
Aga seda ta ei mõelnud, sest seda mäletas ta selletagi. Temal 
nagu ei olnudki elus midagi muud tõeliselt, kui aga see, kel- 
lest ta ei mõelnud. Uuesti välgatas kuskil härra Mauruse 
hall habe, välgatasid tema luuravad silmad, mis vahtisid üle 
prillide. Tema selja taga seisis keegi teine, kes oli veel hallim 
kui Maurus, aga kui Indrek tahtis teda lähemalt silmitseda, 
kadus ta ühes vana Maurusega. «Küllap saame elus veel 

kokku,» lausus Indrek nagu iseend lohutades või neid ähvar- 
dades, kes nii ruttu kadusid. 

Aga tema lootused ei läinud täide, sest härra Maurust ei 
näinud ta kunagi enam. Isegi oma võlga ei tasunud ta temale, 
nagu ei tasunud seda paljud teisedki, kes sõid aastate kaupa 
härra Mauruse lauas ja said tema asutises õpetust. Nõnda oli 
lugu härra Maurusega. 

Aga selle teisega, kes seisis hallina Mauruse selja taga, 
sellega oli teine lugu: temaga sai Indrek varsti kokku, vististi 
juba täna õhtul. Aga temaga oli see hull asi, et kunagi ei 
tea õieti, millal sa temaga kokku saad. Ainult tagantjärele 
võib-olla aimad alles, et see ehk oli tema. 

See sündis nõnda. Kui Indrek siin oma kastil istus, tuli 
emand Vaarmann hooviväravast välja, et hakata labidaga 
lund tänaval kokku kühveldama, sest tema arvates pidi sadu 
varsti üle jääma. Aga kui ta nägi, et keegi istub tänaval oma 
kasti otsas, siis astus ta ligi vaatama, kes see niisugune võiks 
olla. Muidugi tundis ta istuja kohe ära ja ütles: 

«Heldene aeg! Härra Paas! Mis teie siin teete?» 

«Puhkan jalgu,» vastas Indrek. 

«Aga kust te siis tulete?» imestas emand Vaarmann. 

«Mauruse juurest, kust mujalt.» 

«Aga see on ju siinsamas,» imestas emand Vaarmann ikka 
enam. «Ja kuhu te lähete?» 

«Vana Traadi juurde,» ütles Indrek. 

«See vanapoiss on ju oma punase habemega ammugi 
surnd,» seletas emand Vaarmann. «Suri teine rasva, nagu 
kõik vanadpoisid. Rasv on vanapoiste surm. Neil on nii hea 
põli, et surevad rasva.» 

«Siis ei tea, kuhu,» lausus Indrek. «Aga eks kuhugi ikka 
saa.» Ja ta tõusis kastilt ning võttis oma kandami selga. 

«Aga mis teiega siis õieti on?» küsis emand Vaarmann. 

«Härra Maurus viskas mu välja, see on,» ütles Indrek. 

«Aga siis tulge seniks meie juurde, kui parema paiga 
leiate; me nüüd Tiinaga kahekesi,» ütles emand Vaarmann. 
«Minge sellele tuppa seltsiks, ma ise tulen ka varsti.» 

Nõnda astuski Indrek oma kasti ja pambuga emand Vaar- 
manni maja väravast sisse ning kobas käsikaudu mööda tun- 


-tud teed alla keldrikorterisse, kus Tiina võttis ta suure rõõ- 


muga vastu. 
«Ema ütleb ikka, et ega sa enam meie juurde ei tule, aga näe, 

ikkagi tulid,» rääkis ta. «Aga mina vaidlesin talle alati vastu, 
et küll näed, tuleb. Ja nüüd ongi minul õigus, mitte emal.» 

«Kus Molli on?» küsis Indrek. 

«Kas sa siis ei tea?» imestas tütarlaps. «Molli tegi omale 
uued pitsidega särgid ja läks selle paksu venelase juurde, seal 
ta nüüd ongi. Laulatatud küll veel ei ole, aga sõrmus on 
juba valmis, nii et ema nutab alati. Molli on meie usku, 
aga venelane on vene usku ja nüüd tahab tema, et ka Molli 
oleks vene usku, siis hakkab tema laulatama ja sõrmuseid 
sõrme panema. Nõnda et Molli õpib nüüd vene usku. Ema 
ütleb, et eks see ole hea, kui Molli ka vene usu selgeks saab, 
siis võib ta kahtepidi õndsaks saada, meie usuga ja vene 
usuga. Meie saame emaga ainult ühtepidi õndsaks, aga Molli 
kahtepidi, nii et tema saab nüüd päris kindlasti õndsaks. Kui 
mitte ühtepidi, siis teistpidi...» 

Natukese aja pärast tuli ka emand Vaarmann ise sisse ja 
viis jutu kohe preili Maurusele, tahtis Indrekult üksikasjalisi 
teateid tema surma, veel enam aga matuste kohta. Kahjuks 
suutis Indrek tema uudishimu vähe rahuldada. 

«Ma ütlesin juba ammugi,» rääkis emand Varmann, «et 
ei tea kas preili Maurus hakkab õige surema või, et ta 
nii uhkesti ja toredasti käib ja et ta mulle nii hirmus meeldib. 
Kui ta kevadel kodus käis, jäin ma alati uulitsal seisma ja 
vahtisin talle järele, nagu näeksin teist viimast korda. Ja eks 
näinudki — suri teine kaugele võõrale maale, kus polnud 
omakseid ega kedagi. Nii see on nende uhkete ja toredatega, 
kui see on jumala tahtmine.» 

«Jumala tahtmine,» kordas Indrek mõnitavalt, sest emand 
Vaarmanni sõnad ärritasid teda. 

«Kuis siis muidu, ikka jumala tahtmine,» kinnitas emand 
Vaarmann. «Nagu minugi Molli — tema kohe pidi nõnda 
selle venelasega, ei sõrmuseid ega kedagi, muudkui hakka 
elama. Mina olin vastu, tema ise oli vastu, aga see pidi kohe 
nõnda olema. Jumal oli seda nõnda pand, sõnad peale 
lugend.» 

«Jumalat pole olemaski,» ütles Indrek nüüd. 

«Mis te hullu juttu ajate,» vastas emand hirmunult. 

«See pole hullu jutt, vaid sula tõsi,» seletas Indrek. «Mujal 
ilmas teatakse seda juba ammugi, sest seal on rohkem haridust 
ja õigust, ainult meie siin Venemaal oleme ajast maha jäänud. 
Kui inimesed kõik haritud saavad, siis ei usu enam keegi 

jumalat. Seda ütlesin härra Maurusele, ütlen teile ja ütlen 
kõigile, sest see on tõsi.» 

«Kuula imet, või jumalat ei olegi,» lausus emand Vaar- 
mann ja lisas siis: «Aga Jeesus Kristus on ikka.» 

«Ei, ka Kristust ei ole,» ütles Indrek armutult, 

«See on tühi jutt,» vaidles emand kindlasti vastu. « Juma- 
laga olgu veel, kuis on, aga ilma Kristuseta ei saa: kes siis 
meid õndsaks teeb.» 

«Aga mõelge ometi isegi,» seletas Indrek: «Kuidas saab 
siis poeg olla, kui pole isa. Jumal on ju Kristuse isa. Kui 
pole jumalat, siis pole ka Kristust, püha vaimu ega kuraditki.» 

«Seda haritud inimesed valetavad meile rumalatele,» ütles 
emand. «Kurat on ja Jeesus Kristus on, muidu ei saa.» 

«Ei ole kuradit ega kedagi,» ütles Indrek. «Ei ole põrgut 
ega taevast, on ainult tähed ja tühjus.» 

«Aga see sinine?» küsis emand vastuvaidlevalt. 

«See on õhk, puhas õhk,» seletas Indrek. «Ja mida selgem 
õhk, seda sinisem, nii et taevast pole kuskil. Aga kui pole 
taevast, kus on siis jumal? Kus ta on, kui pole taevast? 
Mõelge ometi isegi.» 

«Eks ta nii ole küll, et kui ei ole taevast, siis. . .» 

«Taevast ei ole, see on kindel,» kinnitas Indrek vahele ja 
tahtis seletada, mis oli taeva kohta öelnud vana professor, 
aga ta ei saanud, sest ta kuulis, et keegi nuuksub. 

«Kes seal nutab?» küsis ta emandale otsa vaadates. «On 

see Tiina? Miks ta nutab? Mis tal viga?» 
- Ta tõusis kastilt, kus ta oli istunud, ja astus teise toa 
uksele: Tiina oli keset oma mängukoli kaltsuvirna otsas kum- 
muli ja nuuksus südantlõhestavalt. Indrek vaatas nagu abi 
otsides üle õla emanda poole tagasi ja küsis: 

«Mis tal on?» 

«Kas te siis ei mõista?» vastas emand küsimusega. 

Aga Indrek ei mõistnud midagi. Sellepärast astus ta õnnetu 
lapsukese juurde, laskus kaltsudele põlvili, silitas ta pead ja 
nääpsukest pihta, mis tuksles vahetpidamata kramplikult, ja 
küsis: 

«Tiina, miks sa nutad? Mis sul viga?» 

Ka ema astus ligi ja rääkis: k 

«Ää ole rumal, Tiina, et sa usud, mis härra Paas räägib. 
Jumal elab, Jeesus Kristus elab ja inglid elavad ning sina 
saad terveks, aga ainult siis, kui sa usud, kindlasti usud.» 

Alles nüüd taipas Indrek äkki kõik, ja juhmilt ning nõu- 
tult vaatas ta kord lohutavale emale, kord nuuksuvale lapsu- 
kesele. Kössi langes ta oma põlvedel seal kaltsuhunniku 
otsas, nagu oleks ta ise mõni vana professor, kes pole leid- 
nud kolmekümne aastaga taevast, ja silmad tõusid tal tulvil 
vett täis. Sest lapsukest vaadates, kelle viletsad jalakesed nii 
imelikult ja armetult olid kõveras, viirastus tal äkki silmis 
keegi teine kuskil värskel mustal mullal roheliste kartulivarte 
kõrval. Ka selle jalad olid tol korral samuti, kui nad paistsid 
jämeda mullase seeliku alt, Siis polnud Indrek osanud muud 
teha, kui tormata nende jalgade juurde ja seal nutta, nagu 
peaks ta oma hinge seest nutma — see oli pisut nagu aida- 
nud. Tol korral oli ta unustanud oma tulise viha ja oma 
kartulisse visatud mütsi ning oli mõelnud ainult sellele, kes 
lamas nii viletsana värskel mullal. 

Ka täna ei saanud ta muidu, kui pidi loobuma iseendast, 
oma hiljutisist sõnust ja arvamustest, et aga kuidagi leida 
lohutust sellele, kes seda vajab. Ja härdal meelel langes ta 
kummuli nuuksuvale lapsele ning rääkis väriseva sosinaga: 

«Emal on õigus, Tiina, emal on tõepoolest õigus. Jumal 
elab, Jeesus Kristus elab, jumala inglid elavad, kõik nad 
elavad.» 

«Nüüd sa valetad!» karjus laps talle peaaegu loomaliku 
häälega vastu, millest kostis meeleheite pöörasus. «Jumal on 
surnud, Jeesus on surnud, inglid on surnud, kõik on surnud 
ja mina ei saa kunagi terveks! Ma jäängi vigaseks!» 

«Ei jää, sa ei jää,» vaidles Indrek vastu. «Sa saad tingi- 
mata terveks, sest jumal elab ja saadab oma inglid. Ta saa- 
dab neid terve leegioni, nii et kui üks ei oska parandada, 
siis oskab teine. Mõni oskab ikka, nii palju saadab ta neid. 
Esiti valetasin ma jumala peale, sest ta on mulle väga palju 
haiget teinud; sellepärast valetasin ma tema enda ja ka tema 
inglite peale. Ma tahtsin neile kätte maksta, sellepärast. Aga 
jumal elab, kindlasti elab ta. Ja et sa seda kindlasti usuksid, 
et ta elab ja et mina praegu ei valeta, siis ütlen sulle ühe 
asja: sa tahtsid, et ma ootaksin, mäletad? Et ma ootaksin, 
kuni sina terveks saad. Nüüd ootan ma, seda tõotan sulle 
Jeesuse Kristuse nimel. Ja ega ma ometi muidu ootama ei 
hakkaks, kui sa terveks ei saa. Sa saad tingimata, kui mina 
ootama jään. Ja mina jään.» 

«Jääd sa tõesti?» küsis Tiina ja tõstis pead. 


358 


«Jään,» vastas Indrek. «Seda tõotan sulle.» 

«Ja sa ei võta naist?» 

KM ootan ainult, et sina terveks saaksid! Ja sina saad, 
usul» 

Tütarlaps kargas kui hullumeelne Indreku kaela ümbert 
oma peenikeste käsivartega kinni, ja kui ka Indrek oma käed 
oli ümber tema nääpsukese keha pannud, tõusis ta maast ja 
jäi kaltsudele põlvitama, surudes last endale vastu rindu, kes 
ikka ja jälle uuesti teda usutas: 

«Siis ikka päris tõesti?» 

«Päris, päris tõesti,» kinnitas Indrek ikka ja jälle uuesti. 

Tükk aega rippus luksuv lapsuke nõnda Indreku kaelas, 
nagu ei saakski ta enam oma käsi sealt lahti, Nutt ja naer, 
valu ja rõõm sulasid ühiseks ekstaasiks. Aga viimaks juhtus 
nõnda, et ta toetus kogemata oma põlvedele, ja siis hüüdis ta 
suures ärevuses: 

«Ema! Ema! Ma võin põlvedel seista! Ma võin ilma toeta 
seista!» 

Nüüd laskis ta Indreku kaela vabaks, nagu põletaks see, 
ja viskas oma pikad ja peened käed otseteed vastu lage püsti, 
kuna ta ise karjus: 

«Näed, ema, ma seisan!» 

«Armas laps, mis sinuga ometi on?» küsis ema kohkunult 
juurde rutates ja lapse kätest kinni haarates, nagu kardaks 
ta muidu tema kukkumist. 

«Aita mind üles, ema,» rääkis Tiina, «aita, ma tõusen 
püsti, ma seisan püsti; ma tunnen, et võin seista.» 

Ema tõstiski lapse jalule. 

«Lase nüüd lahti, ema,» palus see. «Las ma seisan ise; 
sa vaata ainult, kuis ma seisan ise.» 

Aga ema ei söandanud käsi lapselt võtta, kartes selle kuk- 
kumist, ja kui ta lõpuks seda ometi tegi, jättis ta nad välja- 
sirutatult poolringis lapse ümber. 

«Ema, võta käed täiesti ära,» palus laps. 

«Heldene taevas, sa saad viimaks terveks! Tiina, sa hak- 
kad käimal» hüüdis ema, kui laps tõepoolest võis omal jõul 
seista, 

Aga käia ta veel ei saanud, katsus küll, aga ei saanud. 
Ainult kui ema tal kätest kinni hoidis, siis pisut-pisut. Aga 
seegi natukene tõi emale nii suure rõõmu, et ta ei võinud muidu, 
kui pidi lapse sülle kahmama, tema endale vastu rindu 

suruma ja aina kallistama, kallistama, nii et laps muutus 
peaaegu hingetuks. Vaevalt sai ta veel öeldud: 

«Ema, ma olen nüüd hirmus väsind, pane mind sängi.» 

Ja kui ema seda tegi, uinus Tiina peaaegu silmapilkselt, 
õnnelik naeratus kahvatuil huulil. 

Ja nüüd oli sumbunud keldrikorteris äkki nii hirmus palju 
õnne ja rõõmu, et emand Vaarmann oleks tõesti selle kätte 
lämbunud, kui ta poleks võinud seda minna jagama Molliga 
ja kõigi tuttavatega, kes asusid ligilähedal. Seda ta tegigi, 
visates ainult suurrätiku endale ümber, pealegi veel niisuguse 
kiirusega, nagu oleks tuli lahti. 

Nõnda jäi Indrek üksi keset põrandat põlvitama, sest 
praegu oli tal üsna ükskõik, kus või kuidas ta oli. Temas oli 
kõik pahupidi, temas oli kõik nagu mingisugune rusuhunnik. 
Alles hiljuti oli emand Vaarmann nii südilt kaitsnud Jeesust 
Kristust, aga nüüd jooksis ta tulisabana uksest välja, ilma et 
oleks maininud teda poole sõnagagi, nagu kuuluks tema tõe- 
poolest ainult neile, kes vajavad halastust ja armu. Aga mis 
halastust või armu sulle veel vaja, kui tütar seisab juba omil 
jalul! Indrek oli salanud kõik, aga nüüd põlvitab ta siin 
keset põrandat, nagu kummardaks ta alanduses selle ees, keda 
ta hiljuti salgas. Aga ühe asja pärast on tal nii imeliselt hea: 
ta võitis iseenda nutva lapsukese pärast. Ta unustas oma kur- 
buse ja valu, ta loobus oma südameveres tõusnud tõest, et 
lohutada viletsat ja õnnetut. Mida suuremat võiks ta veel 
teha? Isegi jumal ei võiks midagi suuremat teha, kui ta oleks 
olemas ja kui keegi tema ees härdas palves põlvitaks. 

Nõnda mõtles Indrek keset põrandat, kui=magav lapsuke 
sängis naeratas. 


»TÕE JA ÕIGUSE“ TEISEST KOITEST. 


I 


»Tõe ja õiguse“ esimeses köites andis Anton Hansen-Tamm- 
saare pildi Eesti külast ajajärgul, mil seal kujunesid kapitalist- 
likud vahekorrad. See on tõepärane maaling üksiktalupoja nee- 
dusest nende ,hallide hundikarjade“ vallutamisel, millele asuti 
lootusrikkalt, kui parunid miljoniliste sissetulekute jahil maa- 
näljasele talupojale temalt omal ajal äraröövitud maad mitme- 
kõrdse hinna eest hakkasid ,päriseks“ müüma. 

Kirjanik näitab, kuidas kapitalistlike suhete võidulepääs lõi 
aluse uute kurnamisvormide ja uute sotsiaalsete vastuolude tek- 
kimisele Eesti külas. Sakslastest parunite kõrvale tekkisid (en- 
distest teoorjadest peremeesteks saanud taluomanike hulgast) 
eesti rahvusest külakurnajad. Me nägime, kuidas kurnamisele 
rajatud ühiskondlikud suhted ja neist suhetest tingitud hundi- 
moraal, raske võitlus karmi loodusega ning eraomanduslik kirg 
suretavad inimestes kõige väärtuslikumad omadused. 

Asjatult lootis Vargamäe Andres õigust tõe abil maksma 
panna. Kaotanud usu sellesse tulevikku, millest ta kord unis- 
tas, ning õiguse olemasolusse, kujuneb ta lõpuks seesmiselt 
ümber ja võtab omaks kodanliku ühiskonna hundimoraali. 

Kuid usu kaotamine õigusesse Vargamäel ei tähenda veel, et 
vargamäelased ei usuks selle olemasolusse mujal. Nii tõesse 
ja õigusesse kui ka õnnesse, mis elavad kusagil Vargamäe pii- 
ride taga, usuvad Vargamäe noored, usub ka vana Hundipalu 
Tiit. Vargamäel puuduva õnne otsimiseks ja leidmiseks soovi- 
tabki Tiit Andresele saata oma poeg Indrek linna õppima. 

Indrek lahkub Vargamäelt suurte ootuste ja lootustega sel- 
lele uuele elule, mis teda ees ootas. 

“Kogu minevik tõmbus millegipärast Vargamäele kägarasse 
kokku ja muutus nagu unenäoks, muinasjutuks, peaaegu ole- 
matuks. Mis olnud, tundus kõik tähtsusetu; mis tulemas, nii 
tähtis ja suur, et tal puudus alles peaaegu igasugune sisu“ 
dk. 5). 

Ei tule imestada, miks just sellised tunded pakitsesid Ind- 
reku hinges. Sõitis ta ju linna selleks, et õppida ja saada 
»õnnelikuks“, saada koolitatud meheks, kes siis Vargamäelegi, 
kus puudus õnn, võiks kord tagasi tulla ,tõde ja õigust kuu- 
lutama“. 

Jätnud Vargamäele maha tõe ja õiguse otsimisest väsinud 
ning tulevikulootustes pettunud isa, pöörab kirjanik nüüd kogu 
oma tähelepanu Andrese pojale, kellel elu alles ees ja kes 
sellele elule lootusrikkalt vastu astub. Teisest köitest peale 
eesinebki Indrek romaanisarja , Tõde ja õigus“ keskse, kõiki osi 
ühendava kujuna. 

Koos Indrekuga viib kirjanik lugeja romaani teises köites 
sootuks uude õhkkonda — maalt linna, Vargamäelt — härra 
Mauruse ,esimese järgu“ õppeasutisse. See on uus miljöö uute 
tegelastega, ja ainult mõnel leheküljel, kus Indrek suvel maale 
läheb, kohtame jälle vanu tuttavaid Vargamäelt. 

Samuti nagu ,Tõe ja õiguse“ esimeses kõites, on Tammsaare 
ka teise köite loomisel kasutanud isiklikke mälestusi. Need 
mälestused on seotud kirjaniku koolipõlvega Hugo Treffneri 
eragümnaasiumis Tartus. Teise kõite sündmustik toimub umbes 
kolme aasta jooksul möödunud sajandi vahetusel. Sellesse aja- 
vahemikku langevad ka Tammsaare õppimisaastad Treffneri 
gümnaasiumis. 

Kuivõrd kirjaniku mälestused on terve romaani lähtekohaks 
ja aluspinnaks, tekib vajadus lähemalt tutvuda H. Treffneriga 
ja tema poolt asutatud gümnaasiumiga, mis oli üks tuntumaid 
erakoole läinud sajandi lõpupoole Eestis. 

Emakeelse kooli asutamise mõte Eesti Aleksandrikooli näol 
oli omal ajal liikuma pannud laialdased rahvahulgad. Kuid vaa- 
tamata sellele, et raha kogumine kooli jaoks kujunes üheks 
ulatuslikumaks ürituseks, mida organiseeriti üle kogu maa, jäi 
kool siiski asutamata. Hariduse küsimus oli aga üheks palava- 
maks päevaküsimuseks. Noorte hulgas oli palju neid, kes unis- 
tasid hariduse saamisest, mis pidi avama tee avaramasse, pare- 
masse ellu. Tõusev kodanlus oli huvitatud eesti rahvusest harit- 
laskonna ettevalmistamisest. 

Õpihimuliste noorte ees seisid aga otse ületamatud raskused. 
Kroonukoolidesse, kus õpetus toimus tol ajal saksa keeles, mida 
valla- ja kihelkonnakoolides õppinud eesti lapsed tarvilikul 
määral ei mõistnud, pääsesid sisse vaid üksikud. Erakoolid olid 
aga enamikule oma kõrgete õppe- ja kostirahade tõttu kätte- 
saamatud. 

> Kindlasti pidi aga noortes, kes varem võib-olla gümnaasiu- 
mist unistadagi ei julgenud, tärkama lootuskiir, kui nad 1883. 
aasta lõpul leidsid ajalehtedest kuulutuse, milles teadustati uue 
kooli avamisest Tartus. 

Õppimine uues koolis sai võimalikuks paljudele noortele 
peamiselt kahe teguri tõttu: kõigepealt olid õppimiskulud uues 
koolis väiksemad kui teistes samatüübilistes eragümnaasiumi- 
des, ja teiseks, uude kooli astumisel ei olnud õppimishimu- 
listel takistuseks teistes koolides kehtivad kindlad vanusepiirid. 
Ühe sõnaga, uus koololi kõigiti tervitatav ja leidis sooja vastuvõttu. 
Õpilaste koosseis selles omapärases õppeasutises oli väga mit- 
mekesine. Siin leidus õpilasi ja õpetajaid mitmest rahvusest, 
erineva sotsiaalse päritoluga ja erineva vanusega. Õpilaskonna 
põhimass koosnes peamiselt kihelkonnakooli lõpetanuist ja 
koolieast väljajõudnud maapoistest. Kuid siin oli ka gümna- 
siste, realiste, kreiskooli ja elementaarkooli õpilasi, kes olid 
kokku sõitnud igast neljast laia Venemaa kaarest. Enamikus 
olid need kroonukoolidest väljaheidetud õpilased, kes otsusta- 
sid õnne proovida ka Treffneri juures. 

Kooli õppejõud olid komplekteeritud peamiselt Tartu 
kroonukoolide omadest. 

Mis puutub uue kooli asutajasse ja direktorisse endasse, siis 
peab märkima, et H. Treffner kui omaaegne seltskonnategelane 
oli juba aastaid enne kooli asutamist laiemates ringkondades 
tuntud. Alates 1870. aastast oli ta tegev olnud mitmesuguseis 
ettevõtteis, nagu Eesti Üliõpilaste Seltsis, Eesti Kirjameeste 
Seltsis, Eesti Aleksandrikooli peakomitees ja mujal. Möödunud 
sajandi 70-ndatel aastatel, kui rahvuslik liikumine eriti hoogus- 
tus, läks Treffner ajutiselt kaasa selle liikumise demokraatliku 
suunaga, mis võitles pärisorjuse jäänuste vastu ja mille silma- 
paistvaks esindajaks oli C. R. Jakobson. 1880. aastal lõpetas 
Treffner Tartu ülikoolis usuteaduskonna. Ta kandideeris mit- 
mele vabale kirikuõpetaja kohale, kuid ei saanud konsistooriu- 
milt kinnitust. Ka tema katsetest avada 1882. aastal Tartus era- 
kool ei tulnud midagi välja. Saksameelne kuraator A. Sackel- 

berg keeldus selleks luba andmast. Ent aasta hiljem, kui Sackel- 
bergi asemele oli määratud uus kuraator, venelane M. Kapus- 
tin, sai Treffner loa kooli avamiseks. 

Seoses klassivastuolude teravnemisega 80—90-ndatel aastatel 
tekib rahvuslikus liikumises kriis. 

Isoleerudes hulkadest ja astudes avalikult välja masside tõe- 
liste huvide vastu, hakkas eesti kodanlus üha rohkem otsima 
liitu saksa mõisnikega, tuginedes seejuures tsaarivalitsuse 
reaktsioonilisele poliitikale. 

Rahvuslikus liikumises, mis oma olemuselt on alati kodan- 
lik, kujunes välja eesti kodanluse natsionalistlik ideoloogia. 
Juba algusest peale oli selle liikumise konservatiivse-kleri- 
kaalse suuna poliitika suunatud kokkuleppe otsimisele saksa 
mõisnikega ja töötajate lepitamisele omast rahvusest kurnaja- 
tega. Jutlustus eesti rahva ,terviklusest ja ühtsusest“ 
kujuneb kõige jultunumaks rahva petmise poliitikaks, mille abil 
kodanlus püüdis tõkestada kõigist rahvustest tööliste ühinemist 
võitluses oma õiguste eest, püüdis eraldada eesti rahvast vene 
rahvast ja vene eesrindlikust kultuurist. See jesuiitlik poliitika 
sai eesti kodanlusele kattevarjuks, mille taha ta püüdis peita 
töötavate hulkade eest oma rahvavastast olemust ja liitu ise- 
valitsuse ning saksa aadliga. Selle, kodanluse klassihuve tee- 
niva reaktsioonilise poliitika propageerimiseks kasutas eesti ko- 
danlus kõiki võimalikke vahendeid. Kodanlik-natsionalistlikke 
.rahvustervikluse“ ideid püüti töötavale rahvale sisendada 
kodanliku ajakirjanduse, kirjanduse ja mitmesuguste 
seltside kaudu. Natsionalistliku ideoloogia vaimus püüdis kas- 
vatada ka koolides õppivat noorsugu see osa õpetajaskonnast, 
kellele eesti kodanluse huvid olid lähemad kui töötava rahva 
huvid. 

Kuidas seda eesti kodanluse rahvavastast ideoloogiat püüdis 
oma kasvandikele peale suruda H. Treffner, kes möödunud 
sajandi lõpuks oli juba kaotanud rahvusliku liikumise aegse 
opositsioonilise tuhina, sellest jutustabki meile A. Tammsaare 
oma ,,Tõe ja õiguse“ teises kõites. 

Hoolimata maailmavaatelisest piiratusest, mis ei lubanud 
kirjanikul sama objektiivsusega, millega ta suhtus vana man- 
dumisse ja lagunemisse, suhtuda uue tekkimisse ja arene- 
misse ja mis mitte ainult , Tõe ja õiguse“ teisele köitele, vaid 
kogu Tammsaare loomingule on vajutanud sügava jälje, võime 
clemasolevate andmete põhjal öelda. et romaani teises köites 

on Tammsaare loonud elulähedase pildi H. Treffneri eragüm- 
naasiumist, selle direktorist, õpilas- ja õpetajaskonnast ning 
selles erakoolis kehtinud õppe- ja kasvatussüsteemist. 


II 


Võtnud teose loomisel aluseks oma mälestused, ei kandnud 
kirjanik romaani lehekülgedele mehaaniliselt kõike seda, mis 
oli seotud tema isiklike mälestustega. Ainustki inimest pole 
Tammsaare täielikult kopeerinud elust. Vastavalt romaani 
ideele on kirjanik valinud elunähtuste üldistamise tee. Järeli- 
kult ei saa me härra Mauruse ,esimese järgu“ kooli, kuhu sõi- 
tis õppima Indrek, pidada koopiaks H. Treffneri eragümnaa- 
siumist, kus kirjanik ise kunagi õppis. 

Kõige selle põhjal, mida Tammsaare õppimisaastail Treff- 
neri gümnaasiumis nägi, kuulis, läbi elas, samuti ka teistes 
tolleaegsetes koolides tähele pani, andis ta romaani teises köites 
tsaariaegsest koolist pildi, kus palju sellest, mis oli iseloomulik 
ja tüüpiline revolutsioonieelsele koolile, on leidnud tõepärase 
kajastuse. 

Nagu teame, oli revolutsioonieelse Venemaa kogu rahva 
haridussüsteem rajatud mõisnike ja kapitalistide huvides. Pal- 
jastades kodanluse väiteid selle kohta, nagu seisaks kool väl- 
jaspool poliitikat, ütles V. L Lenin oma kõnes II ülevenemaa- 
LHsel õpetajate internatsionalistide kongressil 18. jaanuaril 
1919. aastal: 

»Üheks sääraseks kodanlikuks teeskluseks on veendumus, 
et kool võib olla väljaspool poliitikat. Teie teate väga hästi, 
kui vale on see veendumus. Ja kodanlus, esitades sellise väite, 
asetas ise kooliasjanduse keskpunkti oma kodanliku poliitika 
ja püüdis kooliasjandust viia selleni, et kokku tassida kodan- 
lusele alandlikke ja väledaid teenreid, ... kapitali tahte täit- 
jaid ja orje, iialgi hoolitsemata selle eest, et teha kool inim- 
isiksuse kasvatuse vahendiks.“ (Lenin, Teosed, 28. kd., v. k., 
1k. 385—386.) 

Kuid vaatamata tsaarivalitsuse reaktsioonilisele haridus- 
poliitikale, vaatamata repressioonidele ja tagakiusamisele, võit- 
lesid eesrindliku mõtte esindajad ka kõige süngematel reakt- 
siooniaastatel pärisorjuslikul Venemaal rahvahariduse arenda- 
mise eest demokraatlikel alustel. 

Määratu panuse tõid pedagoogikateadusse suured vene demo- 
kraatliku - pedagoogika esindajad Lomonossov, Novikov ja 
Radištšev, eriti aga XIX sajandi suured mõtlejad ja pedagoo- 
gid Belinski, Herzen, Pirogov, Ušinski, Pissarev, Tšernõševski, 
Dobroljubov ja Tolstoi, kelle tööd moodustavad vene klassi- 
kalise pedagoogika põhifondi. 

Võideldes reaktsioonilise balti erikorra ja pärisorjuslik-kleri- 
kaalse ,saksa kultuuri“ vastu, võitlesid eesti rahva parimad 
pojad Faehlmann, Kreutzwald, Köler, Jakobson jt. ka rahvus- 
liku kultuuri ja rahvahariduse eest. Nad toetusid selles võitlu- 
ses suure vene rahva eesrindlikule kultuurile ja ühiskondli- 
kule mõttele. 

Vene klassikalise pedagoogika põhilisteks positiivseteks joon- 
teks olid humanism, kirglik usk teaduse ja hariduse loovatesse 
jõududesse, «sügav patriotism ja rahvalikkus. Kurnamisele raja- 
tud ühiskonnas ei olnud aga võimalik neid demokraatlikke 
pedagoogilisi ideid" tegelikult» teostada, sest valitsevad klassid 
-võitlesid selle vastu. Nad kartsid, et eesrindlike, tõeliselt tea- 
duslike, täisväärtuslike teadmiste levik revolutsioneerib masse. 
See kartus sundis ja sunnib valitsevaid klasse kasvatuse alal 
kõikjal esile tõstma tegelasi, kes igasuguste vahenditega püüa- 
vad mürgitada õppivat noorsugu, sisendades tema teadvusse 
klassiühiskonnas valitsevate suhete kõikumatuse ja eraomandi 
püha puutumatuse ideid. 

Klassivõitluse »iseloom ja klasside vahekorrad kurnamisele 
rajatud ühiskonnas ei ole aga ühiskonna arenemise erinevatel 
astmetel ühesugused. Nad muutuvad seoses ühiskonna mate- 
»riaalse elu arenemisega. Köos klassivahekordade ja klassivõit- 
luse muutumisega muutub ka valitsevate klasside poliitika, mis 
avaldub kõikidel elualadel. Järelikult muutub koos poliitikaga 
ka kasvatus, mis on klassiühiskonnas alati seotud poliitikaga. 

A. Tammsaare ,Tõe ja õiguse“ teise köite lugemisel, kus kir- 
janik oma tähelepanu on suunanud peamiselt kasvatusproblee- 
»midele, kerkibki meie ette kõigepealt küsimus sellest ühiskond- 
likust olukorrast, mis valitses tšaari-Venemaal XIX sajandi 
lõpuaastatel ja mis paratamatult pidi oma pitseri vajutama ka 
kasvatusele. 

Teatavasti kujunes Venemaa ' XIX sajandi lõpuks maailma 
revolutsioonilise liikumise keskuseks. Venemaa noor, kuid kii- 
resti arenev. töölisklass, mille koosseisu kuulusid kõigi tsaari- 
Venemaal elavate-rahvuste töölised“teinud Lääne-Euroopa töö- 

listega võrreldes kiirendatud korras läbi poliitilise kasvatuse 
kooli, alustas revolutsioonilist võitlust tsarismi ja kapitalismi 
vastu. Töölisliikumine äratas poliitilisele võitlusele ka teised 
elanikkonna kihid. Linnades toimusid üliõpilaste meeleavaldu- 
sed ja streigid. Maal algasid talupoegade rahutused. Töölislii- 
kumist juhtis neil aastail revolutsiooniline marksistlik partei, 
kelle lõppeesmärgiks oli kapitalistliku korra kukutamine ja 
sotsialismi kehtestamine. Et seda eesmärki saavutada, selleks 
oli vaja kõigepealt viia töölisklass, kogu rahvas võitlusele tsa- 
rismi vastu. 

Oma kuulsas raamatus ,Mis teha?“ kirjutas V. 1. Lenin 
1902. aastal: , Ajalugu on nüüd meie ette seadnud lähima üles- 
ande, mis on revolutsioonilisim kõigist iga teise maa proleta- 
riaadi lähimaist ülesandeist. Selle ülesande teostamine, mitte 
ainult Euroopa, vaid (võime nüüd ütelda) ka Aasia reaktsiooni 
vägevaima kantsi purustamine muudaks vene:proletariaadi rah- 
vusvahelise revolutsioonilise proletariaadi avangardiks.“ (Lenin, 
Teosed, 5. kd., lk. 334.) 

Ära hirmutatud töölisklassi revolutsioonilise võitluse kas- 
vust, püüdis tsaarivalitsus massilist töölisliikumist pidurdada 
repressioonide abil, kuid vaatamata repressioonidele, hoolimata 
julmast arveteõiendamisest revolutsioonilisest liikumisest osa- 
võtjatega, ei läinud valitsusel korda lämmatada masside võit- 
lusvaimu, Lähenes 1905. aasta revolutsioon. 

Aastatesse, mis langevad ühte läheneva revolutsiooni eel- 
õhtuga, viibki meid Tammsaare , Tõe ja õiguse“ teine köide. 

Kerkivad küsimused: mil määral ja missugusel kujul need 
revolutsioonilise liikumise tõusuaastad on kajastunud Tamm- 
saare romaanis? Kas tungisid revolutsioonilised ideed, mis eru- 
tasid neil aastail kogu ühiskondlikku elu, ka härra Mauruse 
kooli? Missuguses vaimus kasvatati selles koolis õppivat noor- 
sugu ja mida üldse kujutab endast see uus miljöö, kuhu sattus 
Indrek? 

Et vastata neile ja ühtlasi ka teistele küsimustele, mis kerki- 
vad meie ette romaani lugedes, tuleb meil lähemalt tutvuda 
härra Mauruse esimese järgu kooliga, tema kasvandikega ja 
kasvatajatega ning selles koolis kehtestatud õppe- ja kasvatus- 
süsteemiga. 

II | | A 
Härra Mauruse kooli asutamise kohta leiame romaanis ai- 14 
nult üksikuid” vihjeid. Aga kuivõrd neil napisõnalistel vihjetel f 
on suur tähtsus selle kooli eesmärkide ja ülesannete selgitami- k 
sel, tuleb nende juures peatuda. | | 
Ja mina olingi õieti see mees, kes selle kooli mõtte härra 
Maurusele pähe pistis,“ seletab Tõnis Mäeberg Indrekule, kel- 
lest ta loodab, et see kord tema kui , tõsise rahvamehe ja suure | 
maja peremehe“ eluloo eesti rahva kasuks paberile paneb ja | 
välja annab. ,Just mina, nii et minus näete teie, noormees, | 
härra Mauruse esimese järgu kooli vaimset isa.“ | 
Mäeberg jutustab Indrekule sellest, kuidas nad härra Mau- | 
rusega üheskoos rahva asju ajanud Kirjameeste Seltsis, kui- | 
das tema siis, kui kirjamehed ehk .papid ja polidiigamehed“, NI 
nagu Tõnis Mäeberg neid teisiti nimetab, omavahel tülli läksid, | 
seltsi peale, kus ,polnud sehvti“, käega lõi ning hakkas asja | 
ajama, ,mis on eesti rahvale kasulikum“ kui omavahelised tü- | 
lid ja riiud. Tõnis Mäeberg ostis endale suure maja, et »elusa- | 
tele suguvendadele korterit anda“ ja .rahvale mõistliku prot- 
sendiga raha laenata“. Härra Maurusele soovitas ta aga suurt 
kooli asutada, kust mitte ,polidiigamehed“, vaid need õiged 
eesti kirjamehed, .nagu seda oli Jannsen“, välja tuleksid. 
Kirjanik näitab, et selle sehvtimeistri huvid, kes seisab Ind- 
reku ees oma pakkjalgadel, kõht ees, lott lõua all“ ja kelle 
majas Indrek näeb ka teisi .soliidseid” ja ,tüsedaid* isandaid, et 
selle mehe huvide valdkond ei piirdu ainult sehvti tegemisega. 
Tõsist muret teeb talle noorsoo kasvatamise küsimus. ' 
Tõnis Mäeberg on suur ,isamaalane“, tal on oma kindlad j 
väljakujunenud paleused, kindlad veendumused isamaa ja eesti i 
rahva asjus ning sellepärast arvab ta, et eesti rahvast, eriti 
aga noori, kelle paleustega kipub asi viltu minema, tuleb kas- t i 
vatama hakata .parimate“ rahvameeste ja isamaalaste ees- Š A 
kujude najal. Kuna aga isand Mäeberg pole kindel selles, et 
rahva ja tema enda arvamused selles küsimuses ühte langevad, 0 | 
siis on ta otsustanud selle tähtsa asja enda kätte võtta. Indre- t h 
kus arvabki ta olevat leidnud sellise noore, kes kõigepealt kir- 
ja paneks Tõnis Mäebergi eluloo. See elulugu, milles oleks ju- 
tustatud õige .rahvamehe* võitlusest eesti rahva huvide ja ka- 
sude eest, peaks isand Mäebergi arvamuse järgi ilmuma peal- -— 
kirja all: . Tõnis Mäebergi'töö ja tegemine“. 

Et ka elulookirjutajal oleks õige arusaamine ,isamaa ja 
tahva“ kasude asjus, jutustab isand Mäeberg Indrekule sellest, 
mida tuleb mõista ,rahvakasude“ all ja kuidas tema ise , tõsise 
rahvamehena*“ on nende kasude eest alati väljas” olnud. 

»Sinu eluküünal võib kustuda,“ ütleb isand Mäeberg, ,,aga 
sinu elutöö jääb, sinu nimi ei sure isamaa ajaloost, sest sina 
oled jõudumööda eesti elu edendand, oled puhund kaasa kol- 
mes pasunakooris ja kõik need koorid on saand kas auhinnad, 
kiidukirjad või muidu kiitust, aina kiitust, nii et minu nimi 
jääb ka helikunsti ajalooraamatusse“ (lk. 148). 

Pasunapuhumine ei ole aga hoopiski see kõige tähtsam 
teene, mis peab jäädvustama Mäebergi nime. Sugugi mitte! 
Palju tähtsamaks peab isand Mäeberg seda ,sehvti“, mida ta 
suurte kasudega on õppinud tegema. ,Minu raha aga, minu 
sularaha ja paberid... lähevad nii-öelda minu hinge ja vaimu 
ausambaks siia ilma,... nii et Tõnis Mäebergi nimi oleks iga- 
vene sularahaga;...sest mina olen väljaõppind viinameister ja 
õllepruul“ (lk. 150). 

Siis aga, kui tulid tähtsamad ,isamaa asjad“, jättis isand 
Mäeberg pasunapuhumise, viinapõletamise ja Kirjameeste Seltsi 
aing hakkas tähtsamaid asju ajama, et näidata üht tõsist 
«eesti“ meelt. Tema jutustuse järgi võib oletada, et sellest vii- 
nameistrist ja ,rahvamehest“ sai ka esimene eesti pankroti- 
meister, kes ,Linda“ pankrotist kasudega välja tuli, endale 
suure kivimaja ostis. 

Tammsaare on selle ,rahvamehe“ kuju loonud salvava satii- 
riga. Isand Mäebergi toomine romaani ei ole juhuslik. See kuju 
oli kirjanikule vajalik kõigepealt selleks, et näidata härra Mau- 
ruse ,esimese järgu“ kooli ,vaimset isa“, kes oma suguvennale 
mitte ainult kooli asutamise mõtte ,pähe pistis“, vaid ka kooli 
ees seisvad kasvatuslikud ülesanded selgeks tegi. 

Eesti kodanlusele ei olnud noorsoo kasvatuse ülesanded 
kaugeltki ükskõiksed, ja nimelt neid kasvatuslikke põhimõt- 
teid, mille vaimus härra Maurus kasvatab oma õpilasi, aita- 
vadki meile selgitada isand Mäebergi tõekspidamised eesti rahva 
«kasudest“ ja ,rahvameeste“ ülesannetest. 

Kirjanik paljastab Tõnis Mäebergi kujus eesti kodanluse 
«rahvameheliku“ palge rahvusliku liikumise kriisi ja sellele 
kriisile järgnenud aastail, näitab ühtlasi, missuguseid eesmärke 
taotles kodanlus ,suure kooli“ asutamisega. .Äriajamiseks, 
«sehvti tegemiseks“ oli kodanlusel vaja neid õigeid kirjamehi“, 

kodanluse kuulekaid teenreid ja tema reaktsioonilise poliitika 
teostajaid. Kõike seda tuli aga teha ,rahva kasude“ sildi all. 

Sellesse kujusse on Tammsaare suure üldistamise jõuga 
koondanud eesti kodanluse kõige olulisemad ja sotsiaalselt täht- 
samad omadused. Suguvendade eest , hoolitsemine“, ,rahva- 
kasude“ eest võitlemine, eesti elu ,edendamine“ — need olid 
viigilehed, mille katte all kodanlastest rahvamehed oma sugu- 
vendade leivakoti kallal nosides sehvti tegid. 

Tõnis Mäebergi kuju on 1905. aasta revolutsiooni eelse eesti 
linnakodanluse kõige tüüpilisem esindaja meie kirjanduses. 
See on köögertal, kel rahva riisumise ja petmise amet juba sel- 
geks õpitud, kes kodanluse kirjameestele tooni annab ja kel 
isegi pankrotimeistri kogemused juba olemas, kuid kel puudub 
veel julgus rinda ette lüües uhkustada: , Mina olengi see keiser, 
usk ja isamaa.“ 

Tõe ja õiguse“ teise köite peamine väärtus seisab selles, 
et Tammsaarel on õnnestunud selles teoses meisterlikult näi- 
data neid vahendeid, mida kasutati härra Mauruse koolis selle 
õppeasutise ees seisvate ülesannete ja eesmärkide teostamisel. 
Nende ülesannete ja eesmärkide teostamise eest võitleb kõige- 
pealt kooli direktor härra Maurus ise. 

Vaatamata sellele, et ka härra Maurus peab ennast meheks, 
kes ,eesti rahva kasude eest väljas“, ei saa me isegi tema ,esi- 
mese järgu“ kooli pidada millekski muuks kui äriliseks ette- 
võtteks. 

Olgugi, et see ettevõte ei toonud ettevõtjale nii palju sisse 
kui Tõnis Mäebergile tema suur maja ja rahvale , mõistliku“ 
protsendiga raha laenamine, oli härra Maurus siiski eelkõige 
ärimees, kes tundis raha väärtust ja oskas sellega opereerida 
nii paremale kui pahemale poole. 

Rahaga meelitab härra Maurus õpilastelt välja teateid koo- 
lis valitsevate meeleolude kohta, rahaga ostab ta enesele poole- 
hoidu, rahaga püüab ta lepitada koolist väljaheidetuid. 

Veel enne, kui Indrek oma kastiga Mauruse juurde jõuab, 
hoiatab teda voorimees: , Tema eest hoia raha nagu vanakurja 
eest hinge, nii et kui teil seda kaasas on, siis pidage minu sõnu 
meeles. Kui kukrus kõliseb, siis vanamees nagu mesilane, 
muidu...“ , Mis muidu,“ kirjutab Tammsaare, ,selle jättis voo- 
rimees ütlemata, sülitas ainult.“ 

Lähemaid teateid kooli kohta saab Indrek võõrastemajas, 
kus ta peatub enne Mauruse juurde minekut. Võõrastemaja 

peremees ja puhvetipidaja vana "Traat, kes peab ka ennast 
»Tahvakasu“ eest võitlejaks, on Maurusest ja tema koolist tei- 
sel arvamisel kui voorimees. Julgustades Indrekut, kes kooli 
pääsemises on kahtlema löönud, ütleb Traat: ,Sinna pääseb, 
kui aga raha on. Mauruse juurde pääseb igat kanti ja igal ajal, 
tule sügisel, jõulus või lihavõttes, ole kaheksane, kaheteistküm- 
nene või kaheksakümnene... ... see kool meeldib mulle. Sinna 
tulevad kõigi maade ja rahvaste logardid kokku, tõsi jutt! Ja 
vana Maurus teeb kõigist mehed.“ 

Näitena toob Traat Indrekule oma vennapoja, kes õppida ei 
viitsinud ja keda kolmandasse kooli pärast seda, kui ta kahest 
juba oli välja heidetud, enam vastu ei võetud. 

»Vii see oinasarv vana Mauruse juurde,“ ütlesin mina, ,ja 
kui tema tast midagi ei tee, siis pane sõnnikut tõstma.“ Ja 
edasi jutustab Traat, et vend viiski poja Mauruse juurde, sest 
ta tahtis temast maksku mis maksab , tudengit“ teha, kel ,oleks 
värvimüts“. ,Nõmme Karlast sai tudeng. Maksis küll roppu 
raha, aga ikkagi sai. Tudeerib juba aastat kuus mis müriseb 
ja maksab veelgi ropemat raha kui vana Mauruse juures.“ 

Tammsaare näitab, et Maurusele kui eraettevõtjale, kes oli 
huvitatud sellest, et ettevõte oleks tulutoov, moodustasid õpi- 
lased, kes ,roppu“ raha maksid, majanduslikult tähtsa teguri, 
ja ettevõtja oskas seda tegurit kasutada. Selle erapansioni 
uksed olidki eeskätt avatud neile, kes hästi tasusid. Eesti 
rahvusest suurtalunike ja ärimeeste võsukestega õppisid siin 
koos mitmesugustest teistest rahvustest hangeldajate, töösturite 
ning isegi krahvide ja vürstide pojad. Suurem osa neist kuulus 
Nõmme Karla taoliste logelejate hulka, kes peale läbikukku- 
mist teistes koolides sõitsid oma rikaste vanemate tahtel ,õnne 
katsuma“ härra Mauruse juurde. Need ,õnneotsijad“* moodus- 
tasid tsaariaegses koolis selle osa õpilaskonnast, kes taotles 
»Värvimütsi“ mitte oma teadmistega, vaid vanemate , ropu“ 
rahaga. Ja raha pani rattad käima. Kui ei vedanud ühes koolis, 
siis otsiti teisi, kus vedas. Ja Mauruse koolis, samuti nagu 
paljudes teistes erapansionides, olid need jõukate vanemate 
»õinasarved“ tere tulemast. Neid arvestati, neile püüdis ka 
härra Maurus oma pansionis luua selliseid tingimusi, mis enam- 
vähem nende rahakotile ja seisusele vastasid. 

,Pole muud kui Siberi,“ ütleb Jürka Indrekule kastiga mööda 
treppi ronides, ,sest paremad paigad on juba täis. Paremad 
paigad on neile, kes paremini maksavad.“ 

»Siberiks“ kutsutakse Mauruse koolis laudadega vooderdatud 
kõrget katusealust, ,kus valitses välisilmastik“, sest isegi süda- 
talvel võisid seal hambaid lõgistavad õpilased, kes ,paremini” 
maksta ei suutnud, öösel läbi katuse pragude taeva tähti 
lugeda. 

Eelistades neid, kellest oli rohkem tulu, tuli härra Maurusel 
ometi leppida ka ,Siberlastega“, Ei olnud ju siiski sünnis vaa- 
data õppeasutisele kui tavalisele kaubamajale, kus võis läbi 
lasta ainult sellist kaupa, mis kõige rohkem sisse tõi. Kaalu- 
misel oli kooli prestiiži küsimus, ja see sundis härra Maurust 
kalkuleerima. Kõigepealt tuli arvestada seda, et arenevale 
eesti kodanlusele oli vaja oma ,kirjamehi“, haritlasi, kellele 
oleksid olnud südamelähedased rahvusliku kodanluse huvid. 
Poola panide, gruusia vürstide, vene krahvide ja kaupmeeste 
logelema harjunud laiskvorstid olid selleks ebasobiv materjal. 
Vähe lootusi võis panna Nõmme Karla taolistele eesti rahvu- 
sest ,oinasarvedele“. Võis ju raha eest küll logeleja tühjale 
peale , värvid“ otsa osta, kuid võimata oli raha eest aru ja tead- 
misi saada. 

Kodanlusele oli aga vaja valmistada selliseid teenreid, kes 
oleksid oma teadmistega temale kasu toonud ja kes ühtlasi ei 
oleks häirinud tema rahu. See nimelt sundiski härra Maurust 
oma õppeasutisse vastu võtma ja siin drillima ka neid, keda 
oli siia toonud teadusejanu ja lootus paremale elule tulevikus. 
Neid hallides kodukootud ülikondades kohmakaid noormehi, 
kes olid mitmesugustel põhjustel oma õppusega hiljaks jäänud, 
kuid kes siiski tahtsid õppida, tahtsid keskkooli lõpetada, ei 
kohutanud raskused. Peaasi oli neile õppimine, raskustega olid 
nad juba varem harjunud. Nad leppisid ka ,välisilmastikuga" 
härra Mauruse pansioni katusealustes ruumides, kuhu neid 
kui vähem maksjaid paigutati. Härra Mauruse ettevõttele olid 
nad aga väga vajalikud, ja ettevõtja oskas neid kasutada oma 
asutise huvides. Kõigepealt moodustasid just nemad kogu õpi- 
laskonnast selle osa, kes oma hoolsa suhtumisega õppimisse 
härra Mauruse ,esimese järgu“ koolile kindlustasid vajaliku 
lugupidamise üldsuse ees; teiseks tasus ju nendegi hooldamine 
ja õpetamine ennast ilusasti ära, sest härra Maurus oskas ka 
nende taskuist viimase kui kopika välja pressida; ja mis kõige 
tähtsam, need õpilased olid ju hädavajalikud koolile reklaami 
tegemiseks, sest hoolimata sellest, et härra Maurus ise võõra- 
maigulist eesti keelt kõneles ja neid kodukootud ülikondades ja 

lihvimata 'eesti rahvusest õpilasi halvustavalt ,tere-tereks“ 
nimetas, pidas ta oma kooli siiski eesti kooliks, kus pidi 
valitsema ,rahvuslik“ vaim, ja ennast selle ,,rahvusliku“ 
vaimu eest võitlejaks. Selle nn. ,rahvusliku“ vaimu külge- 
pookimiseks vajaski härra Maurus õpilasi, kellest ta püüdis 
ärillida eesti kodanlusele taibukaid ja ühtlasi ka kuulekaid 
teenreid. 

Nagu juba eespool märkisime, tuli Maurusel seda ülesannet 
täita keerulises ühiskondlikus olukorras. Töötavate hulkade 
võimas liikumine oli suunatud mitte ainult isevalitsuse ja feo- 
dalismi jäänuste, vaid kogu ühiskondliku korra vastu, mis oli 
rajatud kurnamisele. 

Selles olukorras pidi kodanlus paratamatult oma abiotsivad 
silmad pöörama , reaktsiooni vägevaima kantsi“ — tsaarivalit- 
suse poole. See aga täiendas ka härra Mauruse kooli ees seis- 
vaid kasvatuslikke ülesandeid. Ei piisanud ainult ,rahvusliku“ 
väimu (ehk kodanliku natsionalismi ideoloogia) sisendamisest 
õpilastesse. Seda tuli täiendada truualamlikkuse vaimuga. Ühe 
sõnaga, kogu drill pidi olema rajatud põhimõttele: , keiser, usk 
ja isamaa“. 

Nende kasvatuslike printsiipide rakendamine ei olnud aga 
härra Maurusele kaugeltki kerge ülesanne. Et surmata õpilaste 
teadvuses kõik see, mis oleks võinud kuidagi vastuollu sattuda 
kõolis kehtestatud kasvatuspõhimõtetega, tuli käiku lasta mitte 
ainult demagoogia, vaid ka repressioonid. Tuli kasutada kõiki 
võimalikke vahendeid, kui absurdsed ja alatud need ka oleksid 
olnud, selleks, et ,kaitsta* oma kasvandikke ,ohtlike“ ideede 
eest, Ähvardamist ja äraostmist, hirmutamist ja meelitamist, 
uste taga luuramist ja petmist, nuuskurite palkamist kasvan- 
dike hulgast ja palju teisi selletaolisi võtteid leiame me selle 
“esimese järgu“ kooli direktori metoodilisest arsenalist. Ja kõike 
seda oli härra Maurusele vaja selleks, et , kasvatada üht kõr- 
ralikku ja ausat inemist, kes tõde armastaks“. 

Kuid härra Mauruse ,esimese järgu“ koolis olid ,tõe ja 
aususega“ lood niisama halvad nagu Vargamäel ,tõe ja õigu- 
sega“. Neid tuli moonutada ja võltsida. 

Vahe seisis ainult selles, et vaenujalal seisvad Vargamäe 
peremehed võltsisid ja moonutasid ,tõde ja õigust“ oma isikli- 
kes majanduslikes huvides, härra Mauruse õppeasutises 
tehakse seda aga ,kõrraliku inemise“ kasvatamise nimel. Seda 
«kõrralikku inemist“ oli vaja kasvatada nii, et ta peale kooli 

lõpetamist oleks valmis olnud ka rahva eest tõde varjama, 
sest härra Maurus kardab, et rahvas kaotab aru, kui ta saab 
terve suure tõe korraga kätte. 

Varjates ja võltsides seda suurt tõde, millest rahvas võib 
aru kaotada, oma kasvandike ees, püüab härra Maurus neisse 
sisendada ,ausust“, mille mõõdupuuks on usk jumalasse ja 
truualamlikkus. 

«Nagu möirgaja lõukoer või kavalelt hiiliv rebane“ liigub 
härra Maurus oma pansionis ringi ja valvab selle järele, et 
kahjulikud“ mõtted ja ideed ei tungiks tema ,ausasse“ majja. 
Kuid oma põhiolemuselt ei ole see hallipäine rauk hoopiski karm 
inimene. Vastuoksa, ta võib oma kasvandikele nii mõndagi 
andestada, kui need pansionis rikuvad distsipliini või hakkama 
saavad mitmesuguste vempudega väljaspool pansioni. Ta när- 
vitseb, vehkleb kätega, sõimab ja tõreleb ning sakutab vahel 
süüdlast juukseidpidi, kuid lõpptulemuseks on ikkagi leppi- 
mine. Oma ,kõrralikus ja ausas“ majas ei või ta sallida ainult 
neid, keda ta kahtlustab , jumalale kallalekippumises“ või kes 
oma suhu julgevad võtta sõna ,sotsialism“. Need kaks asja 
viivad ta otsekohe tasakaalust välja ja leppimisest ei või siis 
enam juttugi olla. Kooli direktori järeleandmatus neis küsi- 
mustes ei ole aga hoopiski tingitud tema isiklikest veendu- 
mustest ja tõekspidamistest. 

Vaatamata sellele, et härra Maurus on endale lipukirjaks 
seadnud ,aususe“ ja ,tõe“ otsimise, esineb ta tegelikult kahe- 
keelse . silmakirjateenrina, kelle suus isegi hommikupalved 
muutuvad klounipärasteks veiderdamisteks. 

Silmakirjalikkus ja veiderdamine on kujunenud härra Mau- 
ruse iseloomu peamisteks joonteks. Tema veiderdamistel ja 
sofismidel ei ole piiri. Kui Indrek julgeb öelda, et härra Mau- 
rus on õpetanud ta valetama, läheb direktor marru, kuid mitte 
selleks, et süüdistust ümber lükata, vaid selleks, et oma valet 
sofistlikult õigustada. 

»Aga kuis võib härra Maurus õpetada valetama, kui tõde on 
tema jumal! Kui härra Maurus on juba ammugi õppinud: 
Sina pead oma jumalat kartma ja armastama ning mitte ilma- 
asjata tema nime oma suhu võtma. Mis on ära seletatud: ar- 
masta tõde, armasta teda üle kõige, aga hoia alati ja igal pool 
teda suhu võtmast“ (Ik. 113). 

Rõhutud masse, kes üha energilisemalt hakkasid väljendama 
oma poliitilist aktiivsust, püüdis kodanlus suigutada jutlusta- 

misega truualamlikkusest ja jumalakartlikkusest. Kuid sellest 
oli vähe. Tuli tugevdada ,eesti rahva tervikluse“, ,üksmeele“ 
propagandat ja õhutada rahvustevahelist vaenu. Natsionalismi 
ideoloogia mürgiga püüdis kodanlus muuta töötavaid hulki 
võimetuks võitlema oma klassihuvide eest, püüdis killustada 
seda võitlust, mida kogu tsaari-Venemaa rõhutud rahvad pida- 
sid oma rõhujate ja orjastajate vastu. Selle eesmärgi saavuta- 
miseks oli kodanlusel, kes ,rahvusehuvide kaitsmise“ maski 
taga tegutses isevalitsuse reaktsioonilise poliitika huvides, vaja 
võitlevaid rahvaid üksteisest eraldada, neid üksteise vastu üles 
ässitada, nende tähelepanu ja jõude kõrvale juhtida võitlusest 
kehtiva korra vastu. 

»Vaadake kapitaliste...“ ütles V. I. Lenin. , Tööliste vastu 
on ühinenud kõigisse rahvustesse ja usunditesse kuuluvad kapi- 
talistid, kuid töölisi püütakse rahvusliku vaenuga üksteisest 
lahutada ja nõrgestada!“ (Teosed, 19. kd., 1k. 277). 

Mitte isevalitsuse vastu, kes oli teinud tsaari-Venemaast 
rahvaste vangla, kus õpetati rahvuslike piirkondade pärisrah- 
vustele vaatama kui alamale rassile, keda ametlikult kutsuti 
-muulasteks“ ja keda püüti venestada, vaid venelaste, juutide 
ja teiste rahvuste vastu püüab härra Maurus kasvatada oma õpi- 
lastes vaenu ja põlgust. Žongleerides väidetega: , venelane paneb 
siis mu kooli kinni...“, , venelased ei armasta, ei kannata eest- 
last. Ükski ei armasta eestlast“ jne. püüab ta isevalitsuse 
reaktsioonilist poliitikat maskeerida ja kujutada seda poliiti- 
kana, mille teostajaks on rahvus. 

Härra Maurusele teeb aga tõsist hirmu mitte kooli kinnipane- 
mine, mitte tsaarivalitsuse venestamispoliitika ja suhtumine 
eesti kui ka teistesse rahvustesse kui ,alamatesse rassidesse“, 
vaid kogu Venemaa rahvaste vabastusvõitlus ja sotsialismi 
ideed. Ja süüdlaseks härra Mauruse arvamise järgi on jällegi 
venelased, sakslased, juudid ja teised rahvused, kes ,tapavad 
tsaare ja kuningaid, salgavad jumalaid ja levitavad sotsia- 
lismi“. 

Ehk härra Maurus küll püüab oma kasvandikke veenda sel- 
les, et eesti rahva hulgas sotsialismi ideedel ja jumalavastastel 
mõtetel pinda ei ole, tungivad ateistlikud mõtted ja ka sotsia- 
lismi ideede vastukajad (viimased küll moonutatud kujul) isegi 
härra Mauruse tsitadelli. 

Marxist, tema õpetusest ja üliinimesest targutab härra Mau- 
ruse pansionis õpetaja Miilinõmm, kel endal kõigest sellest on 

äärmiselt segane arusaamine. Võib-olla oleks kooli direktor 
marksismi moonutajat oma ,ausas“ majas isegi sallinud, kui 
poleks vahele tulnud väikest arusaamatust, mis teeb lõpu 
härra Mauruse kannatusele. 

Nimelt toob ühel päeval kirjakandja postist raamatu, mis oli 
adresseeritud härra Miilinõmmele ja mille saatelehele oli kir- 
jutatud ,Sotsioloogia“. See sõna viib direktori, kelle kätte 
raamat koos saatelehega juhuslikult satub, tasakaalust välja. 
Härra Miilinõmmel tuli koos oma , kahtlase“ raamatuga õppe- 
asutisest lahkuda. Kui ta peale ägedat sõnavahetust direktoriga 
oma asju läheb pakkima, seletab härra Maurus oma poistele: 
»Aga miks on härra Mauruse majas keelatud sotsioloogiat 
lugeda? Sellepärast, et härra Mauruse majas ei tea keegi õieti, 
kus lõpeb sotsioloogia ja kus algab sotsialismus. Kus aga lõpeb 
sotsialismus, seda me teame. See lõpeb Siberis. Sellepärast ei 
pea ükski härra Mauruse majas lugema sotsioloogiat, sest 
muidu võib ta ise ja ka vana Maurus sattuda Siberi, kus on 
kuuskümmend kraadi külma. Mõistate? Sest mõelge ise: üks 
on sotsia-, teine sotsio-, muud vahet ei ole. Ühel a, teisel 0, 
see on kõik“ (lk. 305/306). 

Ta satub marru, kui teada saab, et loodusteaduse õpetaja 
Timusk, kes oli lubanud Indrekut saksa keeles järele aidata, 
temale saksa keele õpetamise asemel oma katusekambris, kus 
Indrekule silma torkas lihtsus, vaesus ning suur hulk raama- 
tuid ja kuivatatud taimedega kuhjatud laud, maakera mine- 
vikust, inimese surelikkusest, ridade vahelt lugemisest, Darwi- 
nist, usust ja jumalast on hakanud kõnelema. 

»Need olid õnnelikud päevad,“ ütleb kirjanik, ,täis meelte- 
ärevust ja mõttepuurimist. Aga segamatult ei saanud nad 
kuigi kaua kesta, sest direktor kutsus Indreku varsti enda 
juurde ja küsis: , Miks räägite jumalast, kui õpite saksa keelt? 
Mis salanõu te peate selle Timuskiga tema vastu?“ 

»Meil ei ole mingit salanõu,“ ütles Indrek. 

»Aga Timusk, see tudeng, rääkis teile ju jumalast,“ ajas 
direktor Indrekule peale. , Teie tikute jumalale kallale, tikute 
minu ausas majas jumalale kallale!““* (lk. 72—73). 

Asi lõppes sellega, et ka Timuskil tuli Mauruse koolist 
lahkuda. ,Piiteri, nagu öeldi.“ 

»»Nii on õige,“ ütles direktor, kui uks Timuski järel kinni 
langes. , Kui inemine tahab teisi rikkuda, milleks peab ta seda. 
siis just härra Mauruse ausas majas tegema! Mingu ja tehku 

seda mujal. Rikkugu venelasi, kui ta tahab, mina ja minu 
maja'aga tahame Jehoovat teenida““ (lk. 75). 

Ja kui paar aastat hiljem pidi lahkuma ka Indrek samadel 
põhjustel nagu Timusk, kes oli katsunud oma noort õpilast 
tutvustada nende suurte tõdedega, mis härra Mauruse ,esimese 
järgu“ õppeasutises olid keelu all, saatis direktor teda sõna- 
dega: 

»Mingu Prantsusmaale, kus on president ja revolutsioon. 
Mingu sinna. Aga härra Maurus jääb Venemaale, jääb Vene 
kotka armuliste tiibade alla, sest eestlane armastab oma keis- 
rit ja tema kotkast“ (Ik. 351). - 

Kihutanud aga tänavale oma kasvandiku, kellele ta nii palju 
lootusi oli pannud, jookseb see hallipäine veiderdaja temale- 
järele, et toppida koolist väljaheidetud õpilasele viit rubla 
lepituseks tasku, öeldes seejuures: 

»Inemisel peab ometi viiski Vene rubla olema, kui ta tahab 
eesti jumala vastu minna. Oleks härra Maurus veel noor, siis- 
tuleks ehk temagi kaasa, sest ka tema on oma südames mässaja. 
aga härra Maurus on juba vana“ (lk. 354). 


Kodanlikus ühiskonnas, kus eksisteerib tootmisvahendite era- 
omandus, kus tööjõud esineb turul kui kaup, mida ostetakse, 
«saab kõik kauba kuju, kõikjal valitseb ostu-müügi põhi- 
mõte. Siin võite osta mitte ainult tarbeasju, mitte ainult toidu- 
aineid, vaid ka inimeste tööjõudu, nende verd, nende südame- 
tunnistust“. (9. V. Stalin, Teosed, 1. kd, 1k. 318.) 

Kasvatada haritlasi, kes oleksid truud olnud sellele korrale: 
kes oleksid valmis olnud mitte ainult teadmisi, vaid ka oma- 
südametunnistust müüma neile, kelle huvisid see kord kaitses, 
oligi härra Mauruse õppeasutise tähtsamaks ülesandeks. Mis 
puutub aga kooli direktorisse, siis on ta romaanis antud ko- 
danliku haritlaskonna selle osa tüüpilise esindajana, kes oma 
südametunnistuse ja koos sellega ka eesti rahva huvid on 
juba maha müünud. 

Sellele paadunud kroonupatrioodile, kes ennast ,,esimeseks“ 
eesti meheks peab ja alati saksa keelt püüab kõnelda, on 
Tammsaare oma romaanis kõige rohkem tähelepanu osutanud. 
See kuju on loodud meisterlikult ja lõikava satiiriga. Kirjanik 
ei ole säästnud värve ega paberit selle silmakirjaliku veiderdaja 
«tõe ja aususe“ tõelise olemuse paljastamiseks, nii tema väli- 
muse kui ka moraalse palge kujutamiseks. Iga härra Mauruse 

sõna, mis on võltsitud, iga monoloog, mis on täis teesklemist 
ja demagoogiat, iga tema liigutus annab edasi selle kuju ise- 
loomujoone. See kuju on eluline, plastiline ja reljeefne. 


1V 


Härra Mauruse kuju kõrval on romaanis esitatud terve 
galerii teisi kujusid, mis kogusummas annavad tervikliku pildi 
õppeasutisest. Need on õpetajad ja kasvatajad, õpilased ja 
kooliteenijad. 

Koolijuhataja asemikuks ja paremaks käeks on siin härra 
Ollino, rässaka kehaehitusega, ümmarguse peaga, valgetverd ja 
«Valkjate kivinenud silmadega“ mees. Juhul, kui kooli direk- 
toril ei lähe korda oma kasvandikke ja hoolealuseid , õigele“ 
ja ,kõrralikule“ teele juhatada sõna ja veenmise abil, siis aitab 
teda sõnaaher härra Ollino oma tugevate rusikatega. 

Enamik härra Mauruse kooli õpetajatest ja kasvatajatest 
jätab romaani lugejasse masendava mulje. Meid hämmastab 
nende mõttemaailma elukaugus ja piiratus, nende huvide 
kitsarinnalisus ja rahulolu iseendaga ning ümbritseva eluga. 
Tahtmatult kerkib küsimus: kas nad mitte kõik pole sedasama 
kärra Mauruse ,esimese järgu“ kooli lõpetanud, kus nad nüüd 
ise kasvatajatena ja õpetajatena töötavad? Kas nad pole mitte 
õppust ja kasvatust saanud samasugustelt õpetajatelt ja kasva- 
tajatelt, nagu nad ise on? 

Aga ometi näeme siin eri rahvustest ja eri maakohtadest 
õpetajaid, kes on õppinud hoopis teistes linnades, teistes kesk- 
ja kõrgemates koolides. Koolid on küll teised olnud, kuid koo- 
lide ees seisnud ülesanded, kasvatuse põhimõtted ja õpetamis- 
viisid on osutunud teguriteks, mis voolisid neid ühe ning sama 
mõõdupuu järgi. 

Saanud oma hariduse koolides, kus kasvatuse peamised ja 
kõrgeimad alused on täielikus kooskõlas härra Mauruse koolis 
kehtivate kasvatuslike alustega, täidavad nad ka siin oma üles- 
andeid nii, nagu neid selleks on ette valmistatud. Ja nimelt 
sellepärast meile tundubki, nagu oleksid nad sama kooli kuna- 
gised kasvandikud, kus nad nüüd ise töötavad. Kasvatus ja 
haridus, mis nad olid kord saanud, on neid varustanud osku- 
sega pikalt ja laialt targutada kõige tühisematest ja elu- 
kaugematest asjadest, kuid ei ole neis tekitanud tahet või- 
delda selle alatuse, vale ja ülekohtu vastu, mis neid elus 

ümbritseb. Veel enamgi. Ta on teinud neist mitte ainult selle 
vale ja ülekohtu ükskõiksed pealtvaatajad, vaid isegi selle 
õigustajad ja toetajad. 

Kooli kasvatuslikud alused nõudsid õpetajatelt kõige range- 
mat valvamist selle järele, et kasvandikel ei tekiks tõekspida- 
misi ja arvamusi, mis oleksid võinud sattuda vastuollu nende 
tõekspidamistega, mida neisse püüti sisendada. Selle vältimi- 
seks oli vajalik, et õpilane arutlemata sõna kuulaks, et ta 
pimedast peast usuks oma kasvatajat, peaks tema käske eksi- 
matuiks ja lõpuks täidaks kõike seda, mis temalt nõutakse, 
mitte sellepärast, et see on arukas ja õiglane, vaid sellepärast, 
et seda nõutakse. 

Millise absurdsuseni ja milliste vahendite kasutamiseni 
võisid minna need, kes seda ülesannet oma äramüüdud südame- 
tunnistuse kohaselt püüdsid täita, seda nägime juba härra 
Mauruse enda, tegevuses. Kuid kõiki neid, kelle kõrgeimaks 
kutsumuseks oli oma jõudu säästmata võidelda ,kõrraliku ine- 
mise“ kasvatamise eest, kroonib selles õppeasutises usuõpetaja 
pastor Vihalepa kuju. 

Pastor Vihalepp mõistis, et härra Mauruse ,esimese järgu” 
asutises kipub midagi mädaks muutuma. Sellepärast katsus 
tema päästa, mis veel päästa võib. , Meie oleme jumala sulased, 
Kristuse sõjamehed,“ seletas ta, ,ja sõjamees peab oma ülema 
käsku karvapealt täitma. Karvapealt, kas kuulete!“ 

Et kasvatada õpilastest sõnakuulelikke käsutäitjaid, kes 
selle üle, kas see käsk on arukas või mitte, hoopiski pead ei 
murraks, oli neilt kõigepealt vaja nõuda piiblilugude sõna- 
sõnalist pähetuupimist. Ta peatas iga vastajat, kui see mõne , ja“ 
vahele jättis või selle asemel ,ning“ ütles. 

Oma agarusega läheb aga härra Vihalepp liiga kaugele. 
Usuõpetuse tunnid muutuvad janditamiseks. Vihalepa liigne 
agarus, mis hakkab oodatavatele tulemustele hoopis vastu- 
pPidiseid tagajärgi andma, lööb lõpuks ka härra Mauruse kaht- 
lema usuõpetaja kasvatusviiside otstarbekuses. Ta otsustab aru 
kaotanud usuõpetaja asemele uue otsida. Oma poistele aga 
seletab härra Maurus: , Ta õpetas teid seni, kuni kaotas aru. 
See sünnib heade inemistega sagedasti nõnda: õpetavad ja 
õpetavad, kuulutavad tarkust ja tõde, kuni ühel ilusal päeval 
leitakse, et sel õpetajal pole enam aru raasugi peas, et tark on 
hulluks läinud. Peab rumalama otsima, kel veel täis aru 
peas* (lk. 204). 

Ja järgmisel usuõpetuse tunnil astubki klassi väike kõbus 
vanamees, kes oli tulnud Vihalepa asemele härra Mauruse 
poistele jumalatarkust kuulutama. See halli habeme, hallide 
vuntside, silmade ja juustega vanamees erineb kõigiti oma eel- 
käijast. Oma iseloomult oli ta vaikne ja heasüdamlik, tema 
õpetamisviisil polnud midagi ühist härra Vihalepa õpetamis- 
viisiga. 

»Kelk, kelkama, kelgutama,“* need on esimesed sõnad, mida 
õpilased uue jumalasõnakuulutaja suust kuulevad, enne veel, 
kui see oli jõudnud neid tervitada. Õpetaja lubab oma tundi 
alustada ,Pauluse reisidega“, kuid sõna ,reis“, millega oli või- 
malik siduda nii palju teisi sõnu, nagu ,reietama“, , reisima“, 
«reisid“, ,reietused“, ,jalutused“, ,kelgutused“ jt., mis kõik 
nõudsid pikki arutusi, viivad ta teemast kõrvale, nii et kui kell 
juba tunni lõppu kuulutab, jõuab vanamees ainult otsusele, 
»»».et Pauluse teekonnad polnud kelkamised“*. Tunnist lahku- 
des ütleb ta: , Tuleval korral läheme siit edasi, ikka ühes püha 
Paulusega, sest tema on sõnakas mees, teda maksab kuulata“ 
(lk. 206). 

Õpilased hakkasid oma uut hingekarjast, kes Indreku abiga 
neile oli selgeks teinud, mis vahe on saani, kelgu, ree ja kresku 
vahel, Kreskuks kutsuma. 

Nad kuulasid tähelepanelikult selle halli uppuva vanamehe 
jutustusi Egiptusest, püramiididest, Surnumerest, Jeruusale- 
mast, Õlimäest, Niiluse mudast, mille paksuse järgi võib arvata 
maailma vanust, ja paljudest teistest huvitavatest kohtadest 
ning asjadest. Mööduvad kuud, poolaastad ja lõpuks aasta, 
«Pauluse reisidega“ pole ikkagi veel jõutud algust teha, aga 
huvitavate“ asjade rodu ei vähene. Vanamees jutustab ja ju- 
tustab, see muutub teinekord isegi tühiseks lobisemiseks, kuid 
ta teeb seda innuga ja on enesega täiesti rahul. Ainult siis 
muutus õpetaja meel nukraks, kui tuli jumala nime suhu võtta, 
sest: ,paljuke teame meie jumalast,“ kurdab ta. ..., Maailmaga 
on veel seegi hea asi, et Niiluse ääres on muda, mille järele 
arvame tema vanadust, aga mis teeme meie jumalaga? Kuidas 
tema päevi arvata? Meil pole midagi rohkem kui aga inimene 
oma ajalikkude päevadega, ja sellepärast näib, nagu sünniks 
jumal ühes inimesega. Sünnib ja sureb, nagu polekski ta iga- 
vene. Niisugune kurb lugu on meie teadmisega jumalast. Selle- 
pärast ei pea jumala nime ilmaasjata suhu võtma“ (lk. 208). 

Selle kuju on Tammsaare loonud heasüdamliku huumoriga. 

Kirjsnik tunneb kaasa sellele hallipäisele teesklejale, kellel 
tuli elus nii rumalat osa etendada. Omandanud kord pastori- 
kutse, on ta endale hakanud leiba teenima jutlustamisega ju- 
malast, kelle olemasolusse ta ise ei usu ja kelle nime ta hoidub 
suhu võtmast seal, kus selleks vähegi võimalusi. Kauplemine 
oma südametunnistusega tekitsb temale piina. See tunnistab, 
et selles tragikoomilises kujus on säilinud veel midagi inimese- 
taolist, mida me ei leidnud Mauruses ega Vihalepas. 

Laostumise ja inimliku viletsuse sümbolina kerkib romaanis 
meie ette õpetaja Voitinski kuju. Selles põhjaläinud poola aad- 
likus on näidatud mitte üksikisiku laostumist, vaid kogu para- 
siteeriva ühiskonna, arenemise seaduste poolt paratamatule 
hukkumisele määratud kogu klassi mandumist. 

Kaotanud oma kunagised privileegid seoses kapitalismi are- 
aemisega, andis laostuv aadel hulgaliselt selliseid inimesi, kes 
olid kaotanud vastupidavuse ja huvi töö vastu ning vajusid 
põhja. 

Voitinski allakäimisest, tema moraalsest laostumisest ja füü- 
silisest kokkuvarisemisest on romaanis antud masendavaid 
pilte. 

Ja tõesti tundub kummaline, et selle viletsusehunniku, selle 
inimeseilme kaotanud olevuse ,nimele pannakse veel ette pan 
või härra“. See pan on küll kaotanud inimese ilme, kuid temas 
elab veel edasi kõrk, aristokraatlik ja üleolev suhtumine rah- 
vasse ja teistesse rahvustesse. Eestlasi peab ta barbariteks, kel 
puudub kultuur ja kes elavad loomaliku instinktiga. Ta unistab 
ajast, mil poola pan saab jälle isandaks ja Poola kuningas oma 
sõjavägedega tuleb Eestimaale, mis Voitinski arvates on kõik 
üks Poolamaa, ja ka siin poola panid isandateks teeb, sest eest- 
lased olevat orjad olnud ja neil polevat midagi kaotada ega ka 
midagi loota. Meelehärmaga mõtleb see põhjaläinud pan sel- 
lele, et tema, Voitinski, kes on ,parim masurkatantsija olnud 
kogu Piiteris“, krahvidelt, vürstidelt ja suurvürstidelt saadud 
aurahasid ja linte kandnud, välismaal reisinud ja Straussi kuu- 
lanud, peab nüüd elama maal, kus polevat keelt ega kultuuri 

Võitinski joomakaaslaseks on härra Slopašev, kes oma käitu- 
misega demoraliseerib õpilasi, kuid keda härra Maurus siiski ei 
vallanda, sest Slopaševil on kõrgetel kohtadel teenivad vennad, 
kelle sõna mõjub. ,Niisuguseid,“ räägib direktor, ,on vaja.. 
Sest kuis me muidu elame, kui meil pole mehi, kelle sõna 
maksab!“ 

Kõige tähtsamat ja otsustavamat osa etendab õpetamis- ja 
kasvatamisprotsessis õpetaja. Õpetaja teadmistest, tema osku- 
sest oma teadmisi edasi anda, oskusest organiseerida ja juhtida 
õpilaste iseseisvat tööd, õpetaja suhtumisest oma vastutusrik- 
kasse ja austavasse ülesandesse sõltub ka õpilaste teadmiste 
kvaliteet ja nende õppeedukus; õpilaste maailmavaate, veendu- 
muste ja huvide arenemine, nende vaimsete jõudude ja iseloo- 
mujoonte kujunemine on samuti sõltuvuses õpetaja huvidest, 
tõekspidamistest ja iseloomust, sest õpetaja tegevus ei piirdu 
ainult teadmiste edasiandmisega, vaid ta on õpilastele alati ja 
kõiges elavaks eeskujuks. 

Lugedes Tammsaare romaani me veendume aga, et vanas 
koolis tuli õpetajal oma tegevus peamiselt suunata mitte õpi- 
laste vaimsete jõudude arendamisele, nende mälu rikastamisele 
looduse ja inimühiskonna seaduspärasuste tundmisega, vaid 
dresseerimisele ja õppeaine dogmaatilisele omandamisele. Vana 
kooli ei huvitanud algatusvõimelise ja kriitiliselt mõtleva noor- 
soo kasvatamine, sest see oleks olnud ohtlik valitsevatele klas- 
sidele. Õpetajaid, kes seda katsusid teha, vallandati. 

Nii näiteks oli sunnitud härra Mauruse õppeasutisest lah- 
kuma õpetaja Timusk. Härra Maurus ei kannatanud oma ,esi- 
mese järgu“ koolis teadusejanulist ja kriitiliselt mõtlevat noort 
õpetajat, kes oleks võinud nakatada huviga suurte tõdede vastu 
oma õpilasi, kuid ta sallis pansionis moraalselt laostunud joo- 
mareid Voitinskit ja Slopaševit. Härra Maurus on täiesti rahul 
ka matemaatika õpetaja Kurloviga, kes oma tööd tegi masin- 
likult ja formaalselt. 

Negatiivse tüübina on antud romaanis ka matemaatika õpe- 
taja Molotov. Enamikust Mauruse kooli õpetajatest erineb ta 
selle poolest, et ta oskas õpilastele kõige raskema aine, mille 
kätteõppimiseks need olid juba kaotanud usu, huvitavaks ja 
kristallselgeks teha. Kuid vahendid, mida Molotov selle ees- 
märgi taotlemisel kasutab, ja tema käitumine on "ebamoraalsed 
ning teevad selle kuju jõhkraks ja eemaletõukavaks. 

Sellise karikatuurse kuju loomine ja tema sidumine sotsia- 
listi nimega tõendavad, et olles jõudnud romaani , Tõde ja 
õigus“ kirjutamise ajaks küll kodanliku ühiskonna pankroti 
mõistmiseni, ei olnud: Tammsaare samal ajal veel vabanenud 
oma naiivsetest tõekspidamistest ühiskonna ümberkorraldamise 
küsimustes. 

Otsides teed ühiskonnas eksisteeriva sotsiaalse ülekohtu hävi- 

tamiseks, loob kirjanik absurdseid retsepte, mida ta soovitab 
kodanliku ühiskonna vastuolude ületamiseks. Ühte sellist ret- 
septi inimsoo lunastamiseks levitab Mauruse kooliõpilaste hul- 
gas ajaloo õpetaja Kulebjakov. 

Olgugi, et Kulebjakovi , suurimaid paleusi“ on Prantsuse 
revolutsioon, ei ole tal endal siiski usku revolutsioonisse kui 
sotsiaalse ülekohtu hävitamise vahendisse, sest ta ei usu ini- 
messe, kes tema arvamuse järgi ,on verejänuline“ ja ,kelle 
mõistus“ on ainult kirgede ori. 

Kulebjakov on veendunud selles, et kunagi saabub ideaalne 
ühiskondlik kord, kus valitseb igavene rahu ja sõprus ini- 
meste vahel, kus on kadunud , majanduslik kitsikus, õiguse tal-" 
lamine, tõe tallamine, võimatus endas peituvat tõde absoluut- 
selt väljendada, tõtt teostada“. Kulebjakov loodab, et , õiglus 
hakkab siis maksma mitte ainult rahvaste peres ja eksplua- 
teerijate ning ekspluateeritavate vahel, vaid ka koolis ja 
kodus“ (lk. 252). 

Kulebjakovi fantastilise retsepti järgi saabub see oodatav 
tõe ja õiguse riik, millest ta unistab, siis, ,kui on võitluste 
ägedus ja tapamasinate laastav mõju viidud maksimumini“ 
Selle , maksimumi“ all mõtleb Kulebjakov niisugust hävitamis- 
vahendite taset, kus ka kõige abitum ühiskonna liige võiks 
maakera puruks põmmutada juhul, kui temale liiga tehakse. 

Kulebjakovi jutlustamine hävitamisvahendite , maksimumist“ 
ei ole midagi muud kui inimese moraalse enesetäiustamise 
omapärane variant, mille järgi peab ümberkujunemine toi- 
muma mitte inimese sisemiste veendumuste ja tõekspidamiste 
põhjal, vaid surmahirmu tagajärjel, mida tekitab teadmine, et 
igaüks, kellele sa ülekohut teed, võib sind koos maakeraga 
vastu taevast põmmutada. 

Piiratus ühiskonna arenemise seaduspärasuste mõistmisel 
tegi kirjaniku abituks positiivsete kujude loomisel. 

Romaanis antud kujude galeriis ei leia me ühtegi kuju, mida 
võiks pidada ideede kandjaks, mis 1905. aasta revolutsiooni 
eel mitte ainult olid haaranud laialdased töötava rahva hul- 
gad, vaid mis leidsid vastukaja ka eesrindlikult häälestatud 
haritlaskonnas. Need Mauruse koolist esiletõstetud õpetajad, 
kelle tegevuses ja tõekspidamistes kajastub rahulolematus 
eluga või koolis kehtivate kasvatusprintsiipidega, on kas jää- 
nud kahvatuks või neist on ainult viitamisi mööda mindud. 

Vaikides on mööda mindud õpetaja Timuski ja Koovi tege- 

vusest, mis kirjaniku viidete järgi toimus kusagil väljaspool 
kooli. Timuski tegevuse kohta on öeldud ainult nii palju, 
et see sündis ,kuskil põranda all“, sest , Timusk on nimelt 
väga vaikse loomuga inimene ja sellepärast tahaks ta teisi 
maksku mis maksab mässama ajada“ (lk. 69). 

Timuski lähemat sõpra Koovit on romaanis püütud kuju- 
tada teoinimesena, kes hukkamõistvalt suhtub neisse, keda 
kirjanik laseb lõpmatult targutada inimsoo lunastamisest, juma- 
last ja igavesest inimesest. , Need kõik on ainult suured sõnad 
ja tarvilikud neile,“ räägib Koovi, ,kes midagi ei tee. Sest 
kuis võib nii suurte sõnade juurest tegudele asuda! Iga tegu 
tundub nende kõrval nii tühine; et ei maksa midagi teha. Las 
olla parem, nagu on, ja räägime purjus peaga suuri sõnu 
edasi. Ei ole mõtet sureliku heaks näppugi liigutada, kui ini- 
mene on igavene. Surelikul võime sandarmi saabastega tal- 
lata, kui igavene kõnnib jumala kaenlas. Milleks uskuda ja 
armastada tegudega surelikku, kui me sõnadega võime uskuda 
ja armastada igavest!... Pealegi on see viimane palju kergem 
kui esimene. Rüüpad klaasist ja usud ning armastad. Sureliku 
häda ja viletsus, see on hoopis teine asi, hoopis teine. Seda 
on raske uskuda, veel raskem armastada, palju raskem“ 
(lk. 256). Nii paljastab Koovi suurte sõnade tegijaid. 

Kuid Tammsaare ei tutvusta meid lähemalt ka õpetaja 
Koovi tegevusega. On öeldud ainult, et ta ,käib mingisugus- 
tel koosolekutel, ajab mingisuguseid asju, mis ehk temasse 
kuidagi ei puutu, aga ajab. Ajab muidugi maksuta, nagu annab 
juhatust Indrekule ja mõnele teiselegi... Rähkleb nõnda vara- 
sest hommikust hilise õhtuni ja teenib vaevalt nii palju, et jät- 
kub ulualuseks, viletsaks kehakatteks ja vahetevahel mõne 
raamatu ostmiseks, mida ta armastab ehk maailmas üle kõige“ 
(lk. 68—69). 

Romaanis on Koovit näidatud veel lehekülgedel, kus ta 
vaidluses härra Miilinõmmega teeb, nagu viimane ütleb, kõik 
tema väited marksismist ja üliinimesest ,proosaks ja labaseks 
naljaks“. Nagu teada, oli Miilinõmm peale õppimist härra 
Mauruse koolis käinud end veel Saksamaal täiendamas. 

“Saksamaa,” kirjutab Tammsaare, ,oli niisugune maa, et seal 
võis ennast ikkagi täiendada. Sõidad ainult sinna ja küllap 
juba leiad, kus, kuidas ja milles ennast täiendama hakkad, 
ning nõnda täiendadki ja tuled alles siis kodumaale tagasi, 
nagu praegu härra Miilinõmm. Sinna minnes kandis ta lauku 

Paähemal silmal, aga täiendatult tagasi tulles soeb ta oma ilu- 
sad pruunid juuksed otsekohe üle pea“ (lk. 297). 

Kuid peale selle oli täiendatud Miilinõmm Saksamaalt kaasa 
toonud veel ,hea noosi“ targutusi üliinimesest ja sellest ,mark- 
sismist“, mille oportunistid II-st Internatsionaalist oma käe 
järgi olid ümber teinud, mattes maha marksismi revolutsiooni- 
lise sisu. 

Kasutades härra Miilinõmme targutusi sellest ,marksismist“ 
ja üliinimesest, teeb Koovi järelduse, et nad mõlemad on 
välja mõeldud selleks, ,et poleks vaja midagi teha. Kristusest,“ 
ütleb ta, ,oleme rääkinud oma kakstuhat aastat,... ja et see hak- 
kab juba tüütama, siis räägime sotsialismusest teine kaks tuhat, 
nii et neli tuhat aastat ilusasti edasi aetud. On see kasulik või 
ei ole, mis? Mina arvan — väga kasulik... Kristuse armu- 
õpetus seisis selles, et hulka õpetada vahtima taeva poole, 
sest muidu poleks võinud isandad nii rahulikult tema leiva- 
koti kallal nosida. Aga mis siis, kui marksismus on samaks 
otstarbeks mõeldud?“ (lk. 301). 

Koovi ei eksi, kui ta võrdleb härra Miilinõmme moonu- 
tatud ,marksismi“ kristlusega, mis mõlemad olid tõesti välja 
mõeldud selleks, ,et hulka õpetada vahtima taeva poole“. Kuid 
seda verest tühjaks lastud ,,marksismi“ sidusid oportunistid, 
seovad veel tänapäevalgi kodanluse kannupoisid, nn. parem- 
poolsed ,sotsialistid“, ja seda laseb ka Tammsaare härra Koovil 
siduda Marxi nimega, moonutades sellega marksismi tõelist 
olemust. 

Nii siis, näidates härra Koovi eitavat suhtumist Mauruse 
kooli õpetajate viljatuisse targutustesse inimese päästmisest, 
jätab Tammsaare varju katte alla ka tema enda tegevuse, mis 
toimub väljaspool õppeasutist. Lugejale jääb teadmatuks, mida 
siis härra Koovi ise on otsustanud ette võtta selleks, et aidata 
kannatavat, sandarmi saapakanna alla surutud inimest, kelle 
leivakoti kallal nosivad isandad. 


Vv 


Tutvumine härra Maurusega, tema ,esimese järgu“ kooli 
õpetajaskonnaga ja kooli , vaimse isa“ isand Mäebergiga aitas 
meile selgitada eesmärke ja ülesandeid, mis seisid selle oma- 
pärase õppeasutise ees. Me tutvusime ka nende õppe- ja kasva- 
tusviisidega, mille abil härra Maurus ja enamik õpetajaskon- 

nast täitsid kooli ees seisvaid ülesandeid. Nagu nägime, taot- 
lesid nad ühte eesmärki: surmata oma kasvandikes seesmine 
inimene, lasta neid eluteele jõuetuina ja alistuvaina, sest valit- 
sevad klassid vajasid teenreid, kes oleksid õpetatud elama ja 
tegutsema nende tahte järgi. 

Koolis kehtestatud kasvatussüsteem, Eka Mauruse silma- 
kirjatsemine ja kõlbeliselt allakäinud õpetajate käitumine pidid 
paratamatult mõjutama õpilaste kõlbeliste ja intellektuaalsete 
omaduste kujünemist. Tammsaare on loonudki romaanis antud 
õpilaste kujud vastavalt sellele kasvatusele ja neile eeskuju- 
dele, mida andis härra Mauruse ,,esimese järgu“ kool oma õpi- 
lastele. 

Tutvudes selle kooli kasvandikega leiame, et kõige süga- 
vama jälje õpilaste kõlbelistele omadustele on vajutanud kooli 
direktor ise oma eeskujuga, Härra Mauruse deviis: ,armasta 
tõde, armasta teda üle kõige, aga hoia alati ja igal pool teda 
suhu võtmast“ on nakatanud ka tema õpilasi. 

Kõige järjekindlamalt peab direktori tõearmastuse põhi- 
mõttest kinni õpilane Tigapuu, kes õppimise kõrval täidab ka 
kasvataja ülesandeid samas koolis. Ta oskab petta, silmakirjat- 
seda ja ennast välja rääkida, kui vaja, mitte sugugi halvemini 
kui direktor ise. Isegi raha väljapressimise kunsti on ta härra 
Mauruselt selgeks õppinud. 

Tigapuul on välja kujunenud isegi väike elufilosoofia, mil- 
lele ta rajab oma tulevikuplaane. ,,Peaasi,“ õpetab ta Indre- 
kut, ,et oskad enese ilusasti välja rääkida. See on elus kõige 
tähtsam, seda pead sa teadma. Kui mina kord tudengiks 
saan — ja seda saan ma kindlasti —, siis hakkan ma õpeta- 
jaks, sest mina oskan...“ (lk. 65). 

Tigapuu on härra Mauruse koolis üks nendest paljudest 
õpilastest, kes loodavad saada ,Farbendeckeli“ pähe ja ,keiser- 
mantli“ õlgadele mitte teadmistega, vaid rahaga. Tal on rikas 
onu, kes elus kõige rohkem lugu peab ,isamaast ja rahast“, 
ning Tigapuu ei kahtle selles, et onu temast ,tudengi“ ja ,isa- 
maa poja“ teeb. Selles kujus on leidnud ereda peegelduse 
härra Mauruse ,esimese järgu“ kooli kasvatuse tulemused. 
Tõe salgamine, petmine ja tüssamine, oskus end välja rää- 
kida ja silmakirjatsemine, need on Tigapuu elufilosoofia põhi- 
lised jooned. 

Distsipliini rikkumine õpilaste poolt on härra Mauruse koo- 
lis sagedane nähtus. Sellega väljendavad nad tavaliselt oma 

enam või vähem teadlikku protesti, mille põhjuseks on kas 
koolis kehtestatud kasarmurežiim või õpetajate amoraalne 
käitumine või ka nende ükskõikne suhtumine õppetöösse. 

Nii näiteks sunnivad õpilased geniaalse luuletaja A. Puškini 
sünnipäeva puhul kateedrist lahkuma joobnud õpetaja Slopa- 
ševi. Siin aga, nagu mitmel muulgi puhul, võtab õpilaste protest 
sündsusetu huligaanitsemise kuju, ja kuna kirjanik ainult 
viimase kirjeldamisega piirdub, jääb suure luuletaja juubelist 
moonutatud pilt. 

Streigiga sunnivad õpilased koolist lahkuma ka õpetaja 
Kurlovi. 

Kõik härra Mauruse erapansioni kasvandike, samuti nagu 
nende kasvatajategi kujud on romaanis antud vana kooli tüüpi- 
liste esindajate omadena. Vaatamata nende iseloomude erine- 
vaile joontele ja individuaalseile omadustele, on kirjanik neid 
kujusid luues tabanud seda peamist, üldist, milles on kehasta- 
tud tsaariaegse kooli kõige iseloomulikumad nähtused. 

Kõige sügavamalt on kirjanik näidanud inimese iseloomu 
põhiliste joonte, tema mõtteilma ja tõekspidamiste kujunemise 
keerulist protsessi õpilase Indreku kujus. 

Ainult kahte kuju — härra Mauruse ja tema kasvandiku 
Indreku oma — võib pidada kogu romaani kandvateks kuju- 
deks. Peamiselt reile kujudele on Tammsaare oma tähele- 
panu koondanud, ja paljud teised kujud, mis küll aitavad 
kirjanikul terviklikku pilti luua kogu koolist, on antud eeskätt 
siiski selleks, et täielikumalt ja põhjalikumalt lahti mõtestada 
härra Mauruse ja Indreku kujusid. Romaani ideestikku, mille 
põhituumaks on tõe ja õiguse otsimine, püüab Tammsaare lahen- 
dada nende kahe kuju vastandamise kaudu. Kui romaani esi- 
meses köites kirjanik laseb tõe ja õiguse eest, mida moonu- 
tas Pearu, tagajärjetult võidelda Andrest, siis teises köites on 
tõe otsijana antud Andrese poeg Indrek ja tema poolt taot- 
letavate tõdede salgajana härra Maurus. 

Keeruliseks ja vastuoluliseks kujuneb selle noore tõeotsija 
elutee härra Mauruse ,esimese järgu“ kooli astumisest peale. 
Kodust lahkudes oli ta kaasa toonud soodest ja rabadest ümb- 
ritsetud Vargamäel kujunenud tõekspidamised, koolist ja läbi- 
loetud raamatutest saadud vähesed teadmised, janu uute ning 
suuremate teadmiste järele ja lootuse tulevikku. Oma ise- 
loomult on Indrek muljetele vastuvõtlik, juurdlev, kuid hinge- 
liselt hell ja endasse süvenenud. Uues keskkonnas kistakse 


25° 387 


see maalt tulnud noormees härra Mauruse pansionis valit- 
sevasse vaimsesse kaosesse. Selles kaoses löövad kõikuma need 
tõekspidamised, mis Indrek Vargamäelt oli kaasa toonud. Kõige- 
pealt tekib Indrekus umbusaldus oma kaasõpilaste vastu, 
kellega ta lähemalt tutvub. 

Ta taipab, et Tigapuu, kes nimetab ennast tema kõige ,pare- 
maks“ ja ,ausamaks“ sõbraks, on petis ja kelm, kelle kogu 
elutarkus seisab vaid oskuses teisi tüssata ja ennast ilusasti” 
välja rääkida. Indrek näeb, et Lible, kelle ,kapsaste“ eest ta 
mitmekordselt maksis, on mitte ainult tüssaja, vaid ka üks 
neist, kes luuravad salaja uste taga ja direktorile ette kanna- 
vad seda, millest õpetajad ja õpilased omavahel kõnelevad. 

Peagi hakkab ta aga jõudma arusaamisele, et ka see 
mausus“ ja ,tõearmastus“, mida härra Maurus oma kasvandi- 
kesse püüdis sisendada, on kuidagi vastuolus tema enda mõis- 
tetega tõest ja aususest. 

Kui Indrek kord direktori nõudmist täites temale puht- 
südamlikult jutustab oma vahekorrast Tigapuuga, pistab härra 
Maurus talle kohtlaselt naeratades ,mõned hõberahad pihku“ 
ja ütleb: ,... tõe varal seisab maailm ja härra Mauruse suur 
kool üleval“ (lk. 63). 

Kunagi varem polnud Indrek veel sellele mõelnud, et ka 
tõde ja ausust on võimalik müüa ja osta. ,Kunagi varemalt,“ 
ütleb kirjanik, polnud Indrek niisugust raha oma peos hoid- 
nud: nad tundusid nagu libedatena, limastena, külmadena, 
kuigi olid tõepoolest soojad ja kuivad. Niisugune imelik raha 
oli see, mis direktor talle pihku pistis“ (lk. 63). i 

Mida lähemalt Indrek tutvub inimeste ja oludega, kus tal 
tuleb elada ja tegutseda, seda kindlamaks kujuneb temas veen- 
äumus, et see, millele ta Vargamäelt lahkudes oli lootnud, 
pidi olema hoopis midagi muud. ,Ta tundis end äkki seda- 
võrd piiratuna vale, pettuse ja silmakirjalikkusega, et tal hak- 
kas otse kehaliselt valus“ (lk. 64). 

Usu kaotamine nendesse, kellega tal tuli kokku puutuda 
koolis, hakkab teda inimestest üidse eemale tõukama ja sunnib 
tõmbuma iseendasse. Ta hakkab seltsi otsima raamatutest ja 
leiabki nende näol oma paremad kaaslased. 

Mingisuguse heleda tähekesena härra Mauruse kooli som- 
punud taevas vilksatab aga siis Indrekule õpetaja Timuski 
kuju. Hinge kinni hoides kuulab ta Timuski ukse taga, kui 
see üksinda oma toas viiulit mängib, ammuli suuga jälgib ta 

selle kehva üliõpilase ning õpetaja jutustust maailmast, juma- 
last ja inimesest, ning Indrekule saab selgeks, et maailmas on 
veel mingisugused suured, hinge vapustavad ja temale seni 
tundmatud tõed, vastupidised neile, millest kõnelevad härra 
Maurus ja pastor Vihalepp ning millest kirjutatakse raama- 
tutes. Ta ei suuda aru saada ainult ühest: miks inimene, kes 
nii suuri tõdesid tunneb ja nii südanthaaravalt mängib, peab 
mantlit kandma, mis ,narmendas voodrilt ja ka pealisriidelt“, 
ja saapaid, mis ,olid kulunud ja lapitud ning lapi kõrvalt 
uuesti rebenenud“. Siis aga kuuleb ta Timuskilt, et need 
tõed, millest ta kõneleb, on keelu all, ja et nende avasta- 
miseks tuleb õppida raamatuid lugema ridade vahelt. See 
teadmine sunnib Indrekut tegema järeldusi. Ta hakkab tai- 
pama, et õpetaja närused saapad, tema armastus suurte tõdede 
vastu ja südamesse tungiv mäng ,kuuluvad kuidagi kokku“. 
Tutvus Timuskiga katkeb aga kiiresti, sest härra Maurus ei 
sallinud oma ,ausas“ majas neid, kes ,rikkusid“ tema ,kõrra- 
likke“ poisse. 

Vestlustel Timuskiga oli Indrekule kahesugune tähtsus: nad 
istutasid tema hinge kahtluse idud jumala olemasolu ja raa- 
matute tõdede suhtes, kuid samal ajal aitasid teras taas- 
tada: kõikuma löönud usku inimesse. Talle selgub, et ini- 
mesed ei ole kaugeltki ühesugused ja et pole ühesugused ka 
nende arusaamised tõest ja aususest. Kuid sellest tumedalt 
taibatud erinevusest inimeste vahel ei suuda Indrek teha kau- 
gemale ulatuvaid järeldusi, sest tal puudub arusaamine nende 
erinevuste põhjustest. 

Endasse suletuna tuubib Indrek mehaaniliselt seda elu- 
kauget. raamatutarkust, mida pakkus oma õpilastele härra 
Mauruse kool. Siis aga tekivad raskused ka selle raamatu- 
tarkuse omandamisel. Kodust kaasatoodud raha lõpeb ja uut 
polnud juurde loota. Õppimise eest tasumata jäänud võlga 
tuli "hakata tasa tegema tööga. Täieõigusliku õpilase asemel 
saab temast ,midagi ebamäärast, mis oli nagu õpilane, aga 
samal ajal ka teener, jooksupoiss, kokapoiss, uksehoidja“ 
dk. 85). 

Ametikohuste täitmisel õpib Indrek veel lähemalt tundma 
kogu seda läpastavat õhkkonda, valet ja silmakirjalikkust, 
mis valitseb härra Mauruse ,.esimese järgu“ koolis. 

»Päev-päevalt ikka rohkem kasvas temas tundmus, nagu 
müttaks ta mingisuguses mülkas üle pea sees. Pea läheb 

uimaseks ja kumiseb, kõrvus vuhiseb ja ajab pilli, liikmeisse 
hakkab rammestus, nii et ei tahaks liigutada kätt ega jalga“ 
Ak. 115). ; 

Üha sagedamini hakkab teda piinama mõte, millest oli 
raske vabaneda: ,Kõik, mis ilmas ilusat ja suurt, on mine- 
vikus. Ilus ja suur on surnud... Oli Koidula, oli Kreutz- 
wald, oli Jakobson, oli Köler, ja nüüd on lõpp? Oli Goethe, 
oli Schiller, oli Puškin, ja nüüd pole enam kedagi? On veel 
Tolstoi, aga seda ei tohi lugeda või seda peab salaja tegema. 
Kõik, mis suur ja ilus, seda peab salaja...“ (lk. 160). 

Suvel, kooli vaheajal, sõidab Indrek Vargamäele. Siin laseb 
kirjanik oma noorel, elus pettunud tõeotsijal mõtteid vahetada 
maailmast ja tema asjadest vana Hundipalu Tiiduga. See 
mõtetevahetus näitab meile, kui ähmaselt ja ebamääraselt 
Indrek taipab neid asju. 

»Sinust saab juba nüüd täis miis,“ ütleb hallipäine Tiit 
oma ristipojale, ,ja sellepärast piad selle poolidiiga asja sel- 
gess õpma“ (lk. 190). 

Seda, mida Indrekule ei tehtud selgeks koolis, püüab temale 
selgeks teha seesama talupoeg, kelle kohta ütles härra 
Maurus: ,Maal on veel ausust, maal on meie rahva tulevik,“ 
sest et »talupoeg on aus, et ta kardab jumalat, et ta on oma 
keisrile truu“ (lk. 15). 

Tiit saab pahaseks, kui ta kuuleb, et Indrek ainult kate- 
kismust, piiblilugu ja kirikulugu eesti keeles õpib. ,Katkikis- 
mus ja piiblilugu pole teadus,“ ütleb ta, ,keda need targaks 
teevad? mis poolidiiga asju nemad õpetavad?* Need ,on usu- 
asjad, aga... usk teeb meid ikka saksaks“. Usumeeste kohta 
ütleb Tiit: , Varem või hiljem veavad nad meid ikka sakste 
noota. Seda pea meeles. Aga teadus ei vea..., olgu ta üks- 
kõik mis keeles. Sellepärast peab teadust taga nõudma, ja 
ei mitte usku, sest teadus on sõjariistaks mehe käes... Nii- 
suke on teaduse ja usu vahe ja sellepärast olin mina ikka 
Jakobsoni poolt ning Hurda vastu. Ja minul oli õigus, sest 
oleks Hurt õige cesti mees ja rahvajuht, siis oleks saksad 
tema tapnud, aga nüüd tapsid Jakobsoni... Kui meil enam 
Jakobsoni ei ole, kes me eest võitleks, siis peame ise peale 
hakkama“ (lk. 191—192). 

Hundipalu Tiidu mõtted eesti asjadest, mis tema arvamise 
järgi peale Jakobsoni surma aina tagurpidi on läinud, näitavad 
meile töötava talupoja suhtumist sellesse rahvavastasesse 

poliitikasse, mida eesti kodanlus isandate mäeberkide ja här- 
rade mauruste näol pärast rahvuslikus liikumises toimunud 
kriisi hakkas ,rahvakasude“ sildi alla ajama. Asjata jäi aga 
Tiit lootma sellele, et koolis antavad teadmised ka Indrekule 
need poliitika-asjad lõpuks selgeks teevad. Teadused, mis 
Indreku jälle linna tõmbasid, olid kas eluvõõrad või valitse- 
vate klasside huvides võltsitud. Ligi kaks aastat kestavad veel 
Indreku õppused koolis. Teadused, millega ta oma mälu selle 
kahe aasta jooksul rikastas, ei aidanud tal selgusele jõuda 
küsimustes, mis teda piinasid. Mida lähemalt aga Indrek õpib 
tundma inimesi oma ümbruses, seda kindlamaks kujuneb 
temas mõte sellest, et ilusamad ajad on möödunud enne teda. 
Oletus, et labasus, silmakirjatsemine ja alatus, mida ta oma 
ümbruses näeb, võisid ka varem elus aset leida, näib talle 
peaaegu võimatu. Kuid kõigest sellest, mida Indrek elus 
näeb halba, ei ole ta suuteline tegema kaugemale ulatuvaid 
järeldusi ja üldistusi. Selles jõuetuses ja saamatuses, mis 
Indrekut iseloomustavad, on Tammsaare meile suure kunsti- 
lise jõuga näidanud vana kooli hukatusliku kasvatuse mõju. 
Indreku mõttemaailma kujunemise loogiline käik ei lubanud 
aga kirjanikul oma noort tõeotsijat lasta kohaneda ka sellele 
alatusele, mille vastu Indrek ei ole suuteline võitlema. Tamm- 
saarel tuli otsida oma ,kangelasele“* väljapääsutee sellest 
ummikust, millesse see oli sattunud. Teid võis olla ainult 
kaks: kas lõplik pettumine elus, või siis tõekspidamiste juurde 
jõudmine, mis oleksid andnud elule kas või mingisugusegi 
eesmärgi ja mõtte. Sellele viimasele teele suunabki Tamm- 
saare Indreku. Enne aga, kui Indrek oma tõekspidamisteni 
jõuab, laseb kirjanik ta veel kord läbi katsumuste tule, mil- 
leks seekord saab armastus. 

Elutõde purustab Indreku illusioonid ka abielust ja armas- 
tusest. Seni oli ta arvanud, et abiellumiseks pole peaaegu 
midagi muud vaja kui armastust, nüüd aga leiab Indrek, et 
ta on eksinud ka selles. Ta näeb, et abiellumine võib olla 
ainult tehing, milleks armastust hoopiski pole vaja. 

Lasknud oma noorel kangelasel pettuda armastuses Molli 
vastu, juhib Tammsaare Indreku uutesse armastusvahekorda- 
äesse Mauruse tütre Miraldaga. 

Selle kuju toomisega romaani on Tammsaare katsunud 
kindlustada oma naiivseid lootusi, mida ta rajas inimese 
ümberkujunemisele eetilis-moraalse enesetäiustamise teel. See 

katse on aga ebaõnnestunud, sest tegelik elu ei andnud kir- 
janikule selleks materjali. Miralda, keda Tammsaare kuju- 
tab algul tühise ja kergemeelse preilikesena, kellele kõige 
suuremaks lõbuks oli igasuguste võimalike kombinatsioonide 
moodustamine oma nime häälikutest, jõuab äkki nii enda kui 
ka teda ümbritsevate inimeste hukkamõistmiseni. Ta kaebab 
Indrekule oma tüdimust inimestest, kes ,veiderdavad ja hiili- 
vad oma mõtetest ja tegudest sõnadega mööda“. Tema ci või- 
vat neid kannatada. Oma isa nimetab Miralda kõige petli- 
kumaks inimeseks maailmas. Ta kurvastab selle üle, et need 
rikutud inimesed on ka tema ära rikkunud. ,Mina olen ka 
niisugune,“ ütleb ta, ,sest minul on ainult tujud ja illusioo- 
nid“ (lk. 289). 

Pikkades kirjades Saksamaalt, mis kujutavad endast nokit- 
semist inimese hingeelu pisiprobleemide kallal, laseb Tamm- 
saare Miraldal edasi arendada mõtteid inimeste teesklemi- 
sest ning eesti kadaklusest. Nähtused, millede hukkamõist- 
miseni Miralda jõuab, on aga romaanis lahti rebitud ühis- 
kondlikust taustast, mistõttu nende nähtuste olemus jääb 
lahti mõtestamata. Ka pole kirjanik näidanud põhjuseid, 
mille pinnal toimub Miralda ümberkujunemine, ning selle 
tagajärjel on jäänud see kuju ebaeluliseks ning ebatüüpi- 
liseks. 


VI 


Andnud pildi härra Mauruse ,esimese järgu“ koolist, näi- 
danud selle kooli kasvatuslikke aluseid, tema kasvatajate 
kõlbelist palet ja tõekspidamisi ning kasvatuse vilja, oli kir- 
janik oma peamise eesmärgi saavutanud. 

Romaani põhiline idee — tõe ja õiguse otsimine — nõudis 
aga kirjanikult rohkem. See idee, nagu juba öeldud, nõudis, 
et kirjanik ka oma noort tõe ja õiguse otsijat Indrekut, kes oli 
jõudnud juba elus pettuda, laseks leida eesmärgi, mis kind- 
lustaks temas elutahet. Selle eesmärgi leidmiseks laseb 
Tammsaare Indrekul kõigepealt hakata tegema kokkuvõtteid 
sellest, mis õppusaastail härra Mauruse koolis oli kuhjunud 
tema teadvusse jumalast, kelle nimega püüti õigustada seda 
alatust ja ülekohut, mida ta oli elus jõudnud tähele panna. 

Vaatamata sellele, et usulise tunde sisendamine kuulus 
“härra Mauruse õppeasutises tähtsamate kasvatuslike põhi- 

mõtete hulka, olid vestlused õpetaja Timuskiga; kooli direk- 
tori veiderdamised ja jumalasõna kuulutajate härrade Viha- 
lepa ja Kresku usuõpetuse tunnid tasa ning märkamatult õõnes- 
tanud Indrekus kodust kaasatoodud usku. 

Lõpliku otsuse tegemiseks oli aga vaja veel tõuget. , Kosmo- 
graafiat,“ kirjutab Tammsaare, ,õpetas vana professor — pikk, 
kõhn, väsinud ja aukus silmadega, mis hakkasid särama 
ainult siis, kui ta sattus parallaksile või valgusaastaile“ (lk. 345). 

Kui õpilased kord õhtul hilja tähistaeva all jällegi seisid 
professori ümber, kes neile Linnuteest ja udukogudest jutus- 
tades ,pildus enese ümber kümnete, sadade, tuhandete valgus- 
aastatega“, küsib Indrek: ,Härra professor, kui ilmaruum on 
nii lõpmata suur ja kui igal pool on aina tähed, tähekogud 
ja linnuteed, kus on siis taevas?“ 

Nukralt naeratades vastas professor: , Üle kolmekümne aasta 
olen otsinud, aga pole leidnud. Nüüd olen vana. Teie olete 
"alles noor; otsige, ehk leiate teie“ (lk. 347). 

Öösel, kui kõik juba magasid, võttis Indrek sule ja kirju- 
tas õpilaste lehele, mille nimeks oli ,Tõde“ ja lipukirjaks 
“Tõde, tõde, paljas tõde“, oma esimese artikli. 

Paari päeva pärast kutsutakse ta direktori juurde, kus õpi- 
laste juuresolekul härra Maurus laseb Ollinot Indreku artikli 
ette lugeda. 

»Teie olete hull!“ karjus direktor tulises vihas ja tema käsi 
laksatas Indrekule vastu nägu. 

»See on esimene pärishull härra Mauruse ausas ja kõrra- 
likus majas,“ jätkas ta. ,On olnud küll poolhulle, aga see 
on täishull,.. Tema tahab kuulsaks saada, tema tahab Eesti- 
maal jumala tapmisega kuulsaks saada. Mõistate? Esimene 
jumala mõrtsukas!“ (Ik. 350—351). Ühe tunni annab härra Mau- 
rus Indrekule oma asjade kokkupanemiseks aega. 

Kolm aastat tagasi oli Indrek astunud oma kastiga sellest- 
samast uksest sisse, mille kaudu ta nüüd, kast seljas, kolinal 
välja läheb, kus teda vastu võtab tuisk ja õhtune videvik. 
Kolme aasta eest üle härra Mauruse ,,esimese järgu“ kooli 
läve astudes värises ta süda lootuses sellele uuele elule, mis 
pidi talle kätte näitama tee tõe ja õiguse juurde. Ta oli oma 
lootustes eksinud. 

Hirmutamise ja veenmisega, äraostmise ja petmisega, silma- 
kirjatsemise ja ,rahvakasude“ eest võitlemise jutlustamisega 
oli püütud selle kolme aasta jooksul tema eest varjata neid 

suuri tõdesid, mis olid liikuma pannud miljonilised rahva- 
hulgad, viinud nad võitlusse oma õiguste eest. Pettus ja 
teesklemine, milledega mürgitati õpilaste teadvust, olid tap- 
nud temas huvi elu vastu. Esimest korda elus oli tal julgust 
olnud häält tõsta vale vastu ja selle tõe kaitseks, mille tun- 
retamiseni ta oli jõudnud kobamise teel, ja karistuseks istub 
ta nüüd aia ääres oma kastil, teadmata, mida tuleks ette võtta 
või kuhu minna. Milline haruldane võimalus kirjanikul sel- 
leks, et suunata oma tõeotsija õigele teele! Tammsaare ei tee 
aga seda. Ta laseb emand Vaarmannil Indreku oma keldri- 
korterisse viia, kus see juba varem oli näinud nii palju vae- 
sust ja viletsust, et ,kui ei leiduks vastukaaluks armastust, 
siis peaks elu muutuma väljakannatamatuks“. 

Armastusega otsustabki Tammsaare lasta oma ,kangela- 
sel“ hakata võitlema elus eksisteeriva viletsuse ja vaesuse 
vastu, võitlema kannatajate eest. 

Selleks aga, et see kahtlane retsept, millesse kannatajad 
ise juba ammugi olid kaotanud usu, oleks siiski usutav, tuli 
välja mõelda midagi jalustrabavat, teha midagi ebatavalist. 

Ja see ebatavaline sünnibki. Kui väike Tiina, kes oli loot- 
nud, et jumal kord tema haiged jalad terveks teeb, kuuleb 
Indreku suust, et jumalat ei ole, hakkab ta härdalt nutma. 
Tütarlapse lohutuseks võtab Indrek oma sõnad tagasi. “Ta 
püüab teda veenda vastupidises ja lubab Tiina, kui see on 
juba suureks kasvanud ja jumal tema jalad on terveks teinud, 
naiseks võtta. 

Mina ootan ainult, et sina terveks saaksid! Ja sina saad, 
usu!“ ütleb Indrek. 

Ja sünnib ootamata ime, mis teeb õnnelikuks Indreku, kes 
võidab iseenda nutva lapsukese pärast: ,Ta unustas oma kur- 
buse ja valu, ta loobus oma südameveres tõusnud tõest, et 
lohutada viletsat ja õnnetut... Isegi jumal ei võiks midagi 
suuremat teha, kui ta oleks olemas...“ (lk. 360). 

Ni siis jõuab Indrek romaani lõpus tõekspidamise juurde, 
milleks on usust ja jumalast kõrgemal seisev armastus. Selle 
armastuse eesmärgiks on viletsate ja õnnetute lohutamine ja 
sellele eesmärgile tõi ta ohvriks ,,oma südameveres tõus- 
nud“ tõe, 

Sadade ja tuhandete aastate vältel olid valitsevad klassid 
ligimesearmastuse jutlustamisega õpetanud hulka taeva poole 
vahtima. Tammsaare on sellest teadlik, ta mõistab seda hukka, 

kuid otsides inimsoo lunastamiseks teed mitte revolutsioonili- 
ses võitluses, vaid inimese kõlbelises enesetäiustamises, tõukab 
ta oma ,kangelase“ veel peenemasse ja ohtlikumasse vale ja 
pettuse mülkasse kui see, milles Indrek müttas härra Mauruse 
koolis. 

Jumala armuõpetuse asemele, mis oli välja mõeldud sel- 
leks, et võimaldada isandatel rahulikult hulkade leivakoti kal- 


“lal nosida, soovitab Tammsaare uut armastust — armastust, 


mille eesmärgiks pole taskuhuvid ja mis võiks järelikult ka 
isandate nahas tegutsevad hundid muuta ligimest armasta- 
vateks tallekesteks. 

Et demonstreerida selle naiivse, kuid inimsoo lunastami- 
seks soovitatud armastuse jõudu, tuli käiku lasta ime. See 
võimaldas kirjanikul luua romaanile küll efektse lõpu, kuid 
just selle efektse lõpuga, mis oli ehitatud ainult imele, näitab 
Tammsaare ise, kui jõuetu on tema uus armuõpetus. 


VII 


Ei tule imestada, miks kodanlikud sulerüütlid õnnestunuks 
lugesid ,Tõe ja õiguse“ teise köite lõppu, kus kirjanik oli 
ennast lahti rebinud elust ning sattunud müstikasse. Lõpule, 
mis on kisendavas vastuolus selle tegelikkusega, mida Tamm- 
saare oma romaanis tõepäraselt kujutas, lauldi kiidulaule, sest 
kodanlusele oli täiesti ükskõik, missuguse armuõpetuse katte- 
varju all koorida ja tüssata, tähtis oli ainult, et see armu- 
õpetus aitaks rahvast eemale juhtida revolutsioonilisest võit- 
lusest ja viia teda viljatute ootuste ja lootuste maailma. Ja 
et Tammsaare poolt soovitatud armuõpetus seda ülesannet 
täitis, kiitis kodanlus selle õpetuse heaks. 

Ta ei võinud aga heaks kiita seda paljastust, mis romaanis 
on sihitud eraomandusele rajaneva ühiskondliku korra haridus- 
poliitikale ja kasvatuslikele alustele, mis moonutasid ja 
rikkusid inimest. Kuid just selles paljastuses seisabki , Tõe ja 
õiguse“ teise köite tõeline väärtus. Tammsaare paljastab oma 
romaanis noorsoo kasvatuse ja hariduse poliitikat, mida eesti 
kodanlus ,rahvakasude“ sildi all ajas juba enne 1905. aasta 
revolutsiooni. Ta rebib kodanluselt maha rahvasõbraliku maski, 
toob päevavalgele tema tõelise olemuse, näitab tema moraalset 
palet ja vahendeid, mille abil ta püüdis endale kindlustada 

ning laiendada - võimalusi hulkade rõhumiseks ja kurna- 
miseks. 3 

Uheks - selliseks vahendiks oli kodanlusele haritlaskonna 
ettevalmistamine, kes teda kuulekalt teeniks. Härra Mauruse 
«esimese järgu“ kool täitis seda ülesannet. See oli üks neist 
tsaariaegseist koolidest, mille kohta ütles V, 1, Lenin oma 
kõnes Kominunistliku Noorsooühingu HI ülevenemaalisel kong- 
ressil 1920, aasta 2. oktoobril: , Vana kool kuulutas, et ta 
tahab kujundada igakülgselt haritud inimest, et ta õpetab 
teadusi üldse. Me teame, et see oli läbi ja läbi vale, sest 
kogu ühiskond oli rajatud ja püsis inimeste jaotusel klassi- 
deks, ekspluateerijaiks ja rõhutuiks. On loomulik, et kogu 
vana kool, olles täielikult läbi imbunud klassivaimuga, andis 
teadmisi ainult kodanluse lastele. Iga tema sõna oli kodanluse 
huvides võltsitud. 

Tööliste ja talupoegade noor generatsioon ei saanud neis 
koolides niivõrd kasvatust kui drilli sama kodanluse huvi- 
des. Neid kasvatati nõnda, et valmistada kodanlusele kõlvu- 
lisi teenreid, kes suudaksid talle kasu tuua ning ei häiriks 
ühtlasi tema rahu ja tegevusetust.“ (V. 1. Lenin, Valitud teosed, 
II kd, Tallinn 1946, lk. 543—544.) 

Tammsaare romaani lugedes me veendume, et õpetus revo- 
lutsioonieelses koolis oli suunatud sellele, et mitte arendada, 
vaid surmata õpilastes igasugust iseseisvust ja igasugust aktiiv- 
suse ja teadlikkuse avaldamist. Sellele aitas kaasa kogu kooli 
kord. Koolis kehtis kasvatussüsteem, mis täielikult vastas 
selle ajajärgu riigikorra üldisele vaimule. 

Tammsaare kirjeldab Mauruse kooli ajajärgul, kus eesti ko- 
Aanlusele oli töötavate hulkade klassivõitlus kujunenud palju 
tõsisemaks ohuks kui need feodaalset või muud laadi kitsen- 
dused, mille vastu noor kodanlus rahvusliku liikumise aastail 
oli välja astunud, esitades omi taotlusi veel kogu rahva taot- 
lustena. Eesti kodanlus mõistis väga hästi, et valitseva rah- 
vuse valitsevate klasside poolt kehtestatud kitsendused võivad 
ainult riivata tema tegevusvabadust, kuna aga töötajate 
klassivõitlus teeb küsitavaks kodanluse kui klassi olemas- 
olu üldse. Hirm revolutsioonilise liikumise ees sundis eesti 
kodanlust astuma balti parunitega ja isevalitsusega ühisesse 
reaktsioonilisse leeri. 

Jõudu säästmata püüdis härra Maurus kasvatada oma hoole- 
aluseist sõnakuulelikke teenreid sellele leerile ja vastavaid 

alamaid kehtivale korrale. Ta tegi” seda sellesama ,eesti 
rahva kasude ja huvide teenimise“ lipu all, mille all isand 
Mäeberg oma ,sehvti“ ajas. 

Ereda kujutuse annab kirjanik vana kooli õppejõudude 
elust ja vaimsest ilmest. Vilets ja rõõmutu on nende elu. 
Meile avaneb pilt õpetaja raskest materiaalsest seisundist, 
tema vaimse silmaringi kitsusest ja eesmärkide ning ideaa- 
lide puudumisest elus. Mitte ainult härra Mauruse , esimese 
järgu“ kool, vaid kogu isevalitsusaegne haridussüsteem oli 
languse ja laostumise seisundis. Selle languse põhjuseks oli 
ühiskondlik kord, mis rajanes enamiku rõhumisele vähemiku 
poolt, töötavate masside mahasurumisele käputäie eksplua- 
taatorite poolt. 

See laostumine ja langus iseloomustavad tänapäeval kogu 
kapitalistlikku maailma. Imperialismi roiskumise protsess 
süvendab ka kooli laostumist ja üldist kängumist. Neist demo- 
kraatlikest nõudeist, mida omal ajal — kodanliku ühiskonna 
tõusu perioodil — esitasid progressiivse pedagoogilise mõtte 
väljapäistvad esindajad ja millest mõnedki teostumist leid- 
sid, pole midagi järele jäänud. Kui juba Prantsuse kodanliku 
revolutsiooni ideoloogid ja juhid mõistsid, et kirikumehed 
kui keskaegse vaimupimeduse kandjad tuleb koolidest minema 
kihutada, et kool peab olema ilmlik asutis, siis teeb tänapäeva 
imperialistlik kodanlus kõik selleks, et soodustada ja laien- 
dada igasuguste pimedusekandjate mõju koolile. 

Teinud koolist reaktsioonilise ideoloogia vaadete ja maitsete 
taimelava, ei väsi tänapäeva imperialistliku kodanluse ideoloo- 
gilised suuvoodrid korrutamast vana ja kulunud loba väljas- 
pool poliitikat seisvast koolist. 

»»». Mida kultuursem oli kodanlik riik,“ ütles V. 1. Lenin 
oma kõnes I ülevenemaalisel hariduskongressil 28. augustil 
1918. aastal, ,seda rafineeritumalt see luiskas, väites, et kool 
võib seista väljaspool poliitikat ja teenida ühiskonda tervi- 
kuna.“ (V. I. Lenin, Teosed, 28. kd., v. k., lk. 68.) 

Et näha töörahva tõelise kultuuri arenemise illusoorsust 
imperialismi tingimustes, piisab, kui mainida rahvahariduse 
seisundit Ameerika Ühendriikides, Inglismaal ja teistes ,ees- 
rindlikes“ kapitalistlikes maades, kus noor sugupõlv ja täis- 
kasvanud elanikkond saavad võltsitud teadmisi, kus ,üldine 
kooliharidus“ eksisteerib paberil, kus kino ja mitmesuguste 
teiste kodanliku propaganda vahenditega kultiveeritakse reli- 

gioosset ebausku, rassiteooriaid, Ameerika Ühendriikide maa- 
ilmavalitsemise imperialistlikke ideid, labast väikekodanlikku 
moraali, mis on läbi põimitud inimesevihkamisega ja bandi- 
tismiga. 

Suur — Sotsialistlik Oktoobrirevolutsioon / purustas , mitte 
ainult Euroopa, vaid ka Aasia reaktsiooni vägevaima kantsi“, 
pani kehtima proletariaadi diktatuuri, rajas uue ühiskonna, 
mis põhimõtteliselt erineb kõigist antagonistlikest klassi- 
ühiskondadest, ning avas inimkonna ajaloos uue ajastu — 
proletaarsete revolutsioonide ajastu. 


Oktoobrirevolutsioon päästis ka kooli laostumisest ja reakt- ' 


sioonitööriista alandavast osast ning muutis ta kõige ees- 
rindlikuma ja ainukese teadusliku maailmavaate — marksismi- 
leninismi kantsiks, ühiskonna revolutsioonilise ümberkujunda- 
mise mõjuvaks teguriks. 

Me oleme uhked selle üle, et meie kool on uut tüüpi kool, 
mis põhimõtteliselt erineb kodanlikust koolist, kus levitatakse 
inimvihkamist ja mitmesuguseid teisi reaktsioonilisi, eba- 
teaduslikke teooriaid; oleme uhked selle üle, et meie kooli 
üllaks ülesandeks on kasvatada haritud, kultuurseid ja aktiiv- 
seid kommunismiehitajaid, kes ei karda raskusi ja kes taha- 
vad ja suudavad neid võita meie maal kommunismi lõpliku 
võiduleviimise nimel. 


Haritud ja kultuursete kommunismiehitajate kasvatamine 
nõuab, et meie kasvav noorsugu tunneks ka seda vägivallale, 
pettusele, inimese kurnamisele ja tema teadvuse mürgitamisele 
rajatud ühiskondlikku korda, mis on hävitatud meie suurel Nõu- 
kogude kodumaal ja rahvademokraatia maades ning mille hävi- 
tamise eest võitleb töötav rahvas seal, kus see kord veel keh- 
tib. Tutvumisel selle ajalooliselt paratamatule hukkumisele 
määratud korraga on nõukogude inimestele suureks abiks 
kunstnike-realistide teosed, kus see kord ja temast tulenevad 
pahed ühiskondliku elu kõikidel aladel on leidnud tõepärase 
peegelduse. Seejuures ci saa me aga unustada, et ka kõige 
suuremate kirjanike realism minevikus oli ajalooliselt piira- 
tud. Nad ei suutnud anda positiivset programmi, kunstivahen- 
ditega näidata reaalset teed uue, sotsialistliku ühiskonna loo- 
miseks. See võime on ainult sotsialistlikul realismil, mille 
teoreetiliseks aluseks on ainus teaduslik maailmavaade — 
marksismi-leninismi filosoofia. 

»Tolstoi suu läbi,“ kirjutas V. I. Lenin, ,rääkis kogu see 

paljumiljouiline vene rahva mass, kes juba vihkab kaasaegse 

- elu peremehi, kuid kes veel ei ole jõudnud teadliku, 
järjekindla, lõpunimineva, leppimatu võitluseni nendega.“ 
XV. L. Lenin, Teosed, 16. kd., v. k., lk. 323.) 

Täielik jõuetus, naiivsus ja elutõe moonutamine ilmnevad 
ka Tammsaare , Tõe ja õiguse“ teise köite selles osas, kus 
kirjanik katsub leida »retsepti“ rahva päästmiseks sotsiaalse- 
test pahedest, mida ta paljastab. Tammsaare ,,retseptide“ 
naiivsus kõneleb sellest, et oma ideelistes otsingutes kirjanik 
ei lähtunud mitte võitleva proletariaadi programmist, vaid nende 
«sotsiaalsete kihtide tõekspidamistest, kes küll vihkasid valit- 
sevate klasside vägivalda ja väljendasid oma protesti sotsiaalse 
ülekohtu vastu, kuid kes ei olnud jõudnud veel ,teadliku, 
järjekindla, lõpunimineva võitluseni“ selle ülekohtu teostajate 
vastu. Tammsaare ,retseptid“, mis eitasid revolutsioonilist 
võitlust, olid eesti reaktsioonilisele kodanlusele ,valguskiireks“ 
kirjaniku loomingus, kuid seesama kodanlus hämmeldus ja 
«sattus segadusse siis, kui Tammsaare tema kiskjalikult näolt 
maskid maha rebis. Revolutsioonilise võitluse teele astunud 
rahvahulgad aga heitsid kõrvale Tammsaare poolt sotsiaalse 
ülekohtu vastu võitlemiseks soovitatud naeruväärsed ,retsep- 
id“, kuid hindasid kõrgelt seda halastamatut kriitikat, millega 
kirjanik paljastas reaktsioonilise eesti kodanluse tõelise ole- 
muse. 

Kriitikal, mis Tammsaare romaanis on sihitud vana kooli 
ja ühtlasi ka selle ühiskondliku korra pihta, mille teenistuses 
see kool oli, on suur tunnetuslik tähtsus ka meile, nõukogude 
inimestele, Ta tutvustab nõukogude lugejat selle pettuse, 
vale, alatuse ja silmakirjalikkusega, mille abil moonutati elu- 
tõde ja mille abil valitsevad klassid püüdsid mürgitada õppiva 
noorsoo teadvust, et kasvatada sellest noorsoost endale tahte- 
jõuetuid ja alandlikke teenreid. 

H. Tobias. 

